
KUVENDI

PROJEKTLIGJ
Nr.______/2026

PËR USHTRIMIN  E VEPRIMTARISË TË INSTITUCIONEVE TË KREDITIT DHE MBIKËQYRJEN E KUJDESSHME TË TYRE”

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave,
PROJEKTLIGJ[footnoteRef:1] [1:  Ky ligj është përafruar plotësisht me:
Direktivën 2013/36/BE, të Parlamentit Evropian dhe të Këshillit, të datës 26 qershor 2013, mbi aksesin në veprimtarinë e institucioneve të kreditit dhe mbikëqyrjen e kujdesshme të institucioneve të kreditit dhe shoqërive të investimeve, që ndryshon Direktivën 2002/87/KE dhe shfuqizon Direktivat 2006/48/KE dhe 2006/49/KE. Numri CELEX: 32013L0036, Fletorja Zyrtare e Bashkimit Europian, Seria L, nr.176, datë 27.6.2013, faqe 338–436, e ndryshuar nga. 
Direktiva 2014/17/BE, të Parlamentit Evropian dhe të Këshillit, të datës 4 shkurt 2014, për disa aspekte që ndryshojnë Direktivën 2013/36/BE. Numri CELEX: 32014L0017, Fletorja Zyrtare e Bashkimit Europian, Seria L, nr.60, datë 28.2.2014, faqe 34-85.
Direktiva 2014/59/BE, të Parlamentit Evropian dhe të Këshillit, të datës 15 maj 2014, për disa aspekte që ndryshojnë Direktivën 2013/36/BE. Numri CELEX: 32014L0059, Fletorja Zyrtare e Bashkimit Europian, Seria L, nr.173, datë 12.6.2014, faqe 190–348.
Direktiva 2015/2366/BE, të Parlamentit Evropian dhe të Këshillit, të datës 25 nëntor 2015, për disa aspekte që ndryshojnë Direktivën 2013/36/BE. Numri CELEX: 32015L2366, Fletorja Zyrtare e Bashkimit Europian, Seria L, nr.337, datë 23.12.2015, faqe 35–127.
 Direktiva 2018/843/BE, të Parlamentit Evropian dhe të Këshillit, të datës 30 maj 2018, për disa aspekte që ndryshojnë Direktivën 2013/36/BE. Numri CELEX: 32018L0843, Fletorja Zyrtare e Bashkimit Europian, Seria L, nr.156, datë 19.6.2018, faqe 43–74.
Direktiva 2019/878/BE, të Parlamentit Evropian dhe të Këshillit, të datës 20 maj 2019, që ndryshon Direktivën 2013/36/BE në lidhje me subjektet e përjashtuara, shoqëritë zotëruese financiare, shoqëritë zotëruese financiare të përziera, remunerimin, masat dhe kompetencat mbikëqyrëse dhe masat për ruajtjen e kapitalit. Numri CELEX: 32019L0878, Fletorja Zyrtare e Bashkimit Europian, Seria L, nr.150, datë 7.6.2019, faqe 253–295.
Direktiva 2019/2034/BE, të Parlamentit Evropian dhe të Këshillit, të datës 27 nëntor 2019, për disa aspekte që ndryshojnë Direktivën 2013/36/BE. Numri CELEX: 32019L2034, Fletorja Zyrtare e Bashkimit Europian, Seria L, nr.314, datë 5.12.2019,  faqe 64–114.
Direktia 2021/338/BE, të Parlamentit Evropian dhe të Këshillit, të datës 16 shkurt 2021, për disa aspekte që ndryshojnë Direktivën 2013/36/BE dhe Direktivën 2019/878/BE, në lidhje me zbatimin e tyre për shoqëritë e investimit, për t’i ndihmuar në rimëkëmbjen nga kriza e COVID-19. Numri CELEX: 32021L0338, Fletorja Zyrtare e Bashkimit Europian, Seria L, nr.68, datë 26.2.2021,  faqe 14-28. 
Direktiva 2022/2556/BE, të Parlamentit Evropian dhe të Këshillit, të datës 14 dhjetor 2022, për disa aspekte që ndryshojnë Direktivën 2013/36/BE, në lidhje me qëndrueshmërinë operacionale digjitale. Numri CELEX: 32022L2556, Fletorja Zyrtare e Bashkimit Europian, Seria L, nr.333, datë 27.12.2022,  faqe 153-163.
Direktiva 2023/1114/BE, të Parlamentit Evropian dhe të Këshillit, të datës 31 maj 2023, për disa aspekte që ndryshojnë Direktivën 2013/36/BE. Numri CELEX: 32023R1114, Fletorja Zyrtare e Bashkimit Europian, Seria L, nr.150, datë 9.6.2023,  faqe 40-205.
Direktiva 2023/2864/BE, të Parlamentit Evropian dhe të Këshillit, të datës 13 dhjetor 2023, që ndryshon disa Direktiva, në lidhje me krijimin dhe funksionimin e pikës së vetme të aksesit evropiane. Numri CELEX: 32023L2864, Fletorja Zyrtare e Bashkimit Europian, Seria L, datë 20.12.2023.
Direktiva 2024/1619/BE, të Parlamentit Evropian dhe të Këshillit, të datës 31 maj 2024, që ndryshon Direktivën 2013/36/BE në lidhje me kompetencat mbikëqyrëse, sanksionet, degët e vendeve të treta dhe rreziqet e mjedisit, sociale dhe të qeverisjes. Numri CELEX: 32024L1619, Fletorja Zyrtare e Bashkimit Europian, Seria L, datë 19.6.2024.
Direktiva 2024/2994/BE, të Parlamentit Evropian dhe të Këshillit, të datës 31 maj 2024, që ndryshon Direktivën 2013/36/BE në lidhje me kompetencat mbikëqyrëse, sanksionet, degët e vendeve të treta dhe rreziqet e mjedisit, sociale dhe të qeverisjes. Numri CELEX: 32024L2994, Fletorja Zyrtare e Bashkimit Europian, Seria L, datë 4.12.2024.
Direktivën 2001/24/EC, të Parlamentit Evropian dhe të Këshillit, të datës 4 Prill 2001, mbi organizimin dhe likuidimin e institucioneve të kreditit. Numri CELEX: 32001L0024, Fletorja Zyrtare e Bashkimit Europian, Seria L, nr.125, datë 05.05.2001, faqe 0015-0023.] 

KUVENDI
I REPUBLIKËS SË SHQIPËRISË
VENDOSI:
TITULLI I
OBJEKTI, FUSHA E ZBATIMIT DHE PËRKUFIZIMET

Neni 1
Objekti

Objekti i këtij ligji është përcaktimi i rregullave në lidhje me:
a) kushtet për krijimin, licencimin, ushtrimin e veprimtarisë dhe likuidimin e institucioneve të kreditit me zyrë qendrore në Republikën e Shqipërisë;
b) kompetencat dhe instrumentet për mbikëqyrjen e kujdesshme të institucioneve të kreditit që ushtrojnë veprimtari në Republikën e Shqipërisë;
c) mbikëqyrjen e kujdesshme nga Banka e Shqipërisë të çdo personi juridik me zyrë qendrore jashtë Republikës së Shqipërisë, që ushtron veprimtari bankare dhe financiare në Republikën e Shqipërisë;
d) kërkesat për publikim nga Banka e Shqipërisë në fushën e rregullimit dhe mbikëqyrjes së kujdesshme të institucioneve të kreditit.

Neni 2
Fusha e zbatimit

1. Ky ligj zbatohet për institucionet e kreditit të licencuara e mbikëqyrura nga Banka e Shqipërisë, degët e institucioneve të kreditit të shteteve anëtare dhe degët e vendeve të treta që ushtrojnë veprimtari në Republikën e Shqipërisë. 
2. Subjekte të këtij ligji janë edhe subjektet financiare jobanka, që licencohen dhe mbikëqyren nga Banka e Shqipërisë sipas përcaktimeve të Titullit X të këtij ligji, të cilët nuk grumbullojnë depozita dhe fonde të ripagueshme nga publiku.
3. Kreu 3, i Titullit VI dhe neni 58 të këtij ligji zbatohen për shoqëritë zotëruese financiare, shoqëritë zotëruese financiare të përziera dhe shoqëritë zotëruese me aktivitet të përzier të subjekteve që ushtrojnë veprimtari bankare dhe financiare, nëpërmjet një dege, filiali apo zyre përfaqësimi në Republikën e Shqipërisë.
4. Ky ligj nuk zbatohet:
a) për Bankën e Shqipërisë;
b) për subjekte të tjera që kryejnë një ose disa nga veprimtaritë e përcaktuara në këtë ligj, por ushtrimi i veprimtarisë dhe mbikëqyrja e tyre rregullohet me ligj të veçantë. 

Neni 3
Përkufizimet

1. Në zbatim të këtij ligji, termat e mëposhtëm kanë këto kuptime: 
(1) “institucion krediti” nënkupton subjektin, që kryen një nga veprimtaritë e mëposhtme: 
a) pranimin e depozitave ose fondeve të tjera të ripagueshme nga publiku dhe dhënien e kredive për llogari të vet; 
b) ushtrimin e njërës prej veprimtarive të tregtimit për llogari të vet apo të nënshkrimit të instrumenteve financiare ose hedhjes në treg të instrumenteve financiare në bazë të angazhimit në transaksion, siç parashikohen në legjislacionin për tregjet e kapitalit, kur plotësohet një nga kushtet e paraqitura në vijim: 
i. vlera totale e aktiveve të konsoliduara të subjektit të themeluar në Republikën e Shqipërisë, përfshirë edhe degët dhe filialet e tij të themeluara në Bashkimin Evropian dhe në vende të treta, është e barabartë ose më e lartë se vlera ekuivalente në lekë e shumës prej 30 miliardë euro;
ii. vlera totale e aktiveve të subjektit të themeluar në Republikën e Shqipërisë, përfshirë edhe degët dhe filialet e tij të themeluara në Bashkimin Evropian dhe në vende të treta, është më pak se vlera ekuivalente në lekë e shumës prej 30 miliardë euro, dhe subjekti është pjesë e një grupi në të cilin vlera totale e aktiveve të konsoliduara të të gjitha subjekteve në atë grup që janë themeluar në Bashkimin Evropian, përfshirë edhe degët dhe filialet e tij të themeluara në një vend të tretë, që individualisht kanë aktive në total prej më pak se vlera ekuivalente në lekë e shumës prej 30 miliardë euro dhe që kryejnë ndonjërën nga veprimtaritë e tregtimit për llogari të vet apo të nënshkrimit të instrumenteve financiare ose hedhjes në treg të instrumenteve financiare në bazë të angazhimit në transaksion, siç parashikohen në legjislacionin për tregjet e kapitalit, është e barabartë ose më e lartë se vlera ekuivalente në lekë e shumës prej 30 miliardë euro;
iii. vlera totale e aktiveve të subjektit të themeluar në Republikën e Shqipërisë, përfshirë edhe degët dhe filialet e tij të themeluara në Bashkimin Evropian dhe në vende të treta, është më pak se vlera ekuivalente në lekë e shumës prej 30 miliardë euro, dhe subjekti është pjesë e një grupi në të cilin vlera totale e aktiveve të konsoliduara të të gjitha subjekteve në atë grup, që kryejnë ndonjërën nga veprimtaritë e tregtimit për llogari të vet apo të nënshkrimit të instrumenteve financiare ose hedhjes në treg të instrumenteve financiare në bazë të angazhimit në transaksion, siç parashikohen në legjislacionin për tregjet e kapitalit, është e barabartë ose më e lartë se vlera ekuivalente në lekë e shumës prej 30 miliardë euro, ku Banka e Shqipërisë në cilësinë e mbikëqyrësit konsolidues, në konsultim me kolegjin e mbikëqyrësve, merr këtë vendim për të adresuar rrezikun e mundshëm të shmangies nga detyrimet ligjore ose rreziqet e mundshme për stabilitetin financiar në Shqipëri;
për qëllime të nënpikës “ii” dhe “iii” të shkronjës “b” të këtij paragrafi, kur subjekti është pjesë e një grupi të një vendi të tretë, vlera totale e aktiveve e çdo dege të grupit të vendit të tretë që është licencuar në Republikën e Shqipërisë, përfshihet në vlerën totale të aktiveve të të gjitha subjekteve të grupit;
Nuk konsiderohet institucion krediti një tregtues i mallrave dhe i kuotave të lejuara për çlirimin e gazeve serrë, një sipërmarrje e investimeve kolektive, një shoqëri sigurimi, ose një shoqëri komisionere e cila përjashtohet nga detyrimi për t’u licencuar si një institucion krediti në përputhje me nenin 12 të këtij ligji;
Termi “institucion krediti” i përdorur në këtë ligj është i barasvlershëm me termin “bankë”. 
[bookmark: _Hlk215742148](2)“shoqëri investimi (komisionere)” nënkupton personin juridik, veprimtaria tregtare e të cilit është ofrimi i një ose më shumë shërbimesh investimi palëve të treta apo kryerja e një ose më shumë veprimtarive të investimit në formë profesionale, sipas legjislacionit për tregjet e kapitalit;
[bookmark: _Hlk215742335](3) “institucion” nënkupton një institucion krediti të licencuar në përputhje me nenin 11, të këtij ligji, ose një subjekt të licencuar në përputhje me pikën 3, të nenit 12, të këtij ligji;
(4) “shoqëri sigurimi” nënkupton një shoqëri që ushtron veprimtarinë e sigurimit të jetës ose jo-jetës, për të cilën ka marrë licencë nga autoriteti mbikëqyrës përkatës për të ushtruar veprimtarinë e sigurimit;
(5) “shoqëri risigurimi” nënkupton një shoqëri që ka marrë licencë nga autoriteti mbikëqyrës përkatës për të ushtruar veprimtarinë e risigurimit; 
(6) “organ drejtues” nënkupton organin ose organet e një institucioni që janë të autorizuar të përcaktojnë strategjinë, objektivat dhe drejtimin e përgjithshëm të institucionit, dhe që mbikëqyrin dhe monitorojnë vendimmarrjen e drejtimit, dhe përfshijnë personat që drejtojnë efektivisht veprimtarinë e institucionit. Në rastin e institucioneve të kreditit me zyrë qendrore në Republikën e Shqipërisë, organe drejtuese nënkupton këshillin mbikëqyrës dhe këshillin e administrimit;
(7) “këshill mbikëqyrës” nënkupton organin drejtues në funksionin e tij mbikëqyrës, i cili mbikëqyr dhe monitoron vendimmarrjen e drejtimit të institucionit; 
(8) “këshill i administrimit” nënkupton organin drejtues në funksionin e tij administrues, i cili drejton institucionin dhe përfshin personat që drejtojnë efektivisht veprimtarinë e institucionit;
(9) “drejtues të lartë” nënkupton individët që ushtrojnë funksione ekzekutive brenda një institucioni dhe i përgjigjen drejtpërdrejt organit drejtues, edhe kur nuk janë anëtarë të atij organi, dhe që janë përgjegjës për administrimin e përditshëm të institucionit nën drejtimin e organit drejtues;
(10) “drejtues të funksioneve kryesore” nënkupton individët që kanë ndikim të rëndësishëm në drejtimin e një institucioni, edhe kur nuk janë anëtarë të organit drejtues, duke përfshirë edhe drejtuesit e funksioneve të kontrollit të brendshëm dhe drejtuesin më të lartë të financës;
(11) “funksione të kontrollit të brendshëm” nënkuptojnë funksionet e administrimit të rrezikut, të përputhshmërisë dhe të auditimit të brendshëm;
(12) “drejtues të funksioneve të kontrollit të brendshëm” nënkupton personat në nivelin më të lartë hierarkik përgjegjës për administrimin efektiv të aktivitetit të përditshëm të funksioneve të kontrollit të brendshëm të një institucioni;
(13) “drejtues më i lartë i financës” nënkupton personin me përgjegjësi të plota për administrimin e burimeve financiare, planifikimin financiar dhe raportimin financiar të një institucioni; 
(14) “rrezik sistemik” nënkupton rrezikun që kërcënon qëndrueshmërinë e sistemit financiar me potencial për të pasur pasoja serioze negative për sistemin financiar dhe ekonominë reale;
(15) “rrezik i  modelit” nënkupton humbjen e mundshme që një institucion mund të pësojë, si pasojë e vendimeve që bazohen kryesisht në rezultatet e modeleve të brendshme, për shkak të gabimeve në zhvillimin, në parashikimin e parametrave,  në zbatimin, përdorimin ose monitorimin e modeleve të tilla;
(16) “origjinues” nënkupton subjektin, i cili:
a) në mënyrë të drejtpërdrejtë ose të tërthortë, vetë ose nëpërmjet subjekteve të lidhura, përfshihet në marrëveshjen fillestare të titullzimit, e cila krijon detyrime ose detyrime të mundshme të debitorit ose debitorit të mundshëm, që shkaktojnë ekspozimet që titullzohen, ose
b) titullzon aktivet e blera nga një palë e tretë, për llogari të tij dhe të regjistruara në bilancin e tij;
(17) “sponsor” nënkupton një institucion krediti, me zyrë qendrore brenda ose jashtë Republikës së Shqipërisë, ose një shoqëri komisionere, siç përcaktohet në legjislacionin për tregjet e kapitalit, i ndryshëm nga origjinuesi, që: 
a) krijon dhe administron një program të letrave tregtare të mbështetura në aktive (asset-backed commercial paper programme) ose çdo titullzim tjetër, ku ekspozimet blihen nga subjekte palë të treta, ose
b) krijon një program të letrave tregtare të mbështetura në aktive ose çdo titullzim tjetër, duke blerë ekspozimet nga palët e treta dhe duke i deleguar administrimin e përditshëm dhe aktiv të portofolit të titullzuar, një subjekti të licencuar për të kryer një veprimtari të tillë, në përputhje me legjislacionin për sipërmarrjet e investimeve kolektive dhe legjislacionin për tregjet e kapitalit.
(18) “program i letrave tregtare të mbështetura në aktive” është një program titullzimi, titujt e emetuar prej të cilit, marrin kryesisht formën e letrave tregtare të mbështetura në aktive (asset-backed commercial paper) me një maturitet fillestar prej një ose më pak se një viti. Letra tregtare është një instrument afatshkurtër i pasiguruar borxhi, i emetuar nga një shoqëri, me qëllim financimin e detyrimeve afatshkurtra.
(19) “shoqëri mëmë” nënkupton personin juridik që ushtron kontroll, sipas kuptimit të kontrollit të përkufizuar në paragrafin (46), të pikës 1, të këtij neni, mbi një ose më shumë shoqëri;
(20) “filial” nënkupton një shoqëri, e cila kontrollohet nga një shoqëri tjetër, sipas kuptimit të kontrollit të përkufizuar në paragrafin (46), të pikës 1, të këtij neni. Të gjitha filialet e filialit janë filiale të personit juridik që ushtron kontroll mbi këtë filial;
(21) “degë” nënkupton vendin e ushtrimit të veprimtarisë tregtare të shoqërisë, që ka të njëjtin personalitet juridik me shoqërinë dhe ushtron në mënyrë të drejtpërdrejtë të gjitha apo disa nga veprimtaritë që ushtron shoqëria, në emër dhe për llogari të kësaj të fundit;
(22) “shoqëri shërbimesh ndihmëse” nënkupton një shoqëri, aktiviteti kryesor i së cilës konsiston në zotërimin ose administrimin e pronës, administrimin e shërbimeve të përpunimit të të dhënave, ose veprimtari të ngjashme, të cilat janë ndihmëse të veprimtarisë kryesore të një ose më shumë institucioneve;
(23) “shoqëri administruese e aktiveve” ka të njëjtin kuptim, siç përcaktohet në legjislacionin për mbikëqyrjen shtesë të institucioneve të kreditit, shoqërive të sigurimit dhe shoqërive komisionere, pjesë e konglomerateve financiare (referuar në këtë ligj si “legjislacioni për mbikëqyrjen shtesë të konglomerateve financiare”), ose një shoqëri administruese të fondeve të investimeve alternative (AFIA) siç përcaktohet në legjislacionin për sipërmarrjet e investimeve kolektive, duke përfshirë, përveç rasteve kur parashikohet ndryshe, subjektet e vendeve të treta që kryejnë veprimtari të ngjashme dhe që i nënshtrohen kërkesave ligjore të një vendi të tretë, i cili zbaton kërkesa mbikëqyrëse e rregullative, të paktën ekuivalente me ato të aplikuara në Republikën e Shqipërisë dhe në Bashkimin Evropian; 
(24) “shoqëri zotëruese (holding) financiare” nënkupton subjektin që plotëson të gjitha kushtet e mëposhtme:
a) është një institucion financiar;
b) nuk është një shoqëri zotëruese financiare e përzier;
c) ka të paktën një filial që është institucion;
d) më shumë se 50 për qind e të paktën njërit prej treguesve të mëposhtëm lidhet, në mënyrë të qëndrueshme, me filialet që janë institucione ose institucione financiare, dhe me aktivitete të kryera nga vetë subjekti që nuk lidhen me blerjen ose zotërimin e aksioneve në filiale, kur këto aktivitete janë të së njëjtës natyrë me ato të kryera nga institucionet ose institucionet financiare:
i. kapitali i subjektit bazuar në situatën e tij të konsoliduar;
ii. aktivet e subjektit bazuar në situatën e tij të konsoliduar;
iii. të ardhurat e subjektit bazuar në situatën e tij të konsoliduar;
iv. personeli i subjektit bazuar në situatën e tij të konsoliduar;
v. tregues të tjerë të konsideruar të rëndësishëm nga Banka e Shqipërisë.
Banka e Shqipërisë mund të vendosë që një subjekt të mos kualifikohet si një shoqëri zotëruese financiare, edhe nëse plotësohet një nga treguesit e parashikuar në nënpikat “i” deri në “iv” të kësaj shkronje, kur konsideron se treguesi përkatës nuk jep një pamje të drejtë dhe të vërtetë të aktiviteteve dhe rreziqeve kryesore të grupit.
Banka e Shqipërisë, para marrjes së një vendimi të tillë, konsultohet me Autoritetin Bankar Evropian (ABE) të cilit i paraqet një informacion cilësor dhe sasior të argumentuar dhe të detajuar për këtë vendim. Banka e Shqipërisë e merr në konsideratë opinionin e ABE-së dhe, nëse vendos të devijojë prej tij, brenda tre muajve nga data e marrjes së këtij opinionit të ABE-s, i paraqet atij arsyetimin për devijimin nga opinioni përkatës;
(25) “shoqëri zotëruese (holding) financiare e përzier” nënkupton një shoqëri mëmë, që nuk është një subjekt i rregulluar, e cila, së bashku me filialet e saj (ku të paktën njëri prej filialeve është një subjekt i rregulluar që ka zyrën qendrore të regjistruar në Republikën e Shqipërisë) dhe subjekte të tjera, përbën një konglomerat financiar, siç përcaktohet në legjislacionin për mbikëqyrjen shtesë të konglomerateve financiare;
(26) “shoqëri e rregulluar” nënkupton institucionin e kreditit, shoqërinë e sigurimit, shoqërinë e risigurimit, shoqërinë komisionere, shoqërinë administruese ose shoqërinë administruese të fondeve të investimeve alternative;
(27) “shoqëri zotëruese (holding) me aktivitet të përzier” nënkupton një shoqëri mëmë, të ndryshme nga një shoqëri zotëruese financiare ose një institucion ose një shoqëri zotëruese financiare e përzier, filialet e së cilës përfshijnë të paktën një institucion;
(28) “institucion financiar” nënkupton një subjekt që plotëson të dy kushtet e mëposhtme:
a) nuk është një institucion, një shoqëri zotëruese e pastër industriale, një entitet me qëllim të posaçëm titullzimi, një shoqëri zotëruese sigurimi ose një shoqëri zotëruese sigurimi me aktivitet të përzier, siç përcaktohet në legjislacionin për veprimtarinë e sigurimit dhe risigurimit, përveç rasteve kur një shoqëri zotëruese sigurimi me aktivitet të përzier ka një filial që është institucion; 
b) plotëson një ose disa nga kushtet e mëposhtme:
i. aktiviteti kryesor i subjektit është blerja ose mbajtja e pronësisë ose ushtrimi i një ose disa nga veprimtaritë e parashikuara në Aneksin I, pikat 2 deri në 12 dhe pikat 15, 16 dhe 17 të këtij ligji, ose ofrimi i një ose disa nga shërbimet e investimeve apo shërbimet ndihmëse të parashikuara në legjislacionin për tregjet e kapitalit, të lidhura me instrumentet financiare të parashikuara në atë legjislacion;
ii. subjekti është një shoqëri komisionere, një shoqëri zotëruese financiare e përzier, një shoqëri zotëruese komisionere, një ofrues i shërbimeve të pagesave siç parashikohet në legjislacionin për shërbimet e pagesave, një shoqëri administruese ose një ofrues i shërbimeve ndihmëse;
(29) “shoqëri zotëruese (holding)  e pastër industriale” nënkupton një shoqëri e cila përmbush të gjitha kushtet e mëposhtme:
a) aktiviteti kryesor është blerja ose zotërimi i pjesëmarrjeve;
b) nuk referohet në shkronjën “a” dhe shkronjat “c” deri në “i” të paragrafit (31), të kësaj pike, dhe nuk është një shoqëri komisionere ose një shoqëri administruese, ose një ofrues i shërbimit të pagesave siç parashikohet në legjislacionin për shërbimet e pagesave;
c) nuk zotëron pjesëmarrje në shoqëri të sektorit financiar;
(30) “subjekt financiar jobankë” nënkupton institucionin financiar të licencuar dhe mbikëqyrur nga Banka e Shqipërisë, sipas përcaktimeve në Titullin X të këtij ligji; 
(31) “shoqëri e sektorit financiar” nënkupton secilën nga shoqëritë e mëposhtme:
a) një institucion;
b) një institucion financiar; 
c)  një shoqëri sigurimi;
d) një shoqëri sigurimi e një vendi të tretë; 
e) një shoqëri risigurimi;
f) një shoqëri risigurimi e një vendi të tretë; 
g) një shoqëri zotëruese sigurimi, sipas legjislacionit për shoqëritë e sigurimit dhe risigurimit;
h) një shoqëri e përjashtuar nga fusha e zbatimit të legjislacionit për shoqëritë e sigurimit dhe risigurimit sipas atij legjislacioni;
i) një shoqëri e një vendi të tretë me një aktivitet kryesor që është i krahasueshëm me çdo një nga shoqëritë e përmendura në shkronjat “a” deri në “h”;
(32) “institucion mëmë në Republikën e Shqipërisë” nënkupton një institucion në Republikën e Shqipërisë që ka si filial një institucion, një institucion financiar ose një shoqëri shërbimesh ndihmëse, ose që zotëron një pjesëmarrje në një institucion, një institucion financiar ose një shoqëri shërbimesh ndihmëse dhe që nuk është vetë filial i një institucioni tjetër të licencuar në Republikën e Shqipërisë, ose e një shoqërie zotëruese financiare ose shoqërie zotëruese financiare të përzier të themeluar në Republikën e Shqipërisë;
(33) “institucion mëmë në Bashkimin Europian” nënkupton një institucion mëmë në një shtet anëtar, që nuk është filial i një institucioni tjetër të licencuar në ndonjë nga shtetet anëtare, ose i një shoqërie zotëruese financiare ose shoqërie zotëruese financiare të përzier, e krijuar në ndonjë shtet anëtar;
(34) “shoqëri zotëruese (holding) financiare mëmë në Republikën e Shqipërisë” nënkupton një shoqëri zotëruese financiare me zyrë qendrore në Republikën e Shqipërisë, e cila nuk është vetë një filial i një institucioni të licencuar në Republikën e Shqipërisë, ose i një shoqërie zotëruese financiare ose i një shoqërie zotëruese financiare të përzier, të krijuar në Republikën e Shqipërisë;
(35) “shoqëri zotëruese (holding) financiare mëmë në Bashkimin Europian” nënkupton një shoqëri zotëruese financiare mëmë në një shtet anëtar, e cila nuk është filial i një institucioni të licencuar në ndonjë shtet anëtar ose i ndonjë tjetër shoqërie zotëruese financiare ose ndonjë shoqërie zotëruese financiare të përzier e krijuar në çdo shtet anëtar, e ndryshme nga një shoqëri zotëruese financiare mëmë në Republikën e Shqipërisë;
(36) “shoqëri zotëruese (holding)  financiare mëmë e përzier në Republikën e Shqipërisë” është një shoqëri zotëruese financiare e përzier me zyrë qendrore në Republikën e Shqipërisë, e cila nuk është vetë një filial i një institucioni të licencuar në Republikën e Shqipërisë, ose i një shoqërie zotëruese financiare ose shoqërie zotëruese financiare të përzier e krijuar në Republikën e Shqipërisë;
(37) “shoqëri zotëruese (holding) financiare mëmë e përzier në Bashkimin Europian” nënkupton një shoqëri zotëruese financiare mëmë të përzier në një shtet anëtar, e cila nuk është një filial i një institucioni të licencuar në ndonjë shtet anëtar ose i një shoqërie zotëruese financiare ose shoqërie zotëruese financiare të përzier e krijuar në çdo shtet anëtar, e ndryshme nga një shoqëri zotëruese financiare mëmë në Republikën e Shqipërisë;
(38) “institucion në Bashkimin Evropian që nuk është pjesë e një grupi (stand-alone)” nënkupton një institucion që nuk i nënshtrohet konsolidimit për qëllime mbikëqyrëse në Bashkimin Europian, dhe që nuk ka shoqëri mëmë të BE-së që është subjekt i një konsolidimi të tillë;
(39) “institucion me rëndësi sistemike” nënkupton një institucion mëmë në BE, një shoqëri zotëruese financiare mëme në BE, një shoqëri zotëruese financiare të përzier mëmë në BE, ose një institucion i themeluar në Republikën e Shqipërisë, dështimi ose mosfunksionimi i të cilit mund të shkaktojë rrezik sistemik;
(40) “institucion me rëndësi sistemike në Republikën e Shqipërisë” nënkupton një institucion mëmë në Republikën e Shqipërisë, një shoqëri zotëruese financiare mëme në Republikën e Shqipërisë, një shoqëri zotëruese financiare të përzier mëmë në Republikën e Shqipërisë, ose një institucion i themeluar në Republikën e Shqipërisë, dështimi ose mosfunksionimi i të cilit mund të shkaktojë rrezik sistemik;
(41) “kundërparti qendrore” nënkupton një person juridik që qëndron ndërmjet palëve në kontratat e tregtuara në një ose më shumë tregje financiare, duke u bërë blerës për çdo shitës dhe shitës për çdo blerës;
(42) “interes pjesëmarrës” nënkupton të drejtat në kapitalin e shoqërive të tjera, të përfaqësuara ose jo me certifikata, të cilat, duke krijuar një lidhje të qëndrueshme me këto shoqëri, synojnë të kontribuojnë në aktivitetet e tyre ose pronësinë, direkte ose indirekte, të 20 për qind ose më shumë të të drejtave të votës ose kapitalit të një shoqërie; 
[bookmark: _Hlk218769663](43) “pjesëmarrje influencuese” nënkupton një zotërim të drejtpërdrejtë ose të tërthortë në një shoqëri që përfaqëson 10 për qind ose më shumë të kapitalit ose të të drejtave të votës ose që bën të mundur ushtrimin e një ndikimi të rëndësishëm mbi administrimin e asaj shoqërie;
(44) “aksioner i drejtpërdrejtë i institucionit të kreditit” nënkupton një person që zotëron ligjërisht një ose më shumë aksione në kapitalin e institucionit të kreditit;
(45) “aksioner i tërthortë i institucionit të kreditit” nënkupton një person që zotëron ligjërisht një ose më shumë aksione në kapitalin e një shoqërie, e cila (shoqëria) është aksioner i drejtpërdrejt i institucionit të kreditit;
(46) “kontroll” nënkupton marrëdhënien midis një shoqërie mëmë dhe një filiali, ose një marrëdhënie e ngjashme midis një personi fizik ose juridik dhe një shoqërie tjetër, siç përcaktohet në kushtet e mëposhtme:
a)   zotëron shumicën e të drejtave të votave të aksionarëve në një shoqëri tjetër (filial); ose
b) ka të drejtë të emërojë ose të shkarkojë shumicën e anëtarëve të organit administrativ, drejtues ose mbikëqyrës të një shoqërie tjetër (një filiali) dhe është në të njëjtën kohë aksioner ose anëtar i asaj shoqërie; ose
c)    ka të drejtë të ushtrojë një ndikim mbizotërues mbi një shoqëri (një filial) në të cilën është aksionar, në bazë të një kontrate të lidhur me atë shoqëri ose të një dispozite në aktin e themelimit ose statutin e saj, kur ligji që rregullon atë filial e lejon t'i nënshtrohet kontratave ose dispozitave të tilla; ose
d) është aksionar i një shoqërie dhe:
i. shumica e anëtarëve të organeve administrative, drejtuese ose mbikëqyrëse të asaj shoqërie (filialit) që kanë mbajtur detyrë gjatë vitit aktual financiar, gjatë vitit financiar paraardhës dhe deri në kohën kur janë hartuar pasqyrat financiare të konsoliduara, janë emëruar vetëm si rezultat i ushtrimit të të drejtave të votës të subjektit kontrollues; ose
ii. kontrollon e vetme, në bazë të një marrëveshjeje me aksionarët e tjerë të asaj shoqërie (një filial), shumicën e të drejtave të votave të aksionarëve ose anëtarëve në atë shoqëri;
e) ushtron ndikim influencues mbi vendimmarrjen lidhur me veprimtarinë e një personi juridik tjetër (shoqërisë bijë) në çfarëdo mënyre tjetër.
Për qëllimet e përcaktimit të ekzistencës së kontrollit sipas shkronjave “a”, “b”, “c” dhe “d” të kësaj nënpike, zbatohen rregullat e mëposhtme:
i. Në rastet e parashikuara në shkronjat “a”, “b” dhe “d”, numri i votave të subjektit kontrollues (shoqëria mëmë) shtohet me votat që zotërohen nga filialet ndaj të cilave ai ushtron kontroll dhe votat e personave që, ndonëse veprojnë në llogari të tyre, veprojnë në interes të personit kontrollues ose të filialeve të tij.
ii. Në të njëjtat raste të shkronjave “a”, “b” dhe “d”, numri i votave pakësohet me votat që i përkasin aksioneve të mbajtura për llogari të një personi tjetër që nuk është shoqëria mëmë ose filial i saj dhe votat që i përkasin aksioneve të mbajtura si garanci, me kusht që të drejtat që burojnë prej tyre të ushtrohen në përputhje me udhëzimet e marra, ose të drejtat e votave që i përkasin aksioneve të dhëna në peng, nëse të drejtat që burojnë prej tyre ushtrohen me urdhër dhe në interes të pengdhënësit.
iii. Gjithashtu, në rastet e shkronjave “a” dhe “d”, votat e aksionarëve në shoqërinë bijë (filiali) pakësohen gjithashtu me votat që i përkasin aksioneve të mbajtura nga vetë filiali, nga një shoqëri bijë e saj, ose përmes një personi që përfaqëson veten, por vepron për llogari të shoqërisë mëmë ose filialit.
(47) “lidhje të ngushta” nënkupton një situatë në të cilën dy ose më shumë individë ose persona juridikë janë të lidhur në një nga mënyrat e mëposhtme: 
a) pjesëmarrjes në formë pronësie, të drejtpërdrejtë ose përmes kontrollit, të 20 për qind ose më shumë të të drejtave të votës ose kapitalit të një shoqërie;
b) kontrollit sipas kuptimit të kontrollit të përkufizuar në paragrafin (46), të kësaj pike; 
c) lidhjes së përhershme të dy individëve ose personave juridikë ose të të gjithë atyre me të njëjtin person të tretë përmes një marrëdhënieje kontrolli;
(48) “klient/person ose grup klientësh/personash të lidhur” janë:
a) dy ose më shumë individë ose persona juridikë, të cilët përfaqësojnë një rrezik të vetëm për shkak se njëri prej tyre, në mënyrë të drejtpërdrejtë ose të tërthortë, ka kontroll mbi tjetrin ose të tjerët; ose
b) dy ose më shumë individë ose persona juridikë, ndërmjet të cilëve nuk ka një marrëdhënie kontrolli siç parashikohet në shkronjën “a”, të këtij paragrafi, por të cilët mund të përbëjnë një rrezik të vetëm për shkak se përkeqësimi i situatës financiare të njërit prej tyre, veçanërisht vështirësi në financim ose në ripagim të detyrimeve, ndikon që edhe të tjerët të përballen me të njëjtat vështirësi financiare.  
(49) “autoritet përgjegjës” nënkupton Bankën e Shqipërisë dhe autoritetet e tjera publike, të përcaktuara shprehimisht në këtë ligj, të cilat kanë kompetencën për të mbikëqyrur institucionet; 
(50) “mbikëqyrës konsolidues” nënkupton një autoritet përgjegjës për ushtrimin e mbikëqyrjes në bazë të konsoliduar në përputhje me nenin 199 të këtij ligji;
(51)  “licencë” nënkupton aktin adminsitrativ të lëshuar nga Banka e Shqipërisë me anë të të cilit subjektit i jepet e drejta për të kryer veprimtaritë bankare dhe financiare sipas përcaktimeve të bëra në këtë ligj. Termi “licencë” është i barasvlershëm me termin “autorizim” i përdorur në shtetet anëtare;
(52) “shtet anëtar” nënkupton një shtet anëtar të Bashkimit Evropian dhe një shtet nënshkrues i Marrëveshjes për Zonën Ekonomike Evropiane;
(53) “vend i tretë” nënkupton një shtet jashtë Bashkimit Evropian në të cilin një institucioni i është dhënë licenca për të ushtruar veprimtarinë. Deri në anëtarësimin e Republikës së Shqipërisë në Bashkimin Europian vend i tretë do të konsiderohet edhe çdo shtet anëtar i Bashkimit Europian;
(54) “shtet anëtar i origjinës” nënkupton shtetin anëtar në të cilin një institucioni i është dhënë licenca për të ushtruar veprimtarinë;
(55) “shtet anëtar pritës” nënkupton shtetin anëtar i ndryshëm nga shteti anëtar i origjinës, në të cilin një institucion ka një degë ose në të cilin ai ofron shërbime;
(56) “banka qendrore të SEBQ-së” nënkupton bankat qendrore kombëtare që janë anëtare të Sistemit Evropian të Bankave Qendrore (SEBQ) dhe Bankës Qendrore Evropiane (BQE);
(57) “bankat qendrore” nënkupton bankat qendrore të Sistemit Evropian të Bankave Qendrore (SEBQ-së) dhe bankat qendrore të vendeve të treta;
(58) “situatë e konsoliduar” nënkupton situatën që rezulton nga zbatimi i kërkesave të këtij ligji dhe të kuadrit rregullativ për mbikëqyrjen e kujdesshme, për një institucion, duke e konsideruar institucionin së bashku me një ose më shumë shoqëri të tjera të lidhura me të, si një institucion të vetëm;
(59) “mbikëqyrje mbi baza të konsoliduara” nënkupton mbikëqyrjen mbi bazën e situatës së konsoliduar; 
(60) “mbikëqyrje mbi baza të nënkonsoliduara” nënkupton mbikëqyrjen mbi bazën e situatës së konsoliduar të një institucioni mëmë, një shoqërie zotëruese financiare ose shoqërie zotëruese financiare të përzier, duke përjashtuar një nëngrup të shoqërive, ose në bazë të situatës së konsoliduar të një shoqërie mëmë, shoqërie financiare zotëruese ose shoqërie zotëruese financiare e përzier, që nuk janë zotërues të fundit;
(61) “instrument financiar” nënkupton respektivisht:
a) një kontratë midis palëve që krijon një aktiv financiar për njërën palë, dhe një detyrim financiar ose instrument kapitali për një palë tjetër; 
b) një instrument financiar siç specifikohet në legjislacionin për tregjet e kapitalit; 
c) një instrument financiar derivativ; 
d) një instrument financiar joderivativ (primary);
e) një instrument mbi bazë cash-i (monetar).
Instrumentet e përmendura në shkronjat “a”, “b” dhe “c” konsiderohen instrumente financiare, vetëm nëse vlera e tyre rrjedh nga çmimi i një instrumenti financiar bazë ose një elementi tjetër themelor, një norme ose një indeks;
(62) “fonde të veta” nënkupton shumën e kapitalit që një institucion ka për të mbështetur veprimtarinë e tij, i cili përbëhet nga kapital i nivelit të parë (Tier 1) dhe kapital i nivelit të dytë (Tier 2);
(63) “kapital i nivelit të parë (Tier 1)” është kategoria më e lartë dhe më e qëndrueshme e kapitalit, që përbën një pjesë të konsiderueshme të të gjithë kapitalit të institucionit. Ky kapital duhet të jetë i disponueshëm për të mbuluar humbjet e mundshme dhe për të ruajtur qëndrueshmërinë financiare të institucionit, dhe përfshin:
a) kapitalin bazë i nivelit të parë, i cili përfshin elementet më cilësore dhe më të qëndrueshme të kapitalit, të tilla si kapitali aksionar, fitimet e akumuluara dhe rezervat e krijuara ndër vite, të cilat janë të disponueshme për përthithjen e humbjeve; 
b) kapitalin shtesë të nivelit të parë, në formën e instrumenteve që janë të pranuara për të plotësuar kërkesat e kapitalit dhe janë të shëndetshme për të mbështetur kapitalin sipas kuadrit rregullativ për një mbikëqyrje të kujdesshme;
(64) “kapitali i nivelit të dytë (Tier 2)” përbëhet nga instrumente më pak të qëndrueshme krahasuar me kapitalin e nivelit të parë, përdoret për të mbështetur qëndrueshmërinë e institucionit në raste më të vështira dhe është i krijuar për të mbuluar humbje në një periudhë më afatgjatë. Kapitali i nivelit të dytë përfshin:
a) instrumente të borxhit që mund të konvertohen në kapital në raste emergjente (siç janë obligacionet e konvertueshme);
b) rezerva shtesë që mund të shërbejnë për të përballuar humbje që nuk mund të mbulohen nga kapitali i nivelit të parë;
c) instrumente të tjera të kapitalit që janë të pranuara sipas kuadrit rregullativ për një mbikëqyrje të kujdesshme;
(65) “kapital bazë i nivelit të parë” është shuma e kapitalit që përbëhet nga elementët e mëposhtëm: 
a) instrumente të kapitalit që përmbushin kushtet e kualifikimit dhe kërkesat e parashikuara në kuadrin rregullativ për një mbikëqyrje të kujdesshme;
b) primet e aksioneve që lidhen me instrumentet e përmendura në shkronjën “a”, të këtij paragrafi;
c) fitime të pashpërndara/humbje të mbartura;
d) të ardhura të tjera gjithëpërfshirëse të akumuluara;
e) rezerva të tjera;
f) fonde rezervë për rrezikun e përgjithshëm bankar. 
Elementet e sipërpërmendur në shkronjat “c” deri në “f” njihen si kapital bazë i nivelit të parë vetëm kur ato janë në dispozicion të institucionit për përdorim të pakufizuar dhe të menjëhershëm për të mbuluar rreziqet ose humbjet sapo këto të ndodhin.
(66) “kapital i pranuar” nënkupton kapitalin e një institucioni të disponueshëm për t’u përdorur për mbulimin e humbjeve në rast krizash financiare, të përshtatshëm dhe të pranueshëm për të mbështetur stabilitetin e institucionit financiar dhe për t’iu përgjigjur kërkesave të parashikuara në kuadrin rregullativ për një mbikëqyrje të kujdesshme. Kapitali i pranuar është shuma e kapitalit të nivelit të parë dhe kapitalit të nivelit të dytë nga i cili përfshihet vlera deri në 1/3 e kapitalit të nivelit të parë; 
(67) “rrezik operacional” nënkupton rrezikun që subjekti të pësojë humbje, si rezultat i papërshtatshmërisë ose i dështimit të proceseve të brendshme dhe të sistemeve, të gabimeve njerëzore, apo të ngjarjeve të jashtme. Rreziku operacional përfshin, por nuk kufizohet në: rrezikun ligjor, rrezikun e modelit dhe rrezikun e teknologjisë së informacionit dhe komunikimit (TIK), por nuk përfshin rrezikun strategjik dhe reputacional;
(68) “teknika të zbutjes së rrezikut të kredisë” nënkuptojnë teknikat e përdorura nga një institucion krediti për të ulur rrezikun e kredisë të lidhur me një ekspozim ose ekspozime të tij;
(69) “titullzim” nënkupton një transaksion ose skemë (operacion financiar), ku rreziku i kredisë së një ekspozimi ose një grupi ekspozimesh ndahet në segmente rreziku (transhe), të cilat kanë karakteristikat e mëposhtme:
a) pagesat e kryera varen nga ecuria e ekspozimit apo e grupit të ekspozimeve;
b) përparësia e pagesave sipas segmenteve të rrezikut (transheve) përcakton shpërndarjen e humbjeve përgjatë maturitetit të transaksionit ose skemës;
c) transaksioni ose skema nuk krijon ekspozime, të cilat kanë të gjitha karakteristikat e një kredidhënieje të specializuar;
(70) “kredidhënie e specializuar” konsiderohet ekspozimi i cili ka karakteristikat e mëposhtme:
a) ekspozimi është ndaj një njësie ekonomike të krijuar posaçërisht për të financuar ose përdorur aktive fizike, ose është një ekspozim ekonomikisht i krahasueshëm me të;
b) marrëveshjet kontraktuale i japin huadhënësit një nivel të konsiderueshëm të kontrollit mbi aktivet dhe të ardhurat që ato gjenerojnë;
c) burimi kryesor i shlyerjes së detyrimit janë të ardhurat e krijuara nga aktivet që financohen;
 (71) “pozicion titullzimi” nënkupton çdo pozicion që një institucion financiar mund të mbajë në tituj të titullzuar, të cilët krijohen përmes procesit të titullzimit të aktiveve;
(72) “entitet me qëllim të posaçëm titullzimi” nënkupton një shoqëri, të ndryshme nga origjinuesi dhe sponsori, që krijohet me qëllim për të realizuar një ose më shumë operacione titullzimi, aktivitetet e të cilës janë të kufizuara në përmbushjen e objektivave specifike, dhe struktura e të cilës ka për qëllim të veçojë detyrimet e entitetit me qëllim të posaçëm titullzimi nga ato të origjinuesit;
(73) “përfitime pensionale të posaçme” nënkupton përfitimet pensionale shtesë që jepen nga një institucion për një punonjës si pjesë e paketës të shpërblimit të ndryshueshëm dhe nuk përfshijnë përfitimet e akumuluara që përfiton një punonjës sipas kushteve të skemës pensionale të institucionit; 
(74) “libër i tregtueshëm” nënkupton të gjitha pozicionet në instrumentet financiare dhe mallrat (commodities) që tregtohen në tregje ndërkombëtare financiare, të mbajtura nga një institucion për qëllime tregtimi ose për të mbrojtur pozicionet e mbajtura për qëllime tregtimi, sipas përcaktimeve në kuadrin rregullativ për një mbikëqyrje të kujdesshme referuar kërkesave për kapital për rrezikun e tregut; 
(75) “treg i rregulluar” nënkupton një sistem shumëpalësh të administruar nga një operator tregu, i cili bashkon ose lehtëson bashkimin e interesave të shumëfishta të palëve të treta, për blerje dhe shitje në instrumente financiare dhe në përputhje me rregullat e tij të pavarura, në një mënyrë që rezulton në një kontratë, në lidhje me instrumentet financiare të pranuara për tregtim sipas rregullave dhe/ose sistemeve të saj, dhe që është licencuar dhe funksionon rregullisht dhe në përputhje me dispozitat e legjislacionit për tregjet e kapitalit;
(76) “levë financiare” nënkupton madhësinë relative të aktiveve të një institucioni, detyrimet jashtë bilancit dhe detyrimet e kushtëzuara për të paguar ose për të marrë ose për të dhënë kolateral, duke përfshirë detyrimet nga financimi i marrë, angazhimet e marra, derivativet ose marrëveshjet e riblerjes, por duke përjashtuar detyrimet që mund të zbatohen vetëm gjatë likuidimit të një institucioni, krahasuar me fondet e veta të atij institucioni;
(77) “rrezik i levës financiare të tepërt” nënkupton rrezikun që rezulton nga cënueshmëria e një institucioni për shkak të levës financiare ose levës financiare të kushtëzuar që mund të kërkojë masa korrigjuese të paparashikuara në planin e biznesit, duke përfshirë shitjen e detyruar të aktiveve, që mund të rezultojë në humbje ose në rregullimin e vlerës të aktiveve të mbetura;
(78) “institucion i jashtëm i vlerësimit të kredisë” (për thjeshtësi, këtu e më poshtë, do të quhet “ECAI”) nënkupton një person juridik, i cili kryen vlerësime dhe përcakton cilësinë e kredisë së një institucioni/subjekti tjetër; 
(79) “metoda të brendshme” nënkuptojnë mënyrat e vlerësimit të rrezikut të përdorura nga një institucion, që përfshijnë metodën e bazuar në vlerësimet/klasifikimet e brendshme, metodën e modelit të brendshëm, metodën alternative të modelit të brendshëm dhe metodën e vlerësimit të brendshëm, të parashikuara në kuadrin rregullativ për një mbikëqyrje të kujdesshme. 
(80) “autoritet i ndërhyrjes së jashtëzakonshme” nënkupton Bankën e Shqipërisë dhe autoritetet e tjera publike, në funksionin e ndërhyrjes së jashtëzakonshme të përcaktuar në legjislacionin për rimëkëmbjen dhe ndërhyrjen e jashtëzakonshme;
(81) “institucion me rëndësi sistemike globale” ose “G-SII” nënkupton institucionin e Bashkimit Evropian siç përcaktohet në nenin 220 të këtij ligji;
(82) “institucion me rëndësi sistemike globale jo i Bashkimit Evropian” ose “non-EU G-SII” nënkupton grupin bankar me rëndësi sistemike globale ose një bankë (G-SIBs) që nuk është një institucion me rëndësi sistemike globale (G-SII) dhe është e përfshirë në listën bankave me rëndësi sistemike gloable (G-SIBs) e publikuar nga Bordi i Stabilitetit Financiar, e përditësuar; 
(83) “grup” nënkupton disa shoqëri nga të cilat të paktën një është institucion dhe që përbëhet nga një shoqëri mëmë dhe filialet e saj, ose nga shoqëri që janë të lidhura me njëra-tjetrën nga një marrëdhënie kontrolli; 
(84) “grup institucionesh krediti në Republikën e Shqipërisë” nënkupton një grup institucionesh sipas përcaktimeve në nenin 198 të këtij ligji;
(85) “grup institucionesh krediti në Bashkimin Evropian" nënkupton një grup institucionesh krediti, institucioni mëmë përfundimtar i të cilave është një institucion krediti mëmë i BE-së, një shoqëri zotëruese financiare mëmë e BE-së ose një shoqëri zotëruese financiare e përzier mëmë e BE-së, e cila nuk është në të njëjtën kohë një grup institucionesh krediti në Republikën e Shqipërisë;
(86) “grup i vendit të tretë” nënkupton një grup, shoqëria mëmë e të cilit është e themeluar në një vend të tretë;
(87) “politikë e kompensimit të barabartë gjinor” nënkupton një politikë kompensimi e bazuar në pagesë të barabartë për punonjësit meshkuj dhe femra për punë të barabartë ose punë me vlerë të barabartë; 
(88) “institucion i madh” nënkupton një institucion që plotëson njërin prej kushteve të mëposhtme:
a) është një Institucion me Rëndësi Sistemike Globale (G-SII) në përputhje me pikat 1 dhe 2 të neni 220 të këtij ligji;
b) është identifikuar si një institucion tjetër sistemik i rëndësishëm (O-SII),  në përputhje me pikat 1 dhe 2 të nenit 222 dhe neni 223 të këtij ligji;
c) është një nga tre institucionet më të mëdha në terma të vlerës totale të aktiveve, në Republikën e Shqipërisë;
d) vlera totale e aktiveve të tij në një bazë individuale ose, kur është e aplikueshme, në bazë të situatës së tij të konsoliduar është e barabartë ose më e madhe se vlera ekuivalente në lekë e shumës prej 30 miliardë euro;
(89) “gjoba me pagesë periodike” nënkupton një masë periodike ekzekutimi financiar, e synuar për të mbyllur shkeljet e vazhdueshme të dispozitave të këtij ligji, kuadrit rregullativ për një mbikëqyrje të kujdesshme ose shkeljet e vendimeve të marra nga autoriteti përgjegjës mbi bazën e dispozitave të këtij ligji, dhe për të detyruar individin ose personin juridik të rikthehet në përputhje me dispozitat ose vendimet e shkelura;
(90) “rrezik  mjedisor, social dhe i qeverisjes (rreziku MSQ)” nënkupton mundësinë që një institucion të pësojë humbje, kosto shtesë, mosrealizim të të ardhurave të planifikuara nga faktorë aktualë ose të pritshëm mjedisorë, socialë dhe të qeverisjes që mund të ndikojnë në kundërpartitë e atij institucioni ose mbi aktivet në të cilat ai ka investuar. Rreziqet MSQ materializohen përmes kategorive tradicionale të rreziqeve financiare;
(91) “neutralitet klimatik” nënkupton objektivin e përgjithshëm për arritjen e neutralitetit klimatik deri në vitin 2050, që bazohet në reduktimin e emetimeve të gazeve serrë në Republikën e Shqipërisë me synimin balancimin e tyre, sipas marrëveshjeve respektive dhe legjislacionit përkatës të Republikës së Shqipërisë;
(92) “kripto-aset” nënkupton një përfaqësim digjital të një vlere ose të një të drejte që mund të transferohet dhe ruhet në mënyrë elektronike duke përdorur teknologjinë e regjistrave të shpërndarë ose teknologji të ngjashme, që nuk është një monedhë digjitale e bankës qendrore;
(93) “institucion i vogël dhe jokompleks” nënkupton një institucion që plotëson të gjitha kushtet e mëposhtme:
a) nuk është institucion i madh;
b) vlera mesatare e totalit të aktiveve mbi baza individuale, ose, kur është e aplikueshme, mbi baza të konsoliduara, përgjatë 4 viteve të mëparshme, sipas raportimit vjetor, është e barabartë ose më e vogël se vlera ekuivalente në lekë e shumës prej 5 miliardë euro; 
c) është subjekt i detyrimit për hartimin e planeve të thjeshtuara të rimëkëmbjes, sipas legjislacionit për rimëkëmbjen dhe ndërhyrjen e jashtëzakonshme në Republikën e Shqipërisë, ose nuk është subjekt i ndonjë detyrimi sipas atij legjislacioni;
d) aktiviteti në librin e tregtueshëm klasifikohet i vogël në përputhje me kuadrin rregullativ për një mbikëqyrje të kujdesshme të Bankës së Shqipërisë, sipas përcaktimit në pikën 6, të nenit 126, të këtij ligji; 
e) vlera totale në instrumente derivative të mbajtura me qëllim tregtimi nuk tejkalon 2 për qind të totalit të aktiveve në bilanc dhe jashtë bilancit të subjektit, dhe vlera totale e pozicioneve të përgjithshme në instrumente derivative nuk tejkalon 5 për qind, ku llogaritja për të dyja këto vlera bëhet në përputhje me parashikimet në kuadrin rregullativ për një mbikëqyrje të kujdesshme të Bankës së Shqipërisë, sipas përcaktimit në pikën 6, të nenit 126, të këtij ligji; 
f) aktivet ose pasivet mbi baza të konsoliduara të institucionit lidhur me aktivitetet me kundërpartitë me zyra qëndrore në Republikën e Shqipërisë dhe në Zonën Ekonomike Europiane, tejkalon 75 për qind të totalit të aktiveve dhe pasiveve të marra së bashku të institucionit të llogaritur mbi baza të konsoliduara, duke përjashtuar në çdo rast ekspozimet brenda grupit;
g) institucioni nuk përdor modele të brendshme për përmbushjen e kërkesave të kujdesshme në përputhje me kuadrin rregullativ për një mbikëqyrje të kujdesshme të Bankës së Shqipërisë, përjashtuar filiale që përdorin modelet e brendshme të zhvilluara në nivel grupi, me kusht që grupi të jetë subjekt i kërkesave për publikimin mbi baza të konsoliduara;
h) institucioni nuk ka komunikuar me Bankën e Shqipërisë për të kundërshtuar faktin e të qënit i klasifikuar si institucion i vogël dhe jokompleks; 
i) Banka e Shqipërisë mbi bazën e analizave të saj mbi madhësinë, ndërlidhjen, kompleksitetin ose profilin e rrezikut ka vendosur që institucioni të konsiderohet si i vogël dhe jokompleks. 
(94) “zyrë përfaqësimi” është njësia organizative e institucionit të kreditit/ bankës, e cila vepron në një shtet tjetër, të ndryshëm nga vendi ku ndodhet zyra qendrore e institucionit të krediti, me qëllim studimin e tregut dhe të kërkesave të publikut për produkte financiare/bankare në atë vend. Ajo nuk ushtron veprimtari bankare dhe financiare;
(95) “konglomerat financiar” është një grup ose nëngrup, në krye të të cilit ndodhet një shoqëri e rregulluar, ose në të cilin të paktën një nga filialet e tij është një shoqëri e rregulluar, dhe që përmbush kushtet e përcaktuara në legjislacionin që rregullon konglomeratet financiare në Republikën e Shqipërisë; 
(96) “koordinator” nënkupton autoritetin mbikëqyrës përkatës, përgjegjës për ushtrimin e mbikëqyrjes në një konglomerat financiar sipas parashikimeve në legjislacionin që rregullon konglomeratet financiare në Republikën e Shqipërisë;
(97) “Agjenci e Sigurimit të Depozitave” është autoriteti që administron skemën e sigurimit të depozitave sipas legjislacionit për sigurimin e depozitave;
 (98) “Regjistër i Kredive” është një sistem i centralizuar i informacionit ku regjistrohen, përpunohen dhe ruhen të dhëna mbi kreditë dhe detyrimet e tjera financiare të subjekteve, për qëllime të vlerësimit të rrezikut të kredisë dhe mbikëqyrjes financiare, siç përcaktohet në këtë ligj;
(99) “para elektronike” ka të njëjtin kuptim siç përcaktohet në legjislacionin për shërbimet e pagesave.
2. Për të siguruar që kërkesat ose kompetencat mbikëqyrëse të përcaktuara në këtë ligj të zbatohen në baza të konsoliduara ose të nënkonsoliduara, termat “institucion”, “institucioni mëmë në Republikën e Shqipërisë”, “institucioni mëmë i BE-së” dhe “shoqëri mëmë” përfshijnë gjithashtu:
a) shoqëritë zotëruese financiare dhe shoqëritë zotëruese financiare të përziera, të cilave u është dhënë miratimi në përputhje me nenin 35, të këtij ligji;
b) institucionet e caktuara si përgjegjëse (subjekti përgjegjës) për sigurimin e përputhshmërisë së grupit me kërkesat e mbikëqyrjes së konsoliduar, të kontrolluara nga një shoqëri zotëruese financiare mëmë në BE, një shoqëri zotëruese financiare e përzier mëmë në BE, një shoqëri zotëruese financiare mëmë në Republikën e Shqipërisë ose një shoqëri zotëruese financiare e përzier mëmë në një shtet anëtar ku shoqëria mëmë përkatëse nuk i nënshtrohet miratimit në përputhje me pikën 4, të nenit 35, të këtij ligji; dhe
c) shoqëritë zotëruese financiare, shoqëritë zotëruese financiare të përziera ose institucionet e përcaktuara në përputhje me shkronjën “d”, të pikës 7, të nenit 35, të këtij ligji.

TITULLI II
AUTORITETI MBIKËQYRËS

Neni 4
Kompetencat dhe përgjegjësitë e autoritetit përgjegjës

1. Banka e Shqipërisë është autoriteti përgjegjës për zbatimin e dispozitave të këtij ligji dhe kuadrit rregullativ për një mbikëqyrje të kujdesshme të institucioneve të kreditit. 
2. Përjashtimisht nga parashikimi i pikës 1, të këtij neni,  Banka Qendrore Europiane ushtron mbikëqyrjen e kujdesshme të institucioneve të kreditit që bien nën kompetencën e saj, në përputhje me rregulloren e Bashkimit Europian  për organizimin dhe funksionimin e Mekanizmit të Vetëm Mbikëqyrës, kur Republika e Shqipërisë të jetë përfshirë në këtë Mekanizëm si një shtet anëtar pjesëmarrës. 
3. Banka e Shqipërisë ushtron mbikëqyrjen e kujdesshme të veprimtarisë së institucioneve të kreditit dhe aty ku është e aplikueshme, të shoqërive zotëruese financiare dhe shoqërive zotëruese financiare të përziera, në mënyrë që të vlerësojë zbatimin e kërkesave të këtij ligji dhe kuadrit rregullativ për një mbikëqyrje të kujdesshme.
4. Banka e Shqipërisë ushtron në mënyrë të vazhdueshme mbikëqyrjen e kujdesshme të subjekteve të këtij ligji, duke zbatuar parimin e proporcionalitetit, për të vlerësuar nëse subjektet kanë strategji, procese dhe mekanizma të mjaftueshme dhe nëse niveli i kapitalit dhe i likuiditetit është i mjaftueshëm për të mbuluar të gjitha rreziqet ndaj të cilave janë ose mund të jenë të ekspozuara në veprimtarinë e tyre.
5. Banka e Shqipërisë, si autoritet përgjegjës për rregullimin, licencimin dhe mbikëqyrjen e kujdesshme, ushtron kompetencat mbikëqyrëse nëpërmjet:
a) dhënies së licencave, autorizimeve dhe miratimeve;
b) hartimit dhe miratimit të kuadrit rregullator;
c) analizave nga jashtë (off-site) të kryera nëpërmjet mbledhjes dhe analizimit të raportimeve periodike, informacioneve dhe të dhënave të tjera që Banka e Shqipërisë ka në dispozicion; 
d) inspektimeve në vend (on-site);
e) vendosjes së masave mbikëqyrëse dhe gjobave, përfshirë masat mbikëqyrëse në fazën e ndërhyrjes së hershme;
f) komunikimit me subjektet;
g) bashkëpunimit dhe shkëmbimit të informacionit me autoritete të tjera sipas parashikimeve të këtij ligji.
6. Banka e Shqipërisë ka të drejtë të marrë informacionin e nevojshëm për të vlerësuar përputhshmërinë e veprimtarisë së institucioneve të kreditit dhe, kur është e aplikueshme, të shoqërive zotëruese financiare dhe shoqërive zotëruese financiare të përziera, me kërkesat e përmendura në pikën 3, të këtij neni, si dhe për të inspektuar dhe hetimin administrativ, për shkeljet e mundshme të këtyre kërkesave.
7. Banka e Shqipërisë siguron ekspertizën, burimet, kapacitetin operacional, kompetencat dhe pavarësinë e nevojshme, për të ushtruar funksionet në lidhje me mbikëqyrjen e kujdesshme, inspektimet, si dhe vendosjen e gjobave, gjobave me pagesa periodike dhe masave të tjera administrative të përcaktuara në këtë ligj dhe kuadrin rregullativ për një mbikëqyrje të kujdesshme.
8. Banka e Shqipërisë kërkon që mekanizmat e kontrollit të brendshëm dhe procedurat administrative dhe kontabël të subjekteve të lejojnë kontrollin dhe mbikëqyrjen e zbatimit të rregullave dhe kërkesave të përcaktuara në këtë ligj dhe kuadrin rregullativ për mbikëqyrjen e kujdesshme.
9. Banka e Shqipërisë kërkon që subjektet të regjistrojnë të gjitha transaksionet e tyre si dhe të dokumentojnë të gjitha sistemet dhe proceset e veprimtarisë se tyre, në mënyrë të tillë që Banka e Shqipërisë të jetë në gjendje të kontrollojë përputhshmërinë me këtë ligj dhe kuadrin rregullativ për një mbikëqyrje të kujdesshme.
10. Banka e Shqipërisë siguron që funksioni i saj mbikëqyrës në përputhje me këtë ligj të jetë i ndarë dhe i pavarur nga funksioni që lidhet me ndërhyrjen e jashtëzakonshme. 
11. Banka e Shqipërisë dhe subjektet e këtij ligji zbatojnë kërkesat dhe detyrimet që rrjedhin nga legjislacioni për parandalimin e pastrimit të parave dhe financimit të terrorizmit si dhe aktet nënligjore në zbatim të tij.
12. Këshilli i Bankës së Shqipërisë përcakton me akt nënligjor organet e brendshme dhe drejtuesit e njësive organizative të cilët nxjerrin akte administrative individuale për zbatimin e kompetencave të Bankës së Shqipërisë sipas këtij ligji. 

Neni 5
Pavarësia mbikëqyrëse e Bankës së Shqipërisë

1. Për qëllime të këtij neni, “Anëtarët të Këshillit të Bankës së Shqipërisë” janë administratorët e Bankës së Shqipërisë që bëjnë pjesë në Këshillin e saj, si organi më i lartë vendimmarrës kolegjial, dhe që kanë kompetenca për të kryer funksione ekzekutive lidhur me drejtimin e përditshëm gjatë ushtrimit të funksionit mbikëqyrës të Bankës së Shqipërisë, përjashtuar Guvernatorin.

Dispozitat e këtij neni nuk cenojnë statusin dhe pavarësinë e Guvernatorit të Bankës së Shqipërisë, të cilat rregullohen sipas legjislacionit të veçantë për Bankën e Shqipërisë.

2. Banka e Shqipërisë, përfshirë anëtarët e Këshillit dhe punonjësit e Bankës së Shqipërisë që kryejnë detyra në funksionet e drejtpërdrejta mbikëqyrëse, ushtrojnë kompetencat e tyre mbikëqyrëse në mënyrë të pavarur dhe objektive, pa kërkuar ose marrë udhëzime nga institucionet e mbikëqyrura, apo nga institucione të tjera publike apo private. Kjo pavarësi nuk bie ndesh me përgjegjësinë publike, transparencën dhe llogaridhënien sipas legjislacionit përkatës.  

3. Për të parandaluar konfliktet e interesit, anëtarët e Këshillit dhe punonjësit e Bankës së Shqipërisë që ushtrojnë detyra në funksione të drejtpërdrejta mbikëqyrëse nuk mund:
a) të tregtojnë instrumenteve financiare të emetuara nga, ose që referojnë institucionet e mbikëqyrura nga Banka e Shqipërisë, si dhe nga shoqëritë mëma të drejtpërdrejta ose të tërthorta, filialet, degët e këtyre institucioneve, ose shoqëri të lidhura me to, me përjashtim:
i. të instrumenteve të administruara nga palët e treta, me kusht që pronarët e këtyre instrumenteve të përjashtohen nga ndërhyrja në administrimin e portofolit;
ii. të investimeve në sipërmarrjet e investimeve kolektive;
Përjashtimet e parashikuara në nënpikat “i” dhe “ii”, të kësaj shkronje zbatohen vetëm kur palët e treta dhe sipërmarrjet e investimeve kolektive nuk investojnë kryesisht në instrumente të emetuara nga, ose që referojnë subjektet e përmendura në shkronjën “a”.
b) të punësohen ose të lidhin kontrata të çdo lloji për ofrimin e shërbimeve profesionale gjatë një periudhe të caktuar “ndalimi i punësimit” me ndonjë nga subjektet e mëposhtëm:
i. institucionet me të cilat punonjësi ose anëtari i Këshillit të Bankës së Shqipërisë është përfshirë drejtpërdrejt për qëllime të mbikëqyrjes ose të vendimmarrjes, duke përfshirë shoqëritë mëmë të drejtpërdrejta ose të tërthorta, filialet apo degët e këtyre institucioneve;
ii. subjektet që ofrojnë shërbime për cilindo nga subjektet e përmendura në nënpikën “i”, përveç rastit kur punonjësi ose anëtari i Këshillit të Bankës së Shqipërisë është i përjashtuar rreptësisht nga pjesëmarrja në ofrimin e këtyre shërbimeve gjatë periudhës së ndalimit të punësimit;
iii. subjektet që kryejnë aktivitete lobimi ose këshillimi drejtuar Bankës së Shqipërisë për çështjet për të cilat punonjësi ose anëtari i Këshillit të Bankës së Shqipërisë ishte përgjegjës gjatë punësimit ose mandatit të tij si anëtar këshilli.

Banka e Shqipërisë për të parandaluar konfliktet e interesit të punonjësve të saj që ushtrojnë detyra në funksione të drejtpërdrejta mbikëqyrëse dhe të anëtarëve të Këshillit, përcakton rregulla bazuar në parimin e proporcionalitetit si dhe bazuar në rolin dhe përgjegjësitë e tyre.
4. Periudha e ndalimit të punësimit e parashikuar në shkronjën “b”, të pikës 3, të këtij neni  fillon nga data në të cilën ka pushuar përfshirja e drejtpërdrejtë në mbikëqyrjen e subjekteve të përmendura në nënpikën “i”, të shkronjës “b”, të pikës 3, të këtij neni. Gjatë kësaj periudhe punonjësit dhe anëtarët e Këshillit të Bankës së Shqipërisë që i nënshtrohen ndalimit të punësimit nuk mund të kenë akses në informacione konfidenciale ose të ndjeshme në lidhje me këto subjekte. 
Në rastin e punësimeve nga subjektet e përmendura në nënpikat “i” dhe “ii”, të shkronjës “b”, të pikës 3, të këtij neni, kohëzgjatja e periudhës së ndalimit të punësimit duhet të jetë jo më pak se gjashtë muaj për punonjësit e përfshirë drejtpërdrejt në mbikëqyrjen e subjekteve të përmendura në nënpikën “i”, shkronja “b”, të pikës 3, të këtij neni dhe jo më pak se 12 muaj për anëtarët e Këshillit të Bankës së Shqipërisë. 
Në rastin e punësimeve nga subjektet e përmendura nënpikën “iii”, të shkronjës “b”, të pikës 3, të këtij neni, kohëzgjatja e periudhës së ndalimit të punësimit duhet të jetë jo më pak se tre muaj si për punonjësit ashtu edhe për anëtarët e Këshillit të Bankës së Shqipërisë.
Banka e Shqipërisë mund t'i lejojë punonjësit e saj dhe anëtarët e Këshillit për të cilët zbatohet nënpika “i”, të shkronjës “b”, të pikës 3, të këtij neni, t'i nënshtrohen një periudhe ndalimi punësimi në rast të punësimit të tyre nga konkurrentët e drejtpërdrejtë të një prej subjekteve të përmendura në atë pikë. Për këto qëllime, kohëzgjatja e periudhës së ndalimit të punësimit do të jetë jo më pak se tre muaj për punonjësit e përfshirë drejtpërdrejt në mbikëqyrjen e këtyre subjekteve.

5. Përjashtimisht nga sa parashikohet në pikën 4, të këtij neni, Banka e Shqipërisë mund të aplikojë periudha më të shkurtra ndalimi të punësimit prej të paktën tre muajsh për punonjësit e përfshirë drejtpërdrejt në mbikëqyrjen e institucioneve vetëm kur një periudhë më e gjatë ndalimi punësimi do të rezultonte në këto pasoja:
a) do të kufizonte në mënyrë të padrejtë aftësinë e Bankës së Shqipërisë për të punësuar punonjës të rinj me aftësitë e duhura ose të nevojshme për të ushtruar funksionet e saj mbikëqyrëse, veçanërisht duke marrë parasysh madhësinë e tregut kombëtar të punës; ose
b) do të përbënte shkelje të çdo të drejte themelore përkatëse të njohur në Kushtetutën e Republikës së Shqipërisë, të Kartës së të Drejtave Themelore të Bashkimit Evropian, ose të çdo të drejte përkatëse të punonjësve siç përcaktohet në legjislacionin kombëtar të punës.
6. Punonjësit dhe anëtarët e Këshillit të Bankës së Shqipërisë, që i nënshtrohen ndalimit të punësimit të parashikuar në shkronjën “b”, të pikës 3, të këtij neni, kanë të drejtën e kompensimit të duhur për këtë ndalim. Banka e Shqipërisë përcakton masën e kompensimit me akt nënligjor.
7. Punonjësit e Bankës së Shqipërisë që ushtrojnë detyra në funksione të drejtpërdrejta mbikëqyrëse dhe anëtarët e Këshillit të saj deklarojnë interesat e tyre të zotërimeve financiare pasurore përpara emërimit të tyre dhe më pas në baza vjetore. Deklarimi përfshin informacion mbi zotërimet në formën e aksioneve, obligacioneve, fondeve të përbashkëta, fondeve të investimeve, fondeve të tipit të përzier, fondeve mbrojtëse dhe fondeve të tregtuara në këmbim, që mund të përbëjnë konflikt interesi.  
8. Kur punonjësit që ushtrojnë detyra në funksione të drejtpërdrejta mbikëqyrëse ose një anëtar i Këshillit të Bankës së Shqipërisë zotëron, në kohën e punësimit ose emërimit ose në çdo kohë më pas, instrumente financiare që mund të shkaktojnë konflikt interesi, Banka e Shqipërisë ka të drejtë të kërkojë, rast pas rasti, që këto instrumente të shiten ose të tjetërsohen brenda një afati të arsyeshëm kohor. Banka e Shqipërisë ka të drejtë të lejojë, rast pas rasti, që këta punonjës ose anëtarë të shesin ose të tjetërsojnë instrumentet financiare që ata zotëronin në kohën e punësimit ose emërimit.
9. Për të siguruar një zbatim proporcional të këtij neni, Banka e Shqipërisë nxjerr udhëzimet përkatëse. 
Neni 6
Mekanizmi i vetëm mbikëqyrës

1. Banka e Shqipërisë dhe Banka Qendrore Europiane ndërtojnë bashkëpunimin e tyre për mbikëqyrjen e kujdesshme të institucioneve të kreditit, shoqërive mëmë, shoqërive mëmë të përziera dhe subjekteve të tjera të përfshira në konsolidimin e situatës financiare të një institucioni krediti, bazuar në marrëveshjet përkatëse të bashkëpunimit. 
2. Nëse Banka e Shqipërisë përfshihet në Mekanizmin e Vetëm Mbikëqyrës, zbaton rregullat për organizimin dhe funksionimin e këtij Mekanizmi. 

Neni 7
Bashkëpunimi me autoritete të tjera përgjegjëse

Banka e Shqipërisë për mbikëqyrjen e kujdesshme të institucioneve të kreditit dhe institucioneve financiare bashkëpunon me autoritete të tjera përgjegjëse.

Neni 8
Bashkëpunimi me autoritetet brenda Sistemit Europian të Mbikëqyrjes Financiare

1. Banka e Shqipërisë në ushtrimin e funksionit të saj mbikëqyrës në zbatimin e instrumenteve dhe praktikave mbikëqyrëse sipas kërkesave të këtij ligji dhe kuadrit rregullativ për mbikëqyrjen e kujdesshme, siguron:
a) bashkëpunimin me autoritetet mbikëqyrëse brenda Sistemit Europian të Mbikëqyrjes Financiare (SEMF) mbështetur në besim dhe respekt të plotë të ndërsjellë, veçanërisht për sigurimin e një informacioni të përshtatshëm dhe të besueshëm midis tyre dhe me palë të tjera të SEMF, në përputhje me parimin e bashkëpunimit të sinqertë të parashikuar në nenin 4(3) të Traktatit të Bashkimit Evropian;
b) pjesëmarrjen në aktivitetet e Autoritetit Bankar Europian (ABE) dhe në kolegjet e mbikëqyrësve;
c) zbatimin e udhëzimeve dhe rekomandimeve të ABE-s lidhur me mbikëqyrjen e kujdesshme makroprudenciale të Sistemit Europian të Mbikëqyrjes Financiare dhe për t'iu përgjigjur paralajmërimeve dhe rekomandimeve të lëshuara nga Bordi Europian i Rreziqeve Sistemike (BERS) në përputhje me aktet e nxjerra për këtë qëllim;
d) bashkëpunimin e ngushtë me Bordin Europian të Rreziqeve Sistemike;
e) që përgjegjësitë e dhëna sipas ligjit “Për Bankën e Shqipërisë”, këtij ligji dhe kuadrit rregullativ për mbikëqyrjen e kujdesshme nuk pengojnë kryerjen e detyrave të saj si anëtarë të ABE-së, të BERS-së, sipas rastit.

Neni 9
Dimensioni i mbikëqyrjes në Bashkimin Europian

Banka e Shqipërisë, gjatë ushtrimit të detyrave të saj në funksionin e saj mbikëqyrës, merr në konsideratë ndikimin e mundshëm të vendimeve të saj në stabilitetin e sistemit financiar në shtetet e tjera anëtare dhe në veçanti, në situata emergjente, bazuar në informacione të disponueshme në kohën përkatëse.

Neni 10
Licenca dhe karakteristikat e saj

1. Banka e Shqipërisë është autoriteti përgjegjës për dhënien e licencës për të ushtruar veprimtari bankare dhe financiare në Republikën e Shqipërisë.
2. Licenca është e pakufizuar në kohë, e patransferueshme dhe e patjetërsueshme. 
3. Licenca ka si pjesë përbërëse të saj, aneksin e veprimtarive bankare dhe veprimtarive financiare, për të cilat institucioni i kreditit dhe dega e një vendi të tretë licencohet, me plotësimin e kërkesave të përcaktuara në këtë ligj dhe në kuadrin rregullativ për një mbikëqyrje të kujdesshme. 
TITULLI III
KËRKESAT PËR  KRIJIMIN, LICENCIMIN DHE USHTRIMIN E  VEPRIMTARISË SË INSTITUCIONEVE TË KREDITIT
KREU 1
KËRKESAT E PËRGJITHSHME PËR USHTRIMIN E VEPRIMTARISË SË INSTITUCIONEVE TË KREDITIT

Neni 11
Licencimi

1. Institucionet e kreditit me zyrë qendrore në Republikën e Shqipërisë nuk mund të ushtrojnë veprimtarinë e tyre pa marrë licencën nga Banka e Shqipërisë. Pa rënë ndesh me parashikimet në nenet 18 deri në 24, të këtij ligji, Banka e Shqipërisë përcakton kërkesat për dhënien e licencës.
2. Institucioni i kreditit i licencuar nga Banka e Shqipërisë nuk mund të ushtrojë veprimtari të ndryshme nga ato bankare dhe financiare të përcaktuara në aneksin e licencës. 
3. Kërkesa për licencim bëhet me shkrim nga aksionarët themelues të institucionit të kreditit dhe paraqitet në Bankën e Shqipërisë në përputhje me formën e përcaktuar në aktet nënligjore të saj, të parashikuar në pikën 4 dhe 5, të këtij neni, dhe shoqëruar me informacionin përkatës të përcaktuar në ato akte.
4. Banka e Shqipërisë përcakton me akt nënligjor:
a) informacionin që duhet të paraqesin subjektet në Bankën e Shqipërisë në aplikimin për marrjen e licencës si institucion krediti, duke përfshirë programin e veprimtarive, organizimin strukturor dhe mekanizmat e qeverisjes siç përcaktohet në nenin 18 të këtij ligji;
b) kërkesat lidhur me paraqitjen e dokumentacionit mbi strukturën e kapitalit dhe burimet e tij;
c) kërkesat e zbatueshme për aksionarët me pjesëmarrje influencuese, ose, kur nuk ka pjesëmarrje influencuese, për 20 aksionarët më të mëdhenj, në përputhje me nenin 24, të këtij ligji; dhe
d) pengesat që mund të ndalojnë ushtrimin efektiv të funksioneve mbikëqyrëse të Bankës së Shqipërisë, siç parashikohet në nenin 24, të këtij ligji.
5. Banka e Shqipërisë në zbatim të standardeve rregullative të BE-s, përcakton me akt nënligjor rregullat mbi format dhe formularët standardë, modelet dhe procedurat për paraqitjen e informacionit të parashikuar në pikën 4, të këtij neni.
6. Banka e Shqipërisë në kuadrin rregullativ për një mbikëqyrje të kujdesshme përcakton politikën dhe metodologjinë për vlerësimin lidhur me dhënien e licencave për institucionet e kreditit në përputhje me këtë ligj, mbështetur në standardet e ABE-s.

Neni 12
Kërkesat specifike për licencimin e shoqërive komisionere si institucione krediti

1. Shoqëritë komisionere të parashikuara në shkronjën “b”, të paragrafit (1), të pikës 1, të nenit 3, të këtij ligji, të cilat kanë marrë një licencë/autorizim në përputhje me legjislacionin për tregjet e kapitalit, duhet të paraqesin pranë Bankës së Shqipërisë një kërkesë për licencim në përputhje me nenin 11, të këtij ligji, jo më vonë se në ditën kur konstatojnë një nga ngjarjet e mëposhtme:
a) mesatarja e aktiveve totale mujore, e llogaritur për një periudhë prej 12 muajsh të njëpasnjëshëm, është e barabartë ose më e lartë se vlera ekuivalente në lekë e shumës prej 30 miliardë euro; ose
b) mesatarja e aktiveve totale mujore të llogaritura për një periudhë prej 12 muajsh të njëpasnjëshëm është më pak se vlera ekuivalente në lekë e shumës prej 30 miliardë euro, dhe subjekti është pjesë e një grupi në të cilin vlera totale e aktiveve të konsoliduara të të gjitha subjekteve në atë grup që janë themeluar në Republikën e Shqipërisë, përfshirë edhe degët dhe filialet e tij të themeluara në një vend të tretë, që individualisht kanë një total aktivesh prej më pak se vlera ekuivalente në lekë e shumës prej 30 miliardë euro dhe që kryejnë ndonjë nga shërbimet e investimit si veprimtaritë e tregtimit për llogari të vet apo të nënshkrimit të instrumenteve financiare ose hedhjes në treg të instrumenteve financiare në bazë të angazhimit në transaksion, siç parashikohen në legjislacionin për tregjet e kapitalit, është e barabartë ose më e lartë se vlera ekuivalente në lekë e shumës prej 30 miliardë euro, të dyja të llogaritura si mesatare për një periudhë prej 12 muajsh të njëpasnjëshëm.
2. Shoqëritë komisionere të parashikuara në pikën 1, të këtij neni mund të vazhdojnë të kryejnë veprimtaritë e parashikuara në shkronjën “b”, të paragrafit (1), të pikës 1, të nenit 3, të këtij ligji, gjatë procesit të licencimit të parashikuar në pikën 1, të këtij neni.
3. Pa rënë ndesh me pikën 1, të këtij neni, shoqëritë komisionere të parashikuara në shkronjën “b”, të paragrafit (1), të pikës 1, të nenit 3, të këtij ligji, që në kohën e hyrjes në fuqi të këtij ligji, kryejnë veprimtarinë si shoqëri komisionere të licencuara sipas legjislacionit për tregjet e kapitalit aplikojnë për licencim në përputhje me nenin 11 të këtij ligji brenda 1 viti pas hyrjes në fuqi të këtij ligji.
4. Pa rënë ndesh me pikën 1, të këtij neni, bazuar në aplikimin e marrë në përputhje me këtë pikë, si dhe me informacionin e marrë në përputhje me legjislacionin për tregjet e kapitalit, Banka e Shqipërisë, pas marrjes së kërkesës përkatëse nga një subjekt i parashikuar në pikën 1 të këtij neni, mund të përjashtojë këtë subjekt nga detyrimi për licencim si institucion krediti sipas nenit 11, të këtij ligji.
Me marrjen e kërkesës përkatëse, Banka e Shqipërisë njofton ABE-n dhe pret një opinion për këtë kërkesë brenda një muaji nga ky njoftim. Banka e Shqipërisë merr një vendim për kërkesën për përjashtim nga detyrimi për licencim, duke marrë parasysh opinionin e ABE-s dhe të paktën elementet e mëposhtme:
a) nëse subjekti është pjesë e një grupi, strukturën organizative të grupit, praktikat kontabël që mbizotërojnë brenda grupit dhe shpërndarjen e aktiveve midis subjekteve të grupit;
b) natyrën, madhësinë dhe kompleksitetin e veprimtarive të kryera nga subjekti në shtetin anëtar ku është themeluar dhe në Bashkimin Evropian në tërësi;
c) rëndësinë e subjektit dhe rrezikun sistemik që vjen nga veprimtaritë e kryera prej tij në shtetin anëtar ku është themeluar dhe në Bashkimin Evropian në tërësi.
Kur vendimi i Bankës së Shqipërisë ndryshon nga opinioni i dhënë nga ABE, Banka e Shqipërisë duhet të deklarojë arsyet e këtij ndryshimi në vendimin e saj.
Banka e Shqipërisë ia njofton vendimin e saj subjektit në fjalë si dhe ABE-s për qëllim publikimi nga kjo e fundit. 
Banka e Shqipërisë rivlerëson vendimin e saj çdo tre vjet.
5. Kur Banka e Shqipërisë, pas marrjes së informacionit në përputhje me legjislacionin  për tregjet e kapitalit, vendos që subjekti duhet të licencohet si institucion krediti në përputhje me nenin 11, të këtij ligji, ajo njofton subjektin dhe Autoritetin, siç përcaktohet në legjislacionin për tregjet e kapitalit dhe fillon procedurën e licencimit nga data e këtij njoftimi.
6. Banka e Shqipërisë, në rastet e riautorizimit/rilicencimit, përcakton një proces më të thjeshtë, duke konsideruar informacionet e marra nga autorizimet ekzistuese.
7. Banka e Shqipërisë bazuar në standardet teknike të ABE-s, në kuadrin rregullativ për një mbikëqyrje të kujdesshme përcakton:
a) informacionin që subjekti duhet të paraqesë në Bankën e Shqipërisë për marrjen e licencës, përfshirë programin e veprimtarisë të parashikuar në nenin 18, të këtij ligji;
b) metodologjinë për llogaritjen e kufijve të referuara në pikën 1, të këtij neni;
c) elementët që duhet të merren parasysh në rastet e përjashtimit të parashikuar në pikën 4, të këtij neni, duke konsideruar, në veçanti, materialitetin e rrezikut të kredisë së kundërpartisë ndaj të cilit është i ekspozuar subjekti.

Neni 13
Veprimtaria bankare

1. Veprimtaria bankare është pranimi i depozitave ose fondeve të tjera të ripagueshme nga publiku dhe përdorimi i tyre për dhënien e kredive për llogari të subjektit që kryen veprimtarinë. 
2. Termi “depozitë” nënkupton tepricën kreditore, e cila rezulton nga fondet e lëna në një llogari ose nga gjendjet e përkohshme që rrjedhin nga veprimet e zakonshme bankare, të kryera rregullisht nga institucioni i kreditit gjatë aktivitetit të tij të përditshëm, dhe të cilat institucioni i kreditit duhet t’i ripaguajë sipas dispozitave të një kontrate dhe dispozitave ligjore, duke përfshirë depozitat me afat, llogaritë e kursimit dhe llogaritë rrjedhëse, por duke përjashtuar tepricën kreditore, kur; 
a) ekzistenca e saj mund të provohet nga një instrument financiar, siç përcaktohet në legjislacionin që rregullon tregjet e kapitalit, përveç rasteve kur është një produkt kursimi që dëshmohet nga një certifikatë depozite emërore; 
b) kryegjëja e saj nuk është e pagueshme në vlerë nominale;
c) kryegjëja e saj është e pagueshme në vlerë nominale vetëm sipas një garancie ose marrëveshjeje të caktuar të ofruar nga institucioni i kreditit ose një palë e tretë.
3. Për qëllimet e këtij ligji, nuk konsiderohet pranim i depozitave ose fondeve të tjera të ripagueshme nga publiku sipas kuptimit të pikës 1 të këtij neni, rastet e mëposhtme:
a) pranimi i fondeve që shkëmbehen menjëherë me para elektronike nga një institucion i parasë elektronike;
b) pranimi i fondeve nga Republika e Shqipërisë, nga autoritetet rajonale ose lokale të Republikës së Shqipërisë;
c) pranimi i fondeve nga shoqatat si tarifa anëtarësimi, kontribute vullnetare ose fonde të ngjashme të pakthyeshme;
d) pranimi i fondeve kundrejt emetimit të titujve nga një person juridik, përveç një institucioni krediti, me anë të të cilave ai financon aktivitetet e tij kryesore, me kusht që aktiviteti i tij kryesor të mos jetë dhënia e kredive; ose
e) pranimi i fondeve nga institucionet e pagesave për ofrimin e shërbimeve të pagesave, në përputhje me legjislacionin për shërbimet e pagesave. 
4. Institucioni i kreditit me zyrë qendrore në Republikën e Shqipërisë, i cili licencohet për ushtrimin e veprimtarisë bankare sipas kuptimit të këtij neni, mund të konsiderohet “Bankë” dhe të përdorë termin “Bankë” në emrin e tij tregtar.

Neni 14
Veprimtaritë financiare

1. Për qëllime të këtij ligji, veprimtari kryesore financiare janë si më poshtë:
(1) kredidhënia, duke përfshirë, ndër të tjera: kredinë konsumatore, marrëveshjen e kredisë në lidhje me pasurinë e paluajtshme, faktoringun me ose pa garanci, përfshirë financimin e transaksioneve tregtare (forfeiting);
(2) qiraja financiare;
(3) shërbimet e pagesave të përcaktuara në legjislacionin për shërbimet e pagesave; 
(4) emetimi dhe administrimi i mjeteve të tjera të pagesës (si çeqe udhëtimi dhe letra krediti (bankers drafts) për aq sa një veprimtari e tillë nuk mbulohet nga paragrafi (3) i kësaj pike;
(5) lëshimi i garancive ose angazhimeve të tjera;
(6) tregtimi për llogari të vet ose për llogari të klientëve:
i. të instrumenteve të tregut të parasë (si çeqe, fatura (bills), çertifikata të depozitave etj.);
ii. të titujve të transferueshëm;
iii. të monedhave të huaja, duke përfshirë transaksionet e këmbimit valutor;
iv. të kontratave financiare me afat dhe të opsioneve;
v. të instrumenteve të këmbimit valutor dhe të normës së interesit;
(7) pjesëmarrja në emetimet e titujve, si dhe ofrimi i shërbimeve që lidhen me këto emetime në përputhje me legjislacionin për tregjet e kapitalit;
(8) këshillimi i shoqërive për pjesëmarrjet në strukturën e kapitalit, për strategjinë industriale dhe çështjet dhe këshillat përkatëse, si dhe këshillimet për shërbimet në lidhje me bashkimet dhe blerjen e shoqërive;
(9) ndërmjetësim në tregun e parasë (money broking);
(10) administrimi dhe këshillimi i portofoleve;
(11) ruajtja dhe administrimi i titujve; 
(12) shërbime të referencës së kredisë;
(13) shërbime të kasave të sigurisë ;
(14) emetimi i parasë elektronike, duke përfshirë tokenët e parasë elektronike; 
(15) emetimi i tokenëve të referuar në asete;
(16) shërbime të kripto-aseteve; dhe
(17) shërbime dhe aktivitete të investimeve dhe ndihmëse, të përcaktuara në legjislacionin që rregullon tregjet e kapitalit dhe që nuk përfshihen në shërbimet e përmendura në paragrafët e mësipërm të kësaj pike.
2. Për qëllimet e këtij ligji, veprimtari financiare shtesë janë si më poshtë:
a) veprimtaritë që lidhen me ndërmjetësim në sigurime në përputhje me legjislacionin për sigurimet;
b) operimi i sistemeve të pagesave në përputhje me legjislacionin për sistemet e pagesave;
c) tregtimi i arit;
d) shërbime të tjera që një institucion krediti mund të ofrojë në përputhje me dispozitat e një ligji të posaçëm.
3. Institucionet e kreditit dhe degët e vendeve të treta ushtrojnë veprimtaritë e parashikuara në këtë nen, pas licencimit edhe nga autoritetet rregullatore përkatëse të tjera, nëse një licencim i tillë kërkohet nga legjislacioni përkatës.

Neni 15
Veprimtaritë e njohura reciprokisht

1. Veprimtari bankare dhe financiare të njohura reciprokisht (në mënyrë dypalëshe) ndërmjet shteteve anëtare janë ato veprimtari, të cilat një institucioni krediti të një shteti anëtar i lejohet t’i ushtrojë në mënyrë të drejtpërdrejtë ose nëpërmjet degëve të tij jashtë vendit, në bazë të një licence të vetme të dhënë nga autoriteti përgjegjës i shtetit anëtar të origjinës. 
2. Veprimtaritë bankare dhe financiare të njohura reciprokisht janë veprimtaritë e përcaktuara në Aneksin I, të këtij ligji. 

Neni 16
Ofrimi i drejtpërdrejtë i shërbimeve

1. Një institucion krediti nga një shtet anëtar konsiderohet se ofron drejtpërdrejt shërbime të njohura reciprokisht në territorin e Republikës së Shqipërisë, ose nga territori i Republikës së Shqipërisë në një shtet tjetër anëtar, kur ushtron veprimtaritë e parashikuara në Aneksin I, të këtij ligji, të përcaktuara në licencën përkatëse, pa krijuar degë ose pa prani fizike. 
2. Ofrimi i drejtpërdrejtë i shërbimeve të përmendura në pikën 1, të këtij neni, në Republikën e Shqipërisë ushtrohet në mënyrë të përkohshme dhe jo vazhdimisht.

Neni 17
E drejta për të ushtruar veprimtarinë e pranimit të depozitave ose fondeve të tjera të ripagueshme nga publiku
 
1. Veprimtaria e pranimit të depozitave ose fondeve të tjera të ripagueshme nga publiku në Republikën e Shqipërisë në përputhje me këtë ligj ushtrohet nga: 
a) institucionet e kreditit me zyrë qendrore në territorin e Republikës së Shqipërisë dhe të licencuar nga Banka e Shqipërisë;
b) dega e një vendi të tretë, e licencuar nga Banka e Shqipërisë; 
c) institucioni i kreditit të një vendi anëtar të Bashkimit Europian që ka krijuar një degë në territorin e Republikës së Shqipërisë, ose që ofron drejtpërdrejt shërbime bankare në territorin e Republikës së Shqipërisë. 
2. Asnjë subjekt, përveç atyre të parashikuar në pikën 1, të këtij neni, si dhe subjekteve të parashikuara në shkronjën “b”, të pikës 4, të nenit 2, të këtij ligji, nuk lejohet të ushtrojë veprimtarinë e pranimit të depozitave ose fondeve të tjera të ripagueshme nga publiku në Republikën e Shqipërisë.
3. E drejta për të filluar aktivitetin e pranimit të depozitave lind vetëm pasi subjektet e  përcaktuara në pikën 1, të këtij neni pajisen me çertifikatën e anëtarësimit në skemën e sigurimit të depozitave, sipas legjislacionit të sigurimit të depozitave.

Neni 18
Programi i veprimtarive, organizimi strukturor dhe mekanizmat qeverisës

1. Kërkesa për licencim që paraqitet në Bankën e Shqipërisë, shoqërohet edhe me një program të veprimtarive, që përcakton llojet e veprimtarisë dhe organizimin strukturor të parashikuar të institucionit të kreditit, duke përfshirë treguesit e shoqërive mëmë, shoqërive zotëruese financiare dhe shoqërive zotëruese financiare të përziera brenda grupit, si dhe me një përshkrim të mekanizmave të qeverisjes, të proceseve dhe të mekanizmave të parashikuar në pikën 1, të nenit 131, të këtij ligji.
2. Banka e Shqipërisë refuzon licencën për të filluar veprimtarinë e një institucioni krediti, nëse nuk ka krijuar bindjen se mekanizmat e qeverisjes, proceset dhe mekanizmat e parashikuar në pikën 1, të nenit 131, të këtij ligji, mundësojnë administrimin e shëndoshë dhe efektiv të rrezikut nga ky institucion krediti.

Neni 19
Shtrirja territoriale e veprimtarisë

1. Institucioni i kreditit ka të drejtë të hapë degë, brenda apo jashtë territorit të Republikës së Shqipërisë, të ofrojë drejtpërdrejtë shërbime në vendet e Bashkimit Evropian si dhe të hapë zyra përfaqësimi jashtë territorit të Republikës së Shqipërisë. 
2. Banka e Shqipërisë përcakton kushtet dhe kriteret e hapjes së një dege, zyre përfaqësimi ose ofrimit të drejtpërdrejtë të shërbimeve bankare dhe/ose financiare jashtë territorit të Republikës së Shqipërisë. 
3. Një institucion krediti i një vendi të tretë ka të drejtë të hapë një ose disa degë brenda territorit të Republikës së Shqipërisë, për të cilat Banka e Shqipërisë lëshon një licencë të vetme. Këto degë, për qëllime të mbikëqyrjes, konsiderohen si një e vetme.
4. Një institucion krediti nga një vend i tretë ka të drejtë të hapë zyrë përfaqësimi brenda territorit të Republikës së Shqipërisë, për të cilën jepet miratim nga Banka e Shqipërisë. 
5. Një institucion krediti nga një shtet anëtar ka të drejtë të hapë degë ose zyrë përfaqësimi brenda territorit të Republikës së Shqipërisë, për të cilën njoftohet Banka e Shqipërisë.  Këto degë, për qëllime të mbikëqyrjes, konsiderohen si një e vetme.

Neni 20
Nevojat ekonomike

Banka e Shqipërisë shqyrton dhe vlerëson aplikimet e subjekteve për licencim si institucione krediti, pa u ndikuar nga nevojat ekonomike të tregut.

Neni 21
Kapitali fillestar

1. Kapitali fillestar për një institucion krediti nuk mund të jetë më pak se vlera ekuivalente në lekë e shumës prej 5 milion euro. Banka e Shqipërisë refuzon licencimin për të filluar veprimtarinë si një institucion krediti kur nuk plotësohet niveli i kërkuar për kapitalin fillestar minimal.
Banka e Shqipërisë me akt nënligjor mund të përcaktojë një nivel më të lartë të kërkesës për kapital fillestar minimal për institucionet e kreditit, me qëllim forcimin e qëndrueshmërisë financiare, garantimin e stabilitetit të sistemit bankar dhe reduktimin e rreziqeve sistemike në ekonomi. 
2. Kapitali fillestar i institucionit të kreditit përmban një ose disa nga zërat e parashikuar në  paragrafin (65), shkronjat "a" deri në "e" të pikës 1, të nenit 3 të këtij ligjit. 
3. Banka e Shqipërisë mund të licencojë kategori të veçanta të institucioneve të kreditit, kapitali fillestar i të cilave është më i vogël se ai i specifikuar në pikën 1, të këtij neni. Në çdo rast kapitali fillestar duhet të jetë jo më pak se vlera ekuivalente në lekë e shumës prej 1 milion euro.
Banka e Shqipërisë njofton Komisionin Europian dhe ABE-n për ushtrimin e këtij opsioni,  shoqëruar me arsyet përkatëse.
4. Kapitali fillestar për të marrë licencën për të kryer veprimtari bankare transferohet në Bankën e Shqipërisë në një llogari depozitë, e marrë si garanci pa interes dhe bllokohet deri në marrjen e licencës. 
5. Kapitali fillestar nuk mund të përbëhet nga hua nga publiku ose kredi dhe paradhënie nga subjekte dhe palë të treta. 

Neni 22
Drejtimi efektiv i veprimtarisë dhe vendndodhja e zyrës qendrore

1. Për të filluar ushtrimin e veprimtarisë si institucion krediti, subjekti që aplikon për licencë përcakton të paktën dy persona që të drejtojnë efektivisht veprimtarinë e shoqërisë.  
Banka e Shqipërisë refuzon licencimin e një institucioni krediti nëse anëtarët e organeve drejtuese nuk plotësojnë kërkesat e parashikuara në nenet 168 deri 172 dhe nenin 174, të këtij ligji.
2. Banka e Shqipërisë kërkon që:
a) një institucion krediti i krijuar në Republikën e Shqipërisë dhe i regjistruar në regjistrin tregtar si shoqëri aksionere, të ketë zyrën qendrore të tij në Republikën e Shqipërisë;
b) një institucion krediti i ndryshëm nga ai i përmendur në shkronjën “a”, të kësaj pike, të ketë zyrën qendrore të tij në shtetin anëtar që i ka dhënë autorizimin/licencën dhe në të cilin ai kryen aktualisht veprimtarinë e tij.

Neni 23
Forma juridike e shoqërisë dhe aksionet e institucionit të kreditit

1. Institucioni i kreditit themelohet si shoqëri aksionere në përputhje me legjislacionin për tregtarët dhe shoqëritë tregtare dhe regjistrohet sipas legjislacionit përkatës. 
2. Aksionet e institucionit të kreditit janë vetëm të llojit nominative.
3. Aksionet e institucionit të kreditit janë të paguara në para, plotësisht, para se subjekti të jetë regjistruar në Regjistrin e shoqërive tregtare.
Kjo klauzolë nuk zbatohet kur institucioni i kreditit kryen ristrukturimin me bashkim që rezulton me krijimin e një institucioni të ri të kreditit.
4. Një institucion krediti nuk mund të japë drejtpërdrejt ose tërthorazi kredi ose të lëshojë garanci ose angazhime të tjera për blerjen e aksioneve të veta ose të aksioneve dhe zotërimeve në një shoqëri në kapitalin e të cilave zotëron një pjesë prej 20 për qind ose më shumë, përveç nëse një blerje e tillë e aksioneve ose zotërimeve rezulton në ndërprerjen e të gjitha llojeve të lidhjeve të kapitalit midis institucionit të kreditit dhe shoqërisë në fjalë.
5. Të gjitha marrëveshjet ligjore, përmbajtja ekonomike e të cilave është ekuivalente me kredinë, konsiderohen si dhënie kredie të përmendura në pikën 4, të këtij neni.
6. Një institucion krediti nuk mund të japë drejtpërdrejt ose tërthorazi kredi ose të lëshojë garanci ose angazhime të tjera për blerjen e instrumenteve të tjera financiare të lëshuara nga ai institucion krediti ose një shoqëri në kapitalin e të cilës zotëron një pjesë prej 20 për qind ose më shumë, të cilat, për shkak të karakteristikave të tyre, përfshihen në llogaritjen e fondeve të veta të institucionit të kreditit. 
7. Nëse një institucion krediti ka një pjesëmarrje influencuese në një person tjetër juridik, ky person juridik nuk mund të fitojë pjesëmarrje influencuese në atë institucion krediti.
8. Nëse një person juridik ka një pjesëmarrje influencuese në një institucion krediti, ky institucion krediti nuk mund të përftojë pjesëmarrje influencuese në atë person juridik.
9. Kufizimi i përmendur në pikën 8, të këtij neni nuk zbatohet kur një institucion krediti përfton pjesëmarrje influencuese në një person juridik si rrjedhojë e një procesi ristrukturimi borxhi ose procedure ekzekutimi.
10. Në rastin e përmendur në pikën 9, të këtij neni, institucioni i kreditit duhet, brenda gjashtë muajve nga përftimi i pjesëmarrjes influencuese, ta reduktojë atë pjesëmarrje në një nivel që nuk përbën pjesëmarrje influencuese.

Neni 24
Aksionarët

1. Subjekti që aplikon për t`u licencuar si institucion krediti paraqet informacionin mbi identitetin e aksionarëve të tij, të drejtpërdrejtë dhe të tërthortë, persona fizikë ose juridikë, që kanë pjesëmarrje influencuese dhe për vlerën e këtyre aksioneve ose për rastet kur asnjë nga aksionarët nuk kanë pjesëmarrje influencuese, paraqet informacion për 20 aksionarët  më të mëdhenj. Banka e Shqipërisë refuzon licencimin si një institucion krediti në rastet kur subjekti aplikues nuk ka paraqitur këtë informacion.
Banka e Shqipërisë, për të përcaktuar përmbushjen e kritereve për një pjesëmarrje influencuese, duhet të konsideroje të drejtat e votës dhe kushtet në lidhje me agregimin e këtyre pjesëmarrjeve, të parashikuara në legjislacionin për kërkesat e transparencës për emetuesit e titujve në lidhje me informacionin për emetuesit, titujt e të cilëve janë të pranuar për tregtim në një treg të rregulluar.
Banka e Shqipërisë, në përcaktimin nëse përmbushen kriteret për një pjesëmarrje influencuese, nuk merr parasysh të drejtat e votës ose aksionet që mund të mbajnë institucionet, si rezultat i nënshkrimit të instrumenteve financiare ose hedhjes në treg të instrumenteve financiare në bazë të angazhimit në transaksion, të përfshira në shërbimet e investimit të parashikuara në legjislacionin për tregjet e kapitalit, me kusht që këto të drejta të mos ushtrohen ose të përdoren ndryshe, për të ndërhyrë në administrimin e emetuesit dhe të shiten brenda një viti nga blerja.
2. Banka e Shqipërisë refuzon dhënien e licencës si një institucion krediti nëse, nuk plotësohen kërkesat mbi përshtatshmërinë e aksionarëve sipas kritereve të përcaktuara në pikat 1 deri në 3 të nenit 40 dhe kërkesat e nenit 41, të këtij ligji të cilat synojnë të sigurojnë drejtimin e përshtatshëm dhe të kujdesshëm të institucioneve të kreditit.
3. Banka e Shqipërisë, në rastet kur ekzistojnë lidhje të ngushta ndërmjet institucionit të kreditit dhe personave të tjerë fizikë ose juridikë, jep licencën vetëm nëse ato lidhje nuk pengojnë ushtrimin efektiv të funksioneve të saj mbikëqyrëse.
Banka e Shqipërisë refuzon dhënien e licencës si një institucion krediti kur ligjet, rregulloret ose dispozitat administrative të një vendi të tretë, që rregullojnë një ose më shumë persona fizikë ose juridikë, me të cilët institucioni i kreditit ka lidhje të ngushta ose vështirësitë në zbatimin e atyre ligjeve, rregulloreve ose dispozitave administrative, pengojnë ushtrimin efektiv të funksioneve të saj mbikëqyrëse. 
Institucionet e kreditit i paraqesin informacionin e nevojshëm Bankës së Shqipërisë, me qëllim që të monitorojë në mënyrë të vazhdueshme respektimin e kushteve të parashikuara në këtë pikë.
Neni 25
Licencimi dhe refuzimi i kërkesës për licencë

1. Banka e Shqipërisë jep licencën për kryerjen e veprimtarive bankare dhe veprimtarive financiare një institucioni krediti vetëm kur krijon bindjen se: 
a) aksionarët kanë reputacion të mirë, burim të ligjshëm të kontributeve në kapital, veprimtari të ligjshme të regjistruar dhe të çertifikuar, kanë mundësi financiare për derdhjen e fondeve shtesë në qoftë se kapitali bie nën nivelin minimal të kërkuar nga Banka e Shqipërisë ose për realizimin e financimeve të nevojshme për vazhdimin e veprimtarisë;
b) kualifikimet, përvoja e reputacioni i anëtarëve të organeve drejtuese të institucionit të kreditit janë të përshtatshme për realizimin e planit të biznesit;
c) plani i biznesit i paraqitur është real dhe konkurrues në treg dhe gjendja e pritshme financiare e subjektit të propozuar është e kënaqshme;
d) strukturat e pritshme operacionale dhe të kontrollit, sigurojnë zbatueshmërinë e planit të biznesit dhe të veprimtarive të propozuara;
e) subjekti ka jo më pak se dy drejtues ekzekutivë. 
2. Institucioni i kreditit, për marrjen e licencës, për të ushtruar veprimtari bankare dhe financiare, plotëson kushtet e mëposhtme:
a) pagesën e kapitalit fillestar minimal nga aksionarët e propozuar;  
b) emëron anëtarët e organeve drejtuese dhe drejtuesit e lartë të institucionit;
c) emëron audituesin ligjor, në përputhje me kërkesat e këtij ligji; 
d) paraqet aktet e brendshme dhe rregulloret për funksionimin dhe kryerjen e veprimtarisë dhe të sistemeve të kontrollit të brendshëm së institucionit të kreditit, të miratuara nga organet drejtuese të shoqërisë; 
e) krijon kushte teknike dhe të sigurisë për ambientet dhe pajisjet për të kryer veprimtari bankare dhe financiare; 
f) paraqet vërtetimin për plotësimin e kushteve për anëtarësimin në skemën e sigurimit të depozitave sipas legjislacionit për sigurimin e depozitave. 
3. Banka e Shqipërisë, në çdo kohë, përpara dhënies së licencës, ka të drejtë të kërkojë informacione shtesë në funksion të vlerësimit të aplikimit. 
4. Në vendimin e dhënies së licencës, Banka e Shqipërisë ka të drejtë të përcaktojë kufizime në lidhje me veprimtaritë bankare ose financiare që subjekti synon të ushtrojë.  
5. Banka e Shqipërisë verifikon plotësimin e kushteve teknike dhe të sigurisë për fillimin e veprimtarisë bankare dhe financiare, sipas licencës së dhënë. 
6. Banka e Shqipërisë ndërpret shqyrtimin e dokumentacionit për dhënien e licencës në qoftë se subjekti, brenda 12 muajve nga data e paraqitjes së kërkesës, nuk ka plotësuar dokumentacionin sipas këtij ligji dhe akteve nënligjore të nxjerra nga Banka e Shqipërisë.
7. Banka e Shqipërisë refuzon dhënien e licencës si institucion krediti nëse: 
a) nuk plotësohen kushtet e përcaktuara në pikën 1 dhe 2, të këtij neni; 
b) të paktën njëri nga aksionarët me pjesëmarrje influencuese ose nga anëtarët e organeve drejtuese ka qenë subjekt i procedurave të falimentimit;
c) nuk paraqitet informacion lidhur me identitetin e aksionarëve me pjesëmarrje influencuese; 
d) vërtetohet se të paktën njëri nga aksionarët e tij: 
i. është dënuar nga gjykata me vendim gjyqësor të formës së prerë për kryerjen e një vepre penale që cënon integritetin, besueshmërinë ose reputacionin e nevojshëm për ushtrimin e veprimtarisë; 
ii. është në ndjekje për vepra penale për pastrim parash, financim të terrorizmit, korrupsion, mashtrim, falsifikim, krime financiare ose vepra të tjera penale që ndikojnë në vlerësimin e integritetit, besueshmërisë dhe reputacionit të tij; 
iii. kur ndaj tij është marrë vendimi nga gjykata për moslejimin e ushtrimit të veprimtarisë; 
e) nuk plotësohet informacioni shtesë i kërkuar nga Banka e Shqipërisë; 
f) nuk zotëron shumën e kapitalit fillestar minimal të kërkuar nga Banka e Shqipërisë. 
8. Banka e Shqipërisë, në rastin e refuzimit të kërkesës për licencë, njofton aplikuesin për vendimin dhe arsyet e këtij vendimi, brenda gjashtë muajve nga marrja e aplikimit, ose  nëse informacioni i paraqitur është jo i plotë, brenda gjashtë muajve nga marrja e informacionit të plotë të kërkuar. 
9. Banka e Shqipërisë merr vendim për dhënien ose refuzimin e kërkesës për licencë në çdo rast brenda 12 muajve nga marrja e aplikimit fillestar. Vendimi për refuzimin e kërkesës për licencë përfshin arsyet e këtij vendimi.
10. Institucioni i kreditit i licencuar njofton me shkrim Bankën e Shqipërisë dhe Agjencinë e Sigurimit të Depozitave për datën e fillimit të veprimtarisë.

[bookmark: _Ref138144535]Neni 26
Komisionet për licencë
 
1. Banka e Shqipërisë përcakton me akt nënligjor komision për:
a) përpunimin e kërkesës për licencë;
b) dhënien e licencës;
c) vlefshmërinë e licencës. 
2. Komisioni i përcaktuar në shkronjën “a”, të pikës 1, të këtij neni, paguhet me paraqitjen e kërkesës për licencë, ndërsa komisioni i përcaktuar në shkronjën “b”, të pikës 1, të këtij neni, paguhet kur jepet licenca, sipas nenit 25, të këtij ligji. Këto komisione paguhen vetëm një herë. Komisioni i përcaktuar në shkronjën “c”, të pikës 1, të këtij neni, paguhet çdo vit, brenda 30 ditëve nga fillimi i vitit kalendarik. 
3. Këto komisione nuk rimbursohen.

Neni 27
Publikimi dhe botimi i vendimit për dhënien e licencës

Banka e Shqipërisë publikon vendimin për dhënien e licencës në Fletoren Zyrtare të Republikës së Shqipërisë, në Buletinin Zyrtar të Bankës së Shqipërisë, si dhe në faqen e saj zyrtare të internetit.

Neni 28
Konsultimi paraprak me autoritetet përgjegjëse të shteteve të tjera anëtare

1. Banka e Shqipërisë, përpara se t'i japë licencën një institucioni krediti, bashkëpunon me autoritetet përgjegjëse të një shteti tjetër anëtar, kur institucioni i kreditit është:
a) filial i një institucioni krediti të licencuar në atë shtet anëtar;
b) filial i shoqërisë mëmë të një institucioni krediti të licencuar në atë shtet anëtar;
c) i kontrolluar nga të njëjtët persona fizikë ose juridikë që kontrollojnë një institucion krediti të licencuar në atë shtet anëtar.
2. Banka e Shqipërisë, përpara se t'i japë licencën një institucioni krediti bashkëpunon me autoritetin përgjegjës përkatës për mbikëqyrjen e shoqërive të sigurimit ose shoqërive komisionere kur institucioni i kreditit është:
a) filial i një shoqërie sigurimesh ose shoqërie komisionere të licencuar në Bashkimin Europian;
b) filial i shoqërisë mëmë të një shoqërie sigurimesh ose shoqërie komisionere të licencuar në Bashkimin Europian;
c) i kontrolluar nga të njëjtët persona fizikë ose juridikë që kontrollojnë një shoqëri sigurimesh ose shoqëri komisionere të licencuar në Bashkimin Europian.
3. Banka e Shqipërisë konsultohet me autoritetet përkatëse përgjegjëse për mbikëqyrjen të përmendura në pikat 1 dhe 2, të këtij neni, veçanërisht kur vlerëson përshtatshmërinë e aksionarëve dhe reputacionin dhe përvojën e anëtarëve të organeve drejtuese të përfshirë në administrimin e një subjekti tjetër të të njëjtit grup. Banka e Shqipërisë shkëmben mbi baza reciprociteti çdo informacion në lidhje me përshtatshmërinë e aksionarëve dhe reputacionin dhe përvojën e anëtarëve të organeve drejtuese, i cili është i rëndësishëm për dhënien e një licence dhe për vlerësimin e vazhdueshëm të përputhshmërisë me kushtet e funksionimit.

Neni 29
Degët e institucioneve të kreditit të licencuara në një shtet tjetër anëtar

0. Krijimi dhe mbikëqyrja e degëve të institucioneve të kreditit të licencuara në shtete të tjera anëtare kryhet në përputhje me nenin 60, pikat 1, 2 dhe 3 të nenit 61, nenet 66 deri 73, pikën 3 të nenit 95, dhe nenet 131 dhe 132, të këtij ligji. Këto degë përjashtohen nga kërkesat për licencim ose për kapital të dhuruar.
0. Përjashtimisht nga pika 1, e këtij neni, deri në momentin e anëtarësimit të Republikës së Shqipërisë në Bashkimin Europian, degët e institucioneve të kreditit të licencuara në shtetet anëtare të Bashkimit Evropian i nënshtrohen kërkesave të njëjta me ato të zbatueshme për degët e institucioneve të kreditit të vendeve të treta.
Neni 30
Revokimi i licencës

1. Banka e Shqipërisë mund t’i revokojë licencën e dhënë një institucioni krediti, vetëm në rastet kur:
a) nuk fillon të ushtrojë veprimtaritë sipas licencës së dhënë brenda 12 muajve; 
b) kërkon vetë revokimin e licencës;
c) ka ndërprerë ushtrimin e veprimtarisë për më shumë se gjashtë muaj;
d) përdor licencën e tij ekskluzivisht për t'u përfshirë në veprimtaritë e parashikuara në shkronjën “b”, të paragrafit (1), të pikës 1, të nenit 3, të këtij ligji dhe, për një periudhë prej pesë vitesh, mesatarisht aktivet e tij kanë qenë nën kufijtë e përcaktuar në atë shkronjë;
e) ka marrë licencën mbi bazë të informacionit jo të vërtetë, pavarësisht nëse është dhënë nga institucioni i kreditit apo ka të bëjë me të, duke përfshirë të dhënat për kualifikimet, përvojën ose reputacionin e anëtarëve të organeve drejtuese ose aksionerëve me pjesëmarrje influencuese të propozuar ose parregullsi të tjera materiale të shkaktuara në lidhje me kërkesën për licencë; 
f) nuk i plotëson më kushtet mbi bazën e të cilave është dhënë licenca të përcaktuara në nenin 25, të këtij ligji;
g) nuk paraqet planin e kërkuar sipas shkronjës “c”, të pikës 1, të nenit 187, të këtij ligji, ose nuk zbaton masat për të cilat është angazhuar në këtë plan, si dhe nuk plotëson kërkesat e tjera të përcaktuara në pikën 1, të nenit 187 të këtij ligji;
h) nuk plotëson më veçanërisht kërkesat për kapital dhe likuiditet të përcaktuara në kuadrin rregullativ për një mbikëqyrje të kujdesshme, me përjashtim të kërkesave për G-SII të parashikuara në nenet 128 dhe 129, të këtij ligji dhe të kuadrit rregullativ për një mbikëqyrje të kujdesshme, ose të kërkesave të vendosura sipas shkronjës “a”, të pikës 1, të nenit 187, ose nenit 191, të këtij ligji; 
i) kreditorët e institucionit të kreditit vërtetojnë përpara Bankës së Shqipërisë se 10 për qind ose më shumë e detyrimeve të evidentuara nga bilanci kontabël më i fundit, nuk janë paguar brenda afatit; 
j) vlera e aktiveve të institucionit të kreditit është më pak se vlera e detyrimeve dhe në veçanti, institucioni nuk jep siguri për fondet që i janë besuar nga depozituesit e tij;
k) kryen një ose disa nga shkeljet e përmendura në pikën 1, të nenit 118, të këtij ligji;
l) ka prova të besueshme që anëtarët e organeve drejtuese ose drejtuesit e lartë të institucionit të kreditit janë përfshirë në transaksione të jashtëligjshme, kanë kryer mashtrime të rënda, ose kanë përfituar personalisht dhe i kanë shkaktuar dëme të konsiderueshme subjektit ose personave të tretë;
m) kur nuk plotëson të gjitha kushtet e mëposhtme:

(i) institucioni i kreditit konsiderohet të jetë pranë një situate të paaftësisë paguese sipas legjislacionit për ndërhyrjen e jashtëzakonshme;
(ii) nuk ekziston mundësia që një masë tjetër e marrë nga institucioni i kreditit, grupi bankar, ose aksionarët e institucionit të kreditit apo një masë mbikëqyrëse ose masë e ndërhyrjes së hershme, e marrë nga Banka  e Shqiperise në funksionin mbikëqyrës, të rivendosë institucionin e kreditit brenda një periudhe të arsyeshme, në kushte të mira financiare dhe brenda treguesve mbikëqyrës; 
(iii) ndërhyrja e jashtëzakonshme ndaj institucionit të kreditit nuk është e domosdoshme për efekt të interesit publik; 
n) i nënshtrohet procedurave të ndërhyrjes të jashtëzakonshme si krijimi i bankës urë dhe/ose transferimi i një pjese të aktiveve, dhe si rezultat i tyre, është i nevojshëm revokimi i licencës për pjesën e mbetur të aktiveve, të drejtave ose detyrimeve të institucionit të kreditit dhe likuidimi sipas procedurave të likuidimit të detyruar;
o) nuk përmbush kushtet ligjore dhe nënligjore për sigurimin e depozitave;
p) përfshihet në një nga rastet e tjera ku legjislacioni parashikon revokimin e licencës.

Neni 31
Publikimi dhe botimi i vendimit për revokimin e licencës
 
1. Banka e Shqipërisë publikon vendimin për revokimin e licencës.
2. Vendimi botohet në Fletoren Zyrtare të Republikës së Shqipërisë, në Buletinin Zyrtar  të Bankës së Shqipërisë, si dhe në faqen e saj zyrtare të internetit. 

Neni 32
Përdorimi i termit “institucion krediti” dhe “bankë” 

1. Termat “institucion krediti” dhe “bankë” ose terma të prejardhur prej tyre, nëse përmbahen në emrin e shoqërisë, mund të regjistrohen në regjistrin e shoqërive tregtare ose të përdoren në transaksione ligjore vetëm nga:
a) një person juridik i licencuar nga Banka e Shqipërisë si bankë/institucion krediti sipas këtij ligji;
b) një institucion krediti i një shteti anëtar apo vendi të tretë që ofron shërbime nëpërmjet një dege në Republikën e Shqipërisë sipas këtij ligji;
c) një institucion krediti i një shteti tjetër anëtar që ofron shërbime të njohura reciprokisht të përmendura në nenin 15, të këtij ligji;
d) subjektet, pjesë e një grupi të institucioneve të kreditit; dhe
e) zyrat e përfaqësimit të institucioneve të kreditit të vendeve të treta që operojnë brenda territorit të Republikës së Shqipërisë.

2. Një institucioni krediti i ndalohet të përdorë në emërtimin e tij, fjalë ose derivate të fjalëve që mund të çorientojnë klientët e institucionit të kreditit dhe personat e tjerë, lidhur me statusin dhe/ose pozicionin konkurrues të këtij institucioni krediti, ose që cenojnë të drejtat e palëve të tjera. 

3. Me përjashtim të pikës 1, të këtij neni, fjalët “institucion krediti” dhe “bankë” ose terma të prejardhur prej këtyre fjalëve, nëse përmbahen në emrin e shoqërisë mund të regjistrohen në regjistrin e shoqërive tregtare dhe të përdoren në transaksione ligjore nga persona të tjerë juridikë, kur parashikohet në një ligj tjetër.
4. Për qëllimet e ushtrimit të veprimtarisë në Republikën e Shqipërisë, institucionet e kreditit të licencuara në një shtet tjetër anëtar, lidhur me përdorimin e fjalëve “bankë”, “bankë kursimi” ose emërtime të tjera të ngjashme, mund të përdorin të njëjtin emërtim që përdorin në shtetin anëtar të origjinës. Në rast paqartësie ose konfuzioni lidhur me emërtimin, Banka e Shqipërisë mund të kërkojë, për qëllime sqarimi, që emërtimi të shoqërohet me disa të dhëna shpjeguese ose të kërkojë ndryshimin e emërtimit.

Neni 33
Bashkëpunimi me Agjencinë e Sigurimit të Depozitave

1. Banka e Shqipërisë dhe Agjencia e Sigurimit të Depozitave bashkëpunojnë dhe informojnë njëra tjetrën gjatë procesit të licencimit dhe mbikëqyrjes të institucioneve të kreditit.
2. Banka e Shqipërisë njofton Agjencinë e Sigurimit të Depozitave për: 
a) licencimin e një institucioni krediti dhe një dege të një vendi të tretë;
b) fillimin e ushtrimit të veprimtarisë bankare në Republikën e Shqipërisë të një dege të një institucioni krediti të një shteti anëtar;
c) marrjen e masave mbikëqyrëse ndaj subjekteve të parashikuara në shkronjat “a” dhe “b”, nëse vlerësohet nga Banka e Shqipërisë se një njoftim i tillë është i nevojshëm;
d) miratimin e bashkimit ose të ndarjes të një institucioni krediti;
e) konstatimin e padisponueshmërisë së depozitave të një institucioni krediti dhe degë të një vendi të tretë; 
f) revokimin e licencës dhe likuidimin e institucionit të kreditit;
g) shumën e nevojshme për mbulimin e diferencës për transferimin e aktiveve dhe pasiveve nga fondi i sigurimit të depozitave gjatë procedurave të likuidimit të detyruar.
3. Agjencia e Sigurimit të Depozitave njofton Bankën e Shqipërisë në rast se konstaton se institucioni i kreditit nuk plotëson kërkesat ligjore dhe nënligjore për anëtarësimin në skemën e sigurimit të depozitave gjatë procesit të licencimit apo edhe gjatë ushtrimit të veprimtarisë së tij me qëllim marrjen e masave sipas paragrafit (24), pika 1, të nenit 118, të këtij ligji. 
	
Neni 34
Njoftimi për dhënien e licencës dhe revokimin e licencës

1. Banka e Shqipërisë njofton ABE-n për çdo licencë të dhënë sipas nenit 11, të këtij ligji për qëllime publikimi. Banka e Shqipërisë publikon në faqen e saj zyrtare link-un e ABE-s me regjistrin e institucioneve të kreditit.
2. Banka e Shqipërisë publikon në faqen e saj të internetit listën e përditësuar me emrat e të gjitha institucioneve të kreditit që ushtrojnë veprimtari në Republikën e Shqipërisë.
3. Banka e Shqipërisë në rolin e mbikëqyrësit konsolidues iu siguron autoriteteve përgjegjëse përkatëse dhe ABE-s informacionin në lidhje me grupin e institucioneve të kreditit në përputhje me pikën 3, të nenit 24, pikën 1, të nenit 131, dhe pikën 2, të nenit 195, të këtij ligji, veçanërisht në lidhje me strukturën ligjore dhe organizative të grupit dhe qeverisjen e tij.
4. Lista e parashikuar në pikën 2, të këtij neni përfshin edhe emrat e shoqërive të parashikuara  në shkronjën “b”, të paragrafit (1), të pikës 1, të nenit 3, të këtij ligji dhe i identifikon ato institucione krediti si të tilla. Kjo listë përshkruan gjithashtu çdo ndryshim në krahasim me versionin e mëparshëm të listës.
5. Lista e përmendur në pikën 2, të këtij neni përfshin edhe emrat e institucioneve të kreditit që nuk kanë kapitalin e specifikuar në pikën 1, të nenit 21, të këtij ligji dhe i identifikon si të tilla.
6. Banka e Shqipërisë njofton ABE-n për çdo revokim të licencës, së bashku me arsyet e këtij revokimi.
[bookmark: _Hlk216862881]Neni 35
Miratimi i shoqërive zotëruese financiare dhe shoqërive zotëruese financiare të përziera

1. Shoqëritë zotëruese financiare mëmë në Republikën e Shqipërisë, shoqëritë zotëruese financiare të përziera mëmë në Republikën e Shqipërisë, shoqëritë zotëruese financiare mëmë të BE-së dhe shoqëritë zotëruese financiare të përziera mëmë në BE me zyrë qendrore në Republikën e Shqipërisë dhe që janë pjesë e një grupi të institucioneve të kreditit në Republikën e Shqipërisë, sipas përcaktimeve të këtij ligji, paraqesin kërkesën për marrjen e miratimit nga Banka e Shqipërisë në përputhje me këtë nen. 
Shoqëritë e tjera zotëruese financiare ose shoqëritë zotëruese financiare të përziera paraqesin kërkesën për marrjen e miratimit nga Banka e Shqipërisë, në përputhje me këtë nen për qëllime të mbikëqyrjes së nën konsoliduar ose në rastet kur këto shoqëri janë përgjegjëse për të siguruar përputhshmërinë e grupit me kërkesat e mbikëqyrjes së konsoliduar siç parashikohet në shkronjën “c”, të pikës 4, të këtij neni. 
Banka e Shqipërisë rishikon mbi baza periodike dhe të paktën çdo vit, shoqëritë mëmë të një institucioni për të verifikuar nëse ai institucion apo subjekti që kërkon të licencohet sipas nenit 11, të këtij ligji, ose subjekti i caktuar si përgjegjës për sigurimin e përputhshmërisë së grupit me kërkesat e mbikëqyrjes së konsoliduar (subjekti përgjegjës), plotëson çdo kërkesë për t'u konsideruar si një shoqëri zotëruese financiare mëmë në Republikën e Shqipërisë, një shoqëri zotëruese financiare e përzier mëmë në Republikën e Shqipërisë, shoqëri zotëruese financiare mëmë e BE-së dhe shoqëri zotëruese financiare e përzier mëmë e BE.
Banka e Shqipërisë, për qëllime të rishikimit të parashikuar në paragrafin e dytë të kësaj pike, në rastet kur shoqëritë mëmë janë të vendosura në shtete të tjera anëtare dhe jo në Republikën e Shqipërisë ku është krijuar institucioni apo subjekti që kërkon të licencohet sipas nenit 11, ose subjekti përgjegjës për konsolidimin, bashkëpunon ngushtë me autoritetet përgjegjëse të këtyre shteteve.
Banka e Shqipërisë publikon në faqet e saj zyrtare  të internetit dhe përditëson çdo vit, një listë të shoqërive zotëruese financiare dhe shoqërive zotëruese financiare të përziera të cilave u është dhënë miratimi ose janë përjashtuar nga miratimi nga Banka Shqipërisë në përputhje me këtë nen. Në rastet kur është dhënë një përjashtim nga miratimi, lista duhet të pasqyrojë gjithashtu edhe subjektin përgjegjës për konsolidimin.
2. Për qëllime të pikës 1, të këtij neni, shoqëritë zotëruese financiare dhe shoqëritë zotëruese financiare të përziera paraqesin pranë Bankës së Shqipërisë, informacionin e mëposhtëm:
a) organizimin strukturor të grupit në të cilin bën pjesë shoqëria zotëruese financiare ose shoqëria zotëruese financiare e përzier, numrin e filialeve të saj dhe sipas rastit, të shoqërive mëmë, si dhe vendndodhjen dhe llojin e veprimtarisë të ushtruar nga secili prej subjekteve të grupit;
b) informacion në lidhje me emërimin e të paktën dy personave që drejtojnë në mënyrë efektive shoqërinë zotëruese financiare ose shoqërinë zotëruese financiare të përzier dhe përputhshmërinë me kërkesat e përcaktuara në nenin 171  dhe nenin 174, të këtij ligji;
c) informacion në lidhje me përputhshmërinë me kriteret e përcaktuara në nenin 24, në lidhje me aksionarët dhe ortakët, kur shoqëria zotëruese financiare ose shoqëria zotëruese financiare e përzier zotëron një filial si institucion krediti; 
d) organizimin e brendshëm dhe shpërndarjen e objektivave brenda grupit;
e) çdo informacion tjetër që mund të jetë i nevojshëm për të kryer vlerësimet e parashikuara në pikat 3 dhe 4, të këtij neni.
Banka e Shqipërisë, në rastet kur miratimi ose përjashtimi nga miratimi i një shoqërie zotëruese financiare ose një shoqërie zotëruese financiare të përzier, të parashikuar në pikat 3 dhe 4, të këtij neni, bëhet njëkohësisht me vlerësimin e kryer në përputhje me nenet 11, 38 ose 45, të këtij ligji, për qëllime të zbatimit të këtyre neneve, koordinon, sipas rastit, me autoritetin përgjegjës konsolidues ose autoritetin përgjegjës të shtetit anëtar të BE ku është themeluar shoqëria zotëruese financiare ose shoqëria zotëruese financiare e përzier. Periudha e vlerësimit e parashikuar në paragrafin e dytë, të pikës 3, të nenit 38, ose në pikën 6, të nenit 45, të këtij ligji pezullohet derisa të përfundojë procedura e parashikuar në këtë nen.
3. Miratimi mund t'i jepet një shoqërie zotëruese financiare ose një shoqërie zotëruese financiare e përzier, sipas këtij neni, vetëm kur plotësohen të gjitha kushtet e mëposhtme: 
a) mekanizmat e qeverisjes dhe shpërndarja e objektivave brenda grupit, mbi baza të konsoliduara ose të nënkonsoliduara, janë të përshtatshme dhe në veçanti efektive, për qëllim të përputhshmërisë me kërkesat e parashikuara nga ky ligj dhe kuadri rregullativ për një mbikëqyrje të kujdesshme:
i. për të koordinuar të gjitha filialet e shoqërisë zotëruese financiare ose të shoqërisë zotëruese financiar të përzier, duke përfshirë, kur është e nevojshme, nëpërmjet një shpërndarjeje të përshtatshme të objektivave ndërmjet filialeve;
ii. për të parandaluar ose administruar konfliktet brenda grupit; dhe
iii. për të zbatuar politikat e grupit të përcaktuara nga shoqëria zotëruese financiare mëmë ose shoqëria zotëruese financiare e përzier mëmë në të gjithë grupin;
b) organizimi strukturor i grupit në të cilin bën pjesë shoqëria zotëruese financiare ose shoqëria zotëruese financiare e përzier nuk pengon ose vështirëson mbikëqyrjen efektive të filialeve ose shoqërive mëmë si mbi baza individuale ashtu dhe të konsoliduara dhe sipas rastit, detyrimit për nënkonsolidim. Vlerësimi i këtij kriteri konsideron, në veçanti:
i. pozicionin e shoqërisë zotëruese financiare ose të shoqërisë zotëruese financiare të përzier në një grup me shumë nivele;
ii. strukturën aksionare; dhe
iii. rolin e shoqërisë zotëruese financiare ose të shoqërisë zotëruese financiare të përzier brenda grupit;
c) plotësimi i kritereve të parashikuara për aksionarët e institucioneve të kreditit sipas nenit 24, të këtij ligji dhe i kërkesave të përcaktuara në nenin 210, të këtij ligji.
4. Shoqëria zotëruese financiare ose shoqëria zotëruese financiare e përzier mund të kërkojë përjashtimin nga miratimi, i cili jepet vetëm kur plotësohen të gjitha kushtet e mëposhtme:
a) veprimtaria kryesore e shoqërisë zotëruese financiare është blerja e aksioneve në filiale ose, në rastin e një shoqërie zotëruese financiare të përzier, veprimtaria e saj kryesore në lidhje me institucionet ose institucionet financiare është të blejë zotërime në filiale;
b) shoqëria zotëruese financiare ose shoqëria zotëruese financiare e përzier nuk është caktuar si subjekt i ndërhyrjes të jashtëzakonshme në grupet që i nënshtrohen  ndërhyrjes të jashtëzakonshme në përputhje me strategjinë e përcaktuar nga autoriteti përkatës, sipas legjislacionit për rimëkëmbjen dhe ndërhyrjen  e jashtëzakonshme; 
c) një institucion krediti filial i kësaj shoqërie apo një shoqëri zotëruese financiare ose shoqëri zotëruese financiare e përzier, filial i kësaj shoqërie të cilës i është dhënë miratimi në përputhje me këtë nen, është caktuar si subjekt përgjegjës për të siguruar përputhshmërinë me kërkesat e mbikëqyrjes së konsoliduar dhe i janë dhënë të gjithë instrumentet e nevojshme dhe kompetenca ligjore për të përmbushur këto detyrime në mënyrë efektive;
d) shoqëria zotëruese financiare ose shoqëria zotëruese financiare e përzier nuk angazhohet në marrjen e vendimeve administrative, operacionale ose financiare që ndikojnë tek grupi ose tek filialet e tij që janë institucione ose institucione financiare;
e) nuk ka asnjë pengesë për të ushtruar mbikëqyrjen efektive të grupit mbi baza të konsoliduara.
Shoqëritë zotëruese financiare ose shoqëritë zotëruese financiare të përziera të përjashtuara nga miratimi në përputhje me këtë pikë nuk përjashtohen nga perimetri i konsolidimit siç përcaktohet në këtë ligj dhe në kuadrin rregullativ për një mbikëqyrje të kujdesshme.
5. Pa rënë ndesh me pikën 4, të këtij neni, Banka e Shqipërisë (mbikëqyrësi konsolidues) mund të lejojë që, rast pas rasti, shoqëritë zotëruese financiare ose shoqëritë zotëruese financiare të përziera, të përjashtuara nga miratimi, të përjashtohen nga perimetri i konsolidimit, me kusht që të plotësohen kushtet e mëposhtme:
a) përjashtimi nuk ndikon në efektivitetin e mbikëqyrjes së filialit institucion krediti ose të grupit;
b) shoqëria zotëruese financiare ose shoqëria zotëruese financiare e përzier nuk ka ekspozime në investimet në pjesëmarrje përveç ekspozimit në investimet në kapitalin e filialit institucion krediti ose në shoqërinë zotëruese financiare  të ndërmjetme ose shoqërinë zotëruese financiare të përzier që kontrollon filialin institucion krediti;
c) shoqëria zotëruese financiare ose shoqëria zotëruese financiare e përzier nuk mbështetet në burimet e të tretëve dhe nuk ka ekspozime që kanë lidhje me investimet e saj në pjesëmarrje në kapitalin e filialit institucion krediti ose në shoqërinë e ndërmjetme mëmë ose në shoqërinë financiare zotëruese të përzier që kontrollon filialin institucion krediti.
6. Banka e Shqipërisë në rolin e mbikëqyrësit konsolidues, monitoron në vazhdimësi  përputhshmërinë me kushtet e parashikuar në pikën 3, të këtij neni ose kur është e zbatueshme, në pikën 4 të tij. Shoqëritë zotëruese financiare dhe shoqëritë zotëruese financiare të përziera duhet të paraqesin në Bankën e Shqipërisë në rolin e mbikëqyrësit konsolidues,  informacionin e kërkuar për të monitoruar në vazhdimësi organizimin strukturor të grupit dhe përputhshmërinë me kushtet e parashikuara në pikën 3, të këtij neni ose, kur është e zbatueshme, në pikën 4 të tij. Banka e Shqipërisë në rolin e mbikëqyrësit konsolidues, e ndan këtë informacion me autoritetin përgjegjës të shtetit anëtar ku është themeluar shoqëria zotëruese financiare ose shoqëria financiare zotëruese  e përzier.
7. Në rastet kur Banka e Shqipërisë, në rolin e mbikëqyrësit konsolidues, ka vlerësuar se kushtet e parashikuara në pikën 3, të këtij neni nuk janë plotësuar, shoqëria zotëruese financiare ose shoqëria zotëruese financiare e përzier i nënshtrohet masave të duhura mbikëqyrëse për të siguruar ose rivendosur, sipas rastit, vazhdimësinë dhe integritetin e mbikëqyrjes së konsoliduar dhe sigurimin e përputhshmërisë me kërkesat e përcaktuara në këtë ligj dhe në kuadrin rregullativ për një mbikëqyrje të kujdesshme mbi baza të konsoliduara. Në rastin e një shoqërie zotëruese financiare të përzier, masat mbikëqyrëse, në veçanti, marrin parasysh efektet në konglomeratin financiar.
Masat mbikëqyrëse të parashikuara në paragrafin e parë të kësaj pike mund të përfshijnë:
a) pezullimin e ushtrimit të të drejtave të votës që i referohen aksioneve të filialeve si institucione të zotëruara nga shoqëria zotëruese financiare ose shoqëria zotëruese financiare e përzier;
b) dhënien e urdhrave ose vendosjen e gjobave ndaj shoqërisë zotëruese financiare, shoqërisë zotëruese financiare të përzier ose anëtarëve të organeve drejtuese dhe drejtuesve të lartë, sipas Seksionit 4, të Kreut 1, të Titullit VI, të këtij ligji;
c) dhënien e udhëzimeve ose orientimeve për shoqërinë zotëruese financiare ose shoqërinë zotëruese financiare të përzier, për të transferuar te aksionarët e saj pjesëmarrjet në institucionet që ajo zotëron;
d) caktimin e përkohshëm të një shoqërie tjetër zotëruese financiare, një shoqërie zotëruese financiare të përzier apo një institucioni brenda grupit, si subjekt përgjegjës për sigurimin e përputhshmërisë me kërkesat e përcaktuara në këtë ligj dhe në kuadrin rregullativ për një mbikëqyrje të kujdesshme mbi baza të konsoliduara;
e) kufizimin ose ndalimin e shpërndarjes së dividendit ose të pagesave të interesit për aksionarët;
f) kërkesën për shoqëritë zotëruese financiare ose shoqëritë zotëruese financiare të përziera për të shitur ose reduktuar zotërimet në institucione ose subjekte të tjera të sektorit financiar;
g) kërkesën për shoqëritë zotëruese financiare ose shoqëritë zotëruese financiare të përziera që të paraqesin një plan për kthimin menjëherë në situatën normale dhe në përputhje me kërkesat e këtij ligji dhe të kuadrit rregullativ për një mbikëqyrje të kujdesshme. 
8. Në rastet kur Banka e Shqipërisë, në rolin e mbikëqyrësit konsolidues, vlerëson se kushtet e përcaktuara në pikën 4, të këtij neni nuk plotësohen më, shoqëria zotëruese financiare ose shoqëria zotëruese financiare e përzier kërkon miratimin në përputhje me këtë nen.
9. Banka e Shqipërisë, në rastet kur mbikëqyrësi konsolidues është një autoritet tjetër, ajo bashkëpunon dhe konsultohet me këtë autoritet për qëllime të marrjes së vendimeve për miratimin, përjashtimin nga miratimi ose përjashtimin nga perimetri i mbikëqyrjes së konsoliduar të parashikuar në pikat 3, 4 dhe 5, të këtij neni dhe për masat mbikëqyrëse të përmendura në pikat 7 dhe 8, të këtij neni. Banka e Shqipërisë përgatit një vlerësim për çështjet e parashikuara në pikat 3, 4, 5, 7 dhe 8, të këtij neni, kur është e aplikueshme, dhe ia përcjell vlerësimin autoritetit përgjegjës në shtetin anëtar të BE ku është themeluar shoqëria zotëruese financiare ose shoqëria zotëruese financiare e përzier. Të dy autoritetet bashkëpunojnë dhe sigurojnë që brenda kompetencave të tyre të arrijnë në një vendim të përbashkët brenda dy muajve nga marrja e këtij vlerësimi.
Në rastet kur është marrë një vendim i përbashkët sipas kësaj pike, vendimi i përbashkët zbatohet nga të dy autoritetet. 
Vendimi i përbashkët duhet të jetë i dokumentuar dhe i arsyetuar. Mbikëqyrësi konsolidues i komunikon vendimin e përbashkët shoqërisë zotëruese financiare ose shoqërisë zotëruese financiare të përzier.
Në rast mosmarrëveshjeje, mbikëqyrësi konsolidues ose autoriteti përgjegjës në shtetin anëtar ku është themeluar shoqëria zotëruese financiare ose shoqëria zotëruese financiare e përzier nuk merr një vendim dhe ia referon çështjen ABE-s në përputhje me aktin që rregullon funksionimin e saj. ABE merr vendimin e saj brenda një muaji nga marrja e referimit nga autoritetet. Autoritetet përgjegjëse përkatëse miratojnë një vendim të përbashkët në përputhje me vendimin e ABE-s. Çështja nuk i referohet ABE-s pas përfundimit të periudhës dymujore ose pas arritjes së një vendimi të përbashkët.
10. Në rastin e shoqërive zotëruese financiare të përziera, të licencuara në Republikën e Shqipërisë ku Banka e Shqipërisë është mbikëqyrësi konsolidues por nuk është koordinatori për ushtrimin e mbikëqyrjes shtesë i përcaktuar në përputhje me legjislacionin për konglomeratet financiare, Banka e Shqipërisë bashkëpunon me koordinatorin për qëllime të vendimeve ose vendimeve të përbashkëta të parashikuara në pikat 3, 4, 7 dhe 8, të këtij neni. Në rastin kur kërkohet një vendimmarrje dhe opinion i harmonizuar me koordinatorin, mosmarrëveshjet i dërgohen sipas përkatësisë, Autoritetit Bankar Evropian (ABE) ose Autoritetit Evropian të Sigurimeve dhe Pensioneve Profesionale (EIOPA), i cili merr vendimin e tij brenda një muaji nga marrja e kërkesës. Çdo vendim i marrë në përputhje me këtë pikë nuk cënon detyrimet sipas legjislacionit për konglomeratet financiare ose legjislacionit për sigurimet dhe risigurimet. 
11. Në rastet kur refuzohet miratimi i një shoqërie zotëruese financiare ose një shoqërie zotëruese financiare të përzier, sipas këtij neni, Banka e Shqipërisë në rolin e mbikëqyrësit konsolidues,  njofton aplikuesin për vendimin dhe arsyet e tij brenda katër muajve nga marrja e aplikimit, ose kur aplikimi është i paplotë, brenda katër muajve nga marrja e informacionit të plotë të kërkuar për vendimin.

Vendimi për të dhënë ose refuzuar miratimin, në çdo rast, merret brenda gjashtë muajve nga marrja e aplikimit. Refuzimi mund të shoqërohet, kur është e nevojshme, me një nga masat e parashikuara në pikën 7, të këtij neni.

Neni 36
Shoqëri mëmë e ndërmjetme e BE-së

1. Dy ose më shumë institucione krediti me zyrë qendrore në Bashkimin Europian, të cilat janë pjesë e të njëjtit grup të vendit të tretë, duhet të kenë një shoqëri të vetme mëmë të ndërmjetme të BE-së që është themeluar në BE.
2. Autoritetet përgjegjëse mund t'i lejojnë institucionet e përmendura në pikën 1, të këtij neni të kenë dy shoqëri të ndërmjetme mëmë të BE-së, kur ata përcaktojnë se krijimi i një shoqërie mëmë të ndërmjetme të BE-së:
a) cënon kërkesat e detyrueshme për ndarjen e aktiviteteve të vendosura nga rregullat ose autoritetet mbikëqyrëse të vendit të tretë ku shoqëria mëmë fundore e grupit të vendit të tretë ka zyrën qendrore të saj; ose
b) e bën ndërhyrjen e jashtëzakonshme më pak efikase sesa në rastin e dy shoqërive mëmë të ndërmjetme të BE-së, sipas një vlerësimi të kryer nga autoriteti përgjegjës i ndërhyrjes së jashtëzakonshme të shoqërisë mëmë ndërmjetëse të BE-së.
3. Një shoqëri mëmë e ndërmjetme e BE-së është një institucion krediti i licencuar në përputhje me nenin 11, të këtij ligji ose një shoqëri zotëruese financiare ose një shoqëri zotëruese financiare e përzier që i është dhënë miratimi në përputhje me nenin 35, të këtij ligji.
Me përjashtim të paragrafit të parë të kësaj pike, kur asnjë nga institucionet e përmendura në pikën 1, të këtij neni nuk është institucion krediti ose kur një shoqëri e dytë mëmë e ndërmjetme e BE-së duhet të krijohet për të ushtruar veprimtari investimi për të përmbushur një kërkesë të detyrueshme siç përmendet në pikën 2, të këtij neni, shoqëria mëmë e ndërmjetme e BE-së ose shoqëria e dytë mëmë e ndërmjetme e BE-së, mund të jetë një shoqëri komisionere e licencuar në përputhje me legjislacionin për tregjet e kapitalit dhe që është subjekt i legjislacionit të rimëkëmbjes dhe ndërhyrjes së jashtëzakonshme. 
4. Pikat 1, 2 dhe 3, të këtij neni nuk do të zbatohen kur vlera totale e aktiveve në BE e grupit të vendit të tretë është më e vogël se 40 miliardë euro.
5. Për qëllimet e këtij neni:
a) vlera totale e aktiveve në BE e grupit të vendit të tretë është shuma e sa vijon:
i. vlerës totale të aktiveve të çdo institucioni në BE të grupit të vendit të tretë, si rezultat i bilancit të konsoliduar të tij ose si rezultat i bilanceve të tyre individuale, ku bilanci i një institucioni nuk është i konsoliduar; dhe
ii. vlerës totale të aktiveve të secilës degë të grupit të vendeve të treta të autorizuara në Republikën e Shqipërisë dhe në Bashkimin Europian në përputhje me këtë ligj, me ligjin për tregjet e kapitalit dhe me rregulloren e Parlamentit Evropian dhe të Këshillit të Evropës;
b)  termi “institucion” përfshin gjithashtu shoqëritë komisionere.
6. Banka e Shqipërisë në rolin e mbikëqyrësit konsolidues i njofton ABE-s informacionin e mëposhtëm në lidhje me çdo grup të vendit të tretë që vepron në juridiksionin e saj:
a) emrat dhe vlerën totale të aktiveve të institucioneve të mbikëqyrura që i përkasin një grupi të vendeve të treta;
b) emrat dhe vlerën totale të aktiveve që korrespondojnë me degët e autorizuara në shtetin anëtar në përputhje me këtë ligj, dhe llojet e veprimtarive që ato autorizohen për të kryer;
c) emrin dhe llojin, sipas përcaktimeve të pikës 3, të këtij neni, të çdo shoqërie mëmë ndërmjetëse të BE-së të krijuar në shtetin anëtar dhe emrin e grupit të vendit të tretë, në të cilin bën pjesë.
7. Banka e Shqipërisë i raporton ABE-s informacionin e kërkuar në pikën 6, të këtij neni sipas standardeve teknike, formateve dhe përkufizimeve uniforme, të përcaktuara nga ABE e cila publikon në faqen e saj të internetit një listë të të gjitha grupeve të vendeve të treta që operojnë në BE dhe shoqërisë ose shoqërive të tyre të ndërmjetme në BE, sipas rastit.
Autoritetet përgjegjëse sigurojnë që çdo institucion nën juridiksionin e tyre që është pjesë e një grupi të vendit të tretë plotëson një nga kushtet e mëposhtme:
a) ka një shoqëri mëmë të ndërmjetme në BE;
b) është një shoqëri mëmë e ndërmjetme e BE-së;
c) është i vetmi institucion në BE i grupit të vendeve të treta; ose
d) është pjesë e një grupi të vendeve të treta me një vlerë totale aktivesh në BE më pak se 40 miliardë euro.

Neni 37
Kërkesat për hapjen e një dege për ofrimin e shërbimeve bankare nga shoqëritë e vendeve të treta

1. Banka e Shqipërisë, i kërkon shoqërive të themeluara në një vend të tretë, siç parashikohet në nenin 74, të këtij ligji, që për të ushtruar veprimtari në territorin e Republikës së Shqipërisë të krijojnë një degë në territorin e saj dhe të aplikojnë për licencim në përputhje me Titulli V të këtij ligji, për të filluar ose vazhduar kryerjen e veprimtarive të parashikuara në pikën 1, të nenit 74, të këtij ligji në Republikën e Shqipërisë.
2. Kërkesa e përcaktuar në pikën 1, të këtij neni nuk zbatohet kur shoqëria e themeluar në një vend të tretë i ofron një shërbim ose veprimtari një klienti ose pale tjetër të themeluar ose të vendosur në Republikën e Shqipërisë që është:
a) një klient i segmentit me pakicë, një kundërparti e pranueshme ose një klient profesionist sipas kuptimit të legjislacionit për tregjet e kapitalit, i themeluar ose i vendosur në BE Republikën e Shqipërisë, kur një klient ose palë e tillë i drejtohet një shoqërie të vendosur në një vend të tretë me nismën e tij ekskluzive për ofrimin e çdo shërbimi ose veprimtarie të parashikuar në nenin 74, të këtij ligji;
b) një institucion krediti;
c) një shoqëri e të njëjtit grup me atë të shoqërisë së themeluar në një vend të tretë.
Pa cenuar zbatimin e shkronjës “c” të kësaj pike, kur një shoqëri e një vendi të tretë kërkon një klient ose palë tjetër, ose një klient potencial ose palë tjetër potenciale të referuar në shkronjën “a” të kësaj pike, nëpërmjet një shoqërie që vepron në emër të saj ose që ka lidhje të ngushta me një shoqëri të tillë të vendit të tretë ose nëpërmjet ndonjë personi tjetër që nuk vepron në emër të saj, nuk konsiderohet të jetë një shërbim i ofruar me iniciativën ekskluzive të klientit ose palës tjetër, ose të klientit  potencial ose palës tjetër potenciale. 
Institucionet dhe degët e institucioneve të kreditit të vendosura në territorin e Republikës së Shqipërisë raportojnë informacionin e nevojshëm për Bankën e Shqipërisë për qëllime të monitorimit të shërbimeve të ofruara nga këto institucione me iniciativën ekskluzive të klientit ose palës tjetër të themeluar ose të vendosur në territorin e Republikës së Shqipërisë, kur këto shërbime ofrohen nga shoqëri të themeluara në vende të treta që janë pjesë e të njëjtit grup.
3. Një iniciativë nga një klient ose palë tjetër, siç përmendet në pikën 2, të këtij neni, nuk i jep të drejtë shoqërisë së vendit të tretë të tregëtojë kategori të tjera produktesh, aktivitetesh ose shërbimesh nga ato që klienti ose pala tjetër ka kërkuar, përveçse nëpërmjet një dege të një vendi të tretë të krijuar në Republikën e Shqipërisë. Megjithatë, krijimi i një dege të një vendi të tretë nuk do të kërkohet për asnjë shërbim, aktivitet ose produkt të nevojshëm ose të lidhur ngushtë me ofrimin e shërbimit, produktit ose aktivitetit të kërkuar fillimisht nga klienti ose pala tjetër, duke përfshirë rastet kur këto shërbime, aktivitete ose produkte të lidhura ngushtë ofrohen pas atyre të kërkuara fillimisht.
4.  Kërkesa e parashikuar në pikën 1, të këtij neni nuk do të zbatohet për shërbimet ose aktivitetet e rregulluara nga legjislacioni për tregjet e kapitalit, duke përfshirë çdo shërbim shoqërues ndihmës, siç është marrja e depozitave ose dhënia e kredisë ose huave, qëllimi i të cilave është ofrimi i shërbimeve sipas legjislacionit për tregjet e kapitalit.

KREU 2
PJESËMARRJA INFLUENCUESE NË NJË INSTITUCION KREDITI

Neni 38
Njoftimi dhe vlerësimi i blerësit të propozuar

1. Çdo person fizik ose juridik ose persona të tillë që veprojnë në marrëveshje të përbashkët (“blerësi  i propozuar”), të cilët kanë marrë një vendim për të zotëruar, drejtpërdrejt ose tërthorazi, një pjesëmarrje influencuese në një institucion krediti ose për të rritur më tej, drejtpërdrejt ose tërthorazi, një zotërim të tillë influencues në një institucion krediti, si rezultat i të cilit të drejtat e votës ose pjesëmarrja në kapital arrin ose tejkalon 20 për qind, 30 për qind ose 50 për qind ose në një masë të tillë që institucioni i kreditit bëhet filiali i tij (“blerja e propozuar”), njofton me shkrim Bankën e Shqipërisë, duke treguar madhësinë e aksioneve të synuara dhe informacionin përkatës, të specifikuar në përputhje me pikën 4, të nenit 40 të këtij ligji. 
2. Termi “veprojnë në marrëveshje të përbashkët” nënkupton bashkërendimin midis disa aksionarëve që veprojnë së bashku me qëllim që të kenë, të fitojnë ose të ushtrojnë ndikim mbi drejtimin apo politikën e një institucioni krediti siç parashikohet në nenin 39, të këtij ligji.
3. Banka e Shqipërisë konfirmon me shkrim marrjen e njoftimit dhe dokumentacionit të plotë sipas pikës 1, të këtij neni, ose informacionit të mëtejshëm sipas pikës 4, të këtij neni, brenda 10 ditëve pune nga marrja e njoftimit dhe informacionit përkatës.
Banka e Shqipërisë brenda një afati prej 60 ditë pune nga data e konfirmimit me shkrim të marrjes së njoftimit dhe të gjitha dokumentet e kërkuara për t'ju bashkëngjitur njoftimit në bazë të listës së përmendur në pikën 4, të nenit 40 (“periudha e vlerësimit”), kryen vlerësimin e parashikuar në pikën 1, të nenit 40 (“vlerësimi”).
Banka e Shqipërisë së bashku me konfirmimin e marrjes së informacionit, njofton blerësin e propozuar për datën e mbarimit të afatit të periudhës së vlerësimit.
4. Banka e Shqipërisë gjatë periudhës së vlerësimit, nëse është e nevojshme, dhe jo më vonë se dita e 50-të e punës e periudhës së vlerësimit, mund të kërkojë informacione shtesë të mëtejshme që janë të nevojshme për të përfunduar vlerësimin. Një kërkesë e tillë bëhet me shkrim dhe specifikon informacionin shtesë të nevojshëm.

Në rastet kur Banka e Shqipërisë kërkon informacion shtesë, pezullon periudhën e vlerësimit deri në momentin e marrjes së informacionit shtesë. Pezullimi nuk duhet të kalojë 20 ditë pune. Çdo kërkesë e mëtejshme nga Banka e Shqipërisë për plotësimin ose sqarimin e informacionit është në diskrecionin e saj, por nuk shoqërohet me pezullim të periudhës së vlerësimit.
5. Banka e Shqipërisë mund të zgjasë pezullimin e përmendur në paragrafin e dytë, të pikës 4, të këtij neni deri në 30 ditë pune nëse blerësi i propozuar ndodhet ose rregullohet në një vend të tretë ose është një person fizik ose juridik që nuk është subjekt i mbikëqyrjes sipas këtij ligji, të ligjit për tregjet e kapitalit dhe ligjit për sigurimet dhe risigurimet.
6. Banka e Shqipërisë në rastet kur vendos të kundërshtojë (refuzojë) miratimin për blerjen e propozuar, brenda dy ditëve pune para mbylljes së afatit për përfundimin e vlerësimit, dhe duke mos e tejkaluar periudhën e vlerësimit, informon me shkrim blerësin e propozuar, duke dhënë arsyet përkatëse, të cilat mund të bëhen të disponueshme për publikun, me iniciative të saj ose me kërkesë të blerësit të propozuar. 
7. Nëse Banka e Shqipërisë nuk e kundërshton (e refuzon) me shkrim blerjen e propozuar brenda periudhës së vlerësimit, blerja konsiderohet e miratuar.
8. Banka e Shqipërisë mund të caktojë një periudhë maksimale për përfundimin e blerjes së propozuar dhe ta zgjasë atë sipas rastit.
9. Banka e Shqipërisë nuk mund të vendosë kërkesa për njoftim ose për miratim nga autoriteti përgjegjës për blerjen e drejtpërdrejtë ose të tërthortë të të drejtave të votës ose kapitalit që tejkalojnë kërkesat e përcaktuara në këtë ligj.
10. Në rastet kur aksionerët e institucionit të kreditit synojnë të vendosin si garanci aksione të cilat përfaqësojnë një pjesëmarrje influencuese, duke i barrësuar në favor të një personi fizik apo juridik (palë e tretë), pala e tretë është e detyruar të zbatojë të gjitha kërkesat e këtij neni për njoftimin dhe dorëzimin e informacionit përkatës me qëllim vlerësimin nga Banka e Shqipërisë, në përputhje me nenin 40, të këtij ligji. Parashikimet e pikës 8, të këtij neni nuk zbatohen në këtë rast. 
Në rast të mosplotësimit të kërkesave të këtij neni, ose barrësimit të aksioneve pa marrë miratimin ose mos-kundërshtimin e Bankës së Shqipërisë, garancia (barrësimi) konsiderohet e pavlefshme. Në rast të ekzekutimit të garancisë barrëmarrësi duhet të plotësojë kërkesat e nenit 40, të këtij ligji.
11. Pavarësisht, miratimit ose mos-kundërshtimit nga Banka e Shqipërisë për barrësimin e aksioneve të institucionit të kreditit në favor të një pale të tretë, në rastet kur garancia ekzekutohet nga barrëmarrësi, zbatohen të gjitha parashikimet e Kreut 2 dhe Kreut 3 të Titullit III, të këtij ligji.
Neni 39
Veprimi në marrëveshje të përbashkët

1. Persona që veprojnë në marrëveshje të përbashkët janë persona fizikë ose juridikë që bashkëpunojnë reciprokisht mbi bazën e një marrëveshjeje, të shprehur ose të heshtur, verbale ose me shkrim, me qëllim përfitimin e aksioneve me të drejtë vote ose ushtrimin e përbashkët të të drejtave të votës ose të drejtave të tjera që burojnë nga aksionet e institucionit të kreditit.
2. Si persona që veprojnë në marrëveshje të përbashkët mund të konsiderohen:
a) personat juridikë dhe personat fizikë dhe/ose juridikë kur njëri prej tyre, drejtpërdrejt ose tërthorazi, kontrollon tjetrin ose persona të tjerë juridikë;
b) personat fizikë në lidhje gjaku në vijë të drejtë, si dhe deri në shkallën e tretë të pasardhësve sipas përcaktimeve në Kodin Civil;
c) personat që jetojnë në martesë ligjore ose bashkëjetesë e sipas legjislacionit përkatës;
d) aksionarët që arrijnë një marrëveshje mbi çështje të qeverisjes të institucionit të kreditit, në mënyrë që të shmangin rregullimin e përcaktuar me ligj, ose një marrëveshje mbi mënyrën e ushtrimit të të drejtave të tjera që burojnë nga aksionet;
e) personat që janë anëtarë të organeve drejtuese të institucionit të kreditit, të cilët synojnë të zotërojnë së bashku pjesëmarrje influencuese, ose persona të autorizuar për t’i emëruar ata;
f) personat juridikë që janë anëtarë të të njëjtit grup shoqërish;
g) personat e lidhur vetëm nga rrethana që lidhen me përvetësimin e aksioneve, përfshirë përdorimin e të njëjtave burime financimi, çka tregon se ekziston veprim në marrëveshje të përbashkët në përvetësimin e aksioneve ose synim i përbashkët për të ushtruar të drejtën e votës ose të drejta të tjera në institucionin e kreditit;
h) personat që kanë ushtruar të drejtën e votës në institucionin e kreditit, për të cilin përcaktohet pjesëmarrje influencuese, duke vepruar në marrëveshje të përbashkët;
i) anëtarët e organeve drejtuese të shoqërive që veprojnë në marrëveshje të përbashkët;
j) anëtarët e organeve drejtuese dhe shoqëria ku këta persona janë anëtarë të organeve drejtuese;
k) shoqëria administruese dhe të gjithë fondet e investimit të administruara nga ajo;
l) personat që, sipas legjislacionit për tregjet e kapitalit që rregullon zotërimin e shoqërive aksionare, janë të detyruar të publikojnë një ofertë për zotërimin e institucionit të kreditit;
m) persona të tjerë nëse ekzistojnë rrethana të ngjashme me ato të përmendura në shkronjat “a” deri “l” të kësaj pike, nëse këto rrethana tregojnë se ekziston një veprim në marrëveshje të përbashkët që mund të çojë në ndryshime të përhershme dhe të rëndësishme në strategjinë e biznesit të institucionit të kreditit.
3. Banka e Shqipërisë përcakton ekzistencën e veprimit në marrëveshje të përbashkët nëse konstaton se ekzistojnë rrethana të parashikuara në shkronjën “m”, të pikës 2, të këtij neni.

Neni 40
Kriteret e vlerësimit

1. Në vlerësimin e njoftimit të parashikuar në pikën 1, të nenit 38 dhe informacionit të përmendur në pikën 4, të nenit 38, të këtij ligji, Banka e Shqipërisë, për të garantuar një administrim të shëndoshë dhe të kujdesshëm të institucionit të kreditit në të cilin propozohet një blerje, dhe duke pasur parasysh ndikimin e mundshëm të blerësit të propozuar në atë institucion krediti, vlerëson përshtatshmërinë dhe qëndrueshmërinë financiare të blerësit të propozuar në përputhje me kriteret e mëposhtme:
a) reputacionin e blerësit të propozuar, përfshirë reputacionin e të gjithë aksionarëve të drejtpërdrejtë dhe të tërthortë të tij;
b) reputacionin, njohuritë, aftësitë dhe përvojën, siç përcaktohet në pikën 1, të nenit 168, të këtij ligji, të çdo anëtari të organeve drejtuese që do të drejtojë aktivitetin e institucionit të kreditit si rezultat i blerjes së propozuar;
c) qëndrueshmërinë financiare të blerësit të propozuar, duke përfshirë edhe vlerësimin e llojit të veprimtarisë së ushtruar dhe që parashikohet të ushtrohet nga institucioni i kreditit në të cilin propozohet blerja;
d) nëse institucioni i kreditit do të jetë në gjendje të përmbushë dhe të vazhdojë të jetë në përputhje me kërkesat për një mbikëqyrje të kujdesshme bazuar në këtë ligj dhe në kuadrin rregullativ për një mbikëqyrje të kujdesshme dhe aty ku është e zbatueshme, me kërkesat e ligjeve të tjera, në veçanti legjislacionit për mbikëqyrjen shtesë të konglomerateve financiare dhe legjislacionit për paranë elektronike, duke përfshirë faktin nëse grupi, pjesë të cilit do të bëhet institucioni i kreditit ka një strukturë që bën të mundur ushtrimin e mbikëqyrjes efektive, shkëmbimin efektiv të informacionit ndërmjet autoriteteve përgjegjëse dhe përcaktimin e shpërndarjes së përgjegjësive ndërmjet autoriteteve përgjegjëse;
e) nëse ka shkaqe të arsyeshme për të dyshuar se, në lidhje me blerjen e propozuar, është kryer ose është tentuar të kryhet pastrimi i parave ose financimi i terrorizmit, sipas kuptimit në legjislacionin për parandalimin e pastrimit të parave dhe financimit të terrorizmit, ose që blerja e propozuar mund të rrisë një rrezik të tillë.
Banka e Shqipërisë, për qëllime të vlerësimit të kriterit të përcaktuar në shkronjën “e”, të pikës 1, të këtij neni, gjatë procesit të verifikimit, konsultohet me autoritetin përgjegjës në kuptim të legjislacionit për parandalimin e pastrimit të parave dhe financimit të terrorizmit. 

Banka e Shqipërisë mund të kundërshtojë blerjen e propozuar, kur blerësi i propozuar:
i. ka vendndodhjen e tij në një vend të tretë të klasifikuar me rrezik të lartë dhe që ka dobësi strategjike për sa lidhet me regjimin e parandalimit të pastrimit të parave dhe të financimit të terrorizmit, sipas legjislacionit për parandalimin e pastrimit të parave dhe financimit të terrorizmit, ose
ii. ka vendndodhjen në një vend të tretë që është subjekt i masave kufizuese të Republikës së Shqipërisë dhe vlerësohet nga Agjencia e Inteligjencës Financiare se ndikon në kapacitetin e blerësit të propozuar për të zbatuar proceset dhe praktikat e kërkuara që përmbushin kërkesat e regjimit të parandalimit të pastrimit të parave dhe të financimit të terrorizmit. 
2. Banka e Shqipërisë kundërshton blerjen e propozuar vetëm nëse ka shkaqe të arsyeshme për ta bërë këtë në bazë të kritereve të përcaktuara në pikën 1, të këtij neni, ose nëse informacioni i dhënë nga blerësi i propozuar është i paplotë.
Banka e Shqipërisë, në zbatim të kësaj pike, dhe në lidhje me kriteret e përcaktuara në shkronjën “e”, të pikës 1, të këtij neni, në rastin kur brenda 30 ditëve pune nga kërkesa fillestare, merr një opinion negativ nga Agjencia e Inteligjencës Financiare, faktorizon në vlerësimin e saj këtë opinion dhe mund ta konsiderojë shkak të arsyeshëm për kundërshtimin e kësaj blerjeje. 
3. Banka e Shqipërisë në shqyrtimin e blerjes së propozuar nuk vendos asnjë kusht paraprak në lidhje me nivelin e zotërimit që duhet të përftohet dhe nuk ndikohet nga nevojat ekonomike të tregut.
4. Banka e Shqipërisë me akt nënligjor bazuar në standardet teknike rregullatore të ABE-s përcakton një listë të dokumentacionit me informacionin e nevojshëm për të kryer vlerësimin, që paraqitet në Bankën e Shqipërisë së bashku me njoftimin e parashikuar në pikën 1, të nenit 38, të këtij ligji. Informacioni i kërkuar duhet të jetë proporcional dhe i përshtatur me natyrën e blerësit të propozuar dhe blerjes së propozuar. Banka e Shqipërisë nuk kërkon informacion që nuk është i rëndësishëm për një vlerësim të kujdesshëm. 
5. Banka e Shqipërisë, pa rënë ndesh me parashikimet e pikave 3, 4 dhe 5, të nenit 38, të këtij ligji, në rastet kur janë paraqitur njoftimet për dy ose më shumë propozime për të blerë ose rritur pjesëmarrjen influencuese në të njëjtin institucion krediti, i trajton blerësit e propozuar në mënyrë të barabartë (jodiskriminuese).

Neni 41
Bashkëpunimi ndërmjet autoriteteve përgjegjëse

1. Banka e Shqipërisë konsultohet me autoritetet e tjera përgjegjëse përkatëse gjatë kryerjes së vlerësimit nëse blerësi i propozuar është një nga subjektet e mëposhtme:
a) një institucion krediti, një shoqëri sigurimi, një shoqëri risigurimi, një shoqëri komisionere ose një shoqëri administrimi sipas kuptimit të legjislacionit për sipërmarrjet e investimeve kolektive të licencuar në Republikën e Shqipërisë ose në një shtet anëtar të BE-së ose në një sektor të ndryshëm nga ai në të cilin propozohet blerja;
b) shoqëria mëmë e një institucioni krediti, e një shoqërie sigurimi, e një shoqërie risigurimi, e një shoqërie komisionere ose e një shoqërie administrimi e licencuar në Republikën e Shqipërisë ose në një shtet anëtar të BE ose në një sektor të ndryshëm nga ai në të cilin propozohet blerja;
c) një person fizik ose juridik që kontrollon një institucion krediti, një shoqëri sigurimesh, një shoqëri risigurimi, një shoqëri komisionere ose një shoqëri administrimi të licencuar në Republikën e Shqipërisë ose në një shtet anëtar të BE ose në një sektor të ndryshëm nga ai në të cilin propozohet blerja.
2. Banka e Shqipërisë bashkëpunon me autoritete të tjera përgjegjëse me qellim shkëmbimin pa vonesë të çdo informacioni që është i rëndësishëm për këtë vlerësimin me kërkesën e tyre ose me me nismën e saj. Banka e Shqipërisë, në vendimin lidhur me një blerës të propozuar, konsideron çdo pikëpamje ose rezervë që mund të ketë autoriteti tjetër përgjegjës..

Neni 42
Njoftimi në rastin e një shitjeje

Çdo person fizik ose juridik që ka marrë një vendim për të shitur, në mënyrë të drejtpërdrejtë ose të tërthortë, një pjesëmarrje influencuese në një institucion krediti, njofton me shkrim paraprakisht Bankën e Shqipërisë për shitjen, duke treguar madhësinë e zotërimit në fjalë. Një person i tillë njofton gjithashtu Bankën e Shqipërisë nëse ka marrë një vendim për të zvogëluar pjesëmarrjen e tij influencuese në mënyrë që përqindja e të drejtave të votës ose e kapitalit të zotëruar të binte më poshtë nivelit 20 për qind, 30 për qind ose 50 për qind ose në mënyrë që institucioni i kreditit të pushonte së qeni filial i tij. 

Neni 43
Detyrimi për dhënie informacioni dhe penalitetet

1. Institucionet e kreditit njoftojnë Bankën e Shqipërisë për çdo blerje ose shitje të zotërimeve në kapitalin e tyre që çon në tejkalimin ose rënien e zotërimeve nën një nga pragjet e parashikuara në pikën 1, të nenit 38 dhe nenit 42, të këtij ligji. 
Institucionet e kreditit të pranuara për të tregtuar në një treg të rregulluar, informojnë, të paktën çdo vit, Bankën e Shqipërisë për emrat e aksionarëve dhe anëtarëve që zotërojnë pjesëmarrje influencuese dhe madhësinë e këtyre zotërimeve, nisur nga informacioni i marrë në mbledhjet e përgjithshme vjetore të aksionarëve ose si rezultat i zbatueshmërisë së kërkesave me rregulloret për shoqëritë e njohura/pranuara për të tregtuar në një treg të rregulluar.

2. Banka e Shqipërisë, kur vlerëson që ndikimi i ushtruar nga personat e përmendur në pikën 1, të nenit 38, të këtij ligji, mund të veprojë në dëm të administrimit të kujdesshëm dhe të shëndoshë të institucionit, ndërmerr masat e duhura sipas neneve 116 deri në 125 të këtij ligji, ndaj anëtarëve të organeve drejtuese dhe drejtuesve ekzekutivë, ose vendos pezullimin e ushtrimit të të drejtave të votës që i referohen aksioneve të zotëruara nga aksionarët ose anëtarët e organeve drejtuese të institucionit të kreditit në fjalë.
Masa të ngjashme zbatohen për personat fizikë ose juridikë që nuk përmbushin detyrimin për të dhënë informacion paraprak siç përcaktohet në pikën 1, të nenit 38 dhe që i nënshtrohen neneve 116 deri në 125 të këtij ligji.
Çdo zotërim që fitohet në kundërshtim me kërkesat e këtij ligji është i pavlefshëm.
Nëse zotërimi fitohet pavarësisht mos dhënies së miratimit nga Banka e Shqipërisë, përveç çdo ndëshkimi ndaj institucionit të kreditit dhe organeve drejtuese dhe/apo drejtuesve të tij ekzekutivë, Banka e Shqipërisë urdhëron pezullimin e ushtrimit të të drejtave përkatëse të votës, pavlefshmërinë e votave të marra ose anulimit të tyre. 

Neni 44
Kriteret për miratimin e transferimit/zotërimit të pjesëmarrjes influencuese

Për të përcaktuar përmbushjen e kritereve për një pjesëmarrje influencuese, siç parashikohet në nenet 38, 42 dhe 43, të këtij ligji, duhet të merren parasysh të drejtat e votës dhe kushtet në lidhje me agregimin e këtyre pjesëmarrjeve, të referuara në legjislacionin për transparencën në lidhje me informacionin për emetuesit në një treg të rregulluar.
Në përcaktimin nëse përmbushen kriteret për një pjesëmarrje influencuese siç përmendet në nenin 43, të këtij ligji, Banka e Shqipërisë nuk merr parasysh të drejtat e votës ose aksionet që mund të mbajnë institucionet, si rezultat i nënshkrimit të instrumenteve financiare ose hedhjes në treg të instrumenteve financiare në bazë të angazhimit në transaksion, të përfshira në shërbimet e investimit të parashikuara në legjislacionin për tregjet e kapitalit, me kusht që këto të drejta të mos ushtrohen ose të përdoren ndryshe, për të ndërhyrë në administrimin e emetuesit dhe të shiten brenda një viti nga blerja.

KREU 3
BLERJA OSE SHITJA E AKSIONEVE NË RASTIN E NJË PJESËMARRJEJE TË RËNDËSISHME PËR BLERËSIN E AKSIONEVE

Neni 45
Njoftimi dhe vlerësimi i blerjes

1. Çdo institucion, çdo shoqëri zotëruese financiare apo shoqëri zotëruese financiare e përzier brenda objektit të pikës 1, të nenit 35 të këtij ligji (blerësi i propozuar) njofton paraprakisht me shkrim Bankën e Shqipërisë kur kërkon të blejë, drejtpërdrejt ose tërthorazi, pjesëmarrje të rëndësishme (blerja e propozuar). Njoftimi specifikon përqindjen që kërkohet të blihet dhe informacionin përkatës, siç përcaktohet në pikën 5, të nenit 46, të këtij ligji.
2. Për qëllime të pikës 1, të këtij neni, pjesëmarrja konsiderohet e rëndësishme kur është e barabartë ose më shumë se 15 për qind e kapitalit të pranuar të blerësit të propozuar.
3. Për qëllime të pikës 1, të këtij neni, kur blerësi i propozuar është një institucion, niveli i përmendur në pikën 2, të këtij neni, zbatohet si në bazë individuale ashtu edhe në bazë të situatës së konsoliduar të grupit. Kur niveli i përmendur në pikën 2, të këtij neni tejkalohet vetëm në baza individuale, blerësi i propozuar njofton Bankën e Shqipërisë për të vlerësuar blerjen e propozuar. Kur ky nivel tejkalohet në baza individuale dhe në bazë të situatës së konsoliduar të grupit, blerësi i propozuar njofton gjithashtu mbikëqyrësin konsolidues. Mbikëqyrësi konsolidues vlerëson gjithashtu blerjen e propozuar.
4. Kur blerësi i propozuar është shoqëri zotëruese financiare apo shoqëri zotëruese financiare me aktivitet të përzier brenda objektit të pikës 1, të nenit 35, të këtij ligji, niveli i përmendur në pikën 2, të këtij neni zbatohet në bazë të situatës së konsoliduar dhe mbikëqyrësi konsolidues është autoriteti përgjegjës për njoftimin sipas pikës 1, të këtij neni.
5. Banka e Shqipërisë kthen përgjigje me shkrim për pranimin e njoftimit të përmendur në pikën 1, të këtij neni dhe të çdo informacioni shtesë në përputhje me pikën 9, të këtij neni, brenda 10 ditëve pune pas marrjes së njoftimit ose informacionit shtesë.
6. Banka e Shqipërisë kryen vlerësimin e parashikuar në pikën 1, të nenit 46, të këtij ligji, brenda 60 ditë pune nga data e konfirmimit me shkrim të marrjes së njoftimit dhe të gjithë dokumentacionit, përfshirë ato që kërkohen për t'i bashkëngjitur njoftimit në përputhje me pikën 5 , të nenin 46, të këtij ligji.
Kur blerja e propozuar ka të bëjë me një pjesëmarrje influencuese në një institucion krediti siç përmendet në pikën 1, të nenit 38, të këtij ligji, blerësi i propozuar i nënshtrohet gjithashtu kërkesës për njoftim dhe vlerësimit sipas atij neni. Në këtë rast, koha për Bankën e Shqipërisë për të kryer vlerësimin e parashikuar në pikën 1, të nenit 46, të këtij ligji dhe atë të përmendur në pikën 3, të nenit 38, të këtij ligji, përfundon vetëm kur përfundon periudha më e gjatë e dy periudhave përkatëse të vlerësimit.
7. Kur blerja e propozuar kryhet ndërmjet subjekteve të të njëjtit grup ose midis subjekteve brenda të njëjtit skemë mbrojtjeje institucionale siç përcaktohet në kuadrin rregullativ për një mbikëqyrje të kujdesshme, Banka e Shqipërisë nuk kryen vlerësimin e parashikuar në pikën 1, të nenit 46, të këtij ligji. 
8. Banka e Shqipërisë informon blerësin e propozuar për datën e përfundimit të periudhës së vlerësimit në momentin e konfirmimit të marrjes së njoftimit dhe informacionit të kërkuar, siç përmendet në pikën 5, të këtij neni.
9. Banka e Shqipërisë, gjatë periudhës së vlerësimit, kur është e nevojshme, dhe në çdo rast jo më vonë se në ditën e 50-të të punës të periudhës së vlerësimit, mund të kërkojë informacion shtesë të nevojshëm për të përfunduar vlerësimin e parashikuar në pikën 1, të nenit 46, të këtij ligji. Një kërkesë e tillë bëhet me shkrim dhe specifikon informacionin shtesë që kërkohet të paraqitet.
10. Periudha e vlerësimit pezullohet nga data e kërkesës për informacion shtesë nga Banka e Shqipërisë dhe deri në datën e marrjes së një përgjigjeje për të nga blerësi i propozuar, me kushtin që përgjigjja të përmbajë të gjithë informacionin e kërkuar. Ky pezullim nuk duhet të kalojë 20 ditë pune. Çdo kërkesë e mëtejshme për plotësimin ose sqarimin e informacionit të dhënë është në diskrecionin e Bankës së Shqipërisë, por nuk rezulton në një pezullim të periudhës së vlerësimit.
11. Banka e Shqipërisë mund të zgjasë pezullimin e përmendur në pikën 10, të këtij neni, në një maksimum prej 30 ditësh pune në rastet e mëposhtme:
a) kur subjekti që do të blihet ndodhet ose është subjekt i kuadrit rregullator të një vendi të tretë;
b) kur një shkëmbim informacioni me autoritetet përgjegjëse për mbikëqyrjen e blerësit të propozuar në përputhje me legjislacionin në fushën e parandalimit të pastrimit të parave dhe financimit të terrorizmit, është i nevojshëm për të kryer vlerësimin e parashikuar në pikën 1, të nenit 46, të këtij ligji.
12. Kur miratimi i një shoqërie zotëruese financiare ose të një shoqërie zotëruese financiare të përzier sipas përcaktimeve të pikës 1, të nenit 35, të këtij ligji bëhet njëkohësisht me vlerësimin e parashikuar në pikën 1, të nenit 46, të këtij ligji, Banka e Shqipërisë për qëllimet e pikës 1, të nenit 35, të këtij ligji, koordinon, sipas rastit, ose me mbikëqyrësin konsolidues ose kur është i ndryshëm me autoritetin përgjegjës të vendit ku ato janë themeluar. Në këtë rast, periudha e vlerësimit pezullohet derisa të përfundojë procedura e përcaktuar në nenin 35, të këtij ligji.
13. Nëse Banka e Shqipërisë vendos të kundërshtojë blerjen e propozuar, informon me shkrim blerësin e propozuar brenda 2 (dy) ditëve pune nga përfundimi i vlerësimit të parashikuar në në pikën 1, të nenit 46, të këtij ligji, dhe në çdo rast përpara përfundimit të afatit të vlerësimit, duke dhënë arsyet e kundërshtimit të saj.
14. Kur Banka e Shqipërisë nuk e kundërshton me shkrim blerjen e propozuar brenda periudhës së vlerësimit, ai konsiderohet i miratuar.
15. Banka e Shqipërisë mund të caktojë një periudhë maksimale për përfundimin e blerjes së propozuar dhe ta zgjasë atë, sipas rastit.

Neni 46
Kriteret e vlerësimit

1. Banka e Shqipërisë, në shqyrtimin dhe vlerësimin e njoftimit të blerjes së propozuar të parashikuar në pikën 1, të nenit 45, dhe të informacionit të parashikuar në pikën 9, të nenit 45, të këtij ligji, vlerëson kapacitetin e blerësit të propozuar për një administrim të shëndoshë dhe të kujdesshëm të subjektit dhe, në veçanti, të rreziqeve ndaj të cilave ekspozohet ose mund të ekspozohet blerësi i propozuar pas blerjes së propozuar, në përputhje me kriteret e mëposhtme:
a) nëse blerësi i propozuar do të jetë në gjendje të përmbushë dhe të vazhdojë të jetë në përputhje me kërkesat e mbikëqyrjes së kujdesshme parashikuar në këtë ligj dhe të kuadrit rregullativ për një mbikëqyrje të kujdesshme;
b) nëse ka shkaqe të arsyeshme për të dyshuar se, në lidhje me blerjen e propozuar, është kryer ose është tentuar të kryhet pastrimi i parave ose financimi i terrorizmit sipas kuptimit në legjislacionin për parandalimin e pastrimit të parave dhe financimit të terrorizmit ose që blerja e propozuar mund të rrisë këtë rrezik.
2. Banka e Shqipërisë, për qëllime të vlerësimit të kriterit të parashikuar në shkronjën “b”, të pikës 1, të këtij neni, konsultohet me autoritetet përgjegjëse sipas legjislacionit për parandalimin e pastrimit të parave dhe financimit të terrorizmit.
3. Banka e Shqipërisë mund të kundërshtojë blerjen e propozuar vetëm nëse ka shkaqe të arsyeshme për ta bërë këtë në bazë të kritereve të përcaktuara në pikën 1, të këtij neni, ose nëse informacioni i dhënë nga blerësi i propozuar është i paplotë pavarësisht një kërkese të bërë në përputhje me pikën 9, të nenit 45,  të këtij ligji.

Banka e Shqipërisë, për qëllime të kësaj pike dhe në lidhje me kriterin e përcaktuar në pikën 1, shkronja “b”, të këtij neni, mund të marrë në konsideratë një opinion negativ të dhënë brenda 30 (tridhjetë) ditëve pune nga kërkesa fillestare për vlerësimin e blerësit të propozuar, nga autoritetet përgjegjëse sipas legjislacionit për parandalimin e pastrimit të parave dhe financimit të terrorizmit.
4. Banka e Shqipërisë nuk vendos asnjë kusht paraprak në lidhje me nivelin e blerjes së propozuar dhe nuk e shqyrton blerjen e propozuar bazuar në nevojat ekonomike të tregut.

5. Banka e Shqipërisë  publikon një listë të informacionit të kërkuar për të kryer vlerësimin. Blerësi i propozuar paraqet informacion në Bankën e Shqipërisë në të njëjtën kohë me njoftimin e parashikuar në pikën 1, të nenit 45, të këtij ligji. Informacioni i kërkuar duhet të jetë proporcional dhe i përshtatshëm me natyrën e blerjes së propozuar. Banka e Shqipërisë nuk kërkon informacion që nuk është i rëndësishëm për vlerësimin e kujdesshëm sipas këtij neni.
6. Banka e Shqipërisë, pa rënë ndesh me parashikimet e pikave 5 deri 11, të nenit 45, të këtij ligji, në rastet kur janë paraqitur njoftimet për dy ose më shumë propozime për të blerë ose rritur pjesëmarrjen e rëndësishme në të njëjtin subjekt, i trajton blerësit e propozuar në një mënyrë jodiskriminuese.
7. Banka e Shqipërisë mbështetur në standardet teknike rregullatore të ABE-s përcakton:
a) listën e informacionit minimal që duhet t'i jepet Bankës së Shqipërisë nga blerësi i propozuar në momentin e njoftimit të parashikuar në pikën 1, të nenit 45, pikën 1, të nenit 50 dhe pikën 1, të nenit 53, të këtij ligji;
b) një metodologji të përbashkët të vlerësimi të kritereve të përcaktuara në këtë nen dhe në nenin 54, të këtij ligji;
c) njoftimin dhe vlerësimin e kujdesshëm të kërkuar sipas neneve 45 dhe 53, të këtij ligji.

Neni 47
Bashkëpunimi ndërmjet autoriteteve përgjegjëse

1. Banka e Shqipërisë konsultohet me autoritetet e tjera përkatëse të mbikëqyrjes së subjekteve në sektorin financiar përkatës gjatë kryerjes së vlerësimit të parashikuar në pikën 1, të nenit 46, të këtij ligji kur blerja e propozuar ka të bëjë me një nga rastet e mëposhtme:
a) një institucion krediti, një shoqëri sigurimi, një shoqëri risigurimi, një shoqëri komisionere ose një shoqëri administrimi aktivesh, e autorizuar në një shtet tjetër anëtar ose në një sektor të ndryshëm nga ai i blerësit të propozuar;
b) një shoqëri mëmë e një institucioni krediti, e një shoqërie sigurimi, e një shoqërie risigurimi, e një shoqërie komisionere ose e një shoqërie administrimi të aktiveve, e autorizuar në një shtet tjetër anëtar ose në një sektor të ndryshëm nga ai i blerësit të propozuar;
c) një person juridik që kontrollon një institucion krediti, një shoqëri sigurimesh, një shoqëri risigurimi, një shoqëri komisionere ose një shoqëri administrimi të aktiveve, e autorizuar në një shtet tjetër anëtar ose në një sektor të ndryshëm nga ai në të cilin propozohet blerja.
2. Kur blerësi i propozuar është një institucion dhe kufiri i përmendur në pikën 2, të nenit 45, të këtij ligji, është tejkaluar vetëm në baza individuale, dhe nëse blerësi i propozuar është pjesë e një grupi që mbikëqyret nga një autoritet tjetër përgjegjës, Banka e Shqipërisë njofton mbikëqyrësin konsolidues për blerjen e propozuar brenda 10 ditëve pune pas marrjes së njoftimit nga blerësi i propozuar. Banka e Shqipërisë gjithashtu ia përcjell vlerësimin e saj mbikëqyrësit konsolidues.
Kur blerësi i propozuar është një shoqëri zotëruese financiare ose një shoqëri zotëruese financiare e përzier brenda objektit të pikës 1, të nenit 35, të këtij ligji dhe nëse Banka e Shqipërisë është në rolin e mbikëqyrësit konsolidues që vlerëson blerjen e propozuar, ajo njofton autoritetin përgjegjës në shtetin anëtar ku është vendosur blerësi i propozuar brenda 10 ditëve pune pas marrjes së njoftimit të tij, nëse autoriteti përgjegjës nuk është Banka e Shqipërisë. 
Mbikëqyrësi konsolidues gjithashtu ia përcjell vlerësimin e tij autoritetit përgjegjës.
Kur blerësi i propozuar është një institucion dhe kufiri i përmendur në pikën 2, të nenit 45, të këtij ligji, tejkalohet si në bazë individuale ashtu edhe në bazë të situatës së konsoliduar të grupit, Banka e Shqipërisë së bashku me mbikëqyrësin konsolidues që vlerëson blerjen e propozuar, koordinojnë vlerësimet e tyre, veçanërisht në lidhje me konsultimin e tyre me autoritetet përkatëse të përcaktuar në pikën 1, të këtij neni.
3. Kur vlerësimi i blerjes së propozuar duhet të kryhet nga mbikëqyrësi konsolidues i përmendur në pikën 3, të nenit 45, të këtij ligji dhe mbikëqyrësi konsolidues është i ndryshëm nga Banka e Shqipërisë, të dy autoritetet punojnë së bashku në konsultim të plotë. 
Nëse Banka e Shqipërisë është në rolin e mbikëqyrësit konsolidues, përgatit një vlerësim mbi blerjen e propozuar dhe ia përcjell atë vlerësim autoritetit përgjegjës të vendit ku është vendosur blerësi i propozuar. Të dy autoritetet bëjnë gjithçka brenda kompetencave të tyre për të arritur një vendim të përbashkët brenda dy muajve nga marrja e këtij vlerësimi. Ky vendim i përbashkët duhet të dokumentohet dhe arsyetohet. Banka e Shqipërisë ia komunikon vendimin e përbashkët blerësit të propozuar.
Në rast se nuk merret një vendim i përbashkët brenda dy muajve nga marrja e vlerësimit, dhe nëse mbikëqyrësi i konsoliduar ose autoriteti përgjegjës i vendit ku është themeluar blerësi i propozuar që është shtet anëtar i BE, secili nga autoritetet do t'ia referojnë çështjen ABE-s. ABE në përputhje me aktet që rregullojnë veprimtarinë e saj, merr vendimin e saj brenda një muaji nga marrja e referimit dhe autoritetet përgjegjëse përkatëse miratojnë një vendim të përbashkët në përputhje me vendimin e ABE-s.
4. Banka e Shqipërisë i jep pa vonesë autoriteteve të tjera përgjegjëse çdo informacion që është thelbësor ose i rëndësishëm për vlerësimin. Në këtë drejtim, autoritetet përgjegjëse i komunikojnë njëra-tjetrës me kërkesë ose me iniciativën e tyre të gjithë informacionin përkatës për vlerësimin.
Banka e Shqipërisë dhe autoritetet e tjera përgjegjëse bashkëpunojnë për kryerjen e vlerësimit dhe sigurojë qëndrueshmërinë e vendimeve të tyre duke konsideruar në këtë vendim çdo pikëpamje ose rezervë të bërë.

Neni 48
Njoftimi i shitjes

Çdo institucion, shoqëri zotëruese financiare dhe shoqëri zotëruese financiare e përzier, brenda fushës së zbatimit të pikës 1, të nenit 35, të këtij ligji, njofton Bankën e Shqipërisë kur synon shitjen e një pjesëmarrje të rëndësishme të drejtpërdrejtë ose të tërthortë, siç përcaktohet në pikën 2, të nenit 45, të këtij ligji. Ky njoftim bëhet me shkrim përpara shitjes, duke treguar madhësinë e zotërimit në fjalë.

Neni 49
Detyrimi për dhënie informacioni dhe penalitetet

1. Banka e Shqipërisë merr masat e duhura, kur blerësi i propozuar nuk përmbush detyrimin për të njoftuar paraprakisht blerjen e propozuar në përputhje me kërkesat e pikës 1, të nenit 45, të këtij ligji ose kur ai ka blerë një pjesëmarrje të rëndësishme, sikurse përcaktohet në atë nen, pavarësisht kundërshtimit nga Banka e Shqipërisë. 
2. Banka e Shqipërisë në rastet kur një pjesëmarrje e rëndësishme blihet/zotërohet pavarësisht kundërshtimit të saj, krahas çdo mase tjetër të marrë, pezullon ushtrimin e të drejtave përkatëse të votës, ose deklaron pavlefshmërinë e votave të ushtruara ose anulimin e tyre.

KREU 4
TRANSFERIMI I RËNDËSISHËM I AKTIVEVE DHE DETYRIMEVE

Neni 50
Njoftimi i transferimeve të rëndësishme të aktiveve dhe detyrimeve

1. Institucionet, shoqëritë zotëruese financiare dhe shoqëritë zotëruese financiare me aktivitet të përzier brenda fushës së zbatimit të pikës 1, të nenit 35, të këtij ligji, njoftojnë paraprakisht me shkrim në Bankën e Shqipërisë, çdo transferim të rëndësishëm të aktiveve dhe detyrimeve, nëpërmjet shitjes ose çdo transaksioni tjetër (operacion i propozuar). 
Kur operacioni i propozuar përfshin vetëm subjektet e të njëjtit grup, këto subjekte janë gjithashtu zbatuese të kërkesave të paragrafit të parë, të kësaj pike.  
Për qëllime të paragrafit të parë dhe të dytë të pikës 1, të këtij neni, çdo subjekt i përfshirë në të njëjtin operacion të propozuar, është individualisht përgjegjës ndaj detyrimit të parashikuar për njoftim. 
2. Për qëllime të pikës 1, të këtij neni, operacioni i propozuar konsiderohet i rëndësishëm për një subjekt kur ai është i barabartë ose tejkalon nivelin 10 për qind të aktiveve ose detyrimeve të subjektit, përjashtuar rastet kur operacioni i propozuar kryhet brenda subjekteve të të njëjtit grup, rast në të cilin ai konsiderohet i rëndësishëm për një subjekt, kur është i barabartë ose tejkalon nivelin 15 për qind të aktiveve ose detyrimeve të subjektit.
Për qëllime të paragrafit të parë të kësaj pike, për shoqëritë zotëruese financiare mëma dhe shoqëritë zotëruese financiare të përziera mëma, të parashikuara në pikën 1, të këtij neni, kufiri i përcaktuar (përqindja) zbatohet mbi baza të konsoliduara. Në llogaritjen e përqindjes të referuar në paragrafin e parë të kësaj pike, nuk do të merren në konsideratë elementët e mëposhtëm: 
a) transferimi i aktiveve me probleme;
b) transferimi i aktiveve për qëllim të përfshirjes së tyre në shportat e garancive, sipas përcaktimit në legjislacionin për obligacionet e garantuar;
c) transferimi i aktiveve me qëllim titullzimi;
d) transferimi i aktiveve dhe detyrimeve në kontekst të procesit të likuidimit të detyrueshëm sipas këtij ligji dhe të përdorimit të instrumenteve, kompetencave dhe mekanizmave të ndërhyrjes së jashtëzakonshme, sipas legjislacionit për rimëkëmbjen dhe ndërhyrjen e jashtëzakonshme në Republikën e Shqipërisë. 
3. Banka e Shqipërisë konfirmon me shkrim marrjen e njoftimit të parashikuar në pikën 1, menjëherë dhe në çdo rast brenda 10 ditëve pune nga marrja e njoftimit. 
 
Neni 51
Detyrimi për dhënie informacioni dhe penalitetet

Banka e Shqipërisë ndërmerr masat e përcaktuara në nenin 117, të këtij ligji kur subjektet nuk përmbushin detyrimin për të njoftuar paraprakisht operacionin e propozuar, në përputhje me kërkesat e pikës 1, të nenit 50, të këtij ligji.

KREU 5
BASHKIMET DHE NDARJET

Neni 52
Fusha e zbatimit dhe përkufizimet

Ky Kre zbatohet krahas legjislacionit për tregtarët dhe shoqëritë tregtare.
Bashkimet dhe ndarjet që rrjedhin nga zbatimi i kërkesave të legjislacionit për rimëkëmbjen dhe ndërhyrjen e jashtëzakonshme, në Republikën e Shqipërisë, nuk i nënshtrohen detyrimeve të përcaktuara në këtë Kre.
Për qëllime të këtij kreu, zbatohen përkufizimet e mëposhtme:
(1) “bashkim” nënkupton një nga operacionet e mëposhtme ku:
a) një ose më shumë shoqëri, pasi prishen pa likuidim, transferojnë të gjitha ose pjesë të aktiveve dhe detyrimeve të tyre tek një shoqëri tjetër ekzistuese, shoqëria përthithëse, në këmbim të emetimit për aksionarët ose ortakët e tyre të titujve ose aksioneve që përfaqësojnë kapitalin e asaj shoqërie përthithëse dhe, kur është e zbatueshme, një pagesë në para që nuk tejkalon 10 për qind të vlerës nominale të aplikueshme, përveç nëse përcaktohet ndryshe nga legjislacioni shqiptar, ose në mungesë të vlerës nominale, të vlerës nominale kontabël të këtyre titujve ose aksioneve;
b) një ose më shumë shoqëri, pasi prishen pa likuidim, transferojnë të gjitha ose pjesë të aktiveve dhe detyrimeve të tyre tek një shoqëri tjetër ekzistuese, shoqëria përthithëse, pa emetimin e ndonjë titulli ose aksioni të ri nga shoqëria përthithëse, me kusht që një person të zotërojë drejtpërdrejt ose tërthorazi të gjithë titujt dhe aksionet në shoqëritë e bashkuara, ose që aksionarët ose ortakët e të gjitha shoqërive të bashkuara të zotërojnë titujt dhe aksionet në të njëjtin proporcion në të gjitha shoqëritë e bashkuara;
c) dy ose më shumë shoqëri, pasi prishen pa likuidim, transferojnë të gjitha ose pjesë të aktiveve dhe detyrimeve të tyre tek një shoqëri që ata formojnë, shoqëria e re, në këmbim të emetimit për aksionarët ose ortakët e tyre të titujve ose të aksioneve që përfaqësojnë kapitalin e kësaj shoqërie të re dhe, kur është e zbatueshme, një pagese në para që nuk tejkalon 10 për qind të vlerës nominale, përveç nëse parashikohet ndryshe nga legjislacioni shqiptar, ose në mungesë të vlerës nominale, të vlerës nominale kontabël të këtyre titujve ose aksioneve;
d) një shoqëri, pasi prishet pa likuidim, transferon të gjitha ose pjesë të aktiveve dhe detyrimeve të saj tek shoqëria që zotëron të gjithë titujt ose aksionet që përfaqësojnë kapitalin e saj;
(2) “ndarje” nënkupton  një nga operacionet e mëposhtme:
a) kur, pasi prishet pa likuidim, një shoqëri transferon tek disa shoqëri të tjera, të gjitha aktivet dhe detyrimet e saj në këmbim të ndarjes për aksionarët e shoqërisë që ndahet, të titujve ose të aksioneve në shoqëritë që marrin kontribute si rezultat i ndarjes (shoqëritë pritëse) dhe, kur është e zbatueshme, një pagesë në para që nuk tejkalon 10 për qind të vlerës nominale, përveç nëse përcaktohet ndryshe nga legjislacioni shqiptar, ose në mungesë të vlerës nominale, të vlerës nominale kontabël të këtyre titujve ose aksioneve; 
b) kur, pasi prishet pa likuidim, një shoqëri transferon tek disa shoqëri të sapo krijuar, të gjitha aktivet dhe detyrimet e saj në këmbim të ndarjes për aksionarët e shoqërisë që ndahet, të titujve ose aksioneve në shoqëritë pritëse, dhe, kur është e zbatueshme, një pagese në para që nuk tejkalon 10 për qind të vlerës nominale, përveç nëse përcaktohet ndryshe nga legjislacioni shqiptar, ose në mungesë të vlerës nominale, të vlerës nominale kontabël të këtyre titujve ose aksioneve;
c) kur ndarja rrjedh  nga një kombinim i rasteve të përshkruara në shkronjat “a” dhe “b”;
d) kur një shoqëri që ndahet transferon një pjesë të aktiveve dhe detyrimeve të saj tek një ose më shumë shoqëri pritëse, në këmbim të emetimit tek aksionarët ose ortakët e shoqërisë që ndahet, të titujve ose aksioneve në shoqëritë pritëse, në shoqërinë që ndahet ose në të dyja shoqëritë pritëse dhe shoqërinë që ndahet, dhe, aty ku është e zbatueshme, një pagese në para që nuk  tejkalon 10 për qind të vlerës nominale, përveç nëse përcaktohet ndryshe nga legjislacioni shqiptar, ose në mungesë të vlerës nominale, të vlerës nominale kontabël të këtyre titujve ose aksioneve;
e) kur një shoqëri që ndahet transferon një pjesë të aktiveve dhe detyrimeve të saj tek një ose më shumë shoqëri pritëse, në këmbim të tyre ajo merr tituj ose aksione të emetuara nga shoqëritë pritëse.

Neni 53
Njoftimi dhe vlerësimi i bashkimit ose ndarjes

1. Institucionet, shoqëritë zotëruese financiare dhe shoqëritë zotëruese financiare të përziera, brenda fushës së zbatimit të pikës 1, të nenit 35, të këtij ligji (“palët e interesuara”) që kryejnë një bashkim ose ndarje (“operacioni i propozuar”), njoftojnë Bankën e Shqipërisë, pas miratimit të projekt-kushteve apo termave të operacionit të propozuar dhe në çdo rast, përpara përfundimit të këtij operacioni, si autoriteti përgjegjës për mbikëqyrjen e subjekteve që rezultojnë nga ky operacion i propozuar, duke i paraqitur edhe informacionin përkatës, siç përcaktohet në pikën 5, të nenit 54, të këtij ligji.
Për qëllime të paragrafit të parë, të kësaj pike, kur operacioni i propozuar është një ndarje, autoriteti përgjegjës për mbikëqyrjen e subjektit që kryen operacionin e propozuar është autoriteti që njoftohet dhe që ka përgjegjësinë për vlerësimin e parashikuar në nenin 54, pika 1, të këtij ligji.
2. Përjashtimisht nga sa parashikohet në pikën 1, të këtij neni, kur operacioni i propozuar është një bashkim që përfshin vetëm palë të interesuara nga i njëjti grup, Banka e Shqipërisë nuk kryen vlerësimin e parashikuar në nenin 54, pika 1 të këtij ligji.
3. Vlerësimi i parashikuar në nenin 54, pika 1 të këtij ligji nuk kryhet kur operacioni i propozuar kërkon një licencim në përputhje me nenin 11, të këtij ligji, ose një miratim në përputhje me nenin 35, të këtij ligji.
4. Banka e Shqipërisë konfirmon me shkrim, marrjen e njoftimit të parashikuar në pikën 1, të këtij neni, ose të informacionit shtesë të paraqitur në përputhje me kërkesat e pikës 5, të këtij neni, menjëherë dhe në çdo rast brenda 10 ditëve pune pas marrjes së njoftimit ose informacionit shtesë.
Kur operacioni i propozuar përfshin vetëm palë të interesuara nga i njëjti grup, Banka e Shqipërisë brenda 60 ditë pune nga data e konfirmimit me shkrim të marrjes së njoftimit dhe të gjitha dokumenteve të kërkuara për t'iu bashkëngjitur njoftimit, në përputhje me nenin 54, pika 5, të këtij ligji (“periudha e vlerësimit”), kryen vlerësimin e parashikuar në nenin 54, pika 1, të këtij ligji.
Banka e Shqipërisë informon palët e interesuara, për datën e fundit të periudhës së vlerësimit, në momentin e konfirmimit të marrjes së njoftimit dhe të gjitha dokumenteve të kërkuara për t'iu bashkëngjitur njoftimit.
5. Banka e Shqipërisë mund të kërkojë informacion shtesë, që është i nevojshëm për të përfunduar vlerësimin e parashikuar në nenin 54, pika 1, të këtij ligji. Një kërkesë e tillë bëhet me shkrim dhe specifikon informacionin shtesë.
Kur operacioni i propozuar përfshin vetëm palë të interesuara nga i njëjti grup, Banka e Shqipërisë mund të kërkojë informacion shtesë jo më vonë se dita e 50-të e punës e periudhës së vlerësimit. Periudha e vlerësimit pezullohet nga data e kërkesës për informacion shtesë nga Banka e Shqipërisë deri ne datën e marrjes së një përgjigjeje nga palët e interesuara, duke paraqitur të gjithë informacionin e kërkuar. Ky pezullim nuk duhet të kalojë 20 ditë pune. Çdo kërkesë e mëtejshme nga Banka e Shqipërisë për plotësimin ose sqarimin e informacionit të dhënë është në diskrecionin e saj, por nuk rezulton në një pezullim të periudhës së vlerësimit.
6. Banka e Shqipërisë mund të zgjasë pezullimin e parashikuar në pikën 5, të këtij neni, deri në një maksimum prej 30 ditësh pune në situatat e mëposhtme:
a) kur të paktën një nga palët e interesuara është i vendosur në një vend të tretë, ose është subjekt i kuadrit rregullativ mbikëqyrës të një vendi të tretë;
b) kur është i nevojshëm një shkëmbim informacioni me autoritetet përgjegjëse për mbikëqyrjen e palëve të interesuara në përputhje me legjislacionin për parandalimin e pastrimit të parave dhe financimit të terrorizmit, për të kryer vlerësimin e parashikuar në nenin 54, pika 1, të këtij ligji.
7. Operacioni i propozuar nuk mund të përfundojë përpara se Banka e Shqipërisë të ketë marrë një vendim.
8. Banka e Shqipërisë, brenda 2 (dy) ditëve pune nga përfundimi i vlerësimit, vendos për miratimin ose refuzimin e operacionit të propozuar. Palët e interesuara ia transmetojnë këtë vendim autoriteteve të ngarkuara sipas legjislacionit vendas, për shqyrtimin e operacionit të propozuar.
9. Kur operacioni i propozuar përfshin vetëm palë të interesuara nga i njëjti grup dhe Banka e Shqipërisë nuk e kundërshton me shkrim operacionin e propozuar brenda periudhës së vlerësimit, operacionit i propozuar konsiderohet i miratuar.
10. Vendimi për miratim nga Banka e Shqipërisë mund të parashikojë një afat të kufizuar për kryerjen e operacionit të propozuar.

Neni 54
Kriteret e vlerësimit

1. Në vlerësimin e njoftimit të operacionit të propozuar të parashikuar në nenin 53, pika 1, të këtij ligji dhe informacionit të parashikuar në nenin 53, pika 5, të këtij ligji, Banka e Shqipërisë, për të siguruar qëndrueshmërinë e profilit të kujdesshëm të palëve të interesuara pas përfundimit të operacionit të propozuar dhe në veçanti për të trajtuar rreziqet ndaj të cilave palët e interesuara janë ose mund të jenë të ekspozuara gjatë operacionit të propozuar, si dhe rreziqet ndaj të cilave mund të ekspozohet shoqëria që do të rezultojë nga operacioni i propozuar, vlerëson operacionin e propozuar në përputhje me kriteret e mëposhtme:
a) reputacionin e palëve të interesuara të përfshira në operacionin e propozuar;
b) qëndrueshmërinë financiare të palëve të interesuara të përfshira në operacionin e propozuar, veçanërisht në lidhje me llojin e veprimtarisë të ushtruar dhe të parashikuar për shoqërinë që do të rezultojë nga operacioni i propozuar;
c) nëse shoqëria që do të rezultojë nga operacioni i propozuar do të jetë në gjendje të përmbushë dhe të vazhdojë të jetë në përputhje me kërkesat e këtij ligji dhe të kuadrit rregullativ për një mbikëqyrje të kujdesshme , si dhe aty ku është e zbatueshme, me akte të tjera të Bashkimit Evropian, në veçanti me kërkesat për konglomeratet financiare dhe për paranë elektronike;
d) nëse plani i zbatimit të operacionit të propozuar është real dhe i qëndrueshëm nga pikëpamja e mbikëqyrjes së kujdesshme;
e) nëse ka baza të arsyeshme për të dyshuar se, në lidhje me operacionin e propozuar, po kryhet, është kryer ose është tentuar të kryhet pastrim parash ose financim terrorizmi, në kuptim të legjislacionit për parandalimin e pastrimit të parave dhe financimit të terrorizmit, ose që operacioni i propozuar mund të rrisë këtë lloj rreziku.
Plani i zbatimit i parashikuar në pikën 1, shkronja “d” të këtij neni, i nënshtrohet monitorimit të duhur nga Banka e Shqipërisë, deri në përfundimin e operacionit të propozuar.
2. Për qëllime të vlerësimit të kriterit të parashikuar në pikën 1, shkronja “e” të këtij neni, Banka e Shqipërisë konsultohet, në kuadër të verifikimeve të saj, me autoritetet përgjegjëse për mbikëqyrjen e palëve të interesuara në përputhje me legjislacionin për parandalimin e pastrimit të parave dhe financimit të terrorizmit .
3. Banka e Shqipërisë jep një opinion negativ në lidhje me operacionin e propozuar, vetëm nëse nuk plotësohen kriteret e përcaktuara në pikën 1, të këtij neni ose kur informacioni i paraqitur nga palët e interesuara nuk është i plotë, pavarësisht kërkesës për informacion shtesë të bërë në përputhje me nenin 53, pika 5, të këtij ligji.
Banka e Shqipërisë për qëllime të kriterit parashikuar në pikën 1, shkronja “e” të këtij neni, merr në konsideratë një opinion negativ të marrë brenda 30 ditëve pune nga kërkesa fillestare, nga autoritetet përgjegjëse për parandalimin e pastrimit të parave dhe financimit të terrorizmit, kur vlerëson operacionin e propozuar dhe ky opinion mund të shërbejë si bazë e arsyeshme për të dhënë një opinion negativ/për të refuzuar operacionin e propozuar, siç parashikohet në paragrafin e parë të kësaj pike.
4. Banka e Shqipërisë nuk e shqyrton operacionin e propozuar bazuar në nevojat ekonomike të tregut.
5. Banka e Shqipërisë përcakton me akt nënligjor dhe publikon një listë të informacionit të kërkuar për të kryer vlerësimin e parashikuar në pikën 1, të këtij neni. Palët e interesuara  paraqesin këtë informacion pranë Bankës së Shqipërisë në momentin e njoftimit të përmendur në nenin 53, pika 1, të këtij ligji. Informacioni i kërkuar duhet të jetë proporcional dhe i përshtatshëm me natyrën e operacionit të propozuar. Banka e Shqipërisë nuk kërkon informacione që nuk lidhen me qëllimin e realizimit të një vlerësimi të kujdesshëm sipas kërkesave të këtij neni.

Neni 55
Bashkëpunimi ndërmjet autoriteteve përgjegjëse

1. Banka e Shqipërisë konsultohet me autoritetet  përgjegjëse përkatëse të ngarkuara me detyrë publike për mbikëqyrjen e subjekteve të tjera të sektorit financiar gjatë kryerjes së vlerësimit të parashikuar në nenin 54, pika 1, kur operacioni i propozuar përfshin, përveç palëve të interesuara, edhe subjekte që janë ndonjë nga sa vijon:
a) një institucion krediti, një shoqëri sigurimi, një sipërmarrje shoqëri risigurimi, një shoqëri komisionere ose një shoqëri e administrimit të aktiveve, të licencuara/autorizuara në një shtet anëtar ose një sektor të ndryshëm nga ai në të cilin kryhet operacioni i propozuar;
b) një shoqëri mëmë e një institucioni krediti, e një shoqërie sigurimi, e një shoqërie risigurimi, e një shoqërie komisionere ose e një shoqërie administrimi të aktiveve, të licencuara/autorizuara në një shtet tjetër anëtar ose në një sektor të ndryshëm nga ai në të cilin kryhet operacioni i propozuar;
c) një person juridik që kontrollon një institucion krediti, një shoqëri sigurimesh, një shoqëri risigurimi, një shoqëri komisionere ose një shoqëri administrimi të aktiveve, të autorizuara/licencuara në një shtet tjetër anëtar ose në një sektor të ndryshëm nga ai në të cilin kryhet operacioni i propozuar.
 2. Autoritetet përgjegjëse, i japin njëra-tjetrës pa vonesë, çdo informacion që është thelbësor ose i rëndësishëm për vlerësimin. Në këtë drejtim, autoritetet përgjegjëse i komunikojnë njëra-tjetrës me kërkesë ose me iniciativën e tyre të gjithë informacionin e nevojshëm për vlerësimin. Një opinion nga një autoritet përgjegjës i një pale të interesuar duhet të tregojë çdo pikëpamje ose rezervë të shprehur nga autoriteti përgjegjës që mbikëqyr një ose më shumë nga entitetet e listuara në pikën 1, të këtij neni.
Autoritetet përgjegjëse bashkërendojnë vlerësimet e tyre dhe sigurojnë konsistencën e opinioneve të tyre.

Neni 56
Detyrimi për dhënie informacioni dhe penalitetet

Banka e Shqipërisë merr masat e duhura, kur palët e interesuara financiare nuk përmbushin detyrimin për të njoftuar paraprakisht operacionin e propozuar, në përputhje me kërkesat e pikës 1, të nenit 53, të këtij ligji ose nëse kanë kryer këtë operacion pa marrë paraprakisht opinion pozitiv nga autoriteti përgjegjës. 

TITULLI IV
E DREJTA E VENDOSJES DHE LIRIA E OFRIMIT TE SHËRBIMEVE

KREU 1
PARIMET E PËRGJITHSHME

Neni 57
Institucionet e kreditit

1. Çdo institucion krediti i licencuar dhe mbikëqyrur nga një autoritet përgjegjës i një shteti anëtar mund të kryejë veprimtaritë e njohura reciprokisht të renditura në Aneksin I të këtij ligji brenda territorit të Republikës së Shqipërisë, në përputhje me nenin 60, nenin 61, pikat 1, 2 dhe 3, nenin 65 dhe nenet 66 deri 73 të këtij ligji, duke krijuar një degë ose duke ofruar shërbime në mënyrë të drejtpërdrejtë, me kusht që këto veprimtari të përcaktohen nga licenca e tij. 
2. Çdo institucion krediti i licencuar dhe mbikëqyrur nga Banka e Shqipërisë, mund të kryejë veprimtaritë e njohura reciprokisht të renditura në Aneksin I të këtij ligji,në një shtet anëtar, në përputhje me nenin 59, piken 4 të nenit 61 dhe pikat 1 dhe 2 të nenit 64 të këtij ligji, duke krijuar një degë ose duke ofruar shërbime në mënyrë të drejtpërdrejtë, me kusht që këto veprimtari të përcaktohen nga licenca e tij.

Neni 58
Institucionet financiare

1. Çdo institucion financiar i licencuar dhe i mbikëqyrur nga një autoritet përgjegjës i një shteti anëtar, i cili është filial i një institucioni krediti apo filial në pronësi të përbashkët të dy ose më shumë institucioneve të kreditit, mund të kryejë veprimtaritë e njohura reciprokisht të përcaktuara në Aneksin I të këtij ligji brenda territorit të Republikës së Shqipërisë, në përputhje me nenin 60, nenin 61, pikat 1, 2 dhe 3, nenin 65 dhe nenet 66 deri 73 të këtij ligji, duke krijuar një degë, ose duke ofruar shërbime në mënyrë të drejtpërdrejtë nëse statuti i tij lejon kryerjen e këtyre veprimtarive dhe ai plotëson secilin nga kushtet e mëposhtme: 
a) shoqëria ose shoqëritë mëmë të institucionit financiar janë licencuar si institucione krediti në shtetin tjetër anëtar sipas legjislacionit të të cilit vepron institucioni financiar;
b) veprimtaritë e sipër përmendura kryhen brenda territorit të atij shteti anëtar;
c) shoqëria  ose shoqëritë mëmë zotërojnë 90 për qind ose më shumë të të drejtave të votës te lidhura me aksionet në kapitalin e institucionit financiar;
d) shoqëria ose shoqëritë mëmë garantojnë Bankën e Shqipërisë në lidhje me administrimin e kujdesshëm të institucionit financiar dhe deklarojnë pasi kanë marrë pëlqimin e autoriteteve përgjegjëse përkatëse të shtetit anëtar të origjinës, se ato garantojnë bashkërisht dhe veçmas angazhimet e marra nga institucioni financiar;
e) institucioni financiar përfshihet efektivisht, veçanërisht për veprimtaritë në fjalë, në mbikëqyrjen e konsoliduar të shoqërisë mëmë, ose të secilës prej shoqërive mëmë, në përputhje me Titullin VI, Kreu 2 të këtij ligji dhe kuadrin rregullativ për mbikëqyrjen e konsoliduar, veçanërisht për qëllimet e kërkesave për fonde të veta të parashikuara në nenin 126, pika 3 të këtij ligji, për kontrollin e ekspozimeve të mëdha dhe për qëllime të kufizimit të zotërimeve influencuese jashtë sektorit financiar në llogaritjen e fondeve të veta sipas kërkesave në kuadrin rregullativ për një mbikëqyrje të kujdesshme.

Autoritetet përgjegjëse të shtetit anëtar të origjinës kontrollojnë përputhshmërinë me kushtet e përcaktuara në paragrafin e parë të kësaj pike dhe i japin institucionit financiar një çertifikatë përputhshmërie e cila bëhet pjesë e njoftimit të përcaktuar në nenet 60 dhe 65 të këtij ligji.
2. Banka e Shqipërisë, nëse njoftohet nga autoriteti përgjegjës i shtetit anëtar të origjinës se institucioni financiar i përcaktuar në paragrafin e parë, të pikës 1 nuk përmbush ndonjë nga kushtet e parashikuara në atë pikë, kërkon që veprimtaritë e kryera nga ky institucion financiar në Republikën e Shqipërisë, t’i nënshtrohen legjislacionit shqiptar.
3. Pikat 1 dhe 2 zbatohen në mënyrë të njëjtë edhe për filialet e një institucioni financiar siç përmendet në paragrafin e parë të pikës 1.
4. Në rastet kur një institucion financiar, me zyrë qendrore në Republikën e Shqipërisë, i cili është filial i një ose më shumë institucioneve të kreditit me zyrë qendrore në Republikën e Shqipërisë, përmbush kushtet e përcaktuara në pikën 1, të këtij neni dhe synon të ofrojë shërbime financiare të njohura reciprokisht në territorin e një shteti tjetër anëtar nëpërmjet një dege, institucioni i kreditit mëmë i këtij institucioni financiar njofton për këtë Bankën e Shqipërisë.
5. Institucioni i kreditit mëmë, së bashku me njoftimin e parashikuar në pikën 4 të këtij neni paraqet pranë Bankës së Shqipërisë edhe:

a) informacionin e parashikuar në pikën 1 të nenit 59, të këtij ligji, sipas përmbajtjes dhe në mënyrën e përcaktuar në pikën 5 të atij neni;
b) dokumentacionin që provon përmbushjen e kushteve të përcaktuara në pikën 1 të këtij neni;
c) të dhëna mbi shumën dhe përbërjen e fondeve të veta ose mbi shumën e një forme tjetër të përcaktuar kapitali të institucionit financiar, si dhe mbi shumën totale të ekspozimit ndaj rrezikut, të llogaritur në përputhje me kërkesat e kuadrit rregullativ për një mbikëqyrje të kujdesshme, të institucionit të kreditit që është shoqëria e tij mëmë; dhe
d) autorizimin e autoritetit përgjegjës, kur kërkohet, për hapjen e një dege të institucionit financiar në një shtet tjetër anëtar.

6. Banka e Shqipërisë mund të kërkojë dokumentacion shtesë brenda 30 ditëve nga marrja e njoftimit të përmendur në pikën 4 të këtij neni.

7. Banka e Shqipërisë, brenda 60 ditëve nga data e marrjes së informacionit të plotë dhe të saktë të parashikuar në pikën 4 të këtij neni, verifikon nëse institucioni financiar përmbush kushtet e përcaktuara në pikën 1 të këtij neni dhe, nëse vlerëson se këto kushte janë përmbushur, i lëshon institucionit financiar, nëpërmjet institucionit të kreditit mëmë, një çertifikatë përputhshmërie, brenda këtij afati prej 60 ditësh.
8. Banka e Shqipërisë, pa vonesë, ia përcjell njoftimin autoritetit përgjegjës të shtetit anëtar pritës, brenda afatit prej tre muajsh nga data e marrjes së informacionit të plotë dhe të saktë të parashikuar në pikën 4 të këtij neni, së bashku me çertifikatën e përputhshmërisë. Ajo përfshin në njoftimin e dërguar, edhe të dhëna mbi shumën dhe përbërjen e fondeve të veta ose të një forme tjetër të përcaktuar kapitali të institucionit financiar, shumën e fondeve të veta të konsoliduara dhe kërkesat e konsoliduara për fondet e veta të grupit të institucioneve të kreditit në Republikën e Shqipërisë, pjesë e të cilit është institucioni financiar, si dhe të dhëna mbi shumën totale të ekspozimit ndaj rrezikut të grupit, të llogaritur në përputhje me kërkesat e kuadrit rregullativ për një mbikëqyrje të kujdesshme.
9. Banka e Shqipërisë nuk e përcjell njoftimin e parashikuar në pikat 7 dhe 8 të këtij neni dhe merr një vendim për refuzimin e përcjelljes së njoftimit, nëse, bazuar në të gjithë informacionin e disponueshëm, vlerëson se:
a) institucioni financiar nuk ka struktura të përshtatshme organizative, teknike dhe burime njerëzore të mjaftueshme, ose pozicioni financiar i tij vlerësohet se nuk mbështet qëllimin lidhur me ofrimin e shërbimeve në shtetin anëtar nëpërmjet një dege; ose 
b) hapja e degës mund të cenojë sigurinë dhe qëndrueshmërinë e veprimtarisë së institucionit të kreditit ose të institucionit financiar. 
10. Nëse Banka e Shqipërisë konstaton se një institucion financiar nuk përmbush më ndonjë nga kushtet e përcaktuara në pikën 1 të këtij neni, ajo njofton pa vonesë autoritetin përgjegjës të shtetit anëtar pritës.
11. Pikat 4 deri në 10 të këtij neni zbatohen në mënyrë të njëjtë edhe për filialet e institucioneve financiare që përmbushin kushtet e përcaktuara në pikën 4 të këtij neni.

KREU 2
E DREJTA E THEMELIMIT TË INSTITUCIONIT TË KREDITIT

Neni 59
Kërkesa për njoftim dhe marrëdhëniet mes autoriteteve përgjegjëse në rastin e hapjes së degëve në një shtet anëtar të BE

1. Institucioni i kreditit i themeluar në Republikën e Shqipërisë, nuk mund të hapë një degë në një shtet tjetër anëtar të BE pa njoftuar Bankën e Shqipërisë.
2. Njoftimi për hapjen e degës shoqërohet me paraqitjen e të gjithë dokumentacionit/informacionit të mëposhtëm: 
a) shtetin anëtar brenda territorit të të cilit planifikon të hapë degën;
b) programin e veprimtarive që përfshin edhe llojet e veprimtarive që parashikon të kryejë dhe organizimin strukturor të degës;
c) adresën në shtetin anëtar pritës ku do të ushtrojë veprimtarinë;
d) emrat e personave përgjegjës për administrimin e degës.
3. Banka e Shqipërisë, brenda tre muajve nga marrja e informacionit sipas pikës 2, të këtij neni ia komunikon këtë informacion autoritetit përgjegjës të shtetit anëtar pritës dhe për këtë informon institucionin e kreditit, me përjashtim të rasteve kur Banka e Shqipërisë, ka arsye të dyshojë në përshtatshmërinë e strukturës administrative ose të situatës financiare të institucionit të kreditit duke marrë parasysh veprimtaritë e parashikuara në njoftim.
Banka e Shqipërisë i komunikon autoritetit përgjegjës të shtetit anëtar pritës edhe shumën dhe përbërjen e fondeve të veta dhe kërkesat për fonde të veta të institucionit të kreditit sipas pikës 6, të nenit 126, të këtij ligji dhe të kuadrit rregullativ për një mbikëqyrje të kujdesshme.
Përveç sa është parashikuar në paragrafin e dytë të kësaj pike, në rastet e përcaktuara në nenin 58, të këtij ligji, Banka e Shqipërisë përcakton gjithashtu edhe shumën dhe përbërjen e fondeve të veta të institucionit financiar dhe shumat totale të ekspozimit ndaj rrezikut të institucionit të kreditit që është shoqëria e tij mëmë, përllogaritur sipas kërkesave të kuadrit rregullativ për një mbikëqyrje të kujdesshme, përsa lidhet me llogaritjen e shumës totale të ekspozimit ndaj rrezikut duke përfshirë të gjitha rreziqet materiale të veprimtarisë së institucionit të kreditit dhe me zbatimin e një kufi minimal të ekspozimit (output floor) sipas metodës standarde.
4. Në rastet kur Banka e Shqipërisë refuzon t'ia komunikojnë informacionin e përmendur në pikën 2, autoritetit përgjegjës të shtetit anëtar pritës, i jep arsyet për këtë refuzim institucionit të kreditit brenda tre muajve nga marrja e të gjithë informacionit. Ky refuzim jepet nga Banka e Shqipërisë kur bazuar në informacionin që ajo disponon rezulton se:
a) institucioni nuk ka struktura të përshtatshme organizative, teknike dhe burime njerëzore të mjaftueshme ose pozicioni financiar i tij vlerësohet se nuk mbështet qëllimin lidhur me ofrimin e shërbimeve në shtetin anëtar nëpërmjet një dege; ose 
b) nëpërmjet ofrimit të shërbimeve të njohura reciprokisht cënohet siguria dhe qëndrueshmëria financiare e veprimtarisë së institucionit.
Ndaj vendimit për refuzim të parashikuar në këtë pikë mund të bëhet ankim në përputhje me nenet 345 dhe 346, të këtij ligji.
5. Informacioni sipas pikës 1 dhe 2, të këtij neni paraqitet në përputhje me standardet teknike që përcaktojnë formën standarde, formatet dhe procedurat për informacionin që komunikohet/njoftohet në rastet e ushtrimit të të drejtës së themelimit të institucionit të kreditit. 

Neni 60
Hapja e degës në Republikën e Shqipërisë nga institucioni i kreditit të një shteti anëtar

1. Një institucion krediti i themeluar në një shtet anëtar të BE i cili do të hapë një degë brenda territorit të Republikës së Shqipërisë njofton së pari autoritetin përgjegjës të shtetit anëtar ku është themeluar duke paraqitur të gjithë informacionin përkatës siç është parashikuar në nenin 59, të këtij ligji.
2. Banka e Shqipërisë fillon procedurat e parashikuara në nenin 61, të këtij ligji vetëm pasi ka marrë informacionin nga autoriteti përgjegjës i shtetit anëtar ku është themeluar institucioni i kreditit që kërkon të hapë degë në Republikën e Shqipërisë.
Informacioni duhet të përmbajë të dhënat e parashikuara në nenin 59, të këtij ligji dhe çertifikatën e përputhshmërisë të parashikuar në nenin 58, pika 1, të këtij ligji. 

Neni 61
Fillimi i veprimtarisë

1. Banka e Shqipërisë përpara se dega e një institucioni krediti të fillojë ushtrimin e veprimtarisë në territorin e Republikës së Shqipërisë, brenda dy muajve nga marrja e informacionit të përcaktuar në nenin 58, pika 1 dhe neni 59, të këtij ligji, merr masa dhe përgatitet për mbikëqyrjen e institucionit të kreditit në përputhje me Kreun 2, të këtij Titulli dhe nëse e gjykon të nevojshme në kuadër të interesit publik, përcakton kushtet sipas të cilave dega e institucionit të kreditit do të kryejë veprimtaritë e saj në territorin e Republikës së Shqipërisë. 
2. Dega e institucionit të kreditit fillon veprimtarinë e saj me marrjen e një njoftimi nga Banka e Shqipërisë ose, në rast mungese të një njoftimi të tillë, me kalimin e afatit të parashikuar në pikën 1 të këtij neni. 
3. Në rast të një ndryshimi në cilindo nga informacionet e njoftuara në përputhje me shkronjat “b”, “c” ose “d” të nenit 59, pika 2, të këtij ligji, institucioni i kreditit duhet të njoftojë me shkrim Bankën e Shqipërisë dhe autoritetin përgjegjës të shtetit anëtar të origjinës për ndryshimin, të paktën një muaj përpara se të bëjnë këtë ndryshim që ky informacion të konsiderohet në marrjen e një vendimi nga autoriteti përgjegjës të origjinës dhe vendosjen e kushteve në të cilat do të kryeje veprimtarinë dega e tij në Republikën e Shqipërisë, në përputhje me sa parashikohet në piken 1, të këtij neni. 
4. Institucioni i kreditit i licencuar nga Banka e Shqipërisë që do të hapë një dege në një shtet tjetër anëtar:
a) mund të fillojë ushtrimin e veprimtarisë në atë shtet anëtar, nga data e marrjes së njoftimit nga autoriteti përgjegjës i shtetit anëtar pritës, mbi kushtet të cilat, në kuadër të interesit publik, duhet të plotësohen për të kryer veprimtaritë në territorin e atij shteti; ose
b) në mungesë të marrjes së këtij njoftimi, mund të fillojë ushtrimin e veprimtarisë në atë shtet anëtar, me përfundimin e afatit prej dy muajsh, pas marrjes nga autoriteti përgjegjës i shtetit anëtar pritës, të njoftimit dhe informacionit të parashikuar në nenin 59, pika 2, të këtij ligji.
5. Banka e Shqipërisë në zbatim të standardeve teknike rregullatore të ABE-s përcakton në kuadrin rregullativ për një mbikëqyrje të kujdesshme kërkesat për përmbajtjen e informacioneve që do të dërgohen në përputhje me këtë nen si dhe kërkesat në lidhje me formularët, modelet dhe procedurat standarde për dërgimin e këtyre informacioneve. 

Neni 62
Informacion në lidhje me refuzimet

Banka e Shqipërisë informon Komisionin dhe ABE-në për numrin dhe llojin e rasteve për të cilat ka pasur një refuzim në përputhje me nenin 59, 60 dhe nenin 61, pika 3, të këtij ligji.

Neni 63
Grupimi i degëve

Të gjitha vendet ku ushtrohet veprimtaria në territorin e Republikës e Shqipërisë, nga një institucion krediti, me zyrën qendrore në një shtet tjetër anëtar, konsiderohen si një degë e vetme.

KREU 3
E DREJTA PËR TË OFRUAR SHËRBIME

Neni 64
Njoftimi për ofrimin e shërbimeve në një shtet anëtar

1. Çdo institucion krediti i themeluar në Republikën e Shqipërisë që kërkon të ofrojë shërbime në mënyrë të drejtpërdrejtë brenda territorit të një shteti tjetër anëtar, duhet të njoftojë Bankën e Shqipërisë për veprimtaritë e përcaktuara në Aneksin I, të cilat ai synon të ofrojë.
2. Banka e Shqipërisë, brenda një muaji nga marrja e njoftimit të parashikuar në pikën 1, të këtij neni, i përcjell këtë njoftim autoritetit përgjegjës të shtetit anëtar pritës. Institucioni i kreditit mund të fillojë ofrimin e drejtpërdrejtë të shërbimeve të njohura reciprokisht nga dita e marrjes së njoftimit nga Banka e Shqipërisë për paraqitjen e njoftimit të saj në autoritetin përgjegjës të shtetit anëtar pritës.
3. Banka e Shqipërisë mbështetur në standardet teknike rregullative të ABE-s, përcakton informacionin që duhet të paraqitet sipas këtij neni. 

Neni 65
Njoftimi për ofrimin e shërbimeve në Republikën e Shqipërisë

1. Një institucion krediti i themeluar në një shtet tjetër anëtar të Bashkimit Evropian, i cili kërkon të ushtrojë të drejtën për të ofruar shërbime të njohura reciprokisht në mënyrë të drejtpërdrejtë sipas Aneksit I, për të cilat është licencuar në shtetin anëtar të origjinës, njofton së pari autoritetin përgjegjës të shtetit anëtar ku është licencuar.
 2. Institucioni i kreditit mund të ushtrojë të drejtën për të ofruar shërbimet e parashikuara në Aneksin I, në ditën kur Banka e Shqipërisë ka marrë njoftim nga autoriteti përgjegjës i shtetit anëtar ku është licencuar, sipas pikës 1 të këtij neni. 
3. Banka e Shqipërisë mbështetur në standardet teknike rregullative të ABE-s, përcakton informacionin që duhet të paraqitet sipas këtij neni.

KREU 4
KOMPETENCAT E BANKËS SË SHQIPËRISË KUR VEPRON SI AUTORITET PËRGJEGJËS I SHTETIT ANËTAR PRITËS

Neni 66
Kërkesat e raportimit

1. Banka e Shqipërisë në rastet kur institucioni i kreditit ka një degë në Republikën e Shqipërisë, i kërkon që të raportojë në mënyrë periodike informacion mbi veprimtarinë e tij në Republikën e Shqipërisë.
Këto raportime kërkohen për qëllime informacioni ose statistikore, në zbatim të pikës 1, të nenit 98, të këtij ligji, ose për qëllime mbikëqyrëse në përputhje me këtë Kre. Ato i nënshtrohen detyrimeve të ruajtjes së sekretit profesional minimalisht sipas përcaktimeve të pikës 1, të nenit 103, të këtij ligji.
2. Banka e Shqipërisë mund të kërkojë në veçanti informacion nga institucionet e kreditit të përmendura në pikën 1, të këtij neni me qëllim, që të vlerësojnë nëse një degë është e rëndësishme në përputhje me nenin 98, pika 1 të këtij ligji.
3. Banka e Shqipërisë përcakton me akt nënligjor format dhe periodicitetin e raportimeve.

Neni 67
Masat e marra në lidhje me veprimtarinë e kryer në shtete të tjera anëtare nga degët e institucioneve të licencuara në Shqipëri

1. Banka e Shqipërisë, në rolin e autoritetit përgjegjës të shtetit anëtar të origjinës, në rastet kur, në kuadër të bashkëpunimit dhe sipas informacionit të marrë në përputhje me parashikimet e nenit 96, të këtij ligji, konstaton se:
a) institucioni i kreditit (dega) nuk përmbush kërkesat ligjore dhe kërkesat e kuadrit rregullativ për një mbikëqyrje të kujdesshme në shtetin anëtar përkatës (pritës); 
b) ekziston një risk i lartë që institucioni i kreditit (dega) të mos përmbushë kërkesat ligjore ose kërkesat e kuadrit rregullativ për një mbikëqyrje të kujdesshme në shtetin anëtar përkatës (pritës);
merr pa vonesë, të gjitha masat e nevojshme me qëllim që institucioni i kreditit i sipërpërmendur të përmbushë kërkesat përkatëse ligjore dhe rregullative ose të shmangë rrezikun e mospërmbushjes së tyre.
Banka e Shqipërisë i komunikon pa vonesë, masat e marra përkatësisht tek autoritetet përgjegjëse të 
shteteve anëtare pritëse.

Neni 68
Bashkëpunimi me autoritetet përgjegjëse të shteteve anëtare të origjinës dhe me ABE lidhur me masat ndaj degëve të institucioneve të licencuara në shtete të tjera anëtare që kryejnë veprimtari në Republikën e Shqipërisë

1. Banka e Shqipërisë, në rolin e autoritetit përgjegjës të shtetit anëtar pritës, në rastet kur konstaton se përmbushen kushtet e parashikuara në shkronjat “a” dhe “b”, të pikës 1, të nenit 67, të këtij ligji, lidhur me veprimtarinë që një institucion i një shteti anëtar ushtron në Republikën e Shqipërisë, direkt ose përmes degëve të tij, në kuadër të bashkëpunimit dhe sipas informacionit të marrë në përputhje me parashikimet e nenit 96 dhe 97 të këtij ligji, njofton autoritetin përgjegjës të shtetit anëtar të origjinës.
2. Banka e Shqipërisë, në rolin e autoritetit përgjegjës të shtetit anëtar pritës, kur vlerëson se autoriteti përgjegjës i shtetit anëtar të origjinës nuk ka marrë ose nuk do të marrë masat e nevojshme me qëllim që institucioni i kreditit i sipërpërmendur të përmbushë kërkesat përkatëse ligjore dhe rregullative ose të shmangë rrezikun e mospërmbushjes së tyre, ajo mund t'ia referojë çështjen ABE dhe të kërkojë asistencën e saj. 

Neni 69
Arsyet për marrjen e masave dhe njoftimi përkatës

Çdo masë e marrë bazuar në pikën 1 të nenit 67, nenin 70 ose nenin 71 që përfshijnë gjoba/penalitete ose kufizime lidhur me lirinë e ushtrimit të veprimtarisë duhet të jepet e arsyetuar dhe t'i njoftohet institucionit të kreditit.

Neni 70
Masat paraprake

1. Përpara se të ndjekë procedurën e përcaktuar në nenin 68, Banka e Shqipërisë, në situata të jashtëzakonshme/emergjente, në pritje të masave nga autoriteti përgjegjës i shtetit anëtar të origjinës ose masave të riorganizimit sipas legjislacionit të shtetit përkatës për riorganizimin dhe likuidimin e institucioneve të kreditit, merr çdo masë paraprake të nevojshme për të mbrojtur interesat kolektive të depozituesve, të investitorëve dhe të klientëve në territorin e Republikës së Shqipërisë të cilat mund të kërcënohen seriozisht nga paqëndrueshmëria financiare.
2. Çdo masë paraprake sipas pikës 1, të këtij neni është proporcionale dhe mund të përfshijnë një pezullim të pagesave. Këto masa nuk do të kenë si efekt privilegjimin për kreditorët e institucionit të kreditit në territorin e Republikës se Shqipërisë ndaj kreditorëve në shtetet e tjera anëtare.
3. Çdo masë paraprake sipas pikës 1, të këtij neni pezullohet kur autoritetet administrative ose gjyqësore të shtetit anëtar të origjinës marrin masa për riorganizimin e institucioneve të kreditit sipas legjislacionit të shtetit përkatës.  
4. Banka e Shqipërisë ndërpret masat paraprake kur i konsideron ato të panevojshme sipas nenit 68, të këtij ligji, përveç rastit kur ato pushojnë efektin në përputhje me pikën 3, të këtij neni.
5. Banka e Shqipërisë njofton Komisionin Evropian, ABE dhe autoritetet përgjegjëse të shteteve të tjera anëtare përkatëse për masat paraprake të marra sipas pikës 1, pa vonesa të panevojshme.
Kur autoriteti përgjegjës i shtetit anëtar të origjinës ose të çdo shteti tjetër anëtar të përfshirë, kundërshtojnë masat e marra nga Banka e Shqipërisë, ato mund t'ia referojnë çështjen ABE-s dhe të kërkojnë ndihmën e saj. ABE në zbatim të akteve që rregullojnë funksionimin e saj, në këto raste merr vendimin brenda 24 orëve. ABE gjithashtu me iniciativën e saj, mund të ndihmojë autoritetet përgjegjëse në arritjen e një marrëveshjeje. 

Neni 71
Kompetencat e Bankës së Shqipërisë si Autoritet Mbikëqyrës pritës

Banka e Shqipërisë, pavarësisht neneve 66 dhe 68, të këtij ligji, ka të drejtë të marrë masat e duhura për të parandaluar ose ndëshkuar shkeljet e kryera brenda Republikës së Shqipërisë të rregullave të miratuara në përputhje me këtë ligj ose për arsye të interesit publik. Këto masa përfshijnë mundësinë e parandalimit që një institucion krediti të ofrojë transaksione të mëtejshme brenda Republikës së Shqipërisë.

Neni 72
Masat pas revokimit të licencës

Në rastet e revokimit të licencës të një institucioni krediti, Banka e Shqipërisë njofton pa vonesë autoritetin përgjegjës të shtetit anëtar pritës ku ushtrojnë veprimtari sipas neneve 60 dhe 65, të këtij ligji, institucionet e kreditit të themeluara në territorin e Republikës së Shqipërisë dhe që ushtrojnë veprimtari njëkohësisht edhe në shtetin anëtar pritës.
Autoriteti përgjegjës i shtetit anëtar pritës merr masat e duhura për të parandaluar institucionin e kreditit në fjalë që të kryejë transaksione të mëtejshme brenda territorit të tij dhe për të mbrojtur interesat e depozituesve.

Institucionet e kreditit të themeluara në një shtet tjetër anëtar nuk mund të vijojnë të ushtrojnë veprimtari në Republikën e Shqipërisë sipas neneve 59 dhe 64, të këtij ligji, në rast se iu është revokuar licenca nga autoriteti përgjegjës i shtetit anëtar të origjinës.  

Neni 73
Reklama

Një institucion krediti nga një shtet tjetër anëtar që ushtron veprimtari në territorin e Republikës së Shqipërisë mund të reklamojë shërbimet e tij përmes të gjitha mjeteve të komunikimit në Republikën e Shqipërisë, sipas të njëjtave rregulla që zbatohen lidhur me përmbajtjen dhe formën për reklamat e shërbimeve të kryera në Republikën e Shqipërisë duke konsideruar interesin publik.

TITULLI V
MBIKËQYRJA E KUJDESSHME E DEGËVE TË VENDEVE TË TRETA DHE MARRËDHËNIET ME VENDET E TRETA

KREU 1
DISPOZITA TË PËRGJITHSHME

Neni 74
Fusha e zbatimit dhe përkufizimet

1. Ky Titull parashikon kërkesat minimale, për ushtrimin në territorin e Republikës së Shqipërisë të veprimtarive të mëposhtme nga dega e një vendi të tretë:

a) secilën nga veprimtaritë e parashikuara në pikat 2 dhe 6 të Aneksit I të këtij ligji nga një shoqëri e themeluar në një vend të tretë që kualifikohet si një institucion krediti ose që plotëson kriteret e përcaktuara në shkronjën “b”, të paragrafit (1) pikës 1, të nenit 3, të këtij ligji nëse do të ishte themeluar në Republikën e Shqipërisë;
b) veprimtarinë e parashikuar në pikën 1, të Aneksit I, të këtij ligji nga një shoqëri e themeluar në një vend të tretë.
2. Kur një shoqëri e themeluar në një vend të tretë ofron veprimtari dhe shërbime të përcaktuara në legjislacionin për tregjet e kapitalit dhe çdo shërbim ndihmës, si marrja e depozitave ose dhënia e kredive, të lidhura me ofrimin e këtyre veprimtarive ose shërbimeve sipas atij legjislacioni, kjo shoqëri nuk përfshihet në objektin e pikës 1, të këtij neni.
3. Për qëllime të këtij Titulli, termat e mëposhtëm kanë këto kuptime: 
a) “degë e vendit të tretë” nënkupton një degë të krijuar në territorin e Republikës së Shqipërisë nga:
i. një shoqëri që ka zyrën qendrore të saj në një vend të tretë, me qëllim kryerjen e ndonjë prej veprimtarive të përmendura në pikën 1, të këtij neni; ose nga
ii. një institucion krediti që ka zyrën e tij qendrore në një vend të tretë;
b) “shoqëri mëmë” nënkupton një shoqëri që ka zyrën qendrore të saj në një vend të tretë dhe që ka krijuar një degë në territorin e Republikës së Shqipërisë, dhe sipas rastit shoqëritë mëmë të ndërmjetme ose përfundimtare të kësaj shoqërie.
Neni 75
Zbatimi i dispozitave të tjera të këtij ligji ndaj degës së vendit të tretë

1. Dispozitat e këtij ligji për institucionet e kreditit në lidhje me aspektet e mëposhtme të veprimtarisë, zbatohen edhe ndaj degës së një institucioni të kreditit me zyrë qendrore në një vend të tretë:
a) këshillin e administrimit dhe qeverisjen e institucionit të kreditit;
b) ushtrimin e veprimtarisë bankare dhe financiare;
c) kërkesat për masat për ruajtjen e kapitalit;
d) kufizimet dhe ndalimet e parashikuara nga ky ligj;
e) sekretin bankar;
f) mbrojtjen e konsumatorit dhe zgjidhjen alternative të mosmarrëveshjeve;
g) kontabilitetin dhe auditimin ligjor;
h) raportimin dhe detyrimet për informim në Bankën e Shqipërisë;
i) publikimin e informacionit;
j) mbikëqyrjen e veprimtarisë;
k) masat mbikëqyrëse;
l) masat e riorganizimit dhe likuidimin;
m) kërkesat e mbikëqyrjes së kujdesshme për institucionet e kreditit.
2. Banka e Shqipërisë përcakton, me akt nënligjor, zbatimin e veçantë ose të diferencuar të dispozitave të parashikuara në pikën 1, të këtij neni, duke marrë parasysh natyrën, profilin e rrezikut, shkallën e ndërlidhjes dhe rëndësinë sistemike të degës së institucionit të kreditit të vendit të tretë.

Neni 76
Ndalimi i diskriminimit

Banka e Shqipërisë nuk zbaton për degët e vendeve të treta, dispozita që parashikojnë një trajtim më të favorshëm se degët e institucioneve që kanë zyrën e tyre qendrore në një shtet tjetër anëtar.

Neni 77
Klasifikimi i degëve të vendeve të treta

1. Banka e Shqipërisë klasifikon degët e vendeve të treta në kategorinë 1, kur plotësojnë një nga kushtet e mëposhtme:
a) vlera totale e aktiveve të regjistruara ose të krijuara nga dega e vendit të tretë në Republikën e Shqipërisë është e barabartë ose më e madhe se vlera ekuivalente në lekë e shumës prej 5 miliardë euro, siç paraqitet në raportimin e fundit vjetor në përputhje me Seksionin 4, të Kreut 2, të këtij Titulli;
b) veprimtaritë për të cilat është licencuar dega e vendit të tretë, përfshijnë grumbullimin e depozitave ose fondeve të tjera të ripagueshme nga publiku, me kusht që shuma e këtyre depozitave dhe fondeve të tjera të ripagueshme të jetë e barabartë ose më e madhe se 5 për qind e totalit të detyrimeve të degës së vendit të tretë ose që shuma e këtyre depozitave dhe fondeve të tjera të ripagueshme tejkalon vlerën ekuivalente në lekë të shumës prej 50 milionë euro;
c) dega e vendit të tretë nuk është një degë e vendit të tretë e kualifikuar, sipas përcaktimit të nenit 78, të këtij ligji.
2. Banka e Shqipërisë klasifikon degët e vendeve të treta që nuk plotësojnë asnjë nga kushtet e përcaktuara në pikën 1, të këtij neni, si degë të vendeve të treta në kategorinë 2. 
3. Banka e Shqipërisë përditëson klasifikimin e degëve të vendeve të treta si më poshtë:
a) në rastet kur një degë e vendit të tretë e kategorisë 1 nuk përmbush më kushtet e përcaktuara në pikën 1 të këtij neni, ajo klasifikohet menjëherë në kategorinë 2;
b) në rastet kur një degë e vendit të tretë në kategorinë 2 fillon të plotësojë një nga kushtet e përcaktuara në pikën 1, të këtij neni, ajo do të konsiderohet si degë e kategorisë 1, vetëm pas një periudhe prej katër muajsh nga data në të cilën ka filluar të plotësoje këto kushte.
4. Banka e Shqipërisë, për degët e vendeve të treta të licencuara prej saj, ose për disa kategori të tyre, mund të zbatojë të njëjtat kërkesa që zbaton për institucionet e kreditit të licencuara sipas kërkesave të këtij ligji, në vend të kërkesave të përcaktuara specifikisht në këtë Titull. Kur trajtimi i përcaktuar në këtë pikë zbatohet vetëm për disa kategori të degëve të vendeve të treta, Banka e Shqipërisë përcakton kriteret përkatëse të klasifikimit për qëllimet e këtij trajtimi. Kërkesat e pikave 1, 2 dhe 3, të këtij neni nuk zbatohen për ato degë të vendeve të treta, përjashtimisht zbatimit për qëllime mbikëqyrëse sipas 92, të këtij ligji.

Neni 78
Kushtet për kualifikimin e degëve të vendeve të treta

1. Dega e një vendi të tretë konsiderohet “e kualifikuar” për qëllimet e këtij Titulli, kur plotësohen kushtet e mëposhtme: 
a) shoqëria mëmë është themeluar në një vend që zbaton standardet mbikëqyrëse dhe procesit mbikëqyrës në përputhje me kuadrin ligjor dhe kuadrin rregullativ për një mbikëqyrje të kujdesshme të vendit të tretë, të cilat janë të paktën ekuivalente me kërkesat e këtij ligji dhe kuadrit rregullativ për një mbikëqyrje të kujdesshme;
b) autoritetet mbikëqyrëse të shoqërisë mëmë u nënshtrohen kërkesave të konfidencialitetit që janë të paktën ekuivalente me kërkesat e përcaktuara në Titullin VI, Kreu 1, Seksioni 2, të këtij ligji;
c) shoqëria mëmë është themeluar në një vend që nuk është i listuar si një vend i tretë me rrezik të lartë që ka mangësi strategjike në regjimin e tij për parandalimin e pastrimit të parave dhe financimit të terrorizmit, në përputhje me legjislacionin për parandalimin e pastrimit të parave dhe financimit të terrorizmit.

2. Banka e Shqipërisë vlerëson nëse kushtet e përcaktuara në pikën 1, shkronjat “a” dhe “b”, të këtij neni janë plotësuar në kuadrin rregullator për një mbikëqyrje të kujdesshme të vendit të tretë. 

3. Banka e Shqipërisë mund të kërkojë ndihmën e ABE-s për të kryer një vlerësim të kuadrit rregullator bankar përkatës të vendit të tretë dhe të kërkesave të konfidencialitetit dhe të nxjerrë një raport mbi përputhshmërinë e këtij kuadri dhe të këtyre kërkesave me kushtet e përcaktuara në pikën 1, shkronjat “a” dhe “b” të këtij neni. ABE e publikon rezultatin e vlerësimit të saj në faqen e saj të internetit.
4. Banka e Shqipërisë i referohet regjistrit publik të vendeve të treta dhe autoriteteve të vendeve të treta që plotësojnë kushtet e përcaktuara në pikën 1, i cili mbahet nga ABE.
5. Pas marrjes së aplikimit për licencim në përputhje me nenin 79, të këtij ligji, Banka e Shqipërisë vlerëson kushtet e përcaktuara në pikën 1, të këtij neni dhe në nenin 77, të këtij ligji për të klasifikuar degën e vendit të tretë si degë në kategorinë 1 ose kategorinë 2. Kur vendi i tretë përkatës nuk është i regjistruar në regjistrin publik të përmendur në pikën 4, të këtij neni, Banka e Shqipërisë i kërkon Komisionit Europian që të vlerësojë kërkesat e kuadrit rregullator bankar të vendit të tretë dhe kërkesat e konfidencialitetit për qëllimet e pikës 2, të këtij neni, me qëllim që të plotësohet kushti i përmendur në pikën 1, shkronja “c” e këtij neni. Banka e Shqipërisë e klasifikon degën e vendit të tretë në kategorinë 1 në pritje të vendimit nga Komisioni Europian në përputhje me pikën 2, të këtij neni.

KREU 2
LICENCIMI DHE KËRKESAT RREGULLATORE

SEKSIONI 1
Kërkesat për licencim

Neni 79
Kushtet minimale për licencimin e degëve të vendeve të treta

1. Banka e Shqipërisë, në përputhje me nenin 37, të këtij ligji, i kërkon çdo subjekti të një vendi të tretë që synon të ushtrojë veprimtari në territorin e Republikës së Shqipërisë, të krijojë një degë në territorin e Republikës së Shqipërisë, për ushtrimin e veprimtarive të parashikuara në nenin 74, pika 1, të këtij ligji, e cila është subjekt i procesit të licencimit në përputhje me këtë Titull.
2. Banka e Shqipërisë bazuar në standardet e ABE-s lidh marrëveshje bashkëpunimi me autoritetin përgjegjës të vendit të tretë, përpara se një degë e një vendi të tretë të fillojë ushtrimin e veprimtarisë së saj në territorin e Republikës së Shqipërisë. 
3. Çdo aplikim për licencimin e degëve të vendeve të treta shoqërohet nga programi i veprimtarive që përcakton biznesin e parashikuar, veprimtaritë që do të ushtrohen midis atyre të përmendura në nenin 74 pika 1, si dhe strukturën organizative dhe administrimin e rrezikut të degës në Republikën e Shqipërisë, në përputhje me nenin 83, të këtij ligji.
4. Banka e Shqipërisë licencon degët e vendeve të treta, vetëm kur plotësohen minimalisht të gjitha kushtet e mëposhtme:
a) dega e vendit të tretë plotëson kërkesat minimale rregullative të përcaktuara në seksionin 2;
b) veprimtaritë për të cilat shoqëria mëmë kërkon të ushtrohen nga dega në Republikën e Shqipërisë, përfshihen në licencën që kjo shoqëri ka marrë në vendin e tretë ku është themeluar dhe i nënshtrohet procesit të mbikëqyrjes së kujdesshme në atë vend, si dhe parashikohen si veprimtari bankare dhe financiare në këtë ligj;
c) autoriteti mbikëqyrës i shoqërisë mëmë në vendin e tretë është njoftuar dhe i është dorëzuar aplikimi për krijimin e një dege në Republikën e Shqipërisë, si dhe dokumentet shoqëruese të parashikuara në pikën 3, të këtij neni;
d) licenca parashikon që dega e vendit të tretë mund të kryejë veprimtaritë për të cilat është licencuar, vetëm brenda territorit të Republikës së Shqipërisë dhe e ndalon shprehimisht degën e vendit të tretë që të ofrojë ose kryejë këto veprimtari në shtete të tjera anëtare mbi baza ndërkufitare, me përjashtim të transaksioneve të financimit brenda grupit të lidhura me degë të tjera të vendeve të treta të së njëjtës shoqëri mëmë dhe për transaksionet e kryera në përputhje me nenin 37, të këtij ligji;
e) Banka e Shqipërisë, për qëllimin e ushtrimit të funksioneve të saj mbikëqyrëse, siguron akses në të gjithë informacionin e nevojshëm mbi shoqërinë mëmë nga autoritetet mbikëqyrëse të saj dhe koordinon në mënyrë efektive aktivitetet e saj mbikëqyrëse me ato të autoriteteve mbikëqyrëse të vendit të tretë, veçanërisht në periudha krize ose vështirësish financiare që prekin shoqërinë mëmë, grupin e saj ose sistemin financiar të vendit të tretë;
f) nuk ka shkaqe të arsyeshme për të dyshuar se dega e vendit të tretë mund të përdoret për të kryer ose lehtësuar kryerjen e pastrimit të parave ose financimit të terrorizmit sipas kuptimit të legjislacionit për parandalimin e pastrimit të parave dhe financimit të terrorizmit.
5. Banka e Shqipërisë, për qëllime të vlerësimit nëse plotësohet kushti i përcaktuar në pikën 4, shkronja “f”, të këtij neni, konsultohet me Agjencinë e Inteligjencës Financiare, në përputhje me legjislacionin për parandalimin e pastrimit të parave dhe financimit të terrorizmit, përpara se të licencojë degën e vendit të tretë dhe merr konfirmimin me shkrim nëse ky kusht është përmbushur. 
6. Banka e Shqipërisë mbështet me informacion monitorimin nga ABE të operacioneve midis degëve të vendeve të treta të së njëjtës shoqëri mëmë, të licencuara në shtete të ndryshme anëtare.
7. Banka e Shqipërisë bazuar në standardet e ABE, për qëllim të këtij neni, përcakton me akt nënligjor, kërkesat në lidhje me:
a) informacionin që duhet të dorëzohet në Bankën e Shqipërisë së bashku me aplikimin për licencimin e një dege të një vendi të tretë, duke përfshirë programin e veprimtarive (operacioneve) dhe strukturën organizative dhe administrimin e rrezikut të referuar në pikën 3, të këtij neni;
b) procedurën për licencimin e degës së vendit të tretë, si dhe formularët dhe format standarde për dhënien e informacionit të përmendur në shkronjën “a”, të kësaj pike;
c) kushtet për licencimin të referuara në pikën 4, të këtij neni;
d) mundësinë për t’u mbështetur në informacionin që ka marrë gjatë proceseve të mëparshme të licencimit të degëve të vende të treta.

Neni 80
Kushtet për licencimin, refuzimin ose revokimin e licencës të një dege të një vendi të tretë

1. Banka e Shqipërisë refuzon ose revokon licencën e një dege të një vendi të tretë të paktën në rastet e mëposhtme:
a) dega e vendit të tretë nuk plotëson kërkesat për licencim të përcaktuara në nenin 79,  të këtij ligji;
b) shoqëria mëmë ose grupi i saj nuk i plotëson kërkesat e mbikëqyrjes së kujdesshme sipas legjislacionit të vendit të tretë ose ka shkaqe të arsyeshme për të dyshuar se ajo nuk i plotëson ose do t'i shkelë këto kërkesa brenda 12 muajve në vijim.
Për qëllimet e shkronjës “b”, të kësaj pikë, degët e vendeve të treta duhet të njoftojnë menjëherë Bankën e Shqipërisë, kur shfaqen rrethanat e përmendura.
2. Banka e Shqipërisë jep licencën vetëm kur krijon bindjen se:
a) dega e vendit të tretë i përmbahet kërkesave të këtij ligji;
b) shoqëria mëmë ose grupi i saj kanë reputacion të mirë, kanë mundësi financiare për plotësimin e kërkesave shtesë të kapitalit të kërkuar nga Banka e Shqipërisë ose për realizimin e financimeve të nevojshme për vazhdimin e veprimtarisë së degës;
c) kualifikimet, përvoja e reputacioni i anëtarëve të organeve drejtuese të degës së vendit të tretë janë të përshtatshme për realizimin e planit të biznesit, në bazë të të cilit ajo është licencuar;
d) strukturat operacionale dhe të kontrollit, përfshirë politikat dhe procedurat e degës së vendit të tretë, reflektojnë qëllimin dhe shkallën e plotësimit të veprimtarive të propozuara të tyre;
e) plani i biznesit i paraqitur është real dhe konkurrues në treg dhe gjendja e pritshme financiare e degës së propozuar është e kënaqshme;
f) banka e huaj, që kërkon licencë për të hapur një degë, është e mbikëqyrur në baza të konsoliduara dhe në baza të qëndrueshme nga autoritete të huaja mbikëqyrëse;
g) dega e vendit të tretë ka jo më pak se dy drejtues ekzekutivë;
h) dega plotëson kushtet për anëtarësimin në skemën e sigurimit të depozitave sipas legjislacionit në fuqi për sigurimin e depozitave.
3. Banka e Shqipërisë revokon licencën e dhënë për degën e një vendi të tretë, përveç rasteve të përcaktuara në pikën 1, të këtij neni, edhe kur vërtetohet një nga rastet e mëposhtme:
a) dega e vendit të tretë nuk e përdor licencën brenda 12 muajve, ose heq dorë shprehimisht nga licenca ose ka pushuar së ushtruari veprimtari për më shumë se gjashtë muaj; 
b) dega e vendit të tretë ka marrë licencën mbi bazën e deklarata të rreme ose të çdo mjeti/mënyre tjetër jo të rregullt;
c) dega e vendit të tretë nuk përmbush një ose më shumë nga kushtet ose kërkesat shtesë sipas të cilave është dhënë licenca;
d) dega e vendit të tretë nuk mund të përmbushë detyrimet ndaj kreditorëve të saj dhe, në veçanti, nuk ofron më siguri për depozituesit e saj;
e) dega e vendit të tretë ndodhet në një nga situatat e tjera ku legjislacioni shqiptar parashikon heqjen/revokimin e licencës;
f) dega e vendit të tretë kryen një nga shkeljet e përmendura në nenin 118, pika 1, të këtij ligji;
g) ka shkaqe të arsyeshme për të dyshuar se pastrimi i parave ose financimi i terrorizmit sipas legjislacionit për parandalimin e pastrimit të parave dhe financimit të terrorizmit është kryer ose tentuar të kryhet nga dega e vendit të tretë, shoqëria mëmë ose grupi i saj, ose ka një rrezik në rritje të pastrimit të parave ose financimit të terrorizmit, kryerjes ose tentativës së kryerjes së pastrimit të parave ose financimit të terrorizmit nga dega e vendit të tretë, shoqëria mëmë ose grupi i saj;
h) dega nuk plotëson kushtet për anëtarësimin në skemën e sigurimit të depozitave sipas legjislacionit në fuqi për sigurimin e depozitave. 
4. Banka e Shqipërisë, për të vlerësuar plotësimin e kushtit të përcaktuar në pikën 3, shkronja “g”, të këtij neni, konsultohet me autoritetin përgjegjës për parandalimin e pastrimit të parave ose financimit të terrorizmit.
5. Banka e Shqipërisë parashikon procedura të qarta për refuzimin ose revokimin e licencës të degës së një vendi të tretë në përputhje me pikat 1, 2 dhe 3, të këtij neni.

SEKSIONI 2
Kërkesat minimale rregullative

Neni 81
Kërkesa për kapitalin e dhuruar

1. Degët e vendeve të treta duhet të mbajnë në çdo kohë një kapital minimal të dhuruar, i cili duhet të jetë minimalisht:
a) për degët e vendeve të treta të klasifikuara në kategorinë 1:  2,5 për qind të detyrimeve mesatare të degës për tre vitet e mëparshme, sipas raportimit vjetor ose, për degët e vendeve të treta të sapo licencuara 2,5 për qind të detyrimeve të degës në momentin e licencimit, siç raportohet në përputhje me Seksionin 4, të Kreut 2, të këtij Titulli, por në çdo rast jo më pak se niveli minimal i vlerës ekuivalente në lekë të shumës prej 10 milionë euro; 
b) për degët e vendeve të treta të klasifikuara në kategorinë 2: 0,5 për qind e detyrimeve mesatare të degës për tre vitet e mëparshme, sipas raportimit vjetor ose, për degët e vendeve të treta të sapo licencuara, 0,5 për qind të detyrimeve të degës në momentin e licencimit, siç raportohet në përputhje me Seksionin 4, por ne çdo rast jo më pak se niveli minimal i vlerës ekuivalente në lekë të shumës prej 5 milionë euro.

2. Degët e vendeve të treta duhet të plotësojnë kërkesën për kapitalin minimal të dhuruar, të parashikuar në pikën 1, të këtij neni, me aktive që janë në një nga format e mëposhtme: 
a) mjete monetare, ose instrumente të ngjashëm me to si certifikatë depozite, obligacione, duke përfshirë një obligacion të mbuluar, ose ndonjë instrument tjetër jo të varur, i cili është lëshuar nga një institucion krediti, institucion financiar ose shoqëri komisionere , për të cilën institucioni ose shoqëria komisionere ka marrë tashmë pagesën e plotë dhe e cila do të rimbursohet në mënyrë të pakushtëzuar në vlerë nominale; 
b) tituj të emetuara nga qeveria e Republikës së Shqipërisë ose Banka e Shqipërisë; ose
c) çdo instrument tjetër që është në dispozicion të degës së vendit të tretë për përdorim të pakufizuar dhe të menjëhershëm për të mbuluar rreziqet ose humbjet sapo ato të ndodhin.
3. Degët e vendeve të treta depozitojnë instrumentet e kapitalit të dhuruar, të parashikuara në pikën 2, të këtij neni, në një llogari të bllokuar të mbajtur në territorin e Republikës së Shqipërisë, pranë një institucioni krediti që nuk është pjesë e grupit të shoqërisë mëmë të saj, ose në Bankën e Shqipërisë. Instrumentet e kapitalit të dhuruar të depozituara në llogarinë e bllokuar janë të disponueshme për përdorim për qëllimet e ndërhyrjes së jashtëzakonshme së degës së vendit të tretë dhe për qëllime të likuidimit të degës së vendit të tretë në përputhje me legjislacionin vendas.
4. Banka e Shqipërisë përcakton kërkesa më të detajuara për sa parashikohet në shkronjën “c” të pikës 2, të këtij neni, në lidhje me instrumentet që janë në dispozicion për përdorim të pakufizuar dhe të menjëhershëm për të mbuluar rreziqet ose humbjet sapo ato të ndodhin.

Neni 82
Kërkesat për likuiditet

1. Pa rënë ndesh me kërkesat e tjera të aplikueshme për likuiditetin sipas këtij ligji dhe kuadrit rregullativ për një mbikëqyrje të kujdesshme, degët e vendeve të treta mbajnë në çdo kohë një total aktivesh të pabarrësuara dhe likuide, për të mbuluar flukset dalëse të likuiditetit gjatë një periudhe minimale prej 30 ditësh.
2. Për qëllimet e pikës 1 të këtij neni, degët e vendeve të treta të klasifikuara në kategorinë 1 përmbushin kërkesat e mbulimit me likuiditet të përcaktuar në kuadrin rregullativ për një mbikëqyrje të kujdesshme. 
3. Degët e vendeve të treta depozitojnë aktivet likuide të mbajtura në përputhje me këtë nen në një llogari të mbajtur në një institucion krediti në territorin e Republikës së Shqipërisë, që nuk është pjesë e grupit të shoqërisë së saj mëmë. Kur dega ka aktive likuide të mbetura në llogari, pasi ato janë aplikuar për të mbuluar flukset dalëse të likuiditetit në përputhje me pikën 1, të këtij neni, ato aktive likuide të mbetura do të jenë të disponueshme për përdorim për qëllime të ndërhyrjes së jashtëzakonshme së degës së vendit të tretë dhe për qëllime likuidimit të degës së vendit të tretë. 
4. Banka e Shqipërisë mund të mos aplikojë kërkesat e likuiditetit të parashikuara në këtë nen për degët e vendeve të treta të kualifikuara.

Neni 83
Qeverisja e brendshme dhe administrimi i rrezikut

1. Degët e vendeve të treta emërojnë të paktën dy persona në Republikën e Shqipërisë që drejtojnë efektivisht veprimtarinë e tyre, të cilët janë subjekt i miratimit nga Banka e Shqipërisë. Këta persona duhet të kenë reputacion të mirë dhe të kenë njohuri, aftësi dhe përvojë të mjaftueshme dhe të angazhohen me kohë të mjaftueshme për kryerjen e detyrave të tyre.
2. Degët e vendeve të treta të klasifikuara në kategorinë 1 sigurojnë përputhshmëri me nenet 131 dhe 132, nenin 133, pika 5 dhe 6, dhe nenet 175, 176 dhe 178 të këtij ligji. Degët e vendeve të treta krijojnë një këshill administrimi në nivel lokal me të paktën tre anëtarë, për të siguruar një qeverisje të përshtatshme të degës.
3. Kërkesat e neneve 159 dhe 160, të këtij ligji aplikohen mutatis mutandis edhe për këshillin e administrimit të degës së institucionit të kreditit të një vendi të tretë. 
4. Degët e vendeve të treta të klasifikuara në kategorinë 2 përmbushin kërkesat e neneve 131, 132, 175, 177 dhe 178 të këtij ligji, si dhe krijojnë funksione të kontrollit të brendshëm siç parashikohet në pikat 5 dhe 6 të nenit 133, të këtij ligji.
Në varësi të madhësisë, organizimit të brendshëm dhe natyrës, veprimtarisë dhe kompleksitetit të aktiviteteve të tyre, degët e vendeve të treta të kategorisë 2 mund të përfshijë funksionin e përputhshmërisë brenda funksionit të administrimit të rrezikut, me kusht  që në çdo rast funksioni i auditimit të brendshëm të jetë i pavarur, sipas parashikimeve në nenin 133, pika 6 të këtij ligji. 

5. Degët e vendeve të treta krijojnë linja raportimi tek organet drejtuese të shoqërisë mëmë që mbulojnë të gjitha rreziqet materiale dhe politikat e administrimit të rrezikut dhe ndryshimet e tyre, si dhe krijojnë sisteme dhe kontrolle të përshtatshme të teknologjisë së informacionit dhe komunikimit (TIK) për të siguruar zbatimin e politikave. 
6. Degët e vendeve të treta monitorojnë dhe menaxhojnë marrëveshjet e tyre me palët e treta dhe sigurojnë vënien në dispozicion të të gjithë informacionit për Bankën e Shqipërisë, me qëllim kryerjen e funksionit mbikëqyrës nga kjo e fundit. 
7. Degët e vendeve të treta që kryejnë transaksione brenda grupit ose transaksione mbështetëse financimi duhet të kenë burime të përshtatshme për të identifikuar dhe administruar rrezikun e kredisë së kundërpartisë, kur rreziqet materiale që lidhen me aktivet e regjistruara nga dega e vendit të tretë i transferohen palës tjetër/kundërpartisë.
8. Kur shoqëria mëmë kryen funksione kritike ose të rëndësishme të degës së vendit të tretë, këto funksione kryhen në përputhje me marrëveshjet e brendshme ose marrëveshjet brenda grupit. Banka e Shqipërisë ka akses në të gjithë informacionin që i nevojitet për të ushtruar funksionin e saj mbikëqyrës.
9. Zbatueshmëria dhe përputhshmëria e vazhdueshme nga dega e vendit të tretë me kërkesat e përcaktuara në këtë nen do të vlerësohen rregullisht nga një palë e tretë e pavarur dhe raporti përkatës me gjetjet dhe konkluzionet i paraqitet Bankës së Shqipërisë. 
10. Banka e Shqipërisë nxjerr udhëzime mbi zbatimin nga degët e vendeve të treta të marrëveshjeve, proceseve dhe mekanizmave të përmendur në pikën 1, të nenit 131, të këtij ligji, duke marrë parasysh pikën 2, të nenit 131, të këtij ligji dhe mbi zbatimin për degët e vendeve të treta të nenit 132 dhe nenit 133 pikat 5 dhe 6 të këtij ligji.

Neni 84
Kërkesat për regjistrimet kontabël

1. Degët e vendeve të treta mbajnë regjistrime kontabël gjithëpërfshirëse dhe të sakta që iu mundësojnë gjurmimin dhe mbajtjen e të dhënave për aktivet dhe detyrimet e regjistruara ose të krijuara nga dega e vendit të tretë në territorin e Republikës së Shqipërisë dhe administrimin e këtyre aktiveve dhe pasiveve në mënyrë të pavarur brenda degës së vendit të tretë. Regjistrimet kontabël duhet të sigurojë të gjithë informacionin e nevojshëm dhe të mjaftueshëm për rreziqet e krijuara nga dega e vendit të tretë dhe për mënyrën e administrimit të tyre.
2. Degët e vendeve të treta zhvillojnë, rishikojnë dhe përditësojnë rregullisht politikën për administrimin e regjistrimeve kontabël të përmendura në pikën 1, të këtij neni. Një politikë e tillë dokumentohet dhe miratohet nga organi drejtues përkatës i shoqërisë mëmë. Politika siguron një arsyetim të qartë për regjistrimet kontabël dhe përcakton se si këto regjistrime përputhen me strategjinë e biznesit të degës së vendit të tretë.
3. Degët e vendeve të treta marrin rregullisht një opinion të pavarur me shkrim dhe të arsyetuar për zbatimin dhe pajtueshmërinë e vazhdueshme me kërkesat e përcaktuara në këtë nen. Gjetjet dhe përfundimet raportohen në Bankën e Shqipërisë.
4. Banka e Shqipërisë mbështetur në standardet teknike rregullative të ABE-s, në kuadrin rregullativ për një mbikëqyrje të kujdesshme përfshin udhëzime mbi regjistrimet kontabël që degët e vendeve të treta duhet të mbajnë për qëllimet e këtij neni, veçanërisht në lidhje me:
a) metodologjinë për të identifikuar dhe siguruar regjistrim gjithëpërfshirës dhe të saktë të aktiveve dhe detyrimeve të regjistruara nga dega e vendit të tretë në Republikën e Shqipërisë; dhe
b) metodologjinë për të identifikuar dhe mbajtur një regjistër të zërave jashtë bilancit dhe të aktiveve dhe detyrimeve të krijuara nga dega e vendit të tretë dhe të regjistruara në kontabilitet ose të mbajtura nga distanca në degë të tjera ose filiale të të njëjtit grup në emër ose në përfitim të degës së vendit të tretë origjinues.

SEKSIONI 3
E drejta për të kërkuar licencim sipas Titullit III dhe kërkesat për degët e vendeve të treta që kanë rëndësi sistemike

Neni 85
E drejta për të kërkuar shndërrimin e një dege në filial

1. Banka e Shqipërisë ka të drejtën që t’iu kërkojë degëve të vendeve të treta që të aplikojnë për licencë si institucion krediti, sipas kërkesave të Kreut 1, të Titullit III, të paktën kur:
a) dega e vendit të tretë ka kryer në të kaluarën ose po kryen aktualisht veprimtaritë e parashikuara në pikën 1, të nenit 74, të këtij ligji, pa rënë ndesh me përjashtimet e përmendura shkronjën “d, të pikës 4, të nenit 79,  të këtij ligji me klientët ose kundërparti të tjera në shtete të tjera anëtare;
b) dega e vendit të tretë plotëson treguesit me rëndësi sistemike të përmendura në pikën 1, të nenit 223, të këtij ligji ose vlerësohet se ka rëndësi sistemike në përputhje me nenin 86, të këtij ligji dhe paraqet rreziqe të rëndësishme për stabilitetin financiar në Bashkimin Europian ose në territorin e Republikës së Shqipërisë; ose
c) [bookmark: _Hlk217296447]shuma totale e aktiveve të të gjitha degëve të vendeve të treta në Bashkimin Europian që i përkasin të njëjtit grup të vendit të tretë është e barabartë ose më e madhe se ekuivalenti në lekë i shumës prej 40 miliardë euro ose totali i aktiveve të degës së vendit të tretë në pasqyrat financiare në Republikën e Shqipërisë është e barabartë ose më e madhe se ekuivalenti në lekë i shumës prej 10 miliardë euro.

E drejta e Bankës së Shqipërisë e përmendur në paragrafin e parë të kësaj pike mund të ushtrohet pas zbatimit të masave të parashikuara në nenin 86 ose 91, të këtij ligji, sipas rastit, ose kur Banka e Shqipërisë mund të justifikojë, për arsye të ndryshme nga ato të renditura në paragrafin e parë të kësaj pike, se ato masa do të ishin të pamjaftueshme për të adresuar shqetësimet mbikëqyrëse.

2. Banka e Shqipërisë për licencimin e institucionit të kreditit sipas pikës 1, të këtij neni, merr në konsideratë kapitalin e dhuruar dhe gjendjen financiare të degës së vendit të tretë.
3. Banka e Shqipërisë, përpara ushtrimit të të drejtës të përmendur në pikën 1, konsultohet me ABE-n dhe autoritetet përgjegjëse të shteteve anëtare ku grupi përkatës i vendit të tretë ka krijuar degë të tjera të vendeve të treta ose filiale.
Për qëllimet e shkronjave “b” dhe “c” të pikës 1, të këtij neni dhe gjatë kryerjes së vlerësimit të përmendur në nenin 86, Banka e Shqipërisë merr parasysh treguesit e duhur për vlerësimin e rëndësisë sistemike të degëve të vendeve të treta, të cilët përfshijnë veçanërisht:
a) madhësinë e degës së vendit të tretë;
b) kompleksitetin e strukturës, organizimit dhe modelit të biznesit të degës së vendit të tretë;
c) shkallën e ndërlidhjes së degës së vendit të tretë me sistemin financiar të Bashkimit Europian dhe të Republikës së Shqipërisë;
d) zëvendësueshmërinë e aktiviteteve, shërbimeve ose operacioneve të kryera ose infrastrukturës financiare të ofruar nga dega e vendit të tretë;
e) pjesën e tregut të degës së vendit të tretë në Bashkim Europian dhe në Republikën e Shqipërisë për sa i përket totalit të aktiveve bankare dhe në lidhje me aktivitetet dhe shërbimet që ofron dhe operacionet që ajo kryen;
f) ndikimin e mundshëm të një pezullimi ose mbylljeje të operacioneve ose veprimtarisë të degës së vendit të tretë në likuiditetin e sistemit financiar shqiptar ose në sistemet e pagesave, kleringut dhe shlyerjes në Bashkimin Europian dhe në Republikën e Shqipërisë;
g) rolin dhe rëndësinë e degës së vendit të tretë për aktivitetet, shërbimet dhe operacionet e grupit të vendit të tretë në Bashkimin Europian dhe në Republikën e Shqipërisë;
h) rolin dhe rëndësinë e degës së vendit të tretë në kontekstin e ndërhyrjes së jashtëzakonshme ose likuidimit, bazuar në informacionin nga autoriteti i ndërhyrjes së jashtëzakonshme;
i) volumi i biznesit të grupit të vendit të tretë që kryhet nëpërmjet degëve të vendeve të treta, në raport me biznesin e atij grupi të kryer përmes filialeve të licencuara në Bashkimin Europian dhe në shtetet anëtare ku janë krijuar degët e vendeve të treta.
4. Me qëllim zbatimin e kërkesave të këtij neni, me vendim të organit drejtues përkatës të shoqërisë mëmë, të gjitha të drejtat dhe detyrimet e degës së institucionit të kreditit të vendit të tretë i transferohen shoqërisë aksionere të krijuar sipas nenit 23, të këtij ligji. 
5. Institucioni i kreditit trashëgon të gjitha të drejtat dhe detyrimet që rrjedhin nga operacionet dhe veprimtaria/veprimtaritë e degës së vendit të tretë, përfshirë totalin e depozitave të grumbulluara. Të gjitha të drejtat dhe detyrimet e degës së vendit të tretë vazhdojnë të mbeten në fuqi për institucionin e kreditit të krijuar, sipas përcaktimeve në aktet apo marrëveshjet përkatëse me këto palë.
6. Banka e Shqipërisë revokon licencën e degës së vendit të tretë pas licencimit të institucionit të kreditit. 

Neni 86
Vlerësimi i rëndësisë sistemike dhe kërkesat për degët e vendeve të treta që kanë rëndësi sistemike

1. Dega e vendit të tretë i nënshtrohet vlerësimit të përcaktuar në pikën 2, të këtij neni, kur të gjitha degët e vendeve të treta në Bashkimin Europian që i përkasin të njëjtit grup të vendit të tretë kanë një vlerë totale aktivesh në Bashkimin Europian, siç përcaktohet në Seksionin 4 të këtij Kreu, të barabartë ose më të madhe se vlera ekuivalente në lekë e shumës prej 40 miliardë euro:
a) mesatarisht për tre raportimet vjetore paraardhëse; ose
b) në terma absolutë për të paktën tre periudha raportuese vjetore gjatë pesë periudhave vjetore të raportimit paraardhëse.
Niveli kufi i aktiveve i parashikuar në paragrafin e parë të kësaj pike nuk përfshin aktivet e mbajtura nga degët e vendeve të treta me Bankën e Shqipërisë dhe me bankat qendrore të Sistemit Evropian të Bankave Qendrore që rezultojnë nga operacionet e tregut të bankës qendrore.
2. Banka e Shqipërisë vlerëson nëse dega e vendit të tretë nën mbikëqyrjen e saj ka rëndësi sistemike dhe paraqet rreziqe të rëndësishme për stabilitetin financiar të Bashkimit Europian ose të Republikës së Shqipërisë, kur dega e vendit të tretë që i përket një grupi të vendit të tretë ku të gjitha degët e vendeve të treta në Bashkimin Europian kanë një sasi totale aktivesh në Bashkimin Europian të barabartë ose më të madhe se ekuivalenti në lekë i shumës prej 40 miliardë euro. Për këto qëllime, Banka e Shqipërisë, në veçanti, merr parasysh treguesit me rëndësi sistemike të përmendur në pikën 3, të nenit 85, dhe në pikën 3, të nenit 221, të këtij ligji.
3. Si pjesë e vlerësimit të përmendur në pikën 2, të këtij neni, Banka e Shqipërisë konsultohet me ABE-n dhe autoritetet përgjegjëse të shteteve anëtare ku grupi përkatës i vendit të tretë ka krijuar degë ose filiale, në mënyrë që të vlerësojë rreziqet e stabilitetit financiar që paraqet dega e vendit të tretë përkatës për shtetet anëtare të ndryshme nga Republika e Shqipërisë.
Banka e Shqipërisë i jep ABE-s dhe autoriteteve përgjegjëse të shteteve anëtare ku grupi përkatës i vendit të tretë ka krijuar degë të tjera ose filiale, vlerësimin e saj të arsyetuar për rëndësinë sistemike të degës së vendit të tretë për Bashkimin Europian ose Republikën e Shqipërisë.
Kur autoritetet përgjegjëse të konsultuara nuk pajtohen me vlerësimin e rëndësisë sistemike të degës së vendit të tretë, ato duhet të informojnë Bankën e Shqipërisë që ka kryer vlerësimin e përmendur në pikën 2, të këtij neni, brenda 10 ditëve pune nga marrja e vlerësimit. Autoritetet përgjegjëse, me ndihmën e ABE-s, bëjnë përpjekjet e tyre më të mira për të arritur një konsensus mbi vlerësimin dhe, kur është e zbatueshme, për kërkesat e synuara të përmendura në pikën 4, jo më vonë se tre muaj nga data në të cilën autoriteti përgjegjës ngriti kundërshtimin e tij. Pas përfundimit të kësaj periudhe, Banka e Shqipërisë vendos për vlerësimin e rëndësisë sistemike të degës së vendit të tretë dhe për kërkesat e përmendura në pikën 4, të këtij neni.
4. Banka e Shqipërisë, kur e gjykon të nevojshme për të adresuar rreziqet e identifikuara, mund të vendosë që dega e vendit të tretë ti nënshtrohet kërkesave si më poshtë: 
a) dega përkatëse e vendit të tretë të ristrukturojë aktivet ose aktivitetet e saj në mënyrë të tillë që ajo të mos klasifikohet me rëndësi sistemike në përputhje me pikën 2, të këtij neni, ose që të eliminojë rrezikun që sjell për stabilitetin financiar të Bashkimit Evropian ose të Republikës së Shqipërisë; ose
b) kërkesa shtesë të mbikëqyrjes së kujdesshme.
Kur Banka e Shqipërisë vlerëson se një degë e vendit të tretë ka rëndësi sistemike, por ajo vendos të mos ushtrojë asnjë nga kompetencat e përmendura në shkronjën “a” të kësaj pike ose në nenin 85, të këti ligji, Banka e Shqipërisë i jep një njoftim të arsyetuar ABE-s dhe autoriteteve përgjegjëse të shteteve anëtare ku grupi i vendit të tretë përkatës ka krijuar degë të tjera ose filiale, për mos ushtrimin e këtyre kompetencave.

SEKSIONI 4
Kërkesat e raportimit

Neni 87
Informacion rregullator dhe financiar për degët e vendeve të treta dhe për shoqërinë mëmë

1. Degët e vendeve të treta raportojnë periodikisht në Bankën e Shqipërisë informacionin mbi:
a) aktivet dhe detyrimet e mbajtura në librat e tyre kontabël në përputhje me nenin 84, të këti ligji dhe aktivet dhe detyrimet e krijuara prej tyre, duke detajuar:
i. aktivet dhe detyrimet më të mëdha të klasifikuara sipas sektorit dhe llojit të kundërpartisë, duke përfshirë, në veçanti, ekspozimet ndaj sektorit financiar;
ii. ekspozimet e rëndësishme dhe përqendrimet e burimit të financimit sipas llojeve të caktuara të kundërpartive;
iii. transaksione të rëndësishme të brendshme me shoqërinë mëmë dhe me anëtarët e grupit të shoqërisë mëmë;
b) përputhshmërinë me kërkesat që zbatohen për to sipas këtij ligji;
c) në baza ad hoc, marrëveshjet për sigurimin e depozitave në degët e vendeve të treta në përputhje me legjislacionin përkatës;
d) çdo kërkesë rregullatore shtesë të vendosur nga Banka e Shqipërisë.
Për qëllime të raportimit të informacionit mbi aktivet dhe detyrimet e mbajtura në librat e tyre kontabël në përputhje me nënpikën “i”, të shkronjës “a”, të kësaj pike, degët e vendeve të treta zbatojnë standardet ndërkombëtare të kontabilitetit ose parimet e zbatueshme të kontabilitetit të pranuara përgjithësisht në Republikës së Shqipërisë.
2. Degët e vendeve të treta raportojnë në Bankën e Shqipërisë informacionin e mëposhtëm për shoqërinë mëmë:
a) në baza periodike, informacion të përmbledhur mbi aktivet dhe detyrimet e mbajtura ose të regjistruara, përkatësisht, nga filialet dhe degët e tjera të vendeve të treta të grupit të shoqërisë mëmë në Bashkimin Europian;
b) në baza periodike, përputhshmërinë e shoqërisë mëmë me kërkesat e mbikëqyrjes së kujdesshme mbi baza individuale dhe të konsoliduara;
c) në baza ad hoc, rishikime dhe vlerësime të rëndësishme mbikëqyrëse, kur ato kryhen mbi shoqërinë mëmë, dhe vendimet përkatëse;
d) planet e rimëkëmbjes së shoqërisë mëmë dhe masat specifike që mund të ndërmerren në degët e vendeve të treta në përputhje me këto plane, dhe çdo përditësim dhe ndryshim të mëvonshëm të këtyre planeve;
e) strategjinë e biznesit të shoqërisë mëmë në lidhje me degët e vendeve të treta dhe çdo ndryshim pasues në atë strategji;
f) shërbimet e ofruara nga shoqëria mëmë për klientët e vendosur në Bashkimin Europian në bazë të kërkesës për të ofruar shërbime në mënyrë të drejtpërdrejtë në përputhje me nenin 37, të këti ligji.
3. Detyrimet e raportimit të përcaktuara në këtë nen nuk do të pengojnë Bankën e Shqipërisë të vendosë kërkesa shtesë për raportim për degët e vendeve të treta, kur ajo vlerëson se informacioni shtesë është i nevojshëm për të marrë një pamje gjithëpërfshirëse të biznesit, aktiviteteve ose gjendjes financiare të degëve të vendit të tretë ose të shoqërisë mëmë, për të verifikuar dhe siguruar përputhshmërinë e degëve të vendit të tretë dhe shoqërisë mëmë me legjislacionin e zbatueshëm.  

Neni 88
Formularët standardë dhe shpeshtësia e raportimit

1. Banka e Shqipërisë, bazuar në standardet e ABE-s, përcakton formularët dhe format standarde, përkufizimet dhe shpeshtësinë e raportimit dhe sistemet teknologjike për qëllimet e nenit 87, të këti ligji.
Kërkesat e raportimit të përmendura në nenin 87, të këti ligji janë në proporcion me klasifikimin e degëve të vendeve të treta në kategorinë 1 ose në kategorinë 2.
2. Informacioni rregullator dhe financiar i përmendur në nenin 87, të këti ligji raportohet të paktën katër herë në vit nga degët e vendeve të treta të kategorisë 1 dhe të kategorisë 2.
3. Banka e Shqipërisë mund të mos aplikojë të gjitha ose një pjesë të kërkesave për raportimin e informacionit mbi shoqërinë mëmë, të përcaktuara në nenin 87 pika 2, të këti ligji për degët e kualifikuara të vendeve të treta, në rastet kur e merr informacionin përkatës drejtpërdrejt nga autoriteti mbikëqyrës i vendit të tretë.

KREU 3
MBIKËQYRJA

Neni 89
Mbikëqyrja e degëve të vendeve të treta dhe programi i ekzaminimit

1. Banka e Shqipërisë zbaton këtë Kre dhe, mutatis mutandis, Titullin VI për qëllime të mbikëqyrjes së degëve të vendeve të treta.
2. Banka e Shqipërisë, në programin e ekzaminimit të përmendur në nenin 182, të këti ligji përfshin edhe degët e vendeve të treta.

Neni 90
Procesi i rishikimit dhe vlerësimit mbikëqyrës

1. Banka e Shqipërisë rishikon marrëveshjet, strategjitë, proceset dhe mekanizmat e zbatuar nga degët e vendeve të treta në përputhje me dispozitat që zbatohen për to sipas këtij ligji dhe, kur është e zbatueshme, me çdo kërkesë rregullative shtesë sipas legjislacionit shqiptar.
2. Mbi bazën e rishikimit të parashikuar në pikën 1, të këtij neni, Banka e Shqipërisë vlerëson nëse marrëveshjet, strategjitë, proceset dhe mekanizmat e zbatuar nga degët e vendeve të treta dhe kapitali e likuiditeti i mbajtur prej tyre sigurojnë një administrim dhe mbulim të shëndoshë të rreziqeve të tyre materiale dhe qëndrueshmërinë e degëve të vendeve të treta.
3. Banka e Shqipërisë kryen rishikimin dhe vlerësimin e parashikuar në pikat 1 dhe 2 të këtij neni në përputhje me parimin e proporcionalitetit, sipas kritereve dhe metodologjive të përcaktuara  në nenin 248, pika 1, shkronja “c”. Në veçanti, Banka e Shqipërisë përcakton  një nivel frekuence dhe intensiteti për rishikimin e përmendur në pikën 1 të këtij neni që është në përpjesëtim me klasifikimin si degë të vendeve të treta të kategorisë 1 dhe kategorisë 2 dhe që merr parasysh kritere të tjera përkatëse, si natyra, madhësia dhe kompleksiteti i aktiviteteve të degëve të vendeve të treta.
4. Kur rishikimi, veçanërisht i mekanizmave të qeverisjes, modelit të biznesit ose aktiviteteve të degës së vendit të tretë, i jep Bankës së Shqipërisë shkaqe të arsyeshme për të dyshuar se, në lidhje me atë degë të vendit të tretë, është duke u kryer ose është kryer ose tentuar të kryhet pastrim parash ose financim terrorizmi sipas kuptimit të legjislacionit për parandalimin e pastrimit të parave dhe financimit të terrorizmit, ose se ka rrezik të shtuar për këtë gjë, Banka e Shqipërisë merr, sipas rastit, masat në përputhje me këtë ligj, të cilat mund të përfshijnë revokimin e licencës të degës së vendit të tretë sipas nenit 80, pika 3 , shkronja “g”, të këtij ligji.
Njëkohësisht, Banka e Shqipërisë njofton Agjencinë e Inteligjencës Financiare për të arritur një vlerësim të përbashkët mbi rrezikun e pastrimit të parave për këtë degë të vendit të tretë. 
5. Banka e Shqipërisë dhe Agjencia e Inteligjencës Financiare bashkëpunojnë ngushtë me njëri-tjetrin brenda kompetencave të tyre dhe shkëmbejnë informacione në lidhje me këtë ligj, me kusht që ky bashkëpunim dhe shkëmbim informacioni të mos cenojnë hetimin administrativ të Agjencisë së Inteligjencës Financiare ose Bankës së Shqipërisë. 
6. Banka e Shqipërisë në kuadrin rregullator për një mbikëqyrje të kujdesshme përcakton:
a) procedurat dhe metodologjitë për procesin e rishikimit dhe vlerësimit mbikëqyrës të përmendur në këtë nen dhe për vlerësimin e trajtimit të rreziqeve materiale;
b) mekanizmat për bashkëpunimin dhe shkëmbimin e informacionit ndërmjet autoriteteve të përmendura në pikën 5, të këtij neni, veçanërisht në kontekstin e identifikimit të shkeljeve serioze të rregullave për parandalimin e pastrimit të parave ose financimit të terrorizmit;
c) mekanizmat për bashkëpunimin dhe shkëmbimin e informacionit me Agjencinë e Inteligjencës Financiare në Republikën e Shqipërisë në kontekstin e zbatimit të pikës 2, të nenit 46, pikës 5 të nenit 79, dhe të pikës 4, të nenit 80, të këtij ligji. 
Për qëllimet e shkronjës “a”, të kësaj pike, procedurat dhe metodologjitë e përmendura aty do të përcaktohen bazuar në parimin e proporcionalitetit për klasifikimin e degëve të vendeve të treta në kategorinë 1 ose kategorinë 2, si dhe në kritere të tjera të përshtatshme si natyra, madhësia dhe kompleksiteti i aktiviteteve të tyre.

Neni 91
Masat dhe kompetencat mbikëqyrëse

1. Degët e vendeve të treta marrin masat e nevojshme në një fazë të hershme me qëllim që:
a) të sigurojnë përputhshmërinë me kërkesat e këtij ligji; dhe
b) të sigurojnë që rreziqet materiale ndaj të cilave ato ekspozohen të monitorohen dhe administrohen në mënyrë të përshtatshme dhe të mjaftueshme, me qëllim sigurimin e qëndrueshmërisë së degës.
2. Për qëllime të pikës 1, të këtij neni, Banka e Shqipërisë ka të drejtë t’iu kërkojë degëve të vendeve të treta të paktën: 
a) të mbajnë shumën e kapitalit të dhuruar mbi nivelin minimal të kërkuar siç përcaktohet në nenin 81, të këtij ligji ose të përmbushin kërkesat e tjera për kapital shtesë. Çdo shumë e kapitalit të dhuruar shtesë që mbahet nga degët e vendeve të treta në përputhje me këtë pikë, duhet të përmbushë kërkesat e përcaktuara në nenin 81, të këtij ligji; 
b) të përmbushin kërkesat specifike për likuiditet krahas kërkesave të përcaktuara në nenin 82, të këtij ligji. Çdo aktiv likuid shtesë që mbahet në përputhje me këtë pikë, duhet të përmbushë kërkesat e nenit 82, të këtij ligji;
c) të forcojnë qeverisjen, administrimin e rrezikut dhe politikat për regjistrimet kontabël;
d) të kufizojnë objektin e aktiviteteve që kryejnë, si dhe të kundërpartive që lidhen me këto aktivitete;
e) të reduktojnë rrezikun që rrjedh nga këto aktivitete, produkte dhe sisteme, duke përfshirë aktivitetet e transferuara tek palë të treta, dhe të ndalojnë përfshirjen në këto aktivitete ose ofrimin e këtyre produkteve;
f) të përmbushin kërkesat për raportim shtesë në përputhje me nenin 87, pika 3, të këtij ligji ose të rritin frekuencën e raportimit;
g) të publikojë informacione që lidhen me aktivitetin e degës së vendit të tretë dhe janë me interes për publikun.

Neni 92
Bashkëpunimi ndërmjet autoriteteve përgjegjëse dhe kolegjeve të mbikëqyrësve

1. Banka e Shqipërisë bashkëpunon me autoritetet përgjegjëse që mbikëqyrin degët e vendeve të treta dhe filialet e të njëjtit grup të vendit të tretë dhe ndan informacione me to për të siguruar që të gjitha veprimtaritë e këtij grupi t’i nënshtrohen mbikëqyrjes së plotë, për të parandaluar shmangien e kërkesave rregullative mbikëqyrëse të zbatueshme ndaj grupeve të vendeve të treta, si dhe për të parandaluar çdo ndikim negativ në stabilitetin financiar. Banka e Shqipërisë lidh marrëveshje me shkrim për koordinimin dhe bashkëpunimin në përputhje me nenin 203, të këtij ligji.
2. Për qëllimet të pikës 1 të këtij neni, degët e vendeve të treta të kategorisë 1 i nënshtrohen mbikëqyrjes gjithëpërfshirëse të një kolegji të mbikëqyrësve në përputhje me nenin 204, të këtij ligji. Për këto qëllime zbatohen kërkesat e mëposhtme:
a) kur një kolegj mbikëqyrësish është krijuar për mbikëqyrjen e filialeve të një grupi të një vendi të tretë, degët e vendit të tretë të kategorisë 1 të të njëjtit grup përfshihen brenda fushëveprimit të këtij kolegji të mbikëqyrësve;
b) kur grupi i vendit të tretë ka degë të kategorisë 1 në më shumë se një shtet anëtar, por nuk ka filiale në Bashkimin Europian që t’i nënshtrohen parashikimeve të nenit 204, të këtij ligji krijohet një kolegj mbikëqyrësish për mbikëqyrjen e degëve të vendeve të treta të kategorisë 1;
c) kur grupi i vendit të tretë ka degë të kategorisë 1 në më shumë se një shtet anëtar ose të paktën një degë të vendit të tretë të klasës 1, dhe një ose më shumë filiale në Bashkimin Europian që nuk i nënshtrohen nenit 204, të këtij ligji, krijohet një kolegj mbikëqyrësish për mbikëqyrjen e degëve dhe filialeve të vendeve të treta.
3. Për qëllimet e shkronjave “b” dhe “c” të pikës 2 të këtij neni, autoriteti përgjegjës kryesor është ai i shtetit anëtar me degën e vendit të tretë më të madhe për nga totali i aktiveve, i cili kryen të njëjtin rol si mbikëqyrësi konsolidues në përputhje me nenin 204, të këtij ligji. 
4. Përveç detyrave të përcaktuara në nenin 204, të këtij ligji, kolegji i mbikëqyrësve:
a) përgatit një raport mbi strukturën dhe aktivitetet e grupit të vendit të tretë në Bashkimin Europian dhe përditëson atë raport çdo vit;
b) shkëmben informacion mbi rezultatet e procesit të rishikimit dhe vlerësimit mbikëqyrës të përmendur në nenin 90, të këtij ligji;
c) përpiqet të harmonizojë zbatimin e masave dhe kompetencave mbikëqyrëse të përmendura në nenin 91, të këtij ligji.
5. Kolegji i mbikëqyrësve, në rastet kur është e nevojshme, siguron koordinimin dhe bashkëpunimin e duhur me autoritetet përkatëse mbikëqyrëse të vendeve të treta.

Neni 93
Njoftimi i Autoritetit Bankar Evropian

Banka e Shqipërisë njofton Autoritetin Bankar Evropian (ABE-n) për:
a) të gjitha licencat e dhëna për degët e vendeve të treta dhe çdo ndryshim në këto licenca;
b) totalin e aktiveve dhe detyrimeve të degëve të vendeve të treta të licencuara, sipas raportimeve periodike;
c) emrin e grupit të vendit të tretë të cilit i përket një degë e vendit të tretë e licencuar.






KREU 4
MARRËDHËNIET ME VENDET E TRETA

Neni 94
Bashkëpunimi me autoritetet mbikëqyrëse të vendeve të treta në lidhje me mbikëqyrjen në baza të konsoliduara

1. Banka e Shqipërisë mund të lidhë marrëveshje me një ose më shumë autoritete të vendeve të treta mbi instrumentet e ushtrimit të mbikëqyrjes në bazë të konsoliduar për :
a) institucionet, shoqëritë mëmë të të cilave kanë zyrat e tyre qendrore në një vend të tretë;
b) institucionet e themeluara në vendet e treta, shoqëritë mëmë të të cilave, janë institucione ose shoqëri zotëruese financiare ose shoqëri zotëruese financiare të përziera, të cilat kanë zyrat e tyre qendrore në Republikën e Shqipërisë.
2. Marrëveshjet e përmendur në pikën 1 të këtij neni sigurojnë një bazë për shkëmbimin e informacionit të nevojshëm për mbikëqyrjen e institucioneve të kreditit, shoqërive zotëruese financiare ose shoqërive zotëruese financiare të përziera, në bazë të konsoliduar, midis palëve në marrëveshje (Bankës së Shqipërisë dhe autoriteteve mbikëqyrëse të vendeve të treta).

TITULLI VI
MBIKËQYRJA E KUJDESSHME

KREU 1
PARIMET E MBIKËQYRJES SË KUJDESSHME

SEKSIONI 1
Kompetenca dhe detyrat e shteteve anëtare të origjinës dhe pritëse

Neni 95
Kompetencat e Bankës së Shqipërisë në rolin e autoritetit përgjegjës të shtetit anëtar të origjinës ose pritës

1. Banka e Shqipërisë, në rolin e autoritetit përgjegjës të shtetit anëtar të origjinës, është përgjegjëse për mbikëqyrjen e kujdesshme të një institucioni, përfshirë edhe mbikëqyrjen e veprimtarive që ai kryen në përputhje me nenet 57 dhe 58 të këtij ligji, pa rënë ndesh me dispozitat e këtij ligji që parashikojnë përgjegjësinë e autoriteteve përgjegjëse të shtetit anëtar pritës.
2. Zbatimi i parashikimeve të pikës 1, të këtij neni, nuk pengon mbikëqyrjen në baza të konsoliduara.
3. Banka e Shqipërisë, në rolin e autoritetit përgjegjës të shtetit  anëtar pritës nuk trajton në mënyrë diskriminuese ose kufizuese një institucion për shkak se ai është i licencuar apo autorizuar në një shtet tjetër anëtar.

Neni 96
Bashkëpunimi në lidhje me mbikëqyrjen e institucioneve të kreditit që ofrojnë shërbime në territoret e shteteve anëtare të tjera nëpërmjet degëve

1. Banka e Shqipërisë bashkëpunon me autoritetin përgjegjës të shtetit anëtar pritës, për të mbikëqyrur veprimtarinë e institucioneve të kreditit që ofrojnë shërbime në territorin e atij shteti, veçanërisht nëpërmjet një dege. 
2. Banka e Shqipërisë, informon autoritetin përgjegjës të shtetit anëtar pritës mbi:
a) administrimin dhe strukturën e pronësisë së institucionit të kreditit në funksion të ushtrimit të mbikëqyrjes;
b) vlerësimin e plotësimit të kushteve për licencimin ose miratimet e autoriteteve të tjera mbikëqyrëse; 
c) likuiditetin, kërkesat për kapital/aftësinë paguese, sigurimin e depozitave, kufizimin e ekspozimeve të mëdha, faktorë të tjerë që mund të ndikojnë në rrezikun sistemik që paraqet institucioni i kreditit, procedurat administrative dhe kontabël dhe mekanizmat e kontrollit të brendshëm, në funksion të ushtrimit të mbikëqyrjes.
3. Banka e Shqipërisë i paraqet pa vonesë autoriteteve përgjegjëse të shtetit anëtar pritës, çdo informacion dhe gjetje në lidhje me mbikëqyrjen e likuiditetit në përputhje me kërkesat përkatëse të parashikuara në kuadrin rregullativ për një mbikëqyrje të kujdesshme dhe me kërkesat e Kreut 3, të Titullit VI të këtij ligji, që rregullojnë mbikëqyrjen mbi baza të konsoliduara të veprimtarive të kryera nga institucioni i kreditit nëpërmjet degëve të tij, deri në masën që këto informacione dhe gjetje janë të rëndësishme për mbrojtjen e depozituesve ose investitorëve në shtetin anëtar pritës.
4. Banka e Shqipërisë njofton pa vonesë autoritetet përgjegjëse të të gjitha shteteve anëtare pritëse, në rastet kur ndodh ose mund të pritet në mënyrë të arsyeshme të ndodhë, stresi i likuiditetit, në një institucion krediti. Ky njoftim përfshin gjithashtu detaje në lidhje me planifikimin dhe zbatimin e një plani rimëkëmbjeje dhe për çdo masë mbikëqyrëse të kujdesshme të marrë për këtë qëllim. 
5. Banka e Shqipërisë, me kërkesë të autoriteteve përgjegjëse të një shteti anëtar pritës, iu shpjegon mënyrën se si janë marrë në konsideratë informacionet dhe gjetjet e dhëna prej tyre. Në rastet kur pas komunikimit të informacionit dhe të gjetjeve, autoritetet përgjegjëse të shtetit anëtar pritës mendojnë se nuk janë marrë masat e duhura nga Banka e Shqipërisë, këta autoritete pasi të informojnë Bankën e Shqipërisë dhe Autoritetin Bankar Evropian (ABE), mund të marrin masat e duhura/që e shikojnë të arsyeshme për të parandaluar shkeljet e mëtejshme, me qëllim mbrojtjen e interesave të përgjithshëm të depozituesve, investitorëve dhe të personave të tjerë, të cilëve u ofrohen shërbimet bankare e financiare, ose për të mbrojtur stabilitetin e sistemit financiar.
6. Banka e Shqipërisë, në rolin e autoritetit përgjegjës të shtetit anëtar të origjinës, nëse nuk pajtohet me masat e parashikuara në pikën 5, të këtij neni, të marra ose të synuara nga autoritetet përgjegjëse të shtetit anëtar pritës, mund ta referojë çështjen tek Autoriteti Bankar Evropian (ABE) dhe pret vendimin e këtij Autoriteti brenda një muaji.
7. Banka e Shqipërisë mund të referojë çështjen tek Autoriteti Bankar Evropian (ABE) dhe të kërkojë ndihmën e tij, kur një kërkesë për bashkëpunim, veçanërisht për shkëmbimin e informacionit, është refuzuar ose nuk është adresuar brenda një kohe të arsyeshme nga autoriteti përgjegjës i një shteti anëtar tjetër.
8. Autoriteti Bankar Evropian, në rast të mosmarrëveshjes mes autoriteteve përgjegjëse, mund të veprojë në përputhje me kompetencat e tij të parashikuara në aktin që rregullon aktivitetin e ABE-s dhe gjithashtu mund të asistojë autoritetet përgjegjëse në arritjen e një marrëveshjeje për shkëmbimin e informacionit sipas këtij neni, me iniciativën e tij.

Neni 97
Bashkëpunimi për mbikëqyrjen e institucioneve të kreditit me zyrë qendrore në një shtet anëtar, që ofrojnë shërbime në territorin e Republikës së Shqipërisë

1. Banka e Shqipërisë bashkëpunon me autoritetin përgjegjës të shtetit anëtar të origjinës, për të mbikëqyrur një institucion krediti me zyrë qendrore në një shtet anëtar, që ofron shërbime në territorin e Republikës së Shqipërisë, veçanërisht nëpërmjet një dege. 
2. Banka e Shqipërisë i kërkon autoritetit përgjegjës të shtetit anëtar të origjinës, përveç detyrimeve të tjera për raportim të parashikuara në këtë ligj, edhe:
a) të gjithë informacionin në lidhje me administrimin dhe strukturën e pronësisë së institucionit të kreditit të referuar në pikën 1, të këtij neni, për qëllime të ushtrimit të funksionit të mbikëqyrjes;
b) të gjithë informacionin në lidhje me vlerësimin e plotësimit të kushteve për licencimin ose miratimet e autoriteteve përgjegjëse të shtetit anëtar të origjinës; dhe
c) informacion në funksion të ushtrimit të mbikëqyrjes së institucionit të kreditit, veçanërisht në lidhje me likuiditetin, aftësinë paguese, sigurimin e depozitave, kufizimin e ekspozimeve të mëdha, faktorë të tjerë që mund të ndikojnë në rrezikun sistemik që paraqet institucioni i kreditit, procedurat administrative dhe kontabël dhe mekanizmat e kontrollit të brendshëm.
3. Banka e Shqipërisë mund të kërkojë nga autoriteti përgjegjës i shtetit anëtar të origjinës, një shpjegim mbi mënyrën se si ky i fundit ka marrë në konsideratë informacionet dhe gjetjet e komunikuara prej Bankës së Shqipërisë, në lidhje me veprimtarinë e institucionit të kreditit të referuar në pikën 1 të këtij neni. Në rastet kur pas komunikimit të informacionit dhe të gjetjeve, Banka e Shqipërisë vlerëson se nuk janë marrë masat e duhura nga autoriteti përgjegjës i shtetit anëtar të origjinës, pasi informon autoritetin përgjegjës të shtetit anëtar të origjinës dhe Autoritetin Bankar Evropian (ABE), merr masat e duhura për të parandaluar shkeljet e mëtejshme, me qëllim mbrojtjen e interesave të përgjithshme të depozituesve, investitorëve dhe të personave të tjerë, të cilëve u ofrohen shërbimet bankare e financiare, ose për të mbrojtur stabilitetin e sistemit financiar.
4. Nëse autoriteti përgjegjës i shtetit anëtar të origjinës nuk pajtohet me masat e parashikuara në pikën 3, të këtij neni, të marra ose të synuara nga Banka e Shqipërisë, ai mund ta referojë çështjen tek Autoriteti Bankar Evropian (ABE) dhe të kërkojë ndihmën e tij, në përputhje me aktin që rregullon aktivitetin e këtij Autoriteti. 
5. Banka e Shqipërisë mund të referojë çështjen te Autoriteti Bankar Evropian (ABE) dhe të kërkojë ndihmën e tij, kur një kërkesë për bashkëpunim, veçanërisht për shkëmbimin e informacionit, është refuzuar ose nuk është adresuar brenda një kohe të arsyeshme nga autoriteti përgjegjës i një shteti tjetër anëtar.

Nënseksioni 1
Degë të rëndësishme

Neni 98
Vendimi për statusin e një dege të rëndësishme që vepron brenda territorit të Republikës së Shqipërisë

1. Banka e Shqipërisë, mund t'i kërkojë mbikëqyrësit konsolidues në rastet kur zbatohet pika 1, e nenit 200, të këtij ligji, që një degë e një institucioni krediti nga një shtet anëtar që ofron shërbime brenda territorit të Republikës së Shqipërisë, të konsiderohet e rëndësishme. Kur institucioni i kreditit nga shteti anëtar nuk është pjesë e një grupi institucionesh krediti në Bashkimin Evropian, Banka e Shqipërisë ia paraqet këtë kërkesë, autoritetit përgjegjës të shtetit anëtar të origjinës.
2. Në kërkesën e parashikuar në pikën 1, të këtij neni, Banka e Shqipërisë duhet të paraqesë arsyet për ta konsideruar degën si të rëndësishme, duke pasur parasysh veçanërisht sa vijon:
a) nëse totali i depozitave të degës së institucionit të kreditit, tejkalon 2 për qind të totalit të depozitave të sistemit bankar në Republikën e Shqipërisë;
b) ndikimin e mundshëm të një pezullimi ose ndalimi të ushtrimit të veprimtarisë së degës, në likuiditetin e tregut dhe sistemet e pagesave, kleringut dhe shlyerjes në Republikën e Shqipërisë; dhe
c) madhësinë dhe rëndësinë e degës, për sa i përket numrit të klientëve të sistemit bankar ose financiar të Republikës së Shqipërisë.
3. Banka e Shqipërisë, autoritetet përgjegjëse të shtetit anëtar të origjinës dhe, kur zbatohet pika 1, e nenit 200, të këtij ligji, mbikëqyrësi konsolidues, do të bashkëpunojnë për të arritur një vendim të përbashkët mbi përcaktimin e një dege si degë e rëndësishme.
4. Kur vendimi i përbashkët i parashikuar në pikën 3, të këtij neni nuk arrihet brenda dy muajve nga marrja e kërkesës së përmendur në pikën 1, të këtij neni, Banka e Shqipërisë do të marrë një vendim brenda një periudhe shtesë prej dy muajsh, nëse dega është ose jo, e rëndësishme. Në procesin e vendimmarrjes, Banka e Shqipërisë konsideron çdo vlerësim të mbikëqyrësit konsolidues ose të autoriteteve përgjegjëse të shtetit anëtar të origjinës.
5. Vendimet e përmendura në pikat 3 dhe 4, të këtij neni duhet të jenë të shkruara dhe të arsyetuara plotësisht. Këto vendime iu përcillen autoriteteve përgjegjëse përkatëse dhe janë detyruese dhe të zbatueshme për këto autoritete.
6. Vendimet e përmendura në pikat 3 dhe 4, të këtij neni nuk ndikojnë në kompetencat dhe përgjegjësitë e autoriteteve të tjera përgjegjëse sipas këtij ligji.
7. Nëse autoriteti përgjegjës i shtetit anëtar të origjinës nuk ka konsultuar Bankën e Shqipërisë në lidhje me hapat operativë të përcaktuar për planet e rimëkëmbjes së likuiditetit të ndërmarra nga autoriteti përgjegjës, ose nëse Banka e Shqipërisë, pas kryerjes së konsultimeve, vlerëson se hapat operativë të ndërmarra nga autoriteti përgjegjës i shtetit anëtar të origjinës nuk janë të përshtatshëm, ajo mund t’ia referojë çështjen Autoritetit Bankar Evropian dhe të kërkojë ndihmën e tij në përputhje me aktin që rregullon aktivitetin e këtij Autoriteti.
8. Banka e Shqipërisë do të bashkëpunojë me autoritetet përgjegjëse të shtetit anëtar të origjinës në të cilin institucioni i kreditit nga një shtet anëtar ka një degë me rëndësi në Republikën e Shqipërisë, kur planifikon dhe koordinon aktivitetet e përmendura në nenin 200, pika 1, shkronja “c” të këtij ligji.
9. Banka e Shqipërisë do të bashkëpunojë në kolegjin e mbikëqyrësve për degët e rëndësishme të institucionit të kreditit nga një shtet anëtar, që ofrojnë shërbime brenda territorit të Republikës së Shqipërisë, i cili është themeluar nga autoriteti përgjegjës i shtetit anëtar të origjinës, për qëllime të bashkëpunimit të parashikuar në nenin 180 dhe në nenin 200, pika 1, shkronja “c”, të këtij ligji dhe shkëmbimit të informacionit të parashikuar në nenin 206, pika 1, shkronjat “c” dhe “d” të këtij ligji, nëse autoriteti përgjegjës i shtetit anëtar të origjinës vendos ta ftojë Bankën e Shqipërisë të marrë pjesë në kolegj.

Neni 99
Vendimi mbi përcaktimin e një dege si të rëndësishme kur Banka e Shqipërisë është rolin e mbikëqyrësit konsolidues
1. Nëse Banka e Shqipërisë, si mbikëqyrës konsolidues, merr një kërkesë nga autoritetet përgjegjëse të një shteti tjetër anëtar, për të konsideruar si të rëndësishme, një degë të një institucioni krediti që ofron shërbime brenda territorit të atij shteti anëtar, Banka e Shqipërisë do të bashkëpunojë me autoritetet përgjegjëse të shtetit anëtar përkatës për të arritur një vendim të përbashkët mbi përcaktimin e degës si të rëndësishme.
2. Vendimi i përmendur në pikën 1, të këtij neni duhet të jetë i shkruar, i arsyetuar plotësisht, dhe t’i përcillet autoriteteve përgjegjëse përkatëse.
3. Nëse nuk arrihet një vendim i përbashkët mbi përcaktimin e degës si të rëndësishme, brenda dy muajve nga marrja e kërkesës sipas pikës 1, të këtij neni, dhe autoriteti përgjegjës i shtetit anëtar pritës merr një vendim për përcaktimin e degës si të rëndësishme brenda një periudhe shtesë prej dy muajsh, ai vendim do të njihet si detyrues dhe i zbatueshëm nga Banka e Shqipërisë.
4. Banka e Shqipërisë i komunikon autoritetit përgjegjës të shtetit anëtar ku është themeluar një degë e rëndësishme e një institucioni krediti që ka zyrën e tij qendrore në Republikën e Shqipërisë, informacionin e parashikuar në nenin 206, pika 1, shkronjat “c” dhe “d” të këtij ligji dhe planifikon dhe koordinon aktivitetet e përmendura në nenin 200, pika 1, shkronja “c” të këtij ligji, në bashkëpunim me autoritetet përgjegjëse të shtetit anëtar pritës.
5. Kur lind një situatë emergjente brenda institucionit të kreditit të përmendur në pikën 1, të nenit 202, të këtij ligji, Banka e Shqipërisë njofton pa vonesë autoritetet e përmendur në pikën 4, të nenit 108, dhe pikën 1, të nenit 110, të këtij ligji dhe Bordin Evropian të Rreziqeve Sistemike.
6. Banka e Shqipërisë i komunikon autoritetit përgjegjës të shtetit anëtar ku është themeluar një degë e rëndësishme e një institucioni krediti që ka zyrën qendrore në Republikën e Shqipërisë:
a) vlerësimin e rrezikut të institucionit të kreditit që ka një degë të rëndësishme, në baza individuale ose të konsoliduara, në përputhje me nenin 180 të këtij ligji dhe, kur është e aplikueshme, vlerësimin e rrezikut të parashikuar në pikën 2, të nenit 201, të këtij ligji, për aq sa këto vlerësime janë të rëndësishme për atë degë;
b) vendimet mbi masat mbikëqyrëse të vendosura të përmendura në nenet 187 dhe 191 të këtij ligji për aq sa këto vendime janë të rëndësishme për atë degë; dhe
c) vendimet që lidhen me vlefshmërinë e modeleve të brendshme për aq sa këto vendime janë të rëndësishme për atë degë.
7. Banka e Shqipërisë konsultohet me autoritetin përgjegjës të shtetit anëtar ku është themeluar një degë e rëndësishme e një institucioni krediti që ka zyrën qendrore në Republikën e Shqipërisë, për hapat operacionale të kërkuar në kuadër të planeve të rimëkëmbjes për likuiditetin sic parashikohet në pikën 11 të nenit 146 të këtij ligji, kur ato janë të rëndësishme për rreziqet e likuiditetit në monedhën e shtetit anëtar pritës.
Neni 100
Krijimi i kolegjit të mbikëqyrësve për degët e rëndësishme

1. Kur nuk është krijuar një kolegj i mbikëqyrësve sipas nenit 204, të këtij ligji dhe një institucion krediti me zyrë qendrore në Republikën e Shqipërisë ka degë të rëndësishme në shtete të tjera anëtare, Banka e Shqipërisë do të krijojë dhe do të kryesojë një kolegj mbikëqyrësish për të lehtësuar bashkëpunimin sipas nenit 96 dhe nenit 200, pika 1, shkronja “c”, si dhe shkëmbimin e informacionit të përmendur në nenin 206, pika 1, shkronjat “c” dhe “d” të këtij ligji.

2. Krijimi dhe funksionimi i kolegjit të përmendur në pikën 1, të këtij neni do të bazohet në marrëveshje me shkrim të përcaktuara nga Banka e Shqipërisë, pas konsultimit të saj me autoritetet përgjegjëse përkatëse. Banka e Shqipërisë vendos se cilat autoritete përgjegjëse marrin pjesë në një takim apo në një aktivitet të kolegjit, duke marrë parasysh edhe ndikimin e mundshëm të aktiviteteve mbikëqyrëse që do të planifikohen, mbi stabilitetin e sistemit financiar në shtetet anëtare përkatëse dhe detyrimet e përmendura në nenin 99, të këtij ligji.
3. Banka e Shqipërisë informon në mënyrë të plotë dhe paraprakisht, të gjithë anëtarët e kolegjit të mbikëqyrësve për organizimin e takimeve të planifikuara, çështjet kryesore që do të diskutohen dhe aktivitetet që duhet të merren në konsideratë. Banka e Shqipërisë gjithashtu informon në mënyrë të plotë dhe në kohë, të gjithë anëtarët e kolegjit të mbikëqyrësve për veprimet e ndërmarra në ato takime apo masat e zbatuara.

Neni 101
Kontrolli dhe inspektimi në vend i degëve të institucioneve të themeluara në një shtet tjetër anëtar

1. Banka e Shqipërisë, në rolin e autoritetit përgjegjës të shtetit anëtar pritës, siguron që autoriteti përgjegjës i shtetit anëtar të origjinës, kur një institucion i licencuar në një shtet tjetër anëtar kryen veprimtarinë e tij nëpërmjet një dege në Republikën e Shqipërisë, pasi të ketë informuar Bankën e Shqipërisë, mund të kryejë vetë ose nëpërmjet personave të emëruar për këtë qëllim, kontrolle në vend të informacionit të përmendur në nenin 96, të këtij ligji dhe inspektime të këtyre degëve.
2. Autoriteti përgjegjës i shtetit anëtar të origjinës, për qëllime të inspektimit të degëve, mund t'i drejtohet gjithashtu procedurave të tjera të përcaktuara në nenin 207, të këtij ligji.
3. Banka e Shqipërisë ka kompetencën të kryejë, për qëllime mbikëqyrëse, kontrolle dhe inspektime në vend të veprimtarive të kryera në territorin e Republikës së Shqipërisë nga degët e institucioneve të krijuara në shtete të tjera anëtare dhe të kërkojë informacion nga këto degë për veprimtaritë e tyre kur e konsideron të rëndësishme për arsye të stabilitetit të sistemit financiar në Republikën e Shqipërisë. Banka e Shqipërisë, para se të kryejë kontrolle dhe inspektime të tilla, konsultohet me autoritetin përgjegjës të shtetit anëtar të origjinës. Pas përfundimit të kontrolleve dhe inspektimeve, Banka e Shqipërisë i komunikon autoritetit përgjegjës të shtetit anëtar të origjinës informacionin e marrë dhe gjetjet që janë të rëndësishme për vlerësimin e rrezikut të institucionit ose për stabilitetin e sistemit financiar në territorin e Republikës së Shqipërisë. 
4. Kontrollet dhe inspektimet në vend të degëve kryhen në përputhje me legjislacionin e vendit ku ato kryhen.  

Neni 102
Kontrolli dhe inspektimi në vend i degëve të institucioneve të kreditit që ushtrojnë veprimtari në një shtet tjetër anëtar

1. Banka e Shqipërisë, në rolin e autoritetit përgjegjës të shtetit anëtar të origjinës, pasi të ketë informuar autoritetin përgjegjës të shtetit anëtar pritës, mund të kryejë vetë ose nëpërmjet personave të emëruar për këtë qëllim, kontrolle dhe inspektime në vend të informacionit të përmendur në nenin 96, të këtij ligji në degët e institucioneve të licencuara në Republikën e Shqipërisë, që ushtrojnë aktivitetin në shtete të tjera anëtare.
2. Banka e Shqipërisë, në rolin e autoritetit përgjegjës të shtetit anëtar të origjinës, për qëllime të inspektimit të degëve, mund t'i drejtohet gjithashtu procedurave të tjera të përcaktuara në nenin 207, të këtij ligji. 
3. Banka e Shqipërisë, në rolin e autoritetit përgjegjës të shtetit anëtar të origjinës, konsultohet me autoritetet përgjegjëse të shteteve të tjera anëtare ku ushtrojnë aktivitetin degët e institucioneve të licencuara në Republikën e Shqipërisë, dhe merr prej tyre informacionin dhe gjetjet e kontrolleve e inspektimeve të kryera prej tyre, që janë të rëndësishme për vlerësimin e rrezikut të institucionit ose për stabilitetin e sistemit financiar në shtetet anëtare përkatëse.
4. Banka e Shqipërisë, në rolin e autoritetit përgjegjës të shtetit anëtar të origjinës, merr parasysh informacionin dhe gjetjet e komunikuara nga autoritetet përgjegjëse të shteteve të tjera anëtare ku ushtrojnë aktivitetin degët e institucioneve të licencuara në Republikën e Shqipërisë, në përcaktimin e programit të ekzaminimit mbikëqyrës të përmendur në nenin 182, të këtij ligji, duke mbajtur në konsideratë edhe stabilitetin e sistemit financiar në shtetet anëtare përkatëse. 
5. Kontrollet dhe inspektimet në vend të degëve kryhen në përputhje me legjislacionin e vendit ku ato kryhen. 

SEKSIONI 2
Shkëmbimi i informacionit dhe sekreti profesional


Neni 103
Sekreti profesional

1. Të gjithë personat që punojnë ose që kanë punuar për Bankën e Shqipërisë, audituesit dhe ekspertët që veprojnë në emër të Bankës së Shqipërisë janë të detyruar të ruajnë sekretin profesional.
Pa rënë ndesh me rastet e trajtuara nga legjislacioni penal, informacioni konfidencial jepet vetëm në formë të përmbledhur, në mënyrë që institucionet e kreditit të mos mund të identifikohen.
Megjithatë, kur një institucion krediti deklaron falimentin ose eshte vendosur në likuidim të detyruar, informacioni konfidencial që nuk ka të bëjë me palët e treta të përfshira në përpjekjet për të shpëtuar atë institucion krediti mund të jepet për qellime te procedurave civile ose tregtare.

2. Pavarësisht parashikimeve të pikës 1, të këtij neni, Banka e Shqipërisë ka te drejte te shkëmbeje informacione me autoritete të tjera pergjegjese, si edhe te informoje Bordin Europian te Rreziqeve Sistemike (BERS), Autoritetin Bankar Evropian (ABE)-së ose Autoritetin Evropian te Titujve dhe Tregjeve (AETT), për qëllime të ushtrimit të mbikëqyrjes të kujdesshme, përfshirë dhe për çështje të parandalimit të pastrimit të parave dhe financimit të terrorizmit. Ky informacion trajtohet në përputhje me kërkesat e parashikuara në pikën 1, të këtij neni. 

3. Pavarësisht parashikimeve të pikës 1 të këtij neni, Banka e Shqipërisë ka të drejtë të publikojë rezultatin e stres testeve të kryera në përputhje me nenin 184, të këtij ligji, ose t’ia paraqesë  ABE-s rezultatin e stres testeve, në përputhje me aktin që rregullon aktivitetin e këtij Autoriteti.


Neni 104
Përdorimi i informacionit konfidencial

Banka e Shqipërisë e përdor informacionin konfidencial të marrë nga autoritetet e  tjera përgjegjëse sipas parashikimeve te nenit 103 të këtij ligji, vetëm gjatë kryerjes së detyrave të saj dhe për qëllimet e mëposhtme:
a) të vlerësimit nëse institucionet e kreditit plotësojne kërkesat e licencimit dhe të mbikëqyrjes së tyre në baza jo të konsoliduara ose të konsoliduara, gjatë ushtrimit të veprimtarisë, veçanërisht në lidhje me administrimin e likuiditetit, të aftësisë paguese, të ekspozimeve të mëdha, të procedurave administrative dhe kontabël dhe të  mekanizmave të kontrollit të brendshëm;
b) të vendosjes së masave mbikëqyrëse dhe gjobave;
c) në një ankesë kundër një vendimi të autoritetit përgjegjës duke përfshirë procedurat gjyqësore në përputhje me nenin 125, të këtij ligji;
d) në proceset gjyqësore të nisura në bazë të dispozitave të veçanta të parashikuara në legjislacionin e Bashkimit Evropian në fushën e institucioneve të kreditit.

Neni 105
Marrëveshjet e bashkëpunimit

Banka e Shqipërisë mund të lidhë marrëveshje bashkëpunimi, duke parashikuar shkëmbime informacioni, me autoritetet pergjegjese të vendeve të treta, me autoritetet ose organet e vendeve të treta në përputhje me nenin 106 dhe pikën 1, të nenit 107, të këtij ligji, vetëm nëse informacioni i shkëmbyer është subjekt i kërkesave të sekretit profesional, të paktën të barasvlefshme me ato të përcaktuara në nenin 103, pika 1 të këtij ligji, zbatohen nga palët në marrëveshje. Një shkëmbim i tillë informacioni bëhet për qëllimin e kryerjes së detyrave mbikëqyrëse të këtyre autoriteteve ose organeve përgjegjëse. 

Në rastet kur informacioni ka origjinën në një shtet tjetër anëtar, ai jepet vetëm me pëlqimin e shprehur të autoriteteve që e kanë dhënë këtë informacion dhe, sipas rastit, vetëm për qëllimet për të cilat këto autoritete kanë dhënë pëlqimin e tyre.

Neni 106
Shkëmbimi i informacionit ndërmjet autoriteteve përgjegjëse

Për qëllimet e kryerjes së funksioneve mbikëqyrëse, pika 1, e nenit 103 dhe neni 104, të këtij ligji nuk përjashtojnë shkëmbimin e informacionit ndërmjet Bankës së Shqipërisë dhe autoriteteve përgjegjëse brenda territorit të Republikës së Shqipërisë, autoriteteve përgjegjëse në shtete anëtare të ndryshme ose autoriteteve përgjegjëse si në vijim:
a) autoriteteve të ngarkuara me detyrën publike të mbikëqyrjes së subjekteve të tjera të sektorit financiar dhe autoriteteve përgjegjëse për mbikëqyrjen e tregjeve financiare;
b) autoriteteve ose organeve të ngarkuara me përgjegjësinë për ruajtjen e stabilitetit të sistemit financiar në shtetet anëtare dhe në vende të treta nëpërmjet përdorimit të rregullave makroprudenciale;
c) organeve ose autoriteteve që synojnë mbrojtjen e stabilitetit të sistemit financiar;
d) skemave të mbrojtjes kontraktuale ose institucionale që sigurojnë mbështetje të ndërsjellë për institucionet pjesëmarrëse, me qëllim ruajtjen e likuiditetit dhe aftësisë së tyre paguese siç parashikohet në kuadrin rregullativ për një mbikëqyrje të kujdesshme; 
e) organeve të përfshira në likuidimin dhe falimentimin e institucioneve dhe në procedura të tjera të ngjashme;
f) personave përgjegjës për kryerjen e kontrolleve ligjore të llogarive të institucioneve, shoqërive të sigurimit dhe institucioneve financiare;
g) autoriteteve përgjegjëse për mbikëqyrjen e subjekteve të parashikuara në legjislacionin për parandalimin e pastrimit të parave dhe të financimit të terrorizmit në Bashkimin Europian dhe Agjencitë e Inteligjencës Financiare;
h) autoriteteve ose organeve përgjegjëse për zbatimin e kërkesave ligjore për riorganizimin juridik brenda një grupi bankar.
Për qëllime të ushtrimit të funksioneve të tyre, nenet 103, pika 1 dhe 104 të këtij ligji, nuk përjashtojnë shkëmbimin e informacionit të nevojshëm me organet që administrojnë skemat e sigurimit të depozitave dhe skemat e kompensimit të investitorëve.
Informacioni i shkëmbyer në çdo rast i nënshtrohet kërkesave të sekretit profesional të paktën të barasvlefshme me ato të përcaktuara në nenin 103, pika 1. 
Nenet 103, pika 1 dhe 104 të këtij ligji nuk përjashtojnë shkëmbimin e informacionit ndërmjet Bankës së Shqipërisë dhe organeve tatimore vendase në përputhje me legjislacionin përkatës. Kur informacioni ka origjinën në një shtet tjetër anëtar, ai shkëmbehet me marrëveshje të shprehur të autoriteteve përgjegjëse që e kanë hartuar atë, vetëm siç parashikohet në fjalinë e parë të këtij paragrafi. 

Neni 107
Shkëmbimi i informacionit me autoritete të tjera 

1. Pavarësisht nga parashikimet në nenet 103, 104 dhe 105 të këtij ligji, Banka e Shqipërisë siguron dhe shkëmben informacionin me autoritete të tjera, si:
a) organet e përfshira në likuidimin dhe falimentimin e institucioneve dhe në procedura të tjera të ngjashme;
b) skemat e mbrojtjes kontraktuale ose institucionale që sigurojnë mbështetje të ndërsjellë për institucionet pjesëmarrëse, me qëllim ruajtjen e likuiditetit dhe aftësisë së tyre paguese, siç përcaktohet në kuadrin rregullativ për një mbikëqyrje të kujdesshme;
c) personat e ngarkuar me kryerjen e auditimeve ligjore të llogarive të institucioneve, shoqërive të sigurimit dhe institucioneve financiare.
2. Në rastet e përmendura në pikën 1, të këtij neni, Banka e Shqipërisë kërkon të paktën plotësimin e kushteve të mëposhtme:
a) informacioni shkëmbehet me qëllim kryerjen e funksioneve të përmendura në pikën 1, të këtij neni;
b) informacioni i marrë i nënshtrohet kërkesave të sekretit profesional të paktën të barasvlershme me ato të përmendura në nenin 103, pika 1, të këtij ligji;
c) kur informacioni eshte marrë nga një shtet tjetër anëtar, ai nuk mund te jepet pa miratimin e autoritetit përgjegjës që e ka dhënë atë informacion dhe, sipas rastit, vetëm për qëllimet, për të cilat ky autoritet ka dhënë miratimin e tij.
3. Pavarësisht nga parashikimet në nenet 103, 104 dhe 105 të këtij ligji, Banka e Shqipërisë, me qëllim forcimin e stabilitetit dhe integritetit të sistemit financiar, siguron dhe shkëmben informacion me autoritetet përgjegjëse dhe autoritete ose organe përgjegjëse për konstatimin dhe hetimin administrativ të shkeljeve të ligjit për shoqëritë tregtare.
Në raste të tilla, Banka e Shqipërisë kërkon të paktën plotësimin e kushteve të mëposhtme:
a) informacioni të shkëmbehet me qëllim konstatimin dhe hetimin administrativ te shkeljeve të ligjit për shoqëritë tregtare;
b) informacioni i marrë t’i nënshtrohet kërkesave të sekretit profesional të barasvlershme të paktën me ato të përmendura në nenin 103, pika 1, të këtij ligji;
c) kur informacioni është marrë nga një shtet tjetër anëtar, ai nuk mund të jepet pa miratimin e autoritetit përgjegjës që e ka dhënë atë informacion dhe, sipas rastit, vetëm për qëllimet, për të cilat ky autoritet ka dhënë miratimin e tij.
4. Kur autoritetet ose organet e përmendura në pikën 1, të këtij neni, në funksion të kompetencës së tyre specifike, kryejnë detyrën e konstatimit ose hetimit administrativ me ndihmën e personave të emëruar për këtë qëllim dhe jo të punësuar në sektorin publik, Banka e Shqipërisë mund të zgjerojë mundësinë e shkëmbimit të informacionit të parashikuar në paragrafin e parë të pikës 3, të këtij neni, me këta persona, sipas kushteve të përcaktuara në paragrafin e dytë të pikës 3, të këtij neni.
5. Banka e Shqipërisë i komunikon ABE-së emrat e autoriteteve ose organeve që mund të marrin informacion në përputhje me këtë nen.
6. Për të zbatuar pikën 4, të këtij neni, autoritetet ose organet e përmendura në pikën 3, të këtij neni iu komunikojnë autoriteteve përgjegjëse që kanë shpërndarë informacionin, emrat dhe përgjegjësitë e sakta të personave, të cilëve do t'u dërgohet informacioni.

Neni 108
Dhënia e informacionit në lidhje me politikën monetare, mbrojtjen e depozitave, rrezikun sistemik dhe sistemet e pagesave

1. Banka e Shqipërisë shkëmben informacion me autoritetet e mëposhtme:
a) bankat qendrore të Sistemit Evropian të Bankave Qendrore (SEBQ) dhe organe të tjera me funksion të ngjashëm, në kapacitetin e tyre si autoritete monetare, kur informacioni është i rëndësishëm për ushtrimin e detyrave të tyre përkatëse ligjore, që përfshijnë zbatimin e politikës monetare dhe sigurimin e likuiditetit të lidhur me të, mbikëqyrjen e pagesave, sistemet e klerimit dhe të shlyerjes dhe ruajtjen e stabilitetit të sistemit financiar;
b) skemat e mbrojtjes kontraktuale ose institucionale që sigurojnë mbështetje të ndërsjellë për institucionet pjesëmarrëse, me qëllim ruajtjen e likuiditetit dhe aftësisë së tyre paguese, siç përcaktohet në kuadrin rregullativ për një mbikëqyrje të kujdesshme;
c) sipas rastit, autoritete të tjera publike përgjegjëse për mbikëqyrjen e sistemeve të pagesave;
Bordin Evropian të Mbikëqyrjes së Rrezikut Sistemik (BERS), Autoritetin Bankar Evropian (ABE), Autoriteti Evropian i Sigurimeve dhe Pensioneve Profesionale (AESPP), kur ky informacion është i rëndësishëm për ushtrimin e detyrave të tyre, në zbatim të akteve ligjore për funksionimin e këtyre autoriteteve. 
2. Informacioni i shkëmbyer ndërmjet autoriteteve sipas pikës 1 të këtij neni mund të përdoret për qëllimet e përcaktuara në nenin 104 të këtij ligji.
3. Informacioni i marrë në përputhje me pikat 1 dhe 2 të këtij neni i nënshtrohet kërkesave të sekretit profesional të paktën të barasvlershme me ato të parashikuara në nenin 103, pika 1, të këtij ligji.
4. Banka e Shqipërisë siguron që, në një situatë emergjente siç parashikohet në nenin 202, pika 1, të këtij ligji, t'i komunikojë informacionin, pa vonesë, bankave qendrore të Sistemit Evropian të Bankave Qendrore (SEBQ) kur ky informacion është i rëndësishëm për ushtrimin e detyrave të tyre statutore, duke përfshirë zbatimin e politikës monetare dhe sigurimin e likuiditetit të lidhur me të, mbikëqyrjen e pagesave, sistemet e klerimit dhe të shlyerjes, dhe ruajtjen e stabilitetit të sistemit financiar, si dhe Bordit Europian të Rreziqeve Sistemike, kur një informacion i tillë është i rëndësishëm për ushtrimin e detyrave të tij statutore.

Neni 109
Dhënia e informacionit institucioneve ndërkombëtare

1.Banka e Shqipërisë, pavarësisht neneve 103, pika 1 dhe 104, të këtij ligji, në varësi të kushteve të përcaktuara në pikat 2, 3 dhe 4 të këtij neni, mund t’i japë informacione të caktuara institucioneve ndërkombëtare të mëposhtme:
a) Fondit Monetar Ndërkombëtar dhe Bankës Botërore, për qëllime të vlerësimeve për Programin e Vlerësimit të Sektorit Financiar;
b) Bankës për Shlyerjet Ndërkombëtare, për qëllime të analizave sasiore të ndikimeve;
c) Bordit të Stabilitetit Financiar, për qëllime të funksionit të tij monitorues.

2. Banka e Shqipërisë mund të ndajë informacion konfidencial me institucionet e parashikuara në pikën 1, vetëm pas një kërkese nga institucioni përkatës, ku të paktën plotësohen kushtet e mëposhtme:
a) kërkesa është e arsyetuar si duhet në funksion të detyrave specifike të institucionit kërkues në përputhje me mandatin e tij ligjor; 
b) kërkesa është mjaft e saktë sa i përket natyrës, shkallës dhe formatit të informacionit të kërkuar, dhe mënyrës së zbardhjes ose transmetimit të tij;
c) informacioni i kërkuar është absolutisht i nevojshëm për kryerjen e detyrave të veçanta të institucionit kërkues dhe nuk shkon përtej detyrave ligjore që i janë ngarkuar këtij institucioni; 
d) informacioni iu dërgohet ekskluzivisht personave të përfshirë drejtpërdrejt në kryerjen e detyrës specifike;
e) personat që kanë akses në informacion i nënshtrohen kërkesave të sekretit profesional të paktën të barazvlershme me ato të përmendura në nenin 103 pika 1, të këtij ligji.
3. Kur kërkesa bëhet nga ndonjë prej institucioneve të përmendura në pikën 1, të këtij neni, Banka e Shqipërisë mund të dërgojë vetëm informacion të përmbledhur ose anonim dhe mund të ndajë informacione të tjera vetëm në mjediset e saj.

4. Për sa kohë që dhënia e informacionit përfshin përpunimin e të dhënave personale, çdo përpunim i të dhënave personale nga institucioni kërkues duhet të jetë në përputhje me kërkesat e përcaktuara në aktet e Parlamentit Evropian dhe të Këshillit të Europës, për mbrojtjen e personave fizikë në lidhje me përpunimin e të dhënave personale dhe për lëvizjen e lirë të këtyre të dhënave.

Neni 110
Dhënia e informacionit institucioneve të tjera

1. Pavarësisht nga neni 103 pika 1 dhe neni 104, Banka e Shqipërisë, mund të japë informacion institucioneve të tjera përgjegjëse që sipas legjislacionit përkatës mbikëqyrin institucionet, institucionet financiare dhe shoqëritë e sigurimit dhe inspektorët që veprojnë në emër të këtyre institucioneve.

Dhënia e informacioneve të tilla mund të bëhet vetëm kur është e nevojshme për arsye të mbikëqyrjes së kujdesshme dhe ndërhyrjes së jashtëzakonshme të institucioneve me probleme. Pa cënuar pikën 2, të këtij neni, personat që kanë akses në informacion iu nënshtrohen kërkesave të sekretit profesional të paktën të barasvlershme me ato të përmendura në nenin 103 pika 1.

Në një situatë emergjente siç përmendet në nenin 202, pika 1 e këtij ligji, Banka e Shqipërisë mund t’i japë informacion autoriteteve përgjegjëse të përmendura në paragrafin e parë të kësaj pike në të gjitha shtetet anëtare të prekura.
2. Banka e Shqipërisë mund të japë informacione në lidhje me mbikëqyrjen e kujdesshme të institucioneve të kreditit për autoritetet që e gëzojnë këtë të drejtë me ligj, sipas kushteve të mëposhtme:
a) institucionet që kanë një mandat të përcaktuar me ligj, për të hetuar ose shqyrtuar veprimet e Bankës së Shqipërisë për mbikëqyrjen e institucioneve të kreditit;
b) informacioni është shumë i nevojshëm për përmbushjen e mandatit të përmendur në shkronjën “a”;
c) personat me akses në informacion i nënshtrohen kërkesave të sekretit profesional siç parashikohet në nenin 103, pika 1, e këtij ligji;
d) kur informacioni ka origjinën në një shtet tjetër anëtar, ky informacion nuk mund të jepet  pa pëlqimin e shprehur të autoriteteve përgjegjëse që e kanë dhënë dhe, vetëm për qëllimet për të cilat këto autoritete kanë dhënë miratimin e tyre.
Kur publikimi i informacionit në lidhje me mbikëqyrjen e kujdesshme përfshin përpunimin e të dhënave personale, çdo përpunim nga subjektet e përmendura në këtë nen do të jetë në përputhje me legjislacionin për mbrojtjen e të dhënave personale.

Neni 111
Dhënia e informacionit të marrë nga verifikimet dhe inspektimet në vend

Banka e Shqipërisë siguron që informacioni i marrë sipas pikës 3, të nenit 101, pikës 2, të  nenit 103 dhe nenit 106, të këtij ligji, si dhe informacioni i marrë gjatë një verifikimi ose inspektimi në vend, të parashikuar në pikat 1 dhe 2 të nenit 101, të këtij ligji, të mos i jepet subjekteve të tjera, sipas nenit 110, të këtij ligji, me përjashtim të rastit kur është marrë pëlqimi i shprehur i autoriteteve përgjegjëse që kanë dhënë këtë informacion, ose i autoriteteve përgjegjëse të shtetit anëtar në të cilin është kryer një verifikim ose inspektim në vend i tillë.

Neni 112
Dhënia e informacionit në lidhje me shërbimet e klerimit dhe shlyerjes

1. Banka e Shqipërisë ia komunikon informacionin konfidencial të përmendur në nenet 103, 104 dhe 105, të këtij ligji, një institucioni përgjegjës për klerimin dhe shlyerjen ose një organi tjetër të ngjashëm të njohur sipas legjislacionit vendas për ofrimin e shërbimeve të klerimit ose shlyerjes, nëse e konsideron se një komunikim i tillë është i nevojshëm për të siguruar funksionimin e duhur të këtyre institucioneve në lidhje me mospagesat ose dështimet e mundshme nga pjesëmarrësit e tregut. Subjektet përgjegjëse për klerimin dhe shlyerjen, i nënshtrohen kërkesave të sekretit profesional të paktën të barasvlershme me ato të përmendura në nenin 103, pika 1, të këtij ligji.
2. Banka e Shqipërisë, megjithatë, siguron që informacioni i marrë nga autoritete të tjera përgjegjëse, sipas nenit 103, pika 2, të këtij ligji, të mos i jepet subjekteve të përmendura në pikën 1, pa pëlqimin e shprehur të autoriteteve përgjegjëse, të cilat e kanë dhënë atë informacion.
Neni 113
Përpunimi i të dhënave personale

Përpunimi i të dhënave personale për qëllimet e këtij ligji kryhet në përputhje me legjislacionin shqiptar dhe atë evropian për mbrojtjen e të dhënave personale.

SEKSIONI 3
Detyrat e personave përgjegjës për auditimin e pasqyrave financiare vjetore, mbi baza individuale apo të konsoliduara

Neni 114
Detyrat e personave përgjegjës për auditimin e pasqyrave financiare vjetore, mbi baza individuale apo të konsoliduara

1. Çdo auditues ligjor i miratuar i cili në bazë të legjislacionit për auditimin ligjor kryen auditimin e pasqyrave financiare vjetore, mbi baza individuale apo të konsoliduara të një institucioni krediti, është i detyruar të raportojë menjëherë pranë Bankës së Shqipërisë kur gjatë kryerjes së auditimit ligjor merr dijeni për çdo fakt ose vendim në lidhje me atë institucion, që:
a) përbën shkelje të dispozitave ligjore dhe nënligjore që rregullojnë licencimin apo ushtrimin e veprimtarisë të institucioneve;
b) ndikon në funksionimin e vazhdueshëm të institucionit;
c) çon në refuzimin e certifikimit të pasqyrave financiare ose në shprehjen e rezervave në raportin auditues.
2. Nëse personi i përmendur në pikën 1, të këtij neni, auditon pasqyrat financiare të një shoqërie e cila ka lidhje të ngushta kontrolli me institucionin, ka gjithashtu detyrimin të raportojë pranë Bankës së Shqipërisë çdo fakt ose vendim për të cilin merr dijeni gjatë kryerjes së një detyre siç përshkruhet në pikën 1, të këtij neni.
3. Banka e Shqipërisë mund të kërkojë zëvendësimin e audituesit ligjor të përmendur në pikën 1 të këtij neni nëse ai vepron në kundërshtim me detyrimet e tij sipas kësaj pike.
4. Dhënia e informacionit, në mirëbesim Bankës së Shqipërisë sipas pikës 1, të këtij neni, nuk përbën shkelje të asnjë kufizimi për nxjerrjen e informacionit të parashikuar në dispozita ligjore dhe nënligjore apo edhe në kontratë dhe nuk ngarkon me asnjë përgjegjësi personat që japin informacionin. 
Dhënia e informacionit bëhet njëkohësisht tek organi drejtues i institucionit, përveç rasteve kur ka arsye bindëse për të mos e dhënë informacionin. 
5. Një auditues ligjor nuk mund të realizojë auditimin e më shumë se 5 (pesë) institucioneve të kreditit dhe degë të vendeve të treta.

SEKSIONI 4
Masat mbikëqyrëse,  gjobat dhe e drejta e ankimit

Neni 115
Masat mbikëqyrëse dhe kompetencat për të vendosur gjoba

1. Banka e Shqipërisë merr masat mbikëqyrëse, të parashikuara në këtë ligj ndaj institucioneve, shoqërive zotëruese financiare dhe shoqërive zotëruese financiare të përziera, që janë të nevojshme për ushtrimin e një veprimtarie të sigurt dhe të qëndrueshme të tyre. Në këto masa përfshihet revokimi i licencës në përputhje me nenin 30, masat mbikëqyrëse të përmendura në nenet 186 deri 191, të këtij ligji si dhe masat e përmendura në nenin 35, pika 7 të këtij ligji.
2. 
Banka e Shqipërisë ushtron kompetencat e saj për të marrë masa mbikëqyrëse dhe për të vendosur gjoba në përputhje me këtë ligj, në njërën nga mënyrat e mëposhtme:
(a) në mënyrë të drejtpërdrejtë;
(b) në bashkëpunim me autoritete të tjera;
(c) nën përgjegjësinë e saj duke i deleguar këto kompetenca autoriteteve homologe;
(d) duke aplikuar te autoritetet gjyqësore kompetente, kur kjo është e zbatueshme.
3. Masat mbikëqyrëse, gjobat dhe masat e tjera administrative të cilat vendosen nga Banka e Shqipërisë duhet të jenë efektive, proporcionale dhe të argumentuara.
4. Gjobat e vendosura nga Banka e Shqipërisë sipas dispozitave të këtij ligji janë tituj ekzekutiv.

Neni 116
Gjoba me pagesa periodike dhe masat e tjera administrative

1. Pa rene ndesh me fuqitë mbikqyrëse të autoriteteve pergjegjese të përmendura nenin 115 të këtij ligj, Banka e Shqipërisë ka të drejtën të vendosë gjoba me pagesa periodike dhe masa të tjera administrative në lidhje me shkeljet e dispozitave të këtij ligji dhe kuadrit rregullativ për një mbikëqyrje të kujdesshme, si dhe të vendimeve të marra prej saj në bazë të këtyre dispozitave. Banka e Shqipërisë merr të gjitha masat e nevojshme për të siguruar zbatimin e këtyre masave. Dënimet administrative, pagesat periodike të gjobave dhe masat e tjera administrative duhet të jenë efektive, proporcionale dhe frenuese.
2. Banka e Shqipërisë, referuar masave të përmendura në pikën 1, të këtij neni të marra për institucionet, shoqëritë zotëruese financiare dhe shoqëritë zotëruese financiare të përziera, vendos gjoba me pagesa periodike dhe masa të tjera administrative për anëtarët e organeve drejtuese, drejtuesit e lartë, drejtuesit e funksioneve kryesore, punonjësit e tjerë, të cilët kanë një ndikim të rëndësishëm në profilin e rrezikut të institucionit, siç referohet në nenin 175, pika 2, të këtij ligji dhe ndaj individit përgjegjës për shkeljen e dispozitave ligjore.
3. Vendosja e gjobave me pagesa periodike nuk e pengon Bankën e Shqipërisë të vendose gjoba dhe masa të tjera administrative për të njëjtën shkelje.
4. Banka e Shqipërisë ka të drejtë të mbledhë të gjithë informacionin e nevojshëm dhe të kryejë hetimin administrativ për ushtrimin e funksionit të saj mbikëqyrës. Këto të drejta përfshijnë: 
a) kompetencat për t'u kërkuar individëve, personave fizikë ose juridikë të mëposhtëm që të japin të gjithë informacionin që është i nevojshëm, në mënyrë që Banka e Shqipërisë të kryejë funksionet e saj. Informacioni sipas kësaj pike mund të kërkohet të jepet në mënyrë periodike dhe në formate të specifikuara për qëllime mbikëqyrëse dhe statistikore përkatëse nga:  
i. çdo institucion në Republikën e Shqipërisë;
ii. shoqëritë zotëruese financiare të themeluara në Republikën e Shqipërisë;
iii. shoqëritë zotëruese financiare të përziera të themeluara në Republikën e Shqipërisë; 
iv. shoqëritë zotëruese me aktivitet të përzier të themeluara në Republikën e Shqipërisë; 
v. personat që kanë lidhje të ngushta ose kontrollojnë subjektet e përmendura në nënpikat (i) deri (iv);
vi. palët e treta tek të cilat subjektet e përmendura në nënpikat (i) deri në (iv) të kësaj shkronje kanë transferuar funksione ose aktivitete, duke përfshirë ofruesit e shërbimeve të teknologjisë së informacionit dhe komunikimit (TIK-ut), apo subjekte të tjera parashikuara në kuadrin rregullativ për qëndrueshmërinë operacionale digjitale. 
b) kompetencat për të kryer hetimet administrative të nevojshme për çdo person të përmendur në shkronjën “a” të kësaj pike të themeluar ose me zyrë qendrore në Republikën e Shqipërisë, duke përfshirë të drejtën:
i. për të kërkuar vënien në dispozicion të dokumenteve;
ii. për të shqyrtuar librat kontabël, regjistrimet dhe të dhënat e këtyre personave dhe për të marrë kopje ose ekstrakte nga libra dhe regjistrime të tilla kontabël;
iii. për të marrë shpjegime me shkrim ose me gojë nga çdo person i përmendur në këtë pikë, ose përfaqësuesit ose punonjësit e tyre;
iv. për të intervistuar çdo person tjetër që pranon të intervistohet me qëllim mbledhjen e informacionit në lidhje me objektin e një hetimi administrativ; dhe
v. për të kryer të gjitha inspektimet e nevojshme në ambientet e biznesit të personave juridikë të përmendur në shkronjën “a” të kësaj pike, nënpikat (i) deri në (vi) dhe të çdo shoqërie tjetër të përfshirë në mbikëqyrjen e konsoliduar ku Banka e Shqipërisë është mbikëqyrësi konsolidues, me kusht që të njoftohen paraprakisht autoritetet përgjegjëse përkatëse. 
5. Banka e Shqipërisë, në rastet kur një inspektim kërkon autorizim nga një autoritet gjyqësor sipas legjislacionit përkatës, ndjek procedurat për marrjen e autorizimit. 

Neni 117
Gjobat për shkeljen e kërkesave mbi licencimin, blerjen ose shitjen e pjesëmarrjes influencuese, transferimet e aktiveve dhe detyrimeve, bashkimet ose ndarjet

1. Banka e Shqipërisë vendos gjoba, gjoba me pagesa periodike dhe merr masa të tjera administrative sipas përcaktimeve të këtij ligji, në rastet kur:
a) subjekti kryen veprimtari si institucion krediti pa marrë licencën në kundërshtim me nenin 11, të këtij ligji;
b) subjekti ushtron njërën prej veprimtarive të tregtimit për llogari të vet apo të nënshkrimit të instrumenteve financiare dhe/ose hedhjes në treg të instrumenteve financiare në bazë të angazhimit në transaksion, siç parashikohen në legjislacionin për tregjet e kapitalit, që plotëson pragun e përcaktuar në këtë ligj dhe që nuk është i autorizuar si institucion krediti, me përjashtim të subjekteve që kërkojnë përjashtimin sipas nenit 12, të këtij ligji;
c) marrja e depozitave ose fondeve të tjera të ripagueshme nga publiku, kryhet pa u licencuar si institucion krediti në kundërshtim me nenin 17, të këtij ligji;
d) një pjesëmarrje influencuese në një institucion krediti është përftuar apo rritur drejtpërdrejt ose tërthorazi, në mënyrë që përqindja e të drejtave të votës ose e kapitalit arrin ose tejkalon nivelet e përcaktuara në nenin 38, pika 1, të këtij ligji, ose institucioni i kreditit bëhet filiali i blerësit, pa miratimin e Bankës së Shqipërisë, ose gjatë periudhës së vlerësimit nga Banka e Shqipërisë, apo në kundërshtim me refuzimin e Bankës së Shqipërisë; 
e) një pjesëmarrje influencuese në një institucion krediti transferohet drejtpërdrejt ose tërthorazi, apo zvogëlohet, në mënyrë që përqindja e të drejtave të votës ose e kapitalit bie nën nivelet e përcaktuar në nenin 42, të këtij ligji, ose institucioni i kreditit pushon së qeni një filial i personit juridik që zotëron pjesëmarrje influencuese, pa njoftuar me shkrim Bankën e Shqipërisë;
f) një shoqëri zotëruese financiare, ose një shoqëri zotëruese financiare e përzier nuk aplikon për miratim sipas përcaktimeve të pikës 1, të nenit 35 të këtij ligji, ose shkel çdo kërkesë tjetër të përcaktuar në nenin 35;
g) një blerës i propozuar në kundërshtim me pikën 1, të nenit 45, të këtij ligji nuk njofton Bankën e Shqipërisë për zotërimin e drejtpërdrejtë ose të tërthortë të një pjesëmarrje të rëndësishme;
h) çdo subjekt i përmendur në nenin 48, të këtij ligji nuk njofton Bankën e Shqipërisë për shitjen e drejtpërdrejtë ose të tërthortë të një pjesëmarrje të rëndësishme që tejkalon 15 për qind të kapitalit të pranuar të subjektit blerës;
i) çdo subjekt i përmendur në pikën 1, të nenit 50 të këtij ligji kryen një transferim të aktiveve dhe detyrimeve pa njoftuar Bankën e Shqipërisë, sipas përcaktimeve të atij neni;
j) çdo subjekt i përmendur  në pikën 1, të nenin 53 të këtij ligji, kryen një bashkim ose ndarje në kundërshtim me atë nen. 
2. Për shkeljet e përmendura në pikën 1, të këtij neni, Banka e Shqipërisë merr masat si vijon:
a) vendos ndëshkimin me gjobë në masën e mëposhtme: 
i. në rastin e një personi juridik, deri në 10 për qind të të Ardhurës Totale Neto nga Aktiviteti Bankar – ATNAB vjetore;
ii. në rastin e një individi, deri në ekuivalentin në lekë të shumës prej 5 milionë euro;
iii. deri në dyfishin e shumës së fitimeve të realizuara ose humbjeve të shmangura për shkak të shkeljes, kur mund të përcaktohen këto fitime ose humbje;
b) vendos gjoba që paguhen në mënyrë periodike në masat e mëposhtme:
i. në rastin e një personi juridik, deri në 5 për qind të ATNAB mesatare ditore, të cilat, në rastin e një shkeljeje të vazhdueshme, personi juridik është i detyruar t'i paguajë për çdo ditë shkelje deri në përfundim të shkeljes. Pagesa periodike e gjobës mund të vendoset për një periudhë deri në gjashtë muaj nga data e përcaktuar në vendimin e Bankës së Shqipërisë për përfundimin e shkeljes dhe vendosjen e pagesës periodike të gjobës;
ii. në rastin e një individi, gjoba me pagesa periodike deri në ekuivalentin në lekë të shumës prej 50.000 euro të cilat, në rastin e një shkeljeje të vazhdueshme, individi është i detyruar të paguajë për çdo ditë shkelje, deri në përfundim të shkeljes. Pagesa periodike e gjobës mund të vendoset për një periudhë deri në gjashtë muaj nga data e përcaktuar në vendimin e Bankës së Shqipërisë për përfundimin e shkeljes dhe vendosjen e pagesës periodike të gjobës;

c) merr masa të tjera administrative të mëposhtme:
i) njofton publikun duke identifikuar, natyrën e shkeljes dhe personin, institucionin, shoqërinë zotëruese financiare, shoqërinë zotëruese financiare të përzier ose shoqërinë mëmë të ndërmjetme në BE, që konsiderohen përgjegjës për shkeljen;
ii)  nxjerr një urdhër  për individin dhe personin juridik për ndërprerjen  e shkeljes dhe mos përsëritjen e saj;
iii) pezullon të drejtat e votës të aksionarit ose aksionarëve që konsiderohen përgjegjës për shkeljet e përmendura në pikën 1 të këtij neni;
iv) ndalon përkohësisht ushtrimin e funksioneve të një anëtari të organit drejtues ose çdo personi tjetër që konsiderohet përgjegjës për shkeljen në bazë të nenit 116, pika 2 të këtij ligji. 
Për qëllimet e nënpikës “i”, të shkronjës “b” të kësaj pikë, Banka e Shqipërisë mund të përcaktojë një shumë maksimale më të lartë për pagesat periodike të gjobave që do të zbatohen për çdo ditë shkeljeje.
Me përjashtim të nënpikës “i”, të shkronjës “b” të kësaj pike, Banka e Shqipërisë mund të aplikojnë pagesa periodike të gjobave në baza javore ose mujore. Në këtë rast, shuma maksimale e pagesave periodike të gjobave që do të aplikohen për periudhën përkatëse javore ose mujore, nuk do të kalojë shumën maksimale të pagesave periodike të gjobave që do të zbatoheshin në baza ditore për periudhën përkatëse.
Në rastin e pagesave periodike të gjobave Banka e Shqipërisë mund të vendose një datë të caktuar për fillimin e shlyerjes e cila mund të jetë edhe e mëvonshme nga data e marrjes së vendimit.

3. ATNAB vjetore, e përmendur në pikën 2, shkronja “a” nënpika (i), të këtij neni është shuma e zërave të mëposhtëm, të përcaktuar në përputhje me kuadrin rregullativ për një mbikëqyrje të kujdesshme:
a) të ardhurat nga interesi;
b) shpenzimet e interesit;
c) shpenzimet mbi kapitalin aksionar të ripagueshëm sipas kërkesës;
d) të ardhurat nga dividendët;
e) të ardhurat nga tarifat dhe komisionet;
f) shpenzimet e tarifave dhe komisioneve;
g) fitimet ose humbjet neto nga portofoli i tregtueshëm;
h) fitimet ose humbjet neto nga aktivet dhe detyrimet financiare të mbajtura në vlerën e drejtë nëpërmjet fitimit ose humbjes;
i) fitimet ose humbjet neto nga instrumentat  mbrojtës (hedge accounting);
j) fitimi ose humbja neto nga aktiviteti valutor; 
k) të ardhura të tjera operative;
l) shpenzime të tjera operative.
Për qëllimet e këtij neni, bazë për llogaritjen do të jetë informacioni financiar mbikëqyrës vjetor më i fundit i cili prodhon një tregues mbi zero. Kur personi juridik i përmendur në pikën 2, të këtij neni nuk mund të llogarisë zërat e përmendur si më sipër, ATNAB vjetore është qarkullimi total vjetor neto ose lloji përkatës i të ardhurave në përputhje me legjislacionin kontabël. Kur subjekti është pjesë e një grupi, ATNAB vjetore është ATNAB vjetore neto që rezulton nga llogaria e konsoliduar e shoqërisë mëmë.
4. ATNAB mesatare ditore e përmendur në pikën 2, shkronja “b”, nënpika (i), do të jetë ATNAB vjetore e përmendur në pikën 3, pjesëtuar me 365.

Neni 118
Gjoba dhe masa të tjera administrative

1. Banka e Shqipërisë vendos ndëshkimin me gjobë dhe merr masa të tjera administrative sipas përcaktimeve të këtij ligji, në rastet kur:
(1) një institucion është licencuar duke paraqitur deklarata të rreme ose nëpërmjet çdo mjeti tjetër të parregullt;
(2) një institucion, pasi merr dijeni për çdo blerje ose shitje të zotërimeve në kapitalin e tij që shkakton tejkalimin ose rënien e zotërimeve nën një nga nivelet e përmendur në nenin 38, pika 1 ose nenin 42, të këtij ligji nuk informon Bankën e Shqipërisë për këto blerje ose shitje në kundërshtim me paragrafin e parë, të pikës 1, të nenit 43, të këtij ligji;
(3) një institucion i listuar në një treg të rregulluar siç referohet në listën që publikohet sipas legjislacionit për tregjet e kapitalit, të paktën çdo vit, nuk informon Bankën e Shqipërisë për emrat e aksionarëve dhe anëtarëve që zotërojnë pjesëmarrje influencuese dhe madhësitë e këtyre pjesëmarrjeve në kundërshtim me nenin 112, të këtij ligji;
(4) një institucion nuk ka mekanizma të qeverisjes dhe politika shpërblimi neutrale ndaj gjinisë të kërkuara nga Banka e Shqipërisë në përputhje me nenin 131, të këtij ligji;
(5) një institucion nuk raporton informacion ose jep informacion jo të plotë ose të pasaktë tek Banka e Shqipërisë për një ekspozim të madh siç përcaktohet në kuadrin rregullativ për një mbikëqyrje të kujdesshme; 
(6) një institucion nuk raporton informacion ose jep informacion jo të plotë ose të pasaktë tek Banka e Shqipërisë mbi likuiditetin siç përcaktohet në kuadrin rregullativ për një mbikëqyrje të kujdesshme;
(7) një institucion nuk mban një raport financimi të qëndrueshëm neto ose në mënyrë të përsëritur dhe të vazhdueshme nuk mban aktive likuide të mjaftueshme siç përcaktohet në kuadrin rregullativ për një mbikëqyrje të kujdesshme;
(8) një institucion nuk publikon informacion ose jep informacion jo të plotë ose të pasaktë në kundërshtim me kërkesat e kuadrit rregullativ për një mbikëqyrje të kujdesshme për publikimin e informacionit;
(9) një institucion kryen pagesa për mbajtësit e instrumenteve të përfshira në fondet e veta të institucionit në kundërshtim me nenin 239, të këtij ligji:
(10) një institucion është përgjegjës për një shkelje të rëndë të dispozitave ligjore në fushën e parandalimit të pastrimit të parave dhe financimit të terrorizmit;
(11) një institucion lejon që një ose më shumë persona që nuk përmbushin kërkesat e neneve 168 deri 172 të këtij ligji të bëhen ose të vazhdojnë të qëndrojnë si anëtarë të organeve drejtuese;
(12) një institucion mëmë, një shoqëri zotëruese financiare mëmë ose një shoqëri zotëruese financiare e përzier mëmë, nuk ndërmerr veprimet e duhura për të siguruar përputhshmëri me kërkesat e përcaktuara në kuadrin rregullativ për një mbikëqyrjen të kujdesshme lidhur me kërkesat për kapital për rrezikun e kredisë, rrezikun e tregut dhe rrezikun operacional, ekspozimet e mëdha, kërkesat për likuiditet, kërkesat për raportim, ose nuk siguron përputhshmëri me kërkesat e parashikuara në shkronjën “a” të pikës 1 të nenit 187 dhe nenit 191 të këtij ligji, mbi baza të konsoliduara dhe të nënkonsoliduara.
(13) një institucion nuk përmbush kërkesat për fondet e veta siç përcaktohet në pikën 3 të nenit 126 të këtij ligji;
(14) një institucion ose një person përgjegjës, në mënyrë të përsëritur nuk përmbush kërkesat e përcaktuara në një vendim të Bankës së Shqipërisë në përputhje me këtë ligj ose kuadrin rregullativ për një mbikëqyrje të kujdesshme;
(15) një institucion nuk përmbush kërkesat lidhur me shpërblimit të përcaktuara në nenet 175, 177 dhe 178 të këtij ligji;
(16) një institucion vepron pa miratimin paraprak të Bankës së Shqipërisë në rastet kur ky ligj ose   kuadri rregullativ për një mbikëqyrje të kujdesshme i kërkojnë institucionit të marrë një miratim paraprak, ose kur një institucion e ka marrë këtë miratim nëpërmjet deklaratave të rreme, ose nuk përputhen kushtet në bazë të së cilave është dhënë miratimi;
(17) një institucion nuk përmbush kërkesat mbi elementët, kushtet, rregullimet dhe zbritjet në lidhje me kapitalin rregullator, siç përcaktohet në këtë ligj ose në kuadrin rregullativ për një mbikëqyrje të kujdesshme;
(18) një institucion nuk përmbush kërkesat në lidhje me ekspozimet e mëdha ndaj një klienti ose një grupi klientësh të lidhur, siç përcaktohet në kuadrin rregullativ për një mbikëqyrje të kujdesshme;
(19) një institucion nuk përmbush kërkesat në lidhje me nivelin dhe llogaritjen e raportit të levës financiare, duke përfshirë edhe përjashtimet e përcaktuara këtë ligj ose  në kuadrin rregullativ për një mbikëqyrje të kujdesshme;
(20) një institucion nuk raporton, ose i raporton Bankës së Shqipërisë informacion jo të plotë ose të pasaktë në lidhje mbi raportet e kërkesave rregullative, apo çdo informacion financiar tjetër i detyruar për t’u raportuar siç përcaktohet  në kuadrin rregullativ për një mbikëqyrje të kujdesshme; 
(21) një institucion nuk përmbush kërkesat për mbledhjen dhe administrimin e të dhënave, që lidhen me kërkesën për kapital dhe administrimin e rrezikut operacional sipas metodës së përcaktuar në kuadrin rregullativ për një mbikëqyrje të kujdesshme;
(22) një institucion nuk përmbush kërkesat për llogaritjen e ekspozimeve të ponderuara me rrezik, kërkesat për fondet e veta ose nuk ka mekanizmat e duhur për administrimin e rrezikut të kredisë, rrezikut operacional dhe rrezikut të tregut siç përcaktohet në kuadrin rregullativ për një mbikëqyrje të kujdesshme;
(23) një institucion nuk përmbush kërkesat për llogaritjen e raportit të mbulimit me likuiditet, ose të raportit neto të financimit të qëndrueshëm, siç përcaktohet në kuadrin rregullativ për një mbikëqyrje të kujdesshme;
(24) institucioni i kreditit nuk përmbush kërkesat ligjore për sigurimin e depozitave; 
(25) një institucion krediti shkel dispozitat e këtij ligji dhe aktet nënligjore për regjistrin e kredive që rezultojnë në mos raportim apo raportim të të dhënave të pasakta në regjistrin e kredive, mungesë raportimi, përditësimi i të dhënave të regjistrit të kredive apo keqpërdorim ose dhënie e paautorizuar e informacionit të kredive;
(26) institucioni i kreditit nuk zbaton aktet nënligjore lidhur me administrimin e parasë fizike, trajtimin dhe mbrojtjen e saj nga falsifikimi gjatë veprimtarisë së tij;
(27) institucioni i kreditit nuk njofton apo nuk merr miratimin paraprak të Bankës së Shqipërisë, sipas përcaktimeve të këtij ligji apo akteve nënligjore në zbatim të tij.
2. Në rastet e përmendura në pikën 1 të këtij neni, Banka e Shqipërisë merr masat si vijon:
a)  vendos dënimin administrativ me gjobë në masën e mëposhtme: 
i. në rastin e një personi juridik, deri në 10 për qind të ATNAB vjetore neto të tij;
ii. në rastin e një individi, deri në 5 milionë euro ose, vlera korresponduese në monedhën lek;
iii. deri në dyfishin e shumës së fitimeve të realizuara ose humbjeve të shmangura për shkak të shkeljes, kur mund të përcaktohen këto fitime ose humbje të shmangura;
b) vendos dënimin administrativ me gjoba që paguhen në mënyrë periodike në masat e mëposhtme:
i. në rastin e një personi juridik, deri në 5 për qind të ATNAB mesatare ditore, të cilat, në rastin e një shkeljeje të vazhdueshme, personi juridik është i detyruar t'i paguajë për çdo ditë shkelje deri në përfundim të shkeljes. Pagesa periodike e gjobës mund të vendoset për një periudhë deri në gjashtë muaj nga data e përcaktuar në vendimin e Bankës së Shqipërisë për përfundimin e shkeljes dhe vendosjen e pagesës periodike të gjobës;
ii. në rastin e një individi, gjoba periodike deri në 50 000 euro ose vlera korresponduese në lekë, të cilat, në rastin e një shkeljeje të vazhdueshme, personi fizik është i detyruar të paguajë për çdo ditë shkelje, deri në përfundim të shkeljes. Pagesa periodike e gjobës mund të vendoset për një periudhë deri në gjashtë muaj nga data e përcaktuar në vendimin e Bankës së Shqipërisë për përfundimin e shkeljes dhe vendosjen e pagesës periodike të gjobës;
c) merr masat administrative të mëposhtme:
i. nëpërmjet një deklarate publike identifikon, natyrën e shkeljes dhe personin, institucionin, shoqërinë zotëruese financiare, shoqërinë zotëruese financiare të përzier ose shoqërinë mëmë, që konsiderohen përgjegjës për shkeljen;
ii. urdhëron individin ose personin juridik përgjegjës që të ndërpresë shkeljen dhe të mos e përsërisë atë;
iii. vendos pezullimin e së drejtës së votës të aksionarit ose aksionarëve që konsiderohen përgjegjës për shkeljet e përmendura në pikën 1 të këtij neni;
iv. në bazë edhe të nenit 116 pika 2 të këtij ligji, vendos masën e ndalimit të përkohshëm të ushtrimit të funksioneve ndaj një anëtari të organit drejtues ose çdo personi tjetër që konsiderohet përgjegjës për shkeljen.
Për qëllimet e nënpikës i, të shkronjës “b” të kësaj pikë, Banka e Shqipërisë mund të përcaktojë një shumë maksimale më të lartë për pagesat periodike të gjobave që do të zbatohen për çdo ditë shkeljeje.
Me përjashtim të nënpikës i, të shkronjës “b” të kësaj pikë, Banka e Shqipërisë mund të aplikojë pagesa periodike të gjobave në baza javore ose mujore. Në këtë rast, shuma maksimale e pagesave periodike të gjobave që do të aplikohen për periudhën përkatëse javore ose mujore kur ndodh një shkelje nuk do të kalojë shumën maksimale të pagesave periodike të gjobave që do të zbatoheshin në baza ditore për periudhën përkatëse.
Në rastin e pagesave periodike të gjobave Banka e Shqipërisë mund të vendos një datë të caktuar për fillimin e shlyerjes e cila mund të jetë edhe e mëvonshme nga data e marrjes së vendimit.
3.  ATNAB vjetore e përmendur në pikën 2, shkronja “a” nënpika (i), të këtij neni do të jetë shuma e zërave të mëposhtëm:
a) të ardhurat nga interesi;
b) shpenzimet e interesit;
c) shpenzimet mbi kapitalin aksionar të ripagueshëm sipas kërkesës;
d) të ardhurat nga dividentët;
e) të ardhurat nga tarifat dhe komisionet;
f) shpenzimet e tarifave dhe komisioneve;
g) fitimet ose humbjet nga aktivet dhe detyrimet financiare të mbajtura për tregtim, neto;
h) fitimet ose humbjet nga aktivet dhe detyrimet financiare të përcaktuara me vlerën e drejtë nëpërmjet fitimit ose humbjes, neto;
i) fitimet ose humbjet nga kontabiliteti mbrojtës, neto;
j) diferencat e këmbimit (fitimi ose humbja), neto;
k) të ardhura të tjera operative;
l) shpenzime të tjera operative.
Për qëllimet e këtij neni, bazë për llogaritjen do të jetë informacioni financiar mbikëqyrës vjetor më i fundit i cili prodhon një tregues mbi zero. Kur personi juridik i përmendur në pikën 2 të këtij neni nuk e llogarit  ATNAB vjetore sipas treguesve te përmendur, ATNAB vjetor përkatës do të jetë qarkullimi total vjetor neto ose lloji përkatës i të ardhurave në përputhje me kornizën kontabël në fuqi. Kur subjekti është pjesë e një grupi, ATNAB vjetor përkatës do të jetë ATNAB vjetore që rezulton nga llogaria e konsoliduar e shoqërisë mëmë.
4. ATNAB mesatare ditore e përmendur në pikën 2, shkronja “b” nënpika i, do të jetë ATNAB vjetore e përmendur në pikën 3 pjesëtuar me 365.

Neni 119
Masat për anëtarët e organeve drejtuese

1. Banka e Shqipërisë jep vërejtje me shkrim  për anëtarin/anëtarët përgjegjës të organeve drejtuese të institucionit të kreditit, nëse institucioni i kreditit:
a) nuk vepron brenda afateve, ose në mënyrën e përcaktuar në urdhrin ose në planin për eliminimin e parregullsive në përputhje me nenin 187, pika 1, shkronja “c”  të këtij ligji; ose
b) nuk zbaton brenda afateve dhe në mënyrën e përcaktuar masat mbikëqyrëse të vendosura nga Banka e Shqipërisë sipas dispozitave të këtij ligji.
2. Vërejtja me shkrim e përmendur në pikën 1 të këtij neni jepet ndaj personave përgjegjës pavarësisht nëse vijojnë të ushtrojnë apo jo detyrën, në momentin e lëshimit të saj.

Neni 120
Revokimi i miratimit për anëtarin e organeve drejtuese

1. Banka e Shqipërisë revokon miratimin e dhënë për anëtarin e organeve drejtuese, nëse:
a) nuk plotëson më kërkesat e përcaktuara nga ky ligj për miratimin e tij;
b) shkel dispozitat që lidhen me detyrat e përcaktuara në këtë ligj dhe në legjislacionin për tregtarët dhe shoqëritë tregtare;
c) ka kryer abuzime te brendshme, pavaresisht faktit se institucioni i kreditit ose dega e vendit te trete nuk ka rezultuar e dëmtuar;
d) personi të cilit i është dhënë miratimi për ushtrimin e funksionit drejtues nuk emërohet ose nuk merr detyrën për të cilën është dhënë miratimi, brenda gjashtë muajve nga dhënia e tij;
e) ka marrë miratimin mbi bazën e paraqitjes së dokumenteve të pasakta ose të pavërteta;
f) nëse edhe pas vërejtjes të marrë sipas nenit 119 të këtij ligji nuk vepron brenda afateve apo sipas mënyrës së përcaktuar në planin apo masat mbikëqyrëse të vendosura nga Banka e Shqipërisë sipas dispozitave të atij neni;
g) në përputhje me parashikimet e legjislacionit për rimëkëmbjen dhe ndërhyrjen e jashtëzakonshme, është zbatuar masa e ndërhyrjes së hershme për largimin e anëtarit të organeve drejtuese;  
h) nëse ka arsye të bazuara për të dyshuar se pastrimi i parave ose financimi i terrorizmit është duke u kryer, është kryer apo është tentuar të kryhet, ose ekziston rrezik i shtuar për këtë në lidhje me institucionin e kreditit.

2. Në rast të zhvillimit të procedurave për revokimin e miratimit sipas këtij neni, anëtari ndaj të cilit ka filluar procedura dhe institucioni i kreditit duhet t’i paraqesë Bankës së Shqipërisë të gjitha të dhënat dhe informacionet e disponueshme për verifikimin e fakteve dhe rrethanave me rëndësi për marrjen e një vendimi.
3. Nëse Banka e Shqipërisë revokon miratimin për ushtrimin e funksionit të anëtarit të organeve drejtuese, institucioni i kreditit duhet, pa vonesë, të marrë vendim për shkarkimin e tij.
4. Banka e Shqipërisë pezullon ushtrimin e detyrës nga anëtari i organeve drejtuese dhe drejtuesi i lartë, në rast se ndaj tij gjykata ka vendosur marrjen e masave ndaluese për ndalimin e përkohshëm të ushtrimit të veprimtarive të caktuara profesionale, në përputhje me afatet e caktuara në vendimin e gjykatës. 
5. Banka e Shqipërisë revokon miratimin për anëtarin e organeve drejtuese dhe drejtuesin e lartë, nëse ndaj tij gjykata ka vendosur marrjen e masave shtrënguese që kufizojnë lirinë, ka marrë cilësinë e të pandehurit nëpërmjet aktit të njoftimit të akuzës për një vepër penale ose është dënuar me vendim të formës së prerë për një vepër penale.

Neni 121
Publikimi i masave administrative

1. Banka e Shqipërisë publikon në faqen zyrtare të saj çdo masë administrative ose dënim me gjobë, ndaj të cilës nuk është bërë ankim administrativ. Publikimi përfshin informacion për llojin dhe natyrën e shkeljes dhe identitetin e individit ose personit juridik ndaj të cilit është vendosur masa administrative ose dënimi me gjobë, pasi personi apo subjekti të jetë informuar për masën ose gjobën.

Banka e Shqipërisë kur publikon masat ose gjobat ndaj të cilave është bërë ankim, përveç informacionit të mësipërm, publikon gjithashtu në faqen e saj zyrtare të internetit, edhe informacion mbi statusin e ankimit dhe rezultatin e tij.
2. Banka e Shqipërisë publikon masat dhe gjobat në një formë të anonimizuar në rastet e mëposhtme:
a) kur gjoba është vendosur ndaj një individi dhe, pas një vlerësimi paraprak të detyrueshëm, publikimi i të dhënave personale rezulton të jetë joproporcional;
b) kur publikimi do të rrezikonte stabilitetin e tregjeve financiare ose një hetim penal në vazhdim;
c) kur publikimi do të shkaktonte, për aq sa mund të përcaktohet, dëme joproporcionale për institucionet ose individët e përfshirë.
Nëse rrethanat e përmendura në këtë pikë vlerësohet se mund të zhduken brenda një periudhe të arsyeshme kohore, atëherë publikimi mund të shtyhet derisa të përfundojë kjo periudhë.
3. Informacioni i publikuar sipas pikave 1 ose 2 të këtij neni mbahet në faqen zyrtare të internetit të Bankës së Shqipërisë për të paktën pesë vjet. Të dhënat personale do të ruhen në faqen zyrtare të Bankës së Shqipërisë vetëm për periudhën e nevojshme, në përputhje me legjislacionin për mbrojtjen e të dhënave personale.

Neni 122
Raportimi tek ABE i informacionit mbi masat administrative dhe gjobat dhe aksesi në bazën qendrore të të dhënave

1. Banka e Shqipërisë, në përputhje me kërkesat e sekretit profesional të përmendura në nenin 103 pika 1 të këtij ligji, informon  ABE-n për të gjitha masat administrative dhe gjobat, duke përfshirë të gjitha masat, të vendosura sipas neneve 116, 117 dhe 118 të këtij ligji, si dhe çdo ankim dhe rezultatet e ankimit mbi këto masa. 
2. Banka e Shqipërisë në rastet kur vlerëson reputacionin për qëllimet e nenit 22 pika 1, nenit 28 pika 3, nenit 168 pika 1 dhe nenit 210 të këtij ligji, konsultohet me bazën e të dhënave të ABE-s për masat administrative dhe dënimet me gjobë. Banka e Shqipërisë në rast të ndryshimit të statusit ose në rastet e pranimit të një ankimi njofton ABE-n e cila fshin ose përditëson shënimet përkatëse në bazën e të dhënave.
3. Banka e Shqipërisë verifikon, në përputhje me legjislacionin për certifikatat elektronike të gjendjes gjyqësore, nëse ekzistojnë dënime penale (dëshmi penaliteti) të personit në fjalë sipas pikës 2 të këtij neni dhe me anëtaresimin e Republikës së Shqipërisë në Bashkimin Evropian  ky informacion do të shkëmbehet në përputhje me legjislacionin evropian.

Neni 123
Zbatimi efektiv i gjobave dhe masave të tjera administrative dhe ushtrimi i kompetencave nga Banka e Shqipërisë

1. Banka e Shqipërisë, gjatë përcaktimit të llojit dhe nivelit të gjobave ose masave të tjera administrative, merr parasysh të gjitha rrethanat përkatëse, duke përfshirë, sipas rastit edhe:
a) rëndësinë dhe kohëzgjatjen e shkeljes;
b) shkallën e përgjegjësisë së individit ose personit juridik që është përgjegjës për shkeljen;
c) fuqinë financiare të individit ose personit juridik që është përgjegjës për shkeljen, siç provohet midis të tjerash, nga xhiroja totale e një personi juridik ose nga të ardhurat vjetore të individit;
d) rëndësinë e fitimeve të marra ose humbjeve të shmangura nga individi ose personi juridik që është përgjegjës për shkeljen, për aq sa mund të përcaktohet;
e) humbjet për palët e treta të shkaktuara nga shkelja, për aq sa mund të përcaktohen;
f) nivelin e bashkëpunimit me Bankën e Shqipërisë, të individit ose personit juridik që është përgjegjës për shkeljen;
g) shkeljet e mëparshme të kryera nga individi ose personi juridik që është përgjegjës për shkeljen;
h) çdo pasojë të mundshme sistemike të shkeljes; 
i) dënimet penale, të vendosura më parë për të njëjtën shkelje, për individin ose personin juridik që është përgjegjës për atë shkelje. 
2. Banka e Shqipërisë, gjatë ushtrimit të kompetencave për të vendosur gjoba dhe masa të tjera administrative, bashkëpunon me autoritet përkatëse sipas rastit për të siguruar që këto gjoba dhe masa të prodhojnë rezultatet e synuara nga ky ligj. 
Autoritetet përgjegjëse koordinojnë veprimet e tyre për të parandaluar akumulimin dhe mbivendosjen e gjobave administrative dhe masave të tjera administrative për rastet ndërkufitare.
3. Banka e Shqipërisë dhe autoritete e tjera  mund të vendosin gjoba, në lidhje me të njëjtin individ ose person juridik, për të njëjtin veprim ose mosveprim, në rastin e një akumulimi të procedimeve administrative dhe penale, në lidhje me të njëjtën shkelje. Megjithatë, akumulime të tilla procedimesh dhe gjobash, duhet të jenë saktësisht të nevojshme dhe proporcionale, për të arritur objektivat e ndryshëm dhe objektivat plotësues me interes të përgjithshëm.
4. Në rastin e zbatimit të pikës 3 të këtij neni, Banka e Shqipërisë dhe autoritetet e tjera përgjegjëse bashkëpunojnë për tu informuar në mënyrën dhe kohën e duhur, lidhur me inicimin e procedimeve administrative dhe penale ndaj të njëjtit individ ose person juridik, që mund të jetë përgjegjës për të njëjtën shkelje, në të dy procedimet.
      
Neni 124
Raportimi i shkeljeve

1. Banka e Shqipërisë krijon mekanizma efektivë dhe të besueshëm për të siguruar raportimin e shkeljeve të mundshme ose aktuale të kërkesave të këtij ligji dhe të kuadrit rregullativ për një mbikëqyrje të kujdesshme.
2. Mekanizmat e parashikuar në pikën 1 të këtij neni përfshijnë minimalisht:
a) procedurat specifike për raportimin e shkeljeve dhe ndjekjen e tyre;
b) mbrojtjen e duhur për punonjësit e institucioneve që raportojnë shkeljet e kryera brenda institucionit, të paktën ndaj hakmarrjes, diskriminimit ose llojeve të tjera të trajtimit të padrejtë;
c) mbrojtjen e të dhënave personale në lidhje me personin që raporton shkeljet dhe individin që supozohet se është përgjegjës për një shkelje, në përputhje me legjislacionin për mbrojtjen e të dhënave personale;
d) rregulla të qarta që sigurojnë garantimin e konfidencialitetit në të gjitha rastet, në lidhje me personin që raporton shkeljet e kryera brenda institucionit, përveç rasteve kur publikimi i informacionit kërkohet nga legjislacioni shqiptar, në kontekstin e hetimeve të mëtejshme ose procedimeve gjyqësore pasuese.
3. Institucionet duhet të kenë procedura të brendshme të përshtatshme për punonjësit e tyre, në mënyrë që të raportojnë shkeljet brenda institucionit, nëpërmjet një kanali specifik, të pavarur dhe autonom.
Një kanal i tillë mund të ofrohet edhe nëpërmjet marrëveshjeve të parashikuara nga sindikatat. Mbrojtja e parashikuar në shkronjat “b”, “c” dhe “d” të pikës 2 të këtij neni do të zbatohet edhe në këtë rast.
Neni 125
E drejta e ankimit

Ndaj masave dhe gjobave të vendosura në zbatim të Seksionit 4 të Kreut 1 dhe Seksionit 6 të Kreut 2 të Titullit VI të këtij ligji mund të bëhet ankim administrativ sipas përcaktimeve të nenit 346 të këtij ligji.
Gjithashtu edhe mos marrja e një vendimi nga ana e Bankës së Shqipërisë, brenda gjashtë muajve nga paraqitja e një kërkese për licencim, e cila përmban të gjithë informacionin e kërkuar sipas dispozitave të këtij ligji, i nënshtrohet të drejtës së ankimit.

KREU 2
KËRKESAT PËR KAPITAL

SEKSIONI 1
Fondet e veta dhe kapitali i brendshëm

Neni 126
Fondet e veta

1. Institucioni i kreditit mban fondet e veta në një nivel të mjaftueshëm në përputhje me natyrën, madhësinë dhe kompleksitetin e tij.
2. Kërkesa për fondet e veta përcaktohet në kuadrin rregullativ për një mbikëqyrje të kujdesshme, por në çdo rast kjo kërkesë nuk duhet të jetë më pak sesa nivelet e parashikuara në pikën 3 të këtij neni.
3. Institucioni përmbush në çdo kohë kërkesat për fondet e veta, si më poshtë:
a) raportin e kapitalit bazë të nivelit të parë, jo më pak se 4.5 për qind ;
b) raportin e kapitalit të nivelit të parë, jo më pak se 6 për qind ;
c) raportin total të mjaftueshmërisë së kapitalit, jo më pak se 8 për qind;
d) raportin e levës financiare jo më pak se 3 për qind. 
4. Institucioni llogarit raportet e kapitalit, të përcaktuara në pikën 3 të këtij neni, si më poshtë:
a) raporti i kapitalit bazë të nivelit të parë llogaritet si raport ndërmjet shumës së kapitalit bazë të nivelit të parë me shumën e ekspozimeve të ponderuara me rrezik, llogaritur sipas parashikimeve në kuadrin rregullativ për një mbikëqyrje të kujdesshme, shprehur në përqindje;
b) raporti i kapitalit të nivelit të parë llogaritet si raport ndërmjet shumës së kapitalit të nivelit të parë me shumën e ekspozimeve të ponderuara me rrezik, llogaritur sipas parashikimeve në kuadrin rregullativ për një mbikëqyrje të kujdesshme, shprehur në përqindje;
c) raporti total i mjaftueshmërisë së kapitalit llogaritet si raport ndërmjet shumës së fondeve të veta me shumën e ekspozimeve të ponderuara me rrezik, llogaritur sipas parashikimeve në kuadrin rregullativ për një mbikëqyrje të kujdesshme, shprehur në përqindje;
d) raporti i levës financiare llogaritet si raport i kapitalit të nivelit të parë me ekspozimin total të institucionit, llogaritur sipas parashikimeve në kuadrin rregullativ për një mbikëqyrje të kujdesshme, shprehur në përqindje. 
5. Gjatë ushtrimit të veprimtarisë, fondet e veta të institucionit, nuk duhet të bien nën nivelin e kapitalit fillestar minimal të përcaktuar në nenin 21 të këtij ligji. 
6. Struktura, elementët përbërës, kriteret e pranueshmërisë së tyre, metodat e llogaritjes së fondeve të veta, llogaritja e shumës së ekspozimeve të ponderuara me rrezik, kërkesat për kapital për rreziqet specifike (kredisë, tregut, operacional dhe rreziqeve të tjera) si dhe metodat për llogaritjen e kërkesave për kapital për institucionet, përcaktohen në kuadrin rregullativ për një mbikëqyrje të kujdesshme.

Neni 127
Kërkesa për mbajtjen e shtesës të levës financiare

1. Krahas kërkesave të parashikuara në shkronjën “d” të pikës 3 të nenin 126, të këtij ligji, institucionet me rëndësi sistemike globale (G-SII) mbajnë një shtesë të levës financiare të barabartë me ekspozimin total të institucionit, llogaritur sipas parashikimeve në kuadrin rregullativ për një mbikëqyrje të kujdesshme, shumëzuar me 50 për qind të normës së shtesës së kapitalit të institucionit me rëndësi sistemike globale që zbatohet ndaj këtij institucioni sipas parashikimeve në nenin 220 të këtij ligji.  
2. Institucionet me rëndësi sistemike globale (G-SII) përmbushin kërkesën për shtesën e levës financiare vetëm me kapitalin e nivelit të parë. Kapitali i nivelit të parë i përdorur për të përmbushur kërkesën për shtesën e levës financiare nuk përdoret për përmbushjen e asnjë kërkese tjetër të levës financiare, të parashikuar në kuadrin rregullativ për një mbikëqyrje të kujdesshme dhe në këtë ligj, përveç rasteve kur parashikohet shprehimisht ndryshe. Në rast se një G-SII nuk përmbush kërkesën për shtesën e levës financiare, ndaj tij zbatohen kërkesat për kufizimin e shpërndarjes së kapitalit  në përputhje me nenin 241 të këtij ligji.
3. Kur një institucion me rëndësi sistemike globale (G-SII) nuk përmbush në të njëjtën kohë kërkesën për shtesën e levës financiare dhe kërkesën për shtesën e kombinuar të kapitalit siç përcaktohet në shkronjën “f” të pikës 1 të nenit 217 të këtij ligji, ai është subjekt i kufizimeve më të rrepta për shpërndarjen e kapitalit, në përputhje me kërkesat e nenit 239 të këtij ligji.

Neni 128
Kërkesa për fondet e veta dhe detyrimet e pranuara për institucionet me rëndësi sistemike globale (G-SII)

1. Institucionet e identifikuara si subjekte të ndërhyrjes së jashtëzakonshme dhe të vlerësuara si institucione me rëndësi sistemike globale (G-SII) plotësojnë në çdo kohë kërkesën për fondet e veta dhe detyrimet e pranuara, si më poshtë:
a) raportin 18 për qind (bazuar në rrezik), që llogaritet si raport i fondeve të veta  dhe detyrimeve të pranuara të institucionit me shumën e ekspozimeve të ponderuara me rrezik, llogaritur sipas parashikimeve në kuadrin rregullativ për një mbikëqyrje të kujdesshme, shprehur në përqindje;
b) raportin 6.75 për qind  (jo-të bazuar në rrezik), që llogaritet si raport i fondeve të veta  dhe detyrimeve të pranuara të institucionit me ekspozimin total të institucionit, llogaritur sipas parashikimeve në kuadrin rregullativ për një mbikëqyrje të kujdesshme, shprehur në përqindje.
2. Banka e Shqipërisë përcakton në kuadrin rregullativ për një mbikëqyrje të kujdesshme rastet e veçanta në të cilat nuk zbatohen kërkesat e pikës 1 të këtij neni. 

Neni 129
Kërkesa për fondet e veta dhe detyrimet e pranuara për institucionet me rëndësi sistemike globale (G-SII) jo të Bashkimit Evropian

Institucionet që janë filiale të rëndësishme të një institucioni me rëndësi sistemike globale (G-II) jo të Bashkimit Evropian dhe të cilat nuk janë të identifikuara si subjekte të ndërhyrjes së jashtëzakonshme, plotësojnë në çdo kohë kërkesën për fondet e veta dhe detyrimet e pranuara në masën sa 90 për qind të kërkesave për fondet e veta dhe detyrimet e pranuara të përcaktuara në nenin 128. 

Neni 130
Kapitali i brendshëm

Institucionet miratojnë strategji dhe procese të shëndosha, efektive dhe gjithëpërfshirëse, për të vlerësuar dhe mbajtur në mënyrë të vazhdueshme nivelin, llojet dhe shpërndarjen e kapitalit të brendshëm që konsiston në kapitalin që e konsiderojnë si të përshtatshëm për të mbuluar nivelin dhe llojin e rreziqeve ndaj të cilëve janë ose mund të jenë të ekspozuar këto institucione. Institucionet konsiderojnë qartazi në këto strategji periudhën afatshkurtër, afatmesme dhe afatgjatë për monitorimin e rreziqeve mjedisore, sociale dhe të qeverisjes (rreziqeve MSQ).  
Këto strategji dhe procese janë subjekt i rishikimit të brendshëm, me qëllim që ato të mbeten gjithëpërfshirëse dhe proporcionale me natyrën, madhësinë dhe kompleksitetin e veprimtarive të institucionit.

SEKSIONI 2
Rregullimet, proceset dhe mekanizmat e qeverisjes së institucioneve

Nën-seksioni 1
Parimet e përgjithshme

Neni 131
Mekanizmat e qeverisjes 

1. Institucionet duhet të kenë një kuadër të brendshëm të mekanizmave qeverisës, që përfshin:
a) një strukturë të qartë organizative me linja përgjegjësie të mirëpërcaktuara, transparente dhe të qëndrueshme;
b) procese efektive për të identifikuar, administruar, monitoruar dhe raportuar rreziqet ndaj të cilave janë ose mund të ekspozohen, duke përfshirë dhe rreziqet afatshkurtra, afatmesme dhe afatgjata të MSQ;
c) mekanizma të përshtatshëm të kontrollit të brendshëm, duke përfshirë procedura të shëndosha administrimi dhe kontabiliteti;
d) rrjetet dhe sistemet e teknologjisë së informacionit që krijohen dhe administrohen sipas këtij ligji dhe kuadrit rregullativ për qëndrueshmërinë operacionale digjitale; 
e) politikat dhe praktikat e shpërblimit që janë në përputhje dhe promovojnë administrimin e shëndoshë dhe efektiv të rrezikut përfshirë edhe duke marrë në konsideratë oreksin për rrezikun MSQ.
Politikat dhe praktikat e shpërblimit të parashikuara në shkronjën “e” të pikës 1, nuk duhet të jenë diskriminuese në baza gjinore.
2. Marrëveshjet, proceset dhe mekanizmat të parashikuara në pikën 1 të këtij neni duhet të jenë gjithëpërfshirëse dhe proporcionale me natyrën, madhësinë dhe kompleksitetin e rreziqeve që mbart modeli i biznesit dhe veprimtaritë e institucionit, dhe në përputhje me kriteret teknike të përcaktuara në nenet 133 deri në 178 të këtij ligji. 
3. Banka e Shqipërisë përcakton në kuadrin rregullativ për një mbikëqyrje të kujdesshme kërkesat për marrëveshjet, proceset dhe mekanizmat e qeverisjes sipas parashikimeve të këtij neni në përputhje me standardet e nxjerra nga ABE.

Neni 132
Mbikëqyrja e politikave të shpërblimit

1. Banka e Shqipërisë mbledh informacionin e publikuar nga institucionet në përputhje me kriteret e përcaktuara në kuadrin rregullativ për një mbikëqyrje të kujdesshme për publikimin e informacionit, si dhe informacionin e dhënë nga institucionet mbi diferencat gjinore për pagat dhe të gjitha format e shpërblimeve dhe e përdor këtë informacion për të krahasuar tendencat dhe praktikat në fushën e shpërblimit si edhe për të krijuar një nivel reference. Banka e Shqipërisë i dërgon këtë informacion ABE-s. 
2. Banka e Shqipërisë në kuadrin rregullativ për një mbikëqyrje të kujdesshme përcakton kërkesat mbi politikat e shëndosha të shpërblimit, në përputhje me parimet e përcaktuara në nenet 175 deri në 178 të këtij ligji dhe standardet e nxjerra nga ABE. 
3. Banka e Shqipërisë mbledh informacion mbi numrin e individëve për çdo institucion që paguhen sa ekuivalenti në lekë i shumës prej 1 milion euro ose më shumë për vitin financiar, të grupuara në kategori pagesash të përshkallëzuar që rriten me 1 milion euro, duke përfshirë përgjegjësitë e tyre të punës, fushën e biznesit të përfshirë dhe elementët kryesorë të pagës, bonusit, shpërblimit afatgjatë dhe kontributit për pension. 
Ky informacion i përcillet ABE-së, e cila e publikon këtë informacion mbi baza të agreguara sipas një formati të përcaktuar raportimi.

Nën-seksioni 2
Kriteret teknike mbi organizimin e institucioneve të kreditit dhe trajtimin e rreziqeve

Neni 133
Trajtimi i rreziqeve

1.Këshilli Mbikëqyrës i institucionit miraton dhe të paktën çdo 2 vjet rishikon, strategjitë dhe politikat për administrimin, monitorimin dhe zbutjen e rreziqeve ndaj të cilave institucioni është i ekspozuar ose mund të ekspozohet në të ardhmen, duke përfshirë ato rreziqe që rrjedhin nga mjedisi makroekonomik në të cilin ai operon, të lidhura me ciklin e tij të biznesit, si dhe ato rreziqe që rezultojnë nga ndikimi i faktorëve të mjedisit, social dhe të qeverisjes (MSQ) në periudha afatshkurtra, afatmesme dhe afatgjata.
Institucionet e vogla dhe jo komplekse rishikojnë strategjitë dhe politikat e referuara në këtë pike çdo dy vjet.  
2. Këshilli mbikëqyrës i kushton kohë të mjaftueshme shqyrtimit të çështjeve të rrezikut, ai përfshihet në mënyrë aktive dhe siguron që burimet e duhura të shpërndahen për administrimin e të gjitha rreziqeve të rëndësishme (materiale) të trajtuara në këtë ligj dhe në kuadrin rregullativ për një mbikëqyrje të kujdesshme për këtë qellim, si dhe në vlerësimin e aktiveve, përdorimin e vlerësimeve të jashtme të kredisë, vlerësimet dhe modelet e brendshme në lidhje me këto rreziqe. Institucioni siguron linja raportimi për këshillin mbikëqyrës që mbulojnë të gjitha rreziqet materiale dhe politikat e administrimit të rrezikut dhe ndryshimet e tyre.

Këshilli mbikëqyrës miraton dhe monitoron plane të vecanta  dhe objektiva të matshme për të monitoruar dhe trajtuar rrezikun e përqendrimit që rrjedh nga ekspozimet ndaj kundërpartive qendrore që ofrojnë shërbime me rëndësi të konsiderueshme sistemike për Bashkimin Evropian ose për një apo më shumë nga shtetet e tij anëtare.

Këshilli mbikëqyrës miraton dhe monitoron zbatimin e planeve të veçanta që përfshijnë objektiva të matshëm dhe procese për të monitoruar dhe adresuar rreziqet financiare që lindin në periudha afatshkurtra, afatmesme dhe afatgjata nga faktorët MSQ, duke përfshirë ato që lindin nga procesi i përshtatjes dhe nga trendet e kalimit drejt një ekonomie me emetim të ulët të karbonit dhe rezistente ndaj klimës, në kontekstin e objektivave dhe akteve ligjore përkatëse të Bashkimit Europian dhe të legjislacionit shqiptar në lidhje me faktorët MSQ, veçanërisht në lidhje me objektivin për arritjen e neutralitetit klimatik, si dhe, kur është e rëndësishme për institucionet që veprojnë në tregjet ndërkombëtare, objektivat ligjore dhe rregullatorë të vendeve të treta.
Objektivat e matshme dhe proceset për të adresuar rreziqet MSQ të përfshira në planet e përmendura në paragrafin e dytë të kësaj pike, marrin parasysh raportet e Bordit Këshillimor Shkencor Evropian për Ndryshimet Klimatike, veçanërisht në lidhje me arritjen e objektivave klimatike të vendit. Në rastet kur institucioni publikon informacion në lidhje me çështjet MSQ në përputhje me legjislacionin për kontabilitetin dhe pasqyrat financiare, planet e sipërpërmendura duhet të jenë në përputhje me planet e parashikuara në dispozitat e atij ligji për raportimin e qëndrueshmërisë dhe, në veçanti, duhet të përfshijnë veprime në lidhje me modelin e biznesit dhe strategjinë e institucionit që janë koherente në të dy planet.
Në rastet e institucioneve të vogla dhe jo komplekse, Banka e Shqipërisë, bazuar në parimin e proporcionalitetit, që konsideron natyrën, madhësinë dhe kompleksitetin e veprimtarisë të tyre, mund të lejojë ndonjë përjashtim ose një procedurë të thjeshtuar për zbatimin e kërkesave të paragrafit të dytë dhe të tretë të kësaj pike nga organet drejtuese të këtyre institucioneve, duke përcaktuar edhe se në cilat fusha mund të aplikohet përjashtimi ose procedura të thjeshtuara.

3. Institucionet e rëndësishme, në varësi të madhësisë, organizimit të brendshëm dhe natyrës, qëllimit dhe kompleksitetit të veprimtarive të tyre, krijojnë një komitet të rrezikut të përbërë nga anëtarë të këshillit mbikëqyrës të cilët nuk kryejnë asnjë funksion ekzekutiv në institucion.
 - Anëtarët e komitetit të rrezikut duhet të kenë njohuritë, aftësitë dhe ekspertizën e duhur për të kuptuar dhe monitoruar plotësisht strategjinë e rrezikut dhe nivelin e pranueshëm të rrezikut nga institucioni.
- Komiteti i rrezikut këshillon këshillin mbikëqyrës për nivelin e pranueshëm të përgjithshëm aktual të rrezikut dhe strategjinë e rrezikut për të ardhmen dhe ndihmon atë (këshillin) në mbikëqyrjen e zbatimit të kësaj strategjie nga drejtuesit e lartë ekzekutivë. Këshilli mbikëqyrës është përgjegjës për administrimin e rreziqeve të institucionit.
- Komiteti i rrezikut vlerëson nëse çmimet e aktiveve dhe pasiveve të ofruara për klientët janë në përputhje me modelin e biznesit të institucionit dhe strategjinë e rrezikut. Në rastet kur çmimet nuk pasqyrojnë siç duhet rreziqet në përputhje me modelin e biznesit dhe strategjinë e rrezikut, komiteti i rrezikut i paraqet këshillit mbikëqyrës një plan korrigjimi.
- Banka e Shqipërisë mund të lejojë, një institucion që nuk konsiderohet i rëndësishëm mbështetur në treguesit e përmendur në paragrafin e parë të kësaj pike, që funksionet e komitetit të rrezikut të kryhen nga komiteti i auditimit siç parashikohet në kuadrin rregullativ për një mbikëqyrje të kujdesshme për këtë qellim. Në këtë rast, anëtarët e komitetit të auditimit duhet të kenë njohuritë, aftësitë dhe ekspertizën e kërkuar si për administrimin e rrezikut dhe për auditimin e institucionit. 

4. Këshilli mbikëqyrës dhe komiteti i rrezikut (kur është e aplikueshme), kanë akses të mjaftueshëm në informacionin mbi situatën e rrezikut të institucionit dhe, nëse është e nevojshme dhe e përshtatshme, edhe për funksionin e administrimit të rrezikut dhe këshillimin nga ekspertë të jashtëm.
Këshilli mbikëqyrës dhe komitet i rrezikut (kur është e aplikueshme), përcaktojnë natyrën, sasinë, formatin dhe shpeshtësinë e informacionit mbi rrezikun që duhet t’iu paraqitet këtyre organeve. Komiteti i rrezikut, me qëllim për të ndihmuar në hartimin e politikave dhe praktikave të shëndosha të shpërblimit, pa rënë ndesh me detyrat e komitetit të shpërblimit, shqyrton nëse stimujt e ofruar nga sistemi i shpërblimit marrin parasysh rreziqet, duke përfshirë ato që rezultojnë nga faktorët MSQ, kapitali, likuiditeti dhe fitimi.

4. Institucionet sigurojnë që funksionet e kontrollit të brendshëm të jetë te pavarura nga funksionet operacionale dhe të ketë autoritet, burime dhe akses të mjaftueshëm tek këshilli mbikëqyrës. Për këtë qëllim:

a) funksionet e kontrollit të brendshëm sigurojnë që janë identifikuar, matur dhe raportuar në mënyrë të përshtatshme të gjitha rreziqet materiale (të rëndësishme);
b) funksionet e  kontrollit të brendshëm japin/sigurojnë një pamje gjithëpërfshirëse të të gjithë rreziqeve ndaj të cilave është ekspozuar institucioni;
c) funksioni i administrimit të rrezikut është i përfshirë në mënyrë aktive në zhvillimin e strategjisë së rrezikut të institucionit dhe në të gjitha vendimet për administrimin e rreziqeve (të rëndësishme), si dhe ka kontroll mbi zbatimin efektiv të strategjisë së rrezikut;
d) funksioni i auditimit të brendshëm kryen një vlerësim të pavarur dhe objektiv të efektivitetit të qeverisjes, admnistrimit të rrezikut dhe sistemit të kontrollit të brendshëm të institucionit;
e) funksioni i përputhshmërisë vlerëson, monitoron dhe raporton lidhur me respektimin e legjislacionit, akteve nënligjore, standarteve teknike dhe politikave e procedurave të brendshme të institucionit, si dhe respektimin e kërkesave ligjore për parandalimin e pastrimit të parave dhe financimit të terrorizmit.

6. Institucionet sigurojnë që funksionet e kontrollit të brendshëm kanë akses të drejtpërdrejtë dhe raportojnë direkt tek këshilli mbikëqyrës. 

Funksionet e kontrollit të brendshëm duhet të jenë të pavarura nga anëtarët e këshillit të administrimit dhe nga drejtuesit e lartë, dhe në veçanti, ky funksion duhet të kenë mundësinë të shprehë shqetësimet dhe të paralajmërojë këshillin mbikëqyrës, kur është e nevojshme, ose kur zhvillime të veçanta të rrezikut të ndikojnë ose mund të ndikojnë institucionin, pa rënë ndesh me përgjegjësitë e këshillit mbikëqyrës të përcaktuara në këtë ligj dhe kuadrin rregullativ për një mbikëqyrje të kujdesshme.

Drejtuesit e funksioneve të kontrollit të brendshëm janë drejtues të lartë të pavarur me përgjegjësi të veçanta për funksionin e administrimit të rrezikut, përputhshmërisë dhe të auditimit të brendshëm. Institucionet e kreditit, në rastet kur natyra, madhësia dhe kompleksiteti i veprimtarisë së tij (institucionit) nuk justifikojnë emërimin e një personi të veçantë për funksionin e administrimit të rrezikut ose funksionin e përputhshmërisë, caktojnë një drejtues tjetër të lartë që kryen detyra të tjera brenda institucionit për të kryer funksionin e përputhshmërisë ose të administrimit të rrezikut, me kusht që të mos ketë konflikt interesi dhe që personi përgjegjës për funksionin e administrimit të rrezikut dhe funksionin e përputhshmërisë:
a) të plotësojë kriteret e përshtatshmërisë dhe kërkesat mbi njohuritë, aftësitë dhe përvojën të cilat janë të nevojshme për fushat përkatëse; dhe
b) të ketë kohë të mjaftueshme për të kryer në mënyrë të saktë/korrekte të dy funksionet e kontrollit.

Funksioni i auditimit të brendshëm është një funksion i pavarur dhe siguron një kontroll efektiv të politikave, procedurave dhe kërkesave rregullative, i krijuar për të përmirësuar operacionet e institucionit dhe të sigurojë saktësinë e informacionit dhe efektivitetin e masave parandaluese ndaj rreziqeve me të cilat përballet institucioni. Funksioni i auditimit të brendshëm kontribon në përmirësimin e proceseve të qeverisjes, administrimit të rrezikut dhe kontrollit të brendshëm. 

Funksioni i auditimit të brendshëm nuk duhet të kombinohet me asnjë linjë tjetër biznesi ose funksion kontrolli të institucionit.
Drejtuesit e funksioneve të kontrollit të brendshëm emërohen dhe shkarkohen nga këshilli mbikëqyrës me opinionin paraprak të komitetit të auditimit.

Neni 134
Metodat e brendshme për llogaritjen e kërkesave për fonde të veta

1. Institucionet që janë të rëndësishme për sa i përket madhësisë së tyre, organizimit të brendshëm dhe natyrës, madhësisë dhe kompleksitetit të veprimtarive të tyre duhet të zhvillojnë kapacitete të brendshme të vlerësimit të rrezikut të kredisë dhe të zbatojnë metoda bazuar në vlerësimet e brendshme për llogaritjen e kërkesave për fonde të veta, për rrezikun e kredisë në rastet kur ekspozimet e tyre janë materiale në terma absolutë dhe kur kanë në të njëjtën kohë një numër të madh të kundërpartive të rëndësishme (materiale). Ky nen zbatohet krahas plotësimit të kritereve të përcaktuara në kuadrin rregullativ për një mbikëqyrje të kujdesshme për këtë qëllim. 
2. Banka e Shqipërisë, duke konsideruar natyrën, madhësinë dhe kompleksitetin e veprimtarisë së institucioneve, i monitoron ato (institucionet) që të mos mbështeten vetëm ose mekanikisht në klasifikimet e jashtme të vlerësimit të kredisë për të vlerësuar aftësinë paguese të një subjekti ose instrumenti financiar.

3. Bazuar në madhësinë, organizimin e brendshëm dhe natyrën, madhësinë dhe kompleksitetin e veprimtarisë së tyre, institucionet duhet të zhvillojnë kapacitetin e brendshëm të vlerësimit të rrezikut të tregut dhe të zbatojnë modelet e brendshme për llogaritjen e kërkesave për fonde të veta për pozicionet në librin e tregtueshëm, së bashku me modelet e brendshme për llogaritjen e kërkesave për fonde të veta për rrezikun e dështimit (default risk), në rastet kur ekspozimet ndaj këtij rreziku janë materiale në terma absolutë dhe ekziston një numër i madh pozicionesh materiale në instrumentet e borxhit ose të kapitalit të emetuesve të ndryshëm. 
Ky nen zbatohet krahas plotësimit të kritereve të përcaktuara në kuadrin rregullativ për një mbikëqyrje të kujdesshme për këtë qëllim. 
4. Banka e Shqipërisë në kuadrin rregullativ për një mbikëqyrje të kujdesshme përcakton konceptin “ekspozime ndaj rrezikut të dështimit (default risk) që janë materiale në terma absolutë” të përmendur në pikën 3 dhe kufijtë se kur konsiderohet “një numër i madh i kundërpartive të rëndësishme” dhe “një numër i madh pozicionesh materiale në instrumentet e borxhit ose të kapitalit të emetuesve të ndryshëm”. 

Neni 135
Standardi referues mbikëqyrës i metodave të brendshme për llogaritjen e kërkesave për fonde të veta

1. Banka e Shqipërisë siguron që:
a) institucionet, të cilave u lejohet përdorimi i metodave të brendshme për llogaritjen e shumave të ekspozimeve të ponderuara me rrezikun ose të kërkesave për fonde të veta, të raportojnë rezultatet e llogaritjeve të tyre për ekspozimet ose pozicionet që janë përfshirë në portofolet referuese;
b) institucionet, të cilat përdorin metodën alternative standarde të parashikuar në kuadrin rregullativ për një mbikëqyrje të kujdesshme, të raportojnë rezultatet e llogaritjeve të tyre për ekspozimet ose pozicionet që janë përfshirë në portofolet referuese, me kusht që madhësia e zërave brenda dhe jashtë bilancit të institucionit raportues që i referohet rrezikut të tregut, të jetë e barabartë me ose më e madhe se ekuivalenti në lekë i shumës prej 500 milionë euro në përputhje me kuadrin rregullativ për një mbikëqyrje të kujdesshme;
c) institucionet të cilave u lejohet përdorimi i metodave të brendshme sipas përcaktimeve në kuadrin rregullativ për një mbikëqyrje të kujdesshme, si dhe institucionet përkatëse që aplikojnë metodën standarde sipas këtij kuadri, të raportojnë rezultatet e llogaritjeve të metodave të përdorura për qëllim të përcaktimit të shumës së humbjeve të pritshme të kredisë për ekspozimet ose pozicionet e tyre që janë përfshirë në portofolet referuese, kur plotësohet një nga kushtet e mëposhtme:
i. institucionet mbajnë kontabilitetin në përputhje me standardet ndërkombëtare të kontabilitetit siç përcaktohet në legjislacionin për kontabilitetin dhe pasqyrat financiare;
ii. institucionet kryejnë vlerësimin e aktiveve dhe zërave jashtë bilancit dhe përcaktojnë fondet e veta në përputhje me standardet ndërkombëtare të kontabilitetit, si dhe me kuadrin rregullativ për një mbikëqyrje të kujdesshme;
iii. institucionet kryejnë vlerësimin e aktiveve dhe zërave jashtë bilancit në përputhje me legjislacionin për kontabilitetin dhe pasqyrat financiare dhe përdorin një model për humbjet e pritshme të kredisë që është i njëjtë me atë që përdoret në standardet ndërkombëtare të kontabilitetit.
Institucionet raportojnë rezultatet e llogaritjeve të parashikuara në këtë pikë së bashku me një shpjegim të metodave të përdorura për këto llogaritje dhe çdo informacion cilësor, siç kërkohet nga ABE, që mund të shpjegojë ndikimin e këtyre llogaritjeve në kërkesat për fondet e veta. Këto rezultate do të raportohen të paktën çdo vit tek Banka e Shqipërisë.
 2. Institucionet raportojnë rezultatet e llogaritjeve të përmendura në pikën e parë në përputhje me formatin e zhvilluar nga ABE, tek Banka e Shqipërisë dhe tek ABE.
Kur Banka e Shqipërisë zhvillon portofole referues të ndryshëm nga ato të ABE-s, ajo konsultohet me ABE-n dhe sigurohet që institucionet të raportojnë rezultatet e llogaritjeve të veçanta nga rezultatet e llogaritjeve për portofolet e ABE-s. ABE-ja mund të kryejë ushtrimin e standardit referues mbikëqyrës çdo dy vjet për secilën nga metodat e përmendura në pikën 1 të këtij neni, pasi ky ushtrim të jetë zhvilluar pesë herë për secilën metodë individuale.
3. Banka e Shqipërisë monitoron, bazuar në informacionin e raportuar nga institucionet në përputhje me pikën e parë, vlerën e ekspozimeve të ponderuara me rrezikun ose të kërkesave për fondet e veta, për ekspozimet ose transaksionet në portofolin referues që rezultojnë nga metodat e brendshme të institucioneve. Banka e Shqipërisë, të paktën çdo 2 vite, bën një vlerësim të cilësisë së metodave, duke i kushtuar vëmendje të veçantë:
a) metodave që shfaqin diferenca të rëndësishme në kërkesat për fondet e veta për të njëjtën ekspozim;
b) metodave në të cilat ka veçanërisht luhatshmëri të lartë ose të ulët, dhe gjithashtu ku ka një vlerësim dukshëm më të ulët, në mënyrë sistematike, të kërkesave për kapital rregullator/fonde te veta.
4. Në rastet kur disa institucione devijojnë dukshëm nga shumica e institucioneve të grupit (peer group) të tyre ose kur ka pak ngjashmëri (elemente të përbashkët) në metodat e përdorura, gjë që çon në një variancë të gjerë të rezultateve, Banka e Shqipërisë analizon arsyet dhe, nëse mund të identifikohet qartë se metoda e një institucioni çon në një nënvlerësim të kërkesave për fondet e veta që nuk mund t’i atribuohen ndryshimeve në rreziqet bazë që rrjedhin nga ekspozimet ose pozicionet, në këto raste Banka e Shqipërisë urdhëron masa korrigjuese.
5. Banka e Shqipërisë siguron që, vendimet e saj për përshtatshmërinë e masave korrigjuese, siç përmendet në pikën 4, të ruajnë objektivat e metodave të brendshme dhe për këtë arsye nuk duhet:
a) të çojnë në standardizim ose metoda të preferuara;
b) të çojnë drejt përdorimit të metodave të gabuara; ose
c) të nxitin sjellje imituese (ndjekje të mendimit të shumicës pa marrë parasysh veçoritë individuale).
6. Banka e Shqipërisë në kuadrin rregullativ për një mbikëqyrje të kujdesshme zbaton standardet teknike rregullatore të ABE-s në ndarjen e vlerësimeve të bëra në përputhje me pikën 3 të këtij neni midis autoriteteve përgjegjëse dhe ABE-s dhe për vlerësimin e bërë nga autoritetet përgjegjëse të përmendura në pikën 3 të këtij neni.

SEKSIONI 3
Administrimi i rrezikut

Neni 136
Kërkesat për administrimin e rrezikut

1. Administrimi i rrezikut është një tërësi procedurash dhe metodash për identifikimin, matjen, vlerësimin, monitorimin dhe kontrollin e rrezikut, përfshirë edhe raportimin mbi rreziqet ndaj të cilave institucioni i kreditit është ose mund të jetë i ekspozuar gjatë ushtrimit të veprimtarisë së tij.
2. Institucioni i kreditit duhet të përfshijë në administrimin e rrezikut, të përcaktuar në pikën 1 të këtij neni, të gjitha rreziqet ndaj të cilave është ose mund të jetë i ekspozuar gjatë ushtrimit të veprimtarisë së tij, përfshirë edhe rreziqet që lidhen me mjedisin makroekonomik në të cilin ushtron veprimtarinë si institucion krediti, duke marrë në konsideratë fazën e ciklit të biznesit, dhe në veçanti:
a) rrezikun e kredisë dhe kundërpartisë;
b) rrezikun e mbetur;
c) rrezikun e përqendrimit;
d) rrezikun nga titullzimi;
e) rrezikun e tregut;
f) rrezikun e interesit që rrjedh nga aktivitetet e librit jo të tregtueshëm;
g) rrezikun operacional;
h) rrezikun e likuiditetit;
i) rrezikun e levës financiare të tepërt;
j) rreziqet mjedisore, sociale dhe të qeverisjes.
3. Institucioni i kreditit duhet të sigurojë burime të përshtatshme për administrimin e të gjitha rreziqeve të rëndësishme, përfshirë një numër të mjaftueshëm punonjësish me njohuri dhe përvojë të nevojshme profesionale në administrimin e rrezikut, si dhe në veprimtari që lidhen me vlerësimin e aktiveve, përdorimin e vlerësimeve të jashtme të kreditit, dhe përdorimin e modeleve të brendshme për administrimin e këtyre rreziqeve.
4. Me qëllim të zbatimit të qëndrueshëm të strategjive dhe politikave të administrimit të rrezikut, institucioni i kreditit duhet të krijojë dhe të zbatojë në mënyrë të vazhdueshme procedura të përshtatshme administrative, kontabël dhe të tjera, për një sistem efikas të kontrollit të brendshëm, dhe në veçanti për:
a) llogaritjen dhe rishikimin e kërkesave për kapital në lidhje me këto rreziqe;
b) identifikimin dhe monitorimin e ekspozimeve të mëdha, ndryshimet në ekspozime të mëdha, si dhe rishikimin e përputhshmërisë së këtyre ekspozimeve me politikat e institucionit në lidhje me këtë lloj ekspozimi.
5. Institucioni i kreditit duhet të krijojë një sistem të përshtatshëm të raportimit të rrezikut për këshillin mbikëqyrës dhe këshillin e administrimit, i cili përfshin të gjithë rreziqet e rëndësishme, politikat e administrimit të rrezikut si dhe ndryshimet në këto politika.

Neni 137
Rreziku i kredisë dhe i kundërpartisë

1. Rreziku i kredisë nënkupton rrezikun që rrjedh nga pamundësia e kredimarrësit ose e kundërpartisë, për të përmbushur detyrimet ndaj institucionit, sipas kushteve të marrëveshjes së lidhur midis tyre. 
2. Institucioni i kreditit, sipas kërkesave të përcaktuara nga Banka e Shqipërisë, siguron që: 
a) dhënia e kredisë të bazohet në kritere të shëndosha dhe të përcaktuara mirë dhe  ka një proces të përcaktuar qartë për miratimin, ndryshimin, rinovimin dhe rifinancimin e kredive;
b) ka metoda të brendshme që i mundëson të vlerësojë rrezikun e kredisë të ekspozimeve ndaj detyrimeve individuale, titujve ose pozicionet e titullzimit dhe rrezikun e kredisë në nivel portofoli. Në veçanti, metodat e brendshme nuk duhet të mbështeten vetëm ose mekanikisht në vlerësimet e jashtme të kredisë. Kur kërkesat për fondet e veta bazohen në një vlerësim nga një Institucion i Jashtëm i Vlerësimit të Kredisë (IJVK/ECAI) ose bazohen në faktin se një ekspozim është i pavlerësuar, kjo nuk e përjashton institucionin nga shqyrtimi shtesë i informacioneve të tjera relevante për vlerësimin e shpërndarjes së kapitalit të tij të brendshëm;
c) administrimi dhe monitorimi i vazhdueshëm nëpërmjet sistemeve efektive i portofoleve të ndryshme që mbartin rrezik kredie dhe i ekspozimeve të institucioneve, duke përfshirë identifikimin dhe administrimin e kredive me probleme dhe kryerjen e rregullimeve të përshtatshme të vlerës dhe të provigjioneve;
d) diversifikimi i portofoleve të kredisë është i përshtatshëm, duke konsideruar tregjet e synuara të institucionit të kredisë dhe strategjinë e përgjithshme të kredidhënies;
e) të kryejë një vlerësim paraprak (ex ante) të çdo ekspozimi ndaj kripto-aseteve që parashikojnë të ndërmarrin dhe të përshtatshmërisë së proceseve dhe procedurave ekzistuese për administrimin e rrezikut të kundërpartisë, dhe të raportojë për këto vlerësime tek Banka e Shqipërisë ose Autoriteti i Mbikëqyrjes Financiare.

Neni 138
Rreziku i mbetur

Rreziku i mbetur konsiderohet rreziku që rezulton, kur teknikat e njohura të zbutjes së rrezikut të kredisë të përdorura nga institucioni janë më pak efektive se sa parashikohej. 
Institucionet hartojnë dhe zbatojnë politika dhe procedura të shkruara për administrimin dhe kontrollin e rrezikut të mbetur.
Neni 139
Rreziku i përqendrimit

Rreziku i përqendrimit konsiderohet rreziku që rrjedh nga ekspozimet ndaj një kundërpartie, duke përfshirë kundërpartitë qendrore, ndaj një grup personash të lidhur, si dhe nga ekspozimet e lidhura me faktorë të përbashkët rreziku, të tilla si ekspozimet ndaj kundërpartive të të njëjtit sektor ekonomik, rajoni gjeografike apo nga e njëjta veprimtari ose të lidhura me një mall (commodity) të caktuar, sikurse edhe nga aplikimi i teknikave të zbutjes së rrezikut të kredisë, duke përfshirë në veçanti edhe rreziqet që lidhen me ekspozimet të tërthorta të mëdha të kredisë, të tilla si ekspozimi kundrejt një emetuesi të vetëm të kolateralit.
Institucionet hartojnë, miratojnë dhe zbatojnë politika dhe procedura të shkruara për administrimin dhe kontrollin e rrezikut të përqendrimit.
Në rastin e kripto-aseteve pa një emetues të identifikueshëm, rreziku i përqendrimit do të konsiderohet në kuadër të ekspozimit ndaj kripto-aseteve me karakteristika të ngjashme.

Neni 140
Rreziku nga ekspozimet e mëdha

1. Ekspozimi i një institucioni krediti ndaj një klienti ose grup klientësh, do të konsiderohet ekspozim i madh nëse vlera e tij është e barabartë ose tejkalon 10 për qind të kapitalit të nivelit të parë të institucionit të kreditit.  
2. Institucionet nuk krijojnë ekspozime ndaj një klienti ose grup klientësh, vlera e të cilave, pasi janë aplikuar teknikat zbutëse të rrezikut të kredisë, tejkalon 25 për qind të kapitalit të nivelit të parë të institucionit të kreditit.  
3. Në rastet kur klienti është një institucion tjetër krediti, ose një shoqëri komisionere ose kur grupi i klientëve përfshin një ose më shumë institucione krediti ose shoqëri komisionere vlera e ekspozimeve nuk do të tejkalojë më të madhen midis 25 për qind të kapitalit të nivelit të parë të institucionit të kreditit ose vlerës ekuivalente në lekë të shumës prej 150 milionë euro, me kusht që shuma e ekspozimeve ndaj klientëve të lidhur që nuk janë institucione krediti ose shoqëri komisionere të mos tejkalojë 25 për qind  të kapitalit të nivelit të parë.
4. Në rastet kur ekuivalenti në lekë i shumës prej 150 milionë euro tejkalon 25 për qind të kapitalit të nivelit të parë, ekspozimet përkatëse nuk do të tejkalojnë 100 për qind të kapitalit të nivelit të parë.
5. Banka e Shqipërisë mund të vendosë një limit më të ulët se shuma ekuivalente në lekë e vlerës prej 150 milionë euro, rast në të cilin informon ABE-n.
6. Në rastet kur klientët janë aksionare, anëtarë të organeve drejtuese, drejtuesit e lartë dhe drejtuesit e funksioneve kryesore të bankës, ose persona në lidhje të ngushtë me ta, sipas përcaktimeve të nenit 141, shuma e të gjitha ekspozimeve të tyre nuk duhet të kalojë 100 për qind të kapitalit të nivelit të parë të institucionit të kreditit.
7. Institucioni i kreditit krijon procedura të përshtatshme administrative,  kontabël dhe mekanizma të përshtatshëm të kontrollit të brendshëm me qëllim identifikimin, administrimin, monitorimin, raportimin dhe regjistrimin e ekspozimeve të mëdha dhe ndryshimeve të mëvonshme në to, në përputhje me kuadrin rregullativ për një mbikëqyrje të kujdesshme të Bankës së Shqipërisë. 
8. Mënyra e llogaritjes së nivelit të ekspozimit dhe efekteve të teknikave zbutëse të rrezikut të kredisë parashikohet në kuadrin rregullativ për një mbikëqyrje të kujdesshme. 
9. Institucioni i kreditit respekton në çdo kohë kufizimet e përcaktuara në pikat e mësipërme të këtij neni, në lidhje me ekspozimet e saj. Në rast se ekspozimet tejkalojnë kufizimet e mësipërme, institucioni i kreditit raporton menjëherë në Bankën e Shqipërisë, e cila përcakton masat e nevojshme dhe kohën për të rivendosur ekspozimet brenda kufizimeve të mësipërme. 

Neni 141
Marrëdhëniet e institucionit të kreditit me persona të lidhur me të

1. Institucioni i kreditit, në rastin kur ofron ose përdor shërbime me dhe në përfitim të personave të lidhur me të, nuk do të ofrojë shërbime ndaj personave të tillë me kushte më të favorshme se ato që zbaton për klientët e institucionit.  Institucioni i kreditit nuk do të përdorë shërbimet e personave të lidhur me të me kushte më pak të favorshme, se kushtet sipas të cilave persona të tjerë do t'i kishin ofruar shërbime të tilla institucionit të kreditit.
2. Persona të lidhur me institucionin e kreditit, sipas kuptimit të këtij ligji, janë personat e mëposhtëm:
a) aksionarët e institucionit të kreditit, të cilët zotërojnë 5 për qind ose më shumë të kapitalit apo të aksioneve me të drejtë vote në asamblenë e aksionarëve të një institucioni krediti; ose
b) anëtaret e organeve drejtuese, drejtuesit e lartë dhe drejtuesit e funksioneve kryesore apo përfaqësuesit e institucionit të kreditit; ose
c) personat, të cilët kanë lidhur kontrata pune me institucionin e kreditit nën kushte të veçanta; ose
d) të afërm të ngushtë të personave të parashikuar në shkronjat “a”, “b” dhe “c” të kësaj pike; ose
e) personat juridikë, në kapitalin e të cilëve personat e parashikuar në shkronjat “a” deri në “d” të kësaj pike zotërojnë pjesëmarrje influencuese prej 10 për qind ose më shumë të kapitalit ose të aksioneve me të drejtë vote; ose
f) personat juridikë, në kapitalin e të cilëve institucioni i kreditit zotëron më shumë se 20 për qind të kapitalit ose të aksioneve me të drejtë vote, apo që i kontrollon këta persona juridikë në një mënyrë tjetër. 
3. Të afërm të ngushtë të një personi janë:
a) fëmijët (ose të birësuarit);
b) fëmijët e fëmijëve;
c) bashkëshorti/ja ose personi që jeton në një marrëdhënie të konsideruar nga ligji si ekuivalent me martesën;
d) prindërit/prindërit adoptues;
e) vëllezërit, motrat, si dhe fëmijët e tyre;
f) personat në kujdestarinë e tij. 
4. Këshilli mbikëqyrës miraton paraprakisht me 2/3 e votave të gjitha veprimet e institucionit të kreditit, si rezultat i të cilave lind ose rritet ekspozimi i institucioni i kreditit ndaj personave të parashikuar në shkronjat “a” deri në “f” të pikës 2 të këtij neni. 
5. Përjashtimisht nga pika 4, këshilli mbikëqyrës mund të përcaktojë kufirin maksimal për transaksionet me persona të lidhur që nuk kërkojnë miratim paraprak, deri në 1 për qind të kapitalit të nivelit të parë (Tier 1). Këshilli i administrimit i raporton këto transaksione të paktën një herë në tre muaj para këshillit mbikëqyrës.

Neni 142
Rreziku i titullzimit

1. Rreziku i titullzimit konsiderohet rreziku që rrjedh nga transaksionet e titullzimit në të cilat institucioni i kreditit është investitori, origjinuesi ose sponsori, përfshirë këtu edhe rreziqet e reputacionit, të tilla si ato që lidhen me struktura ose produkte komplekse. 
Institucionet hartojnë, miratojnë dhe zbatojnë politika dhe procedura të shkruara për administrimin dhe kontrollin e rrezikut të titullzimit, që të sigurohen që thelbi ekonomik i transaksionit të pasqyrohet plotësisht në vlerësimin e rrezikut dhe vendimet e organeve drejtuese të institucionit.
2. Institucioni i kreditit, në rastin kur është origjinues i transaksioneve të ripërsëritshme të titullzimit që përfshijnë klauzola të amortizimit të hershëm, duhet të disponojë planet e likuiditetit, me qëllim adresimin e ndikimit nga amortizimi i planifikuar ashtu edhe nga amortizimi i hershëm.

Neni 143
Rreziku i tregut

1. Institucioni i kreditit zbaton politikat dhe procedurat për identifikimin, matjen dhe administrimin e të gjitha burimeve materiale dhe efekteve të rreziqeve të tregut.
2. Institucionet e kreditit marrin masa edhe ndaj rrezikut të mungesës së likuiditetit kur detyrimi i pozicionit në shitje ndodh përpara pozicionit në blerje.
3. Institucioni i kreditit siguron që kapitali i brendshëm të jetë i mjaftueshëm për mbulimin e rreziqeve materiale të tregut që nuk janë subjekt i kërkesës minimale për fonde të veta.
Institucionet, të cilat, në llogaritjen e kërkesave për kapital për rrezikun e pozicionit, në përputhje me kërkesat e kuadrit rregullativ për një mbikëqyrje të kujdesshme, netojnë pozicionet e tyre në një ose më shumë aksione që përbëjnë një indeks të aksioneve kundrejt një ose më shumë pozicioneve në kontrata të ardhshme (future) që bazohen në indeksin e aksioneve ose kundrejt një produkti tjetër të indeksit të aksioneve, duhet të kenë kapital të brendshëm të mjaftueshëm për të mbuluar rrezikun bazë të humbjes të shkaktuar nga lëvizja e vlerës së kontratës së ardhshme (future) ose të një produkti tjetër jo plotësisht në përputhje me vlerën e aksioneve që përbëjnë indeksin. Institucionet sigurojnë kapital të brendshëm të mjaftueshëm kur ato mbajnë pozicione të kundërta në kontratat e së ardhmes të indeksit të aksioneve, të cilat nuk janë identike as në lidhje me maturimin, as me përbërjen e tyre ose me të dyja.
Institucionet të cilat kryejnë veprimtarinë e nënshkrimit të titujve të borxhit ose të kapitalit, llogarisin pozicionin neto sipas kërkesave të kuadrit rregullativ për një mbikëqyrje të kujdesshme dhe sigurojnë një kapital të brendshëm të mjaftueshëm kundrejt rrezikut të humbjes që ekziston midis kohës së angazhimit fillestar të pranimit të një sasie të njohur titujsh me një çmim të njohur (dita zero) dhe ditës pasuese të punës.
4. Institucioni kryen një vlerësim paraprak (ex ante) të çdo ekspozimi ndaj kripto-aseteve që parashikojnë të ndërmarrin dhe të përshtatshmërisë së proceseve dhe procedurave ekzistuese për administrimin e rrezikut të tregut, dhe raportojnë për këto vlerësime tek Banka e Shqipërisë ose Autoriteti i Mbikëqyrjes Financiare.

Neni 144
Rreziku i normës së interesit që rrjedh nga aktivitetet e librit jo-të tregtueshëm (të bankës)

1. Institucioni i kreditit zbaton sisteme të brendshme si dhe përdor metodën  standarde ose metodën standarde të thjeshtuar për të identifikuar, vlerësuar, administruar  dhe zbutur rreziqet që rrjedhin nga ndryshimet e mundshme në normat e interesit që ndikojnë si në vlerën ekonomike të kapitalit ashtu edhe në të ardhurat neto nga interesi i aktiviteteve të librit jo-të tregueshëm.
2. Institucioni i kreditit zbaton sisteme për vlerësimin dhe monitorimin e rreziqeve që rrjedhin nga ndryshimet e mundshme në marzhin e kredisë (credit spread)  që ndikojnë si në vlerën ekonomike të kapitalit ashtu edhe në të ardhurat neto nga interesi i aktiviteteve të librit jo të tregtueshëm të tij.
3. Institucioni i kreditit përdor metodën  standarde të përmendur në pikën 1 të këtij neni, kur sistemet e brendshme të zbatuara nga institucioni për qëllimin e vlerësimit të rreziqeve të përmendura në pikën 1 nuk janë të mjaftueshme. 
4. Institucionit të kreditit të vogël dhe jo kompleks, siç përcaktohet në këtë ligj, mund t’i kërkohet nga Banka e Shqipërisë të përdorë metodën stadarde kur vlerësohet se metoda e thjeshtë stadarde nuk është e përshtatshme për të identifikuar rrezikun e normës së interesit që rrjedh nga aktivitetet e librit jo-të tregtueshëm të atij institucioni.
5. Banka e Shqipërisë, për qëllime të këtij neni, harton standardet teknike rregullatore për të specifikuar një metodë standarde që institucionet mund të përdorin për qëllimin e vlerësimit të rreziqeve të përmendura në pikën 1 të këtij neni, duke përfshirë një metodë standarde të thjeshtuar për institucionet e vogla dhe jo komplekse e cila është të paktën po aq konservatore sa metoda standarde.
6. Banka e Shqipërisë në kuadrin rregullativ për një mbikëqyrje të kujdesshme përfshin udhëzime në përputhje me ato të ABE-s, në lidhje me specifikimin e kritereve për:
a) vlerësimin nga sistemi i brendshëm i një institucioni të rreziqeve të përmendura në pikën 1 të këtij neni;
b) identifikimin, administrimin dhe zbutjen nga institucionet të rreziqeve të përmendura në pikën 1 të këtij neni;
c) vlerësimin dhe monitorimin nga institucionet të rreziqeve të përmendura në pikën 2 të këtij neni;
d) përcaktimin se cilët nga sistemet e brendshme të zbatuara nga institucionet për qëllimet e pikës 1 të këtij neni, nuk janë të kënaqshëm, siç përmendet në pikën 3 të këtij neni.

Neni 145
Rreziku operacional

1. Institucioni i kreditit zbaton politika dhe procedura për të vlerësuar dhe administruar ekspozimet ndaj rrezikut operacional, duke përfshirë rreziqet që rrjedhin nga marrëveshjet e lidhura me palë të treta dhe rreziqet e drejtpërdrejta ose indirekte në ekspozimet ndaj kripto-aseteve dhe ndaj ofruesve të shërbimeve të kripto-aseteve, si dhe për të mbuluar ngjarjet që nuk ndodhin shpesh dhe kanë ndikim të konsiderueshëm. Institucionet duhet të përcaktojnë se çfarë përbën rrezik operacional për qëllimet e këtyre politikave dhe procedurave.
2. Institucioni i kreditit ka plane të emergjencës dhe të vazhdimësisë së biznesit për të siguruar aftësinë e institucionit për të operuar në mënyrë të vazhdueshme dhe për të kufizuar humbjet në rastet e ngjarjeve që çojnë në ndërprerjen e veprimtarisë.

Neni 146
Rreziku i likuiditetit

1.Institucioni i kreditit ka strategji, politika, procese dhe sisteme të qëndrueshme dhe të besueshme për identifikimin, matjen, administrimin dhe monitorimin e rrezikut të likuiditetit gjatë intervaleve të përshtatshme kohore, duke përfshirë dhe atë ditor, në mënyrë që të sigurojnë mbajtjen e niveleve të përshtatshme të rezervave të likuiditetit. Këto strategji, politika, procese dhe sisteme duhet te përshtaten me linjat e biznesit, monedhat, degët dhe subjektet juridike të institucionit dhe të përfshijnë mekanizmat e duhur të shpërndarjes së kostove, përfitimeve dhe rreziqeve të likuiditetit.
2. Strategjitë, politikat, proceset dhe sistemet e parashikuara në pikën 1 të këtij neni, janë në përpjesëtim me kompleksitetin, profilin e rrezikut, fushën e veprimit të institucionit dhe tolerancën ndaj rrezikut të vendosur nga organet drejtuese, si dhe pasqyrojnë rëndësinë e institucionit të kreditit në çdo shtet anëtar apo në një vend të tretë në të cilin ai kryen veprimtarinë. Institucioni i kreditit ia komunikon tolerancën ndaj rrezikut të gjitha linjave përkatëse të biznesit.
3. Institucioni i kreditit, duke marrë parasysh natyrën, madhësinë dhe kompleksitetin e aktivitetit të tij, ka profil të rrezikut të likuiditetit që është në përputhje me kërkesat për një sistem të qëndrueshëm dhe funksional dhe pa i tejkaluar këto kërkesa.
Banka e Shqipërisë monitoron zhvillimet lidhur me profilin e rrezikut të likuiditetit, si  dizenjimin dhe volumin e produktit, administrimin e rrezikut, politikat e financimit dhe përqëndrimet e financimit.
Banka e Shqipërisë ndërmerr masa efektive kur zhvillimet e përmendura në paragrafin e dytë të kësaj pike mund të çojnë në paqëndrueshmëri të institucioneve individuale të kreditit ose të sistemit financiar në përgjithësi.
Banka e Shqipërisë informon ABE-n për çdo masë të ndërmarrë në përputhje me paragrafin e tretë të kësaj pike.
4. Institucioni i kreditit zhvillon metodologji për identifikimin, matjen, administrimin dhe monitorimin e pozicioneve të financimit. Këto metodologji përfshijnë flukset materiale aktuale dhe të parashikuara të mjeteve monetare dhe që burojnë nga aktivet, detyrimet, zërat jashtë bilancit, përfshirë edhe detyrimet e mundshme dhe ndikimin e mundshëm të rrezikut reputacional.
5. Institucioni i kreditit bën dallimin ndërmjet aktiveve të barrësuara dhe të pabarrësuara që janë të disponueshme gjatë gjithë kohës, veçanërisht gjatë situatave të emergjencës. Institucioni merr parasysh subjektin juridik në të cilin ndodhen pasuritë, vendin ku pasuritë janë regjistruar ligjërisht, në një regjistër ose në një llogari, si dhe pranueshmërinë e tyre dhe monitorojnë se si mund të shndërrohen këto aktive në kohën e duhur, në para ose mjete të tjera likuide, nëpërmjet shitjes, përdorimit apo transformimit në forma të tjera likuiditeti.
6. Institucioni i kreditit gjithashtu merr parasysh kufizimet ekzistuese ligjore, rregullatore dhe operacionale për transferta të mundshme të likuiditetit dhe aktiveve të pabarrësuara ndërmjet subjekteve brenda dhe jashtë Republikës së Shqipërisë.
7. Institucioni i kreditit merr në konsideratë mjete të ndryshme për zbutjen e rrezikut të likuiditetit, duke përfshirë një sistem kufijsh dhe rezervash likuiditeti, në mënyrë që të jenë në gjendje të përballojnë një sërë ngjarjesh të ndryshme stresi, si dhe një strukturë financimi të diversifikuar në mënyrë të përshtatshme dhe akses në burimet e financimit. Këto marrëveshje rishikohen rregullisht.
8. Institucioni i kreditit merr në konsideratë skenarë alternativë për pozicionet e likuiditetit dhe për zbutjen e rrezikut dhe rishikojnë supozimet në bazë të vendimeve në lidhje me pozicionin e financimit, të paktën çdo vit. Për këto qëllime, skenarët alternativë trajtojnë, në veçanti, zërat jashtë bilancit dhe detyrimet e tjera të mundshme, duke përfshirë ato të Subjekteve me Qëllim të Posaçëm Titullzimi (SQPT) ose të subjekteve të tjera për qëllime të veçanta, siç parashikohet në kuadrin rregullativ për një mbikëqyrje të kujdesshme, në lidhje me të cilat institucioni vepron si sponsor ose ofron mbështetje materiale likuiditeti.
9. Institucioni i kreditit merr në konsideratë ndikimin e mundshëm të skenarëve alternativë, specifikë për institucionin, për të gjithë tregun dhe ato të kombinuara. Institucione merr parasysh periudha të ndryshme kohore dhe nivele të ndryshme të stresit. 
10. Institucioni i kreditit përshtat strategjitë, politikat e brendshme dhe kufijtë e rrezikut të likuiditetit dhe zhvillojnë plane efektive të emergjencës, duke marrë parasysh rezultatin e skenarëve alternativë të parashikuar në pikën 8 të këtij neni.
11. Institucioni i kreditit ka plan të rimëkëmbjes për likuiditetin, që përcakton strategjitë e përshtatshme dhe masat e duhura të zbatueshme, për të adresuar mungesat e mundshme të likuiditetit, duke përfshirë edhe mungesat e likuiditetit në lidhje me degët e krijuara në një shtet tjetër anëtar ose në një vend të tretë. Ky plan testohet nga institucioni të paktën çdo vit, përditësohet në bazë të rezultateve të skenarëve alternativë të parashikuar në pikën 8 të këtij neni, si dhe raportohet dhe miratohet nga drejtuesit e lartë, në mënyrë që politikat dhe proceset e brendshme të mund të rregullohen në përputhje me rrethanat. Institucioni duhet të ndërmarrë paraprakisht hapat e nevojshëm operacionalë për të siguruar që planet e rimëkëmbjes për likuiditetin, të mund të zbatohen menjëherë. Këta hapa operacionalë përfshijnë edhe mbajtjen e kolateralit menjëherë të disponueshëm për financimin nga banka qendrore. Kjo përfshin edhe mbajtjen e kolateralit në monedhën e një shteti tjetër anëtar kur është e nevojshme, ose në monedhën e një vendi të tretë ndaj të cilit institucioni ka ekspozime, dhe kur është e nevojshme operacionalisht brenda territorit të një shteti anëtar pritës ose të një vendi të tretë në monedhën e të cilit ka ekspozime.

Neni 147
Raporti i Mbulimit me Likuiditet

1. Institucioni plotëson në çdo kohë kërkesën për një raport të mbulimit me likuiditet (RML) prej:
a) të paktën 100 për qind për totalin e të gjitha monedhave; 
b) të paktën 80 për qind për totalin e valutave kryesore (që kanë një peshë më të madhe ose të barabartë me 5 për qind të aktivit).
2. Raporti i mbulimit me likuiditet (RML) llogaritet duke shprehur nivelin e aktiveve likuide (rezervës së likuiditetit) si përqindje ndaj flukseve dalëse neto për një periudhë 30 ditore. 
3. Flukset dalëse neto llogariten si diferenca mes flukseve dalëse dhe flukseve hyrëse të fondeve në situata të vështira. 
4. Aktivet likuide dhe flukset dalëse neto llogariten në përputhje me parashikimet në kuadrin rregullativ për një mbikëqyrje të kujdesshme për këtë qëllim.

Neni 148
Raporti Neto i Financimit të Qëndrueshëm 

1. Institucioni plotëson në çdo kohë kërkesën për një raport neto të financimit të qëndrueshëm (RNFQ) prej të paktën 100 për qind, të llogaritur në monedhën e raportimeve financiare për të gjitha transaksionet e tyre, pavarësisht monedhës në të cilën janë kryer këto transaksione. 
2. Raporti neto i financimit të qëndrueshëm (RNFQ) llogaritet duke shprehur nivelin e financimit të qëndrueshëm të disponueshëm si përqindje ndaj financimit të qëndrueshëm të kërkuar.
3. Nivelet e financimit të qëndrueshëm të disponueshëm dhe atij të kërkuar llogariten në përputhje me parashikimet në kuadrin rregullativ për një mbikëqyrje të kujdesshme.

Neni 149
Rreziku i levës financiare të tepërt

1. Institucioni i kreditit ka politika dhe proçese për identifikimin, administrimin dhe monitorimin e rrezikut të levës financiare të tepërt. Treguesit për rrezikun e levës financiare të tepërt përfshijnë raportin e levës financiare të përcaktuar në kuadrin rregullativ për një mbikëqyrje të kujdesshme, si dhe mospërputhjet midis aktiveve dhe detyrimeve.

2. Institucioni i kreditit merr masa paraprake për adresimin e rrezikut të levës financiare të tepërt, duke marrë parasysh rritjen e mundshme të këtij rreziku, të shkaktuar nga reduktimet e fondeve të veta të institucionit nëpërmjet humbjeve të pritshme ose të realizuara, në varësi të legjislacionit për kontabilitetin. Për këtë qëllim, institucioni duhet të jetë në gjendje të përballojë një sërë ngjarjesh të ndryshme stresi në lidhje me rrezikun e levës financiare të tepërt.

Neni 150
Rreziqet mjedisore, sociale dhe të qeverisjes

1. Institucioni i kreditit, si pjesë e mekanizmave të tij qeverisës, përfshirë kuadrin e administrimit të rrezikut sipas parashikimeve në pikën 1 të neni 131 të këtij ligji, ka strategji, politika, procese dhe sisteme të qëndrueshme për identifikimin, matjen, administrimin dhe monitorimin e rreziqeve mjedisore, sociale dhe të qeverisjes (MSQ) në periudhë afatshkurtër, afatmesme dhe afatgjatë.
2. Strategjitë, politikat, proceset dhe sistemet që përcaktohen në pikën 1 të këtij neni, hartohen në përputhje me parimin e proporcionalitetit që konsideron natyrën, madhësinë dhe kompleksitetin e rreziqeve mjedisore, sociale dhe të qeverisjes (MSQ) të modelit të biznesit dhe shtrirjes së veprimtarisë së institucionit dhe konsideron periudhën afatshkurtër dhe afatmesme, si dhe një periudhë afatgjatë prej të paktën 10 vitesh.
3. Institucioni teston qëndrueshmërinë e tij ndaj ndikimeve negative të faktorëve mjedisorë, socialë dhe të qeverisjes (MSQ), si nën skenarin bazë, ashtu edhe nën atë të rënduar, brenda një intervali të caktuar kohor, duke u nisur nga faktorët që lidhen me klimën. Banka e Shqipërisë, në lidhje me një testim të tillë të qëndrueshmërisë, siguron që institucionet të përfshijnë një numër të caktuar skenarësh MSQ, që reflektojnë ndikimet e mundshme të ndryshimeve mjedisore dhe sociale dhe politikat publike që i shoqërojnë ato në mjedisin afatgjatë të biznesit. Banka e Shqipërisë siguron që institucionet, në procesin e testimit të qëndrueshmërisë, përdorin skenarë të besueshëm, bazuar mbi skenarët e përpunuar nga organizatat ndërkombëtare.
4. Banka e Shqipërisë vlerëson dhe monitoron zhvillimin e praktikave të institucioneve, lidhur me strategjitë dhe administrimin e të rrezikut MSQ, duke përcaktuar objektiva sasiorë dhe procese për të monitoruar dhe adresuar rreziqet MSQ që rezultojnë në periudhën afatshkurtër, afatmesme dhe afatgjatë, plane të cilat duhen përgatitur në përputhje me parashikimet në nenin 133 pika 2 të këtij ligji. Ky vlerësim konsideron ofrimin e produkteve të lidhura me qëndrueshmërinë, politikat e financimit të planeve të tranzicionit të bizneseve për kalimin drejt një ekonomie me emetim të ulët të karbonit dhe rezistente ndaj klimës, politikat e lidhura me dhënien e kredive, si dhe objektivat dhe kufijtë e lidhur me faktorët MSQ. Banka e Shqipërisë vlerëson qëndrueshmërinë e planeve të tranzicionit të bizneseve të financuara, si pjesë e procesit te rishikimit dhe vlerësimit mbikëqyrës.
Kur është e nevojshme, për qëllime të këtij vlerësimi, Banka e Shqipërisë mund të bashkëpunojë me autoritetet ose organet publike, përgjegjëse për mbikëqyrjen e ndryshimeve klimatike dhe mjedisore.
5. Banka e Shqipërisë, në kuadrin rregullativ për një mbikëqyrje të kujdesshme, përcakton në përputhje me udhëzimet e ABE-s:
a) standardet minimale dhe metodologjitë për identifikimin, matjen, administrimin dhe monitorimin e rreziqeve MSQ;
b) përmbajtjen e planeve të parashikuara në nenin 133 pika 2 të këtij ligji, të cilat duhet të përfshijnë afate kohore specifike dhe objektiva sasiore të ndërmjetme, me qëllim monitorimin dhe adresimin e rreziqeve financiare që rrjedhin nga faktorët MSQ, duke përfshirë ata që rrjedhin nga procesi i përshtatjes dhe procesi i tranzicionit të kalimit drejt një ekonomie me emetim të ulët karboni dhe rezistente ndaj klimës, në veçanti të objektivit për arritjen e neutralitetit klimatik, ashtu si edhe, nëse është relevante për institucionet që janë aktive në tregjet ndërkombëtare, objektivave ligjore dhe rregullative të vendeve të treta; 
c) kriteret cilësore dhe sasiore për vlerësimin e ndikimit të rreziqeve MSQ mbi profilin e rrezikut dhe aftësinë paguese të institucioneve në periudhën afatshkurtër, afatmesme dhe afatgjatë; 
d) kriteret për përcaktimin e skenarëve të referuar në pikën 3 të këtij neni, duke përfshirë parametrat dhe supozimet që duhen përdorur në secilin nga skenarët, rreziqet specifike dhe horizontet kohore.   
Kur është e zbatueshme, metodologjitë dhe supozimet që mbështesin objektivat, angazhimet dhe vendimet strategjike që publikohen në raportimet e planeve të qëndrueshmërisë të mikrondërmarrjeve, ndërmarrjeve të vogla, të mesme dhe të mëdha si dhe të entiteve me interes publik, mbi baza individuale dhe të konsoliduara, sipas parashikimeve në legjislacionin që rregullon kontabilitetin dhe pasqyrat financiare, ose të tjera kornizat përkatëse të raportimit dhe kujdesit të duhur, duhet të jenë në përputhje me kriteret, metodologjitë dhe objektivat e përmendura në paragrafin e parë të kësaj pike, dhe gjithashtu me supozimet dhe angazhimet e përfshira në këto plane.

Neni 151
Raportimi i të dhënave financiare dhe kërkesave mbikëqyrëse

1. Institucionet i raportojnë Bankës së Shqipërisë informacion të detajuar mbi pasqyrat e tyre financiare dhe të gjitha kërkesat mbikëqyrëse mbi treguesit e fondeve të veta, likuiditet dhe rreziqeve ndaj të cilave ekspozohen gjatë aktivitetit të tyre. 
2. Forma dhe përmbajtja e raporteve përcaktohet në përputhje me parashikimet në aktet nënligjore të nxjerra nga Banka e Shqipërisë për këtë qëllim.

Neni 152
Miratime paraprake

1. Institucioni i kreditit, përveç sa parashikohet në nenet e tjera të këtij ligji, pa miratimin paraprak me shkrim të Bankës së Shqipërisë, nuk mund: 
a) të ndryshojë emrin; 
b) të lidhë marrëveshje me të tretët (outsourcing) për ushtrimin e funksioneve ose shërbimeve të caktuara, sipas përcaktimeve me akt nënligjor të Bankës së Shqipërisë; 
c) të ushtrojë veprimtari financiare të papërfshira në aneksin e licencës së dhënë; 
d) të zmadhojë kapitalin me mjete jolikuide; 
e) të riblejë aksionet e saj ose të personave të lidhur me të, në mënyrë të drejtpërdrejtë ose nëpërmjet një personi tjetër, duke dhënë kredi ose duke lëshuar garanci; 
f) të zvogëlojë kapitalin; 
g) të emërojë anetarët e organeve drejtues; 
h) të hapë një degë, zyrë përfaqësimi ose filial në një vend të tretë ose në një shtet anëtar; 
i) të shpërndajë kapitalin; 
j) të hapë degë brenda territorit të Republikës së Shqipërisë; 
k) të riorganizohet juridikisht nëpërmjet bashkimit, ndarjes ose çdo forme tjetër të ngjashme; 
l) të emërojë audituesin ligjor.
2. Dega e një vendi të tretë merr miratim paraprak nga Banka e Shqipërisë për kryerjen e veprimeve të mëposhtme: 
a) ushtrimin e veprimtarive financiare të papërfshira në aneksin e licencës së dhënë; 
b) emërimin e anëtarëve të organeve drejtues; 
c) hapjen e degëve të tjera brenda territorit të Republikës së Shqipërisë; 
d) emërimin e audituesit ligjor nëse ky është i ndryshëm nga audituesi ligjor i institucionit të kreditit mëmë.
3. Banka e Shqipërisë jep ose refuzon miratimin paraprak, sipas pikave 1 dhe 2 të këtij neni, brenda 60 ditëve pune nga paraqitja e plotë e kërkesës, mbështetur në dokumentacionin e përcaktuar me akt nënligjor. 
4. Institucioni i kreditit ose dega e një vendi të tretë kryen regjistrimin në regjistrin tregtar të fakteve juridike që rrjedhin nga realizimi i veprimeve në zbatim të dispozitave të këtij ligji për të cilat nevojitet miratimi paraprak i Bankës së Shqipërisë, vetëm pas dhënies së këtij miratimi nga Banka e Shqipërisë. Kur Banka e Shqipërisë konstaton moszbatimin e këtij kushti, faktet e regjistruara në regjistrin tregtar konsiderohen të pavlefshme.
5. Banka e Shqipërisë me akt nënligjor përcakton kriteret dhe dokumentacionin për miratimet e parashikuara në këtë nen.

Neni 153
Detyrimi për njoftim

1. Institucioni i kreditit ose dega e një vendi të tretë njofton menjëherë Bankën e Shqipërisë në rastet kur: 
a) likuiditeti ose aftësia paguese është e kërcënuar, sipas kuadrit rregullativ për një mbikëqyrje të kujdesshme; 
b) pozicionet e rrezikut arrijnë kufijtë maksimalë të lejuar të ekspozimit, sipas kuadrit rregullativ për një mbikëqyrje të kujdesshme; 
c) vlerësohet se ka shkaqe të justifikuara për ndërprerjen ose pezullimin e ndonjë veprimtarie financiare të lejuar; 
d) pozicioni financiar i institucionit të kreditit ndryshon në atë masë sa nuk zotëron më fondet e veta ose nuk arrin më minimumin e raportit të mjaftueshmërisë të kapitalit të përcaktuar në kuadrin rregullativ për një mbikëqyrje të kujdesshme; 
e) fondet e veta bien nën nivelin e kapitalit fillestar minimal të kërkuar për fillimin e veprimtarisë, ose kur nga dega e një vendi të tretë nuk janë respektuar kriteret e investimit, të përcaktuara në këtë ligj; 
f) institucioni i kreditit i një vendi të tretë, që ka degë në Republikën e Shqipërisë, është subjekt i sanksioneve ose masave administrative të autoritetit përgjegjës të vendit të origjinës, me efekt në degën e tij në Republikën e Shqipërisë; 
g) vlerësohet se ka shkaqe për revokimin e licencës;
h) synon të hapë një zyrë përfaqësimi në një shtet tjetër. 
2. Institucioni i kreditit ose dega e një vendi të tretë njofton Bankën e Shqipërisë brenda 30 ditëve për: 
a) zmadhimin e kapitalit të institucionit të kreditit ose degës së një vendi të tretë; 
b) ndryshimet në strukturën e kapitalit të institucionit të kreditit; 
c) investimet me rrezik të madh, sipas përcaktimeve në aktet nënligjore të Bankës së Shqipërisë; 
d) ndryshime në strukturën organizative; 
e) ndryshim të zyrës qendrore dhe adresës së saj; 
f) investimet e institucionit të kreditit në kapitalin e një personi tjetër juridik; 
g) largimin e anëtarëve të organeve drejtues, drejtuesve të larte dhe drejtuesve të funksioneve kryesore;
h) ndryshimin e statutit të institucionit të kreditit.

SEKSIONI 4
Qeverisja

Neni 154
Organet e institucionit të kreditit

1. Organet e institucionit të kreditit janë:
a. Asambleja e përgjithshme e aksionarëve;
b. Këshilli mbikëqyrës;
c. Këshilli i administrimit.
2. Dispozitat e legjislacionit për tregëtarët dhe shoqëritë tregëtare zbatohen për institucionet e kreditit për aq sa nuk bien ndesh me kërkesat e këtij ligji.

Neni 155
Asambleja e përgjithshme e aksionarëve

1. Kompetencat dhe mënyra e funksionimit të asamblesë së aksionerëve përcaktohen në legjislacionin për tregtarët dhe shoqëritë tregtare. 
2. Asambleja e përgjithshme e aksionarëve të institucionit të kreditit ndër të tjera ka për detyrë:
a) të miratojë dhe ndryshojë statutin e institucionit të kreditit;
b) të miratojë pasqyrat financiare vjetore dhe raportin e veprimtarisë, si dhe raportin e audituesit ligjor;
c) të zgjedhë dhe shkarkojë anëtarët e këshillit mbikëqyrës;
d) të zgjedhë dhe shkarkojë audituesin ligjor;
e) të miratojë dhe zbatojë politikën e emërimeve dhe politikat për vlerësimin e përshtatshmërisë së anëtarëve të këshillit mbikëqyrës, në mënyrë individuale dhe kolektive;
f) të vendosë për shpërblimet e anëtarëve të këshillit mbikëqyrës;
g) të  përcaktojë në statut mënyrën e disponimit të pasuritë së institucionit të kreditit;
h) të vendosë për shpërndarjen e fitimit;
i) të vendosë për rritjen apo uljen e kapitalit, përfshirë dhe emetimin e instrumenteve të transferueshme financiare;
j) të vendosë për ristrukturimin ose përfundimin e veprimtarisë së institucionit te kreditit.

Neni 156
Organet drejtuese të institucionit të kreditit

1. Organet drejtuese të institucionit të kreditit përbëhen nga:
a) Këshilli Mbikëqyrës, i cili ushtron funksione vendimmarrëse dhe mbikëqyrëse mbi veprimtarinë e institucionit të kreditit;	
b) Këshilli i Administrimit, i cili ka funksione ekzekutive dhe përgjegjësi për drejtimin e përditshëm të institucionit të kreditit.
2. Anëtarët e Këshillit Mbikëqyrës duhet të zotërojnë njohuri, aftësi dhe përvojë kolektive për të mbikëqyrur në mënyrë të pavarur dhe autonome aktivitetin e institucionit, përfshirë kuptimin e detyrave dhe rreziqeve të rëndësishme.
3. Anëtarët e Këshillit të Administrimit duhet të zotërojnë njohuri, aftësi dhe përvojë kolektive për administrimin e pavarur dhe të përgjegjshëm të veprimtarisë të institucionit të kreditit.
4. Institucioni i kreditit është i detyruar të njoftojë Bankën e Shqipërisë brenda pesë ditëve pune për përfundimin e mandatit të çdo anëtari të këshillit mbikëqyrës apo këshillit të administrimit, duke paraqitur edhe arsyet përkatëse të përfundimit të mandatit.
Neni 157
Këshilli Mbikëqyrës

1. Këshilli mbikëqyrës përbëhet nga një numër tek individësh, jo më pak se pesë dhe jo më shumë se nëntë anëtarë. Këshilli mbikëqyrës zgjedh nga anëtarët e tij kryetarin dhe zëvendëskryetarin, që ngarkohen me drejtimin e këshillit.
2. Anëtarët e këshillit mbikëqyrës emërohen nga asambleja e përgjithshme e aksionarëve për një periudhë 4-vjeçare dhe kanë të drejtë të rizgjidhen për të njëjtin mandat, pa kufizim. Anëtarët e parë të këshillit mbikëqyrës caktohen në statut.
3. Këshilli mbikëqyrës, në varësi të madhësisë, natyrës dhe kompleksitetit të institucionit të kreditit, përbëhet nga një numër i mjaftueshëm i anëtarëve të pavaur  në çastin e zgjedhjes dhe gjatë gjithë kohëzgjatjes së mandatit, sipas përcaktimeve me akt nënligjor nga Banka e Shqipërisë.
4. Kryetari i këshilli mbikëqyrës nuk duhet të ushtrojë njëkohësisht funksionet e një drejtuesi të përgjithshëm ekzekutiv, anëtari të këshillit të administrimit ose drejtuesi të funksioneve kryesore brenda të njëjtit institucion.
5. Anëtarët e këshillit mbikëqyrës ushtrojnë funksionet e tyre me integritet, objektivitet dhe pavarësi mendimi. Ata veprojnë në interesin më të mirë të institucionit të kreditit dhe nuk lejojnë që interesat personale, profesionale apo ekonomike, përfshirë ato që rrjedhin nga cilësia e aksionarit, të ndikojë në ushtrimin e detyrave të tyre. Cdo konflikt interesi identifikohet, deklarohet dhe menaxhohet në përputhje me politikat e institucionit dhe kërkesat ligjore.

Neni 158
Kompetencat dhe përgjegjësitë e Këshillit Mbikëqyrës

1. Këshilli Mbikëqyrës bazuar në propozimet e këshillit të administrimit, miraton dhe rishikon periodikisht:
a) objektivat dhe strategjinë e përgjithshme të institucionit të kreditit, përfshirë objektivat strategjike dhe strategjinë e rrezikut,
b) politikën e biznesit të institucionit të kreditit,
c) planin financiar të institucionit të krediti,
d) vlerësimin e nevojave të kapitalit të brendshëm,
e) politika për emërimet dhe vlerësimin e përshtatshmërisë së anëtarëve të këshillit të administrimit, drejtuesve të lartë dhe drejtuesve të funksioneve kryesore të institucionit të kreditit,
f) politikën e shpërblimeve,
g) aktet e funksionimit të auditimit të brendshëm dhe planin vjetor të punës,
h) planin e rimëkëmbjes,
i) vendime për transaksione me persona të lidhur me institucionin e kreditit;
2. Këshilli Mbikëqyrës,  mbikëqyr dhe vlerëson periodikisht:
a) efektivitetin e mekanizmave qeverisës të institucionit të kreditit dhe kryerjen e ndryshimeve të nevojshme për përmirësimin e këtyre mekanizmave dhe praktikave të drejtimit,
b) zbatimin e objektivave strategjike dhe politikave të rrezikut të institucionit të kreditit,
c) integritetin e sistemeve të kontabilitetit dhe raportimit financiar, duke përfshirë kontrollet financiare, operacionale dhe përputhshmërinë me  legjislacionin për kontabilitetin dhe pasqyrat financiare dhe standardet përkatëse. 
d) zbatimin e politikës së shpërblimeve të institucionit të kreditit,
e) publikimin e informacionit dhe raportimin e institucionit të kreditit,
f) funksionimin e auditimit të brendshëm
g) zbatimin e kërkesave ligjore e rregullative dhe të praktikave më të mira në sistemin bankar dhe financiar. 
3. Këshilli Mbikëqyrës krijon komitete apo organe të tjera ndihmëse, me funksione këshilluese apo për një ekspertizë të thelluar për çështje të caktuara. Secili komitet përbëhet minimalisht nga tre anëtarë, prej të cilëve njëri caktohet kryetar i komitetit. Komitetet mund të variojnë në varësi të madhësisë dhe kompleksitetit të institucionit, por në çdo rast krijohen komitetet e mëposhtme:
a) Komiteti i emërimeve;
b) Komiteti i rrezikut, i cili krijohet në përputhje me pikat 3 dhe 4 të nenit 133 të këtij ligji; 
c) Komiteti i shpërblimit;
d) Komiteti i auditimit, që krijohet dhe funksionon në përputhje me legjislacionin për auditimin ligjor, si dhe përmbush kushtet e mëposhtëme: 
i. anëtarët e komitetit të auditimit duhet të kenë eksperiencë dhe njohuri jo më pak se 3 vjet në fushën e kontabilitetit, raportimit financiar, auditimit ligjor dhe administrimit të rrezikut;
ii. anëtarët e komitetit të auditimit emërohen për një periudhë 4-vjecare me të drejtë rizgjedhje;
iii. komiteti i auditimit mblidhet jo më pak se tre herë të vit në mbledhje të zakonshme si dhe në mbledhje të jashtëzakonshme sa herë thirret nga këshilli mbikëyrës i institucionit;
si dhe ushtron nder të tjera edhe detyrat e mëposhtme :  
i. monitoron efektivitetin e funksionit të auditimit të brendshëm;
ii. shqyrton raportet e funksionit të auditimit të brendshëm dhe ndjek zbatimin e rekomandimeve të këtyre raporteve;
iii. kontrollon përputhshmërinë e veprimtarisë së institucionit të kreditit me aktet ligjore dhe nënligjore dhe raporton për këtë në këshillin mbikqyrës të bankës.  

4. Në një institucion krediti që nuk konsiderohet i madh apo kompleks, Këshilli Mbikëqyrës mund të krijojë komitete të kombinuara:
a) Komiteti i emërimeve dhe shpërblimit; 
b) Komiteti i rrezikut dhe i auditimit, në të cilin, të paktën një anëtar duhet të ketë njohuri dhe përvojë profesionale në auditim, kontroll të brendshëm, administrim rreziku ose raportim financiar.
5. Banka e Shqipërisë, me akte nënligjore, përcakton më tej detyrat, organizimin dhe funksionimin e komiteteve pranë këshillit mbikëqyrës.
6. Këshilli mbikëqyrës ka edhe kompetencat e mëposhtme:
a) i propozon asamblesë së aksionarëve audituesin ligjor;	
b) miraton raportet e auditimit të brendshëm;
c) thërret mbledhjet e Asamblesë së Aksionarëve dhe harton propozimet për rendin e ditës dhe vendimet përkatëse;	
d) zgjedh dhe shkarkon kryetarin e këshillit mbikëqyrës;
e) emëron dhe shkarkon anëtarët e këshillit të administrimit dhe kryetarin e tij;
f) emëron dhe shkarkon anëtarët e komitetit të auditimit;
g) shqyrton raportin vjetor të komitetit të auditimit;
h) emëron dhe shkarkon anëtarët e komitetit të shpërblimeve, rrezikut, emërimeve, të auditimit dhe komiteteve të tjera këshillimore;
i) shqyrton dhe harton një plan masash për adresimin e gjetjeve sipas raporteve të inspektimit të Bankës së Shqipërisë dhe të autoriteteve të tjera brenda 30 ditëve nga marrja e tyre;
j) kryen detyra të tjera të parashikuara në ligjin për tregtarët dhe shoqëritë tregtare, në kuadrin rregullativ për një mbikëqyrje të kujdesshme dhe në statut.	
7. Mbledhjet e këshillit mbikëqyrës thirren sipas nevojës, por jo më rrallë se një herë në tre muaj.
8. Anëtari i këshillit mbikëqyrës duhet të njoftojë menjëherë institucionin e kreditit i cili njofton Bankën e Shqipërisë për:
a) emërimin ose përfundimin e funksionit në organe drejtuese të një subjekti tjetër juridik;
b) transaksione që i japin atij ose personave të lidhur një pjesëmarrje influencuese në një subjekt tjetër juridik.

Neni 159
Këshilli i Administrimit

1. Këshilli i Administrimit të institucionit të kreditit përbëhet nga jo më pak se 3 (tre) anëtarë, të emëruar nga këshilli mbikëqyrës për një mandat jo më të gjatë se 4  ( katër ) vjet i cili mund te jetë i rinovueshëm. Drejtuesi i përgjithshëm ekzekutiv i institucionit të kreditit është njëkohësisht kryetar i këshillit të administrimit. 
2. Anëtarët e këshillit të administrimit duhet të jenë drejtues të funksioneve kryesore të institucionit të kreditit. 

Neni 160
Detyrat dhe përgjegjësitë e Këshillit të Administrimit

1. Këshilli i administrimit është përgjegjës për drejtimin e përditshëm dhe përfaqësimin e institucionit të kreditit. Ai është përgjegjës dhe kryen detyrat e mëposhtme: 
a) administron veprimtarinë e institucionit të kreditit;
b) kujdeset për përmbajtjen e saktë e të rregullt të dokumenteve dhe të librave kontabël të institucionit të kreditit;
c) shqyrton pasqyrat financiare vjetore të konsoliduara dhe jo të konsoliduara, si dhe raportin e ecurisë së veprimtarisë, të cilat ia paraqet këshillit mbikëqyrës;
d) krijon një sistem monitorimi dhe paralajmërimi të hershëm për rrethanat, që kërcënojnë veprimtarinë e institucionit të kreditit;
e) kryen regjistrimet dhe publikimin e informacionit të detyrueshëm të të dhënave të institucionit të kreditit, sipas parashikimeve të këtij ligji apo të ligjeve të tjera;
f) raporton përpara këshillit mbikëqyrës për zbatimin e politikave të biznesit, zbatimin e objektivave të veprimtarisë dhe mbi zbatimin e politikave të administrimit të rrezikut të institucionit të kreditit  dhe për çështje me rëndësi të veçantë për veprimtarinë e shoqërisë;
g) kryen detyra të tjera sipas përcaktimeve ligjore dhe statutore.

Neni 161
Detyrimi për njoftim i këshillit të administrimit

1. Këshilli i administrimit njofton me shkrim dhe pa vonesë këshillin mbikëqyrës kur evidentohen ngjarjet e mëposhtme:
a) rënia e likuiditetit ose aftësisë paguese;
b) rreziku për revokimin e licencës ose kufizimin e shërbimeve;
c) ndryshime të rëndësishme në shëndetin financiar të institucionit;
d) tejkalim të ekspozimeve të lejuara;
e) marrje së masave nga Banka e Shqipërisë apo autoritetet të tjera përgjegjëse.

Neni 162
Komiteti i emërimeve

1. Banka e Shqipërisë mbështetur në madhësinë, organizimin e brendshëm dhe natyrën, qëllimin dhe kompleksitetin të veprimtarive kërkon nga institucionet të krijojnë një komitet të emërimeve të përbërë nga anëtarë të këshillit mbikëqyrës të cilët nuk kryejnë asnjë funksion ekzekutiv.
2. Komiteti i emërimeve ka këto detyra: 
a) të identifikojë dhe të rekomandojë për miratimin e këshillit mbikëqyrës ose për miratimin e asamblesë së përgjithshme të aksionerëve, kandidatët për të plotësuar vendet e lira të organeve drejtuese, të vlerësojë balancën e njohurive, aftësive, diversitetit dhe përvojës së organeve drejtuese dhe të përgatisë një përshkrim të rolit dhe kapaciteteve për një emërim të caktuar, dhe të vlerësojë angazhimin kohor të pritur.
b) të vendosë një objektiv për përfaqësimin e gjinisë më pak të përfaqësuar në organet drejtuese dhe të përgatisë politika për rritjen e numrit të gjinisë më pak të përfaqësuar në organin drejtues në mënyrë që të arrihet ai objektiv. Objektivi, politika dhe zbatimi i saj bëhen publike në përputhje kërkesat teknike për transparencën dhe dhënien e informacionit;
c) në mënyrë periodike, dhe të paktën çdo vit, të vlerësojë strukturën, madhësinë, përbërjen dhe performancën e organeve drejtuese dhe t'i bëjë rekomandime këshillit mbikëqyrës apo asamblesë së përgjithshme të aksionerëve në lidhje me çdo ndryshim të nevojshëm;
d) në mënyrë periodike, dhe të paktën çdo vit, të vlerësojë njohuritë, aftësitë dhe përvojën e çdo anëtari të organeve drejtuese dhe të vetë organeve drejtuese kolektivisht, dhe t'i raportojë këto vlerësime tek këshilli mbikëqyrës dhe asambleja e përgjithshme e aksionarëve;
e) të rishikojë periodikisht politikën e organit drejtues për përzgjedhjen dhe emërimin e drejtuesve të lartë dhe t'i bëjë rekomandime këshillit mbikëqyrës.
3. Gjatë kryerjes së detyrave të tij, komiteti i emërimeve, në masën e mundshme dhe në mënyrë të vazhdueshme, duhet të marrë parasysh nevojën për të siguruar që vendimmarrja e organit drejtues të mos dominohet nga asnjë individ ose grup i vogël individësh në një mënyrë që dëmton interesat e institucionit në tërësi.
Komiteti i emërimeve duhet të jetë në gjendje të përdorë çdo formë burimesh që e konsideron të përshtatshme, duke përfshirë ekspertë të jashtëm, dhe duhet të marrë fonde të përshtatshme për këtë qëllim.

Neni 163
Informacioni mbi deklaratat dhe kreditë e anëtarëve të organeve drejtuese

1. Institucionet hartojnë, ruajnë dhe përditësojnë përshkrimet e vendeve të punës, që paraqesin rolet dhe detyrat e të gjithë anëtarëve të organeve drejtuese, të drejtuesve të lartë dhe të drejtuesve të funksioneve kryesore, si dhe një hartëzim (mapping) të detyrave, sipas linjave raportuese dhe të përgjegjësisë, sipas mekanizmave të qeverisjes, siç referohen në pikën 1 të nenit 131.
Përshkrimet e vendeve të punës dhe hartëzimi (mapping) i detyrave u vihen në dispozicion në çdo kohë dhe i komunikohen, sipas kërkesës Bankës së Shqipërisë dhe siç përcaktohet në nenin 11 të këtij ligji, gjatë procesit të marrjes se licencës. 

2. Institucionet e kreditit mbajnë informacion për kreditë e anëtarëve të organeve të tyre drejtuese dhe palët e tyre të lidhura. Këto të dhëna dokumentohen dhe i vihen në dispozicion Bankës së Shqipërisë sipas kërkesës. 
Për qëllimet e këtij neni, termi “palë e lidhur” nënkupton:
a) personat e përcaktuar në nenin 141, pika 3 të këtij ligji;
b) një subjekt juridik, në të cilën një anëtar i organit drejtues ose një anëtar i ngushtë i familjes të tij apo të saj, siç përmendet në shkronjën “a” ka një pjesëmarrje influencuese prej 10 për qind ose më shumë të kapitalit ose të të drejtave të votës në këtë subjekt, ose këta persona mund të ushtrojnë ndikim të rëndësishëm, ose të mbajnë pozita të larta drejtuese ose janë anëtarë të organit drejtues të këtij subjekti.

Neni 164
Kërkesa për publikim sipas shteteve ku ushtrohet veprimtaria

1. Çdo institucion krediti publikon çdo vit informacionin e mëposhtëm mbi një bazë të konsoliduar për vitin financiar, të detajuar, sipas shteteve anëtare dhe sipas vendeve të treta në të cilat ushtron veprimtarinë:
a) emrin e shtetit anëtar dhe të vendit të tretë në të cilin ofrohet shërbimi bankar ose financiar, llojin e veprimtarive dhe vendndodhjen gjeografike;
b) xhiron totale (ATNAB);
c) numrin e punonjësve me kohë të plotë; 
d) fitimin ose humbjen para tatimit;
e) tatimet e paguara mbi fitimin ose humbjen;
f) subvencionet publike të marra.
2. Informacioni i përmendur në pikën 1 auditohet në përputhje me standardet ndërkombëtare të kontabilitetit dhe legjislacionin për auditimin ligjor, dhe publikohet, si një shtojcë e pasqyrave financiare vjetore ose, kur është e zbatueshme, në pasqyrat financiare të konsoliduara të institucionit në fjalë.

Neni 165
Publikimi i raportit të kthimit nga aktivet

Institucionet publikojnë në raportin e tyre vjetor, midis treguesve kryesorë, edhe raportin e kthimit nga aktivet, i llogaritur si raport i fitimit neto ndaj totalit te aktiveve.

Neni 166
Kërkesa të përgjithshme për publikim

1. Institucioni i kreditit publikon të dhëna sasiore dhe cilësore, të sakta dhe të plota me rëndësi për informimin e publikut mbi gjendjen e tyre financiare, operacionet dhe profilin e rrezikut, brenda afateve kohore dhe në mënyrën e përcaktuar në kuadrin rregullativ për një mbikëqyrje të kujdesshme. 
2. Banka e Shqipërisë përcakton në kuadrin rregullativ për një mbikëqyrje të kujdesshme, të dhënat minimale të publikimit të parashikuara në pikën 1 të këtij neni,  mënyrën e publikimit të tyre dhe afatet kohore për publikimin e të dhënave, në varësi të madhesisë, llojit të veprimtarisë dhe aktivitetit të institucionit të kreditit, situatës së tij financiale dhe nivelit të rrezikut të tij. 
3. Institucioni i kreditit përgatit dhe publikon raportin vjetor, i cili përmban minimalisht: 
a) bilancin kontabël dhe zërat jashtë bilancit;
b) llogarinë e humbje-fitimit (pasqyrat e të ardhurave dhe shpenzimeve);
c) pasqyrën cash – flow;
d) ndryshimet në kapitalin aksioner;
e) raportin e audituesit ligjor të llogarive financiare;
f) pjesëmarrjet e institucionit të kreditit  në kapitalin e shoqërive të tjera;
g) një listë të aksionerëve të institucionit të kreditit me pjesëmarrje mbi 5 për qind të kapitalit dhe të dhëna për pjesëmarrjen e tyre;
h) një listë të anëtarëve të organeve drejtuese dhe drejtuesve kryesore të institucionit të kreditit, që kanë pjesëmarrje në kapitalin e institucionit të kreditit dhe të dhëna mbi pjesëmarrjet e tyre;
i) një përshkrim të shkurtër të parimeve të monitorimit, të administrimit dhe të kontrollit të rrezikut që ndërmerr institucioni i krediti, si dhe instrumentet e përdorura për kufizimin e tij.

4. Institucioni i kreditit publikon interesat për depozitat dhe kreditë si dhe tarifat dhe komisionet për shërbimet e ofruara, si dhe metodologjinë e llogaritjes së interesave për depozitat dhe të shlyerjes së kredive.
5. Në rastet kur Banka e Shqipërisë konstaton se publikimet e përmendura në këtë nen janë të pasakta ose të paplota, urdhëron korrigjimin dhe ripublikimin e tyre, si dhe mund të marrë masa ndëshkimore të parashikuara në nenin 118 të këtij ligji. 

Neni 167
Kërkesa për publikimin e informacionit mbi qeverisjen dhe organizimin

1. Institucioni i kreditit duhet të publikojë informacionin lidhur me :
a) strukturën organizative të institucionit të kreditit;
b) përbërjen, detyrat dhe përgjegjësitë e këshillit mbikëqyrës, këshillit të administrimit dhe përgjegjësinë e komitetit të emërimeve;
c) informacion mbi krijimin e komitetit të shpërblimeve, komitetit të emërimeve dhe komitetit të rrezikut, në varësi të detyrimeve të institucionit të kreditit për krijimin e tyre;
d) politikat e shpërblimeve, duke përfshirë pjesët e ndryshueshme të shpërblimeve dhe përgjegjësinë e komitetit të shpërblimeve;
e) informacionin e përmendur në nenin 164, pika 1 të këtij ligji.

2. Institucioni i kreditit mëmë në Republikën e Shqipërisë, institucioni i kreditit mëmë të Bashkimin Evropian me seli në Republikën e Shqipërisë dhe institucioni i kreditit i licencuar nga Banka e Shqipërisë i cili është filial i shoqërisë zotëruese financiare mëmë në  Republikën e Shqipërisë, shoqërisë zotëruese financiare mëmë të Bashkimit Evropian me seli në  Republikën e Shqipërisë, shoqërisë zotëruese financiare të përzier mëmë në  Republikën e Shqipërisë ose shoqërisë zotëruese financiare të përzier mëmë të  Bashkimit Evropian  me seli në  Republikën e Shqipërisë duhet të publikojë përshkrimin e strukturës së tyre ligjore brenda grupit dhe përshkrimin e sistemit të qeverisjes dhe strukturës organizative të grupit, qoftë drejtpërdrejt ose duke iu referuar lidhjeve me faqet e internetit që përmbajnë informacion ekuivalent të publikuar.
3. Institucioni i kreditit duhet të publikojë në faqen e tij të internetit informacionin e përmendur në këtë nen të paktën një herë në vit dhe ta përditësojë atë rregullisht sa here ka ndryshim.

Neni 168
Kriteret për emërimin e anëtarëve të organeve drejtuese (këshillit mbikëqyrës dhe këshillit të administrimit)

1. Anëtar i organeve drejtuese mund të jetë vetëm individi, i cili në momentin e emërimit dhe gjatë ushtrimit të funksionit përmbush kërkesat dhe kriteret e më poshtme: 
a) gëzon reputacion të mirë, ndershmëri dhe integritet. Mungesa e një dënimi penal ose e një procedimi penal nuk mjafton që të konsiderohet e përmbushur kërkesa për reputacion të mirë, ndershmëri dhe integritet;
b) të ketë  pavarësi mendimi në marrjen e vendimeve gjatë ushtrimit të funksionit të tij;
c) të ketë njohuri, aftësi dhe përvojë të mjaftueshme për të kuptuar veprimtaritë e institucionit te kreditit,  rreziqet ndaj te cilave është i ekspozuar, si dhe ndikimet e tyre në periudha të shkurtra, të mesme dhe afatgjata, duke konsideruar edhe faktorët MSQ. Përbërja e organit drejtues duhet të jetë mjaftueshëm e diversifikuar për të pasqyruar një nivel të konsiderueshëm eksperiencash;
d) të angazhohet në kohë të mjaftueshme për të kryer funksionet e tij në institucionin e kreditit.

2. Numri i pozicioneve që një anëtar i organeve drejtuese mund të mbajë në të njëjtën kohë lidhet me rrethanat individuale dhe natyrën, madhësinë dhe kompleksitetin e aktiviteteve të institucionit të kreditit. Përjashtimisht rasteve kur anëtari i organit drejtues përfaqëson interesat e shtetit anëtar, anëtari i organit drejtues të një subjekti që është i rëndësishëm në terma të madhësisë së tij, organizimit të brendshëm dhe natyrës, madhësisë dhe kompleksitetit të aktiviteteve të tij, nuk mund të mbajë më shumë se një nga kombinimet e pozicioneve të mëposhtme:
a) një pozicion drejtuesi ekzekutiv me dy pozicione drejtuesi jo-ekzekutiv; 
b) katër pozicione drejtuesi jo-ekzekutiv.
Drejtues ekzekutiv në kuptim të këtij ligji është individi në marrëdhënie pune me kohë të plotë në funksione drejtuese, ekzekutive ose administrimi në institucionin e kreditit apo në degën e institucionit të kreditit të shtetit anëtar ose të vendit të tretë.
3. Për qëllimet të pikës 2 të këtij neni konsiderohet si një pozicion drejtues i vetëm: 
a) pozicionet drejtuese ekzekutive ose jo-ekzekutive që mbahen brenda të njëjtit grup; 
b) pozicionet drejtuese ekzekutive ose jo-ekzekutive në cilindo nga këto raste: 
i. në subjekte që janë anëtarë të të njëjtës skemë mbrojtjeje institucionale; ose në të cilat e njëjta skemë mbrojtjeje institucionale zotëron një pjesëmarrje influencuese;
ii. në shoqëri, përfshirë subjekte jo-financiare, në të cilat subjekti zotëron një pjesëmarrje influencuese.
Për qëllimet e shkronjës “a”, të kësaj pike, një grup nënkupton një grup shoqërish që lidhen me njëra-tjetrën siç përcaktohet në këtë ligj për pasqyrat financiare vjetore, pasqyrat financiare të konsoliduara dhe raportet përkatëse, ose një grup shoqërish që janë filialet e të njëjtës shoqëri zotëruese financiare ose shoqëri zotëruese financiare e përzier.
4. Pozicione drejtuese në subjekte që nuk kanë veprimtari tregtare nuk do të llogariten për qëllimet e pikës 2 të këtij neni.
5. Banka e Shqipërisë mund të lejojë që anëtarët e organeve drejtuese të mbajnë vetëm një pozicion shtesë drejtuesi jo-ekzekutiv.

Neni 169
Miratimi nga Banka e Shqipërisë i anëtarëve të organeve drejtuese

1. Anëtar i organeve drejtuese të institucionit të kreditit emërohet individi që ka marrë miratimin nga Banka e Shqipërisë.
2. Kërkesa për miratimin sipas pikës 1 të këtij neni, i paraqitet Bankës së Shqipërisë pa vonesa, sapo institucioni i kreditit të ketë një qëllim të qartë për të emëruar një anëtar të organeve drejtuese dhe jo më vonë se 30 ditë pune përpara se anëtarët e mundshëm të nisin ushtrimin e detyrës në pozicionin e tyre. 
Kërkesa shoqërohet me:
a) një pyetësor për përshtatshmërinë dhe një Curriculum Vitae; 
b) vlerësimin e brendshëm të përshtatshmërisë të përmendur në nenin 171 përveç nëse aplikohet pika 2 e nenit 171 të këtij ligji; 
c) dëshmi penaliteti, vërtetim që nuk ka filluar çështje penale në gjykatë, dhe nuk ka filluar procedim penal në prokurori; 
d) çdo dokument tjetër të kërkuar apo të përcaktuar me akt nënligjor nga Banka e Shqipërisë; 
e) datën e emërimit dhe datën kur fillon zbatimi efektiv i detyrës.
3. Kërkesa për miratim dhe dokumentet shoqëruese i dorëzohen Bankës së Shqipërisë në formën dhe mënyrën e përcaktuar me akt nënligjor nga Banka e Shqipërisë.
4. Banka e Shqipërisë vlerëson përshtatshmërinë e anëtarit të propozuar me kërkesat e nenit 168 të këtij ligji. Nëse Banka e Shqipërisë nuk ka informacionin të mjaftueshëm për të kryer vlerësimin e përshtatshmërisë në bazë të elementeve të përcaktuar në pikën 2 dhe 3 të këtij neni, kërkon që anëtari i propozuar të mos marrë funksionet përkatëse para se informacioni i kërkuar të jetë dorëzuar, përveç se kur është e pamundur marrje e këtij informacioni.
5. Nëse Banka e Shqipërisë ka dyshime në lidhje me përmbushjen e kritereve dhe kërkesave të përcaktuara në nenin 168 të këtij ligji nga anëtari i propozuar, e informon institucionin e kreditit për të adresuar çështjet e identifikuara me qëllim që të sigurohet që anëtari i propozuar të jetë, ose të bëhet i përshtatshëm, kur të marrë pozicionin e propozuar.
6. Banka e Shqipërisë vlerëson nëse anëtarët e organeve drejtuese përmbushin gjithmonë kriteret dhe kërkesat e përcaktuara në nenin 168 të këtij ligji. Informacioni mbi përshtatshmërinë dhe informacionet e tjera të nevojshme për vlerësimin e përshtatshmërisë së anëtarëve të organeve drejtuese dorëzohen në Bankën e Shqipërisë sipas mënyrës dhe formës të përcaktuar prej saj.
7. Banka e Shqipërisë mund të kërkojnë informacion ose dokumente shtesë, përfshirë intervista ose dëshmi.
8. Banka e Shqipërisë, kryen verifikime nëse kriteret dhe kërkesat e përcaktuara në nenin 168 vijojnë të jenë të përmbushura, në rastet kur ka arsye të dyshojë se aktiviteti i pastrimit të parave ose i financimi i terrorizmit, sipas kuptimit të legjislacionit përkatës, është duke u kryer ose është kryer ose është tentuar, ose se ka një rrezik të shtuar për këtë, në lidhje me institucionin e kreditit.
9. Kur anëtarët e organit drejtues nuk përmbushin në çdo kohë, para miratimit dhe gjatë ushtrimit të funksionit të tyre, kriteret dhe kërkesat e përcaktuara në nenin 168 të këtij ligji, Banka e Shqipërisë vendos: 
a) në rastin e vlerësimit ex ante, parandalon këta drejtues nga marrja përsipër e pozicionit, ose shkarkon ata nga pozicioni;
b) në rastin e vlerësimit ex post, shkarkon këta drejtues,ose i kërkon subjektit që t’i shkarkojë ata nga pozicioni;
c) u kërkon subjekteve në fjalë që të ndërmarrin masa të përshtatshme shtesë, për të siguruar që këta drejtues ose drejtori i financës janë ose bëhen të përshtatshëm për pozicionin në fjalë.

10. Në rast se bëhet i njohur një fakt i ri ose rrethanë tjetër që mund të ndikojë në përshtatshmërinë e anëtarëve të organeve drejtuese, institucionet e kreditit rivlerësojnë përshtatshmërinë e anëtarëve që lidhen me faktin apo rrethanën dhe informojnë Bankën e Shqipërisë pa vonesa për këtë çështje.
Kur Banka e Shqipërisë vihet në dijeni se informacioni përkatës në lidhje me përshtatshmërinë e një anëtari të organit drejtues ka ndryshuar dhe se ky ndryshim mund të ndikojë në përshtatshmërinë e anëtarit në fjalë, ajo rivlerëson përshtatshmërinë e tij.
Në rastin e rinovimit të mandatit të një anëtari të organit drejtues, Banka e Shqipërisë nuk është e detyruar të rivlerësojë përshtatshmërinë e tij, përveçse kur informacioni përkatës, për të cilin Banka e Shqipërisë është në dijeni, ka ndryshuar dhe ky ndryshim mund të ndikojë në përshtatshmërinë e anëtarit në fjalë.
11.Banka e Shqipërisë kërkon informacion dhe konsultohet me Agjencinë e Inteligjencës Financiare në përputhje me legjislacionin për parandalimin e pastrimit të parave dhe financimit të terrorizmit, në kuadër të verifikimeve, për informacionin përkatës në lidhje me anëtarët e organeve drejtuese. 
12. Banka e Shqipërisë përcakton procedurën dhe afatin e shqyrtimit të kërkesave për miratim apo rivlerësim të anëtarëve të organeve drejtuese, si dhe kritere apo dokumentacion shtesë përveç atij të parashikuar në ligj. 
13. Banka e Shqipërisë, bazuar në standardet teknike rregullatore të ABE-s, përcakton me akt nënligjor përmbajtjen minimale të pyetësorit të përshtatshmërisë, CV-së dhe vlerësimit të brendshëm të përshtatshmërisë që duhet të dorëzohet pranë Bankës së Shqipërisë për kryerjen e vlerësimit të përshtatshmërisë të parashikuar në nenin 169 të këtij ligji, sipas kërkesave të nenit 168.
14. Banka e Shqipërisë nxjerr udhëzime, mbështetur në udhëzimin e ABE-s, për sa vijon:
a) konceptin e një angazhimi të mjaftueshëm kohor të një anëtari të këshillit të administrimit për të kryer funksionet e tij, duke iu referuar rrethanave individuale, natyrës, madhësisë dhe kompleksitetit të aktiviteteve të subjektit ekonomik;
b) konceptin e reputacionit të mirë, ndershmërisë, integritetit dhe pavarësisë në vendimarrje të një anëtari të organeve drejtuese;
c) konceptin e njohurive, aftësive dhe përvojës;
d) konceptin e burimeve të mjaftueshme njerëzore dhe financiare të dedikuara për trajnimin e anëtarëve të organeve drejtuese;
e) konceptin e diversitetit që duhet të merret parasysh për përzgjedhjen e anëtarëve të organeve drejtuese;
f) kriteret për të përcaktuar nëse ka baza të arsyeshme për të dyshuar për aktivitet apo tentativë të pastrimit të parave ose financimit të terrorizmit sipas kuptimit të legjislacionit përkatës ose ka një rrezik të shtuar për këtë.
15.Banka e Shqipërisë, në kuadrin rregullativ për një mbikëqyrje të kujdesshme, përcakton:
a) kriteret për miratimin e anëtarëve të organeve drejtuese;
b) kriteret për vlerësimin e pavarësisë;
c) afatet për vlerësimin e përmbushjes së kritereve për anëtarët;
d) kriteret për përcaktimin e rëndësisë së institucionit të kreditit;	
e) procedurën për dhënien e miratimit dhe rivlerësimit të emërimit dhe dokumentacionin përkatës.

Neni 170
Kushtet skualifikuese për anëtarin e organeve drejtuese

Një individ nuk është i përshtatshëm për të ushtruar funksionin e anëtarit të organeve drejtuese ose lirohet nga ky funksion me vendim të mbledhjes së asamblesë së aksionarëve të institucionit të kreditit dhe në rastin e degës së institucionit të kreditit të shtetit anëtar ose vendit të tretë, nga organi përkatës i shoqërisë mëmë, sipas rastit, kur verifikohet një nga rrethanat e mëposhtme:
a) është anëtar i organeve drejtuese, drejtues i lartë ose drejtues i funksioneve kryesore i një shoqërie tjetër në Republikën e Shqipërisë, përveç rasteve kur kjo shoqëri është person i lidhur me të;
b) është aksionar i drejtpërdrejtë ose i tërthortë i më shumë se 5 (pesë) për qind të aksioneve me të drejtë vote në një institucion tjetër krediti ose në një person të lidhur me të;
c) shërben ose ka shërbyer, në çdo kohë gjatë periudhës pesëvjeçare paraardhëse, si anëtar i organeve drejtuese, drejtues i lartë ose drejtues i funksioneve kryesore i një institucioni krediti i cili ka qenë subjekt i procedurave të likuidimit të detyruar, sipas dispozitave të këtij ligji;
d) shërben ose ka shërbyer, në çdo kohë gjatë periudhës dymbëdhjetë mujore paraardhëse, në Këshillin e Bankës së Shqipërisë;
e) është punonjës i Bankës së Shqipërisë;
f) ndaj tij gjykata ka vendosur marrjen e masave shtrënguese që kufizojnë lirinë, ka marrë cilësinë e të pandehurit nëpërmjet aktit të njoftimit të akuzës për një vepër penale ose është dënuar me vendim të formës së prerë për një vepër penale; 
g) ka qenë subjekt i procedurave të deklarimit të paaftësisë paguese të detyrimeve dhe nuk është çliruar ende nga pagesa e detyrimeve të shkuara;
h) është ndëshkuar nga Banka e Shqipërisë gjatë 5 (pesë) viteve të fundit për shkelje me pasoja të rënda të këtij ligji ose për zhvillimin e veprimtarisë pa licencën përkatëse të lëshuar nga Banka e Shqipërisë;
i) është punonjës ose ortak i një shoqërie që është ekspert kontabël ose konsulent financiar i një institucioni krediti ose i një dege të një institucioni krediti të huaj që vepron në territorin e Republikës së Shqipërisë;
j) detyrimet e tij tejkalojnë pretendimet dhe investimet e tij në institucionin e kreditit, ose kur është i lidhur me persona juridikë, detyrimet e të cilëve ndaj institucionit të kreditit tejkalojnë pretendimet dhe investimet e tyre ndaj institucionit të kreditit;
k) është kreditor i institucionit të kreditit dhe njëkohësisht vlera e përgjithshme e kredive të tij ndaj institucionit të kreditit tejkalon një të katërtën e aktiveve të saj.

Neni 171
Vlerësimi i përshtatshmërisë nga institucionet e kreditit

1. Institucioni i kreditit, ka përgjegjësinë kryesore të sigurojë që anëtarët e organeve drejtuese të kenë në çdo kohë reputacion të mirë, të veprojnë me ndershmëri, integritet dhe të jenë të pavarur në vendimet e tyre, si dhe të kenë njohuritë, aftësitë dhe përvojën e mjaftueshme për të kryer detyrat e tyre dhe për të përmbushur kriteret dhe kërkesat të përcaktuara në nenet 168 deri në 174 të këtij ligji, përveç administratorëve të përkohshëm, apo administratorëve të posaçëm të emëruar nga Banka e Shqipërisë në përputhje të legjislacionin për rimëkëmbjen dhe ndërhyrjen e jashtëzakonshme në Republikën e Shqipërisë. 
2. Institucioni i kreditit sipas pikës 1 të këtij neni siguron që anëtarët e organeve drejtuese të përmbushin në çdo kohë kriteret dhe kërkesat e përcaktuara në nenet 168 deri 174 të këtij ligji dhe të vlerësojnë përshtatshmërinë e tyre, jo vetëm përpara se ata të emërohen në këto pozicione, por edhe në vijimësi, në mënyrë periodike, në përputhje me këtë ligj, kuadrin rregullativ për një mbikëqyrje të kujdesshme si dhe politikat e brendshme të subjektit. 
Në rastet kur shumica e anëtarëve të organit drejtues zëvendësohen në të njëjtën kohë nga anëtarë të sapoemëruar dhe vlerësimi i përshtatshmërisë, për anëtaret e rinj do të duhet të kryhej nga anëtarët që largohen, Banka e Shqipërisë mund të lejojë që vlerësimi të bëhet pas emërimit në këto pozicione të anëtarëve të rinj. Në këtë rast, subjektet në kërkesën për miratimin e anëtarit të organit drejtues drejtuar Bankës së Shqipërisë, konfirmojnë ekzistencën e këtyre kushteve.
3. Në rast se bazuar në vlerësimin e brendshëm të përshtatshmërisë sipas këtij neni, arrihet në konkluzionin që anëtari që ushtron funksionin, ose anëtari i propozuar, nuk përmbush kriteret dhe kërkesat e përcaktuara në pikën 1 të këtij neni, institucionet e kreditit marrin vendimet e mëposhtme: 
a) nuk emërojnë anëtarin e propozuar në pozicionin përkatës, nëse vlerësimi përfundon para se anëtari i propozuar të marrë atë pozicion;
b) e largojnë këtë anëtar nga organi drejtues, brenda një kohë të arsyeshme;
c) ndërmarrin masat shtesë që brenda një kohe të arsyeshme, ky anëtar të përmbushë kriteret e përshtatshme për pozicionin përkatës.
4. Institucioni i kreditit siguron që informacioni mbi përshtatshmërinë e anëtarëve të organeve drejtuese të mbetet i përditësuar dhe ia japin këtë informacion Bankës së Shqipërisë, sipas kërkesës dhe në formën e përcaktuar nga Banka e Shqipërisë.
5. Institucioni i kreditit siguron burimet e duhura njerëzore dhe financiare për trajnimin e anëtarëve të organeve drejtuese, duke përfshirë rreziqet dhe ndikimet e MSQ dhe rrezikun e TIK-ut, siç përcaktohet në aktet nënligjore përkatëse. 
6. Subjektet dhe, nëse ekzistojnë, komitetet e tyre përkatëse të emërimit, duhet të angazhojnë një grup të gjerë me cilësitë dhe kompetencat e duhura për të përzgjedhur anëtarë e organeve drejtuese dhe të promovojnë në mënyrë proporcionale diversitetin dhe ekuilibrin gjinor në organet drejtuese, si dhe të një politike që promovon diversitetin në organin drejtues.
7. Banka e Shqipërisë informacionin e marrë lidhur me politikën për diversitetin në përzgjedhjen e anëtarëve të organit drejtues, objektivat e tij dhe çdo objektiv përkatës të përcaktuar në atë politikë, dhe masën në të cilën janë arritur këto objektiva e përdor për të krahasuar praktikat e diversitetit, si dhe ja jep këta informacion ABE-s. ABE e përdor këtë informacion për të krahasuar praktikat e diversitetit në nivel të Bashkimit Evropian. 
8. Për qëllimet e këtij neni dhe të nenit 173 të këtij ligji, Banka e Shqipërisë në përputhje me rregulloren e ABE përcakton në kuadrin rregullativ për një mbikëqyrje të kujdesshme standardet teknike rregullatore, për të specifikuar më tej përmbajtjen minimale të pyetësorit të përshtatshmërisë, CV sipas nenit 169, pika 2 shkronja “a” të këtij ligji dhe vlerësimit të brendshëm të përshtatshmërisë që do t'u dorëzohet Bankës së Shqipërisë për kryerjen e vlerësimit të përshtatshmërisë të përmendur në këtë nen.

Neni 172
Kërkesat për organet drejtuese të shoqërive zotëruese financiare dhe shoqërive zotëruese financiare të përziera me zyrë qëndrore në Republikën e Shqipërisë

1. Shoqëritë zotëruese financiare dhe shoqëritë zotëruese financiare të përziera me zyrë qendrore në Republikën e Shqipërisë, që kanë marrë miratimin në përputhje me nenin 35 pika 1, të këtij ligji, kanë përgjegjësinë të sigurojnë në çdo kohë që anëtarët e organeve drejtuese të tyre të jenë me reputacion të mirë, të veprojnë me ndershmëri, me integritet dhe të jenë të pavarur në vendimarrje, të  zotërojnë  njohuritë, aftësitë dhe përvojë të mjaftueshme  për të ushtruar  detyrat e tyre, dhe përmbushin kriteret dhe kërkesat e parashikuara në nenin 168, pika 1, të këtij ligji. Kriteret për reputacionin e mirë, dhe për aftësinë dhe vullnetin për të vepruar me ndershmëri dhe integritet nuk konsiderohen të përmbushur vetëm si rezultat i mungesës së një  dënimi penal ose një procedimi për vepër penale. 
2. Shoqëritë zotëruese financiare dhe shoqëritë zotëruese financiare të përziera, të përmendura në pikën 1 të këtij neni, njoftojnë Bankën e Shqipërisë për çdo ndryshim të anëtarëve të organeve drejtuese brenda 8 ditëve nga dita e ndodhjes së ndryshimit. 
3. Banka e Shqipërisë mund të kërkojë të dhëna nga sistemet evropiane të regjistrimeve penale ose nga ABE për qëllime vlerësimi.

Neni 173
Drejtuesit e funksioneve kryesore dhe vlerësimi i përshtatshmërisë

1. Institucionet e kreditit dhe subjektet e përcaktuara në nenin 172 pika 1 të këtij ligji kanë përgjegjësinë kryesore për të siguruar që drejtuesit e funksioneve kryesore janë në çdo kohë me reputacion të mirë, veprojnë me ndershmëri dhe integritet dhe zotërojnë njohuritë, aftësitë dhe përvojën e mjaftueshme, të nevojshme për të kryer detyrat e tyre. Mungesa e një dënimi penal ose e procedimeve penale në vazhdimësi për një vepër penale nuk është në vetvete e mjaftueshme për përmbushjen e kërkesës së të qenit me reputacion të mirë dhe të veprimit me ndershmëri dhe integritet.
2. Subjektet sigurojnë që drejtuesit e funksioneve kryesore përmbushin në çdo kohë kriteret dhe kërkesat e përcaktuara në pikën 1 të këtij neni dhe vlerësojnë përshtatshmërinë e drejtuesve të funksioneve kryesore, përpara sesa ata të marrin përsipër pozicionin e tyre dhe periodikisht, duke marrë në konsideratë pritshmëritë mbikëqyrëse, siç përcaktohen në ligjet dhe rregulloret e zbatueshme, udhëzimet dhe politikat e brendshme të përshtatshmërisë.
3. Nëse bazuar në vlerësimin e brendshëm të përshtatshmërisë të përmendur në pikën 2 të këtij neni, subjektet konkludojnë se një person nuk përmbush kriteret dhe kërkesat e paraqitura në pikën 1, atëherë:
a) nuk emërojnë atë person si një drejtues i funksioneve kryesore, në rast se ai vlerësim përfundon përpara sesa personi të marrë përsipër pozicionin;
b) shkarkojnë atë person, si drejtues i funksioneve kryesore, në kohën e duhur; ose
c) ndërmarrin masa shtesë, në kohën e duhur, të nevojshme për të siguruar se ky person është ose bëhet i përshtatshëm për pozicionin në fjalë.  
Subjektet marrin të gjitha masat e nevojshme për të siguruar funksionimin e përshtatshëm të pozicionit të një drejtuesi të funksionit kryesor, duke përfshirë zëvendësimin e drejtuesit të funksionit kryesor në rast se ai person ndalon së përmbushuri kriteret dhe kërkesat e përshtatshmërisë. 
4. Subjektet sigurojnë që informacioni mbi përshtatshmërinë e drejtuesve të funksioneve kryesore mbetet i përditësuar. Subjektet, sipas kërkesës, vënë në dispozicion të Bankës së Shqipërisë këtë informacion, përmes mjeteve të përcaktuara nga Banka e Shqipërisë.
5. Banka e Shqipërisë vlerëson përmbushjen e kritereve dhe kërkesave të paraqitura në pikën 1 të këtij neni për drejtuesit e funksioneve të kontrollit të brendshëm dhe drejtuesin më të lartë të financës (chief financial officer), në rastet kur këta drejtues emërohen në këto pozicione në subjektet e mëposhtme: 
a) institucione mëma në Bashkimin Evropian që kualifikohen si institucione të mëdha; 
b) institucione mëma në Republikën e Shqipërisë që kualifikohen si institucione të mëdha, me përjashtim të rastit kur ato janë të lidhura me një organ qendror;
c) organe qendrore që kualifikohen si institucione të mëdha ose që mbikëqyrin institucionet e mëdha të lidhura me to; 
d) institucione në Bashkimin Evropian që nuk janë pjesë e një grupi (stand-alone) dhe që kualifikohen si institucione të mëdha;
e) filiale të mëdha, që klasifikohen si institucione të mëdha sipas përcaktimeve të paragrafit (88) të pikës 1 të nenit 3 të këtij ligji;
f) shoqëri zotëruese financiare mëmë në Republikën e Shqipërisë, shoqëri zotëruese financiare të përziera mëmë në Republikën e Shqipërisë, shoqëri zotëruese financiare mëmë në Bashkimin Evropian dhe shoqëri zotëruese financiare të përziera mëmë në Bashkimin Evropian, që kanë institucione të mëdha brenda grupit të tyre, me përjashtim të atyre që përmenden në pikën 4 të nenit 35 të këtij ligji.
6. Nëse drejtuesit e funksioneve të kontrollit të brendshëm dhe drejtuesi më i lartë i financës (chief financial officer) nuk përmbushin në çdo kohë kriteret dhe kërkesat e paraqitura në pikën 1, të këtij neni Banka e Shqipërisë merr këto masa:
a) në rastin e vlerësimit ex ante, parandalon këta drejtues nga marrja përsipër e pozicionit, ose shkarkon ata nga pozicioni;
b) në rastin e vlerësimit ex post, shkarkon këta drejtues, ose i kërkon subjektit që t’i shkarkojë ata nga pozicioni;
c) u kërkon subjekteve në fjalë që të ndërmarrin masa të përshtatshme shtesë, për të siguruar që këta drejtues ose drejtori i financës janë ose bëhen të përshtatshëm për pozicionin në fjalë.
Sapo bëhet i njohur ndonjë fakt i ri ose rrethana të tjera që mund të ndikojnë në përshtatshmërinë e drejtuesve të funksioneve të kontrollit të brendshëm dhe drejtuesit më të lartë të financës (chief financial officer), subjektet e referuara në pikën 5 të këtij neni rivlerësojnë përshtatshmërinë e këtyre drejtuesve dhe të drejtorit të financës, dhe informojnë pa vonesa të panevojshme Bankën e Shqipërisë për këtë çështje.

Kur Banka e Shqipërisë vihet në dijeni të faktit se informacioni përkatës lidhur me përshtatshmërinë e drejtuesve të funksioneve të kontrollit të brendshëm dhe drejtorit të financës (chief financial officer) ka ndryshuar dhe ky ndryshim mund të ndikojë përshtatshmërinë e drejtuesve ose të drejtorit të financës në fjalë, Banka e Shqipërisë rivlerëson përshtatshmërinë e tyre.
Banka e Shqipërisë nuk rivlerëson përshtatshmërinë e këtyre drejtuesve ose të drejtorit të financës kur kontrata e tyre rinovohet ose shtyhet, me përjashtim të rasteve kur informacioni përkatës, që është i njohur për Bankën e Shqipërisë ka ndryshuar dhe ky ndryshim mund të ndikojë mbi përshtatshmërinë e drejtuesve ose të drejtorit të financës në fjalë. 
Banka e Shqipërisë, të paktën lidhur me emërimin e këtyre drejtuesve të funksioneve të kontrollit të brendshëm dhe të drejtorit të financës (chief financial officer) në entitetet e referuara në pikën 5 të këtij neni, konsideron vendosjen e një periudhe maksimale për konkludimin e vlerësimit të përshtatshmërisë. Kjo periudhë maksimale mund të shtyhet, në rast se është e nevojshme. 
7. Banka e Shqipërisë kërkon informacion dhe konsultohet me Agjencinë e Inteligjencës Financiare bazuar në legjislacionin për parandalimin e pastrimit të parave dhe financimit të terrorizmit, në kuadër të verifikimeve, për informacionin përkatës në lidhje me drejtuesit e funksioneve të kontrollit të brendshëm dhe drejtorin e financës (chief financial officer). Banka e Shqipërisë gjithashtu mund të kërkojë akses në databazën qendrore për parandalimin e pastrimit të parave dhe financimit të terrorizmit të krijuar nga Agjencia e Inteligjencës Financiare, e cila vendos për dhënien ose jo të këtij aksesi.
8. Banka e Shqipërisë nxjerr udhëzime, për sa vijon:
a) konceptin e reputacionit të mirë, ndershmërisë dhe integritetit, siç referohen në pikën 1 të këtij neni;
b) konceptin e njohurive, aftësive dhe përvojës së mjaftueshme, siç referohen në pikën 1 të këtij neni;  
c) kriteret për të përcaktuar nëse ka baza të arsyeshme për të dyshuar se pastrimi i parave ose financimi i terrorizmit është, ose ka qenë, kryer apo tentuar të kryhet, ose se ka një rrezik të shtuar për sa më sipër, në lidhje me subjektin. 
Për qëllimet e zbatimit të shkronjës “ c” të pikës 8 të këtij neni, Banka e Shqipërisë bashkëpunon ngushtë me ABE dhe autoritetet përkatëse për parandalimin e pastrimit të parave dhe financimit të terrorizmit.

Neni 174
Zbatimi për shoqëritë zotëruese financiare 

1. Dispozitat e këtij seksioni zbatohen në mënyrë të përshtatur edhe për anëtarët e organeve drejtuese të shoqërive zotëruese financiare, shoqërive zotëruese financiare të përziera, të themeluara në Shqipëri.
2. Këto shoqëri duhet të raportojnë çdo ndryshim në përbërjen e organeve të tyre drejtuese brenda 8 ditëve.
3. Banka e Shqipërisë mund të kërkojë të dhëna nga sistemet evropiane të regjistrimeve penale ose nga ABE për qëllime vlerësimi.

Neni 175
Politikat e shpërblimit

1. Institucionet në përputhje me madhësinë, organizimin e brendshëm dhe natyrën, shtrirjen dhe kompleksitetin e aktiviteteve të tyre miratojnë dhe zbatojnë politikat e shpërblimit, duke përfshirë pagat dhe përfitimet pensionale shtesë, për kategoritë e personelit, aktivitetet profesionale të të cilëve kanë një ndikim material në profilin e rrezikut të institucionit, të cilat  duhet të përmbushin kërkesat e mëposhtme: 
a) politika e shpërblimit të jetë në përputhje dhe të promovojë administrim të shëndoshë dhe efektiv të rrezikut dhe mos të inkurajojë marrjen e rrezikut që tejkalon nivelin e rrezikut të toleruar të institucionit;
b) politika e shpërblimit të jetë një politikë kompensimi neutrale gjinore;
c) politika e shpërblimit të jetë në përputhje me strategjinë e biznesit, objektivat, vlerat dhe interesat afatgjata të institucionit dhe të përfshijë masa për të shmangur konfliktet e interesit;
d) këshilli mbikëqyrës të miratojë dhe të rishikojë periodikisht parimet e përgjithshme të politikës së shpërblimit dhe të mbikëqyrë zbatimin e saj;
e) zbatimi i politikës së shpërblimit, të paktën çdo vit, i nënshtrohet rishikimit të brendshëm dhe të pavarur për pajtueshmërinë me politikat dhe procedurat për shpërblimin të miratuara këshilli mbikëqyrës;
f) personeli i angazhuar në funksionet e kontrollit të brendshëm të jetë i pavarur nga njësitë e biznesit që ata mbikëqyrin, të kenë autoritetin e duhur dhe të paguhen në përputhje me arritjen e objektivave që lidhen me funksionet e tyre, pavarësisht nga performanca e fushave të aktivitetit që ata kontrollojnë;
g) shpërblimi i drejtuesve të funksioneve të kontrollit të brendshëm të mbikëqyret drejtpërsëdrejti nga komiteti i shpërblimeve i përmendur në nenin 178 të këtij ligji ose, nëse një komitet i tillë nuk është krijuar, nga këshilli mbikëqyrës;
h) politika e shpërblimit, duke marrë parasysh kriteret kombëtare për përcaktimin e pagës, të bëjë një dallim të qartë midis kritereve si më poshtë:
i. për përcaktimin e shpërblimit bazë fiks, i cili duhet të pasqyrojë kryesisht përvojën përkatëse profesionale dhe përgjegjësinë organizative siç përcaktohet në përshkrimin e punës së një punonjësi si pjesë e kushteve të punësimit; dhe
ii. për përcaktimin e shpërblimit të ndryshueshëm i cili duhet të pasqyrojë një performancë të qëndrueshme me rrezik të kontrolluar, si dhe performancë që tejkalon atë të kërkuar për të përmbushur përshkrimin e punës së punonjësit si pjesë e kushteve të punësimit.

2. Për qëllimet e pikës 1, kategoritë e personelit, aktivitetet profesionale të të cilëve kanë një ndikim material në profilin e rrezikut të institucionit, duhet të përfshijnë të paktën:
a) të gjithë anëtarët e organeve drejtuese dhe drejtuesit e lartë;
b) punonjësit me përgjegjësi drejtuese në funksionet e kontrollit të brendshëm të institucionit ose njësitë operacionale të rëndësishme të biznesit;
c) anëtarët e personelit që kanë të drejtë për një shpërblim të konsiderueshëm në vitin financiar paraardhës, me kusht që të plotësohen kushtet e mëposhtme:
i. shpërblimi i anëtarit të personelit është i barabartë ose më i madh se 500 000 euro dhe i barabartë ose më i madh se shpërblimi mesatar i dhënë anëtarëve të organeve drejtuese të institucionit dhe drejtuesve të lartë të përmendur në shkronjën “a”;
ii. anëtari i personelit kryen veprimtarinë profesionale brenda një njësie  materiale biznesi dhe aktiviteti është i një lloji që ka një ndikim të rëndësishëm në profilin e riskut të njësisë përkatëse të biznesit. 

Neni 176
Institucionet që përfitojnë nga ndërhyrja publike

Në rastin e institucioneve që përfitojnë nga ndërhyrja publike e jashtëzakonshme, përveç kërkesave të përcaktuara në pikën 1 të nenit 175 zbatohen dhe parimet e mëposhtme:
a) shpërblimi i ndryshueshëm është rreptësisht i kufizuar si përqindje e të ardhurave neto me kusht që të mos cënojë ruajtjen e një baze të qëndrueshme kapitali dhe daljen sa më shpejt nga mbështetja e qeverisë; 
b) Banka e Shqipërisë kërkon që institucionet të ristrukturojnë shpërblimin në një mënyrë të përafruar me administrimin e shëndoshë të rrezikut dhe rritjen afatgjatë, duke përfshirë, kur është e përshtatshme, vendosjen e kufijve për shpërblimin e anëtarëve të organeve drejtuese të institucionit;
c) anëtarëve të organeve drejtuese të institucionit nuk u paguhet asnjë shpërblim i ndryshueshëm, përveç rasteve kur arsyetohet nga institucioni.

Neni 177
Elementët e ndryshueshëm të shpërblimit

1. Për elementët e ndryshueshëm të shpërblimit, parimet e mëposhtme zbatohen si shtesë dhe nën të njëjtat kushte si ato të përcaktuara në nenin 175, pika 1 të këtij ligji:
a) kur shpërblimi lidhet me performancën, shuma totale e shpërblimit bazohet në një kombinim të vlerësimit të performancës së individit dhe të njësisë së biznesit në fjalë dhe të rezultateve të përgjithshme të institucionit dhe kur vlerësohet performanca individuale, merren parasysh kriteret financiare dhe jo-financiare, duke përfshirë trajtimin e rreziqeve, të referuar në nenin 133 pika 2 të këtij ligji;
b) vlerësimi i performancës vendoset në një kuadër shumëvjeçar për të siguruar që procesi i vlerësimit të bazohet në performancën afatgjatë dhe që pagesa aktuale e komponentëve të shpërblimit të bazuar në performancën, të shpërndahet në një periudhë që konsideron ciklit baze të biznesit të institucionit të kreditit dhe rreziqet e tij të biznesit;
c) shpërblimi total i ndryshueshëm nuk kufizon aftësinë e institucionit për të forcuar bazën e tij të kapitalit;
d) shpërblimi i ndryshueshëm i garantuar nuk është në përputhje me administrimin e shëndoshë të rrezikut ose parimin e pagesës për performancën dhe nuk do të jetë pjesë e planeve të ardhshme të shpërblimit;
e) shpërblimi i ndryshueshëm i garantuar është i jashtëzakonshëm, si dhe ndodh vetëm kur punëson punonjës të ri dhe kur institucioni ka një bazë të qëndrueshme dhe të fortë kapitali dhe kufizohet në vitin e parë të punësimit;
f) komponentët fiks dhe të ndryshueshëm të shpërblimit total janë të balancuara në mënyrë të përshtatshme dhe komponenti fiks përfaqëson një përqindje mjaft të lartë të shpërblimit total për të lejuar funksionimin e një politike plotësisht fleksibël për komponentët e shpërblimit të ndryshueshëm, duke përfshirë mundësinë për të mos paguar asnjë komponent të ndryshueshëm të shpërblimit;
g) institucionet vendosin raporte të përshtatshme ndërmjet komponentit fiks dhe atij të ndryshueshëm të shpërblimit total, duke zbatuar parimet e mëposhtme:
i) komponenti i ndryshueshëm nuk duhet të kalojë 100 për qind të komponentit fiks të shpërblimit total për çdo individ. Banka e Shqipërisë mund të vendosëi një përqindje maksimale më të ulët;
ii) Banka e Shqipërisë mund të lejojë aksionerët e institucionit të miratojnë një nivel maksimal më të lartë të raportit ndërmjet komponentëve fiks dhe të ndryshueshëm të shpërblimit, me kusht që niveli i përgjithshëm i komponentit të ndryshueshëm të mos kalojë 200 për qind të komponentit fiks të shpërblimit total për çdo individ. Banka e Shqipërisë mund të vendosë një përqindje maksimale më të ulët.
Miratimi i një raporti më të lartë në përputhje me nënpikën (i) të shkronjës “g” kryhet në përputhje me procedurën e mëposhtme:
· aksionerët e institucionit veprojnë sipas një rekomandimi të detajuar nga institucioni që jep arsyet dhe qëllimin e miratimit të kërkuar, duke përfshirë numrin e punonjësve të prekur, funksionet e tyre dhe ndikimin e pritur në kërkesën për të mbajtur një bazë të qëndrueshme kapitale;
· aksionerët e institucionit veprojnë me një shumicë prej të paktën 66 për qind  me kusht që të paktën 50 për qind e aksioneve ose të drejtave të pronësisë ekuivalente të përfaqësohen ose, në rast të dështimit, të veprojnë me një shumicë prej 75 për qind të të drejtave të pronësisë të përfaqësuar; 
· institucioni njofton të gjithë aksionerët e institucionit, duke siguruar paraprakisht një periudhë të arsyeshme njoftimi, se kërkohet një miratim sipas nënparagrafit të parë të kësaj pike;
· institucioni informon pa vonesë Bankën e Shqipërisë për rekomandimin drejtuar aksionerëve ose pronarëve të tij, duke përfshirë raportin maksimal më të lartë të propozuar dhe arsyet përkatëse perse raporti më i lartë i propozuar nuk bie ndesh me detyrimet e institucionit sipas këtij ligji, duke pasur parasysh veçanërisht detyrimet për mbajtjen e nivelit e kërkuar të kapitalit të institucionit, sipas kuadrit rregullativ për një mbikëqyrje të kujdesshme;
· institucioni informon pa vonesë Bankën e Shqipërisë për vendimet e marra nga aksionerët, duke përfshirë çdo raport maksimal më të lartë të miratuar në përputhje me nënpikën (i) të shkronjës “g”, e cila e përdor informacionin e marrë për të krahasuar praktikat e institucioneve në këtë drejtim. Banka e Shqipërisë i jep ABE-s atë informacion me qëllim publikimin e tij;
· personeli që lidhet drejtpërdrejt me nivelet maksimale më të larta të shpërblimeve të ndryshueshme të përmendura në këtë pikë, nuk lejohet, kur është e zbatueshme, të ushtrojë, drejtpërdrejt ose tërthorazi, asnjë të drejtë vote që mund të ketë si aksioner i institucionit;

(iii) Banka e Shqipërisë mund t'i lejojë institucionet të aplikojnë deri në një maksimum prej 25 për qind të totalit të shpërblimit të ndryshueshëm, me kusht që të paguhet në instrumente që shtyhen për një periudhë jo më pak se pesë vjet. Banka e Shqipërisë mund të vendosë një përqindje maksimale më të ulët.

Për këtë qëllim, Banka e Shqipërisë përgatit dhe publikon një udhëzim duke marrë parasysh të gjithë faktorët përkatës si dhe duke përfshirë normën e inflacionit dhe rrezikun, që përfshijnë kohëzgjatjen e shtyrjes. Ky udhëzim mbi normën e zbritjes merr në konsideratë në mënyrë specifike se si të stimulohet përdorimi i instrumenteve që shtyhen për një periudhë jo më pak se pesë vjet;
h) pagesat në lidhje me përfundimin e parakohshëm të kontratës pasqyrojnë performancën e arritur me kalimin e kohës dhe nuk shpërblejnë dështimin ose sjelljen e keqe;
i) paketat e shpërblimit në lidhje me kompensimin ose blerjet nga kontratat e mëparshme të punësimit duhet të përputhen me interesat afatgjata të institucionit, duke përfshirë mbajtjen, shtyrjen, performancën dhe marrëveshjet e rikthimit; 
j) matja e performancës e përdorur për llogaritjen e komponentëve të shpërblimit të ndryshueshëm ose grupeve të komponentëve të shpërblimit të ndryshueshëm përfshin një rregullim për të gjitha llojet e rreziqeve aktuale dhe të ardhshme dhe merr parasysh koston e kapitalit dhe likuiditetin e kërkuar;
k) shpërndarja e komponentëve të shpërblimit të ndryshueshëm brenda institucionit merr gjithashtu parasysh të gjitha llojet e rreziqeve aktuale dhe të ardhshme;
l) një pjesë e konsiderueshme, dhe në çdo rast të paktën 50 për qind e çdo shpërblimi të ndryshueshëm përbëhet nga një bilanc si vijon:
 (i) aksionet ose, në varësi të strukturës ligjore të institucionit në fjalë, interesat ekuivalente të pronësisë; ose instrumente të lidhura me aksione ose, në varësi të strukturës ligjore të institucionit në fjalë, instrumente ekuivalente jomonetare;
(ii) aty ku është e mundur, instrumente të tjera të kapitalit shtesë të nivelit të parë dhe instrumenta të kapitalit të nivelit të dytë ose instrumente të tjera që mund të konvertohen plotësisht në instrumente të kapitalit bazë të nivelit të parë ose të zhvlerësohen, që në çdo rast pasqyrojnë në mënyrë të përshtatshme cilësinë e kredisë së institucionit si vazhdimësi dhe janë të përshtatshme për t'u përdorur për qëllime të shpërblimit të ndryshueshëm.
Instrumentet e përmendura në këtë pikë i nënshtrohen një politike të përshtatshme mbajtjeje të krijuar për të përafruar stimujt me interesat afatgjata të institucionit. Banka e Shqipërisë mund të vendosë kufizime në llojet dhe format e këtyre instrumenteve ose të ndalojnë instrumente të caktuara kur e gjykon të përshtatshme. Kjo pikë zbatohet si për pjesën e komponentit të shpërblimit të ndryshueshëm të shtyrë në përputhje me shkronjën “m” dhe për pjesën e komponentit të shpërblimit të ndryshueshëm që nuk është i shtyrë;
m) një pjesë e konsiderueshme, dhe në çdo rast të paktën 40 për qind, e komponentit të shpërblimit të ndryshueshëm shtyhet për një periudhë jo më pak se katër deri në pesë vjet dhe është në përputhje të plotë me llojin e veprimtarisë, rreziqet e ndërmarra dhe aktivitetet e punonjësit në fjalë. Për anëtarët e organeve drejtuese dhe drejtuesit e lartë të institucioneve që janë të rëndësishme për nga madhësia, organizimi i brendshëm dhe natyra, shtrirja dhe kompleksiteti i aktiviteteve të tyre, periudha e shtyrjes nuk duhet të jetë më pak se pesë vjet.
Shpërblimi i pagueshëm sipas marrëveshjeve të shtyrjes nuk duhet të përfitohet më shpejt se në baza proporcionale. Në rastin e një komponenti të ndryshueshëm të shpërblimit të një shume veçanërisht të lartë, të paktën 60 për qind e shumës do të shtyhet. Kohëzgjatja e periudhës së shtyrjes përcaktohet në përputhje me ciklin e biznesit, natyrën e biznesit, rreziqet e tij dhe aktivitetet e personelit në fjalë;
n) shpërblimi i ndryshueshëm, duke përfshirë pjesën e shtyrë, paguhet ose mbulohet vetëm nëse është i qëndrueshëm sipas situatës financiare të institucionit në tërësi dhe i justifikuar në bazë të performancës së institucionit, njësisë së biznesit dhe individit në fjalë. 
Pa cënuar parimet e përgjithshme të kontratës individuale të punës dhe kodit të punës, shpërblimi total i ndryshueshëm duhet të reduktohet ndjeshëm kur performanca financiare e institucionit është e dobët ose negative, duke marrë parasysh si shpërblimin aktual ashtu edhe reduktimet në pagesat e shumave të fituara më parë, duke përfshirë edhe ato përmes marrëveshjeve malus ose të kthimit. 

Deri në 100 për qind të totalit të shpërblimit të ndryshueshëm i nënshtrohet marrëveshjeve malus ose të kthimit. Institucionet vendosin kritere specifike për aplikimin e malusit dhe kthimit. Kritere të tilla mbulojnë në veçanti situatat kur punonjësi:
(i) merr pjesë ose është përgjegjës për sjellje që rezultuan në humbje të konsiderueshme për institucionin;
(ii) nuk ka arritur të përmbushë standardet e duhura të përshtatshmërisë;
o) politika e pensioneve është në përputhje me strategjinë e biznesit, objektivat, vlerat dhe interesat afatgjata të institucionit.
Nëse punonjësi largohet nga institucioni përpara daljes në pension, përfitimet pensionale të posacme mbahen nga institucioni për një periudhë pesëvjeçare në formën e instrumenteve të përmendura në shkronjën “l”. Kur një punonjës del në pension, përfitimet pensionale të posacme i paguhen punonjësit në formën e instrumenteve të përmendura në shkronjën “l”, që i nënshtrohen një periudhe mbajtjeje pesëvjeçare;
p) punonjësve u kërkohet të marrin përsipër të mos përdorin strategji personale mbrojtëse ose sigurime të lidhura me shpërblimin dhe detyrimin për të minuar efektet e përafrimit të rrezikut të përfshira në marrëveshjet e tyre të shpërblimit;
q) shpërblimi i ndryshueshëm nuk paguhet nëpërmjet instrumentave ose metodave që mundëojnë moszbatimin e dispozitave të këtij ligji. 
2. Banka e Shqipërisë harton standardet teknike rregullatore për të specifikuar klasat e instrumenteve që plotësojnë kushtet e përcaktuara në nënpikën (ii), të shkronjës “l”, të pikës 1 të këtij neni.
Për qëllimin e identifikimit të personelit, aktivitetet profesionale të të cilit kanë një ndikim material në profilin e rrezikut të institucionit, siç përmendet në nenin 175 pika 1 të këtij ligji, me përjashtim të personelit në shoqëritë komisionere, Banka e Shqipërisë në kuadrin rregullativ për një mbikëqyrje të kujdesshme përcakton standardet teknike rregullatore, sipas udhëzimeve të ABE-s lidhur me:
a) përgjegjësinë drejtuese dhe funksionet e kontrollit të brendshëm;
b) një njësi biznesi materiale dhe ndikim të rëndësishëm në profilin e rrezikut të njësisë përkatëse të biznesit; dhe
c) kategoritë e tjera të personelit që nuk përmenden shprehimisht në nenin 175 pika 2 të këtij ligji, aktivitetet profesionale të të cilave kanë një ndikim në profilin e rrezikut të institucionit, në mënyrë të krahasueshme me atë të atyre kategorive të personelit të përmendura në të.
3.Kërkesat e përcaktuara në shkronjat “l” dhe “m” dhe në paragrafin e dytë të shkronjës “o” të pikës 1 të këtij neni, nuk zbatohen për:
a) një institucion që nuk është një institucion i madh dhe vlera e aktiveve të të cilit është mesatarisht dhe në baza individuale, në përputhje me këtë ligj e barabartë me ose më pak se 5 miliardë euro gjatë periudhës katërvjeçare menjëherë para vitit aktual financiar;
b) një punonjës, paga e ndryshueshme vjetore e të cilit nuk i kalon 50 000 euro dhe nuk përfaqëson më shumë se një të tretën e pagës totale vjetore të anëtarit të personelit.
4. Përjashtimisht me parashikimet e shkronjës “a” të pikës 3 të këtij neni, Banka e Shqipërisë mund të ulë ose rrisë pragun e përmendur aty, me kusht që:
a) institucioni në lidhje me të cilin Banka e Shqipërisë përdor këtë dispozitë nuk është një institucion i madh siç përcaktohet në këtë ligj në paragrafin (88), të pikës 1, të nenit 3, dhe ku pragu është rritur:
(i) institucioni plotëson kriteret e përcaktuara në shkronjat “c”, “d” dhe “e”, të paragrafit (93), të pikës 1, të nenit 3; dhe
(ii) pragu nuk i kalon 15 miliardë euro;
(b) është e përshtatshme të modifikohet pragu në përputhje me këtë pikë duke marrë parasysh natyrën e institucionit, qëllimin dhe kompleksitetin e aktiviteteve të tij, organizimin e tij të brendshëm ose, nëse është e aplikueshme, karakteristikat e grupit të cilit i përket.
5. Përjashtimisht parashikimit të shkronjës “b” të pikës 3 të këtij neni, Banka e Shqipërisë mund të vendosë që punonjësit që kanë të drejtë për shpërblim vjetor të ndryshueshëm nën pragun dhe pjesën e përmendur në atë pikë, nuk i nënshtrohen përjashtimit të përcaktuar aty për shkak të specifikave kombëtare të tregut për sa i përket praktikave të shpërblimit ose për shkak të natyrës së përgjegjësive dhe profilit të punës së atyre punonjësve. 
6. Banka e Shqipërisë në kuadrin rregullativ për një mbikëqyrje të kujdesshme përcakton udhëzime mbi zbatimin e pikave 3, 4 dhe 5 të këtij neni duke siguruar zbatimin e qëndrueshëm të tyre.

Neni 178
Komiteti i Shpërblimit

1. Banka e Shqipërisë siguron që institucionet që janë të rëndësishme për sa i përket madhësisë, organizimit të brendshëm dhe natyrës, fushëveprimit dhe kompleksitetit të aktiviteteve të tyre, të krijojnë një komitet shpërblimi. Komiteti i shpërblimit krijohet në mënyrë të tillë që t'i mundësojë atij të ushtrojë një gjykim kompetent dhe të pavarur mbi politikat dhe praktikat e shpërblimit dhe iniciativat e krijuara për administrimin e rrezikut, kapitalit dhe likuiditetit.
2. Komiteti i shpërblimeve është përgjegjës për përgatitjen e vendimeve në lidhje me shpërblimin, duke përfshirë ato që kanë ndikim për administrimin e rrezikut të institucionit dhe që merren nga këshilli mbikëqyrës. Kryetari dhe anëtarët e komitetit të shpërblimeve janë anëtarë të këshillit mbikëqyrës të cilët nuk kryejnë asnjë funksion ekzekutiv. Gjatë përgatitjes së vendimeve të tilla, komiteti i shpërblimit merr parasysh interesat afatgjata të aksionarëve, investitorëve dhe palëve të tjera të interesuara në institucion dhe interesin publik.

Neni 179
Mirëmbajtja e një faqe interneti për qeverisjen e institucionit të kreditit dhe shpërblimi

Institucionet që disponojnë një faqe interneti, publikojnë dhe përditësojnë informacion në zbatim me kërkesat e neneve 154 deri në 178. 

SEKSIONI 5
Procesi i vlerësimit dhe rishikimit mbikëqyrës

Neni 180
Rishikimi dhe vlerësimi mbikëqyrës

1.Banka e Shqipërisë, në përputhje me kriteret teknike të përcaktuara në nenin 181, të këtij ligji, rishikon marrëveshjet, strategjitë, proceset dhe mekanizmat e zbatuar nga institucionet në përputhje me këtë ligj dhe kuadrin rregullativ për një mbikëqyrje të kujdesshme dhe vlerëson:
a) rreziqet ndaj të cilave institucioni është ekspozuar  ose mund të ekspozohet;
b) rreziqet e identifikuara nga stres testet duke marrë në konsideratë natyrën, madhësinë dhe kompleksitetin e aktiviteteve të institucionit;
c) rreziqet operacionale dhe ato të lidhura me TIK, të identifikuara në përputhje me kërkesat e kuadrit rregullativ për një mbikëqyrje të kujdesshme.
2.Objekti i rishikimit dhe vlerësimit të parashikuar në pikën 1, të këtij neni, mbulon të gjitha kërkesat e këtij ligji dhe ato të përcaktuara në kuadrin rregullativ për një mbikëqyrje të kujdesshme. 
3. Banka e Shqipërisë bazuar në procesin e rishikimit dhe vlerësimit mbikëqyrës të parashikuar në pikën 1, të këtij neni, përcakton nëse marrëveshjet, strategjitë, proceset dhe mekanizmat e zbatuar nga institucionet si dhe fondet e veta dhe likuiditeti i mbajtur prej tyre, sigurojnë një administrim të shëndoshë dhe mbulim të rreziqeve të ndërmarra prej tyre. 
4. Banka e Shqipërisë përcakton shpeshtësinë e procesit të rishikimit dhe vlerësimit  mbikëqyrës të parashikuar në pikën 1,  të këtij neni, duke  marrë në konsideratë madhësinë, rëndësinë sistemike, natyrën, madhësinë dhe kompleksitetin e veprimtarive të institucionit dhe duke marrë parasysh parimin e proporcionalitetit. Procesi i rishikimit dhe vlerësimit mbikëqyrës kryhet të paktën çdo vit për institucionet që trajtohen nga programi i ekzaminimit mbikëqyrës të përmendur në nenin 182, pika 2, të këtij ligji. 
Gjatë kryerjes së procesit të rishikimit dhe vlerësimit mbikëqyrës të parashikuar në pikën 1 të këtij neni, Banka e Shqipërisë zbaton parimin e proporcionalitetit në përputhje me kriteret e publikuara në zbatim të shkronjës “c”, të pikës 1 të nenit 248, të këtij ligji. Në veçanti, për qëllimin e kryerjes së procesit të rishikimit dhe vlerësimit mbikëqyrës të një institucioni, Banka e Shqipërisë konsideron nëse janë përmbushur të gjitha kushtet e mëposhtme: 
a) institucioni nuk është një institucion global me rëndësi sistemike (G-SII), një institucion global me rëndësi sistemike jo i BE-së (non-EU G-SII) apo një entitet global me rëndësi sistemike (G-SII) sipas përcaktimeve të këtij ligji;
b) institucioni nuk është identifikuar si një institucion tjetër me rëndësi sistemike (O-SII), në përputhje me nenin 222, pikat 1 dhe 2 të këtij ligji;
c) institucioni është pjesë e një grupi ku institucioni mëmë dhe shumica e institucioneve filiale janë të lidhura me njëri-tjetrin, sipas një marrëdhënie kontrolli, sipas përcaktimit në nenin 3, pika 1, paragrafi (46), të këtij ligji. 
d) institucionet filiale të referuara në shkronjën “c” të këtij paragrafi përmbushin të gjitha kushtet e mëposhtme:
i. ato kualifikohen, ose shumica e tyre kualifikohet, si shoqëri të bashkëpunimit reciprok (mutual), sipas legjislacionit përkatës përfshin një tavan ose një kufizim të nivelit maksimal të shpërndarjes së fitimeve;
ii. mbi bazë individuale ose të nën-konsoliduar, totali i aktiveve të tyre nuk tejkalojnë vlerën ekuivalente në lekë prej 30 miliardë euro. 
5. Banka e Shqipërisë harton metodologjitë për kryerjen e procesit të rishikimit dhe vlerësimit mbikëqyrës, të parashikuar në pikën 1 të këtij neni, për të marrë në konsideratë institucionet me profil të ngjashëm rreziku, siç janë modelet e ngjashme të biznesit ose vendndodhjen e ngjashme gjeografike të ekspozimeve. Metodologjitë mund të përfshijnë standarde krahasuese (benchmarks) të orientuara nga rreziku dhe tregues sasiorë, të cilat lejojnë marrjen në konsideratë të rreziqeve specifike ndaj të cilave mund të ekspozohet çdo institucion dhe nuk ndikojnë në masat e vendosura në përputhje me nenin 187 të këtij ligji sipas natyrës specifike të institucionit.
Kur Banka e Shqipërisë përdor metodologji të përshtatura sipas kësaj pike, ajo njofton ABEn për këtë qëllim, si dhe konsideron udhëzimet e nxjerra nga ABE, të cilat standartizojnë mënyrën e vlerësimit të profileve të ngjashme të rrezikut brenda Unionit.
6.  Banka e Shqipërisë siguron se kur procesi i rishikimit evidenton se një institucion mund të paraqesë rrezik sistemik, ajo informon ABE pa vonesë për rezultatet e këtij procesi. 
7. Kur procesi i rishikimit, veçanërisht vlerësimi i mekanizmave të qeverisjes, modelit të biznesit ose aktiviteteve të një institucioni, krijon për Bankën e Shqipërisë dyshime të arsyeshme se në lidhje me atë institucion, është kryer ose është tentuar të kryhet pastrim parash ose financim terrorizmi, ose ka një rrezik në rritje për këtë rrezik, Banka e Shqipërisë njofton menjëherë ABE-n dhe Agjencinë e Inteligjencës Financiare, sipas legjislacionit përkatës për parandalimin e pastrimit të parave dhe financimit të terrorizmit. Në rast të rrezikut të shtuar të pastrimit të parave ose financimit të terrorizmit, Banka e Shqipërisë dhe Agjencia e Inteligjencës Financiare si autoritete kompetente për të siguruar pajtueshmërinë me legjislacionin përkatës, duhet të njoftojnë vlerësimin e përbashkët menjëherë në ABE dhe të marrin  sipas rastit, masat në përputhje me parashikimet në këtë ligj. 
 
Neni 181
Kriteret teknike për rishikimin dhe vlerësimin mbikëqyrës

1. Banka e Shqipërisë kryen procesin e rishikimit dhe vlerësimit mbikëqyrës në përputhje me nenin 180, të këtij ligji, ku përveç rrezikut të kredisë, të tregut dhe operacional, përfshin të paktën edhe:
a) rezultatet e stres testit të kryer nga institucionet që aplikojnë metodat e bazuara në vlerësime të brendshme, në përputhje me kërkesat e kuadrit rregullativ për një mbikëqyrje të kujdesshme;
b) ekspozimin ndaj rrezikut të përqendrimit dhe administrimin e këtij rreziku nga institucionet, duke përfshirë përputhshmërinë e tyre me kërkesat mbikëqyrëse të përcaktuara në nenin 139 të këtij ligji dhe kërkesave për ekspozimet e mëdha të parashikuara në kuadrit rregullativ për një mbikëqyrje të kujdesshme;
c) qëndrueshmërinë, përshtatshmërinë dhe mënyrën e zbatimit të politikave dhe procedurave të hartuara dhe zbatuara nga institucionet, për administrimin e rrezikut të mbetur që lidhet me përdorimin e teknikave të njohura të zbutjes së rrezikut të kredisë;
d) masën në të cilën fondet e veta të mbajtura nga një institucion në lidhje me aktivet e titullzuara janë të mjaftueshme, duke pasur parasysh natyrën ekonomike të transaksionit, përfshirë nivelin e rrezikut të transferuar;
e) ekspozimin ndaj rrezikut të likuiditetit dhe administrimin e këtij rreziku nga institucioni, duke përfshirë zhvillimin e analizave të skenarëve alternativë, administrimin e zbutësve të rrezikut (veçanërisht nivelin, përbërjen dhe cilësinë e rezervave të likuiditetit) dhe planet efektive të emergjencës;
f) ndikimin e efekteve të diversifikimit dhe mënyrën se si këto efekte janë faktorizuar në sistemin e matjes së rrezikut;
g) rezultatet e stres testeve të kryera nga institucioni që përdor një model të brendshëm për të llogaritur kërkesat për kapital për rrezikun e tregut, sipas kuadrit rregullativ për një mbikëqyrje të kujdesshme;
h) vendndodhjen gjeografike të ekspozimeve të institucionit;
i) modelin e biznesit të institucionit;
k) shkallën në të cilën institucioni ka zhvilluar dhe zbatuar politika dhe veprime operacionale të përshtatshme, të ndërlidhura me objektivat dhe treguesit sasiorë të parashikuar në planet e hartuara në përputhje me nenin 133, pika 2, të këtij ligji.

2. Për qëllime të shkronjës “e” të pikës 1 të këtij neni, Banka e Shqipërisë kryen rregullisht një vlerësim gjithëpërfshirës të administrimit të përgjithshëm të rrezikut të likuiditetit nga institucioni, si dhe nxit zhvillimin e metodologjive të brendshme të shëndosha. Gjatë kryerjes së këtyre rishikimeve, Banka e Shqipërisë merr parasysh edhe rolin e institucionit në tregjet financiare. Banka e Shqipërisë merr në konsideratë edhe ndikimin e mundshëm të vendimeve të saj në stabilitetin e sistemit financiar në të gjitha shtetet e tjera anëtare veçanërisht në vendet me lidhje financiare ose mbikëqyrëse me sistemin bankar shqiptar.
3. Banka e Shqipërisë monitoron nëse një institucion ka ofruar mbështetje indirekte për një titullzim mbi ekspozimet e tij. Nëse identifikohet se një institucion ka ofruar mbështetje indirekte në më shumë se një rast, Banka e Shqipërisë merr masat e duhura duke konsideruar faktin se institucioni do të ofrojë mbështetje edhe në të ardhmen për titullzimet mbi ekspozimet e tij, çka e redukton ndjeshëm transferimin e rrezikut që duhet të arrihet përmes titullzimit.
4. Për qëllime të përcaktimit që bëhet sipas nenit 180, pika 3 të këtij ligji, Banka e Shqipërisë merr në konsideratë nëse rregullimet e vlerësimit të bëra për pozicionet ose portofolet në librin e tregtueshëm, siç përcaktohen në kuadrit rregullativ për një mbikëqyrje të kujdesshme, i mundësojnë institucionit të shesë ose të mbrojë pozicionet e tij brenda një periudhe të shkurtër kohe, pa pësuar humbje materiale në kushte normale tregu.
5. Rishikimi dhe vlerësimi i kryer nga Banka e Shqipërisë përfshin ekspozimin e institucionit ndaj rrezikut të normës së interesit që rrjedh nga aktivitetet e librit jo të tregtueshëm (librit të bankës).
Kompetencat mbikëqyrëse ushtrohen të paktën në rastet e mëposhtme:
a) kur vlera ekonomike e kapitalit të një institucioni siç parashikohet në nenin 144, pika 1 të këtij ligji, bie me më shumë se 15 për qind të kapitalit të nivelit të parë të tij, si rezultat i një ndryshimi të menjëhershëm dhe të papritur në normat e interesit siç përcaktohet në ndonjë nga gjashtë skenarët mbikëqyrës të goditjes të aplikuara për normat e interesit;
b) kur të ardhurat neto nga interesat të një institucioni, që parashikohen në nenin 144, pika 1 të këtij ligji, pësojnë një rënie të madhe si rezultat i një ndryshimi të menjëhershëm dhe të papritur në normat e interesit siç përcaktohet në cilindo nga dy skenarët mbikëqyrës të goditjes të aplikuara për normat e interesit.

Pavarësisht sa parashikohet në  shkronjën “b” të kësaj pike, Banka e Shqipërisë mund të mos ushtrojë kompetenca mbikëqyrëse kur, bazuar në rishikimin dhe vlerësimin e përmendur në këtë pikë, konsideron se administrimi i rrezikut të normës së interesit nga institucioni që rrjedh nga aktivitetet e librit jo të tregtueshëm (librit të bankës) është i përshtatshëm dhe se institucioni nuk është shumë i ekspozuar ndaj rrezikut të normës së interesit që rrjedh nga aktivitetet e librit jo të tregtueshëm (librit të bankës).
Për qëllime të kësaj pike, termi “kompetenca mbikëqyrëse” nënkupton kompetencat e parashikuara në nenin 187, pika 1 të këtij ligji, ose kompetencën për të specifikuar supozimet e modelimit dhe ato parametrike, në përputhje me shkronjën “b” të pikës 6 të këtij neni, për t’u pasqyruar nga institucionet në llogaritjen e tyre të vlerës ekonomike të kapitalit neto sipas nenit 144, pika 1 të këtij ligji.
6. Banka e Shqipërisë, për qëllime të zbatimit të pikës 5 të këtij neni, përcakton në kuadrin rregullativ për në mbikëqyrje të kujdesshme kërkesat teknike, mbështetur në ato të nxjerra nga ABE, në lidhje me:
a) gjashtë skenarët mbikëqyrës të goditjes, siç parashikohet në shkronjën “a” të pikës 5, të këtij neni, dhe dy skenarët mbikëqyrës të goditjes të aplikuara për normat e interesit, siç parashikohet në shkronjën “b” të pikës 5 të këtij neni, që zbatohen për normat e interesit për çdo monedhë;
b) në kuadër të standardeve të mbikëqyrjes së kujdesshme të dakorduara ndërkombëtarisht, supozimet e përbashkëta të modelimit dhe supozimet parametrike, duke përjashtuar supozimet e sjelljes, që institucioni duhet të pasqyrojë në llogaritjet e tij të vlerës ekonomike të kapitalit, siç parashikohen në shkronjën “a” të pikës 5 të këtij neni, që kufizohen në:
(i) trajtimin e kapitalit të institucionit;
(ii) përfshirjen, përbërjen dhe skontimin e flukseve monetare të ndjeshme ndaj normave të interesit që rrjedhin nga aktivet, detyrimet dhe zërat jashtë bilancit të institucionit, duke përfshirë trajtimin e marzheve tregtare dhe përbërësve të tjerë të diferencës (spread);
(iii) përdorimin e modeleve dinamike ose statike të bilancit dhe trajtimin që rezulton për pozicionet e amortizuara dhe të maturuara.
c) në kuadër të standardeve të mbikëqyrjes së kujdesshme të dakorduara ndërkombëtarisht, supozimet e përbashkëta të modelimit dhe ato parametrike, duke përjashtuar supozimet e sjelljes, që institucioni duhet të pasqyrojë në llogaritjet e tij të të ardhurave neto nga interesi, siç parashikohen në shkronjën “b” të pikës 5 të këtij neni, që kufizohen në:
(i) përfshirjen dhe përbërjen e flukseve monetare të ndjeshme ndaj normave të interesit që rrjedhin nga aktivet, detyrimet dhe zërat jashtë bilancit të institucionit, duke përfshirë trajtimin e marzheve tregtare dhe përbërësve të tjerë të diferencës (spread);
(ii) përdorimin e modeleve dinamike ose statike të bilancit dhe trajtimin që rezulton për pozicionet e amortizuara dhe të maturuara;
(iii) periudhën gjatë së cilës do të llogariten të ardhurat e ardhshme neto nga interesat;
d) çfarë përbën një rënie të madhe në referencë të shkronjës “b” të pikës 5 të këtij neni.
7. Banka e Shqipërisë kryen rishikimin dhe vlerësimin mbikëqyrës të institucioneve ku  përfshin ekspozimin e tyre ndaj rrezikut të levës financiare të tepërt siç reflektohet nga treguesit e levës financiare të tepërt, duke përfshirë edhe raportin e levës financiare të llogaritur sipas përcaktimeve në kuadrin rregullativ për një mbikëqyrje të kujdesshme. Në përcaktimin e mjaftueshmërisë së raportit të levës financiare të institucioneve dhe të kuadrit, strategjive, proceseve dhe mekanizmave të zbatuar nga institucionet për të administruar rrezikun e levës financiare të tepërt, Banka e Shqipërisë merr parasysh edhe modelin e biznesit të këtyre institucioneve.
8. Rishikimi dhe vlerësimi i kryer nga Banka e Shqipërisë përfshin mekanizmat e qeverisjes së institucioneve, kulturën dhe vlerat e tyre korporative, si dhe kualifikimet e anëtarëve të organeve drejtuese për të kryer detyrat e tyre. Gjatë kryerjes së këtij rishikimi dhe vlerësimi, Banka e Shqipërisë, ka akses të paktën në agjendat dhe dokumentet mbështetëse për takimet e organeve drejtuese dhe komiteteve të tyre, si dhe në rezultatet e vlerësimit të brendshëm ose të jashtëm të performancës së organeve drejtuese.
9. Rishikimi dhe vlerësimi mbikëqyrës që kryhet nga Banka e Shqipërisë përfshin vlerësimin e qeverisjes dhe proceseve të administrimit të rrezikut për trajtimin e rreziqeve MSQ të institucionit, si dhe të ekspozimit të institucionit ndaj rreziqeve MSQ. Gjatë përcaktimit të përshtatshmërisë dhe mjaftueshmërisë së proceseve dhe ekspozimeve të institucionit, Banka e Shqipërisë merr në konsideratë edhe modelet e biznesit të këtij institucioni.

Ekspozimet e institucionit ndaj rreziqeve MSQ vlerësohen mbi bazën e planeve të institucionit, që duhen përgatitur në përputhje me nenin 133, pika 2 të këtij ligji. Qeverisja dhe proceset e administrimit të rrezikut të institucionit, në lidhje me rreziqet MSQ duhet të jenë në një linjë me objektivat e paraqitur në këto plane.

Rishikimi dhe vlerësimi mbikëqyrës që kryhet nga Banka e Shqipërisë përfshin vlerësimin e planeve të institucionit që duhen përgatitur në përputhje me nenin 133, pika 2 të këtij ligji, si dhe progresin e bërë në drejtim të adresimit të rreziqeve MSQ që rrjedhin nga procesi i përshtatjes në drejtim të neutralitetit të klimës dhe të objektivave të tjerë rregullatorë kombëtare dhe të Bashkimit Evropian, në lidhje me faktorët MSQ.
10. Rishikimi dhe vlerësimi mbikëqyrës që kryhet nga Banka e Shqipërisë përfshin vlerësimin e qeverisjes dhe të proceseve të administrimit të rrezikut të institucionit për ekspozimet ndaj kripto-aseteve dhe ofrimin e shërbimeve të kripto-aseteve, duke përfshirë konsiderimin e politikave dhe procedurave të institucionit për identifikimin e rreziqeve, ashtu si edhe përshtatshmërinë e rezultateve të vlerësimeve, të parashikuara në shkronjën “e”, të pikës 2, të nenit 137, dhe në nenin 143, pika 4 të këtij ligji.

Neni 182
Programi i ekzaminimit mbikëqyrës

1. Banka e Shqipërisë miraton, të paktën çdo vit, një program ekzaminimi mbikëqyrës për institucionet në mbikëqyrjen e saj. Ky program merr parasysh procesin e rishikimit dhe vlerësimit mbikëqyrës sipas nenit 180, të këtij ligji. Ai duhet të përmbajë sa vijon:
a) aktivitetet që Banka e Shqipërisë synon të ndërmarr për një institucion specifik dhe kërkesat për kryerjen e këtyre aktiviteteve;
b) identifikimin se cilat institucione synohen t'i nënshtrohen mbikëqyrjes së shtuar dhe masat e marra për një mbikëqyrje të tillë siç përcaktohet në pikën 3 të këtij neni;
c) një plan për inspektime në ambientet e institucionit, duke përfshirë degët dhe filialet e tij të vendosura në shtetet e tjera anëtare në përputhje me nenet 101, 208 dhe 211, të këtij ligji.
2. Programet e ekzaminimit mbikëqyrës përfshijnë institucionet e mëposhtme:
a) institucionet për të cilat rezultatet e stres testeve të parashikuara në shkronjat “a” dhe “g”, të pikës 1, të nenit 181 dhe nenit 184 të këtij ligji, ose rezultati i procesit të rishikimit dhe vlerësimit mbikëqyrës sipas nenit 180 të këtij ligji, identifikojnë rreziqe të rëndësishme për qëndrueshmërinë e tyre financiare të vazhdueshme ose identifikojnë shkelje të dispozitave të këtij ligji dhe kuadrit rregullativ për një mbikëqyrje të kujdesshme.
b) çdo institucion tjetër për të cilin Banka e Shqipërisë e gjykon të nevojshme.
3. Banka e Shqipërisë mbështetur në nenin 180 të këtij ligji, vlerëson nëse për një institucion specifik është e nevojshme mbikëqyrja e shtuar dhe merr veçanërisht masat e mëposhtme:
a) rritje të numrit ose shpeshtësinë e inspektimeve në vend të institucionit;
b) praninë e përhershme të Bankës së Shqipërisë në institucion;
c) raportime shtesë ose më të shpeshta nga institucioni;
d) rishikim shtesë ose më i shpeshtë i planeve operacionale, strategjike ose të planeve të biznesit të institucionit;
e) ekzaminime tematike që monitorojnë rreziqe specifike që ka të ngjarë të materializohen.
4. Banka e Shqipërisë, në përputhje me nenin 101, pika 3 të këtij ligji, kryen kontrolle dhe inspektime në vend për veprimtaritë e kryera nga degët e institucioneve të vendeve të tjera anëtare të cilat ofrojnë shërbime në territorin e Republikës së Shqipërisë nëpërmjet degëve, pavarësisht programit të ekzaminimi mbikëqyrës nga autoriteti përgjegjës i shtetit anëtar të origjinës.

Neni 183
Inspektimi në vend (on site)

1. Banka e Shqipërisë, në përputhje me parashikimet e nenit 182 të këtij ligji, ka të drejtë të kryejë në çdo kohë inspektime në vend (on-site) ndaj institucioneve të kreditit që ushtrojnë veprimtari në Republikën e Shqipërisë, duke përfshirë degët dhe filialet e tyre të vendosura në shtete të tjera. 
2. Institucionet e kreditit janë të detyruara të vënë në dispozicion të Bankës së Shqipërisë dokumentacionin e nevojshëm dhe të lejojnë punonjësit e Bankës së Shqipërisë në ambjentet e tyre, me qëllim realizimin e inspektimeve në vend.
3. Banka e Shqipërisë, në përfundim të inspektimit, i dërgon institucionit të kreditit raportin e inspektimit, i cili përmban gjetjet dhe konkluzionet e inspektimit, si dhe rekomandimet përkatëse për korrigjimin e shkeljeve dhe mangësive të evidentuara. Institucioni i kreditit harton një plan për zbatimin e këtyre rekomandimeve, në përputhje me parashikimet e nenit 186  të këtij ligji.
4. Raportet e inspektimit të përgatitura sipas pikës 3 të këtij neni janë konfidenciale dhe nuk mund t’i jepen palëve të treta, pa miratimin paraprak të Bankës së Shqipërisë. Banka e Shqipërisë është detyruar t‘ia japë këto raporte inspektimi autoriteteve të përcaktuara sipas legjislacionit përkatës.

Neni 184
Stres testi mbikëqyrës

1. Banka e Shqipërisë kryen sipas rastit, por të paktën çdo vit stres teste mbikëqyrëse për institucionet që mbikëqyr, për të lehtësuar procesin e rishikimit dhe vlerësimit mbikëqyrës sipas nenit 180 të këtij ligji.
2. Banka e Shqipërisë në kuadrin rregullativ për një mbikëqyrje të kujdesshme përcakton metodologji për kryerjen e stres testeve mbikëqyrëse mbështetur në udhëzimet e nxjerra nga ABE.
3.Institucionet dhe palët e treta që veprojnë në një rol këshillues ndaj institucioneve, në kryerjen e stres testeve, nuk kryejnë aktivitete që mund të dëmtojnë një stres test, të tilla si zhvillimi i standarderve krahasues/referues mbikëqyrës, shkëmbimi i informacionit mes tyre, marrëveshjet mbi sjelljen e përbashkët, ose optimizimi i të dhënave dhe informacioneve të përdorura për stres testet. Pa cënuar dispozitat e tjera relevante që paraqiten në këtë ligj dhe në kuadrin rregullativ për një mbikëqyrje të kujdesshme, Banka e Shqipërisë ka të gjithë kompetencat për mbledhjen e informacionit dhe kryerjen e hetimeve administrative, që janë të nevojshme për zbulimin e këtyre aktiviteteve.
Neni 185
Rishikimi i vazhdueshëm i miratimit për përdorimin e metodave të brendshme

1. Banka e Shqipërisë rishikon të paktën çdo 3 vjet plotësimin nga ana e institucioneve të kërkesave mbikëqyrëse që lidhen me përdorimin e metodave të brendshme që kërkojnë miratim nga Banka e Shqipërisë përpara përdorimit të tyre, për qëllime të llogaritjes së kërkesave për kapital në përputhje me këtë ligj dhe kuadrin rregullativ për një mbikëqyrje të kujdesshme. Banka e Shqipërisë vlerëson në veçanti përdorimin e këtyre metodave në rastet e ndryshimeve të veprimtarisë dhe në rastet e produkteve të reja. Kur në një institucion evidentohen mangësi materiale në identifikimin e rrezikut me anë të metodave të brendshme, Banka e Shqipërisë kërkon që ato të korrigjohen ose të ndërmerren hapat e duhur për të zbutur pasojat e tyre, duke përfshirë vendosjen e koefiçentëve më të lartë të ponderimit për qëllime të llogaritjes së kërkesave për kapital, ose vendosjen e shtesave direkte të kërkesave për kapital, ose masa të tjera të përshtatshme dhe efektive.
2. Banka e Shqipërisë shqyrton dhe vlerëson në veçanti nëse metodat e brendshme që përdor institucioni mbështeten në teknika dhe praktika të zhvilluara me kujdes dhe të përditësuara.
3. Banka e Shqipërisë rishikon kushtet për dhënien e miratimit për përdorimin e modeleve të brendshëm për llogaritjen e kërkesave për kapital për rrezikun e tregut për portofolin e tregtueshëm ose vendos masat e duhura për të siguruar përmirësimin e menjëhershëm të modelit, kur vlerëson se ka evidenca të shumta nga procesi i krahasimit të humbjeve të parashikuara nga modeli (teknika e përdorur nga institucioni i kreditit) me humbjet e ndodhura realisht gjatë periudhës së testimit (backtesting).
4. Në rastet kur një institucion ka marrë miratimin paraprak nga Banka e Shqipërisë për të përdorur një metodë të brendshme, për qëllime të llogaritjes së kërkesave për kapital, në përputhje me kuadrin rregullativ për një mbikëqyrje të kujdesshme, por që në kushtet aktuale nuk i plotëson më kërkesat mbikëqyrëse për zbatimin e kësaj metode:
a) Banka e Shqipërisë i kërkon institucionit që të provojë në mënyrë të kënaqshme se efekti i mospërputhshmërisë është i parëndësishëm në llogaritjen e kërkesave për kapital, ose 
b) të paraqesë një plan për plotësimin e kërkesave mbikëqyrëse për zbatimin e metodës së brendshme, dhe të vendos një afat për zbatimin e këtij plani. 
Banka e Shqipërisë kërkon përmirësime të këtij plani ose rishikim të afatit të zbatimit të tij nëse nuk i vlerëson të përshtatshme masat e marra apo afatin e caktuar, për të siguruar përputhshmëri të plotë me kërkesat mbikëqyrëse. Nëse institucioni nuk arrin të plotësojë kërkesat mbikëqyrëse brenda një afati të përshtatshëm apo, kur është e zbatueshme, nuk arrin të provojë në mënyrë të kënaqshme se efekti i mospërputhshmërisë është i parëndësishëm në llogaritjen e kërkesave për kapital, Banka e Shqipërisë revokon miratimin për përdorimin e kësaj metode të brendshme, ose e kufizon përdorimin e saj vetëm për elementët që janë në përputhje me kërkesat mbikëqyrëse ose për elementët ku plotësimi i këtyre kërkesave mund të arrihet brenda një afati të përshtatshëm.
Banka e Shqipërisë, në kuadër të rishikimit të miratimeve që u janë dhënë institucioneve për të përdorur metoda të brendshme, parashikuar në pikën 1 të këtij neni, mund të konsiderojë analizën dhe standardet krahasuese/referuese mbikëqyrëse të zhvilluara nga ABE. 

SEKSIONI 6
Kompetencat dhe masat mbikëqyrëse

Neni 186
Masat mbikëqyrëse

1. Banka e Shqipërisë i kërkon institucionit të marrë masat e nevojshme në një fazë të hershme për të adresuar problematikat përkatëse në rrethanat e mëposhtme:
a) institucioni nuk i plotëson kërkesat e këtij ligji ose të kuadrit rregullativ për një mbikëqyrje të kujdesshme;
b) Banka e Shqipërisë ka fakte të cilat tregojnë që institucioni ka të ngjarë të shkelë kërkesat e këtij ligji dhe/ose të kuadrit rregullativ për një mbikëqyrje të kujdesshme brenda 12 muajve të ardhshëm.
2. Për qëllimet e pikës 1 të këtij neni, kompetencat e Bankës së Shqipërisë përfshijnë ato të referuara në nenin 187, të këtij ligji.
3. Për vendosjen e masave mbikëqyrëse dhe gjobave të parashikuara në këtë ligj, Banka e Shqipërisë merr në konsideratë:
a) rrethanat e kryerjes së shkeljeve;
b) pasojat e shkeljeve;
c) përsëritjen e shkeljeve.

Pasojat e shkeljeve konsiderohen të rënda kur si pasojë e veprimeve ose mosveprimeve janë shkaktuar humbje, është cënuar likuiditeti, aftësia paguese e institucionit të kreditit ose interesat e depozituesve dhe të klientëve të tjerë. 

Neni 187
Kompetencat mbikëqyrëse

1. Për qëllimet e nenit 180, të pikave 4 dhe 5 të nenit 181, të pikës 3, të nenit 185 dhe të nenit 186, të këtij ligji dhe të kërkesave të kuadrit rregullativ për një mbikëqyrje të kujdesshme, Banka e Shqipërisë ka të drejtë t’i kërkojë institucionit të kreditit: 
a) të mbajë kapital shtesë mbi kërkesat minimale të kapitalit të përcaktuar në kuadrin rregullativ për një mbikëqyrje të kujdesshme, sipas kushteve të përcaktuara në nenin 188, të këtij ligji;
b) të forcojë mekanizmat e qeverisjes, strategjive dhe proceseve të zbatuara në përputhje me nenet 130 dhe 131, të këtij ligji;
c) të paraqesë një plan për të rivendosur përputhshmërinë me kërkesat mbikëqyrëse sipas këtij ligji dhe kuadrit rregullativ për një mbikëqyrje të kujdesshme, duke caktuar një afat kohor për zbatimin e tij, duke përfshirë përmirësimet e atij plani në lidhje me qëllimin dhe afatin;
d) të aplikojë një politikë të veçantë provigjionimi ose trajtimi të aktiveve në lidhje me kërkesat për kapital;
e) të ndalojë ose kufizojë  një ose disa nga veprimtaritë , duke përfshirë edhe kufizime në lidhje me pranimin e depozitave, operacionet ose shtrirjen e rrjetit ose të kërkojë shitjen e aktiviteteve që paraqesin rreziqe të tepërta për qëndrueshmërinë e institucionit;
f) të reduktojë rrezikun që mbartin veprimtaritë, produktet dhe sistemet, duke përfshirë aktivitetet e transferuara te palët e treta;
g) të kufizojë shpërblimin e ndryshueshëm si përqindje e të ardhurave neto kur nuk është në përputhje me mbajtjen e një baze të qëndrueshme kapitali;
h) të përdorin fitimet neto për të rritur kapitalin;
i) të kufizojë ose të ndalojë shpërndarjet e fitimit ose pagesat e interesit nga një institucion ndaj aksionarëve, ortakëve ose mbajtësve të instrumenteve të kapitalit shtesë të nivelit të parë, kur ndalimi nuk përbën një rast të paaftësisë paguese të institucionit;
j) të vendosë kërkesa shtesë ose më të shpeshta për raportim, duke përfshirë raportimin mbi fondet e veta, likuiditetin dhe levën financiare;
k) të vendosë kërkesa specifike për likuiditet, duke përfshirë kufizime për mospërputhjet e maturimit ndërmjet aktiveve dhe detyrimeve;
l) të kërkojë publikimin e informacionit shtesë;
m) të pakësojë rreziqet që rrjedhin në afat të shkurtër, të mesëm dhe të gjatë nga faktorët MSQ, duke përshirë ata që rrjedhin nga procesi i përshtatjes dhe nga procesi i tranzicionit të kalimit drejt një ekonomie me emetim të ulët të karbonit dhe rezistente ndaj klimës në kontekstin e objektivave ligjorë dhe rregullatorë relevantë të Republikës së Shqipërisë, shteteve anëtare ose të një vendi të tretë, përmes axhustimeve të strategjive të tyre të biznesit, mekanizmave të qeverisjes dhe administrimit të rrezikut, për të cilët mund të kërkohet një përforcim i objektivave, masave dhe veprimeve të përfshira në planet e tyre, që duhen përgatitur në përputhje me nenin 133, pika 2, të këtij ligji;
n) të kryejë stres teste ose analizë skenarësh, për të vlerësuar rreziqet që rrjedhin nga ekspozimet ndaj kripto-aseteve dhe nga ofrimi i shërbimeve të kripto-aseteve;
o) të pezullojë ose kufizojë përkohësisht transaksionet me personat e lidhur me institucionin e kreditit;
p) të shesë aksione ose pjesëmarrje, ose të fillojë procedurat e likuidimit të shoqërive të lidhura me institucionin e kreditit;
q) të ndërpresë përkohësisht ofrimin e një ose më shumë shërbimeve të pagesave.
2. Për qëllimet e shkronjës “j” të pikës 1, të këtij neni, Banka e Shqipërisë mund të vendosë kërkesa shtesë ose më të shpeshta raportimi për institucionet vetëm kur kërkesa përkatëse është e përshtatshme dhe proporcionale në lidhje me qëllimin për të cilin kërkohet informacioni. 
Për qëllimet e neneve 180 deri në 186 të këtij ligji, informacioni shtesë që mund të kërkohet nga institucionet konsiderohet si i dyfishtë kur i njëjti informacion i është raportuar Bankës së Shqipërisë në një formë tjetër ose mund të prodhohet nga Banka e Shqipërisë.
Banka e Shqipërisë nuk i kërkon një institucioni të raportojë informacion shtesë kur ai e ka marrë më parë atë në një format ose nivel të ndryshëm detajimi dhe ky format ose detajim i ndryshëm nuk e pengon Bankën e Shqipërisë të prodhojë informacion të së njëjtës cilësi dhe besueshmëri si ai i prodhuar në bazë të informacionit shtesë që do të raportohej ndryshe.
3. Përveç vendosjes së masave të përmendura në pikën 1 të këtij neni, Banka e Shqipërisë, me vendim të veçantë, mund të pezulloje përkohësisht, por jo më shumë se gjashtë muaj, të drejtën e votës për një aksioner me pjesëmarrje influencuese në institucionin e kreditit, kur ekziston rreziku që ky aksioner të ushtrojë ndikim në kundërshtim me rregullat e administrimit të shëndoshë, të sigurt dhe të arsyeshëm të institucionit të kreditit, ose kur ka arsye të besohet se ai nuk do të veprojë me parimin e një aksioneri të kujdesshëm.
4. Në rastin e përcaktuar në pikën 3 të këtij neni, një aksioner me të drejtë vote të pezulluar nuk mund ta ushtrojë të drejtën e votës. Kuorumi dhe shumica e nevojshme për miratimin e vendimeve të asamblesë së përgjithshme të aksionarëve llogaritet mbi numrin total të aksioneve me të drejtë vote, duke përjashtuar aksionet për të cilat aksioneri ndaj të cilit është marrë masa e pezullimit nuk mundet ta ushtrojë të drejtën e votës.

Neni 188
Kërkesa për kapital shtesë

1. Banka e Shqipërisë vendos kërkesa për kapital shtesë bazuar në kërkesat e nenit 187, pika 1, shkronja “a” të këtij ligji, kur në bazë të procesit të rishikimit mbikëqyrës të kryer në përputhje me nenet 180 dhe 185 të këtij ligji, vlerësohet një nga situatat e mëposhtme:
a) institucioni është i ekspozuar ndaj rreziqeve ose elementeve të rrezikut që nuk mbulohen ose mbulohen në mënyrë të pamjaftueshme, siç specifikohet në pikën 2 të këtij neni, nga kërkesat për kapital për rrezikun e tregut, ekspozimet e mëdha dhe levën financiare të përcaktuara në kuadrin rregullativ për një mbikëqyrje të kujdesshme; 
b) institucioni nuk i plotëson kërkesat e përcaktuara në nenet 130 dhe 131 të këtij ligji dhe në kuadrin rregullativ për një mbikëqyrje të kujdesshme, lidhur me kapacitetin për të identifikuar dhe administruar ekspozimet e mëdha, dhe masat e tjera mbikëqyrëse nuk janë të mjaftueshme për të siguruar që këto kërkesa të mund të përmbushen brenda një afati kohor të përshtatshëm;
c) rregullimet e përmendura në nenin 181, pika 4 të këtij ligji konsiderohen të pamjaftueshme për t'i mundësuar institucionit të shesë ose të mbrojë pozicionet e tij brenda një periudhe të shkurtër pa pësuar humbje materiale në kushte normale tregu;
d) vlerësimi i kryer në përputhje me nenin 185, pika 3 të këtij ligji, identifikon se mospërputhja me kërkesat për zbatimin e modelit së lejuar mund të çojë në kërkesa të pamjaftueshme për kapitalin;
e) institucioni në mënyrë të përsëritur dështon të krijojë ose të mbajë një nivel të mjaftueshëm të kapitalit shtesë për të mbuluar kërkesat udhëzuese për kapital shtesë sipas vlerësimeve të parashikuara në pikën 3 të nenit 189 të këtij ligji;
f) situata të tjera specifike të institucionit, të cilat konsiderohen nga Banka e Shqipërisë se paraqesin rreziqe të rëndësishme/materiale mbikëqyrëse.
Banka e Shqipërisë vendos kërkesat shtesë për kapital të parashikuara në nenin 187, pika 1, shkronja “a”, të këtij ligji, për të mbuluar rreziqet që rrjedhin nga ushtrimi i veprimtarisë së vetë institucionit, duke përfshirë edhe rreziqet që pasqyrojnë ndikimin e zhvillimeve të caktuara ekonomike dhe të tregut në profilin e rrezikut të institucionit.
2. Për qëllime të pikës 1, shkronja “a” të këtij neni, rreziqet ose elementët e rrezikut konsiderohen se nuk mbulohen ose mbulohen në mënyrë të pamjaftueshme nga kërkesat për kapital të përcaktuara në kuadrin rregullativ për një mbikëqyrje të kujdesshme, referuar rrezikut të kredisë, rrezikut operacional, rrezikut të tregut, rreziqeve të mëdha dhe levës financiare si dhe lidhur me ekspozimet në titullzim, ku nga procesi i vlerësimit dhe rishikimit mbikëqyrës të kryer nga Banka e Shqipërisë bazuar në vlerësimin e kryer nga vetë institucionet në përputhje me kërkesat e nenit 130, të këtij ligji, rezulton se shumat, llojet dhe shpërndarja e kapitalit janë më të larta se kërkesat për kapital të përcaktuara në  kuadrin rregullativ të sipërcituar. 
Për qëllimet e paragrafit të parë, Banka e Shqipërisë vlerëson, duke marrë parasysh profilin e rrezikut të çdo institucioni, rreziqet ndaj të cilave është i ekspozuar institucioni, duke përfshirë:
a) rreziqet specifike të institucionit ose elementet e këtyre rreziqeve që përjashtohen ose nuk adresohen shprehimisht nga kërkesat për kapital të përcaktuara në kuadrin rregullativ për një mbikëqyrje të kujdesshme, referuar rrezikut të kredisë, rrezikut operacional, rrezikut të tregut, rreziqeve të mëdha dhe levës financiare si dhe lidhur me ekspozimet në titullzim;
b) rreziqet specifike të institucionit ose elementët e këtyre rreziqeve që mund të nënvlerësohen pavarësisht nga pajtueshmëria me kërkesat e zbatueshme të përcaktuara në kuadrin rregullativ për një mbikëqyrje të kujdesshme. 
Rreziqet ose elementët e rrezikut që i nënshtrohen dispozitave kalimtare ose dispozitave me afat të përshkallëzuar të hyrjes në fuqi, të parashikuara në këtë ligj ose në kuadrin rregullativ për një mbikëqyrje të kujdesshme nuk konsiderohen si rreziqe ose elementë të këtyre rreziqeve që mund të nënvlerësohen pavarësisht nga pajtueshmëria me kërkesat e përcaktuara në  kuadrin rregullativ për një mbikëqyrje të kujdesshme të Bankës së Shqipërisë,  referuar rrezikut të kredisë, rrezikut operacional, rrezikut të tregut, rreziqeve të mëdha dhe levës financiare si dhe lidhur me ekspozimet në titullzim. 
Për qëllimet e paragrafit të parë, kapitali i konsideruar i mjaftueshëm do të mbulojë të gjitha rreziqet ose elementët e rreziqeve të identifikuara si të rëndësishme në përputhje me vlerësimin e përcaktuar në paragrafin e dytë të kësaj pike, që nuk mbulohen ose mbulohen në mënyrë të mjaftueshem nga kërkesat e përcaktuara në kuadrin rregullativ për një mbikëqyrje të kujdesshme të specifikuara si më sipër.
Rreziku i normës së interesit në librin e bankës mund të konsiderohet material të paktën në rastet e përmendura në pikën 5 të nenit 181, të këtij ligji përveç rastit kur Banka e Shqipërisë, gjatë kryerjes së procesit të vlerësimit dhe rishikimit mbikëqyrës, vlerëson se institucioni administron mjaftueshëm rrezikun e normës së interesit në librin jo të tregtueshëm dhe nuk është ekspozuar tepër ndaj rrezikut të normës së interesit që rrjedh nga këto aktivitete.
3. Në rastet kur kërkohet kapital shtesë për të trajtuar rreziqe të ndryshme nga rreziku i levës financiare të tepërt që nuk mbulohet mjaftueshëm pavarësisht respektimit të kërkesës për raportin e levës financiare sipas shkronjës “d”, të pikës 3 të nenit 126 të këtij ligji, Banka e Shqipërisë përcakton nivelin e kapitalit shtesë të kërkuar sipas pikës 1, shkronja “a”, të këtij neni, si diferencë ndërmjet kapitalit të konsideruar të mjaftueshëm sipas pikës 2 të këtij neni dhe kërkesave përkatëse për kapital të përcaktuara në kuadrin rregullativ për një mbikëqyrje të kujdesshme, referuar rrezikut të kredisë, rrezikut operacional, rrezikut të tregut, rreziqeve të mëdha si dhe kërkesat për kapital lidhur me ekspozimet në titullzim. 
Në rastet kur kërkohet kapital shtesë për të trajtuar rrezikun e levës financiare të tepërt që nuk mbulohet mjaftueshëm nga kërkesat e parashikuara në shkronjën “d”, pika 3 e nenit 126 të këtij ligji, Banka e Shqipërisë përcakton nivelin e kapitalit shtesë të kërkuara sipas pikës 1, shkronja “a” e këtij neni si diferencë midis kapitalit të konsideruar të mjaftueshëm sipas pikës 2 të këtij neni, përjashtuar kërkesat sipas pikës 5 të tij, dhe kërkesave përkatëse për kapital të përcaktuara në kuadrin rregullativ për një mbikëqyrje të kujdesshme referuar rrezikut të kredisë, rrezikut operacional, rrezikut të tregut, levës financiare si dhe kërkesat për kapital lidhur me ekspozimet në titullzim.
4. Institucioni duhet të plotësojë kërkesat për kapital shtesë të vendosura nga Banka e Shqipërisë sipas nenit 187, pika 1, shkronja “a”, për të trajtuar rreziqe të ndryshme nga rreziku i levës së tepërt financiare me kapitalin që plotësojnë kushtet e mëposhtme:
a) të paktën tre të katërtat e kërkesës për kapital shtesë plotësohen me kapitalin e nivelit të parë;
b) të paktën tre të katërtat e kapitalit të nivelit të parë të përmendur në shkronjën “a” përbëhen nga kapitali bazë i nivelit të parë.
Institucioni duhet të plotësojë kërkesat për kapital shtesë të vendosura nga Banka e Shqipërisë sipas nenit 187, pika 1, shkronja “a” të këtij ligji për të trajtuar rrezikun e levës financiare të tepërt me kapitalin e nivelit të parë.
Pa rënë ndesh me kërkesat e pikës 1 dhe 2, Banka e Shqipërisë mund t'i kërkojë institucionit të plotësojë kërkesat për kapital shtesë në raporte më të larta me kapital të nivelit të parë ose kapitalin bazë të nivelit të parë, kur është e nevojshme, dhe duke patur parasysh rrethanat specifike të institucionit.
Kapitali që përdoret për të përmbushur kërkesat për kapital shtesë të përmendura në nenit 187, pika 1, shkronja “a”, të këtij ligji, të vendosur nga Banka e Shqipërisë për të adresuar rreziqe të ndryshme nga rreziku i levës së tepërt financiare, nuk përdoret për të përmbushur asnjë nga pikat e mëposhtme:
a) kërkesat për fondet e veta të përcaktuara në shkronjat “a”, “b” dhe “c” të pikës 3 të nenit 126 të këtij ligji; 
b) kërkesën për shtesat e kombinuara të kapitalit;
c) udhëzimin për kapital shtesë të përcaktuar në nenin 189, pika 3 të këtij ligji kur ai udhëzim trajton rreziqe të tjera nga rreziku i levës financiare të tepërt.
Kapitali që përdoret për të përmbushur kërkesat për kapital shtesë të përmendura në nenin 187, pika 1, shkronjën “a” të këtij ligji, të vendosur nga Banka e Shqipërisë për të adresuar rrezikun e levës financiare të tepërt që nuk mbulohet mjaftueshëm nga kërkesat e parashikuara në shkronjën “d” të pikës 3 të nenit 126 të këtij ligji, nuk përdoret për të përmbushur asnjë nga sa vijon:
a) kërkesat për fondet e veta të parashikuara në shkronjën “d” të pikës 3 të nenit 126 të këtij ligji; 
b) kërkesën e rezervës mbrojtëse të raportit të levës financiare të përcaktuar në nenin 127 të këtij ligji;
c) udhëzimin për kapital shtesë të parashikuar në pikën 3 të nenit 189 të këtij ligji, ku ai udhëzim trajton rreziqet e levës financiare të tepërt.
5. Banka e Shqipërisë i arsyeton në mënyrën e duhur me shkrim çdo institucioni vendimin për të vendosur një kërkesë shtesë për kapital sipas nenit 187, pika 1 shkronja “a”, të këtij neni, të paktën duke dhënë një pasqyrë të qartë të vlerësimit të plotë të elementeve të referuara në pikat 1 deri në 4 të këtij neni. Në rastin e përcaktuar në shkronjën “e” të pikës 1 të këtij neni, arsyetimi duhet të përmbajë një shpjegim mbi arsyet për të cilat vendosja e kërkesave udhëzuese për kapital shtesë nuk konsiderohet më e mjaftueshme.
6. Në rastet kur një institucion i cili zbaton metodat e brendshme, detyrohet të respektojë një kufi minimal të kërkesave për kapital të përcaktuara nga Banka e Shqipërisë, sipas parashikimeve në kuadrin rregullativ për një mbikëqyrje të kujdesshme, zbatohet sa më poshtë:
a) shuma nominale e kapitalit të kërkuar shtesë nga Banka e Shqipërisë sipas parashikimeve në nenin 187, pika 1, shkronja “a”, për të adresuar rreziqet e ndryshme nga rreziku i levës financiare  së tepërt, nuk duhet të rritet si rezultat i detyrimit të institucionit për të zbatuar kufirin minimal;
b) Banka e Shqipërisë, pa vonesa dhe në çdo rast jo më vonë se data përfundimtare e procesit të rishikimit dhe vlerësimit mbikëqyrës të radhës, rishikon kapitalin shtesë që kërkoi nga institucioni, në përputhje me nenin 187, pika 1, shkronja “a”, dhe heq çdo pjesë të tij që llogarit dy herë rreziqet, të cilat janë tashmë plotësisht të mbuluara nga fakti se institucioni është i detyruar të zbatojë kufirin minimal;
c) sapo Banka e Shqipërisë të ketë përfunduar rishikimin e referuar në shkronjën “b të kësaj pike, shkronja “a” e kësaj pike nuk zbatohet.
Për qëllime të këtij neni dhe të neneve 220 dhe 224 të këtij ligji, një institucion konsiderohet si i detyruar të zbatojë kufirin minimal të ekspozimeve me rrezik kur shuma e ekspozimit ndaj rrezikut të institucionit, përllogaritur në përputhje me kuadrin rregullativ për një mbikëqyrje të kujdesshme, tejkalon shumën e ekspozimit total ndaj rrezikut, llogaritur pa zbatuar kufirin minimal (output floor). 
7. Për qëllimet e pikës 2, të këtij neni, për sa kohë një institucion është i detyruar të zbatojë kufirin minimal, Banka e Shqipërisë nuk imponon një kërkesë shtesë për kapital, që do të llogarisë dy herë rreziqet, të cilat janë tashmë plotësisht të mbuluara nga fakti se institucioni është i detyruar të zbatojë një kufi minimal të kërkesave për kapital.

Neni 189
Udhëzime për kapital shtesë

1. Në përputhje me strategjitë dhe proceset e përmendura në nenin 130 të këtij ligji, institucionet vendosin kapitalin e tyre të brendshëm në një nivel të mjaftueshëm të kapitalit, për të mbuluar të gjitha rreziqet ndaj të cilave ekspozohet një institucion dhe për të siguruar që kapitali i institucionit mund të përthithë humbjet e mundshme që vijnë nga skenarët e stresit, duke përfshirë ato të identifikuara sipas stres testit mbikëqyrës të përmendur në nenin 184 të këtij ligji.
2. Banka e Shqipërisë rishikon rregullisht nivelin e kapitalit të brendshëm të vendosur nga çdo institucion në përputhje me pikën 1 të këtij neni, si pjesë e procesit të rishikimit dhe vlerësimit mbikëqyrës të kryer në përputhje me nenet 180 dhe 185 të këtij ligji, duke përfshirë rezultatet e stres testit të referuara në nenin 184 të këtij ligji.
Në bazë të këtij rishikimi, Banka e Shqipërisë përcakton për çdo institucion nivelin e përgjithshëm të kapitalit që e konsideron të përshtatshëm.
3. Banka e Shqipërisë i komunikon institucioneve udhëzimet për kapital shtesë.
Udhëzimet për kapital shtesë do të jetë kapitali që tejkalojnë shumën përkatëse të kapitalit të kërkuar në përputhje me kuadrin rregullativ për një mbikëqyrje të kujdesshme, referuar rrezikut të kredisë, rrezikut operacional, rrezikut të tregut, rreziqeve të mëdha dhe levës financiare si dhe lidhur me ekspozimet në titullzim, referuar kërkesave të nenit 187, pika 1 shkronja “a” dhe të nenit 217, pika 1 shkronja “f” e këtij ligji ose në përputhje me kërkesat e nenit 216 të këtij ligji, sipas rastit, të cilat nevojiten për të arritur nivelin e përgjithshëm të fondeve të veta që konsiderohet i përshtatshëm nga Banka e Shqipërisë sipas pikës 2 të këtij neni.
4. Kërkesat e Bankës së Shqipërisë për kapital shtesë, sipas pikës 3 të këtij neni, janë specifike për institucionin. Kërkesat mund të mbulojë rreziqet e adresuara nga kërkesa shtesë për kapital të vendosura në bazë të nenit 187, pika 1, shkronja “a” të këtij ligji, vetëm në masën që mbulon aspekte të atyre rreziqeve që nuk mbulohen tashmë nga kjo kërkesë.
5. Në rastet kur një institucion detyrohet të zbatojë kufirin minimal, Banka e Shqipërisë rishikon udhëzimet mbi kapitalin shtesë që i komunikohen atij institucioni, për të siguruar që kalibrimi i tij mbetet i përshtatshëm. 
6. Kapitali që përdoren për të përmbushur udhëzimet për kapitalin shtesë të komunikuara në përputhje me pikën 3 të këtij neni për të adresuar rreziqe të ndryshme nga rreziku i levës financiare të tepërt, nuk përdoret për të përmbushur asnjë nga kërkesat e mëposhtme: 
a) kërkesat për fondet e veta të përcaktuara në shkronjat “a”, “b” dhe “c”, pika 3, neni 126, të këtij ligji;
b) kërkesat e parashikuara në nenin 188 të këtij ligji, të vendosura nga Banka e Shqipërisë për të adresuar rreziqe të tjera të ndryshme nga rreziku i levës financiare të tepërt dhe kërkesat për shtesat e kombinuara të kapitalit.
Kapitali që përdoren për të përmbushur udhëzimet për kapitalin shtesë të komunikuara në përputhje me pikën 3 të këtij neni për të adresuar rrezikun e levës financiare të tepërt nuk përdoren për të përmbushur kërkesat për fondet e veta të përcaktuara në shkronjën “d”, të pikës 3 të nenit 126 të këtij ligji, kërkesat e përcaktuar në nenin 188 të këtij ligji të vendosura për të trajtuar rrezikun e levës financiare të tepërt dhe kërkesën e shtesës të levës financiare të përcaktuar në nenin 127 të këtij ligji.   
7. Dështimi për të përmbushur kërkesat e përmendura në pikën 3 të këtij neni kur një institucion plotëson kërkesat përkatëse për kapital të përcaktuara në kuadrin rregullativ për një mbikëqyrje të kujdesshme referuar rrezikut të kredisë, rrezikut operacional, rrezikut të tregut, rreziqeve të mëdha dhe rrezikut të levës financiare si dhe lidhur me ekspozimet në titullzim, kërkesat përkatëse për kapital shtesë të përmendura në nenit 187, pika 1, shkronja “a” të këtij ligji dhe, sipas rastit, kërkesën e kombinuar të rezervës mbrojtëse ose kërkesën për rezervë mbrojtëse të raportit të levës nuk do të shkaktojë një ngjarje aktivizuese për kufizimet e përmendura në nenin 239 ose 241 të këtij ligji.

Neni 190
Kërkesat mbikëqyrëse për kapital shtese në funksion të rimëkëmbjes dhe ndërhyrjes së jashtëzakonshme

Kërkesat për kapital shtesë të vendosura ndaj institucioneve të kreditit në përputhje me procesin e rishikimit dhe vlerësimit mbikëqyrës sipas përcaktimeve të nenit 187, pika 1, shkronja “a”, të këtij ligji dhe çdo kërkesë udhëzuese për kapital shtesë që i komunikohen institucioneve të kreditit në përputhje me nenin 189, pika 3, konsiderohen edhe për qëllime  të funksionit të rimëkëmbjes dhe ndërhyrjes së jashtëzakonshme.

Neni 191
Kërkesa specifike për likuiditet

Banka e Shqipërisë për të përcaktuar nivelin e duhur të kërkesave për likuiditet, bazuar në rishikimin dhe vlerësimin mbikëqyrës të kryer në përputhje me Seksionin 5, të Kreut 2, të Titullit VI të këtij ligji, vlerëson nëse është i nevojshëm caktimi i ndonjë kërkese specifike, për të mbuluar rreziqet e likuiditetit ndaj të cilave institucioni është ose mund të ekspozohet, duke marrë parasysh sa vijon:
a) modelin e veçantë të biznesit të institucionit;
b) sistemet, proceset dhe mekanizmat e institucionit të parashikuara në Seksionin 2 të Kreut 2, të Titullit VI të këtij ligji dhe veçanërisht në nenin 146 të tij;
c) rezultatin e procesit të rishikimit dhe vlerësimit mbikëqyrës të kryer në përputhje me nenin 180 të këtij ligji.

Banka e Shqipërisë, pa rënë ndesh me parashikimet e nenit 118 të këtij ligji, mund të vendosë gjoba apo të marrë masa të tjera administrative, duke përfshirë kërkesat shtesë prudenciale për likuiditet, niveli i të cilave lidhet kryesisht me diferencat ndërmjet treguesit (pozicionit) aktual të likuiditetit të një institucioni dhe kërkesave për financimin e qëndrueshëm të përcaktuar nga Banka e Shqipërisë.

Neni 192
Kërkesa specifike për publikim

1. Banka e Shqipërisë për qëllime të transparencës me publikun, i kërkon institucioneve:
a) të publikojnë informacionin që parashikohet në kuadrin rregullativ për një mbikëqyrje të kujdesshme, me një frekuence më të shpeshtë i cili përfshin: 
i. objektivat e tyre për administrimin e rreziqeve dhe politikat për secilën kategori rreziqesh;
ii. informacion për treguesit e tyre të kapitalit dhe të likuiditetit;
iii. informacion për politikat e pagave dhe praktikat e zbatuara për kategori të punonjësve që kanë një ndikim të rëndësishëm në profilin e rrezikut të institucionit;
iv. informacion mbi rreziqet e mjedisit, sociale dhe të qeverisjes (MSQ).
v. informacione të tjera të detajuara mbi ekspozimet ndaj rreziqeve.
b) të zbatojnë afatet e caktuara për të paraqitur pranë ABE-s informacione për publikimin e centralizuar prej saj, përveç rasteve kur janë institucione të vogla dhe jo-komplekse, 
c) të përdorin median dhe bazën elektronike të të dhënave për publikimet, të ndryshme nga faqja zyrtare e internetit të ABE-s për publikimet e centralizuara, ose për pasqyrat financiare të institucioneve.
2.Banka e Shqipërisë do të hartojë udhëzime bazuar në udhëzimet e ABE për specifikimin e kërkesave të parashikuara në pikën 1 të këtij neni.  
3. Shoqëritë mëmë publikojnë çdo vit, në mënyrë të plotë ose nëpërmjet referencave të informacionit përkatës, një përshkrim të strukturës ligjore dhe të qeverisjes, si dhe të strukturës organizative të grupit të institucioneve, në përputhje me pikën 3 të nenit 24, pikën 1 të nenit 131, dhe me pikën 2 të nenit 195 të këtij ligji.

Neni 193
Qëndrueshmëria e rishikimeve, e vlerësimeve dhe e masave mbikëqyrëse

1. Banka e Shqipërisë për sigurimin e zbatimit të njëtrajtshëm të rregullave, standardeve dhe praktikave mbikëqyrëse në procesin e rishikimit dhe vlerësimit mbikëqyrës informon ABE-n për:
a) funksionimin e procesit të rishikimit dhe vlerësimit të saj, të parashikuar në nenin 180 të këtij ligji;
b) metodologjinë e përdorur për të mbështetur vendimet e parashikuara në nenet 181, 184, 185, 186, 187 dhe 191 të këtij ligji, në lidhje me procesin e parashikuar në shkronjën “a” të kësaj pike.

SEKSIONI 7
Niveli i zbatimit

Neni 194
Procesi i Vlerësimit të Brendshëm të Mjaftueshmërisë së Kapitalit

1. Banka e Shqipërisë kërkon nga çdo institucion të plotësojë kërkesat e parashikuara në nenin 130 të këtij ligji mbi baza individuale. 
2. Përjashtim nga kërkesat e pikës 1 mund të bëhet për filialet e licencuara dhe të mbikëqyrura nga Banka e Shqipërisë, të cilat vijnë prej një shteti anëtar, apo për shoqërinë mëmë të një grupi bankar në Republikën e Shqipërisë, kur ato janë përfshirë në mbikëqyrjen e konsoliduar.
3. Banka e Shqipërisë mund të heq dorë nga kërkesat e përcaktuara në nenin 130 të këtij ligji për një institucion krediti sipas kritereve të përcaktuara në kuadrin rregullativ për një mbikëqyrje të kujdesshme për institucionet e kreditit të lidhura në mënyrë të përhershme me një organ qendror.
Në rastet kur Banka e Shqipërisë heq dorë nga zbatimi i kërkesave për kapital mbi baza të konsoliduara, siç parashikohet në kuadrin rregullativ për një mbikëqyrje të kujdesshme për grupet e shoqërive komisionere, zbatohen kërkesat e nenit 130 të këtij ligji mbi baza individuale.
4. Banka e Shqipërisë siguron që institucionet mëmë në Republikën e Shqipërisë, të plotësojnë detyrimet e parashikuara në nenin 130 të këtij ligji mbi baza të konsoliduara, në masën dhe mënyrën e përcaktuar në kuadrin rregullativ për një mbikëqyrje të kujdesshme referuar kërkesave për mbikëqyrjen e konsoliduar.
5. Banka e Shqipërisë siguron që filialet të zbatojnë kërkesat e parashikuara në nenin 130 të këtij ligji, mbi baza të nën-konsoliduara, nëse këto institucione, ose shoqëria mëmë kur është një shoqëri zotëruese financiare ose një shoqëri zotëruese financiare e përzier, kanë një institucion ose institucion financiar ose një shoqëri administruese e fondeve, sipas përcaktimit në kuadrin ligjor për mbikëqyrjen shtesë të konglomerateve financiare, si filial në një vend të tretë, ose zotërojnë pjesëmarrje në një shoqëri të tillë.

Neni 195
Marrëveshjet, proceset dhe mekanizmat e institucioneve

1.Banka Shqipërisë i kërkon institucioneve të përmbushin kërkesat e përcaktuara në Seksionin 2 të këtij Kreu mbi baza individuale, përveç rasteve kur Banka e Shqipërisë vendos të përjashtojë zbatimin e kërkesave mbikëqyrëse mbi baza individuale sipas parashikimeve në kuadrin rregullativ për një mbikëqyrje të kujdesshme.
2.Shoqërite mëmë dhe filialet që i nënshtrohen dispozitave të këtij ligji, plotësojnë detyrimet e përcaktuara në Seksionin 2 të këtij Kreu mbi baza të konsoliduara ose të nën-konsoliduara, për të siguruar që marrëveshjet, proceset dhe mekanizmat e kërkuara sipas Seksionit 2 të këtij Kreu të jenë të qëndrueshme dhe të mirë integruara, dhe që sigurohet çdo e dhënë dhe informacion i rëndësishëm për qëllime të mbikëqyrjes.
Në veçanti, shoqëritë mëmë dhe filialet që i nënshtrohen dispozitave të këtij ligji, zbatojnë këto marrëveshje, procese dhe mekanizma edhe tek filialet e tyre që nuk i nënshtrohen dispozitave të këtij ligji, përfshirë ato të krijuara në vende të parajsës fiskale. Këto marrëveshje, procese dhe mekanizma duhet gjithashtu të jenë të qëndrueshme dhe të mirë integruara, dhe filialet duhet të jenë gjithashtu në gjendje të sigurojnë çdo të dhënë dhe informacion të rëndësishëm për qëllime të mbikëqyrjes.
Filialet që nuk i nënshtrohen dispozitave të këtij ligji duhet të plotësojnë kërkesat specifike për sektorin përkatës mbi baza individuale.
3. Detyrimet që rrjedhin nga Seksioni 2 i këtij Kreu në lidhje me filialet që nuk i nënshtrohen dispozitave të këtij ligji, nuk do të zbatohen nëse institucioni mëmë mund të provojë para Bankës së Shqipërisë, se zbatimi i Seksionit 2 është në kundërshtim me ligjet e vendit të tretë ku është i themeluar filiali.
4. Kërkesat për shpërblime të përcaktuara në nenet 175, 177 dhe 178 të këtij ligji nuk zbatohen mbi baza të konsoliduara për asnjë nga subjektet e mëposhtme:
a) filialet e krijuara në Bashkimin Evropian ku ato i nënshtrohen kërkesave specifike për shpërblime në përputhje me akte të tjera ligjore të Bashkimit Evropian; 
b) filialet e krijuara në një vend të tretë ku ato i nënshtroheshin kërkesave specifike për shpërblime në përputhje me akte të tjera ligjore të Bashkimit Evropian, nëse ato do të ishin krijuar në Bashkimin Evropian.
5. Pa rënë ndesh me parashikimet e pikës 4 të këtij neni, dhe për të shmangur moszbatimin e rregullave të përcaktuara në nenet 175, 177 dhe 178 të këtij ligji, Banka e Shqipërisë siguron që kërkesat e përcaktuara në nenet 175, 177 dhe 178 të ligjit zbatohen për punonjësit e filialeve që nuk i nënshtrohen kërkesave të këtij ligji mbi baza individuale, kur:
a) filiali është ose një shoqëri administrimi e fondeve, ose një shoqëri që ofron shërbime dhe aktivitete investimi të parashikuara në legjislacionin për tregjet financiare të përmendura si më poshtë:
i. ekzekutimin e urdhrave në emër të klientëve;
ii. tregtimin për llogari të vet;
iii. administrimin e portofolit;
iv. nënshkrimin e instrumenteve financiare dhe/ose hedhjen në treg të instrumenteve financiare në bazë të angazhimit në transaksion;
v. hedhjen në treg të instrumenteve financiare pa angazhim shitjeje; dhe
b) punonjësit kryejnë aktivitete profesionale që kanë një ndikim të rëndësishëm dhe të drejtpërdrejtë në profilin e rrezikut ose në biznesin e institucioneve brenda grupit.

6. Pa rënë ndesh me pikat 4 dhe 5 të këtij neni, Banka e Shqipërisë mund të zbatojë nenin 175, 177 dhe 178 të këtij ligji, mbi baza të konsoliduara në një spektër më të gjerë për filialet dhe punonjësit e tyre. 

Neni 196
Procesi i Rishikimit dhe Vlerësimit Mbikëqyrës (PVRM) dhe masat mbikëqyrëse

1. Banka e Shqipërisë kryen procesin e rishikimit dhe vlerësimit mbikëqyrës të parashikuar në Seksionin 5 të këtij Kreu dhe merr masat mbikëqyrëse të parashikuara në Seksionin 6 të këtij Kreu, në përputhje me nivelin e zbatimit të kërkesave mbikëqyrëse sipas parashikimeve në kuadrin rregullativ për një mbikëqyrje të kujdesshme.

KREU  3
MBIKËQYRJA NË BAZA TË KONSOLIDUARA

SEKSIONI 1
Parimet për kryerjen e mbikëqyrjes në baza të konsoliduara

Neni 197
Fusha e zbatimit për grupet e shoqërive komisionere

Ky seksion zbatohet edhe për grupet e shoqërive komisionere, të parashikuara në legjislacionin për tregjet e kapitalit, vetëm në rastet ku të paktën një nga shoqëritë komisionere në atë grup është subjekt i këtij ligji referuar përcaktimeve në nenin 3, pika 1, paragrafi (1), shkronja “b”. 

Neni 198
Grupi i institucioneve të kreditit në Republikën e Shqipërisë

1. Grupi i institucioneve të kreditit në Republikën e Shqipërisë përfshin institucionet e kreditit, shoqëritë komisionere dhe institucionet financiare me zyrë qendrore në Republikën e Shqipërisë ose në një shtet tjetër, brenda të cilit të paktën një institucion është:
a)   institucion i kreditit mëmë në Republikën e Shqipërisë;
b) institucion i kreditit mëmë i Bashkimit Evropian me zyrë qendrore në Republikën e Shqipërisë; 
c)   shoqëri zotëruese financiare mëmë në Republikën e Shqipërisë, e cila zotëron si filial të paktën një institucion krediti të licencuar nga Banka e Shqipërisë;
d) shoqëri zotëruese financiare mëmë e Bashkimit Evropian me zyrë qendrore në Republikën e Shqipërisë, e cila zotëron si filial të paktën një institucion krediti të licencuar nga Banka e Shqipërisë;
e)   shoqëri zotëruese financiare e përzier mëmë në Republikën e Shqipërisë, e cila zotëron si filial të paktën një institucion krediti të licencuar nga Banka e Shqipërisë;
f)   shoqëri zotëruese financiare e përzier mëmë e Bashkimit Evropian, me zyrë qendrore në Republikën e Shqipërisë, e cila  zotëron si filial të paktën një institucion krediti të licencuar nga Banka e Shqipërisë;
g) institucion i kreditit i licencuar nga Banka e Shqipërisë i cili është i lidhur përmes drejtimit të përbashkët me një institucion tjetër krediti, shoqëri komisionere ose institucion financiar sipas përcaktimit të këtij ligji;
h) shoqëri komisionere mëmë në Republikën e Shqipërisë ose shoqëri komisionere mëmë e Bashkimit Evropian, me zyrë qendrore në Republikën e Shqipërisë, ku të paktën një nga filialet e saj është një institucion krediti në Republikën e Shqipërisë ose kur ka më shumë filiale si institucione kredit, institucioni i kreditit me totalin më të madh të bilancit ka zyrën qendrore në Republikën e Shqipërisë.
2. Kur dy ose më shumë institucione të licencuara në një shtet anëtar të Bashkimit Evropian ose në një vend të tretë kanë një shoqëri zotëruese financiare mëmë ose shoqëri zotëruese financiare mëmë të përzier me zyrë qendrore në Republikën e Shqipërisë, konsiderohet se ekziston një grup institucionesh krediti në Republikën e Shqipërisë nëse kjo shoqëri mëmë ka si filiale:
a) vetëm një institucion kreditit të licencuar nga Banka e Shqipërisë;
b) disa institucione krediti dhe institucioni i kreditit i licencuar nga Banka e Shqipërisë ka totalin më të madh të aktiveve ndërmjet tyre. 
3. Një grup institucionesh krediti në Republikën e Shqipërisë ekziston edhe në rastet kur kërkohet konsolidim në bazë të kuadrit rregullativ për një mbikëqyrje të kujdesshme dhe kur Banka e Shqipërisë është autoriteti përgjegjës për licencimin e institucionit të kreditit me totalin më të madh të aktiveve.

Neni 199
Përcaktimi i mbikëqyrësit konsolidues

1. Banka e Shqipërisë është në rolin e mbikëqyrësit konsolidues dhe ushtron mbikëqyrjen në baza të konsoliduara, kur një shoqëri mëmë është një institucion krediti mëmë në Republikën e Shqipërisë ose një institucion krediti mëmë në Bashkimin Evropian me zyrë qendrore në Republikën e Shqipërisë. 
Kur një shoqëri mëmë është një shoqëri komisionere mëmë në Republikën e Shqipërisë ose një shoqëri komisionere mëmë në Bashkimin Evropian me zyrë qendrore në Republikën e Shqipërisë dhe asnjë nga filialet e saj nuk është institucion krediti, mbikëqyrja në bazë të konsoliduar ushtrohet nga autoriteti përgjegjës që mbikëqyr shoqërinë komisionere mëmë, mbi baza individuale.
Banka e Shqipërisë është në rolin e mbikëqyrësit konsolidues dhe ushtron mbikëqyrjen në baza të konsoliduara, kur një shoqëri mëmë është një shoqëri komisionere mëmë në Republikën e Shqipërisë ose një shoqëri komisionere mëmë në Bashkimin Evropian, me zyrë qendrore në Republikën e Shqipërisë, dhe të paktën një nga filialet e saj është një institucion krediti në Republikën e Shqipërisë, ose kur ka disa institucione krediti, institucioni i kreditit me totalin më të madh të bilancit ka zyrën qendrore në Republikën e Shqipërisë.
2. Kur mëma e një institucioni krediti ose shoqëri komisionere është një shoqëri zotëruese financiare mëmë në Republikën e Shqipërisë, një shoqëri zotëruese financiare mëmë e përzier në Republikën e Shqipërisë, një shoqëri zotëruese financiare mëmë nga Bashkimi Evropian ose shoqëri zotëruese financiare mëmë e përzier nga Bashkimi Evropian me zyrë qendrore në Republikën e Shqipërisë, mbikëqyrja në bazë të konsoliduar ushtrohet nga Banka e Shqipërisë ose Autoriteti i Mbikëqyrjes Financiare, si autoritete përgjegjëse që mbikëqyrin institucionin e kreditit ose shoqërinë komisionere, në baza individuale.
3. Kur dy ose më shumë institucione krediti ose shoqëri komisionere të licencuara në Republikën e Shqipërisë ose në një shtet tjetër anëtar kanë të njëjtën shoqëri zotëruese financiare mëmë në Republikën e Shqipërisë, shoqëri financiare mëmë të përzier në Republikën e Shqipërisë, shoqëri zotëruese financiare mëmë të Bashkimit Evropian ose shoqëri zotëruese financiare mëmë të përzier të Bashkimit Evropian me zyrë qendrore në Republikën e Shqipërisë, mbikëqyrja në bazë të konsoliduar ushtrohet nga:
a) Banka e Shqipërisë, kur ka vetëm një institucion krediti brenda grupit;
b) Banka e Shqipërisë, kur ka disa institucione krediti brenda grupit  dhe institucioni i kreditit me bilancin më të madh, ka zyrë qendrore në Republikën e Shqipërisë, ose
c) Autoriteti i Mbikëqyrjes Financiare, kur grupi nuk përfshin asnjë institucion krediti dhe shoqëria komisionere me bilancin më të madh, ka zyrë qendrore në Republikën e Shqipërisë.
4. Kur kërkohet konsolidimi në përputhje me kuadrin rregullativ për një mbikëqyrje të kujdesshme, mbikëqyrja mbi bazën e konsoliduar ushtrohet nga autoriteti përgjegjës i institucionit të kreditit me bilancin më të madh ose kur grupi nuk përfshin asnjë institucion krediti, nga autoriteti përgjegjës i shoqërisë komisionere me bilancin më të madh.
5. Pa rënë ndesh me parashikimet e përcaktuara në paragrafin e tretë të pikës 1, në shkronjën “b” të pikës 3 dhe në pikën 4, të këtij neni, kur autoriteti përgjegjës mbikëqyr mbi baza individuale më shumë se një institucion krediti brenda një grupi, mbikëqyrësi konsolidues është autoriteti përgjegjës që mbikëqyr në baza individuale një ose më shumë institucione krediti brenda grupit ku shuma e totalit të bilancit të institucioneve të kreditit të mbikëqyrura është më e lartë se ajo e institucioneve të kreditit të mbikëqyrura individualisht nga çdo autoritet tjetër përgjegjës.
Me përjashtim të shkronjës “c” të pikës 3, të këtij neni, kur një autoritet përgjegjës mbikëqyr mbi baza individuale më shumë se një shoqëri komisionere brenda një grupi, mbikëqyrësi konsolidues është autoriteti përgjegjës që mbikëqyr në baza individuale një ose më shumë shoqëri komisionere brenda grupit me totalin më të lartë të bilancit në nivel të agreguar.
6. Në raste të veçanta, Banka e Shqipërisë dhe Autoriteti i Mbikëqyrjes Financiare mund të heqin dorë me marrëveshje të përbashkët nga kriteret e përmendura në pikat 1, 3 dhe 4 të këtij neni dhe të caktojnë një autoritet tjetër përgjegjës për të ushtruar mbikëqyrje të konsoliduar, kur zbatimi i kritereve të përmendura është i papërshtatshëm, duke marrë parasysh institucionet e kreditit ose shoqëritë komisionere në fjalë dhe rëndësinë relative të veprimtarisë së tyre në Republikën e Shqipërisë, ose nevojën për të siguruar vazhdimësinë e mbikëqyrjes të konsoliduar nga i njëjti autoritet përgjegjës. Në raste të tilla, institucioni mëmë i Bashkimit Evropian, shoqëria zotëruese financiare mëmë e Bashkimit Evropian, shoqëria zotëruese financiare e përzier mëmë e Bashkimit Evropian me zyrë qendrore në Republikën e Shqipërisë ose institucioni i kreditit apo shoqëri komisionere me bilancin më të madh, sipas rastit, kanë të drejtë të dëgjohen përpara se autoritetet përgjegjëse të marrin vendimin.
7. Autoritetet përgjegjëse njoftojnë pa vonesë Komisionin dhe ABE-n për çdo marrëveshje që përfshihet në pikën 6.

Neni 200
Koordinimi i veprimeve mbikëqyrëse nga mbikëqyrësi konsolidues

1. Banka e Shqipërisë, në rolin e mbikëqyrësit konsolidues zbaton detyrat e mëposhtme:
a) koordinimin e mbledhjes dhe shpërndarjes së informacionit të nevojshëm gjatë vijimit të aktivitetit dhe në situata emergjence; 
b) planifikimin dhe koordinimin e veprimeve mbikëqyrëse në situatat e vijimit të aktivitetit, duke përfshirë aktivitetet e referuara në Titullin VI, Kreu 1, Seksioni 1 në bashkëpunim me autoritetet përgjegjëse të përfshira; 
c) planifikimin dhe koordinimin e veprimeve mbikëqyrëse në bashkëpunim me autoritetet përgjegjëse përkatëse, dhe nëse është e nevojshme, me bankat qendrore të SEBQ, me qëllim përgatitjen para dhe gjatë situatave emergjente, duke përfshirë zhvillimet negative në institucione ose në tregjet financiare duke përdorur, aty ku është e mundur, kanalet ekzistuese të komunikimit për të lehtësuar administrimin e krizës.
2. Kur mbikëqyrësi konsolidues nuk arrin të kryejë detyrat e parashikuara në pikën 1, të këtij neni ose kur autoritetet përgjegjëse nuk bashkëpunojnë me mbikëqyrësin konsolidues në masën e kërkuar në kryerjen e detyrave të pikës 1, të këtij neni, çdo autoritet përgjegjës i interesuar mund ta referojë çështjen te ABE dhe të kërkojë ndihmën e saj. 
ABE gjithashtu mund të ndihmojë autoritetet përgjegjëse në rast mosmarrëveshjeje në lidhje me koordinimin e aktiviteteve mbikëqyrëse sipas këtij neni me iniciativën e saj.  
3. Planifikimi dhe koordinimi i aktiviteteve mbikëqyrëse të përmendura në shkronjën c, të pikës 1, të këtij neni përfshin masat e jashtëzakonshme të përmendura në shkronjën “d” të pikës 1 dhe në shkronjën “b” të pikës 4 të nenit 206, përgatitjen e vlerësimeve të përbashkëta, zbatimin e planeve të emergjencës dhe komunikimin me publikun.

Neni 201
Vendimet e përbashkëta për kërkesat mbikëqyrëse specifike ndaj një institucioni

1. Banka e Shqipërisë në rolin e mbikëqyrësit konsolidues dhe autoritetet përgjegjëse për mbikëqyrjen e filialeve të një institucioni mëmë në BE ose të një shoqërie zotëruese financiare mëmë në BE ose të një shoqërie zotëruese financiare të përzier mëmë në BE, bëjnë gjithçka brenda mundësive të tyre për të arritur një vendim të përbashkët:
a) për përcaktimin e mjaftueshmësisë të fondeve të veta mbi baza të konsoliduara, të mbajtura nga grupi i institucioneve lidhur me situatën financiare dhe profilin e rrezikut, në zbatim të neneve 130 dhe 180 të këtij ligji, si edhe të nivelit të kërkuar të fondeve të veta në zbatim të shkronjës “a” të pikës 1 të nenit 187, për çdo subjekt brenda grupit të institucioneve dhe në baza të konsoliduara;
b) mbi masat që duhen marrë për çdo çështje ose gjetje të rëndësishme e cila mund të ketë ndikim në lidhje me mbikëqyrjen e likuiditetit, duke përfshirë përshtatshmërinë e trajtimit të rreziqeve siç parashikohet në nenin 146 dhe në lidhje me nevojën për kërkesat specifike të likuiditetit të institucionit në përputhje me nenin 191;
c) për çdo udhëzim për kapital shtesë të parashikuar në pikën 3 të nenit 189.

2. Vendimet e përbashkëta të përmendura në pikën 1 merren:
a) për qëllimet e shkronjës “a” të pikës 1 të këtij neni, brenda katër muajve pas paraqitjes së raportit për vlerësimin e rrezikut të grupit të institucioneve në përputhje me nenin 188 të këtij ligji, nga mbikëqyrësi konsolidues, tek autoritetet e tjera përgjegjëse përkatëse;
b) për qëllimet e shkronjës “b” të pikës 1 të këtij neni, brenda katër muajve pas paraqitjes së raportit për  vlerësimin e profilit të rrezikut të likuiditetit të grupit të institucioneve në përputhje me nenet 146 dhe 191 të këtij ligji, nga mbikëqyrësi konsolidues;
c) për qëllimet e shkronjës “c” të pikës 1 të këtij neni, brenda katër muajve pas paraqitjes së  raportit për vlerësimin e rrezikut të grupit të institucioneve në përputhje me nenin 189 të këtij ligji, nga mbikëqyrësi konsolidues.
Vendimet e përbashkëta të përmendura në pikën 1 të këtij neni, gjithashtu duhet të marrin në konsideratë vlerësimin e rrezikut të filialeve të kryer nga autoritetet përgjegjëse përkatëse në përputhje me nenet 130, 180, 188 dhe 189.
Vendimet e përbashkëta të përmendura në shkronjat “a” dhe “b” të pikës 1 paraqiten në një dokument që përmban arsyet e plota, të cilat do t'i jepen institucionit mëmë të BE-së nga mbikëqyrësi konsolidues. Në rast mosmarrëveshjeje, mbikëqyrësi konsolidues, me kërkesë të cilitdo prej autoriteteve të tjera përgjegjëse të interesuara, konsultohet me ABE-në. Mbikëqyrësi konsolidues mund të konsultohet me ABE edhe me iniciativën e tij.
3. Në mungesë të një vendimi të tillë të përbashkët ndërmjet autoriteteve përgjegjëse brenda afateve të përmendura në pikën 2 të këtij neni, një vendim për zbatimin e neneve 130, 146 dhe 180, shkronja “a” e pikës 1 të nenit 187, nenit 189 dhe nenit 191 të këtij ligji do të merret mbi baza të konsoliduara nga mbikëqyrësi konsolidues pasi të merret parasysh siç duhet vlerësimi i rrezikut të filialeve të kryer nga autoritetet përgjegjëse përkatëse. Nëse, në fund të afateve të përmendura në pikën 2 të këtij neni, ndonjë nga autoritetet përgjegjëse në fjalë ia ka referuar çështjen ABE-s, mbikëqyrësi konsolidues shtyn afatin per marrjen e vendimit të tij pasi pret çdo vendim që ABE mund të marrë, në mënyrë që të marrë vendimin e tij në përputhje me vendimin e ABE-s. Afatet e përcaktuara në pikën 2 të këtij neni konsiderohen si periudha e pajtimit. ABE  merr vendimin e saj brenda një muaji nga marrja e referimit në ABE. Çështja nuk i referohet ABE-s pas përfundimit të periudhës katër mujore ose pasi të jetë marrë një vendim i përbashkët.
Vendimi për zbatimin e neneve 130, 146 dhe 180, shkronja “a” e pikës 1  të nenit 187, nenit 189 dhe nenit 191 të këtij ligji merr nga autoritetet përkatëse përgjegjëse për mbikëqyrjen e filialeve të një institucioni krediti mëmë të BE-së, institucioni ose shoqëria zotëruese financiare mëmë e BE-së ose shoqëria zotëruese financiare e përzier mëmë e BE-së mbi baza individuale ose të nën konsoliduara, pasi të ketë marrë parasysh siç duhet mendimet dhe rezervat e shprehura nga mbikëqyrësi konsolidues. Nëse, në fund të afateve të përmendura në pikën 2 të këtij neni, ndonjë nga autoritetet përgjegjëse në fjalë ia ka referuar çështjen ABE-s, atëherë autoritetet përgjegjëse shtyjnë afatin për marrjen e vendimit të tyre dhe presin vendimin e ABE-s , për të marrë një vendim në përputhje me vendimin e ABE-s. Afatet të përmendura në pikën 2 të këtij neni konsiderohen si periudha të pajtimit. ABE sipas procedurave të saj merr vendimin brenda një muaji nga marrja e referimit përkatës. Çështja nuk i referohet ABE-së pas përfundimit të periudhës katër mujore ose pasi të jetë marrë një vendim i përbashkët.
Vendimet përcaktohen në një dokument që përmban arsyet e plota dhe marrin parasysh vlerësimin e rrezikut, pikëpamjet dhe rezervat e autoriteteve të tjera përgjegjëse të shprehura gjatë periudhave kohore të përmendura në pikën 2. Dokumenti i dërgohet nga mbikëqyrësi konsolidues të gjitha autoriteteve përgjegjëse të interesuara dhe institucionit mëmë në BE.
Kur ABE është konsultuar, të gjitha autoritetet përgjegjëse marrin në konsideratë vendimin e saj dhe në rast të kundërt shpjegojnë çdo shmangie të rëndësishëm prej tij.
4. Vendimet e përbashkëta të përmendura në pikën 1 dhe vendimet e marra nga autoritetet përgjegjëse në mungesë të një vendimi të përbashkët të përmendur në pikën 3 njihen si përfundimtare dhe zbatohen nga autoritetet përgjegjëse në shtetet anëtare në fjalë.
Vendimet e përbashkëta të përmendura në pikën 1 të këtij neni dhe çdo vendim i marrë në mungesë të një vendimi të përbashkët në përputhje me pikën 3 të këtij neni, rishikohet në baza vjetore ose, në rrethana të jashtëzakonshme, kur një autoritet përgjegjës për mbikëqyrjen e filialeve të një institucioni mëmë të BE-së ose, shoqëria zotëruese financiare mëmë e BE-së ose shoqëria zotëruese financiare mëmë e BE-së, i bën një kërkesë me shkrim dhe plotësisht të arsyetuar autoritetit mbikëqyrës mbi baza të konsoliduara për të përditësuar vendimin për zbatimin e shkronjës “a” të pikës 1 të nenit 187, nenet 189 dhe 191. Në ato rrethana të jashtëzakonshme, rishikimi mund të adresohet në baza dypalëshe ndërmjet autoritetit mbikëqyrës mbi baza të konsoliduara dhe autoritetit përgjegjës që bën kërkesën.

Neni 202
Kërkesat për informacion në situata emergjence

1. Në rastin e një situate emergjence ose një situatë zhvillimesh negative në tregje, e cila rrezikon potencialisht likuiditetin e tregut dhe stabilitetin e sistemit financiar në cilindo nga shtetet anëtare ku janë licencuar/autorizuar subjektet një grupi ose ku janë krijuar degë të rëndësishme të përmendura në nenin 98 të këtij ligji, Banka e Shqipërisë në rolin e mbikëqyrësit konsolidues, duke iu nënshtruar Seksionit 2, të Kreut 1, të Titullit VI të këtij ligji dhe kur është i zbatueshëm legjislacioni që rregullon shoqëritë e investimit, njofton ABE-n sa më shpejt që të jetë e mundur, si dhe autoritetet e përmendura në pikën 4 të nenit 108 dhe nenin 110 të këtij ligji duke i komunikuar të gjithë informacionin thelbësor për kryerjen e detyrave të saj. 
Nëse Banka e Shqipërisë merr dijeni për një situatë të përshkruar në këtë pikë, ajo duhet të lajmërojë sa më shpejt që të jetë e mundur autoritetet përgjegjëse të përmendura në nenin 200 të këtij ligji dhe ABE-n.
Kur është e mundur, Banka e Shqipërisë dhe autoriteti i përmendur në nenin 108 pika 4 të këtij ligji, përdorin kanalet ekzistuese të komunikimit.
2. Banka e Shqipërisë në rolin e mbikëqyrësit konsolidues, kur ka nevojë për informacion që i është dhënë tashmë një autoriteti tjetër përgjegjës, kontakton atë autoritet kur është e mundur për të parandaluar raportimin e dyfishtë tek autoritetet e ndryshme të përfshira në mbikëqyrje.

Neni 203
Marrëveshjet e koordinimit dhe bashkëpunimit

1. Banka e Shqipërisë, në rolin e mbikëqyrësit konsolidues, dhe autoritetet e tjera përgjegjëse, me qëllim lehtësimin dhe ushtrimin e mbikëqyrjes efektive, nënshkruajnë marrëveshje për koordinimin dhe bashkëpunimin midis tyre.
Në përputhje me këto marrëveshje, mbikëqyrësi konsolidues mund të marrë përsipër detyra shtesë, si dhe mund të specifikohen procedurat për procesin e vendimmarrjes dhe për bashkëpunimin me autoritetet e tjera përgjegjëse.
2. Banka e Shqipërisë, në rastin e licencimit të filialit të një shoqërie mëmë që është një institucion, me marrëveshje dypalëshe dhe në përputhje me legjislacionin përkatës, delegojnë përgjegjësinë e tyre për mbikëqyrjen e këtij filiali tek autoriteti mbikëqyrës i shoqërisë mëmë.
3. ABE mbahet e informuar për ekzistencën dhe përmbajtjen e marrëveshjeve të tilla. Ajo duhet t'ia përcjellë këtë informacion autoriteteve përgjegjëse të shteteve të tjera anëtare dhe Komitetit Bankar Evropian.
4. Në rastet kur mbikëqyrësi konsolidues është i ndryshëm nga autoriteti përgjegjës në shtetin anëtar ku është krijuar një shoqëri zotëruese financiare ose shoqëri zotëruese financiare e përzier që i është dhënë miratimi në përputhje me nenin 35 të këtij ligji, marrëveshjet e koordinimit dhe bashkëpunimit të përmendura në pikën 1 të këtij neni lidhen gjithashtu me autoritetin përgjegjës të shtetit anëtar ku është themeluar shoqëria mëmë.

Neni 204
Kolegjet e mbikëqyrësve

1. Banka e Shqipërisë, në rolin e mbikëqyrësit konsolidues, organizon kolegje të mbikëqyrësve për të lehtësuar ushtrimin e detyrave të përmendura në nenet 200 dhe 201 dhe pikën 1 të nenit 202 të këtij ligji, si dhe duke respektuar kërkesat për konfidencialitetin sipas pikës 3 të këtij neni dhe të legjislacionit përkatës. Ajo gjithashtu siguron koordinimin dhe bashkëpunimin e duhur me autoritetet mbikëqyrëse përkatëse të vendeve të treta kur është e nevojshme.
Banka e Shqipërisë në rolin e mbikëqyrësit konsolidues, bashkëpunon me ABE-n dhe autoritetet e tjera përgjegjëse të interesuara, në kuadër të kolegjeve të mbikëqyrësve, me qellim që të realizojnë detyrat e mëposhtme:
a) shkëmbimin e informacionit ndërmjet njëri-tjetrit, si dhe me ABE-n;
b) delegimin e  përgjegjësive dhe kryerjen e detyrave në mënyrë vullnetare në rastet kur gjykohet e përshtatshme;
c) përcaktimin e programeve të ekzaminimit mbikëqyrës të përmendur në nenin 182 të këtij ligji bazuar në një vlerësim të rrezikut të grupit në përputhje me nenin 180 të këtij ligji;
d) rritjen e efikasitetit të mbikëqyrjes duke shmangur përsëritjen e panevojshme të kërkesave mbikëqyrëse, përfshirë kërkesat për informacion të përmendura në nenin 202 dhe pikën 3 të nenit 206 të këtij ligji;
e) zbatimin uniform të kërkesave të mbikëqyrjes sipas këtij ligji dhe të kuadrit rregullativ për një mbikëqyrje të kujdesshme, ndaj të gjitha subjekteve të një grupi institucionesh, pavarësisht parashikimeve të tjera në legjislacionin përkatës;
f) zbatimin e nenit 200, pika 1, shkronja “c” të këtij ligji.
2. Në përputhje me detyrimet e parashikuara në pikën 1 të nenit 200, pikën 1 të nenit 202 dhe pikën 1 të nenit 203 të këtij ligji, Banka e Shqipërisë në rolin e mbikëqyrësit konsolidues, organizon gjithashtu kolegje të mbikëqyrësve për të gjitha filialet e vendosura në vende të treta:
i. të një institucioni mëmë me zyrë qendrore në Republikën e Shqipërisë;
ii. të një shoqërie zotëruese financiare me zyrë qendrore në Republikën e Shqipërisë ose
iii. të një shoqërie zotëruese financiare mëmë me zyrë qendrore në Republikën e Shqipërisë,
pasi autoritetet mbikëqyrëse të vendeve të treta të plotësojnë kërkesat për konfidencialitetin që janë ekuivalente me kërkesat e përcaktuara në Seksionin 2, të Kreut 1,  i Titullit VI të këtij ligji dhe, kur është e zbatueshme, në legjislacionin për tregjet e kapitalit.

3. Shkëmbimi i informacionit konfindencial, në kuadër të kolegjeve mbikëqyrëse nuk konsiderohet shkelje e kërkesave të konfidencialitetit sipas në Seksionin 2, të Kreut 1, i Titullit VI  të këtij ligji dhe, kur është e zbatueshme, të legjislacionit për tregjet e kapitalit.
Krijimi dhe funksionimi i kolegjeve të mbikëqyrësve nuk ndikon në të drejtat dhe përgjegjësitë e Bankës së Shqipërisë sipas këtij ligji dhe kuadrit rregullativ për një mbikëqyrje të kujdesshme .
4. Krijimi dhe funksionimi i kolegjeve bazohet në nënshkrimin e marrëveshjeve të përmendura në nenin 203 të këtij ligji.
5. Banka e Shqipërisë për organizimin dhe funksionimin e kolegjeve të mbikëqyrësve konsideron standardet teknike rregullatore të ABE-s që specifikojnë kushtet e përgjithshme të funksionimit të kolegjeve të mbikëqyrësve.
6. Në kolegjet e mbikëqyrësve mund të marrin pjesë:
a) autoritetet përgjegjëse për mbikëqyrjen e filialeve të një institucioni mëmë në BE ose një shoqërie financiare mëmë në BE ose një shoqërie financiare të përzier mëmë në BE 
b) autoritetet përgjegjëse të një shteti anëtar pritës ku janë themeluar degë të rëndësishme siç përmenden në nenin 98, 
c) bankat qendrore të SEBQ-së sipas rastit,
d) autoritetet mbikëqyrëse të vendeve të treta sipas rastit, të cilat zbatojnë kërkesa të konfidencialitetit që janë ekuivalente, sipas vlerësimit të të gjitha autoriteteve përgjegjëse, me kërkesat e parashikuara në Seksionin 2 të Kreut 1 të Titullit VI  të këtij ligji dhe kur është e aplikueshme në legjislacionin për tregjet e kapitalit;
e) autoriteti përgjegjës në shtetin anëtar ku është themeluar një shoqëri financiare ose një shoqëri financiare e përzier, së cilës i është dhënë miratimi në përputhje me nenin 35 të këtij ligji.
7. Banka e Shqipërisë, në rolin e mbikëqyrësit konsolidues kryeson takimet e kolegjit të mbikëqyrësve dhe vendos se cilat autoritete përgjegjëse marrin pjesë në një takim ose në një veprimtari të kolegjit. Banka e Shqipërisë informon paraprakisht të gjithë anëtarët e kolegjit për organizimin e takimeve përkatëse, për çështjet kryesore që do të diskutohen dhe për aktivitetet që do të ndërmerren. Gjithashtu, Banka e Shqipërisë informon në kohën e duhur të gjithë anëtarët e kolegjit për veprimet ose masat e ndërmarra në këto takime.
8. Vendimmarrja e Bankës së Shqipërisë, në rolin e mbikëqyrësit konsolidues, për veprimtaritë mbikëqyrëse të planifikuara apo të koordinuara në kuadër të kolegjit, mban në konsideratë lidhjen me autoritetet përgjegjëse, dhe në veçanti ndikimin e mundshëm mbi stabilitetin financiar të shteteve anëtare (siç parashikohet në nenin 9 dhe në nenin 98 pika 2 të këtij ligji).
9. Mbikëqyrësi konsolidues, duke iu nënshtruar kërkesave të konfidencialitetit sipas  Seksionit 2, të Kreut 1, të Titullit VI të këtij ligji, dhe sipas rastit, sipas legjislacionit për tregjet e kapitalit, duhet të informojë ABE-n për aktivitetet e kolegjit të mbikëqyrësve, përfshirë në situata emergjente, dhe t'i komunikojë ABE-s të gjithë informacionin që është me rëndësi të veçantë për qëllimet e konvergjencës mbikëqyrëse.
Në rast mosmarrëveshjeje ndërmjet autoriteteve përgjegjëse për funksionimin e kolegjeve të mbikëqyrësve, secili nga autoritetet përgjegjëse në fjalë mund t'ia referojë çështjen ABE-së dhe të kërkojë ndihmën e saj.
ABE gjithashtu mund të ndihmojë autoritetet përgjegjëse në rast mosmarrëveshjeje në lidhje me funksionimin e kolegjeve të mbikëqyrësve sipas këtij neni, me iniciativën e saj.

Neni 205
Aksesimi i informacionit në Pikën e Vetme Evropiane të Aksesit

Informacioni i referuar në nenin 121, pikat 1 dhe 2 dhe në nenin 221, pika 13 të këtij ligji, duhet të jetë i aksesueshëm në Pikën e Vetme Evropiane të Aksesit - PVEA (European Single Access Point - ESAP). Për këtë qëllim, Banka e Shqipërisë  do të jetë organi mbledhës i informacionit.
Informacioni i parashikuar në këtë nen, plotëson kërkesat e mëposhtme:
a) paraqitet në një format nga ku mund të nxirren (ekstraktohen) të dhënat;
b) shoqërohet nga të dhënat plotësuese (metadata) të mëposhtme:
i. emrat e personave ose institucioneve me të cilët lidhet informacioni,
ii. kur është e zbatueshme, NUIS ose numrin e identifikuesit ligjor të institucionit;
iii. llojin e informacionit të klasifikuar;
iv. një tregues nëse informacioni përmban të dhëna personale.

Neni 206
Detyrimet për bashkëpunim

1. Banka e Shqipërisë bashkëpunon ngushtë me autoritetet përgjegjëse dhe shkëmben mbi bazën e reciprocitetit çdo informacion që është thelbësor ose i rëndësishëm për ushtrimin e detyrave mbikëqyrëse të autoriteteve të tjera. Banka e Shqipërisë komunikon me kërkesë të palës së interesuar të gjithë informacionin e rëndësishëm dhe komunikon me iniciativën e saj të gjithë informacionin thelbësor.
Banka e Shqipërisë bashkëpunon me ABE-n për qëllimet e këtij ligji dhe kuadrit rregullativ për një mbikëqyrje të kujdesshme, si dhe i siguron asaj të gjithë informacionin e nevojshëm për të kryer funksionet e saj. 
Informacioni i përmendur në paragrafin e parë do të konsiderohet thelbësor nëse mund të ndikojë materialisht në vlerësimin e shëndetit financiar të një institucioni ose institucioni financiar në një shtet tjetër anëtar.
Banka e Shqipërisë, në rolin e mbikëqyrësit konsolidues të institucioneve mëmë, institucioneve të kontrolluara nga shoqëritë zotëruese financiare mëmë ose shoqëritë zotëruese financiare të përziera mëmë me zyrë qendrore në Republikën e Shqipërisë, i vendos në dispozicion autoriteteve përgjegjëse në shtetet e tjera anëtare që mbikëqyrin filialet e këtyre shoqërive mëmë, të gjithë informacionin e rëndësishëm Në përcaktimin e informacionit të rëndësishëm Banka e Shqipërisë merr parasysh rëndësinë që ka filiali përkatës në sistemin financiar të shtetit anëtar ku ndodhet.
Informacioni thelbësor i parashikuar në nënparagrafin e parë përfshin pikat e mëposhtme:
a) strukturën ligjore dhe strukturën e qeverisjes së grupit, duke përfshirë edhe strukturën organizative, që mbulon të gjitha subjektet e rregulluara, subjektet e parregulluara, filialet e parregulluara dhe degët e rëndësishme që i përkasin grupit, shoqëritë mëmë, në përputhje me pikën 3 të nenit 24, me pikën 1 të nenit 131 dhe  me pikën 2 të nenit 195, dhe të autoriteteve përgjegjëse të subjekteve të rregulluara të grupit;
b) procedurat për mbledhjen e informacionit nga institucionet brenda grupit dhe kontrollin e këtij informacioni;
c) zhvillime negative në institucione ose në subjekte të tjera të një grupi, të cilat mund të ndikojnë seriozisht mbi institucionet;
d) gjoba të rëndësishme dhe masa të jashtëzakonshme të marra nga Banka e Shqipërisë në përputhje me këtë ligj, duke përfshirë vendosjen e një kërkese specifike për kapital sipas nenit 187 dhe vendosjen e çdo kufizimi në përdorimin e metodës së matjes së avancuar për llogaritjen e kërkesave për kapital.
2. Banka e Shqipërisë mund t'i drejtohet ABE-s në cilëndo nga situatat e mëposhtme:
a) kur një autoritet përgjegjës nuk ka komunikuar informacion thelbësor;
b) kur një kërkesë për bashkëpunim, veçanërisht për shkëmbimin e informacionit të rëndësishëm, është refuzuar ose nuk ka marrë përgjigje brenda një kohe të arsyeshme.
3. Banka e Shqipërisë për mbikëqyrjen e institucioneve të kontrolluara nga një institucion mëmë i BE-së kontakton kur është e mundur me mbikëqyrësin konsolidues kur nevojitet një informacion që lidhet me zbatimin e qasjeve dhe metodologjive të përcaktuara që bëhen të disponueshme nga mbikëqyrësi konsolidues.
4. Banka e Shqipërisë konsultohet me autoritetet e tjera përgjegjëse përkatëse, përpara se të marrë një vendim i cili konsiderohet i rëndësishëm për rolin e këtyre të fundit, në lidhje me:
a) ndryshimet në strukturën aksionere, organizative ose drejtuese të institucioneve të kreditit në një grup, të cilat kërkojnë miratim ose licencim prej autoriteteve përgjegjëse; dhe
b) gjoba të rëndësishme ose masa të jashtëzakonshme të marra nga Banka e Shqipërisë, duke përfshirë vendosjen e një kërkese specifike për kapital sipas nenit 187 dhe vendosjen e çdo kufizimi në përdorimin e metodave të matjes së avancuar për llogaritjen e kërkesave për kapital.
Për qëllimet e shkronjës “b” të këtij neni, Banka e Shqipërisë gjithmonë konsultohet me mbikëqyrësin konsolidues.
Banka e Shqipërisë mund të vendosë të mos konsultohet me autoritetet e tjera përgjegjëse në raste urgjente ose kur një konsultim i tillë mund të rrezikojë efektivitetin e vendimit të saj. Në raste të tilla, Banka e Shqipërisë informon pa vonesë autoritetet e tjera përgjegjëse pas marrjes së vendimit.
5. Banka e Shqipërisë bashkëpunon ngushtë me Agjencinë e Inteligjencës Financiare dhe autoritetet e tjera përgjegjëse të përcaktuara në legjislacionin për parandalimin e pastrimit të parave dhe financimit të terrorizmit, brenda kompetencave të tyre dhe shkëmben në baza reciprociteti informacionin përkatës, me kusht që bashkëpunimi dhe shkëmbimi i informacionit nuk cënon asnjë hetim, investigim ose procedim në vazhdim në përputhje me kodin e procedurës penale dhe administrative të Republikës së Shqipërisë.

Neni 207
Kontrolli i informacionit në lidhje me subjektet në shtetet e tjera anëtare

Banka e Shqipërisë, në raste të veçanta kur ka nevojë të kontrollojë informacionin në lidhje me një institucion, një shoqëri zotëruese financiare, një shoqëri zotëruese financiare të përzier, një institucion financiar, një shoqëri shërbimesh ndihmëse, një shoqëri zotëruese me aktivitet të përzier, një filial siç përmendet në nenin 214 ose një filial siç përmendet në pikën 3 të nenit 208 i vendosur në BE, kërkon nga autoriteti përgjegjës i atij shteti të kryejë këtë kontroll për llogari të saj.
Në rastet kur autoritetet përgjegjëse të një shteti anëtar dëshirojnë të kontrollojnë informacionin në lidhje me një institucion, një shoqëri zotëruese financiare, një shoqëri zotëruese financiare të përzier, një institucion financiar, një shoqëri shërbimesh ndihmëse, një shoqëri zotëruese me  aktivitet të përzier, një filial siç përmendet në nenin 214 ose një filial siç përmendet në pikën 3 të nenit 208 i krijuar në Republikën e Shqipërisë, ata kërkojnë nga Banka e Shqipërisë që të kryejë këtë kontroll për llogari të tyre. Banka e Shqipërisë në këtë rast vepron ose duke kryer vetë kontrollin, ose duke lejuar autoritetet që kanë bërë kërkesën ta kryejnë atë, ose duke lejuar një auditues ose ekspert të jashtëm ta kryejë atë kontroll. Autoriteti përgjegjës që ka bërë kërkesën, nëse dëshiron, mund të marrë pjesë në kontroll kur nuk e kryen vetë kontrollin.

SEKSIONI 2
Shoqëritë zotëruese financiare, shoqëritë zotëruese financiare të përziera dhe shoqëritë zotëruese me aktivitet të përzier

Neni 208
Përfshirja e shoqërive zotëruese në mbikëqyrjen e konsoliduar

1. Në përputhje me nenin 35 të këtij ligji, Banka e Shqipërisë përfshin shoqëritë zotëruese financiare dhe shoqëritë zotëruese financiare të përziera në mbikëqyrjen e konsoliduar.
2. Në rastet kur një filial, që është institucion që ndodhet në Republikën e Shqipërisë dhe nuk përfshihet në mbikëqyrjen e konsoliduar për shkak se përfshihet në një prej rasteve të përjashtimit të përcaktuara nga autoriteti mbikëqyrës i shoqërisë mëmë, Banka e Shqipërisë mund t’ i kërkojë shoqërisë mëmë informacion që mund të lehtësojë mbikëqyrjen e këtij filiali.
3. Filiali i një institucioni, i një shoqërie zotëruese financiare ose një shoqërie zotëruese financiare të përzier, që nuk përfshihet në mbikëqyrjen në baza të konsoliduara, i paraqet Bankës së Shqipërisë informacionin e parashikuar në nenin 211 të këtij ligji. Në këto raste, zbatohen procedurat për paraqitjen dhe verifikimin e informacionit të përcaktuar në atë nen.

Neni 209
Mbikëqyrja e shoqërive zotëruese financiare të përziera

1. Kur një shoqëri zotëruese financiare e përzier është subjekt i dispozitave përkatëse të këtij ligji dhe sipas legjislacionit për mbikëqyrjen shtesë të konglomerateve financiare, veçanërisht në lidhje me mbikëqyrjen e bazuar në rrezik, Banka e Shqipërisë në rolin e mbikëqyrësit konsolidues, pas konsultimit me autoritetet e tjera përgjegjëse për mbikëqyrjen e filialeve, mundet të zbatojë vetëm  legjislacionit për mbikëqyrjen shtesë të konglomerateve financiare për atë shoqëri zotëruese financiare të përzier.
2. Kur një shoqëri zotëruese financiare e përzier është subjekt i dispozitave përkatëse të këtij ligji dhe sipas legjislacionit për mbikëqyrjen shtesë të konglomerateve financiare, veçanërisht në lidhje me mbikëqyrjen e bazuar në rrezik, Banka e Shqipërisë në rolin e mbikëqyrësit konsolidues mund, në përputhje me mbikëqyrësin e grupit në sektorin e sigurimeve, të zbatojë vetëm legjislacionin që lidhen me sektorin financiar më të rëndësishëm, siç është përcaktuar në legjislacionin për mbikëqyrjen shtesë të konglomerateve financiare.
3. Banka e Shqipërisë në rolin e mbikëqyrësit konsolidues duhet të informojë ABE-n dhe EIOPA-n për vendimet e marra sipas pikave 1 dhe 2 të këtij neni.

Neni 210
Kualifikimet e anëtarëve të organit drejtues

Anëtarët e organit drejtues të një shoqërie zotëruese financiare ose një shoqërie zotëruese financiare të përzier, përveç atyre që kanë marrë miratimin në përputhje me pikën 1 të nenit  35 të këtij ligji, duhet të kenë reputacion të mjaftueshëm dhe të zotërojnë njohuritë, aftësitë dhe përvojën e nevojshme të përmendura në pikën 1 të nenit 168 të këtij ligji për të kryer këto funksione, duke marrë parasysh rolin specifik të një shoqërie zotëruese financiare ose një shoqërie zotëruese financiare të përzier. 
Shoqëritë zotëruese financiare ose shoqëritë zotëruese financiare të përziera kanë përgjegjësinë kryesore për plotësimin e kërkesave të këtij neni për anëtarët e organit drejtues bazuar në legjislacionin për mbikëqyrjen shtesë të konglomerateve financiare.

Neni 211
Kërkesat për informacion dhe inspektime

1. Deri në përcaktimin e metodës së konsolidimit, kur shoqëria mëmë e një ose më shumë institucioneve, është një shoqëri zotëruese me aktivitet të përzier, Banka e Shqipërisë në rolin e autoritetit licencues dhe mbikëqyrës të këtyre institucioneve i kërkon shoqërive zotëruese me aktivitet të përzier dhe filialeve të tyre, drejtpërdrejti ose nëpërmjet filialeve që janë institucione, të japin çdo informacion që është i rëndësishëm për qëllimin e mbikëqyrjes së këtyre filialeve.
2. Banka e Shqipërisë ka të drejte të kryejë vete ose me ekspertë të jashtëm, inspektime në vend për të kontrolluar informacionin e marrë nga shoqëritë zotëruese financiare me aktivitet të përzier dhe filialet e tyre. Nëse shoqëria zotëruese me aktivitet të përzier ose një nga filialet e saj është një shoqëri sigurimesh, mund të përdoret edhe procedura e përcaktuar në nenin 214 të këtij ligji. Nëse një shoqëri zotëruese me aktivitet të përzier ose një nga filialet e saj ndodhet në një shtet tjetër anëtar të ndryshëm nga ai në të cilin ndodhet një filial që është një institucion, kontrolli në vend i informacionit kryhet në përputhje me procedurën e parashikuar në nenin 207 të këtij ligji.
3. Banka e Shqipërisë për qëllime të zbatimit të pikës 2 të këtij neni, përcakton kriteret dhe kushtet për angazhimin e ekspertëve të jashtëm. 

Neni 212
Mbikëqyrja

1. Banka e Shqipërisë, si autoritetet përgjegjës për mbikëqyrjen e një ose disa institucioneve kur shoqëria mëmë e tyre është një shoqëri zotëruese me aktivitet të përzier, pa rënë ndesh me kërkesat e parashikuara në kuadrin rregullativ për një mbikëqyrje të kujdesshme për ekspozimet e mëdha, ushtron mbikëqyrje të përgjithshme mbi transaksionet që kryhen ndërmjet institucionit dhe shoqërisë zotëruese me aktivitet të përzier dhe filialeve të saj.
2. Institucionet kanë procese të përshtatshme të administrimit të rrezikut dhe mekanizma të kontrollit të brendshëm, duke përfshirë procedura të shëndosha të raportimit dhe të kontabilitetit, me qëllim identifikimin, matjen, monitorimin dhe kontrollin në mënyrë të përshtatshme te transaksioneve me shoqërinë e tyre zotëruese mëmë me aktivitet të përzier dhe filialet e saj. Institucioni raporton në Bankën e Shqipërisë çdo transaksion të rëndësishëm brenda grupit, me këto subjekte, përveç kërkesave për raportim referuar kuadrit rregullativ për një mbikëqyrje të kujdesshme për ekspozimet e mëdha. Këto procedura dhe transaksione të rëndësishme janë subjekt i rishikimit nga Banka e Shqipërisë. 

Neni 213
Shkëmbimi i informacionit

1. Shoqëritë zotëruese me aktivitet të përzier dhe filialet e tyre ose filialet siç parashikohet në pikën 3 të nenit 208, të këtij ligji, të përfshira në fushën e mbikëqyrjes së konsoliduar, sigurojnë shkëmbimin e informacionit ndërmjet tyre, i cili është i rëndësishëm për qëllimet e mbikëqyrjes në përputhje me nenin 196 dhe Seksionin 5 të Kreut 2 të Titullit VI, të këtij ligji.
2. Banka e Shqipërisë, në rastet kur një shoqëri mëmë dhe ndonjë prej filialeve të saj që janë institucione që kanë zyrat e tyre qendrore në shtete të ndryshme anëtare, shkëmben të gjithë informacionin përkatës me autoritetet përgjegjëse të shteteve të tjera anëtare, me qëllim që të lejojë ose të ndihmojë ushtrimin e mbikëqyrjes së konsoliduar.
Në rastet kur një shoqëri mëmë e vendosur në Republikën e Shqipërisë nuk mbikëqyret nga Banka e Shqipërisë si mbikëqyrës konsolidues, në përputhje me nenin 199 të këtij ligji, ajo mund të ftohet nga autoritetet përgjegjëse për ushtrimin e një mbikëqyrjeje të tillë, që t'i kërkojë shoqërisë mëmë çdo informacion që konsiderohet i rëndësishëm për qëllimet e mbikëqyrjes së konsoliduar dhe për t’ía transmetuar atë edhe autoriteteve përgjegjëse të vendeve anëtare. 
3. Banka e Shqipërisë nuk konsiderohet autoriteti përgjegjës për mbikëqyrjen mbi baza individuale të shoqërive zotëruese financiare, shoqërive zotëruese financiare të përziera, institucioneve financiare ose shoqërive të shërbimeve ndihmëse, pavarësisht se grumbullon dhe zotëron informacionin e parashikuar në pikën 2 të këtij neni për këto shoqëri, për qëllime të shkëmbimit të këtij informacioni me autoritetet përgjegjëse të vendeve të tjera anëtare.
Banka e Shqipërisë nuk konsiderohet autoriteti përgjegjës për mbikëqyrjen e shoqërive financiare me aktivitetet të përzier dhe të filialeve të tyre që nuk janë institucione krediti, ose të filialeve të parashikuara në pikën 3 të nenit 208 të këtij ligji, pavarësisht se grumbullon dhe zotëron informacion me qëllim shkëmbimin e tij sipas parashikimeve në nenin 211 të këtij ligji. 


Neni 214
Bashkëpunimi

1.  Banka e Shqipërisë, në rastet kur një institucion, shoqëri zotëruese financiare, shoqëri zotëruese financiare e përzier ose një shoqëri zotëruese me aktivitet të përzier kontrollon një ose më shumë filiale që janë shoqëri sigurimesh ose shoqëri të tjera që ofrojnë shërbime investimi që janë subjekt licencimi dhe mbikëqyrje nga një autoritet tjetër, bashkëpunon me këtë autoritetet. Banka e Shqipërisë shkëmben reciprokisht me këto autoritete çdo informacion që mund të thjeshtojë detyrën e tyre dhe të lejojë mbikëqyrjen e veprimtarisë dhe gjendjes së përgjithshme financiare të shoqërive që ata mbikëqyrin.
Banka e Shqipërisë, në rastet kur, në përputhje me nenin 199 të këtij ligji, është mbikëqyrësi konsolidues i një grupi me një mëmë një shoqëri zotëruese financiare të përzier, dhe nuk është caktuar koordinator në përputhje me legjislacionin për mbikëqyrjen shtesë të konglomerateve financiare, bashkëpunon me koordinatorin me qëllim zbatimin e dispozitave të këtij ligji dhe kuadrit rregullativ për mbikëqyrjen e kujdesshme. Banka e Shqipërisë dhe koordinatori, me qëllim kryerjen e një bashkëpunimi efektiv, nënshkruajnë një marrëveshje për koordinimin dhe bashkëpunimin.
2. Informacioni i marrë në kuadrin e mbikëqyrjes mbi baza të konsoliduara, dhe në veçanti çdo shkëmbim informacioni ndërmjet autoriteteve përgjegjëse që parashikohet në këtë ligj, i nënshtrohet kërkesave të sekretit profesional të paktën ekuivalente me ato të parashikuara në pikën 1 të nenit 103 të këtij ligji ose legjislacionit për sipërmarrjet e investimeve kolektive. 
3. Banka e Shqipërisë në rolin e autoritetit përgjegjës për mbikëqyrjen e konsoliduar krijon listat e shoqërive zotëruese financiare ose shoqërive zotëruese financiare të përziera të parashikuara në kuadrin rregullativ për një mbikëqyrje të kujdesshme. Këto lista iu komunikohen autoriteteve përgjegjëse të shteteve të tjera anëtare, Bankës Qendrore Evropiane dhe Komisionit.

Neni 215
Penalitetet

Banka e Shqipërisë, në rastet kur, shoqëritë zotëruese financiare, shoqëritë zotëruese financiare të përziera dhe shoqëritë zotëruese me aktivitet të përzierë, shkelin kuadrin ligjor dhe rregullativ lidhur me kryerjen e mbikëqyrjes së konsoliduara, të parashikuara në këtë Kre, vendos gjoba ose masa mbikëqyrëse të tjera që synojnë t'u japin fund shkeljeve të evidentuara ose shkaqeve të këtyre shkeljeve, në përputhje me Kreu 1, Seksioni 4 të këtij Titulli.  


Neni 216
Vlerësimi i ekuivalencës në kuadër të mbikëqyrjes së konsoliduar të vendeve të treta

1. Në rastet kur një institucion me zyrë qendrore në Republikën e Shqipërisë, shoqëria mëmë e të cilit është një institucion ose një shoqëri zotëruese financiare ose një shoqëri zotëruese financiare e përzier, zyra qendrore e së cilës është në një vend të tretë, nuk i nënshtrohet mbikëqyrjes së konsoliduar, sipas nenit 199 të këtij ligji, Banka e Shqipërisë vlerëson nëse institucioni (filiali) që ndodhet me zyrë qendrore në Republikën e Shqipërisë, i nënshtrohet mbikëqyrjes së konsoliduar nga një autoritet mbikëqyrës i një vendi të tretë, e cila (mbikëqyrja e konsoliduar ) është ekuivalente me atë që rregullohet nga ky ligj. 
Vlerësimi kryhet nga Banka e Shqipërisë, si autoriteti përgjegjës për mbikëqyrjen e konsoliduar nëse do të zbatohej pika 3 e këtij neni, me kërkesë të shoqërisë mëmë ose të ndonjë prej subjekteve të rregulluara të autorizuara në Bashkimin Evropian ose me iniciativën e vet. Në këtë rast Banka e Shqipërisë konsultohet me autoritetet e tjera përgjegjëse të përfshira.
2. Banka e Shqipërisë, gjatë kryerjes së vlerësimit të parashikuar në pikën 1 të këtij neni, konsideron udhëzimet e përgjithshme të Komitetit Evropian Bankar nëse marrëveshjet e mbikëqyrjes së konsoliduar të autoriteteve mbikëqyrëse në vendet e treta në të cilat ka zyrën qendrore shoqëria mëmë e institucioneve, janë në përputhje me parashikimet e këtij ligji dhe kuadrit rregullativ për një mbikëqyrje të kujdesshme.
Banka e Shqipërisë konsultohet me BQE-n përpara se të miratojë një vendim të tillë.
3. Banka e Shqipërisë, në mungesë të një mbikëqyrjeje të tillë ekuivalente (kur në një vend të tretë nuk ka kërkesa për mbikëqyrjen e konsoliduar) nëse është përgjegjëse për mbikëqyrjen e konsoliduar,  zbaton këtë ligj dhe kuadrin rregullativ për një mbikëqyrje të kujdesshme për institucionin filial që ka zyrën qendrore në Republikën e Shqipërisë, mutatis mutandis ose zbaton teknika të tjera të përshtatshme mbikëqyrëse që sigurojnë arritjen e objektivave të mbikëqyrjes së konsoliduar të institucioneve. 
Këto teknika mbikëqyrëse, pas konsultimit me autoritetet e tjera përgjegjëse të përfshira në procesin mbikëqyrës, miratohen me marrëveshje nga Banka e Shqipërisë, në rastin kur kjo e fundit është përgjegjëse për mbikëqyrjen e konsoliduar.
Banka e Shqipërisë mund të kërkojë në raste të caktuara krijimin e një shoqërie zotëruese financiare ose një shoqërie zotëruese financiare me aktivitetet të përzier, e cila ka zyrën qendrore e saj në një shtet anëtar dhe të zbatojë dispozitat për mbikëqyrjen e konsoliduar për pozicionin e konsoliduar të asaj shoqërie zotëruese financiare ose pozicionin e konsoliduar të institucioneve të asaj në shoqërinë zotëruese financiare të përzier.
Në këtë rast teknikat mbikëqyrëse hartohen për të arritur objektivat e mbikëqyrjes së konsoliduar, siç përcaktohet në këtë Kapitull, dhe iu njoftohen autoriteteve të tjera përgjegjëse të përfshira, ABE-s dhe Komisionit.

KREU 4
SHTESAT E KAPITALIT

SEKSIONI 1
Shtesat
Neni 217
Përkufizime dhe kërkesa të përgjithshme

1. Për qëllime të këtij Kreu, zbatohen përkufizimet e mëposhtme:
a) “shtesë konservuese e kapitalit” është sasia e fondeve të veta që një bankë/institucion duhet të mbajë në përputhje me nenin 218 të këtij ligji;
b) “shtesë kundërciklike e kapitalit specifike për institucionin” është sasia e fondeve të veta që një institucion duhet të mbajë në përputhje me nenin 219 të këtij ligji;
c) “shtesë e kapitalit për institucionet me rëndësi sistemike globale” është sasia e fondeve të veta që një institucion duhet të mbajë në përputhje me pikën 3 të nenit 220 të këtij ligji;
d) “shtesë e kapitalit për institucionet e tjera me rëndësi sistemike” është sasia e fondeve të veta që një institucion duhet të mbajë në përputhje me pikën 3 të nenit 222 të këtij ligji;
e) “shtesë e kapitalit për rrezikun sistemik” është sasia e fondeve të veta që një institucion duhet të mbajë në përputhje me nenin 224 të këtij ligji;
f) “shtesë e kombinuar e kapitalit” është sasia e kapitalit që një institucion duhet të mbajë në instrumente të kapitalit bazë të nivelit të parë për të përmbushur kërkesën për shtesën konservuese të kapitalit dhe shtesa të tjera të mëposhtme, të zbatueshme sipas rastit:
i. shtesa kundërciklike e kapitalit specifike për institucionin;
ii. shtesa e kapitalit për institucionet me rëndësi sistemike globale (G-SII);
iii. shtesa e kapitalit për institucionet e tjera me rëndësi sistemike (O-SII);
iv. shtesa e kapitalit për rrezikun sistemik;
g) “raporti i shtesës kundërciklike” është raporti që institucioni zbaton për të llogaritur shtesën kundërciklike të kapitalit specifike për institucionin, që përcaktohet në përputhje me nenin 230 dhe nenin 234 të këtij ligji ose nga autoriteti përgjegjës i një vendi të tretë, sipas rastit;
h) “institucion i licencuar brenda vendit” është institucioni i licencuar nga Banka e Shqipërisë,  për të cilin Banka e Shqipërisë është përgjegjës për përcaktimin e normës kundërciklike të kapitalit;
i) “udhëzues për shtesën e kapitalit” është norma e shtesës kufi (benchmark) të kapitalit, e llogaritur në përputhje me pikën 1 të nenit 229 të këtij ligji;
j) “ulje e shtesës” është procesi i uljes graduale të nivelit të shtesës makroprudenciale i shprehur si përqindje ndaj ekspozimeve të ponderuar me rrezik, kryesisht në shkallë të njëpasnjëshme, në përputhje me metodologjinë përkatëse dhe duke reflektuar ngadalësimet në ciklin financiar dhe në rreziqet sistemike që mbulon kjo shtesë. Ulja graduale e shtesës nuk zbatohet për shtesën konservuese të kapitalit;
k) “çlirim i shtesës” është procesi i uljes së menjëhershme të nivelit të shtesës makroprudenciale, i shprehur si përqindje ndaj ekspozimeve të ponderuar me rrezik” potencialisht deri në 0 për qind, për të zbutur ndikimin e situatave të jashtëzakonshme të stresit apo të tkurrjes së ciklit financiar, mbi institucionin e kreditit apo sektorin bankar në përgjithësi. Për shtesën konservuese të kapitalit, çlirimi mund të ndodhë deri në masën ku raporti i shtesës konservuese të kapitalit ndaj ekspozimeve të ponderuara me rrezik nuk bie nën 1.25 për qind. Pas kapërcimit të arsyeve që bënë të nevojshëm çlirimin e shtesës makroprudenciale të kapitalit, Banka e Shqipërisë vepron sipas këtij ligji dhe akteve nënligjore të nxjerra në zbatim të tij, për rivendosjen e shtesës.
2. Institucionet nuk përdorin kapitalin bazë të nivelit të parë, i cili mbahet për të përmbushur kërkesën e kombinuar të shtesës për kapital të përmendur në shkronjën “f” të pikës 1 të këtij neni, për të plotësuar secilën nga kërkesat për fondet e veta të parashikuara në shkronjat “a”, “b” dhe “c”, të pikës 3 të nenit 126 të këtij ligji, kërkesat për kapital shtesë të parashikuara në nenin 188 të këtij ligji, të vendosura nga Banka e Shqipërisë për të adresuar rreziqe të tjera të ndryshme nga rreziku i levës financiare të tepërt dhe udhëzimet e komunikuara në përputhje me pikën 3 të nenit 189 të këtij ligji, për të trajtuar rreziqet e tjera të ndryshme nga rreziku i levës financiare të tepërt. 
3. Institucionet nuk përdorin kapitalin bazë të nivelit të parë, i cili mbahet për të përmbushur një nga elementët e kërkesës së kombinuar të shtesës për kapital, për të plotësuar elementët e tjerë të zbatueshëm të kërkesës së kombinuar të shtesës për kapital.
4. Institucionet nuk përdorin kapitalin bazë të nivelit të parë, i cili mbahet për të përmbushur kërkesën e shtesës së kombinuar  të kapitalit të përmendur në shkronjën “f” të pikës 1 të këtij neni, për të plotësuar ndonjë  nga komponentët e bazuar në rrezik të kërkesës minimale për instrumente të fondeve të veta dhe detyrimeve të pranuara (MREL). 
5. Banka e Shqipërisë zgjedh kohën e zbatimit dhe të ndryshimit të shtesave makroprudenciale të kapitalit të përcaktuara në paragrafin 1 të këtij neni, si edhe përcakton me akt nënligjor mënyrën e zbatimit të tyre, më vete ose në formë të përbashkët. 

Neni 218
Kërkesa për shtesën konservuese të kapitalit

1. Krahas kapitalit bazë të nivelit të parë, i cili mbahet për të përmbushur kërkesat e përcaktuara në shkronjat “a”, “b” dhe “c” të pikës 3 të nenit 126 të këtij ligji, institucionet duhet të mbajnë edhe shtesën konservuese të kapitalit në instrumente të kapitalit bazë të nivelit të parë të barabartë me 2.5 për qind të totalit të ekspozimeve të ponderuara me rrezik, llogaritur sipas parashikimeve në kuadrin rregullativ për një mbikëqyrje të kujdesshme, në bazë individuale dhe në bazë të konsoliduar. 
2. Kur institucioni nuk përmbush plotësisht kërkesat e përcaktuara në pikën 1 të këtij neni, ai iu nënshtrohet kufizimeve për shpërndarjet të përcaktuara në pikat 2 dhe 3 të nenit 239 të këtij ligji.

Neni 219
Kërkesa për shtesën kundërciklike të kapitalit specifike për institucionin

1. Institucionet e kreditit mbajnë një shtesën kundërciklike specifike të kapitalit, të barabartë me shumën totale të ekspozimeve të tyre ndaj rrezikut, të llogaritur sipas kuadrit rregullativ për një mbikëqyrje të kujdesshme, shumëzuar me normën specifike të shtesës kundërciklike të kapitalit të llogaritur në përputhje me nenin 237 të këtij ligji, mbi baza individuale dhe të konsoliduara sipas zbatueshmërisë së kërkesave të kuadrit rregullativ për një mbikëqyrje të kujdesshme.  Kjo shtesë mbahet në instrumente të kapitalit bazë të nivelit të parë.
2. Kur institucioni nuk përmbush plotësisht kërkesat e përcaktuara në pikën 1 të këtij neni, ai i nënshtrohet kufizimeve për shpërndarjet, të përcaktuara në pikat 2 dhe 3 të nenit 239 të këtij ligji.

Neni 220
Institucionet me rëndësi sistemike globale
 
1. Banka e Shqipërisë është përgjegjëse për identifikimin në baza të konsoliduara të institucioneve me rëndësi sistemike globale (G-SII) që janë licencuar prej saj.  
2. Institucioni me rëndësi sistemike globale i përmendur në pikën 1 të këtij neni mund të jetë: 
a) një grup i kryesuar nga një institucion mëmë i BE-së me zyrë qendrore në Republikën e Shqipërisë, një shoqëri zotëruese financiare mëmë e BE-së me zyrë qendrore në Republikën e Shqipërisë ose një shoqëri zotëruese financiare e përzier mëmë e BE-së me zyrë qendrore në Republikën e Shqipërisë; ose
b) një institucion që nuk është degë e një institucioni mëmë të BE-së, e një shoqërie zotëruese financiare mëmë të BE-së ose e një shoqërie zotëruese financiare të përzier mëmë të BE-së.
3. Çdo institucion G-SII duhet të mbajë në bazë të konsoliduar një shtesë kapitali për rëndësinë sistemike globale e cila duhet të korrespondojë me kategorinë e përmendur në pikën 2 të nenit 221 të këtij ligji, në të cilën është klasifikuar ai institucion. Kjo shtesë duhet të përbëhet nga instrumente të kapitalit bazë të nivelit të parë.
4. Banka e Shqipërisë duhet t'i njoftojë Bordit Evropian të Rrezikut Sistemik emrat e G-SII-ve dhe kategorinë përkatëse ku klasifikohet çdo G-SII dhe duhet ta publikojë këtë informacion në faqen e saj të internetit.
5. Njoftimi i përmendur në pikën 4 të këtij neni duhet të përmbajë arsyet e plota pse gjykimi mbikëqyrës është ushtruar ose jo në përputhje me nenin 221, pika 11, shkronjat “a”, “b” dhe “c” të këtij ligji.
6. Banka e Shqipërisë duhet të identifikojë një G-SII dhe kategorinë përkatëse ku ajo klasifikohet, duke miratuar një vendim.

Neni 221
Metodologjia për identifikimin e institucioneve të kreditit me rëndësi sistemike globale

1. Metodologjia e identifikimit të G-SII-ve bazohet në kriteret e mëposhtme, që kanë pesha të barabarta, dhe kategoritë përmbajnë një nga këta tregues të matshëm:
a) madhësia e grupit;
b) ndërlidhja e grupit me sistemin financiar;
c) zëvendësueshmëria e shërbimeve ose e infrastrukturës financiare të ofruar nga grupi;
d) kompleksiteti i grupit;
e) aktiviteti ndërkufitar i grupit, duke përfshirë aktivitetin ndërkufitar midis Republikës së Shqipërisë dhe shteteve anëtare dhe midis Republikës së Shqipërisë dhe vendeve të treta.
2. Nga zbatimi i metodologjisë së përmendur në pikën 1 të këtij neni rezulton një notë e përgjithshme për çdo subjekt të cituar në pikën 2 të nenit 220 e cila mundëson identifikimin dhe shpërndarjen e institucioneve të kreditit me rëndësi sistemike globale në pesë kategori  në përputhje me pikat 7, 8, 9 dhe 10 të këtij neni.
3. Një metodologji shtesë identifikimi për G-SII-të bazohet në kriteret e mëposhtme:
a) kriteret e përmendura në pikën 1, shkronjat “a” deri në “d”, të këtij neni;
b) aktiviteti ndërkufitar i grupit, duke përjashtuar aktivitetet e grupit në të gjitha shtetet anëtare pjesëmarrëse.
4.  Kriteret e përmendura në pikën 1 të këtij neni kanë pesha të barabartë dhe përbëhen nga tregues të matshëm. Për kriteret e përmendura në  pikën 3 shkronja “a” të këtij neni, treguesit janë të njëjtë me treguesit përkatës të përcaktuar sipas pikës 1 të këtij neni.
5. Metodologjia shtesë e identifikimit për G-SII-të e përmendur në pikën 3 të këtij neni prodhon një pikëzim të përgjithshëm shtesë për çdo njësi të vlerësuar siç përmendet në pikën 2 të këtij neni, në bazë të të cilit Banka e Shqipërisë mund të marrë një nga masat e përmendura në pikën 11, shkronjat  “a”, “b” dhe “c” të këtij neni.
6. Metodologjia e përmendur në pikat 1 deri në 4 të këtij neni prodhon një pikëzim të përgjithshëm për çdo njësi të përmendur në nenin 220, pika 2 të këtij ligji, i cili lejon që G-SII-të të identifikohen dhe të klasifikohen në njërën nga të paktën pesë kategoritë siç përshkruhet në pikat 7, 8, 9 dhe 10 të këtij neni. 
7. Bazuar në rezultatet e përgjithshme sipas metodologjisë së identifikimit për G-SII-të, Banka e Shqipërisë përcakton kufirin më të ulët dhe kufijtë midis secilës kategori.
8. Pikët kufitare midis kategorive të njëpasnjëshme duhet të përcaktohen qartë dhe duhet t'i përmbahen parimit se ekziston një rritje lineare konstante e rëndësisë sistemike midis secilës kategori, e cila rezulton në një rritje lineare të kërkesës për shtesë të kapitalit bazë të nivelit të parë.
9. Rëndësia sistemike, në kuptim të pikës 8 të këtij neni, nënkupton ndikimin e pritshëm që sjell një situatë e vështirë e një G-SII në tregun financiar global.
10. G-SII duhet të mbajë një shtesë të kapitalit për rëndësinë sistemike globale në mënyrë të tillë që kategorisë më të ulët t'i caktohet një shtesë prej 1 për qind të shumës totale të ekspozimit ndaj rrezikut dhe shtesa që caktohet për secilën kategori tjetër duhet të rritet në hapa prej të paktën 0.5 për qind të shumës totale të ekspozimit ndaj rrezikut.
11. Pavarësisht nga rezultatet e metodologjisë së përmendur në këtë nen, Banka e Shqipërisë, në ushtrimin e gjykimit të kujdesshëm mbikëqyrës:
a)	mund të riklasifikojë një G-SII nga një kategori më e ulët në një kategori më të lartë; 
b)	mund të caktojë një subjekt siç përmendet në nenin 220, pika 2 të këtij ligji që ka një rezultat të përgjithshëm siç përmendet në pikën 6 të këtij neni që është më i ulët se rezultati kufitar i kategorisë më të ulët, në atë  kategori ose në një kategori më të lartë, duke e përcaktuar kështu atë si një G-SII;
c)	duke marrë parasysh mekanizmin e ndërhyrjes së jashtëzakonshme, dhe atë të Mekanizmit të Vetëm të Ndërhyrjes së Jashtëzakonshme, në bazë të rezultatit që rezulton nga zbatimi i pikës 2 të këtij neni, mund të riklasifikojë një G-SII nga një  kategori më e lartë në një  kategori më të ulët.
12. Banka e Shqipërisë rishikon çdo vit identifikimin e G-SII-ve dhe klasifikimin e G-SII-ve në  kategoritë përkatëse.
13. Banka e Shqipërisë raporton rezultatin e rishikimit të përmendur në pikën 12 të këtij neni te G-SII-ja përkatëse dhe Bordi Evropian i Rrezikut Sistematik dhe publikon në faqen e saj të internetit listën e përditësuar të G-SII-ve të identifikuara dhe kategorinë në të cilën është klasifikuar çdo G-SII e identifikuar.

Neni 222
Institucione të tjera krediti me rëndësi sistemike (O-SII)

1. Banka e Shqipërisë identifikon, në baza individuale, të nën-konsoliduara ose të konsoliduara, sipas rastit, institucionet e tjera te kreditit me rëndësi sistemike (O-SII) në Republikën e Shqipërisë.
2.	O-SII-të mund të jenë secila nga sa vijon:
a)	një grup institucionesh krediti të kryesuara nga një institucion krediti mëmë i BE-së që ka selinë qendrore në Republikën e Shqipërisë, një shoqëri zotëruese financiare mëmë e BE-së që ka selinë qendrore në Republikën e Shqipërisë, ose një shoqëri zotëruese financiare e përzier mëmë e BE-së që ka selinë qendrore në Republikën e Shqipërisë;
b)	një grup institucionesh krediti të kryesuara nga një institucion krediti mëmë i Republikës së Shqipërisë, një shoqëri zotëruese financiare mëmë e Republikës së Shqipërisë, ose një shoqëri zotëruese financiare e përzier mëmë e Republikës së Shqipërisë; ose
c)	një institucion krediti. 
3. Banka e Shqipërisë përcakton një shtesë kapitali për rëndësinë sistemike të institucioneve të tjera të kreditit me rëndësi sistemike (O-SII), në bazë të konsoliduar ose të nën-konsoliduar ose individuale, sipas rastit, deri në 3 për qind të shumës totale të ekspozimit ndaj rrezikut, duke marrë në konsiderate kriteret për identifikimin e O-SII.
4. Shtesa e kapitalit për rëndësinë sistemike të një institucioni me rëndësi sistemike (O-SII) përbëhet nga instrumentet e kapitalit bazë të nivelit të parë.
Çdo O-SII mban një shtesë kapitali për rëndësinë sistemike të O-SII në shumën e përcaktuar nga Banka e Shqipërisë duke marrë parasysh pikën 9 të këtij neni dhe nenin 229 të këtij ligji.
5. Si përjashtim nga pika 3 e këtij neni, Banka e Shqipërisë mund të vendosë një normë të shtesës së kapitalit të rëndësisë sistemike të O-SII më të lartë se 3 për qind e shumës totale të ekspozimit ndaj rrezikut për secilin O-SII, në bazë të konsoliduar, të nën-konsoliduar ose individuale, sipas rastit, e cila i nënshtrohet autorizimit të Komisionit Evropian.
6.	Si përjashtim nga pika 3 e këtij neni dhe nenit 224 të këtij ligji, kur një O-SII është një filial i një G-SII ose i një O-SII që është ose një institucion krediti ose një grup i kryesuar nga një institucion mëmë i BE-së, dhe i nënshtrohet një shtesë të kapitalit për rëndësinë sistemike të O-SII në bazë të konsoliduar, shtesa e kapitalit për rëndësinë sistemike që zbatohet në bazë individuale ose të nën-konsoliduar për O-SII nuk duhet të kalojë më të ultën nga:
a) shuma e normës më të lartë të shtesës së kapitalit për rëndësinë sistemike të G-SII ose O-SII që zbatohet për grupin në bazë të konsoliduar dhe 1 për qind të shumës totale të ekspozimit ndaj rrezikut; dhe
b) 3 për qind të shumës totale të ekspozimit ndaj rrezikut ose normës që Komisioni Evropian ka autorizuar të zbatohet për grupin në bazë të konsoliduar në përputhje me pikën 8 të këtij neni.
7.	Banka e Shqipërisë publikon në faqen e saj të internetit vendimin me emrat e O-SII-ve, kategoritë përkatëse në të cilën klasifikohet çdo O-SII, dhe normat e shtesave të kapitalit për rëndësinë sistemike të O-SII-ve. 
8. Banka e Shqipërisë përpara vendosjes ose rivendosjes së një shtese të kapitalit për rëndësinë sistemike të O-SII, njofton për këtë Bordin Evropian të Rrezikut Sistemik një muaj para publikimit të vendimit të përmendur në pikën 3 të këtij neni dhe tre muaj para publikimit të vendimit të përmendur në pikën 5 të këtij neni.
9. Njoftimi i përmendur në pikën 7 të këtij neni duhet të përshkruajë në detaje:
a) arsyetimin pse Banka e Shqipërisë e konsideron shtesën e propozuar të kapitalit për rëndësinë sistemike të O-SII si efektiv dhe proporcional për të zbutur rrezikun;
b) një vlerësim të ndikimit të mundshëm pozitiv ose negativ të shtesës së kapitalit për rëndësinë sistemike të O-SII në tregun e brendshëm, bazuar në informacionin që është në dispozicion;
c) normën e shtesës së kapitalit për rëndësinë sistemike të O-SII që Banka e Shqipërisë synon të përcaktojë.
10. Njoftimi drejtuar Bordit Evropian të Rrezikut Sistemik i përmendur në pikën 8 të këtij neni duhet të përmbajë arsyet e plota pse gjykimi mbikëqyrës është ushtruar ose jo në përputhje me  shkronjat “a”, “b” dhe “c”  të pikës 11 të nenit 221 të këtij ligji.
11.Banka e Shqipërisë rishikon çdo vit identifikimin e O-SII-ve dhe publikon në faqen e saj të internetit listën e përditësuar të O-SII-ve dhe normën e shtesës së kapitalit për rëndësinë sistemike për çdo institucion të identifikuar si O-SII. Ajo gjithashtu e raporton këtë informacion pranë O-SII-ve përkatëse dhe pranë Bordit Evropian të Rrezikut Sistemik.

Neni 223
Metodologjia e identifikimit të institucioneve të tjera të kreditit me rëndësi sistemike (O-SII)

1. Për qëllime të identifikimit të institucioneve të tjera me rëndësi sistemike (O-SII), rëndësia sistemike vlerësohet në bazë të të paktën njërit prej kritereve të mëposhtme:
a) madhësia;
b) rëndësia për ekonominë e Republikës së Shqipërisë, dhe për atë të Bashkimit Evropian;
c) rëndësia e aktiviteteve ndërkufitare; dhe
d) ndërlidhja e institucionit të kreditit ose grupit me sistemin financiar.
2. Kur kërkon mbajtjen e një shtese të kapitalit për rëndësinë sistemike për një institucion tjetër të kreditit me rëndësi sistemike, Banka e Shqipërisë kujdeset që:
a) shtesa e kapitalit për rëndësinë sistemike të O-SII të mos sjellë efekte negative joproporcionale në të gjithë sistemin financiar në Republikën e Shqipërisë, dhe në atë të shteteve të tjera anëtare ose të Bashkimit Evropian në tërësi, duke formuar ose krijuar një pengesë për funksionimin e tregut të brendshëm;
b) rritja e shtesës së kapitalit për rëndësinë sistemike, të zbatohet jo më larg se 12 muaj nga data e marrjes së vendimit për vendosjen e saj;
c) ulja e shtesës së kapitalit për rëndësinë sistemike, ose çlirimi i saj, zbatohet menjëherë. Në rastin e çlirimit të shtesës, Banka e Shqipërisë mund të vendosë kërkesa ndaj institucioneve të kreditit për mënyrën e përdorimit të kapitalit që çlirohet;
d) shtesa e kapitalit për rëndësinë sistemike të O-SII rishikohet nga Banka e Shqipërisë të paktën një herë në vit.
e) në rastet kur një institucion O-SII konsiderohet i detyruar të zbatojë kufirin minimal të ekspozimeve me rrezik sipas nenit 188 pika (6) shkronja (c), Banka e Shqipërisë rishikon shtesën e kapitalit për rëndësinë sistemike të këtij institucioni jo më vonë se data e rishikimit vjetor të parashikuar në këtë nën, me qëllim që të sigurojë që kalibrimi i saj të mbetet i përshtatshëm. 

3. Banka e Shqipërisë publikon në faqen e saj të internetit elementët e rëndësishëm të metodologjisë së identifikimit për O-SII-të dhe për përcaktimin e normës së shtesës së kapitalit për rëndësinë sistemike të O-SII.

Neni 224
Kërkesa për të vendosur një shtesë kapitali për rrezikun sistemik

1. Banka e Shqipërisë është autoriteti përgjegjës për vendosjen e shtesës së kapitalit për rrezikun sistemik për institucionet e kreditit dhe për identifikimin e ekspozimeve, nëngrupeve të ekspozimeve dhe nëngrupeve të institucioneve të kreditit për të cilat zbatohet kjo shtesë kapitali.
2. Banka e Shqipërisë miraton akte nënligjore për të rregulluar më tej:
a) normat dhe metodën e mbajtjes së shtesës së kapitalit për rrezikun sistemik të përmendur në pikën 1 të këtij neni;
b) metodën e zbatimit të shtesës së kapitalit për rrezikun sistemik të përmendur në nenin 225 të këtij ligji; dhe
c) metodën e llogaritjes së shtesës së kapitalit për rrezikun sistemik.
3. Banka e Shqipërisë miraton aktet nënligjore të përmendura në pikën 2 të këtij neni për të përcaktuar normën dhe metodën e mbajtjes së shtesës së kapitalit për rrezikun sistemik për të gjitha institucionet e kreditit ose për një ose më shumë nëngrupe të institucioneve të kreditit, për të gjitha ekspozimet ose një nëngrup ekspozimesh siç përmendet në pikën 3 të nenit 225 të këtij ligji, me qëllim parandalimin ose zbutjen e rreziqeve sistemike ose makroprudenciale, përfshirë rreziqet që rrjedhin nga ndryshimet klimatike dhe tranzicioni drejt një ekonomie të qëndrueshme, të cilat nuk mbulohen në mënyrë të mjaftueshme nga shtesat e tjera të kapitalit.
4. Institucionet e kreditit mbajnë një shtesë kapitali për rrezikun sistemik të llogaritur në përputhje me aktet nënligjore të përmendura në pikën 2 të këtij neni, në instrumente të kapitalit bazë të nivelit të parë, në baza individuale, të konsoliduara ose të nënkonsoliduara, në shumën dhe në mënyrën e përcaktuar nga Banka e Shqipërisë.
5. Dispozitat e pikave 2, 3 dhe 5 të nenit 239, ato të nenit 244 dhe, kur është e përshtatshme, edhe ato të nenit 245 të këtij ligji zbatohen për institucionet e kreditit që nuk i plotësojnë kërkesat e përmendura në pikën 1 të këtij neni. Kur zbatimi i këtyre dispozitave nuk çon në një përmirësim të kënaqshëm të kapitalit bazë të nivelit të parë të institucionit të kreditit kundrejt rrezikut përkatës sistemik, Banka e Shqipërisë mund të marrë masa shtesë në përputhje me këtë ligj.

Neni 225
Metoda e përcaktimit të normës së shtesës së kapitalit për rrezikun sistemik

1. Në aktet nënligjore të përmendura në nenin 224, pika 3 të këtij ligji, Banka e Shqipërisë mund të specifikojë që shtesa e kapitalit për rrezikun sistemik zbatohet për:
a) të gjitha ekspozimet e vendosura në Republikën e Shqipërisë;
b) ekspozimet e mëposhtme sektoriale, dhe çdo nëngrup të tyre, të vendosura në Republikën e Shqipërisë:
i. të gjitha ekspozimet me pakicë ndaj personave fizikë të cilat janë të siguruara nga prona rezidenciale;
ii. të gjitha ekspozimet ndaj personave juridikë të cilat janë të siguruara nga prona të paluajtshme tregtare;
iii. të gjitha ekspozimet ndaj personave juridikë, duke përjashtuar ato të specifikuara në nënpikën “ii” të kësaj shkronje;
iv. të gjitha ekspozimet ndaj personave fizikë, duke përjashtuar ato të specifikuara në nënpikën “i” të kësaj shkronje;
c) të gjitha ekspozimet e vendosura në një shtet anëtar, në përputhje me nenin 226, pika 12 të këtij ligji dhe në përputhje me pikat 5 dhe 6 të këtij neni;
d) ekspozimet sektoriale, siç identifikohen në shkronjën “b” të kësaj pike, të vendosura në një shtet anëtar vetëm për të mundësuar njohjen e shtesës së kapitalit për rrezikun sistemik të përcaktuar nga një shtet anëtar në përputhje me nenin 228 të këtij ligji;
e) ekspozimet e vendosura në vende të treta.
2. Banka e Shqipërisë përcakton normën e shtesës së kapitalit për rrezikun sistemik si shumëfish të 0.5 pikëve përqindjeje.
3. Banka e Shqipërisë mund të vendosë norma të ndryshme të shtesës së kapitalit për rrezikun sistemik për grupe të ndryshme të institucioneve të kreditit dhe të ekspozimeve.
4. Kur përcakton shtesën e kapitalit për rrezikun sistemik që duhet të mbahet nga institucionet e kreditit, Banka e Shqipërisë konsideron që kjo shtesë të mos sjellë efekte negative joproporcionale në të gjithë sistemin financiar ose në pjesë të tij, duke përfshirë ato të shteteve të tjera anëtare ose të Bashkimit Evropian në tërësi, dhe duke krijuar një pengesë për funksionimin e tregut të brendshëm.
5. Kur Banka e Shqipërisë vendos të zbatojë shtesën e kapitalit për rrezikun sistemik për ekspozimet e institucioneve të kreditit në një shtet anëtar, kjo shtesë vendoset në mënyrë të barabartë për të gjitha ekspozimet e vendosura brenda Bashkimit Evropian.
6. Si përjashtim ndaj pikës 5 të këtij neni, norma e shtesës së kapitalit për rrezikun sistemik për ekspozimet e institucioneve të kreditit në një shtet anëtar specifik mund të jetë e ndryshme vetëm kur Banka e Shqipërisë ka njohur normën e shtesës së kapitalit për rrezikun sistemik të vendosur nga ai shtet anëtar në përputhje me nenin 228 të këtij ligji. 
7. Banka e Shqipërisë rishikon normën e shtesës së kapitalit për rrezikun sistemik të paktën çdo dy vjet.
8. Kur një institucion krediti bëhet subjekt i kufirit minimal të ekspozimeve me rrezik sipas nenit 188, pika 6, shkronja “c” dhe ndaj tij zbatohet shtesa e kapitalit për rrezikun sistemik, Banka e Shqipërisë rishikon nivelin e kësaj shtese jo më vonë se data e rishikimit periodik të saj për të siguruar që kalibrimi mbetet i përshtatshëm. 


Neni 226
Procedura për vendosjen e shtesës së kapitalit për rrezikun sistemik

1. Kur norma ose normat e shtesës së kapitalit për rrezikun sistemik që Banka e Shqipërisë synon të vendosë për çdo grup ose nëngrup ekspozimesh të përmendura në nenin 225 pika 1 të këtij ligji, nuk rezulton në një normë të kombinuar të shtesës së kapitalit për rrezikun sistemik më të lartë se 3 për qind për asnjë nga këto ekspozime, Banka e Shqipërisë njofton për këtë Bordin Evropian të Rrezikut Sistemik një muaj para publikimit të vendimit të përmendur në nenin 227 të këtij ligji.
2. Njohja e shtesës së kapitalit për rrezikun sistemik të vendosur nga një shtet tjetër anëtar në përputhje me nenin 228 të këtij ligji nuk do të llogaritet në pragun prej 3 për qind të përmendur në pikën 1 të këtij neni.
3. Për raste të veçanta që lidhen me zbatimin e shtesës së kapitalit për rrezikun sistemik, Banka e Shqipërisë vepron si më poshtë: 
a) kur institucioni i kreditit ndaj të cilit zbatohen një ose më shumë norma të shtesës së kapitalit për rrezikun sistemik është një filial, mëma e të  cilit është themeluar në një shtet tjetër anëtar, Banka e Shqipërisë ia përcjell njoftimin e përmendur në pikën 1 të këtij neni autoriteteve përgjegjëse të atij shteti anëtar; 
b) kur një normë e shtesës së kapitalit për rrezikun sistemik zbatohet për ekspozime të vendosura në vende të treta, Banka e Shqipërisë njofton gjithashtu Bordin Evropian të Rrezikut Sistemik.
4. Njoftimi i përmendur në pikën 1 të këtij neni duhet të përshkruajë në detaje:
a) rrezikun sistemik ose makroprudencial në Republikën e Shqipërisë;
b) arsyet pse dimensioni i rreziqeve sistemike ose makroprudenciale kërcënon stabilitetin e sistemit financiar në Republikën e Shqipërisë, duke justifikuar normën e shtesës së kapitalit për rrezikun sistemik;
c) arsyetimin pse Banka e Shqipërisë e konsideron shtesën e kapitalit të propozuar për rrezikun sistemik si efektive dhe proporcionale për të zbutur rrezikun;
d) një vlerësim të ndikimit të mundshëm pozitiv ose negativ të shtesës së kapitalit për rrezikun sistemik në tregun e brendshëm, bazuar në informacionin që është në dispozicion;
e) normën ose normat e shtesës së kapitalit për rrezikun sistemik që Banka e Shqipërisë synon të vendosë, ekspozimet dhe institucionet e kreditit ndaj të cilave zbatohet norma ose normat e kësaj shtese;
f) kur norma e shtesës së kapitalit për rrezikun sistemik zbatohet për të gjitha ekspozimet, një arsyetim pse Banka e Shqipërisë konsideron se kjo shtesë nuk luan të njëjtin rol si shtesa e kapitalit për rëndësinë sistemike për institucionet e tjera me rëndësi sistemike (O-SII). 
5. Kur vendimi i Bankës së Shqipërisë për të vendosur normën e shtesës së kapitalit për rrezikun sistemik rezulton në një ulje ose nuk sjell ndryshim nga norma e shtesës së vendosur më parë, Banka e Shqipërisë vepron në përputhje me pikat 1 deri në 4 të këtij neni.
6. Kur Banka e Shqipërisë synon të vendosë një ose më shumë norma të shtesës së kapitalit për rrezikun sistemik për çdo grup ose nëngrup ekspozimesh të përmendura në nenin 225, pika 1 të këtij ligji, gjë që rezulton në një normë të kombinuar të shtesës së kapitalit për rrezikun sistemik në një nivel më të lartë se 3 për qind dhe deri në 5 për qind për çdo ekspozim të tillë, Banka e Shqipërisë, në njoftimin e përmendur në pikën 1 të këtij neni, kërkon një opinion të Komisionit Evropian dhe të Bordit Evropian të Rrezikut Sistemik.
7. Duke iu referuar pikës 6 të këtij neni, Banka e Shqipërisë mund të zbatojë normën e synuar të shtesës së kapitalit për rrezikun sistemik nëse ka marrë një opinion pozitiv nga Komisioni Evropian. Kur opinioni i Komisionit Evropian është negativ, Banka e Shqipërisë merr një vendim në përputhje me atë opinion ose jep arsyet për veprimin ndryshe.
8. Në rastin e përmendur në pikën 6 të këtij neni, kur institucioni i kreditit ndaj të cilit zbatohen një ose më shumë norma të shtesës së kapitalit për rrezikun sistemik është një filial, mëma e të cilit është e themeluar në një shtet tjetër anëtar, në njoftimin e publikuar sipas pikës 3 të këtij neni, Banka e Shqipërisë kërkon rekomandimin e Komisionit Evropian dhe të Bordit Evropian të Rrezikut Sistemik.
9. Në rastin e përmendur në pikën 6 të këtij neni, kur autoritetet përkatëse të shtetit tjetër anëtar përgjegjës për filialet dhe sipërmarrjet mëma shprehin mospajtim me normën ose normat e propozuara të shtesës së kapitalit për rrezikun sistemik që zbatohen për atë institucion krediti dhe kur Komisioni Evropian dhe Bordi Evropian i Rrezikut Sistemik lëshojnë një rekomandim negativ, vendimi i Bankës së Shqipërisë mbi shtesën e kapitalit për rrezikun sistemik pezullohet deri sa Autoriteti Bankar Evropian të ketë marrë një vendim.
10. Për qëllime të këtij neni, njohja e një norme të shtesës së kapitalit për rrezikun sistemik të përcaktuar nga një shtet tjetër anëtar në përputhje me nenin 228 nuk do të merret parasysh në llogaritjen e pragjeve të përcaktuara në pikën 6 të këtij neni.
11. Banka e Shqipërisë mund të shprehë mospajtim kur një autoritet përgjegjës i një shteti tjetër anëtar e njofton atë për normën e shtesës së kapitalit për rrezikun sistemik të përmendur në pikën 6 të këtij neni që zbatohet nga ai shtet anëtar për një filial të një institucioni krediti, shoqëria mëmë e të cilit është e themeluar në Republikën e Shqipërisë.
12. Kur Banka e Shqipërisë synon të vendosë një ose disa norma të shtesës së kapitalit për rrezikun sistemik për çdo grup ose nëngrup ekspozimesh të përmendura në nenin 225, pika 1 të këtij ligji, gjë që rezulton në një normë të kombinuar të shtesës së kapitalit për rrezikun sistemik në një nivel më të lartë se 5 për qind për çdo ekspozim të tillë, Banka e Shqipërisë, përpara se të miratojë këtë vendim, kërkon autorizimin e Komisionit Evropian.
13. Për qëllime të këtij neni, njohja e një norme të shtesës së kapitalit për rrezikun sistemik të përcaktuar nga një shtet tjetër anëtar në përputhje me nenin 228 nuk do të merret parasysh në llogaritjen e pragjeve të përcaktuara në pikën 12 të këtij neni.

Neni 227
Shpallja e shtesës së kapitalit për rrezikun sistemik

1. Pas përcaktimit të një ose më shumë normave të shtesës së kapitalit për rrezikun sistemik në përputhje me nenin 224 të këtij ligji, Banka e Shqipërisë publikon vendimin mbi zbatimin e kësaj shtese në faqen e saj të internetit.
2. Publikimi i përmendur në pikën 1 të këtij neni duhet të përfshijë të paktën informacionin e mëposhtëm:
a) normën e shtesës së kapitalit për rrezikun sistemik;
b) institucionet e kreditit për të cilat zbatohet shtesa e kapitalit për rrezikun sistemik;
c) ekspozimet për të cilat zbatohet norma ose normat e shtesës së kapitalit për rrezikun sistemik;
d) një justifikim për përcaktimin e normës ose normave të shtesës së kapitalit për rrezikun sistemik, përveç rasteve kur kjo mund të rrezikojë stabilitetin e sistemit financiar;
e) datën nga e cila institucionet e kreditit do të aplikojnë një ose më shumë norma të veçanta të shtesës së kapitalit për rrezikun sistemik; dhe
f) emrat e shteteve në rastet kur ekspozimet e vendosura në ato shtete janë përfshirë në shtesën e kapitalit për rrezikun sistemik.
3. Kur publikimi i informacionit të përcaktuar në shkronjën “d” të pikës 2 të këtij neni mund të rrezikojë stabilitetin e sistemit financiar, ky informacion nuk përfshihet në publikim.

Neni 228
Njohja e një norme të shtesës së kapitalit për rrezikun sistemik

1. Banka e Shqipërisë mund të marrë një vendim për të njohur një normë të shtesës së kapitalit për rrezikun sistemik të vendosur nga autoriteti përgjegjës i një shteti tjetër anëtar ose një vendi të  tretë dhe kërkon që kjo normë e shtesës së kapitalit për rrezikun sistemik të zbatohet nga institucionet e kreditit për ekspozimet e vendosura në atë vend.
2. Në rastin e përmendur në pikën 1 të këtij neni, Banka e Shqipërisë e publikon atë vendim në faqen e saj të internetit dhe, kur vendi është një shtet anëtar njofton Bordin Evropian të Rrezikut Sistemik për këtë.
3. Kur vendos të njohë një normë të shtesës së kapitalit për rrezikun sistemik të vendosur nga autoriteti përgjegjës i një vendi tjetër në përputhje me pikën 1 të këtij neni, Banka e Shqipërisë merr në konsideratë informacionin e paraqitur nga ai vend në lidhje me përcaktimin e normës së shtesës së kapitalit për rrezikun sistemik.
4. Kur Banka e Shqipërisë, në përputhje me pikën 1 të këtij neni, njeh një normë të shtesës së kapitalit për rrezikun sistemik, ajo shtesë mund të mblidhet me shtesën për rrezikun sistemin  të zbatuar në përputhje me nenet 224 dhe 225 të këtij ligji, me kusht që shtesat e kapitalit të adresojnë rreziqe të ndryshme. Kur shtesat e kapitalit adresojnë të njëjtat rreziqe, institucionet e kreditit duhet të aplikojnë vetëm shtesën e kapitalit me normën më të lartë.
5. Nëse Banka e Shqipërisë përcakton një normë të shtesës së kapitalit për rrezikun sistemik, ajo mund t'i kërkojë Bordit Evropian të Rrezikut Sistemik të nxjerrë një rekomandim për një ose më shumë shtete anëtare për njohjen e asaj norme të shtesës së kapitalit për ekspozimet e vendosura në Republikën e Shqipërisë.

Neni 229
Ndërveprimi midis shtesave për rrezikun sistemik dhe shtesave për institucionet me rëndësi sistemike globale (G-SII) dhe për institucionet e tjera me rëndësi sistemike (O-SII)

1. Kur një grup institucionesh krediti në Republikën e Shqipërisë, në bazë të konsoliduar, i nënshtrohet një shtese të rëndësisë sistemike globale (G-SII) dhe një shtesë të rëndësisë sistemike (O-SII), për këtë grup institucionesh krediti në bazë të konsoliduar zbatohet shtesa e kapitalit me nivelin më të lartë të normës së shtesës.
2. Kur një institucion krediti i nënshtrohet një shtesë kapitali për rrezikun sistemik, të vendosur në përputhje me Kreun 3, të Titullit VI, të këtij ligji, kjo shtesë është kumulative me shtesën për rëndësinë sistemike (O-SII) ose shtesën për rëndësinë sistemike globale (G-SII) që zbatohet në përputhje me Kreun 4, të Titullit VI, të këtij ligji.
3. Nëse në rastin e përmendur në pikën 2 të këtij neni, shuma e normës së shtesës së kapitalit për rrezikun sistemik të vendosur në përputhje me nenin 225 të këtij ligji dhe e normës së shtesës së kapitalit për rëndësinë sistemike (O-SII) të vendosur në përputhje me nenin 223 të këtij ligji ose normës së shtesës së kapitalit për rëndësinë sistemike globale (G-SII) të vendosur në përputhje me nenin 221 të këtij ligji, të cilës i nënshtrohet i njëjti institucion krediti, është më e lartë sesa 5 për qind, Banka e Shqipërisë kërkon autorizimin e Komisionit Evropian në përputhje me nenin 222 të këtij ligji.
4. Banka e Shqipërisë mund të vendosë normat e shtesave të kapitalit të përmendura në pikën 3 të këtij neni, shuma e të cilave mund të jetë më e lartë se 5 për qind e shumës totale të ekspozimit ndaj rrezikut, vetëm pas marrjes së autorizimit nga Komisioni Evropian.

SEKSIONI 2
Vendosja dhe llogaritja e shtesës kundërciklike të kapitalit

Neni 230
Vendosja dhe niveli i shtesës kundërciklike të kapitalit për Republikën e Shqipërisë

1. Institucionet e kreditit mbajnë një shtesë kundërciklike specifike të kapitalit në instrumente të kapitalit bazë të nivelit të parë, të barabartë me shumën totale të ekspozimeve të tyre ndaj rrezikut shumëzuar me normën specifike të shtesës kundërciklike të kapitalit të përcaktuar në nenin 239 të këtij ligji.
2. Kur një institucion krediti nuk arrin të përmbushë kërkesën sipas pikës 1 të këtij neni, ai zbaton dispozitat e nenit 239, pikat 2, 3 dhe 5, të nenit 244 dhe, kur është e përshtatshme, ato të nenit 245 të këtij ligji.
3. Banka e Shqipërisë përcakton normën e shtesës kundërciklike të kapitalit për Republikën e Shqipërisë për qëllimet e pikës 1 të këtij neni.
4. Banka e Shqipërisë analizon çdo tremujor një kuadër udhëzues që ndihmon në ushtrimin e gjykimit të saj për përcaktimin e normës së shtesës kundërciklike të kapitalit në përputhje me pikën 3 të këtij neni.
5. Kuadri udhëzues i normës së shtesës kundërciklike të kapitalit i përmendur në pikën 3 të këtij neni duhet të pasqyrojë, në një mënyrë gjithëpërfshirëse, ciklin e kreditit dhe rreziqet për shkak të rritjes së tepërt të kredisë në Republikën e Shqipërisë dhe merr në konsideratë veçoritë e ekonomisë shqiptare. Kuadri udhëzues duhet të bazohet në shmangien e raportit të kredisë ndaj Prodhimit të Brendshëm Bruto nga prirja e tij afatgjatë, duke konsideruar, ndër të tjera:
a) një tregues të rritjes së nivelit të kredisë brenda Republikës së Shqipërisë dhe, në veçanti, një tregues që pasqyron ndryshimet në raportin e kredisë së dhënë në Republikën e Shqipërisë ndaj Prodhimit të Brendshëm Bruto;
b) tregues të tjerë plotësues të formës sasiore ose cilësorë, siç përcaktohen nga Banka e Shqipërisë;
c) çdo udhëzim aktual të nxjerrë nga Bordi Evropian i Rrezikut Sistemik mbi matjen dhe llogaritjen e shmangies nga prirja afatgjatë të raportit të kredisë ndaj Prodhimit të Brendshëm Bruto dhe analizën e kuadrit udhëzues për shtesën kunderciklike të kapitalit. 
6. Banka e Shqipërisë vlerëson intensitetin e rrezikut sistemik prej ciklit financiar ose të kredisë dhe përshtatshmërinë e normës së shtesës kundërciklike të kapitalit për Republikën e Shqipërisë në bazë tremujore, përcakton ose përshtat nivelin e shtesës kundërciklike të kapitalit dhe nëse është e nevojshme, miraton aktet nënligjore përkatëse duke marrë në konsideratë:
a) kuadrin udhëzues të përmendur në pikat 2 dhe 3 të këtij neni;
b) çdo udhëzim aktual të nxjerre nga Bordi Evropian i Rrezikut Sistemik mbi njohjen dhe përcaktimin e normës së shtesës kundërciklike të kapitalit dhe çdo rekomandim të lëshuar nga ai bord mbi përcaktimin e normës së shtesës kunderciklike të kapitalit; dhe
c) variabla të tjerë që Banka e Shqipërisë i konsideron të rëndësishëm për adresimin e rrezikut  sistemik prej ciklit financiar ose të kredisë.
7. Banka e Shqipërisë përcakton nivelin e normës se shtesës kundërciklike të kapitalit, të shprehur si përqindje e totalit të ekspozimeve ndaj rrezikut, midis 0 për qind dhe 2.5 për qind, të kalibruar në hapa prej 0.25 pikësh përqindjeje ose shumëfisha të 0.25 pikë përqindjeje.
8. Si përjashtim ndaj pikës 7 të këtij neni, Banka e Shqipërisë mund të vendosë nivelin e normës së shtesës kundërciklike të kapitalit mbi 2.5 për qind të shumës totale të ekspozimeve ndaj rrezikut, kur kjo justifikohet në bazë të vlerësimit të përmendur në pikën 6 të këtij neni. Ky nivel i normës së shtesës kundërciklike të kapitalit zbatohet për llogaritjen e shtesës kundërciklike të kapitalit që është specifike për institucionin e kreditit në përputhje me nenin 236 të këtij ligji.
9. Kur kushtet financiare dhe zhvillimet e kredisë mbështesin një cikël financiar që po rritet me ritme të qëndrueshme, në mënyrë të ngjashme me rritjen e ekonomisë dhe ku nivelet e rrezikut sistemik nuk janë të larta, Banka e Shqipërisë mund të vendosë dhe të mbajë nivelin e normës së shtesës kundërciklike të kapitalit, të shprehur si përqindje e shumës totale të ekspozimeve ndaj rrezikut, në një nivel asnjanës që e merr vlerën në intervalin 0.75 për qind dhe 1.75 për qind. Vlera konkrete e nivelit asnjanës të normës së shtesës kunderciklike të kapitalit dhe çdo ndryshim i tij, përcaktohet me akt nënligjor nga Banka e Shqipërisë. Rishikimi i vlerës së nivelit asnjanës të normës së shtesës kundërciklike të kapitalit bëhet të paktën një herë në 5 vjet.


Neni 231
Fillimi i zbatimit ose rritja e normës kundërciklike të kapitalit

1. Kur Banka e Shqipërisë vendos nivelin e normës së shtesës kundërciklike të kapitalit mbi 0 (zero) për qind për herë të parë, ose kur më pas, e rrit nivelin ekzistues të normës së shtesës kundërciklike të kapitalit, ajo vendos gjithashtu datën nga e cila duhet të zbatohet kjo normë e rritur, për qëllimin e llogaritjes së shtesës kundërciklike të kapitalit.
2. Data e përcaktuar sipas pikës 1, të këtij neni nuk duhet të jetë më vonë se 12 muaj pas njoftimit të përmendur në nenin 233, të këtij ligji.
3. Si përjashtim ndaj pikës 2, të këtij neni, kur justifikohet në bazë të rrethanave të jashtëzakonshme, Banka e Shqipërisë mund të caktojë datën e zbatimit më afër se 12 muaj pas shpalljes së rritjes së normës së shtesës kundërciklike të kapitalit në përputhje me nenin 233 të këtij ligji.

Neni 232
Ulja ose anulimi i normës së shtesës kundërciklike të kapitalit

1. Nëse Banka e Shqipërisë ul nivelin ekzistues të normës së shtesës kundërciklike të kapitalit ose e çliron atë, në njoftimin e përmendur në nenin 233 të këtij ligji, ajo përcakton gjithashtu periudhën gjatë së cilës nuk pritet rritje e normës së shtesës kundërciklike të kapitalit.
2. Periudha e përmendur në pikën 1 të këtij neni nuk e detyron dhe as e kufizon Bankën e Shqipërisë rreth vendimeve të mëtejshme mbi nivelin e normës së shtesës kundërciklike të kapitalit.
3. Ulja ose çlirimi i shtesës kundërciklike të kapitalit sipas paragrafit 1, hyn në fuqi menjëherë. Banka e Shqipërisë mund të shoqërojë çlirimin e shtesës kundërciklike të kapitalit,  me kërkesa ndaj institucioneve të kreditit për përdorimin e kapitalit që çlirohet. 


Neni 233
Shpallja e normës së shtesës kunderciklike te kapitalit për Republikën e Shqipërisë

1. Banka e Shqipërisë publikon vendimin mbi shtesën kundërciklike të kapitalit për Republikën e Shqipërisë, në faqen e saj të internetit. Njoftimi në faqen e internetit duhet të përfshijë të paktën informacionin e mëposhtëm:
a) nivelin e normës së zbatueshme të shtesës kundërciklike të kapitalit;
b) raportin përkatës të kredisë ndaj Prodhimit të Brendshëm Bruto dhe shmangien e tij nga prirja afatgjatë;
c) elementët e tjerë të kuadrit udhëzues të normës së shtesës kundërciklke të kapitalit, të përmendur në nenin 230, pikat 4 dhe 5 të këtij ligji;
d) një arsyetim për atë normë të shtesës kundërciklike të kapitalit;
e) datën nga e cila institucionet e kreditit duhet të aplikojnë normën e rritur të shtesës kundërciklike të kapitalit për qëllimet e llogaritjes së shtesës kundërciklike të kapitalit në rastet kur Banka e Shqipërisë vendos për rritje të kësaj norme;
f) kur data e përmendur në shkronjën “e”  të kësaj pike është më pak se 12 muaj pas datës së njoftimit sipas këtij paragrafi, një referencë për rrethanat e jashtëzakonshme që justifikojnë atë afat më të shkurtër për zbatimin e këtij vendimi; dhe
g) kur norma e shtesës kundërciklike të kapitalit zvogëlohet, periudhën gjatë së cilës nuk pritet rritje e normës së shtesës kundërciklike të kapitalit, së bashku me një justifikim shoqërues;

2. Banka e Shqipërisë ndërmerr të gjitha hapat e arsyeshëm për të koordinuar kohën e njoftimit të përmendur në pikën 1, të këtij neni me kohën e njoftimeve nga autoritetet e caktuara nga shtetet e tjera anëtare.
3. Banka e Shqipërisë njofton Bordin Evropian të Rrezikut Sistemik për çdo ndryshim të normës së shtesës kundërciklike të kapitalit dhe për informacionin e specifikuar në pikën 1, të këtij neni.

Neni 234
Njohja e normës së shtesës kundërciklike të kapitalit mbi 2.5 për qind

1. Kur një autoritet i caktuar i një shteti anëtar, ose i një vendi të tretë, ka vendosur një normë të shtesës kundërciklike të kapitalit mbi 2.5 për qind të shumës totale të ekspozimeve ndaj rrezikut, Banka e Shqipërisë mund të marrë një vendim për ta njohur atë normë të shtesës kundërciklike të kapitalit për qëllimet e llogaritjes së shtesës kundërciklike të kapitalit.
2. Kur Banka e Shqipërisë merr një vendim për të njohur normën e përmendur në pikë 1, të këtij neni, ajo e publikon atë vendim në faqen e saj të internetit. Njoftimi në faqen e internetit duhet të përfshijë të paktën informacionin e mëposhtëm:
a) nivelin e normës së zbatueshme të shtesës kundërciklike të kapitalit
b) vendin në të cilin zbatohet norma e përmendur në pikën 1, të këtij neni;
c) kur norma e shtesës kundërciklike të kapitalit rritet, datën nga e cila institucionet e kreditit duhet të aplikojnë atë normë të rritur të shtesës kundërciklike të kapitalit për qëllime të llogaritjes së shtesës kundërciklike të kapitalit; dhe
d) kur data e përmendur në shkronjën “c” të kësaj pike është më pak se 12 muaj pas datës së njoftimit sipas këtij paragrafi, një referencë për rrethanat e jashtëzakonshme që justifikojnë atë afat më të shkurtër për zbatim.
3. Vendimi i përmendur në pikën 1 të këtij neni duhet të përmbajë normën e shtesës kundërciklike të kapitalit, vendin për të cilin zbatohet kjo normë dhe datën nga e cila do të zbatohet.

Neni 235
Vendimi për normat e shtesës kundërciklike të kapitalit të vendeve të treta

1.	Për qëllime të llogaritjes së shtesës kundërciklike të kapitalit për institucionet e kreditit për ekspozimet e vendosura në vendet e treta, Banka e Shqipërisë mund të marrë një vendim mbi:
a) një normë të shtesës kundërciklike të kapitalit për një vend të tretë ku një normë e shtesës kundërciklike të kapitalit nuk është vendosur dhe publikuar nga autoriteti përkatës i vendit të tretë për atë vend; dhe
b) kur një normë e shtesës kundërciklike të kapitalit është vendosur dhe publikuar nga autoriteti përkatës i vendit të tretë për atë vend, një normë të ndryshme të shtesës kundërciklike të kapitalit për atë vend të tretë nëse konsideron në mënyrë të arsyeshme se norma e shtesës kundërciklike të kapitalit e vendosur nga autoriteti përkatës i vendit të tretë nuk është e përshtatshme për të mbrojtur ato institucione krediti nga rreziqet e rritjes së tepërt të kredisë në atë vend.
2.	Në rastin e përmendur në pikën 1, shkronja “b” të këtij neni, Banka e Shqipërisë nuk vendos një normë të shtesës kundërciklike të kapitalit nën nivelin e vendosur nga autoriteti përkatës i vendit të tretë, përveçse nëse ajo normë e shtesës kundërciklike të kapitalit tejkalon 2.5 për qind, të shprehur si përqindje e shumës totale të ekspozimit ndaj rrezikut.
3.	Kur Banka e Shqipërisë përcakton një normë të shtesës kundërciklike të kapitalit për një vend të tretë në përputhje me pikat 1 ose 2 të këtij neni, e cila është më e lartë se norma ekzistuese e shtesës kundërciklike të kapitalit të vendosur nga autoriteti përkatës i vendit të tretë, Banka e Shqipërisë vendos datën nga e cila duhet të zbatohet kjo normë e shtesës kundërciklike të kapitalit për qëllimet e llogaritjes së shtesës kundërciklike të kapitalit.
4. Data e përmendur në pikën 3, të këtij neni është 12 muaj pas datës kur është shpallur norma e rritur e shtesës kundërciklike të kapitalit në përputhje me pikën 6 të këtij neni.
5. Si përjashtim ndaj pikës 4, të këtij neni, kur justifikohet në bazë të rrethanave të jashtëzakonshme, Banka e Shqipërisë mund të caktojë datën e përmendur në  pikën  3, të këtij neni me afër se 12 muaj nga data e shpalljes së normës së rritur të shtesës kundërciklike të kapitalit në përputhje me pikën 6 të këtij neni.
6. Banka e Shqipërisë publikon vendimin mbi normën e shtesës kundërciklike të kapitalit për një vend të tretë të vendosur sipas pikave 1 ose 2, të këtij neni në faqen e saj të internetit. Njoftimi në faqen e internetit duhet të përfshijë të paktën informacionin e mëposhtëm:
a) nivelin e normës së shtesës kundërciklike të kapitalit dhe vendin e tretë për të cilin zbatohet;
b) një justifikim për atë normë te shtesës kundërciklike te kapitalit;
c) kur norma e shtesës kundërciklike të kapitalit vendoset mbi 0 për qind për herë të parë ose rritet, datën nga e cila institucionet e kreditit duhet të aplikojnë atë normë të rritur te shtesës kundërciklike të kapitalit për qëllime të llogaritjes së shtesës kundërciklike të kapitalit; dhe
d) kur data e përmendur në shkronjën “c” të kësaj pike është më pak se 12 muaj pas datës së shpalljes sipas këtij paragrafi, një shpjegim për rrethanat e jashtëzakonshme që justifikojnë atë afat më të shkurtër për zbatim.
7.	Vendimi i përmendur në pikën 6, të këtij neni duhet të përmbajë normën e shtesës kundërciklike dhe datën nga e cila do të zbatohet.
8.	Kur njeh normën e shtesës kundërciklike të kapitalit të përmendur në nenin 234 të këtij ligji, si dhe gjatë vendosjes për nivelin e normës së shtesës kundërciklike të përmendur në këtë nen, Banka e Shqipërisë merr në konsideratë rekomandimet e Bordit Evropian të Rrezikut Sistemik.

Neni 236
Llogaritja e normës së shtesës kundërciklike të kapitalit specifike për institucionin

1. Një institucion krediti duhet të llogarisë normën e shtesës kundërciklike të kapitalit që është specifike për institucionin si mesataren e ponderuar të normave të shtesës kundërciklike të kapitalit që janë vendosur dhe publikuar për Republikën e Shqipërisë, shtetet anëtare dhe vendet e treta ku ndodhen ose zbatohen ekspozimet përkatëse të kreditit të institucionit të kreditit në përputhje me nenin 235, të këtij ligji.
2. Për qëllimet e  pikës 1 të këtij neni, një institucion krediti siguron të dhëna të mjaftueshme të normave të zbatueshme të shtesës kundërciklike të kapitalit për vendet ku ndodhen ekspozimet e tij përkatëse të kreditit dhe vendos procedura për një përditësim të rregullt të këtyre të dhënave.
3. Banka e Shqipërisë përcakton metodologjinë për identifikimin e vendndodhjes gjeografike të ekspozimeve përkatëse të kreditit.
4. Banka e Shqipërisë ka të drejtë të miratojë akte nënligjore për të rregulluar më tej metodën e llogaritjes së normës së shtesës kundërciklike të kapitalit specifike për institucionin, të përmendur në pikën 1, të këtij neni.

Neni 237
Zbatimi i normës së shtesës kundërciklike të kapitalit mbi 2.5 për qind

1. Nëse, në përputhje me nenin 234, pika 2 e këtij ligji, Banka e Shqipërisë përcakton një normë të shtesës kundërciklike të kapitalit mbi 2.5 për qind të shumës totale të ekspozimit ndaj rrezikut, institucionet e kreditit duhet të zbatojnë atë normë të shtesës kundërciklike të kapitalit për ekspozimet përkatëse të kreditit të vendosura në Republikën e Shqipërisë për qëllime të llogaritjes së normës së shtesës kundërciklike të kapitalit që është specifike për institucionin, të përmendur në nenin 236, të këtij ligji. 
2. Nëse autoriteti përgjegjës i një shteti anëtar ose i një vendi të tretë, përcakton një normë të shtesës kundërciklike të kapitalit mbi 2.5 për qind të shumës totale të ekspozimeve ndaj rrezikut, për qëllime të llogaritjes së normës së shtesës kundërciklike të kapitalit që është specifike për institucionin të përmendur në nenin 236, të këtij ligji, institucionet e kreditit zbatojnë sa vijon për ekspozimet përkatëse të kreditit të vendosura në atë shtet:
a) një normë të shtesës kundërciklike të kapitalit prej 2.5 për qind të shumës totale të ekspozimeve ndaj rrezikut, nëse Banka e Shqipërisë nuk e ka njohur normën e shtesës kundërciklike të kapitalit mbi 2.5 për qind në përputhje me nenin 234, të këtij ligji;
b) normën e shtesës kundërciklike të kapitalit të vendosur nga autoriteti përkatës i shtetit anëtar ose i një vendi të tretë , nëse Banka e Shqipërisë e ka njohur atë normë të shtesës kundërciklike të kapitalit në përputhje me nenin 234, të këtij ligji.
3. Një institucion krediti zbaton normën e shtesës kundërciklike të kapitalit të përmendur në pikat 1 dhe 2 të këtij neni në llogaritjen e normës së shtesës kunderciklike të kapitalit specifike për institucionin të përmendur në nenin 236, të këtij ligji për qëllimet e llogaritjes së elementeve të kapitalit të konsoliduar që lidhet me atë institucion krediti.

Neni 238
Fillimi i zbatimit të normës së shtesës kundërciklike të kapitalit në llogaritjen e normës së shtesës kundërciklike të kapitalit specifike për institucionin e kreditit

1. Nëse norma e shtesës kundërciklike të kapitalit për Republikën e Shqipërisë dhe një shtet anëtar rritet, kjo normë zbatohet në llogaritjen e normës së shtesës kundërciklike të kapitalit që është specifike për institucionin e kreditit siç parashikohet në nenin 236, të këtij ligji nga data e specifikuar në vendimin e publikuar të përmendur në nenin 233, pika 1, shkronja “e”  të këtij ligji ose në vendimin e publikuar të përmendur në nenin 234, pika 2, shkronja “c”  të këtij ligji.
2. Nëse norma e shtesës kundërciklike të kapitalit për një vend të tretë rritet, kjo normë zbatohet në llogaritjen e normës së shtesës kundërciklike të kapitalit që është specifike për institucionin siç parashikohet në nenin 236, të këtij ligji, 12 muaj pas datës në të cilën një ndryshim në normën e shtesës kundërciklike të kapitalit është njoftuar nga autoriteti përkatës i vendit të tretë, edhe në rastet kur ky autoritet kërkon që institucionet e kreditit të licencuara në atë vend të tretë të zbatojnë ndryshimin brenda një periudhe më të shkurtër.
3. Për qëllimet e pikës 2 të këtij neni, një ndryshim në normën e shtesës kundërciklike të kapitalit për një vend të tretë konsiderohet i shpallur në datën kur ai publikohet nga autoriteti përkatës i vendit të tretë në përputhje me legjislacionin e vendit të tretë.
4. Si përjashtim ndaj pikës 2, të këtij neni, kur norma e shtesës kundërciklike të kapitalit rritet dhe kur Banka e Shqipërisë përcakton normën e shtesës kundërciklike të kapitalit për një vend të tretë në përputhje me nenin 235, pikat 1 dhe 2, të këtij ligji ose kur ajo njeh normën e shtesës kundërciklike të kapitalit për një vend të tretë në përputhje me nenin 234, të këtij ligji, ajo normë e shtesës kundërciklike të kapitalit zbatohet në llogaritjen e normës së shtesës kundërciklike të kapitalit që është specifike për institucionin e kreditit, siç përmendet në nenin 236, të këtij ligji, nga data e specifikuar në vendimin e publikuar të përmendur në nenin 234, pika 2, shkronja “c”  ose nenin 235, pika 6 të këtij ligji.
5. Kur norma e shtesës kundërciklike të kapitalit zvogëlohet, ajo normë e shtesës kundërciklike të kapitalit zbatohet në llogaritjen e normës së shtesës kundërciklike të kapitalit që është specifike për institucionin e kreditit, të përmendur në nenin 236, të këtij ligji, që nga data e publikimit të vendimit për uljen e asaj norme.

SEKSIONI 3
Masat për ruajtjen e kapitalit

Neni 239
Kufizimet në shpërndarje

1. Një institucion krediti që përmbush kërkesën për shtesën e kombinuar të kapitalit nuk duhet të bëjë një pagese shpërndarjeje në lidhje me kapitalin bazë të nivelit të parë në një masë që ul kapitalin bazë të nivelit të parë deri në një nivel të tillë që nuk mundëson përmbushjen e shtesës së kombinuar të kapitalit.
2. Një institucion krediti që nuk arrin të përmbushë kërkesën për shtesën e kombinuar të kapitalit, duhet të llogarisë vlerën maksimale të shpërndarjes (MDA) në përputhje me aktet nënligjore të përmendura në pikën 10 të këtij neni dhe, pa vonesë, duhet të njoftojë Bankën e Shqipërisë për këtë vlerë.
3. Institucioni i kreditit i përmendur në pikën 2 të këtij neni nuk duhet të ndërmarrë asnjë nga veprimet e mëposhtme para se të ketë llogaritur vlerën maksimale të shpërndarjes:
a) të kryejë një pagesë shpërndarjeje në terma të kapitalit bazë të nivelit të parë;
b) të krijojë një detyrim për të paguar përfitime pensionale të posaçme ose të paguajë shpërblime me strukturë të ndryshueshme nëse detyrimi për të paguar është krijuar në një kohë kur institucioni nuk arriti të përmbushë kërkesën për shtesën e kombinuar të kapitalit; dhe
c) të kryejë pagesa për instrumentet e kapitalit shtesë të nivelit të parë.
4. Për qëllimet e pikave 1 dhe 3 të këtij neni, një pagesë shpërndarjeje në lidhje me kapitalin bazë të nivelit të parë përfshin sa vijon:
a) një pagesë të dividendëve në para;
b) një shpërndarje të aksioneve bonus të paguara plotësisht ose pjesërisht ose të instrumenteve të tjera të kapitalit, të cilat referohen në shkronjën “a”, të paragrafit (65), të pikës 1, të nenit 3, të  këtij ligji;
c) një blerje nga një institucion krediti i aksioneve të veta ose i instrumenteve të tjerë të kapitalit, të cilat referohen në shkronjën “a”, të paragrafit (65), të pikës 1, të nenit 3, të  këtij ligji;
d) një ripagim të shumave të paguara në lidhje me instrumentet e kapitalit, të cilat referohen në shkronjën “a”, të paragrafit (65), të pikës 1, të nenit 3, të  këtij ligji; dhe
e) një shpërndarje të elementeve të tjerë, ku përfshihen llogaritë për primet mbi aksionet, të ardhurat e mbajtura, të ardhurat e tjera gjithë përfshirëse të akumuluara, dhe rezervat e tjera, të cilat referohen në shkronjat “b” deri në “f”, të paragrafit (65), të pikës 1, të nenit 3, të  këtij ligji.
5.	Një institucion krediti që nuk arrin të përmbushë kërkesën për shtesën e kombinuar të kapitalit të paktën në shumën e përcaktuar në këtë ligj nuk duhet të shpërndajë më shumë sesa vlera maksimale e shpërndarjes e llogaritur në përputhje me pikën 2 të këtij neni përmes ndonjë veprimi të përmendur në pikën 3 të këtij neni apo të ndonjë tjetri të ngjashëm dhe që ka të njëjtin efekt.
6.	Një institucion krediti që përmbush kërkesën për shtesën e kapitalit që lidhet me raportin e levës financiare siç përcaktohet në përputhje me një vendim të miratuar nga Banka e Shqipërisë, ose në përputhje me nenin 127 të këtij ligji, nuk duhet të bëjë një pagese shpërndarjeje në terma të kapitalit të nivelit të parë në një masë që do të ulte kapitalin e nivelit të parë në një nivel ku kërkesa për shtesën e kapitalit për raportin e levës financiare nuk përmbushet më tej.
7.	Një institucion krediti që nuk arrin të përmbushë kërkesën për shtesë kapitali për raportin e levës financiare duhet të llogarisë vlerën maksimale të shpërndarjes të lidhur me raportin e levës financiare në përputhje me aktet nënligjore të përmendura në pikën 10 të këtij neni dhe, pa vonesë, duhet të njoftojë Bankën e Shqipërisë për atë vlerë maksimale të shpërndarjes.
8.	Institucioni i kreditit i përmendur në pikën 7 të këtij neni nuk duhet të ndërmarrë asnjë nga veprimet e mëposhtme para se të ketë llogaritur vlerën maksimale të shpërndarjes:
a) të kryejë një shpërndarje në lidhje me kapitalin bazë të nivelit të parë;
b) të krijojë një detyrim për të paguar përfitime pensionale të posaçme ose të paguajë shpërblime me strukture të ndryshueshme nëse detyrimi për të paguar është krijuar në një kohë kur institucioni i kreditit nuk arriti të përmbushë kërkesën për shtesën e kapitalit të raportit të levës financiare të përmendur në pikën 6 të këtij neni; dhe
c) të bëjë pagesa për instrumentet e kapitalit shtesë të nivelit të parë.
9.	Kur një institucion krediti nuk arrin të përmbushë ose tejkalojë kërkesën e tij për nivelin e shtesës së kapitalit për raportin e levës financiare, ai nuk duhet të shpërndajë më shumë sesa vlera maksimale e shpërndarjes e lidhur me raportin e borxhit, e llogaritur në përputhje me aktet nënligjore të përmendura në pikën 10 të këtij neni, nëpërmjet ndonjë veprimi të përmendur në pikën 8 të këtij neni apo të ndonjë tjetri të ngjashëm dhe që ka të njëjtin efekt.
10.	Banka e Shqipërisë miraton akte nënligjore për të rregulluar më tej metodën e llogaritjes së vlerës maksimale të shpërndarjes dhe vlerës maksimale të shpërndarjes të lidhur me raportin e levës financiare.

Neni 240
Mospërmbushja e kërkesës për shtesën e kombinuar të kapitalit

Një institucion nuk arrin të përmbushë kërkesën e shtesave të kombinuara të kapitalit për qëllime të nenit 239 në rastet kur ai nuk ka fonde të veta në nivelin dhe në cilësinë e nevojshme për të përmbushur  njëkohësisht kërkesën e shtesave të kombinuara dhe secilën nga kërkesat e mëposhtme në: 
(a) shkronjën "a", pika 3, të nenit 126, të këtij ligji dhe kërkesën për fonde të veta shtesë që adreson rreziqe të tjera përveç rrezikut të levës financiare të tepërt të përcaktuar në shkronjën "a" të pikës 1 të nenit 187 të këtij ligji; 
(b) shkronjën "b", pika 3, të nenit 126, të këtij ligji dhe kërkesën për fonde të veta shtesë që adreson rreziqe të tjera përveç rrezikut të levës financiare të tepërt të përcaktuar në shkronjën "a" të pikës 1 të nenit 187 të këtij ligji; 
(c) shkronjën "c", pika 3, të nenit 126 të këtij ligji dhe kërkesën për fonde të veta shtesë që adreson rreziqe të tjera përveç rrezikut të levës financiare të tepërt të përcaktuar në shkronjën "a" të pikës 1 të nenit 187 të këtij ligji. 

Sipas kuptimit të nenit 239, pikat 1 deri në 5 të këtij ligji, një institucion krediti konsiderohet se nuk arrin të përmbushë kërkesën për shtesën e kombinuar të kapitalit kur nuk ka fonde të veta në një shumë dhe me cilësinë e nevojshme për të përmbushur në të njëjtën kohë kërkesën e shtesës së kombinuar të kapitalit dhe secilën nga kërkesat e mëposhtme:
- një raport të kapitalit bazë të nivelit të parë prej 4.5 për qind  siç përcaktohet në nenin 126, pika 3, shkronja "a", të këtij ligji ose një nivel më të lartë siç përcaktohet nga një akt nënligjor i Bankës së Shqipërisë dhe kërkesën për fondet e veta shtesë të vendosur nga Banka e Shqipërisë sipas nenit 188 të këtij ligji, e përdorur për të mbuluar rreziqe të tjera përveç rrezikut të levës financiare të tepërt;
– një raport të kapitalit të nivelit të parë prej 6 për qind siç përcaktohet në nenin 126, pika 3, shkronja "b"  të këtij ligji ose një nivel më të lartë, siç përcaktohet nga një akt nënligjor i Bankës së Shqipërisë, dhe kërkesën për fondet e veta shtesë të vendosur nga Banka e Shqipërisë sipas nenit 188 të këtij ligji, e përdorur për të mbuluar rreziqe të tjera përveç rrezikut të levës financiare të tepërt; dhe
– një raport të kapitalit total prej 8 për qind  siç përcaktohet në nenin 126, pika 3, shkronja "c", të këtij ligji ose një nivel më të lartë, siç përcaktohet nga një akt nënligjor i Bankës së Shqipërisë, dhe kërkesën për fondet e veta shtesë të vendosur nga Banka e Shqipërisë sipas nenit 188 të këtij ligji, e përdorur për të mbuluar rreziqe të tjera përveç rrezikut të levës financiare të tepërt.

Neni 241
Mospërmbushja e kërkesës për shtesën e kapitalit për raportin e levës financiare

Sipas kuptimit të nenit 239, pikat 6 deri në 9 të këtij ligji, një institucion krediti konsiderohet se nuk arrin të përmbushë kërkesën për shtesën e kapitalit për raportin e levës financiare kur nuk ka fonde të veta në një shumë dhe cilësi të nevojshme për të përmbushur në të njëjtën kohë kërkesën për shtesën e kapitalit për raportin e levës financiare sipas nenit 127 dhe secilën nga kërkesat e mëposhtme:
· një raport të levës financiare prej 3 për qind siç përcaktohet në nenin 126, pika 3, shkronja "d" e këtij ligji ose një nivel më të lartë siç përcaktohet nga një akt nënligjor i Bankës së Shqipërisë, dhe kërkesën për fonde të veta shtesë të vendosur nga Banka e Shqipërisë sipas nenit 188 të këtij ligji, e përdorur për të mbuluar rrezikun e levës së tepërt financiare; dhe
· në rast se institucioni i kreditit është një G-SII, një shtesë të kapitalit për raportin e levës financiare deri në 3 për qind  siç përcaktohet në nenin 126 , pika 3, shkronja "d" të këtij ligji ose një nivel më të lartë siç përcaktohet nga një akt nënligjor i Bankës së Shqipërisë dhe kërkesën për fonde të veta shtese të vendosur nga Banka e Shqipërisë sipas nenit 188 të këtij ligji, e përdorur për të mbuluar rrezikun e levës së tepërt financiare.

Neni 242
Pagesat që iu nënshtrohen kufizimeve në shpërndarje

Kufizimet në shpërndarje të vendosura nga neni 239, i këtij ligji zbatohen vetëm për pagesat që rezultojnë në një ulje të kapitalit bazë të nivelit të parë ose në një ulje të fitimeve, dhe ku një pezullim i pagesës ose një mospagesë nuk përbën një ngjarje dështimi ose një kusht për fillimin e procedurave sipas dispozitave të këtij ligji dhe rregulloreve të tjera që rregullojnë regjimet e falimentimit dhe/ose ndërhyrjes së jashtëzakonshme të zbatueshme për institucionin e kreditit.
Neni 243
Shpërndarjet në rast të mospërmbushjes kërkesës për shtesën e kombinuar të kapitalit dhe të shtesës së kapitalit për raportin e levës financiare

1. Një institucion krediti që nuk arrin të përmbushë kërkesën për shtesën e kombinuar të kapitalit ose kërkesën e kapitalit për raportin e levës financiare dhe synon të shpërndajë çdo fitim të tij të shpërndarshëm ose të ndërmarrë një veprim të përmendur në nenin 239, pikat 3 deri në 7 të këtij ligji, duhet të njoftojë Bankën e Shqipërisë paraprakisht dhe të japë informacionin e mëposhtëm:
a) shumën e kapitalit të mbajtur nga institucioni i kreditit, të ndarë si më poshtë:
i. kapitali baze i nivelit të parë,
ii. kapitali shtesë i nivelit të parë,
iii. kapitali i nivelit të dytë;
b) shumën e fitimeve të tij të ndërmjetme dhe të fund vitit;
c) vlerën maksimale të shpërndarjes të llogaritur në përputhje me nenin 239, pikat 2, 6 dhe 10 të këtij ligji;
d) shumën e fitimeve të shpërndarshme që synon të ndajë sipas zërave të mëposhtëm:
i. pagesave të dividendëve,
ii. riblerjeve të aksioneve,
iii. pagesave për instrumente të kapitalit shtesë të nivelit të parë,
iv. pagesave të shpërblimit me strukturë të ndryshueshme ose përfitime pensionale të posaçme, duke krijuar një detyrim të ri për të paguar, ose pagesë në përputhje me një detyrim për të paguar të krijuar në një kohë kur institucioni i kreditit nuk arriti të përmbushë kërkesat për shtesën e kombinuar të kapitalit,
v. çdo lloj tjetër pagese me ndikim të ngjashëm në kapitalin e nivelit të parë.
2. Një institucion krediti duhet të krijojë dhe të mirëmbajë marrëveshje për të siguruar që vlera e fitimeve të shpërndarshme, vlera maksimale e shpërndarjes dhe vlera maksimale e shpërndarjes që lidhet me raportin e levës financiare llogariten me saktësi, dhe duhet të jetë në gjendje ta demonstrojë këtë saktësi tek Banka e Shqipërisë sipas kërkesës së saj.

Neni 244
Plani i ruajtjes së kapitalit

1. Një institucion krediti që nuk arrin të përmbushë kërkesën për shtesën e kombinuar të kapitalit ose për shtesën e kapitalit për raportin e levës financiare duhet të përgatisë një plan ruajtjeje të kapitalit dhe ta paraqesë atë në Bankën e Shqipërisë jo më vonë se 5 ditë pune pasi të ketë identifikuar mospërmbushjen e kërkesës.
2. Si përjashtim nga pika 1, të këtij neni, Banka e Shqipërisë mundet, me kërkesë të një institucioni krediti, t’i japë atij institucioni një afat kohor prej 10 ditësh pune për të paraqitur një plan ruajtjeje të kapitalit, duke marrë parasysh madhësinë dhe kompleksitetin e aktiviteteve të institucionit të kreditit.
3. Plani i ruajtjes së kapitalit duhet të përfshijë sa vijon:
a) vlerësimet e të ardhurave dhe shpenzimeve dhe një bilanc të parashikuar;
b) masat për të rritur raportet e kapitalit të institucionit të kreditit;
c) një plan dhe afat kohor për rritjen e fondeve të veta me qëllim përmbushjen e plotë të kërkesës për shtesën e kombinuar të kapitalit.
4. Banka e Shqipërisë mund të kërkojë çdo informacion tjetër që e konsideron të nevojshëm për të kryer vlerësimin sipas pikës 5, të këtij neni.
5. Banka e Shqipërisë vlerëson planin e ruajtjes së kapitalit dhe e miraton atë vetëm nëse konsideron se plani, nëse zbatohet, do të kishte gjasa të arsyeshme të kursente ose të mblidhte kapital të mjaftueshëm për t'i mundësuar institucionit të kreditit të përmbushë kërkesën për shtesën e kombinuar të kapitalit brenda një periudhe që Banka e Shqipërisë e konsideron të përshtatshme.
6. Nëse Banka e Shqipërisë nuk e miraton planin e ruajtjes së kapitalit në përputhje me pikën 5, të këtij neni, ajo vendos një nga ose të dyja masat vijuese:
a) kërkon që institucioni i kreditit të rrisë fondet e veta në nivele të caktuara brenda periudhave të caktuara;
b) ushtron kompetencat e saj sipas nenit 187, të këtij ligji për të vendosur kufizime më të rrepta në shpërndarje sesa ato të kërkuara nga nenet 239, 240, 241, 242 dhe 243 të këtij ligji.
7. Kur një institucion krediti synon të marrë masa të tjera për të rritur raportet e tij të kapitalit, dhe/ose të ndryshojë afatin kohor për rritjen e fondeve të veta nga plani i miratuar i ruajtjes së kapitalit, ai njofton Bankën e Shqipërisë për këtë dhe paraqet një plan të ndryshuar të ruajtjes së kapitalit.
8. Banka e Shqipërisë vlerëson dhe miraton planin e ndryshuar të ruajtjes së kapitalit në përputhje me pikën 5, të këtij neni.

Neni 245
Masat e ruajtjes së kapitalit në rast se kërkesa për shtesën e kombinuar të kapitalit dhe e shtesës së kapitalit për raportin e levës financiare nuk përmbushen në bazë të konsoliduar

1. Një institucion krediti mëmë në Republikës së Shqipërisë dhe një institucion krediti mëmë i BE-së që ka selinë qendrore në Republikën e Shqipërisë, që përmbush kërkesën për shtesën e kombinuar të kapitalit në bazë individuale, por nuk përmbush kërkesën për shtesën e kombinuar të kapitalit që lidhet me grupin e institucioneve të kreditit në Republikën e Shqipërisë në bazë të konsoliduar, do të zbatojnë:
a) nenet 239, 240, 241 ,242 dhe 243 të këtij ligji mutatis mutandis në bazë individuale; dhe
b) nenin 244 të këtij ligji mutatis mutandis në bazë të konsoliduar për një grup institucionesh krediti në Republikën e Shqipërisë.
2. Një institucion krediti mëmë i Republikës së Shqipërisë dhe një institucion krediti mëmë i BE-së që ka selinë qendrore në Republikën e Shqipërisë, që nuk përmbush kërkesën për shtesën e kombinuar të kapitalit që zbatohet për të në bazë individuale, ose një kërkesë të tillë në bazë të konsoliduar në lidhje me grupin e institucioneve të kreditit në Republikën e Shqipërisë në bazë të konsoliduar, zbaton:
a) nenet 239, 240, 241, 242 dhe 243 të këtij ligji, në mënyrë që vlera maksimale e shpërndarjes të konsiderohet më e ulëta nga shumat e mëposhtme:
i. shuma e llogaritur duke zbatuar nenin 239 të këtij ligji; ose
ii. shuma e llogaritur duke zbatuar pikën 1, shkronja “a” të këtij neni.
b) nenin 244 të këtij ligji, mutatis mutandis, në bazë të konsoliduar për një grup institucionesh krediti në Republikën e Shqipërisë. 
3. Si përjashtim nga neni 244, i këtij ligji, një anëtar i një grupi institucionesh krediti në Republikën e Shqipërisë që nuk arrin të përmbushë kërkesën për shtesën e kombinuar të kapitalit në baza individuale nuk është i detyruar të krijojë një plan ruajtjeje të kapitalit në rastet e përmendura në pikat 1 dhe 2 të këtij neni, por një institucion krediti mëmë i Republikës së Shqipërisë dhe një institucion krediti mëmë i BE-së që ka selinë qendrore në Republikën e Shqipërisë duhet të krijojë një plan ruajtjeje të kapitalit të përmendur në pikën 1, shkronja “b” dhe pikën 2 shkronja “b”, të këtij neni, në mënyrë që ai të përmbajë të paktën planet e ruajtjes së kapitalit të anëtarëve të një grupi institucionesh krediti në Republikën e Shqipërisë që nuk arrijnë të përmbushin kërkesën për shtesën e kombinuar të kapitalit në baza individuale.
4. Banka e Shqipërisë miraton akte nënligjore për të rregulluar më tej kërkesat e përcaktuara në nenet 239, 240, 241, 242,243 dhe 244 të këtij ligji, si dhe kërkesat e përmendura në këtë nen, të cilat një institucion krediti mëmë i Republikës së Shqipërisë dhe një institucion krediti mëmë i BE-së që ka selinë qendrore në Republikën e Shqipërisë duhet të përmbushë në rastin e përmendur në këtë nen.

Neni 246
Raportimi

Një institucion krediti dhe një institucion krediti mëmë duhet të raportojnë në Bankën e Shqipërisë shtesat makroprudenciale të kapitalit të përmendura në nenet 218, 220, 222, 224 dhe 230 të këtij ligji dhe masat e ruajtjes së kapitalit të përmendura në nenet 239 deri në 240 të këtij ligji në mënyrën dhe brenda afateve kohore të parashikuara në aktet nënligjore të përmendura në nenin 351 të këtij ligji.

SEKSIONI 4
Masa të tjera makroprudenciale

Neni 247
Masat dhe instrumentet që synojnë rritjen e qëndrueshmërisë dhe ruajtjen e stabilitetit të sistemit financiar në tërësi

Banka e Shqipërisë, kur kjo është e nevojshme për të mbrojtur stabilitetin e sistemit financiar në tërësi, për të forcuar qëndrueshmërinë e sistemit financiar dhe për të parandaluar dhe zbutur rreziqet sistemike, miraton akte nënligjore për të përcaktuar masat dhe instrumentet e duhura që mund të përfshijnë:
a) raportin më të lartë të lejuar të shumës së miratuar të kredisë me vlerën e kolateralit;
b) raportin më të lartë të lejuar të shumës së kredisë me të ardhurat e huamarrësit;
c) raportin më të lartë të lejuar të levës financiare me të ardhurat e huamarrësit;
d) afatin maksimal të maturimit të marrëveshjes së kredisë;
e) kërkesa që lidhen me amortizimin e kredisë; ose
f) masa dhe kërkesa të tjera që synojnë ruajtjen e stabilitetit të sistemit financiar në tërësi dhe parandalimin dhe zbutjen e rreziqeve sistemike.
TITULLI VII
PUBLIKIMI I INFORMACIONIT

Neni 248
Kërkesat e përgjithshme për publikimin e informacionit

1. Banka e Shqipërisë publikon informacionin e mëposhtëm:
a) ligjet, rregullore, rregullat administrative dhe udhëzimet e përgjithshme të miratuara në fushën e rregullimit të kujdesshëm;
b) mënyrën e ushtrimit të fleksibilitetit dhe diskrecioneve të parashikuara në të drejtën e Bashkimit Evropian;
c) kriteret dhe metodologjitë e përgjithshme që përdoren në shqyrtimin dhe vlerësimin e përmendur në nenin 180 të këtij ligji, përfshirë kriteret për zbatimin e parimit të proporcionalitetit sipas nenit 180 pika 4 të këtij ligji;
d) përveç sa parashikohet në dispozitat e përcaktuara në Seksionin 2, të Kreut 2, të Titullit VI, të këtij ligji dhe, kur është e zbatueshme, dispozitat e përcaktuara në legjislacionin për tregjet e kapitalit, të dhëna statistikore të përmbledhura mbi aspekte thelbësore të zbatimit të kuadrit rregullativ për një mbikëqyrje të kujdesshme, duke përfshirë numrin dhe natyrën e masave mbikëqyrëse të marra sipas nenit 186, pika 1, shkronja “a”, të këtij ligji dhe të gjobave administrative të vendosura sipas nenit 116 të këtij ligji.
2. Informacioni i publikuar sipas pikës 1, të këtij neni duhet të jetë i mjaftueshëm për të mundësuar një krahasim të praktikave të ndjekura nga Banka e Shqipërisë dhe autoriteteve të tjera përgjegjëse të shteteve të ndryshme anëtare. Publikimet bëhen në një format të përcaktuar nga Banka e Shqipërisë sipas formatit standard të përcaktuar nga ABE dhe që përditësohen rregullisht. Publikimet janë të aksesueshme në një vendndodhje elektronike të vetme.
Neni 249
Kërkesat specifike për publikim

1. Për qëllime të mbikëqyrjes të kujdesshme të institucioneve të kreditit në zbatim të këtij ligji, Banka e Shqipërisë publikon:
a) kriteret dhe metodologjitë e përgjithshme të përdorura për vlerësimin e përputhshmërisë me kërkesat që lidhen me titulizimin;
b) një përmbledhje të rezultateve të procesit mbikëqyrës dhe një përshkrim të masave të marra në rastet e mospërputhshmërisë me kërkesat që lidhen me titulizimin, të identifikuara në baza vjetore.
2. Banka e Shqipërisë në rastet kur lejon përjashtimin e një institucioni mëmë nga zbatimi i kërkesave rregullatore për një mbikëqyrje të kujdesshme, për shkak se ajo përfshihet në mbikëqyrjen e konsoliduar të grupit bankar, publikon informacionin e mëposhtëm:
a) kriteret që aplikon për të përcaktuar se nuk ekziston dhe nuk parashikohet ndonjë pengesë praktike apo ligjore e rëndësishme që pengon transferimin e menjëhershëm të kapitalit rregullator ose shlyerjen e detyrimeve;
b) numrin e institucioneve mëmë që përfitojnë nga ushtrimi i këtij përjashtimi dhe numrin e atyre që përfshijnë filiale në një vend të tretë;
c) në mënyrë të përmbledhur për Republikën e Shqipërisë:
i. shumën e fondeve të veta, në baza të konsoliduara, të institucioneve mëmë që përfitojnë nga përjashtimi i mësipërm dhe që mbahen në filiale në vende të treta;
ii. përqindjen e fondeve të veta në baza të konsoliduara të institucioneve mëmë që përfitojnë nga përjashtimi i mësipërm dhe që përfaqësohen nga fonde të mbajtura në filiale në vende të treta;
iii. përqindjen e fondeve te veta të kërkuara sipas nenit 126, të këtij ligji, në baza të konsoliduar, që përfaqësohen nga fonde të mbajtura në filiale në vende të treta që përfitojnë nga përjashtimi i mësipërm.
3. Banka e Shqipërisë, në rastet kur lejon që një institucion mëmë të përfshijë në llogaritjen e kërkesave të veta për kapital edhe ato që rrjedhin nga ekspozimet e filialeve të tij me vetë institucionin mëmë, të dokumentuara me marrëveshjet përkatëse, publikon të gjitha informacionet e mëposhtme:
a) kriteret që aplikon për të përcaktuar se nuk ekziston dhe nuk parashikohet ndonjë pengesë praktike apo ligjore e rëndësishme që pengon transferimin e menjëhershëm të fondeve te veta ose shlyerjen e detyrimeve;
b) numrin e institucioneve mëmë që përfitojnë nga ushtrimi i këtij diskrecioni, dhe numrin e institucioneve mëmë që përfshijnë filiale në një vend të tretë;
c) në mënyrë të përmbledhur për Republikën e Shqipërisë:
i. shumën totale të fondeve të veta, në baza të konsoliduara, të institucioneve mëmë që përfitojnë nga ushtrimi i këtij diskrecioni, dhe që mbahen në filiale në vende të treta;
ii. përqindjen e fondeve të veta totale, në baza të konsoliduar, të institucioneve mëmë që përfitojnë nga ushtrimi i këtij diskrecioni, dhe që përfaqësohen nga fonde të mbajtura në filiale në vende të treta.
iii. përqindjen e fondeve të veta totale të kërkuara sipas nenit 126, të këtij ligji, në baza të konsoliduara, që përfitojnë nga ushtrimi i këtij diskrecioni dhe që përfaqësohen nga fonde të mbajtura në filiale në vende të treta.


TITULLI VIII

KËRKESA MBI RAPORTIMIN DHE MASAT E BANKËS SË SHQIPËRISË NË ROLIN E AUTORITETIT MBIKËQYRËS PRITËS

Neni 250
Kërkesat për raportim

1. Banka e Shqipërisë, në rolin e autoritetit mbikëqyrës pritës, për qëllime statistikore, u kërkon të gjitha institucioneve të kreditit të cilat kanë degë në territorin e Republikës së Shqipërisë, të raportojnë periodikisht mbi veprimtarinë e tyre në Republikën e Shqipërisë.

2. Në përmbushjen e përgjegjësive të përcaktuara në nenin 255 të këtij ligji, Banka e Shqipërisë, në rolin e autoritetit mbikëqyrës pritës, mund të kërkojë që degët e institucioneve të kreditit të huaja (të një shteti tjetër anëtar) të ofrojnë të njëjtat informacione që kërkohen për institucionet vendase të kreditit për këtë qëllim.

Neni  251
Masat në lidhje me veprimtarinë e institucioneve të kreditit që ushtrohet në shtete të tjera anëtare

Banka e Shqipërisë, në rast se informohet nga autoriteti përgjegjës i një shteti anëtar që një institucion krediti i licencuar në Republikën e Shqipërisë, i cili ushtron aktivitet edhe në atë shtet anëtar, nuk ka marrë masat e duhura  për të  qenë në përputhje me dispozitat ligjore të aplikueshme në atë shtet anëtar, merr vetë masat e nevojshme që ky institucion krediti të vijë në përputhje me këto dispozita. Masat e marra nga Banka e Shqipërisë i komunikohen edhe autoritetit përgjegjës të shtetit anëtar pritës.
Banka e Shqipërisë siguron dorëzimin e dokumenteve ligjore të nevojshme për këto masa institucioneve të kreditit brenda territorit te saj. 

Neni 252
Masat në lidhje me veprimtarinë që ushtrojnë në territorin e Republikës së Shqipërisë institucionet e kreditit nga shtete të tjera anëtare

1. Banka e Shqipërisë, në rolin e autoritetit mbikëqyrës të vendit pritës, kur konstaton se një institucion krediti nga një shtet anëtar, i cili ka degë ose ofron shërbime brenda territorit të saj nuk është në përputhje me dispozitat ligjore vendase, i kërkon institucionit të kreditit në fjalë të sigurojë përputhshmëri me këto dispozita.
2. Banka e Shqipërisë, në rast se institucioni i kreditit në fjalë nuk ndërmerr masat e nevojshme, informon autoritetin mbikëqyrës të shtetit anëtar të origjinës.
3. Nëse, pavarësisht masave të marra nga autoriteti mbikëqyrës i shtetit anëtar të origjinës, ose për shkak se këto masa rezultojnë të pamjaftueshme, institucioni i kreditit vazhdon të shkelë dispozitat ligjore të përmendura në pikën 1, të këtij neni, Banka e Shqipërisë, pasi të ketë informuar autoritetin mbikëqyrës të shtetit anëtar të origjinës, merr vetë masat e duhura për të parandaluar ose ndëshkuar shkelje të mëtejshme dhe, për aq sa është e nevojshme, për të parandaluar që institucioni i kreditit të kryejë transaksione të tjera brenda territorit të saj.
Banka e Shqipërisë siguron dorëzimin e dokumenteve ligjore të nevojshme për këto masa institucioneve të kreditit brenda territorit të saj. 
   
Neni 253
Masat parandaluese

Banka e Shqipërisë, përpara se të ndjekë procedurën e parashikuar në nenin 252 të këtij ligji, në raste emergjente, mund të marrë çdo masë parandaluese të nevojshme për të mbrojtur interesat e depozituesve, investitorëve dhe të tjerëve të cilëve ju ofrohen shërbime. Komisioni Evropian dhe autoritetet përgjegjëse të shteteve anëtare të tjera të prekur informohen për këto masa sa më shpejt të jetë e mundur.

Komisioni Evropian, pas konsultimit me autoritetet përgjegjëse të shteteve anëtare të prekur, mund të vendosë që Banka e Shqipërisë të ndryshojë ose heqë këto masa

Neni 254
Përgjegjësia

1. Mbikëqyrja e kujdesshme e një institucioni, përfshirë veprimtaritë që ai kryen në përputhje me nenet 57 dhe 58 të këtij ligji, është përgjegjësi e Bankës së Shqipërisë, në rolin autoritetit mbikëqyrës të origjinës, pa cenuar përgjegjësitë e autoritetit mbikëqyrës pritës të shtetit anëtar sipas legjislacionit të atij shteti.
2. Pika 1 e  këtij neni nuk ndalon ushtrimin e mbikëqyrjes mbi baza të konsoliduara në përputhje me këtë ligj.
3. Banka e Shqipërisë, në ushtrimin e kompetencave të saj të përgjithshme, duhet të marre parasysh ndikimin e mundshëm të vendimeve të saj në stabilitetin e sistemit financiar në të gjithë shtetet anëtare të tjera që ndikohen nga këto vendime dhe, veçanërisht, në situata emergjente, duke u bazuar në informacionin e disponueshëm në momentin përkatës.

Neni 255
Mbikëqyrja e likuiditetit

Banka e Shqipërisë, në rolin e autoritetit mbikëqyrës pritës, siguron në bashkëpunim me autoritetin mbikëqyrës të shtetit anëtar të origjinës, mbikëqyrjen e likuiditetit të degëve të institucioneve të kreditit.
Pa rënë ndesh me masat e nevojshme për forcimin e Sistemit Monetar Evropian, shtetet anëtare pritëse mbajnë përgjegjësinë e plotë për masat që rrjedhin nga zbatimi i politikave të tyre monetare.
Këto masa nuk parashikojnë trajtim diskriminues ose kufizues mbi bazën e faktit që një institucion krediti është i autorizuar në një shtet anëtar tjetër.

Neni 256
Bashkëpunimi mbikëqyrës
Banka e Shqipërisë bashkëpunon në baza reciprociteti me autoritete mbikëqyrëse të huaja për të mbikëqyrur aktivitetet e institucioneve që operojnë, veçanërisht përmes një dege, në një ose më shumë shtete anëtare, përveç atij në të cilin ndodhen zyrat qendrore të tyre. Ajo shkëmben informacionin e nevojshëm lidhur me administrimin dhe pronësinë e këtyre institucioneve që mund të ndihmojë në mbikëqyrjen e tyre dhe në shqyrtimin e kushteve për licencimin e tyre, si dhe çdo informacion që mund të ndihmojë në monitorimin e këtyre institucioneve, veçanërisht në lidhje me likuiditetin, aftësinë paguese, sigurimin e depozitave, kufizimin e ekspozimeve të mëdha, procedurat administrative dhe kontabilitetin, si dhe mekanizmat e kontrollit të brendshëm.

Neni 257
Degët e rëndësishme

1. Banka e Shqipërisë, në rolin e autoritetit përgjegjës të shtetit anëtar pritës, mund t’i kërkojë mbikëqyrësit konsolidues, sipas pikës 1, të nenit 200 të këtij ligji ose autoritetit përgjegjës të shtetit anëtar të origjinës, që një degë e një institucioni, përjashtuar shoqëritë komisionere të cilat ushtrojnë aktivitet të kufizuar, të konsiderohet e rëndësishme.
2. Kjo kërkesë duhet të përfshijë arsyet për të konsideruar degën të rëndësishme, duke vlerësuar sa më poshtë:
a) nëse pjesa e tregut të degës në depozita kalon 2 (dy) për qind në Shqipëri;
b) ndikimin e mundshëm të pezullimit ose mbylljes së veprimtarisë së institucionit mbi likuiditetin e tregut dhe mbi sistemet e shlyerjeve dhe të klerimit të pagesave në Shqipëri
c) madhësinë dhe rëndësinë e degës në lidhje me numrin e klientëve brenda sistemit bankar ose financiar shqiptar.
Autoritetet përgjegjëse të shteteve anëtare të origjinës dhe pritëse, si dhe mbikëqyrësi konsolidues aty ku zbatohet pika 1, të nenit 200, bëjnë gjithçka që është në kompetencën e tyre për të arritur një vendim të përbashkët mbi përcaktimin e një dege si të rëndësishme.
Nëse Banka e Shqipërisë dhe mbikëqyrësi konsolidues ose autoriteti përgjegjës i shtetit të origjinës nuk arrijnë një vendim të përbashkët brenda dy muajve nga paraqitja e kërkesës në përputhje me paragrafët e mësipërm, Banka e Shqipërisë, në rolin e autoritetit mbikëqyrës pritës, merr një vendim të vetin brenda një periudhe tjetër dy mujore nëse dega është e rëndësishme, duke marrë parasysh çdo mendim dhe rezervë të mbikëqyrësit konsolidues ose te autoritetit mbikëqyrës të Shtetit Anëtar të origjinës.
Vendimi shprehet në një dokument që përmban arsyetim të plotë, u dërgohet autoriteteve mbikëqyrëse të interesuara dhe njihet si vendim i detyrueshëm.
3. Banka e Shqipërisë, në rolin e autoritetit mbikëqyrës të origjinës, i komunikon autoritetit mbikëqyrës të shtetit anëtar pritës, ku është e vendosur një degë e rëndësishme, informacionin e përmendur në shkronjat “c” dhe “d”,  të pikës 1, të nenit 206, të këtij ligji, dhe në bashkëpunim me të kryen detyrat e përmendura në shkronjën “c”, të pikës 1, të nenit 200, të këtij ligji.
4. Nëse Banka e Shqipërisë, në rolin e autoritetit mbikëqyrës të origjinës, merr dijeni për një situatë emergjente siç përmendet në pikën 1, të nenit 202 të këtij ligji, njofton sa më shpejt të jetë e mundur autoritetet përkatëse të përmendura në pikën 4, të nenit 108 dhe në pikën 1 të nenit 110, të këtij ligji.
5. Në rastet kur Banka e Shqipërisë mbikëqyr një institucion që ka degë të rëndësishme në shtete të tjera anëtare, por nuk zbatohet neni 204 i këtij ligji, (organizimi i kolegjit të mbikëqyrësve), Banka e Shqipërisë organizon dhe drejton një kolegj të mbikëqyrësve për arritjen e vendimit të përbashkët mbi përcaktimin e degëve të rëndësishme sipas pikës 2 të këtij neni dhe shkëmbimin e informacionit sipas nenit 96 të këtij ligji. Krijimi dhe funksionimi i kolegjit bazohen në marrëveshje të shkruara, të hartuara në konsultim me autoritetet përgjegjëse. Banka e Shqipërisë vendos cilat autoritete përgjegjëse do të marrin pjesë në një takim ose në një aktivitet të kolegjit.
6. Vendimi i Bankës së Shqipërisë, në rolin e autoritetit mbikëqyrës të origjinës, merr parasysh rëndësinë e aktivitetit mbikëqyrës që do të planifikohet ose koordinohet, veçanërisht ndikimin e mundshëm në stabilitetin e sistemit financiar në shtetet anëtare përkatëse të përmendura në nenin 254 pika 3, të këtij ligji dhe detyrimet e përmendura në pikën 2 të këtij neni.
7. Banka e Shqipërisë, në rolin e autoritetit mbikëqyrës të origjinës, mban të gjithë anëtarët e kolegjit të informuar plotësisht, paraprakisht, mbi organizimin e këtyre takimeve, çështjet kryesore që do të diskutohen dhe aktivitetet që do të shqyrtohen. Banka e Shqipërisë gjithashtu mban të informuar plotësisht, në kohë, mbi veprimet e marra në këto takime ose masat e ndërmarra të gjithë anëtarët e kolegjit.

Neni 258
Mbikëqyrja në vend

1. Banka e Shqipërisë, në rolin e autoritetit mbikëqyrës pritës, lejon autoritet përgjegjëse të një shteti anëtar, ku ka origjinën një institucion që ka degë në Shqipëri, të kryejnë vetë ose nëpërmjet një ndërmjetësi, mbikëqyrje në vend, vetëm pasi këto autoritete të kenë informuar paraprakisht Bankën e Shqipërisë.
2. Banka e Shqipërisë, në rolin e autoritetit mbikëqyrës të origjinës, për qëllime të mbikëqyrjes në vend të degëve, mund të përdorë edhe procedurat e tjera të parashikuara në nenin 207, të këtij ligji.
3. Pikat 1 dhe 2 të këtij neni nuk cenojnë të drejtën e Bankës së Shqipërisë, në rolin e autoritetit mbikëqyrës pritës, në përmbushje të përgjegjësive të saj sipas këtij ligji, për mbikëqyrjen në vend të degëve të vendosura brenda territorit të tyre.

TITULLI IX
PADISPONUESHMËRIA E DEPOZITAVE, MASAT E RIORGANIZIMIT DHE LIKUIDIMI

Neni 259 
Dispozita të përgjithshme

1. Për qëllime të këtij Titulli termat e mëposhtëm kanë këtë kuptim:
a) “Likuidator” është çdo person fizik ose juridik i emëruar nga Banka e Shqipërisë ose nga autoritetet administrative ose gjyqësore të shteteve anëtare, detyra e të cilit është administrimi i procedurave të likuidimit të detyruar.
b) “Procedura të likuidimit të detyruar” janë procedura kolektive të hapura dhe të mbikëqyrura nga Banka e Shqipërisë ose autoritetet përgjegjëse përkatëse, me synimin e shndërrimit në para të aktiveve të subjektit të mbikëqyrur, duke përfshirë rastet kur procedurat përfundojnë me një marrëveshje me kreditorët (composition) ose një masë tjetër të ngjashme.
c) “Autoritet kompetent” nënkupton autoritetin përgjegjës në kuptim të paragrafit (49), pika 1, të nenit 3, të këtij ligji ose autoritetin e ndërhyrjes të jashtezakonshme sic përcaktohet në legjislacionin për rimëkëmbjen dhe ndërhyrjen e jashtëzakonshme ose legjislacionin përkatës të shteteve të tjera për sa u përket masave të riorganizimit të marra sipas atij legjislacioni.
d) “Administrator” nënkupton çdo person fizik ose juridik të emëruar nga Banka e Shqipërisë ose nga autoritetet administrative ose gjyqësore të shteteve anëtare, detyra e të cilit është të administrojë masat e riorganizimit.
e) “Autoritete administrative ose gjyqësore” nënkupton autoritetet administrative ose gjyqësore të shteteve anëtare që janë përgjegjëse për qëllimet e masave të riorganizimit ose të procedurave të falimentimit, likuidimit ose cdo procedure të ngjashme.
f) “Masa riorganizimi” nënkupton masat që synojnë ruajtjen ose rivendosjen e gjendjes financiare të një institucioni krediti ose të një shoqërie komisionere subjekt i këtij ligji, dhe që mund të prekin të drejtat ekzistuese të palëve të treta, përfshirë mundësinë e pezullimit të pagesave, pezullimit të masave të ekzekutimit ose reduktimin e pretendimeve, si edhe masat për zbatimin e instrumenteve dhe ushtrimin e kompetencave të ndërhyrjes së jashtëzakonshme të përcaktuara në legjislacionin për rimëkëmbjen dhe ndërhyrjen e jashtëzakonshme.



KREU 1
PADISPONUESHMËRIA E DEPOZITAVE

Neni 260
Padisponueshmëria e depozitave

1. Banka e Shqipërisë konstaton padisponueshmërinë e depozitave mbi bazën e të dhënave objektive, kërkesave të depozituesve apo vlerësimit mbikëqyrës se një institucion krediti nuk është ose nuk mund të jetë në gjendje të përmbushë detyrimet e tij kontraktuale të pagesës ndaj depozituesve. 
2. Në kuptim të këtij ligji padisponueshmëri e depozitës është rasti kur depozitat që duhet të paguhen sipas detyrimeve kontraktuale nuk janë paguar nga një institucion krediti pasi nuk është në gjendje për momentin, për arsye që lidhen drejtëpërdrejtë me rrethanat e tij financiare, të shlyejë depozitat dhe institucioni i kreditit nuk ka asnjë perspektivë të afërt për ta bërë këtë.
3. Konstatimi i padisponueshmërisë së depozitave bëhet me vendim të Bankës së Shqipërisë, jo më vonë se 5 (pesë) ditë pune nga momenti kur Banka e Shqipërisë ka marrë dijeni për rrethanat e parashikuara në pikën 1, të këtij neni.
4.Konstatimi i padisponueshmërisë së depozitave në kuptim të këtij neni:
a) është i pavarur nga hapja e procedurave të likuidimit ose çdo procedurë tjetër të daljes nga tregu të institucionit të kreditit;
b) nuk mund të shtyhet, pezullohet ose kushtëzohet për shkak të vendosjes së institucionit të kreditit nën administrim të përkohshëm, administrim të posaçëm ose masa të tjera mbikëqyrëse. 
5. Banka e Shqipërisë, në rolin e autoritetit mbikëqyrës i njofton vendimin e marrë menjëherë Agjencisë së Sigurimit të Depozitave për nisjen e procedurës së kompensimit të depozitave, në përputhje me legjislacionin për sigurimin e depozitave.

KREU 2
NJOHJA RECIPROKE E MASAVE TË RIORGANIZIMIT

SEKSIONI 1
Institucionet e kreditit me zyra qendrore në Bashkimin Evropian

Neni 261
Legjislacioni i zbatueshëm për masat e riorganizimit 
Masat e riorganizimit që autoritetet administrative ose gjyqësore kanë marrë ndaj një institucioni krediti në një shtet tjetër anëtar që ka një degë në Republikën e Shqipërisë dhe masat e riorganizmit që Banka e Shqipërisë merr për një institucion krediti me zyrë qendrore në Republikën e Shqipërisë që ka një degë në një shtet tjetër anëtar, zbatohen në përputhje me legjislacionin e  shtetit anëtar të origjinës, kanë efekt të plotë, në përputhje me legjislacionin e atij shteti anëtar, pa asnjë formalitet të mëtejshëm dhe sjellin pasoja juridike pa asnjë kufizim ndaj palëve të treta në territorin e shtetit anëtar pritës dhe ndodhin në të njëjtën kohë me ndodhjen e pasojave juridike në shtetin anëtar të origjinës.
Neni 262
Informimi i autoriteteve përgjegjëse të shtetit anëtar pritës
Kur Banka e Shqipërisë në rolin e autoritetit përgjegjës të shtetit anëtar të origjinës, merr një vendim për vendosjen e një mase riorganizimi ndaj një institucioni krediti që ka një degë në një shtet tjetër anëtar, Banka e Shqipërisë, pa asnjë vonesë, njofton për këtë vendim dhe pasojat e tij specifike juridike autoritetin përgjegjës të shtetit anëtar pritës, përpara se masa të jetë vendosur dhe, nëse kjo nuk është e mundur, menjëherë pasi ajo të jetë vendosur.
Neni 263
Informimi i autoriteteve përgjegjëse të shtetit anëtar të origjinës
Kur Banka e Shqipërisë në rolin e autoritetit përgjegjës të shtetit anëtar pritës, merr një vendim për zbatimin e masave të riorganizimit ndaj një dege të një institucioni krediti nga një shtet tjetër anëtar, Banka e Shqipërisë njofton autoritetin përgjegjës të shtetit anëtar të origjinës për këtë vendim.
Neni 264
Publikimi
1. Kur Banka e Shqipërisë në rolin e autoritetit përgjegjës të shtetit anëtar të origjinës, merr vendim që urdhëron vendosjen e masave të riorganizimit ndaj një institucioni krediti që ka një degë në një shtet tjetër anëtar, dhe këto masa mund të ndikojnë në të drejtat e palëve të treta në atë shtet anëtar dhe mund të ushtrohet ankim ndaj këtij vendimi, Banka e Shqipërisë publikon një ekstrakt të vendimit në "Gazetën Zyrtare të Bashkimit Evropian" dhe në dy gazeta të përditshme që shpërndahen në çdo shtet anëtar në të cilin ai institucion krediti ka degë, me qëllim që të lehtësohet ushtrimi i së drejtës së ankimit.
2. Banka e Shqipërisë gjithashtu i përcjell ekstraktin e vendimit për vendosjen e një mase riorganizimi, të përcaktuar në pikën 1 të këtij neni, në mundësinë më të parë, Zyrës së Botimeve Zyrtare të Bashkimit Evropian dhe dy gazetave kombëtare në secilin shtet anëtar pritës ku institucioni i kreditit ka degë.
3.  Ekstrakti i vendimit sipas pikës 1, të këtij neni, publikohet në gjuhën zyrtare ose në gjuhët zyrtare të shteteve anëtare përkatëse, dhe në të specifikohen qëllimi dhe baza ligjore për miratimin e masës së riorganizimit, afatet për paraqitjen e ankimeve, data e përfundimit të këtyre afateve dhe adresa e plotë e autoriteteve dhe gjykatës kompetente për shqyrtimin e ankimit.
4.  Vendimi për masat e përcaktuara në pikën 1 të këtij neni do të zbatohen pavarësisht nga kërkesat e pikave 1 dhe 2, të këtij neni dhe do të jenë plotësisht efektive ndaj kreditorëve, përveçse nëse parashikohet ndryshe me ligj.
Neni 265
Detyrimi për të informuar kreditorët e njohur dhe e drejta për paraqitjen e pretendimeve

1. Kur legjislacioni i shtetit anëtar të origjinës kërkon paraqitjen e një pretendimi me qëllim njohjen e tij ose parashikon njoftimin e detyrueshëm të masës për kreditorët që kanë vendbanimin, vendqëndrimin e zakonshëm ose zyrën qendrore në atë shtet, autoritetet administrative ose gjyqësore të shtetit anëtar të origjinës ose administratori informojnë gjithashtu kreditorët e njohur që kanë vendbanimin, vendqëndrimin e zakonshëm ose zyrën qendrore në shtete të tjera anëtare, në përputhje me procedurat e parashikuara në nenet 273 dhe pika 1 e nenit 297, të këtij ligji.
2. Kur legjislacioni i shtetit anëtar të origjinës parashikon të drejtën e kreditorëve që kanë vendbanimin, vendqëndrimin e zakonshëm ose zyrën qendrore në atë shtet për të paraqitur pretendime ose vërejtje lidhur me pretendimet e tyre, kreditorët që kanë vendbanimin, vendqëndrimin e zakonshëm ose zyrën qendrore në shtete të tjera anëtare gëzojnë gjithashtu këtë të drejtë, në përputhje me procedurat e parashikuara në nenet 296 dhe pika 2 e nenit 297, të këtij ligji.

SEKSIONI 2
Institucionet e kreditit me zyra qendrore në vende të treta

Neni 266
Degët e institucioneve të kreditit të vendeve të treta

1. Banka e Shqipërisë njofton pa vonesë, me çdo mjet të disponueshëm, autoritetet përgjegjëse  të shteteve anëtare të tjera pritëse në të cilat një institucion krediti i vendit të tretë ka hapur degë dhe që janë përfshirë në listën e degëve të vendeve të treta të publikuar cdo vit në Fletoren Zyrtare të Bashkimit Evropian, për vendimin e saj për të zbatuar çdo masë riorganizimi ndaj degës së këtij institucioni të vendit të tretë, përfshirë efektet praktike që kjo masë mund të ketë. Ky njoftim bëhet përpara se masa të jetë vendosur dhe, nëse kjo nuk është e mundur, menjëherë pasi ajo të jetë vendosur.
Banka e Shqipërisë dhe autoritetet përgjegjëse të shteteve anëtare pritëse do të përpiqen të koordinojnë veprimet e tyre.

KREU 3
PROCESI I LIKUIDIMIT DHE NJOHJA RECIPROKE

SEKSIONI 1
PROCEDURAT E LIKUIDIMIT

Nënseksioni 1 
Kërkesa të përgjithshme për procedurat e likuidimit

Neni 267
Dispozita të përgjithshme për likuidimin

1. Ky Kre rregullon kushtet dhe procedurat për likuidimin e subjekteve të mëposhtme:
a) institucionit të kreditit, që është krijuar dhe ushtron veprimtari në Republikën e Shqipërisë, përfshirë degët e tij në shtete të tjera anëtare ose në vende të treta; 
b) degës së institucionit të kreditit të një vendi të tretë që ushtron veprimtari në Republikën e Shqipërisë;
c) degës së institucionit të kreditit të një shteti anëtar që ushtron veprimtari në Republikën e Shqipërisë; 
d) shoqërisë komisionere të parashikuar në nenin 3, pika 1, paragrafi (1), shkronja “b” të këtij ligji, e cila është licencuar nga Banka e Shqipërisë bazuar në kriteret e përcaktuara në nenin 12, të këtij ligji.  
2. Institucioni i kreditit dhe dega e institucionit të kreditit të një vendi të tretë, në përputhje me dispozitat e këtij ligji, likuidohet në një nga mënyrat e mëposhtme:
a)	me likuidim vullnetar; ose
b)	me likuidim të detyruar, i cili në vijim të këtij kreu do të quhet “likuidim”.
3. Dega e institucionit të kreditit të një shteti tjetër anëtar që ushtron veprimtari në Republikën e Shqipërisë i nënshtrohet procedurave të likuidimit ose falimentimit ose çdo procedure tjetër të ngjashme sipas legjislacionit të shtetit anëtar të origjinës. Banka e Shqipërisë bashkëpunon me autoritetin përgjegjës të shtetit anëtar të origjinës. 
4. Dispozitat e likuidimit të detyruar të parashikuara në këtë ligj zbatohen edhe për degën e institucionit të kreditit të një vendi të tretë. Banka e Shqipërisë i njofton vendimin e saj autoritetit përgjegjës të vendit të tretë.
5. Dispozitat e legjislacionit për falimentimin nuk zbatohen për institucionet e kreditit të licencuara nga Banka e Shqipërisë. 
Nënseksioni 2

Likuidimi vullnetar

Neni 268
Procedurat e likuidimit vullnetar

1. Likuidimi vullnetar bëhet kur aksionarët e institucionit të kreditit në Republikën e Shqipërisë, ose institucioni i kreditit mëmë i shtetit anëtar ose i vendit të tretë, në rastin e një dege që ushtron veprimtari në Republikën e Shqipërisë, vendosin vullnetarisht të kalojnë subjektin në proces likuidimi. Në këtë rast organi drejtues i subjektit njofton dhe konsultohet paraprakisht për këtë vendim me Bankën e Shqipërisë. 
2. Me paraqitjen e vendimit të likuidimit vullnetar nga subjektet e përcaktuara në pikën 1 të këtij neni, Banka e Shqipërisë revokon licencën përkatëse dhe miraton fillimin e likuidimit vullnetar. Institucioni i kreditit ose dega e institucionit të huaj e kthen licencën pranë Bankës së Shqipërisë. 
3. Banka e Shqipërisë përcakton kushtet dhe dokumentacionin për miratimin e likuidimit vullnetar. 
4. Vendimi i Bankës së Shqipërisë për miratimin e likuidimit vullnetar i dërgohet njëkohësisht edhe Agjencisë së Sigurimit të Depozitave, për të ushtruar kompetencat e saj në bazë të legjislacionit për sigurimin e depozitave. 
5. Aksionarët e institucionit të kreditit ose institucioni i kreditit mëmë i shtetit anëtar ose i vendit të tretë, në rastin e një dege që ushtron veprimtari në Republikën e Shqipërisë, duhet të shlyejnë të gjitha pretendimet e depozituesve dhe kreditorëve të tjerë. 
6. Vendimi i Bankës së Shqipërisë për likuidimin vullnetar publikohet në Buletinin Zyrtar të Bankës së Shqipërisë dhe në Fletoren Zyrtare të Republikës së Shqipërisë. Subjekti në likuidim vullnetar publikon vendimin e mësipërm në faqen e tij të internetit dhe njofton Qendrën Kombëtare të Biznesit. 
7. Për likuidimin vullnetar zbatohen edhe dispozitat e legjislacionit për tregtarët dhe shoqëritë tregtare, për aq sa nuk bien në kundërshtim me këtë ligj. 
8. Banka e Shqipërisë dhe autoritetet kompetente të shteteve anëtare konsultohen në formën më të përshtatshme përpara se organet drejtuese të një institucioni krediti të marrin vendimin për likuidimin vullnetar.  
9. Likuidimi vullnetar nuk pengon vendosjen e një mase riorganizimi ose hapjen e procedurave të likuidimit të detyruar.





Nënseksioni 3
Likuidimi i detyruar

Neni 269
Objektivat e likuidimit të detyruar

1. Objektivi kryesor i procesit të likuidimit është mbrojtja e stabilitetit financiar dhe mbrojtja e depozituesve dhe kreditorëve, për të garantuar për aq sa është e mundur, vazhdimësinë e aksesit të depozituesve në fondet e tyre.  
2. Objektiv tjetër i procesit të likuidimit është shndërrimi në para i aktiveve të subjektit me qëllim shlyerjen e depozituesve dhe kreditorëve, për aq sa është e mundur, në përputhje me rradhën shlyerjes së detyrimeve të përcaktuar në nenin 290 të këtij ligji. 

Neni 270
Komunikimi ndërmjet autoriteteve përgjegjëse për fillimin e procedurave të likuidimit në shtetet anëtare

1.Banka e Shqipërisë në rolin e autoritetit përgjegjës të shtetit anëtar të origjinës, ka kompetencë të vendosë për hapjen e procedurave të likuidimit ndaj një institucioni krediti, përfshirë degët e krijuara në shtete të tjera anëtare dhe në vende të treta. 
2.Dega e institucionit të kreditit të një shteti tjetër anëtar që ushtron veprimtari në Republikën e Shqipërisë i nënshtrohet procedurave të likuidimit ose falimentit ose çdo procedure tjetër të ngjashme sipas legjislacionit të vendit të origjinës. Banka e Shqipërisë bashkëpunon me autoritetin përgjegjës të shtetit anëtar të origjinës.  
3. Vendimi për hapjen e procedurave të likuidimit, i marrë nga autoriteti administrativ ose gjyqësor i shtetit anëtar të origjinës, njihet pa asnjë formalitet tjetër në territorin e Republikës së Shqipërisë dhe i fillon efektet në momentin kur vendimi ka efekt në shtetin anëtar ku janë hapur procedurat.
4. Autoritetet administrative ose gjyqësore të shtetit anëtar të origjinës informojnë pa vonesë, me çdo mjet të disponueshëm, autoritetet kompetente të shtetit anëtar pritës për vendimin e tyre për hapjen e procedurave të likuidimit, përfshirë efektet praktike që këto procedura mund të kenë, nëse është e mundur përpara hapjes së tyre ose, në të kundërt, menjëherë pas kësaj. Informacioni komunikohet nga autoritetet kompetente të shtetit anëtar të origjinës.

Neni 271
Koordinimi dhe informimi i autoriteteve përgjegjëse mbi procedurat e likuidimit të degëve të vendeve të treta

1. Banka e Shqipërisë, si autoritet përgjegjës, kur merr vendim për hapjen e procedurave të likuidimit ndaj një dege të një vendi të tretë, njofton pa vonesë, me çdo mjet të disponueshëm komunikimi, autoritetet përgjegjëse të shteteve të tjera anëtare pritëse ku institucioni i kreditit ushtron veprimtarinë e tij përmes degëve që janë përfshirë në listën e degëve të vendeve të treta të publikuar cdo vit në Fletoren Zyrtare të Bashkimit Evropian.  
2. Njoftimi i parashikuar në pikën 1 të këtij neni përfshin efektet praktike që mund të shkaktojë hapja e procedurave të likuidimit dhe dërgohet, nëse është e mundur, përpara hapjes së procedurave të likuidimit, ose menjëherë pas hapjes së tyre. 
3. Banka e Shqipërisë informon autoritetet kompetente të shteteve të tjera anëtare pritëse se procedurat e likuidimit të detyruar janë hapur dhe se licenca është revokuar.
4. Banka e Shqipërisë   dhe autoritet përgjegjëse të shteve të tjera anëtare përpiqen të koordinojnë veprimet e tyre. 
5. Likuidatorët e caktuar në procedurat e likuidimit të degëve të vendeve të treta bashkëpunojnë dhe koordinojnë veprimtarinë e tyre.
6. Ky nen zbatohet vetëm kur institucioni i kreditit të vendit të tretë ka degë në të paktën dy shtete anëtare të Bashkimit Evropian.

Neni 272
Vendimi i likuidimit

1. Banka e Shqipërisë vendos në likuidim të detyruar institucionin e kreditit ose degën e vendit të tretë që vepron në Republikën e Shqipërisë kur konstaton ekzistencën e një ose më shumë rrethanave të tilla si:
a) subjektit i është revokuar licenca për kryerjen e veprimtarive bankare dhe financiare, sipas dispozitave të këtij ligji;
b) kur konkludohet nga Banka e Shqipërisë se likuidimi vullnetar mund të shkaktojë dëm në interesat e depozituesve dhe kreditorëve;
c) vlerëson se një institucion krediti është në kushtet e paaftësisë paguese ose pranë një situate të paaftësisë paguese, si dhe sipas legjislacionit për rimëkëmbjen dhe ndërhyrjen e jashtëzakonshme, vlerëson se nuk ka interes publik.
2. Banka e Shqipërisë për degën e institucionit të kreditit të një shteti anëtar dhe degën e një vendi të tretë që ushtron veprimtari në Republikën e Shqipërisë bllokon aktivet e mëposhtme: 
a) depozita në Bankën e Shqipërisë me normë interesi të përcaktuar në marrëveshjen përkatëse;
b) tituj të qeverisë së Republikës së Shqipërisë ose të Bankës së Shqipërisë;
c) aktive me rrezik të ulët, në përputhje me aktet rregullative përkatëse të Bankës së Shqipërisë;
në rastet kur:
a) autoriteti mbikëqyrës i vendit të origjinës njofton fillimin e procedurave të likuidimit ose çdo procedurë të ngjashme ndaj institucionit të kreditit që ka degë në Republikën e Shqipërisë; ose
b) ndaj degës së institucionit të huaj konstatohet ekzistenca e një ose më shumë rrethanave, sipas pikës 1, të këtij neni. Në këtë rast Banka e Shqipërisë kërkon nga institucioni mëmë që të mbyllë degën dhe të marrë përsipër pagimin e të gjithë detyrimeve të saj në territorin e Republikës së Shqipërisë duke kryer procesin e likuidimit vullnetar. Në rast se institucioni mëmë refuzon një gjë të tillë, Banka e Shqipërisë fillon procesin e likuidimit të detyruar sipas këtij ligji. 
3. Në vendimin e Bankës e Shqipërisë për vendosjen e subjektit në likuidim të detyruar, sipas pikës 1 të këtij neni, përcaktohen: 
a) emri i subjektit që vendoset në likuidim; 
b) adresa e zyrës qendrore; 
c) arsyet për të cilat merret vendimi; 
d) revokimi i licencës;
e) data e fillimit të procesit të likuidimit;
f) emri i plotë i likuidatorit;
g) detyrat kryesore të likuidatorit. 
4. Vendimi për hapjen e procedurës së likuidimit të detyruar i dërgohet subjektit dhe Agjencisë së Sigurimit të Depozitave.

Neni 273
Njoftimi i likuidimit

1. Depozituesit dhe kreditorët e tjerë informohen për hapjen e procedurës së likuidimit të detyruar nëpërmjet një njoftimi që publikohet në ditën kur merret vendimi për hapjen e procedurës së likuidimit.
2. Njoftimi i përmendur në pikën 1 të këtij neni publikohet në Fletoren Zyrtare të Republikës së Shqipërisë, në media dhe në buletinin zyrtar dhe faqen zyrtare të internetit të Bankës së Shqipërisë. 
3. Njoftimi i përcaktuar në pikën 1 të këtij neni përmban:
a) kopjen e vendimit të Bankës së Shqipërisë për vendosjen e subjektit në likuidim, sipas nenit 272 të këtij ligji;
b) ftesën për depozituesit dhe kreditorët, për të regjistruar pretendimet e tyre pranë likuidatorit;
c) ftesën për debitorët, për të vazhduar shlyerjen e detyrimeve te tyre.
4. Njoftimi sipas pikës 1, të këtij neni i dërgohet institucioneve të kreditit të tjera brenda dhe jashtë Republikës së Shqipërisë në të cilat institucioni i kreditit ka hapur llogari dhe çdo subjekti tjetër që Banka e Shqipërisë vlerëson që duhet t’i dërgohet një njoftim i tillë.
5. Likuidatorët ose çdo autoritet administrativ ose gjyqësor shpallin vendimin për hapjen e procedurave të likuidimit nëpërmjet publikimit të një ekstrakti të vendimit të likuidimit në Gazetën Zyrtare të Bashkimit Evropian dhe në të paktën dy gazeta kombëtare në secilin nga shtetet anëtare pritëse.
6. Kur hapen procedurat e likuidimit, autoriteti administrativ ose gjyqësor i shtetit anëtar të origjinës ose likuidatori informon pa vonesë, në mënyrë individuale, kreditorët e njohur që kanë vendbanimin, vendqëndrimin e zakonshëm ose zyrën qendrore në shtete të tjera anëtare, përveç rasteve kur legjislacioni i shtetit të origjinës nuk kërkon paraqitjen e pretendimit me qëllim njohjen e tij.
7. Ky informacion, i dhënë nëpërmjet dërgimit të një njoftimi, trajton në veçanti afatet, sanksionet e parashikuara lidhur me këto afate, organin ose autoritetin kompetent për të pranuar paraqitjen e pretendimeve ose vërejtjeve lidhur me pretendimet, si dhe masat e tjera të parashikuara. Ky njoftim tregon gjithashtu nëse kreditorët, pretendimet e të cilëve janë me përparësi ose të siguruara me të drejtë reale, duhet t’i paraqesin pretendimet e tyre.

Neni 274
Fondi i pasurisë së likuidimit

1. Fondi i pasurisë së likuidimit përbëhet nga e gjithë pasuria e luajtshme dhe e paluajtshme e institucionit të kreditit, pasuria materiale dhe jomateriale, kudo që ndodhet, të gjitha pretendimet e institucionit të kreditit ndaj të tretëve, të gjitha të drejtat kontraktuale, të drejtat intelektuale dhe të drejtat e tjera të fituara sipas ligjit.
2. Përjashtimisht nga pika 1, e këtij neni, pasuritë ose garancitë (kolaterali) që institucioni i kreditit ka vendosur për të siguruar kredi për përmbushjen e detyrimeve në sistemin e pagesave, dhe që janë marrë nga pjesëmarrës të tjerë në sistemin e pagesave, nuk përfshihen në fondin e pasurisë së likuidimit.
3. Banka e Shqipërisë nëse konstaton se pasuria e institucionit të kreditit është e pamjaftueshme ose me vlerë të papërfillshme, për të mbuluar shpenzimet e procedurës së likuidimit mund të vendosë që këto shpenzime të mbulohen përkohësisht nga fondet e saj duke ruajtur të drejtën për rimbursim, për aq sa është e mundur, pasi të jetë formuar fondi i pasurisë së likuidimit.
4. Likuidatori kthen brenda një afati të arsyeshëm tek pronari i saj çdo pasuri që nuk është në pronësi të institucionit të kreditit, sipas një kërkese të arsyetuar të paraqitur tek likuidatori.
5. Në ditën e hapjes së likuidimit, nuk mund të ekzekutohen pasuritë e lëna kolateral nga institucioni i kreditit dhe nuk mund të ndërmerret ekzekutim i detyruar për përmbushjen e kërkesave për të cilat ekziston një vendim ekzekutiv.
6. Të gjitha procedurat që lidhen me zbatimin e sigurimit dhe të ekzekutimit të përmendura në pikën 5, të këtij neni pushohen.
7. Nuk mund të vendosen hipotekë, pengje të reja apo çdo lloj barre tjetër mbi pasurinë e institucionit të kreditit gjatë kohës së procedurës së likuidimit, përveç rasteve kur ka dhënë pëlqimin likuidatori.

Neni 275
Bordi i likuidimit

1. Bordi i likuidimit është organ i përkohshëm i Bankës së Shqipërisë i cili krijohet nga Këshilli i Bankës së Shqipërisë dhe vepron në kuadër të procedurës së likuidimit dhe vendimet i merr përmes akteve administrative.
2. Bordi i likuidimit është i përbërë nga jo më pak se pesë anëtarë, të cilët emërohen nga Këshilli i Bankës së Shqipërisë. 
3. Anëtaret e Bordit të likuidimit janë drejtues të lartë të Bankës së Shqipërisë dhe një anëtar është përfaqësues i Agjencisë së Sigurimit të Depozitave. 
Kryetari i Bordit të likuidimit është administratori përgjegjës i Bankës së Shqipërisë për mbikëqyrjen e institucioneve të kreditit.
4. Bordi i likuidimit ka këto detyra: 
a) mbikëqyr veprimtarinë e likuidatorit;
b) jep udhëzime për zhvillimin e procedurës së likuidimit;
c) vendos mbi ankesat ndaj vendimeve të likuidatorit; 
d) informon Guvernatorin dhe Këshillin e Bankës së Shqipërisë sipas nevojës dhe me kërkesë;
e) propozon lirimin nga detyra të likuidatorit;
f) jep miratime dhe ushtron detyra të tjera në përputhje me këtë ligj.

Neni 276
Emërimi i likuidatorit

1. Likuidatori emërohet nga Këshilli i Bankës së Shqipërisë në vendimin për fillimin e procedurës së likuidimit të detyruar.
2. Likuidatori në kuadër të procedurës së likuidimit, i merr vendimet përmes akteve administrative.
3. Kur pranon detyrën dhe përgjegjësitë, likuidatori jep një deklaratë me shkrim përpara bordit të likuidimit, ku shprehet se do t’i përmbushë detyrat në mënyrë të ndershme dhe të ndërgjegjshme.

Neni 277
Kushtet për emërimin e likuidatorit

1.  Likuidatori emërohet nga lista e administratorëve të falimentit ose një person që ka njohuri profesionale në fushën e veprimtarive bankare e financiare, ose është një shoqëri auditimi. Përzgjedhja e likuidatorit dhe pagesat ndaj tij janë të përjashtuar nga legjislacioni për prokurimin publik dhe çdo ligj tjetër. 
2. Banka e Shqipërisë mund të emërojë një ose më shumë likuidatorë. Në këtë rast Banka e Shqipërisë përcakton përgjegjësitë e secilit prej tyre. 
3. Në rastin kur likuidatori është person juridik, përcaktohet individi që do të përfaqësojë personin juridik.
4. Një person nuk mund të emërohet si likuidator nëse:
a) është dënuar për një vepër penale ose ndaj tij ka nisur një procedim penal për një vepër që e bën të pavlefshëm për të ushtruar këtë funksion;
b) është anëtar i organeve të subjektit, drejtor ekzekutiv ose zyrtar me kompetenca dhe përgjegjësi të veçanta, ose auditues ligjor i subjektit, apo një person që është në lidhje gjaku në shkallën e parë me ta, si dhe në raste të tjera kur ka konflikt interesi;
c)  ka konflikt interesi me subjektin;
d)  është shkarkuar nga detyra si drejtues të lartë dhe anëtarë të organeve drejtues i një institucioni financiar ose si likuidator apo administrator falimenti për shkak të ushtrimit të detyrës në mënyrë joprofesionale;
e) nëpërmjet vendimeve të tij ka shkaktuar falimentin e një shoqërie tregtare tjetër.
5. Një person juridik nuk mund të emërohet si likuidator nëse:
a) ka kryer auditimin ligjor të subjektit në likuidim në tre vitet e fundit;
b) vlerësohet nga Banka e Shqipërisë se ka një konflikt tjetër interesi ndaj subjektit.
6. Me vendim të Këshillit të Bankës së Shqipërisë likuidatori :
a) shkarkohet nga kjo detyrë:
i. kur konstatohet se ai nuk i përmbush më kushtet e përcaktuara në këtë nen dhe kompetencat e përcaktuara në nenin 278, të këtij ligji;
ii. kur detyrat i ushtron në mënyrë joprofesionale;
b) lirohet nga kjo detyrë:
i. kur bëhet i paaftë për të ushtruar detyrën;
ii. kur paraqet kërkesë për lirimin nga detyra.
7. Në rast se likuidatori paraqet një kërkesë për t’u liruar nga detyra, ai është i detyruar të vazhdojë të ushtrojë funksionet e tij deri në emërimin e një likuidatori tjetër.

Neni 278
Kompetencat e likuidatorit

1. Likuidatori merr kompetencat e asamblesë së aksionereve, organeve drejtuese dhe drejtuesve ekzekutivë të institucionit të kreditit dhe i ushtron ato në përputhje me nevojat e procedurës së likuidimit të detyruar, sipas këtij ligji.
2. Likuidatori kryen detyrat e mëposhtme:
a) siguron pasurinë e institucionit të kreditit;
b) përcakton menjëherë por jo më vonë se 3 ditë pune pas vendimit të likuidimit, nëse aktivet dhe detyrimet e subjektit në likuidim, në tërësi ose një pjesë e tyre, ku në çdo rast synon përfshirjen e plotë të depozitave të siguruara, mund të transferohen shpejt tek një institucion tjetër krediti ose tek një bankë urë, sipas nenit 288. Në këtë rast likuidatori:
i. krijon kushtet që institucioni i kreditit i interesuar për transferimin e aktiveve, pasiveve dhe depozitave të institucionit të kreditit në procedurë likuidimi njihet me dokumentacionin e nevojshëm për kryerjen një vlerësimi paraprak (due diligence);
ii. vlerëson nevojën për financim nga fondi i sigurimit të depozitave, dhe i paraqet vlerësimet pranë Agjencisë së Sigurimit të Depozitave dhe Bankës së Shqipërisë;
iii.  përgatit dokumentacionin që nevojitet për transferimin, dhe kërkon miratimin e Bankës së Shqipërisë; 
c) përgatit një vlerësim të shpenzimeve të procedurës së likuidimit;
d) përditëson librat e biznesit, kontabilitetin dhe dokumentacionin tjetër të institucionit të kreditit deri në ditën e hapjes së procedurës së likuidimit te detyruar;
e) dorëzon menjëherë në Agjencinë e Sigurimit të Depozitave por jo më vonë se brenda 2 (dy) ditë pune nga data e vendosjes në likuidim të subjektit, listëpagesën për depozitat që kompensohen sipas legjislacionit për sigurimin e depozitave;
f) kryen inventarizimin e pasurisë së institucionit të kreditit;
g) harton bilancin fillestar;
h) mbledh dhe administron kërkesat mbi pretendimet e kreditoreve ndaj institucionit të kreditit si edhe evidenton detyrimet që të tretët i kanë institucionit të kreditit;
i) bashkëpunon me Agjencinë e Sigurimit të Depozitave për shqyrtimin e ankesave të depozituesve, sipas kuadrit ligjor dhe nënligjor për sigurimin e depozitave;
j) përgatit një raport mbi gjendjen financiare të subjektit brenda 30 ditëve nga fillimi i detyrës së tij;
k) raporton periodikisht në Bankën e Shqipërisë sipas afateve dhe formës të përcaktuar nga Banka e Shqipërisë;
l) merr vendim për kërkesat e paraqitura nga kreditorët, përfshirë edhe kërkesat e Agjencisë të Sigurimit të Depozitave deri në totalin e depozitave të siguruara, për depozituesit që përfitojnë nga kompensimi;
m) kthen në para pasurinë e institucionit të kreditit që do të bëhet pjesë e fondit të pasurisë së likuidimit;
n) përgatit projektin për shpërndarjen përfundimtare të fondit të pasurisë së likuidimit;
o) harton bilancin përmbyllës të likuidimit.
3. Likuidatori i dorëzon Bordit të likuidimit raporte të shkruara për ecurinë e procedurës së likuidimit të paktën një herë në tre muaj.
4. Likuidatori paraqet gjithashtu raporte sipas kërkesës së Bordit të likuidimit ose të Këshillit dhe/ose Guvernatorit të Bankës së Shqipërisë.
5. Likuidatorët i mbajnë kreditorët rregullisht të informuar, në mënyrën e përshtatshme, veçanërisht lidhur me ecurinë e likuidimit.

Neni 279
Pagesa për likuidatorin

1. Likuidatori ka të drejtë për një pagese mujore, në shumën e pagës mesatare të anëtarëve të këshillit të administrimit të institucionit të kreditit, të marrë gjatë muajit para hapjes së procedurës së likuidimit të institucionit të kreditit.
Banka e Shqipërisë mund të përcaktojë një shpërblim të veçantë për likuidatorin, në bazë të vëllimit dhe kompleksitetit të veprimtarive, si dhe rezultateve të arritura gjatë procedurës së likuidimit.
2. Paga dhe shpërblimi për likuidatorin, kompensimet për ekspertët e angazhuar prej tij dhe pagat e personave të punësuar në procedurën e likuidimit paguhen nga fondi i pasurisë së likuidimit, si kosto të procedurës së likuidimit. 

Neni 280
Përgjegjësitë e likuidatorit

1. Likuidatori dhe personat e angazhuar prej tij për të kryer detyra sipas këtij ligji si dhe punonjësit e Bankës së Shqipërisë të angazhuar në procesin e likuidimit nuk mbajnë përgjegjësi civile ose administrative për dëmet e shkaktuara gjatë kryerjes së detyrave të tyre në përputhje me këtë ligj, legjislacionin e zbatueshëm dhe aktet nënligjore përkatëse, përveç rasteve kur provohet se një veprim i caktuar është bërë me qëllim ose për shkak të pakujdesisë së rëndë.
2. Banka e Shqipërisë mbulon paraprakisht kostot e proceseve gjyqësore kundër personave të përmendur në pikën 1 të këtij neni që lidhen me kryerjen e detyrave të tyre.

Neni 281
Të drejtat dhe pretendimet e kreditorëve

1. Kërkesat e pa përmbushura të kreditorëve të institucionit të kreditit konsiderohen si të maturuara në ditën e miratimit të fillimit të likuidimit.
2. Të drejtat e kreditorëve që figurojnë në sistemet dhe regjistrat e institucionit të kreditit konsiderohen si të paraqitura.
3. Të drejtat e kreditorëve e përcaktuara me një vendim gjyqësor përfundimtar dhe të detyrueshëm përpara hapjes së procedurës së likuidimit konsiderohen si të paraqitura.
4. Kreditorët duhet të paraqesin pretendimet e tyre me prova mbështetëse tek likuidatori brenda 60 ditëve  nga data e publikimit të njoftimit të fillimit të likuidimit në Fletoren Zyrtare. 
5. Pretendimet e paraqitura pas afatit të përcaktuar në piken 4, të këtij neni refuzohen si të paraqitura jashtë afatit, përveç rasteve kur personi i interesuar vërteton se nuk kishte marrë dijeni ose e ka pasur të pamundur për shkaqe madhore paraqitjen e pretendimit.
6. Likuidatori shqyrton kërkesat mbi pretendimet e paraqitura nga kreditorët brenda 60 ditëve nga dita e skadimit të afatit për paraqitjen e tyre.
7. Përjashtimisht nga afati i përcaktuar në pikën 1 të këtij neni, kërkesat e pjesëmarrësve në sistemin e pagesave trajtohen sipas përcaktimeve të legjislacionit për sistemin e pagesave.
8. Përjashtimisht, afati i përmendur në pikën 6 të këtij neni mund të zgjatet për 30 ditë me vendim të Bordit të likuidimit, me propozim të likuidatorit.
9. Likuidatori iu njofton kreditorëve vendimet mbi pretendimet e paraqitura dhe ato të konsideruara të paraqitura jo më vonë se deri në përfundimin e afateve të përcaktuara në këte nen. Kërkesat e kreditorëve për depozitat pakësohen me pjesën e depozitave që kompensohen nga Agjencia e Sigurimit të Depozitave, sipas legjislacionit për sigurimin e depozitave.
10. Ankesë ndaj vendimit të përmendur në pikën 1, të këtij neni mund të paraqitet pranë Bordit të likuidimit brenda 8 ditëve nga dita e marrjes së vendimit.
11. Bordi i likuidimit vendos për ankesën brenda 8 ditëve nga dita e marrjes së saj.
12. Pala ankuese ka të drejtë të nisë procedurë gjyqësore ndaj vendimit të Bordit të likuidimit të përmendur në pikën 11 të këtij neni, ose në rast se Bordi i likuidimit të detyruar nuk merr vendim brenda afatit të parashikuar, pranë gjykatës kompetente, brenda 8 ditëve nga dita e marrjes së vendimit të Bordit ose nga dita e skadimit të afatit për marrjen e vendimit, me qëllim përcaktimin e kërkesave të kundërshtuara.
13. Njoftimi mbi kërkesat e paraqitura, që përmban të dhëna mbi kreditorët dhe shumën e kërkesave të paraqitura, të njohura, pjesërisht të njohura ose të kontestuara, publikohet në faqen zyrtare të Bankës së Shqipërisë dhe të institucionit të kreditit.

Neni 282
Administrimi i llogarive të institucionit të kreditit

1. Në ditën e hapjes së procedurës së likuidimit, mbyllen të gjitha llogaritë e institucionit të kreditit dhe i hiqet e drejta e personave të autorizuar për disponimin e pasurisë së institucionit të kreditit.
2. Me kërkesë të likuidatorit hapen llogari të reja për tu përdorur gjatë zbatimit të procedurave të likuidimit institucionit të kreditit.
3. Fondet financiare nga llogaritë e mbyllura të institucionit të kreditit transferohen në llogaritë e reja.
4. Tek emërtimet e llogarive, pranë emrit të institucionit të kreditit shtohet shprehja: “në likuidim të detyruar”, së bashku me numrat e rinj të llogarive që do të përdoren gjatë zbatimit të procedurave të likuidimit të detyruar për institucionin e kreditit.
5. Shprehja “në likuidim të detyruar”, pas emrit të institucionit të kreditit pasqyrohet edhe në regjistrin e shoqërive tregtare.

Neni 283
Efektet e likuidimit për organet drejtuese dhe punonjësit

1. Kompetencat e këshillit mbikëqyrës, këshillit të administrimit të institucionit të kreditit, dhe përfaqësuesve të tyre, ndërpriten dhe i transferohen likuidatorit në ditën e hapjes së procedurës së likuidimit.
2. Anëtarët e këshillit mbikëqyrës, anëtarët e bordit drejtues dhe punonjësit e tjerë, edhe pse funksioni ose marrëdhënia e tyre me institucionin e kreditit është ndërprerë, janë të detyruar të sigurojnë për likuidatorin të gjitha të dhënat dhe informacionet e nevojshme deri në përfundimin e procedurës së likuidimit të detyruar.
3. Likuidatori ka të drejtë të përfundojë marrëdhënien e punës me disa ose të gjithë punonjësit e institucionit të kreditit. Në këtë rast nuk zbatohen kërkesat e Kodit të Punës lidhur me afatet e njoftimit për zgjidhjen e kontratës. 
4. Për të përfunduar transferimin në përputhje me nenin 288 të këtij ligji dhe për qëllimin e rritjes së fondit të pasurisë së likuidimit dhe parandalimit të pasojave të dëmshme për kreditorët, likuidatori mundet, pa miratimin e Bankës së Shqipërisë, të punësojë deri në 10 për qind të numrit të punonjësve që institucioni i kreditit kishte para hapjes së procedurës së likuidimit. Për çdo punësim mbi këtë limit duhet të merret miratimi i Bankës së Shqipërisë. 
5. Personat e përmendur në pikën 4 të këtij neni kanë të drejtë page në shumën që përcaktohet nga likuidatori, me pëlqimin e Bordit të likuidimit.
6. Pagesa e pagave të përmendura në këtë pikë bëhet nga fondi i pasurisë së likuidimit, si kosto të procedurës së likuidimit.

Neni 284
Vlefshmëria e kontratave

1. Kontratat e lidhura me institucionin e kreditit para hapjes së procedurës së likuidimit mbeten në fuqi, përveç në rastin kur likuidatori, me pëlqimin e Bordit të likuidimit, njofton palën tjetër kontraktuese për prishjen e kontratës brenda 90 ditëve nga dita e vendimit të likuidimit. 
2. Nëse likuidatori prish kontratën, pala tjetër kontraktuese mund të kërkojë vetëm kompensim për dëmin real, sipas radhës së shlyerjes së detyrimeve, të parashikuar në nenin 290 të këtij ligji.
3. Çdo kusht i kontratës ku debitori është palë, që parashikon zgjidhjen e parakohshme të saj eskluzivisht për shkak të fillimit të procedurës së likuidimit, është i pavlefshëm përveç klauzolave që lidhen me “netimin e mbylljes” (close-out netting) në kuadër të kontratave financiare, sipas së cilës, pas fillimit të procedurës së likuidimit, transaksionet përkatëse ndërpriten, vlerësohen dhe kombinohen në një detyrim të vetëm neto midis palëve. 
4. Norma e interesit dhe çdo kamatëvonesë ose penalitet tjetër i pretendimeve të kreditorëve ndalon së llogarituri dhe nuk zbatohet më që nga data e fillimit të procedurës së likuidimit.

Neni 285
Ndalimi i ndërprerjes së kontratës së qirasë

1. Kontrata e qirasë, e lidhur mes subjektit në proces të likuidimit, si qiramarrës dhe një pale tjetër, nuk mund të zgjidhet nga qiradhënësi pasi të jetë kërkuar fillimi i likuidimit për shkak të:
a) mospagimit të qirasë para fillimit të likuidimit të detyruar;
b) përkeqësimit të gjendjes pasurore të debitorit.
2. Çdo shumë monetare, që është detyrim sipas kontratës deri në kohën e fillimit të likuidimit, konsiderohet pretendim likuidimi. Detyrimi i qirasë, i lindur pas fillimit të procedurës së likuidimit, konsiderohet shpenzim administrativ. Mos përmbushja e detyrimit të qirasë pas fillimit të procedurës së likuidimit i jep të drejtë qiradhënësit për të zgjidhur kontratën.

Neni 286
Kundërshtimi i veprimeve juridike dhe efektet e likuidimit të detyruar 
në proceset gjyqësore

Si rregull i përgjithshëm, të gjitha veprimet e institucionit të kreditit të kryera brenda një periudhe prej 2 vitesh përpara fillimit të procedurës së likuidimit, mund të kundërshtohen në qoftë se i kanë shkaktuar një dëm pasuror institucionit të krediti ose i kanë dhënë preferencë të pajustifikuar një kreditori të caktuar. 
2. Një dëm pasuror ekziston në ato raste kur institucionit i kreditit kryen veprime për të cilat vlera e marrë, në para ose ekuivalente me ato, është në mënyrë të konsiderueshme më e ulët se vlera në para ose ekuivalente me ato, e dhënë nga pala tjetër.
 3. Ekzistenca e dëmit pasuror nevojitet të provohet nga likuidatori që kundërshton veprimin, me përjashtimet e mëposhtme: 
a) dëmi pasuror ndaj institucionit  të kreditit ekziston nëse: 
i) institucioni i kreditit ka bërë një dhuratë ose ka kryer veprime që nuk i japin asnjë përfitim; 
ii) institucioni i kreditit përmbush një detyrim të pasiguruar, i cili nuk ishte maturuar përpara fillimit të procedurës së likuidimit; 
b) dëmi pasuror prezumohet, nëse nuk provohet e kundërta, kur: 
i) janë kryer veprime me persona të lidhur me institucionin e kreditit me qëllim preferimi të përfituesit ndaj kreditorëve të tjerë ose me kushte të pafavorshme për institucionin e kreditit;
ii) është dhënë një garanci për të siguruar një detyrim ekzistues ose një detyrim të ri që zëvendëson detyrimin e mëparshëm, kur detyrimi i mëparshëm nuk ishte i siguruar ose kishte një sigurim me vlerë më të ulët; 
iii) është përmbushur një detyrim i siguruar që nuk ishte shlyer para fillimit të procedurës së likuidimit. 
4. Në gjykimet për kundërshtimin e veprimeve të dëmshme, përveç ekzistencës së dëmit pasuror, gjykata vlerëson edhe veprimet e mëposhtme: 
a) kur institucioni i kreditit ka hyrë në një veprim me mirëbesim për qëllime të vazhdimit të aktivitetit dhe kur, në të njëjtën kohë, ka baza të arsyeshme për të besuar se nga ky veprim institucioni i krediit ka përfitime; 
b) veprimet e ndërmarra nga institucioni i kreditit në kuptim të veprimtarisë normale të aktivitetit ose veprimtarisë profesionale, me kushte dhe afate të zakonshme;
c) garancitë dhe të drejtat që sigurojnë veprimet financiare. 
5. Likuidatori, në konsultim me Bankën e Shqipërisë, ka përgjegjësinë për të filluar veprimet e kundërshtimit sipas këtij neni. 
6. Kërkesa për kundërshtimin e veprimeve mund të paraqitet brenda 3 viteve nga data e fillimit të procedurës së likuidimit, përveç rasteve kur ka qenë objektivisht e pamundur për të marrë dijeni për shkakun e kundërshtimit të veprimit. 
7. Kundërshtimi paraqitet kundër palëve të tjera pjesëmarrëse në veprimin, objekt kundërshtimi. Në qoftë se pasuria, objekt i kundërshtimit, i është transferuar një pale të tretë, kundërshtimi duhet gjithashtu t’i drejtohet edhe palës së tretë nëse kundërshtohet e drejta e kësaj pale mbi këtë pasuri. 
8. Vendimi i gjykatës përfshin të gjitha masat e nevojshme për të mos prekur fondin e pasurisë së likuidimit. Në veçanti, gjykata mund: 
a) të vendosë të rikthejë në fondin e pasurisë së likuidimit çdo pasuri dhe pronë të transferuar me veprimin e kundërshtuar; 
b) të kërkojë çdo pasuri dhe pronë të fituar nga çdo person, e cila mund të përfaqësojë shumën në të holla nga shitja e pasurisë së transferuar ose vetë transferimin e të hollave; ose 
c) të heqë garancinë e vënë nga institucioni i kreditit për të siguruar pasurinë. 
9. Të gjitha proceset gjyqësore të hapura kundër institucionit të kreditit vazhdojnë pavarësisht fillimit të procedurës së likuidimit, dhe kreditorët janë të detyruar të njoftojnë likuidatorin për këto procese dhe t’i paraqesin pretendimet e tyre. 
10. Përveçse nëse parashikohet ndryshe nga ky ligj, nuk mund të ngrihet padi e re kundër institucionit të kreditit pas fillimit të likuidimit.
 
Neni 287
Mbrojtja e sistemeve, close out netting dhe kompensimi (set-off) 

1. Likuidatori dhe Banka e Shqipërisë sigurojnë që likuidimi të mos cënojë  parimin e finalitetit të shlyerjes dhe të mos cënojë funksionimin e sistemeve të pagesave sipas legjislacionit  për sistemin e pagesave dhe kolateralin financiar. 
2. Urdhër pagesat e futura në sistem para dhe deri në momentin e marrjes dijeni të vendimit përkatës ekzekutohen pavarësisht vendimit të likuidimit. 
3. Pas likuidimit paratë dhe asetet e tjera të institucionit të kreditit në sistem përdoren vetëm sipas urdhrit të likuidatorit.
4. Fillimi i likuidimit nuk ndikon në efektivitetin dhe zbatueshmërinë e close-out netting. 
5. Përkufizimi i termit sistem pagesash, finalitet i shlyerjes dhe close-out netting rregullohet në legjislacionin për sistemin e pagesave dhe kolateralin financiar.
6. Nëse kreditorit i ka lindur e drejta e kompensimit, sipas së cilës një detyrim i tij ndaj debitorit kompensohet me një detyrim që debitori kishte kundrejt tij deri në datën kur fillon procedura e likuidimit, atëherë kjo e drejtë nuk ndikohet nga procedura e likuidimit. Kompensimi sipas këtij paragrafi dhe paragrafit 7 të këtij neni nuk zbatohet për kompensimin (set-off) në kuadër të legjislacionit  për sistemin e pagesave dhe kolateralin financiar.
7. Kompensimi nuk ndodh nëse:
a) detyrimi i kreditorit lind ose bëhet i kërkueshëm sipas kushteve kontraktore vetëm pas fillimit të procedurës së likuidimit;
b) një kreditor e gëzon të drejtën e kompensimit si rrjedhojë e cedimit të së drejtës së kredisë nga një kreditor tjetër, pas fillimit të procedurës së likuidimit;
c) subjekti në likuidim ka një pretendim kundrejt një kreditori të siguruar me mjete të ekzekutimit të detyrueshëm të detyrimeve, barrë siguruese ose kolateral financiar. Asnjë kreditor i siguruar nuk ka të drejtë të kompensojë pretendimin e tij kundrejt një pretendimi të drejtpërdrejtë ndaj institucionit të kreditit. 
8. Likuidatori mund të kompensojë kërkesat e ndërsjella ndërmjet institucionit të kreditit dhe kreditorëve të saj që kanë lindur përpara marrjes së vendimit për hapjen e procedurës së likuidimit të detyruar të institucionit të kreditit.
9. Zbatimi i të drejtave reale mbi instrumente ose mbi të drejta të tjera që rrjedhin nga këto instrumente, ekzistenca ose transferimi i të cilave presupozon regjistrimin e tyre në një regjistër, llogari ose sistem depozitimi të centralizuar, i mbajtur ose i vendosur në një shtet anëtar, rregullohet nga ligji i shtetit anëtar ku mbahet ose ndodhet regjistri, llogaria ose sistemi i depozitimit të centralizuar në të cilin janë regjistruar këto të drejta.
10. Pa cenuar legjislacionin për rimëkëmbjen dhe ndërhyrjen e jashtëzakonshme, marrëveshjet e netimit rregullohen vetëm nga ligji që është parashikuar në vetë marrëveshjen, si ligji i zbatueshëm për të.
11. Pa cenuar legjislacionin për rimëkëmbjen dhe ndërhyrjen e jashtëzakonshme, dhe pikën 9 të këtij neni, marrëveshjet e riblerjes rregullohen vetëm nga ligji sipas të cilit rregullohet kontrata përkatëse.
Neni 288
Transferimi i aktiveve dhe pasiveve

1. Banka e Shqipërisë, mund të përgatisë, të organizojë dhe zhvillojë, një proces ofertimi ose marketingu për transferimin e një pjese ose të të gjitha aktiveve, të drejtave dhe/ose detyrimeve të institucionit të kreditit, përfshirë edhe transferimin e portofolit të depozitave, tek një ose më shumë institucione krediti blerëse të mundshme. Ky proces zhvillohet kur Banka e Shqipërisë vlerëson se një transferim i tillë mund të lehtësojë daljen e rregullt nga tregu të institucionit, të maksimizojë vlerën gjatë transferimit dhe të ruajë aksesin e depozituesve në depozitat e tyre. 
2. Banka e Shqipërisë merr masa për kryerjen e marketingut të aktiveve, të drejtave dhe detyrimeve që synohet të transferohen. Pa përjashtuar mundësinë e kërkimit të ofertave nga blerës të caktuar potencialë, procesi i marketingut duhet:
a) të zhvillohet në mënyrë të hapur dhe transparente dhe të paraqesë në mënyrë më të saktë të mundshme aktivet, të drejtat dhe detyrimet që propozohet të transferohen;
b) të mos favorizojë, pengojë apo diskriminojë ndërmjet blerësve potencialë dhe të mos u japë atyre avantazh të padrejtë;
c) të marrë në konsideratë nevojën për arritjen e një zgjidhjeje të shpejtë duke konsideruar afatet e vendosura në legjislacionin për sigurimin e depozitave;
d) të mos ketë konflikt interesi;
e) të synojë maksimizimin e çmimit të shitjes së aktiveve, të drejtave dhe detyrimeve përkatëse.
3. Pas revokimit të licencës dhe fillimit së procesit të likuidimit, Banka e Shqipërisë mund të udhëzojë likuidatorin të ekzekutojë ose të përfundojë transferimin e përmendur në këtë nen.  
4. Në rast se Banka e Shqipërisë nuk e ka zhvilluar ose përfunduar procesin e ofertimit përpara marrjes së vendimit të likuidimit, në përputhje me nenin 272 të këtij ligji, likuidatori, pas emërimit të tij dhe me miratimin paraprak të Bordit të Likuidimit, mund të organizojë dhe të administrojë një ankand publik transparent për transferimin e një pjese ose të të gjitha aktiveve, të drejtave dhe/ose detyrimeve të institucionit të kreditit në likuidim tek një ose më shumë institucione krediti të tjera blerëse, në përputhje me udhëzimet dhe kushtet e përcaktuara nga Bordi i Likuidimit.
5. Transferimi i aktiveve dhe pasive të institucionit i përmendur në këtë nen realizohet pa miratimin e depozituesve dhe kreditorëve të tjerë, si dhe pa miratimin e debitorëve të institucionit të kreditit.
6. Në bazë të kontratës për transferimin e aktiveve dhe pasiveve të institucionit të kreditit në likuidim të detyruar në një institucion tjetër të kreditit, mund të transferohen edhe pasuri të ngarkuara me hipotekë ose të drejta të tjera reale.
7. Pasuria e përmendur në pikën 1 të këtij neni nuk mund të transferohet nëse është objekt i një vendimi të një organi tjetër shtetëror ose vendim gjykate i cili ndalon transferimin ose që ndalohet nga dispozita ligjore për t'u transferuar.
8. Likuidatori në bashkëpunim me Bankën e Shqipërisë dhe Agjencinë e Sigurimit të Depozitave përcakton në mënyrën më të saktë të mundshme, vlerën me të cilën do të transferohen aktivet, pasivet dhe depozitat e institucionit të kreditit.  
9. Banka e Shqipërisë mund t’i kërkojë Agjencisë së Sigurimit të Depozitave që të kontribuojë me mjete financiare nga fondi përkatës i sigurimit të depozitave përveç se për të mbuluar shumën e nevojshme për transferimin e depozitave të siguruara dhe të aktiveve të institucionit të kreditit që vendoset në likuidim të detyruar, edhe për shumën e nevojshme për të financuar transferimin e depozitave të pasiguruara dhe të detyrimeve të tjera të zakonshme të pasiguruara, me qëllim garantimin e neutralitetit të kapitalit të institucionit të kreditit blerës, kur sipas vlerësimit të Bankës së Shqipërisë:  
a) transferimi i depozitave të pasiguruara ose i detyrimeve të zakonshme të pasiguruara është rreptësisht i nevojshëm dhe proporcional për të shmangur efektet e përhapjes së krizës (contagion), veçanërisht sa u përket depozitave të pranueshme për sigurim të individëve dhe ndërmarrjeve mikro, të vogla dhe të mesme;
b) transferimi i depozitave të pasiguruara dhe i detyrimeve të zakonshme të pasiguruara do të maksimizonte vlerën gjatë shitjes ose transferimit te institucioni i kreditit blerës, duke kufizuar kështu humbjen e vlerës ekonomike dhe duke reduktuar humbjet e mundshme për kreditorët; ose
c) ekziston nevoja për të ruajtur marrëdhënien e plotë me klientët me qëllim ruajtjen e besimit.
Agjencia transferon shumën sipas kësaj pike, në llogarinë e përcaktuar nga Banka e Shqipërisë.  
10. Agjencia e Sigurimit të Depozitave nuk financon transferimin e fondeve të veta dhe të detyrimeve, të cilat renditen më poshtë se detyrimet e zakonshme të pasiguruara në përputhje me nenin 290 të këtij ligji.
11. Bordi i likuidimit jep miratimin për transferimin e aktiveve dhe/ose pasiveve të institucionit të kreditit në likuidim, në rast se institucioni tjetër i kreditit mund të vazhdojë veprimtarinë dhe që nuk rrezikon gjendjen financiare të tij dhe përputhshmërinë me këtë ligj dhe aktet nënligjore përkatëse.
12. Likuidatori, brenda pesë ditëve pune nga transferimi, informon depozituesit, kreditorët e tjerë dhe debitorët e institucionit të kreditit për transferimin e realizuar të aktiveve dhe/ose pasiveve në përputhje me këtë nen.
13. Aktivet, pasivet dhe depozitat e institucionit të kreditit të cilët transferohen sipas këtij neni përjashtohen nga fondi i pasurisë së likuidimit të detyruar dhe shuma e paguar nga institucioni i kreditit tjetër do të përfshihet në fondin e pasurisë së likuidimit të detyruar.
14. Banka e Shqipërisë ka të drejtë të japë udhëzime për mënyrën se si do të realizohet transferimi i aktiveve, pasiveve dhe depozitave të institucionit të kreditit në procedurë likuidimi.

Neni 289
Shitja e pasurisë së institucionit të kreditit

1. Pasuria e institucionit të kreditit që përfshihet në fondin e pasurisë së likuidimit të detyruar shitet përmes ankandit publik.
2. Likuidatori, me miratim paraprak nga Bordi i Likuidimit, mund të realizojë shitjen edhe përmes mbledhjes së ofertave ose përmes negociatave direkte.
3. Çmimi fillestar i shitjes së pasurisë është ai i përcaktuar nga vlerësuesi i autorizuar, por ky vlerësim nuk është detyrues për përcaktimin e çmimit minimal.
4. Bordi i Likuidimit jep pëlqimin e tij për vendin, kohën dhe çmimin e shitjes dhe jep miratimin përfundimtar, përveç rasteve kur shitja bëhet përmes ankandit publik.
5. Në çdo shitje, likuidatori duhet:
a) të arrijë një çmim sa më të favorshëm, për të mbrojtur interesat e kreditorëve të institucionit të kreditit;
b) të sigurojë barazi për të gjithë blerësit e mundshëm;
c) të parandalojë çdo lloj diskriminimi në procesin e ofertimit dhe shqyrtimit të ofertave.
6. Pasi Bordi i Likuidimit të japë miratimin e tij, vendimi për shitje bëhet përfundimtar.
7. Aktivet e institucionit të kreditit nuk mund t’i shiten debitorit të institucionit të kreditit që ka vonuar në përmbushjen e detyrimeve të tij ndaj institucionit të kreditit dhe që ka kontribuar në krijimin e kushteve për fillimin e procedurës së likuidimit të detyruar.

Neni 290
Radha e shlyerjes së detyrimeve (Renditja e kreditorëve)

1. Në rast të likuidimit të institucionit të kreditit ose degës së institucionit të kreditit të huaj, detyrimet e pretenduara, të siguruara me mjete të ekzekutimit të detyrueshëm të detyrimeve, barrë siguruese ose kolateral financiar, shlyhen sipas vetë kushteve të parashikuara për këtë qëllim, kurse detyrimet për pretendimet e tjera të pranuara shlyhen me preferencë ndaj të gjitha detyrimeve të tjera, sipas radhës së detyrimeve të pretenduara, si më poshtë:
a) shpenzimet e domosdoshme dhe të arsyeshme, të bëra nga likuidatori;
b) shpenzimet e domosdoshme dhe të arsyeshme, të bëra nga Banka e Shqipërisë në përputhje me parashikimet e nenit 274 pika 3 dhe në lidhje me zbatimin e instrumenteve ose kompetencave të ndërhyrjes së jashtëzakonshme;
c) shpenzimet e domosdoshme dhe të arsyeshme, të bëra nga Agjencia e Sigurimit të Depozitave 
d) kreditorët e kredive të reja të dhëna institucionit të kreditit ose degës së institucionit të kreditit të huaj pas ndërhyrjes së jashtëzakonshme dhe emërimit të likuidatorit;
e) Banka e Shqipërisë në rolin e Autoritetit të Ndërhyrjes së Jashtëzakonshme, për përdorimin e instrumentave të parashikuara në legjislacionin përkatës, në rastet kur janë përdorur instrumenta të caktuar në procesin e ndërhyrjes së jashtëzakonshme, përpara kalimit në likuidim;
f) depozitat e siguruara dhe Agjencia e Sigurimit të Depozitave për totalin e depozitave të siguruara, të cilës i cedohen të gjithë tagrat dhe të drejtat e depozituesve të siguruar deri në nivelin maksimal të mbulimit, pavarësisht nga shuma dhe data në të cilën depozituesit kanë përfituar shumat e kompensimit;
g) pjesa e depozitës së individëve, personave fizikë dhe ndërmarrjeve mikro, të vogla dhe të mesme, e cila tejkalon nivelin maksimal të mbulimit nga skema e sigurimit të depozitave, si dhe depozitat që do të ishin depozita të pranueshme për sigurim nga individët, personat fizikë dhe ndërmarrjet mikro, të vogla dhe të mesme, nëse ato do të ishin bërë përmes degëve të vendosura jashtë Bashkimit Evropian të institucionit të kreditit të themeluar në Repulikën e Shqipërisë;
h) detyrimet e pasiguruara me mjete të ekzekutimit të detyrueshëm të detyrimeve, barrë siguruese ose kolateral financiar;
i) detyrime me përparësi shlyerje (senior) jo preferenciale, detyrime që lindin nga instrumente të borxhit dhe plotësojnë kushtet e mëposhtme: 
i. afati fillestar kontraktual është të paktën një vit;
ii. nuk është instrument derivativ;
iii. kontrata për instrumentin përmban dispozita kontraktore që përcaktojnë se detyrimet përkatëse renditen në kategorinë e detyrimeve senior jo preferenciale brenda hierarkisë së shlyerjes;
j) detyrime, kontratat e të cilave përmbajnë klauzola për përcaktimin e renditjes së tyre në këtë radhë të shlyerjes së detyrimeve, si dhe kushte të tjera, të përcaktuara nga Banka e Shqipërisë. Këto detyrime nuk përfshihen në kapitalin shtesë të nivelit të parë dhe në kapitalin e nivelit të dytë;
k) instrumente e kapitalit të nivelit të dytë;
l) instrumentet e kapitalit shtesë të nivelit të parë;
m) instrumentet e kapitalit bazë të nivelit të parë, përfshirë aksionet e zakonshme dhe instrumentet e pronësisë ekuivalente me to.
2. Kërkesat nga nivelet më të ulëta të përparësisë shlyhen vetëm pasi të jenë shlyer plotësisht ato nga nivelet më të larta.
3. Kërkesat në të njëjtin nivel përparësie shlyhen në mënyrë proporcionale, përveç rasteve kur fondet janë të mjaftueshme për shlyerje të plotë. 
4. Kur një instrument pranohet pjesërisht si kapital, kërkesa që rrjedh prej tij trajtohet e tëra si kërkesë që buron nga kapitali.

Neni 291
Shpërndarja e fondit të pasurisë së likuidimit

1. Shpërndarja e fondit të pasurisë së likuidimit mund të fillojë edhe nëse e gjithë pasuria nuk është shndërruar në para.
2. Përpara fillimit të shlyerjes së kreditorëve, likuidatori ndan nga fondi  pasurisë të likuidimit  shumën e nevojshme për pagesën e kostove të procedurës së likuidimit të detyruar.
3. Kompensimet për dëmet nga aksidentet në punë të ndodhura përpara ditës së hyrjes në fuqi të efekteve ligjore të hapjes së procedurës së likuidimit të detyruar shlyhen si kosto të procedurës së likuidimit të detyruar.
4. Likuidatori përgatit një projekt për shpërndarjen kryesore/fillestare, që duhet të përmbajë të dhëna për: kërkesat, kreditorët, shumën e kërkesave, shumën e fondeve monetare të përcaktuara për shpërndarje, radhën e shlyerjeve të detyrimeve, si dhe të dhëna të tjera të rëndësishme për shlyerjen e kreditorëve.
5. Projekti i shpërndarjes kryesore publikohet në buletinin e Bankës së Shqipërisë.
6. Ankesat kundër projektit të shpërndarjes kryesore mund të paraqiten pranë Bordit të Likuidimit brenda 8 ditëve nga dita e publikimit të tij.
7. Pas shqyrtimit të ankesave, Bordi i Likuidimit miraton shpërndarjen kryesore/fillestare.
8. Bazuar në shpërndarjen e miratuar, likuidatori nxjerr vendimin për shpërndarjen kryesore, i cili u dërgohet kreditorëve.
9. Brenda 15 ditëve nga dita e miratimit të vendimit, likuidatori ekzekuton pagesat ndaj kreditorëve.

Neni 292
Mbyllja e procedurës së likuidimit të detyruar

1. Kur Bordi i likuidimit miraton raportin e likuidatorit se të gjitha veprimet janë përfunduar, i propozon Këshillit të Bankës së Shqipërisë marrjen e vendimit për përfundimin e procedurës likuidimit të detyruar.
2. Këshilli i Bankës së Shqipërisë miraton vendimin për përfundimin e procedurës së likuidimit të detyruar.
3. Vendimi publikohet në Fletoren Zyrtare të Republikës së Shqipërisë, një kopje e tij i dërgohet Agjencisë së Sigurimit të depozitave dhe Regjistrit të shoqërive tregtare, për të kryer çregjistrimin e institucionit të kreditit në likuidim të detyruar nga ky regjistër.
4. Nëse, pas përfundimit të procedurës së likuidimit, mbeten fonde të papërdorura ose të pashpërndara tek kreditorët, ato i’u shpërndahen aksionarëve të institucionit të kreditit.
5. Kërkesat e kreditorëve, që nuk janë paraqitur deri në ditën e shpërndarjes së pasurisë së likuidimit, shlyhen pas përfundimit të procedurës së likuidimit, nga personat në favor të të cilëve është shpërndarë pjesa e mbetur e pasurisë, por vetëm deri në shumën që përfaqëson vlerën e pasurisë së marrë.
6. Kërkesa për shlyerjen e këtyre kreditorëve, sipas pikës 5 të këtij neni, duhet të paraqitet brenda 6 muajve nga përfundimi i procedurës së likuidimit, tek personat që kanë përfituar pasurinë.

Neni 293
E drejta e ankimit

1. Personat e mëposhtëm kanë të drejtë të kryejë ankim administrativ tek Këshilli i Bankës së Shqipërisë, brenda 30 ditëve nga data e publikimit të vendimit: 
a) një ose më shumë aksionerë të institucionit të kreditit që disponojnë në total jo më pak se 25 për qind të çdo kategorie të aksioneve me të drejtë vote; 
b) çdo  person  ose  grup  personash  që  zotëron  të  paktën  një  të  katërtën  e  shumës  totale  të depozitave monetare; 
c) kreditorët që përbëjnë të paktën një të tretën në vlerë të totalit të detyrimeve të pretenduara nga kreditorë të tjerë, duke përjashtuar depozituesit.

2. Paraqitja e ankimit, sipas pikës 1, të këtij neni, nuk pezullon ekzekutimin e vendimit për vendosjen e institucionit të kreditit në likuidim të detyruar dhe zbatimin e masave dhe kompetencave të tjera. 
3. Këshilli i Bankës së Shqipërisë shqyrton ankimin, sipas pikës 1, të këtij neni, brenda 30 ditëve nga data e paraqitjes së tij.
4. Ankimi administrativ paraqitet në formën e parashikuar në Kodin e Procedurave Administrative.
5. Shterimi i ankimit administrativ, sipas këtij neni, është kusht paraprak për  kundërshtimin  e vendimit në gjykatë.
6. Personi  i  përcaktuar  në  pikën  1,  të  këtij  neni,  ka  të  drejtë  të  paraqesë  ankim  në Gjykatën Administrative  të  Apelit,  bazuar  në  dispozitat  e  legjislacionit për  gjykatat  administrative  dhe gjykimin e mosmarrëveshjeve administrative.
7. Vendimi  për  vendosjen  e  institucionit të kreditit  në  likuidim,  mund të ankimohet në Gjykatën Administrative të Apelit, sipas pikës 6, të këtij neni, vetëm lidhur me konstatimin e dëmit dhe dëmshpërblimin përkatës, që mund të  rrjedhë  nga  ky  vendim.  Gjykata nuk mund të   shfuqizoje dhe/ose pezullojë  zbatimin  e vendimit për vendosjen e institucionit të kreditit në likuidim si dhe nuk mund të urdhërojë Bankën e Shqipërisë t’i kthejë licencën institucionit të kreditit.
8. Vendimi i gjykatës, sipas pikës 7, të këtij neni, nuk cenon interesat e palëve të treta që veprojnë në  mirëbesim,  të  cilët  kanë  fituar  aktive, pasive, depozita dhe pasuri të tjera të institucionit të kreditit,  dhe  nuk  ndikon  tek  aktet administrative   të   mëpasshme   ose   transaksionet   e   përfunduara   nga   Banka e Shqipërisë dhe likuidatori.
9. Gjykata vendos për kërkesëpadinë e bërë vetëm nëse  Banka  e  Shqipërisë  ka  vepruar  në  mënyrë  arbitrare  dhe  të  pakujdesshme  për  vendosjen  e institucionit të kreditit në likuidim,  sipas  rrethanave  të  faktit  dhe  dispozitave  të  këtij  ligji.  


Neni 294
Aktet nënligjore

Banka e Shqipërisë nxjerr akte nënligjore me qëllim rregullimin e aspekteve operacionale të përgatitjes për fillimin e likuidimit të detyruar dhe mënyrën e vijimit të tij. 

Nënseksioni 4
Njohja reciproke e procedurave të likuidimit dhe legjislacioni i zbatueshëm

Neni 295
Përmbushja e detyrimeve për degën e institucionit të kreditit nga një shtet tjetër anëtar

Kur një detyrim është përmbushur në përfitim të një dege të institucionit të kreditit nga një shtet anëtar dhe ndaj të cilit janë hapur procedura likuidimi në një shtet tjetër anëtar, ndërkohë që detyrimi duhej të ishte përmbushur në përfitim të likuidatorit në këto procedura, personi që ka përmbushur detyrimin konsiderohet se e ka shlyer atë nëse nuk ka qenë në dijeni të hapjes së procedurave. Kur një detyrim i tillë përmbushet përpara se të jetë kryer publikimi i parashikuar në pikën 5, të nenit 273, të këtij ligji, personi që ka përmbushur detyrimin prezumohet, në mungesë të provës së kundërt, se nuk ka qenë në dijeni të hapjes së procedurave të likuidimit; kur detyrimi përmbushet pas kryerjes së publikimit të parashikuar në pikën 5, të nenit 273, të këtij ligji, personi që ka përmbushur detyrimin prezumohet, në mungesë të provës së kundërt, se ka qenë në dijeni të hapjes së procedurave.

Neni 296
E drejta për paraqitjen e pretendimeve nga kreditorë në shtete të tjera anëtare

1. Çdo kreditor që ka vendbanimin, vendqëndrimin e zakonshëm ose zyrën qendrore në një shtet anëtar të ndryshëm nga shteti anëtar i origjinës, përfshirë autoritetet publike të shteteve anëtare, kanë të drejtë të paraqesin pretendime ose të paraqesin vërejtje me shkrim lidhur me pretendimet.
2. Pretendimet e të gjithë kreditorëve që kanë vendbanimin, vendqëndrimin e zakonshëm ose zyrën qendrore në shtete anëtare të ndryshme nga shteti anëtar i origjinës trajtohen në të njëjtën mënyrë dhe renditen në të njëjtën rradhë të shlyerjes së detyrimeve si ajo e pretendimeve të një natyre të barasvlershme që mund të paraqiten nga kreditorë që kanë vendbanimin, vendqëndrimin e zakonshëm ose zyrën qendrore në shtetin anëtar të origjinës.
3. Përveç rasteve kur ligji i shtetit anëtar të origjinës parashikon paraqitjen e vërejtjeve lidhur me pretendimet, kreditori dërgon kopje të dokumenteve mbështetëse, nëse ka, dhe tregon natyrën e pretendimit, datën në të cilën ai ka lindur dhe shumën e tij, si dhe nëse pretendon përparësi, sigurim me të drejtë reale ose rezervim të pronësisë lidhur me pretendimin dhe cilat aktive mbulohen nga sigurimi i tij.
Neni 297
Gjuhët

1. Informacioni i parashikuar në nenin 273 (5) (6) dhe (7), të këtij ligji,jepet në gjuhën zyrtare ose në njërën nga gjuhët zyrtare të shtetit anëtar të origjinës. Për këtë qëllim përdoret një formular që mban, në të gjitha gjuhët zyrtare të Bashkimit Evropian, titullin “Ftesë për paraqitjen e pretendimit. Afatet që duhen respektuar” ose, kur ligji i shtetit anëtar të origjinës parashikon paraqitjen e vërejtjeve lidhur me pretendimet, titullin “Ftesë për paraqitjen e vërejtjeve lidhur me një pretendim. Afatet që duhen respektuar”.
2. Çdo kreditor që ka vendbanimin, vendqëndrimin e zakonshëm ose zyrën qendrore në një shtet anëtar të ndryshëm nga shteti anëtar i origjinës mund të paraqesë pretendimin e tij ose të paraqesë vërejtje lidhur me pretendimin e tij në gjuhën zyrtare ose në njërën nga gjuhët zyrtare të atij shteti tjetër anëtar. Në këtë rast, paraqitja e pretendimit ose paraqitja e vërejtjeve lidhur me pretendimin duhet të mbajë titullin “Paraqitje pretendimi” ose “Paraqitje vërejtjesh lidhur me pretendimet” në gjuhën zyrtare ose në njërën nga gjuhët zyrtare të shtetit anëtar të origjinës. Përveç kësaj, kreditorit mund t’i kërkohet të sigurojë një përkthim në atë gjuhë të paraqitjes së pretendimit ose të paraqitjes së vërejtjeve lidhur me pretendimet.
KREU 4
DISPOZITA TË PËRBASHKËTA PËR MASAT E RIORGANIZIMIT DHE PROCEDURAT E LIKUIDIMIT

Neni 298
Efektet mbi disa kontrata dhe të drejta

1. Efektet e një mase riorganizimi ose të hapjes së procedurave të likuidimit në Republikën e Shqipërisë ose në një shtet anëtar mbi:
a) kontratat dhe marrëdhëniet e punës rregullohen vetëm nga ligji i shtetit anëtar që zbatohet për kontratën e punës;
b) një kontratë që jep të drejtën për të përdorur ose për të fituar pasuri të paluajtshme rregullohet vetëm nga ligji i shtetit anëtar në territorin e të cilit ndodhet pasuria e paluajtshme. Ky ligj përcakton nëse pasuria është e luajtshme apo e paluajtshme;
c) të drejtat mbi pasuri të paluajtshme, anije ose avionë që i nënshtrohen regjistrimit në një regjistër publik rregullohen vetëm nga ligji i shtetit anëtar nën autoritetin e të cilit mbahet regjistri.
Neni 299
Të drejtat reale (in re) të palëve të treta

1. Zbatimi i masave të riorganizimit ose fillimi i procedurave të likuidimit nuk cenon të drejtat reale (in re) të kreditorëve ose të palëve të treta mbi aktive të trupëzuara ose të patrupëzuara, të luajtshme ose të paluajtshme, si aktive të caktuara, ashtu edhe grupe aktivesh të papërcaktuara si tërësi që ndryshojnë herë pas here, që i përkasin institucionit të kreditit dhe që ndodhen në territorin e një shteti tjetër anëtar në momentin e miratimit të këtyre masave ose të fillimit të këtyre procedurave.
2. Të drejtat e përmendura në pikën 1, të këtij neni përfshijnë në veçanti:
(a) të drejtën për të shitur aktivet ose për të kërkuar shitjen e tyre dhe për të perfituar të ardhurat nga shitja ose fitimet që rrjedhin prej këtyre aktiveve, veçanërisht në bazë të një barre siguruese ose hipoteke;
(b) të drejtën ekskluzive për të kërkuar përmbushjen e një pretendimi, veçanërisht një të drejtë të siguruar me barrë mbi pretendimin ose me kalimin e pretendimit si garanci;
(c) të drejtën për të kërkuar dorëzimin e aktiveve dhe/ose kthimin e tyre nga çdo person që i posedon ose i përdor ato në kundërshtim me vullnetin e palës që gëzon këtë të drejtë;
(d) një të drejtë reale (in re) për përdorimin e aktiveve.
3. E drejta e regjistruar në një regjistër publik dhe e zbatueshme ndaj palëve të treta, në bazë të së cilës mund të fitohet një e drejtë reale (in re) në kuptim të pikës 1 të këtij neni, konsiderohet si e drejtë reale.
4. Pika 1, e këtij neni nuk pengon ngritjen e padive për pavlefshmëri të parashikuara në nenin 286 të këtij ligji. 

Neni 300
Rezervimi i titullit të pronësisë

1. Zbatimi i masave të riorganizimit ose hapja e procedurave të likuidimit në Republikën e Shqipërisë ose në një shtet tjetër anëtar ndaj një institucioni krediti që blen një aktiv nuk prek të drejtat e shitësit të bazuara në rezervimin e titullit të pronësisë, kur në momentin e vendosjes së këtyre masave ose të hapjes së procedurave të likuidimit të detyruar, aktivi ndodhet në territorin e një shteti tjetër anëtar të ndryshëm nga shteti në të cilin janë vendosur masat ose janë hapur procedurat e likuidimit.
2. Vendosja e masave të riorganizimit ose hapja e procedurave të likuidimit të detyruar ndaj një institucioni krediti që shet një aktiv, pas dorëzimit të aktivit, nuk përbën shkak për anulimin e shitjes dhe nuk e pengon blerësin të fitojë titullin e pronësinë, kur në momentin e vendosjes së këtyre masave ose të hapjes së këtyre procedurave aktivi i shitur ndodhet në territorin e një shteti tjetër anëtar të ndryshëm nga shteti në të cilin janë vendosur masat ose janë hapur procedurat e likuidimit.
3. Pikat 1 dhe 2 të këtij neni, nuk pengojnë ngritjen e padive për pavlefshmëri ose kundërshtimin e ekzekutimit nëse parashikohet në legjislacionin e shtetit anëtar të origjinës. 
Neni 301
Kompensimi (set-off)
1. Vendosja e masave të riorganizimit ose hapja e procedurave të likuidimit në Republikën e Shqipërisë ose në një shtet tjetër anëtar nuk prek të drejtën e kreditorëve për të kërkuar kompensimin e pretendimeve të tyre kundrejt pretendimeve të institucionit të kreditit, kur ky kompensim lejohet nga ligji i zbatueshëm për pretendimet e institucionit të kreditit.
2.  Pika 1, e këtij neni nuk pengon ngritjen e padive për pavlefshmëri të parashikuara në nenin 286 të këtij ligji. 

Neni 302
Legjislacioni i zbatueshëm për të drejtën e pronësisë (Lex rei sitae)

Në rastin e vendosjes së masave të riorganizimit ose hapjes së procedurave të likuidimit në Republikën e Shqipërisë ose në një shtet tjetër anëtar, zbatimi i të drejtave të pronësisë mbi instrumente ose i të drejtave të tjera mbi këto instrumente, ekzistenca ose transferimi i të cilave presupozon regjistrimin e tyre në një regjistër, llogari ose sistem depozitimi të centralizuar të mbajtur ose të vendosur në një shtet anëtar, rregullohet nga ligji i shtetit anëtar ku mbahet ose ndodhet regjistri, llogaria ose sistemi i depozitimit të centralizuar në të cilin janë regjistruar këto të drejta.
Neni 303
Marrëveshjet e netimit (netting agreement)

Pa cenuar parashikimet e legjislacionit për rimëkëmbjen dhe ndërhyrjen e jashtëzakonshme lidhur me përjashtimin e kushteve kontraktuale të caktuara dhe me kompetencat për të pezulluar përkohësisht të drejtat për zgjidhjen e kontratës, marrëveshjet e netimit (netting agreement) rregullohen nga ligji i zgjedhur nga palët në kontratën që rregullon këto marrëveshje.  
Neni 304
Marrëveshjet e riblerjes (repurchase agreement)

Pa cenuar parashikimet e legjislacionit për rimëkëmbjen dhe ndërhyrjen e jashtëzakonshme lidhur me përjashtimin e kushteve kontraktuale të caktuara dhe me kompetencat për të pezulluar përkohësisht të drejtat për zgjidhjen e kontratës dhe nenin 302 të këtij ligji, marrëveshjet e riblerjes (repurchase agreement) rregullohen nga ligji i zgjedhur nga palët në kontratën që rregullon këto marrëveshje. 
Neni 305
Tregjet e rregulluara

Pa cenuar parashikimet e përcaktuara në nenin 302 (Lex rei sitae) , transaksionet e kryera në kuadër të një tregu të rregulluar rregullohen vetëm nga ligji i zgjedhur nga palët në kontratën që rregullon këto  transaksione.
Neni 306
Vërtetimi i emërimit të likuidatorit

1. Emërimi i administratorit ose i likuidatorit në një shtet anëtar, vërtetohet me një kopje të njësuar me origjinalin të vendimit të emërimit ose me çdo vërtetim tjetër të lëshuar nga autoriteti administrativ ose gjyqësor i shtetit anëtar të origjinës.
Mund të kërkohet përkthim në gjuhën zyrtare ose në njërën nga gjuhët zyrtare të shtetit anëtar në territorin e të cilit administratori ose likuidatori do të veprojë. Nuk kërkohet legalizim ose ndonjë formalitet tjetër i ngjashëm.
2. Administratorët dhe likuidatorët kanë të drejtë të ushtrojnë në territorin e të gjitha shteteve anëtare të gjitha kompetencat që kanë të drejtë të ushtrojnë në territorin e shtetit anëtar të origjinës. Ata mund të emërojnë gjithashtu persona për t’i ndihmuar ose, sipas rastit, për t’i përfaqësuar gjatë zbatimit të masës së riorganizimit ose gjatë procedurave të likuidimit, veçanërisht në shtetet anëtare pritëse dhe, në mënyrë të veçantë, për të ndihmuar në kapërcimin e çdo vështirësie që hasin kreditorët në shtetin anëtar pritës.
3. Gjatë ushtrimit të kompetencave të tij, administratori ose likuidatori respekton ligjin e shteteve anëtare në territorin e të cilave do të veprojë, veçanërisht lidhur me procedurat për shitjen e aktiveve dhe dhënien e informacionit punonjësve. Këto kompetenca nuk mund të përfshijnë përdorimin e forcës ose të drejtën për të vendosur mbi procese gjyqësore ose mosmarrëveshje.
Neni 307
Regjistrimi në një regjistër publik

1. Administratori, likuidatori ose çdo autoritet administrativ ose gjyqësor i shtetit anëtar të origjinës mund të kërkojë që një masë riorganizimi ose vendimi për fillimin e procedurave të likuidimit të regjistrohet në regjistrin e pasurive të paluajtshme, regjistrin tregtar dhe çdo regjistër tjetër publik që mbahet në shtetet e tjera anëtare.
Megjithatë, një shtet anëtar mund të parashikojë regjistrim të detyrueshëm. Në këtë rast, personi ose autoriteti i përmendur në nënparagrafin e parë të kësaj pike merr të gjitha masat e nevojshme për të kryer këtë regjistrim.
2. Shpenzimet e regjistrimit konsiderohen si kosto dhe përfshihen në shpenzime të këtyre procedurave.
Neni 308
Aktet që dëmtojnë kreditorët

1. Asnjë dispozitë ligjore e shtetit anëtar të origjinës lidhur me pavlefshmërine, anulimin ose moszbatimin e kontratave ose veprimeve të tjera juridike, nuk zbatohet nëse subjekti që ka përfituar prej tyre provon dy kushtet e mëposhtme:
a)  kontratat ose veprimet juridike që dëmtojnë kreditorët në tërësi i nënshtrohen ligjit të një shteti anëtar të ndryshëm nga shteti anëtar i origjinës; dhe
b) legjislacioni i shtetit tjetër anëtar nuk lejon asnjë mjet për kundërshtimin e atyre akteve.
2. Kur një masë riorganizimi e vendosur nga një autoritet gjyqësor parashikon rregulla lidhur me pavlefshmërinë, anulueshmërinë ose pazbatueshmërinë e akteve juridike që dëmtojnë kreditorët në tërësi dhe që janë kryer përpara vendosjes të masës, neni 261 i këtij ligji, nuk zbatohet në rastet e parashikuara në pikën 1 të këtij neni.
Neni 309
Mbrojtja e palëve të treta
Nëse një institucion krediti, pas vendosjes së një mase riorganizimi ose pas hapjes së procedurave të likuidimit, përfiton shpërblim kundrejt shitjes ose shkëmbimit të:
a) një aktivi të paluajtshëm;
b) një anijeje ose avioni që i nënshtrohet regjistrimit në një regjistër publik; ose
c) instrumenteve ose të drejtave mbi këto instrumente, ekzistenca ose transferimi i të cilave presupozon regjistrimin e tyre në një regjistër, një llogari ose sistem depozitimi të centralizuar të mbajtur ose të vendosur në një shtet anëtar,
vlefshmëria e këtij transaksioni rregullohet nga ligji i shtetit anëtar në territorin e të cilit ndodhet aktivi i paluajtshëm ose nën autoritetin e të cilit mbahet regjistri, llogaria ose sistemi i depozitimit.
Neni 310
Cështje gjyqësore në proces

Efektet ligjore të masave të riorganizimit ose të procedurave të likuidimit mbi një ceshtje gjyqësore në proces, që ka të bëjë me një aktiv ose një të drejtë që i është marrë ose hequr një institucioni krediti, rregullohen vetëm nga legjislacioni i shtetit anëtar ku cështja gjyqësore është në proces.
Neni 311
Sekreti profesional

Të gjithë personat që janë të detyruar të marrin ose të japin informacion në lidhje me procedurat e informimit ose të konsultimit të parashikuara në nenet 262, 263, 266, 268 pika 8, 270 dhe neni 271 të këij ligji nënshtrohen rregullave të ruajtjes së sekretit profesional, me përjashtim të informacionit që i jepet autoriteteve gjyqësore për të cilat zbatohen kërkesat e legjislacionit përkatës.
TITULLI X
SUBJEKTET FINANCIARE JOBANKA

Neni 312
Veprimtaritë e lejuara

1. Subjekt financiar jobankë është personi juridik që licencohet nga Banka e Shqipërisë për  të ushtruar veprimtaritë si më poshtë: 
a) kredidhënien, duke përfshirë, ndër të tjera: kredinë konsumatore, marrëveshjet e kredisë në lidhje me pasurinë e paluajtshme;
b) faktoringun me ose pa garanci;
c) blerjen dhe mbledhjen e kredive me probleme; 
d) qiranë financiare;
e) këmbimin valutor. 
2. Subjektet që kryejnë vetëm veprimtarinë e këmbimit valutor licencohen si zyra të këmbimit valutor.

Neni 313
Kufizimet për veprimtarinë

1. Subjekti financiar jobankë ndalohet të grumbullojë depozita monetare dhe fonde të tjera të ripagueshme nga publiku. 
2. Subjektet financiare jobanka nuk mund të ushtrojnë asnjë veprimtari tjetër tregtare përveç veprimtarive financiare të parashikuara në nenin 312 dhe veprimtarisë të ndërmjetësimit në sigurime në përputhje me legjislacioni për sigurimet.
3.  Subjekti financiar jobankë nuk mund të lidhe marreveshje me te tretet (outsourcing agreement) per ushtrimin e veprimtarive për të cilat është licencuar nga Banka e Shqipërisë.

Neni 314
Forma juridike e shoqërisë dhe kapitali

1. Subjektet financiare jobanka krijohen dhe organizohen në formën e shoqërive aksionare, sipas legjislacionit për tregtarët dhe shoqëritë tregtare dhe regjistrohen sipas legjislacionit përkatës.
2. Përjashtimisht nga parashikimet në pikën 1, të këtij neni, subjektet financiare jobanka që ushtrojnë veprimtarinë e qirasë financiare dhe të faktoringut, si dhe zyrat e këmbimit valutor, mund të organizohen edhe në formën e shoqërive me përgjegjësi të kufizuar. 
3. Aksionet e subjektit janë të paguara në para, plotësisht jo me pak se vlera e kapitalit fillestar minimal të përcaktuar nga Banka e Shqipërisë, përpara se subjekti të regjistrohet në regjistrin e shoqërive tregtare. 

Neni 315
Kompetencat e Bankës së Shqipërisë

1. Banka e Shqipërisë është autoriteti që licencon, rregullon dhe mbikëqyr subjektet financiare jobanka dhe veprimtaritë financiare që ato ushtrojnë, në përputhje me këtë Kre.
2. Banka e Shqipërisë realizon mbikëqyrjen e subjekteve financiare jobanka në përputhje me kompetencat e mbikëqyrjes së kujdesshme të përcaktuara në pikën 4, të nenit 4, të këtij ligji dhe në dispozita të tjera të tij. 
3. Banka  e  Shqipërisë,  duke  marrë  në  konsideratë  specifikat e veprimtarisë financiare  që ushtrojnë këto subjekte, përcakton me akt nënligjor rregullat për licencimin,  administrimin e rrezikut dhe mbikëqyrjen e tyre.
4. Në përmbushjen e funksionit të saj mbikëqyrës, Banka e Shqipërisë vlerëson ligjshmërinë dhe rregullshmërinë e ushtrimit të veprimtarisë nga subjektet financiare jobanka, aftësinë e një subjekti financiar jobankë për administrimin e rrezikut dhe urdhëron marrjen e masave për të eliminuar shkeljet dhe parregullsitë e vërejtura, si dhe për përmirësimin e situatës financiare.

Neni 316
Raportimi

1. Subjektet financiare jobanka raportojnë në Bankën e Shqipërisë informacionin e kërkuar prej saj, sipas llojit, mënyrës, periodicitetit dhe afateve të përcaktuara në aktet nënligjore të Bankës së Shqipërisë. 
2. Banka e Shqipërisë, në përcaktimin e informacionit të parashikuar në pikën 1 të këtij neni, konsideron madhësinë, natyrën dhe kompleksitetin e veprimtarisë së subjekteve financiare jobanka.

Neni 317
Mbrojtja e konsumatorëve dhe klientëve të tjerë

1. Subjektet financiare jobanka janë të detyruara të sigurojnë ndaj klientit transparencën e plotë mbi normat e interesit, tarifat, komisionet dhe kushtet kontraktuale.
2. Subjektet financiare jobanka publikojnë interesat, tarifat dhe komisionet për shërbimet dhe produktet e ofruara.
3. Subjektet financiare jobanka respektojnë dhe mbrojnë të dhënat personale dhe privatësinë e klientëve, në përputhje me legjislacionin përkatës.
4. Parashikimet e Kreut 3 “Mbrojtja e konsumatorëve dhe klientëve të tjerë”  të Titullit XI të këtij ligji zbatohen edhe për subjektet financiare jobanka. 

Neni 318
Subjektet financiare jobanka që blejnë dhe mbledhin kredi me probleme

1. Subjekti financiar jobankë i licencuar për veprimtarinë e blerjes dhe mbledhjes së kredive me probleme është personi juridik, i ndryshëm nga një institucioni krediti ose një subjekt financiar jobankë i licencuar për kredidhënie, që blen të drejtat e një kredidhënësi për kontratat e kredive të klasifikuara si kredi me probleme.
2. Subjekti financiar jobankë i  licencuar për veprimtarinë e blerjes dhe mbledhjes së kredive me probleme nuk mund të ushtrojë asnjë veprimtari tjetër financiare ose tregtare. Ky subjekt ushtron vetëm aktivitetet e mëposhtme:
a) 	mbledhjen ose rikuperimin nga kredimarrësi i çdo pagese që lidhet me të drejtat e kredidhënësit sipas marrëveshjes së kredisë të lidhur përpara blerjes së kredisë dhe marrëveshjes për blerjen e kredive; 
b) 	rinegocimin me kredimarrësin i çdo termi dhe kushti që lidhet me të drejtat e një kredidhënësi sipas marrëveshjes së kredisë të lidhur përpara blerjes së kredisë dhe marrëveshjes për blerjen e kredive;
c) 	administrimin e çdo ankese që lidhet me të drejtat e kreditorit sipas marrëveshjes së kredisë të lidhur përpara blerjes së kredisë dhe marrëveshjes për blerjen e kredive;
d) 	informimin i kredimarrësit për çdo pagesë që lidhet me të drejtat e kredidhënësit sipas marrëveshjes së kredisë të lidhur përpara blerjes së kredisë dhe marrëveshjes për blerjen e kredive.
3. Subjekti financiar jobankë i licencuar për blerjen dhe mbledhjen e kredive me probleme nuk mund të aplikojë norma interesi, penalitete, komisione, tarifa si dhe çdo lloj barre financiare, pavarësisht emërtimit të tyre, më të larta se ato të parashikuara në marrëveshjen e kredidhënies midis kredimarrësit dhe kredidhënësit të parë.
4. Subjekti financiar jobankë i licencuar për blerjen e kredive me probleme nuk ofron kredi të reja.
5. Banka e Shqipërisë përcakton me akt nënligjore kërkesa në lidhje me administrimin, ristrukturimin (rinegocimit) e kredive të blera nga subjektet që blejnë kreditë me probleme. 



Neni 319
Licencimi

1. Subjektet financiare jobanka ushtrojnë veprimtari vetëm pasi të jenë licencuar nga Banka e Shqipërisë. 
2. Banka e Shqipërisë përcakton me akt nënligjor kërkesat, kriteret dhe dokumentacionin e nevojshëm për licencim, ku përfshihen të paktën kërkesat për:
a) kapitalin fillestar minimal;
b) struktura e pronësisë;
c) përshtatshmërinë e aksionerëve/ortakëve, drejtuesve të lartë dhe anëtarëve të organeve drejtuese; 
d) planin e biznesit; 
e) burimet e kapitalit;
f) sistemet e kontrollit të brendshëm dhe administrimit të rrezikut;
g) mekanizmat e qeverisjes. 

Neni 320
Regjistri publik

1. Banka e Shqipërisë mban një regjistër publik të subjekteve financiare jobanka të licencuara, i cili përditësohet dhe publikohet në faqen e saj zyrtare.  

Neni 321
Miratimet paraprake dhe njoftimet

1. Subjekti financiar jobankë, pa miratimin paraprak me shkrim të Bankës së Shqipërisë, nuk mund:
a) të ushtrojë veprimtari financiare të papërfshira në aneksin e licencës së dhënë;
b) të zmadhojë kapitalin me mjete jolikuide;
c) të riblejë aksionet e tij ose të personave të lidhur me të, në mënyrë të drejtpërdrejtë ose  nëpërmjet një personi tjetër, duke dhënë kredi ose duke lëshuar garanci;
d) të zvogëlojë kapitalin;
e) të emërojë administratorin dhe anëtarët e organeve drejtuese;
f) të transferojë pronësinë e një aksioneri ose ortaku me pjesëmarrje influencuese mbi 10 për qind ose kontrollin te një palë e tretë;
g) të rrisë përqindjen e një aksioneri me pjesëmarrje influencuese në mënyrë direkte ose indirekte, duke tejkaluar 20, 30 ose 50 për qind të kapitalit të subjektit ose të të drejtave të votës apo në një masë të tillë që subjekti financiar jobankë të bëhet filial i tij;
h) të riorganizohet juridikisht nëpërmjet bashkimit, ndarjes ose çdo forme tjetër të ngjashme.
2. Subjekti financiar jobankë njofton menjëherë Bankën e Shqipërisë në rastet kur: 
a) pozicionet e rrezikut arrijnë kufijtë maksimalë të lejuar, sipas akteve nënligjore të Bankës së Shqipërisë; 
b) vlerësohet se ka shkaqe të justifikuara për ndërprerjen ose pezullimin e ndonjë veprimtarie financiare të lejuar; 
c) pozicioni financiar i subjektit financiar jobankë ndryshon në atë masë sa nuk zotëron më fondet e veta ose nuk arrin më minimumin e raportit të mjaftueshmërisë të kapitalit të përcaktuar në aktet nënligjore të Bankës së Shqipërisë; 
d) fondet e veta të llogaritura sipas përcaktimeve në aktet nënligjore të Bankës së Shqipërisë bien nën nivelin e kapitalit fillestar minimal të kërkuar për fillimin e veprimtarisë; 
e) vlerësohet se ka shkaqe për revokimin e licencës;
3. Subjekti financiar jobankë njofton Bankën e Shqipërisë brenda 30 ditëve për: 
a) zmadhimin e kapitalit; 
b) ndryshimet në strukturën e kapitalit; 
c) ndryshime në strukturën organizative; 
d) ndryshim të zyrës qendrore dhe adresës së saj; 
e) investimet e subjektit në kapitalin e një personi tjetër juridik; 
f) largimin e drejtuesve të lartë dhe anëtarëve të organeve drejtuese;
g) hapjen e degëve brenda territorit të Republikës së Shqipërisë.
4. Banka e Shqipërisë përcakton me akt nënligjor kriteret dhe dokumentacionin e nevojshëm për t’u paraqitur në Bankën e Shqipërisë me qëllim dhënien e miratimeve paraprake dhe kryerjen e njoftimeve të përcaktuara në këtë nen. 

Neni 322
Detyrimi për ruajtjen e sekretit profesional
 
1. Drejtuesit e lartë, të punësuarit dhe agjentët aktualë e të mëparshëm të subjektit financiar jobankë, për çdo informacion që marrin gjatë ushtrimit të veprimtarisë në subjektin financiar jobankë, ruajnë sekretin dhe nuk e përdorin atë për përfitime vetjake ose për të tretët jashtë subjetit, të cilave u shërbejnë ose u kanë shërbyer. 
2. Informacioni i përshkruar në pikën 1 të këtij neni mund t’i jepet vetëm Bankës së Shqipërisë, ekspertit kontabël të autorizuar të subjektit, autoriteteve kompetente që e fitojnë këtë të drejtë me ligj, si dhe kur e kërkon mbrojtja e interesave të vetë subjektit në procedurat ligjore.
3. Subjeket financiare jo banka zbatojnë dispozitat e neneve 311, 312, 313 të këtij ligji, në përputhje me karakteristikat e veprimtarisë së tyre. Në këtë rast termi “sekret bankar” konsiderohet si “sekret profesional”.

Neni 323
Administrimi i rrezikut

1. Subjektet financiare jobanka krijojnë dhe zhvillojnë sistemin për administrimin e rrezikut, të përshtatshëm me natyrën, vëllimin dhe kompleksitetin e veprimtarisë së tyre.  
2. Sistemi i administrimit të rrezikut është tërësia e politikave, procedurave, rregullave dhe strukturave të subjekteve, që shërbejnë për administrimin e rrezikut. 
3. Sistemi i administrimit të rrezikut përfshin:
a) procesin  e  identifikimit, të  matjes,  të  monitorimit, të kontrollit  dhe  të  raportimit, të  të gjitha  rreziqeve  brenda  një subjekti, në të gjithë aktivitetin e tij (për të gjithë bilancin, portofolin dhe linjat e biznesit);
b) përcaktimin  e  funksioneve  të  strukturave  të  administrimit  të  rrezikut,  të  cilat sigurojnë:
i. identifikimin e të gjitha rreziqeve;
ii. vlerësimin e rreziqeve dhe matjen e ekspozimit ndaj tyre;
iii. monitorimin  e  ekspozimit  të  rrezikut  dhe  përcaktimin  e  nevojave  për kapital në        mënyrë  të vazhdueshme;
iv. monitorimin  dhe  vlerësimin  e  vendimeve  për  pranimin  e  rreziqeve  të caktuara,  masat  për  zbutjen  e  rrezikut  dhe  nëse  vendimet  janë  në përputhje me vendimet e organeve drejtuese për politikat e rrezikut;
v. raportimin, në mënyrë  të  drejtpërdrejtë  dhe  të  pavarur,  në organet drejtuese, të të gjitha çështjeve të përcaktuara më lart.

4. Banka e Shqipërisë përcakton me akt nënligjor normat mbikëqyrëse për administrimin e rrezikut në subjektet financiare jobanka si dhe të vendosë kushte dhe kufizime për llojin dhe mënyrën e investimeve. 
5. Banka e Shqipërisë ka të drejtë të përcaktojë me akt nënligjor kërkesa specifike për administrimin e rrezikut për zyrat e këmbimit valutor.


Neni 324
Inspektimi në vend
1. Banka e Shqipërisë ka të drejtë të kryejë inspektime në vend (on-site), në çdo kohë, në subjektet financiare jobanka, me qëllim përcaktimin e përmbushjes së kërkesave të këtij titulli dhe të akteve nënligjore të nxjerra në zbatim të tij. 
2.Subjektet financiare jobanka janë të detyruara të vënë në dispozicion të Bankës së Shqipërisë dokumentacionin e nevojshëm dhe të lejojnë punonjësit e Bankës së Shqipërisë në ambientet e tyre, me qëllim realizimin e inspektimeve. 
3.Banka e Shqipërisë, në përfundim të inspektimit i dërgon subjektit financiar jobankë raportin e inspektimit, i cili përmban gjetjet dhe konkluzionet e inspektimit, si dhe rekomandimet përkatëse, për adresimin e mangësive dhe shkeljeve të evidentuara në inspektim. Në varësi të pasojave dhe seriozitetit të shkeljeve të evidentuara, si dhe përsëritjes së tyre, përveç rekomandimeve, Banka e Shqipërisë mund të marrë edhe masa të tjera mbikëqyrëse, gjobat administrative, pezullimin e ushtrimit të një ose disa prej veprimtarive financiare ose revokimin e licencës në përputhje me përcaktimet e neneve 327 dhe 328 të këtij ligji.
4. Raportet e inspektimit të përgatitur nga grupi i inspektimit janë konfidenciale dhe subjekti mund t’ua japë palëve të treta vetëm me miratim të Bankës së Shqipërisë. Banka e Shqipërisë mund t‘ia japë këto raporte inspektimi vetëm  autoriteteve të përcaktuara sipas legjislacionit përkatës.
5. Banka e Shqipërisë për qëllim të ushtrimit të mbikëqyrjes ka të drejtë të kërkojë informacion nga personat juridikë ose individët që kanë pjesëmarrje influencuese në subjektet financiare jobanka, nga eksperti kontabël i autorizuar si dhe nga çdo person që për shkak të detyrës ose lidhjeve të tij mund të ketë informacion në lidhje me aktivitetin e subjektit financiar jobankë. 

Neni 325
Shkeljet për të cilat jepen masat

1. Banka  e  Shqipërisë  vendos  masat  e  parashikuara  në  nenet  326, 327 dhe 328  të  këtij ligji, në rast se subjekti financiar jobanke:
a) nuk respekton normat mbikëqyrëse për administrimin e rrezikut dhe kërkesat për nivelin e kapitalit fillestar minimal; 
b) kryen shkelje të këtij ligji ose të akteve te tjera ligjore e nënligjore, përfshirë legjislacionin për parandalimin e pastrimit të parave dhe financimit të terrorizmit;
c) ka probleme serioze në sistemet dhe në programet e kontrollit të brendshëm, në politikat  e veprimtarisë, në metodat e operacioneve ose në sistemet e informacionit të administrimit të saj, pavarësisht se këto probleme kanë ndikuar ose jo në gjendjen financiare të subjektit;
d) nuk thirret asambleja e përgjithshme ose pengohet pjesëmarrja në mbledhjet e asamblesë së përgjithshme të aksionerëve ose ortakëve;
e) ndjek praktika abuzuese ndaj klientëve; 
f) ushtron veprimtari financiare të papërfshira në licencë; 
g) ekziston një mospërputhje me standardet e një veprimtarie të sigurt dhe të qëndrueshme, për një periudhë relativisht të gjatë; 
h) ka shkelje të legjislacionit për kontabilitetin dhe pasqyrat financiare;
i) vështirëson ose pengon ushtrimin e mbikëqyrjes së kujdesshme nga Banka e Shqipërisë dhe nuk kryen detyrat e përcaktuara në nenin 329 të këtij ligji; 
j) nuk pranon ose refuzon kërkesën e Bankës së Shqipërisë për ndërprerjen e veprimeve, në kundërshtim me aktet ligjore e nënligjore, ose nuk merr masat përkatëse për eliminimin e shkeljeve, sipas afateve të caktuara nga Banka e Shqipërisë;
k) nuk jep informacion ose nuk jep informacion të vërtetë dhe të saktë gjatë inspektimeve të kryera nga Banka e Shqipërisë, si dhe në raportimet dhe korrespondencën me Bankën e Shqipërisë, përfshirë edhe raportime në Regjistrin e Kredive;
l) ka shkelje të vullnetshme të akteve ligjore dhe nënligjore nga personeli dhe organet drejtuese ose përsëritje të  tyre, të cilat kanë sjellë përfitime materiale apo favore.


Neni 326
Masat mbikëqyrëse dhe gjobat

1. Banka e Shqipërisë,  në përputhje me përcaktimet e nenit 325 të këtij ligji, në përfundim  ose  gjatë inspektimeve  apo  kontrolleve,  si  dhe  në  çdo  rast  kur  konstaton  shkelje ose problematika të veçanta, duke konsideruar edhe parimin e proporcionalitetit, vendos masat mbikëqyrëse të mëposhtme:
a) kërkon paraqitjen e një plani masash për korrigjimin e mangësive dhe shkeljeve të evidentuara;
b) urdhëron   ndërprerjen   e   veprimeve   në   kundërvajtje   dhe   marrjen   e   masave   për përmirësimin e situatës, përfshirë edhe rimbursimin ndaj klientëve për humbjet e shkaktuara;
c) urdhëron ndalimin e rritjes së ekspozimit ndaj një personi ose pale të tretë;  
d) urdhëron rritjen e kapitalit;
e) cakton  norma  mbikëqyrëse  më  të larta  se  ato  të  përcaktuara  në  aktet nënligjore: 
f) urdhëron  rishikimin  e  statutit,  në  rast  se  nuk  respektohen  rekomandimet  e  lëna  nga Banka e Shqipërisë në lidhje me statutin; 
g) urdhëron shitjen e kredive, si dhe të drejtave dhe detyrimeve të tjera pranë një institucioni krediti apo një subjekti tjetër financiar jobankë të licencuar për të njëjtën veprimtari; 
h) jep vërejtje me shkrim ndaj administratorit dhe anëtarëve të organeve drejtuese;
i) vendos largimin nga detyra të administratorit dhe anëtarëve të organeve drejtuese,  të cilët nuk mund të ushtrojnë asnjë kompetencë pas datës së vendimit të largimit nga detyra;
j) vendos gjoba nga shuma 50 mijë lekë deri në 50 milion lekë ndaj vetë subjektit financiar jobankë, aksionerëve/ortakëve, administratorit ose anëtarëve të organeve drejtuese. 
2. Banka e Shqipërisë ka të drejtë të pezullojë ushtrimin e detyrës nga anëtari i organeve drejtuese dhe administratori, në rast se ndaj tij gjykata ka vendosur marrjen e masave ndaluese për ndalimin e përkohshëm të ushtrimit të veprimtarive të caktuara profesionale, në përputhje me afatet e caktuara në vendimin e gjykatës. 
3. Banka e Shqipërisë ka të drejtë të revokojë miratimin për anëtarin e organeve drejtuese dhe administratorin, nëse ndaj tij gjykata ka vendosur marrjen e masave shtrënguese që kufizojnë lirinë, ka marrë cilësinë e të pandehurit nëpërmjet aktit të njoftimit të akuzës për një vepër penale ose është dënuar me vendim të formës së prerë për një vepër penale.
4. Gjobat janë titull ekzekutiv dhe ngarkohet zyra e përmbarimit për mbledhjen e tyre. 
5. Banka e Shqipërisë, për vendosjen e masave mbikëqyrëse dhe gjobave të parashikuara në këtë nen, merr në konsideratë:
a) rrethanat e kryerjes së shkeljeve;
b) pasojat e shkeljeve;
c) përsëritjen e shkeljeve.

Neni 327
Pezullimi i ushtrimit të veprimtarive financiare dhe efektet e tij

1. Banka e Shqipërisë pezullon ushtrimin e një ose disa veprimtarive financiare për të cilat është licencuar subjekti financiar jobankë nëse: 
a) subjekti nuk ka zbatuar masat mbikëqyrëse të përcaktuara në nenin 326 të këtij ligji;
b) subjekti nuk plotëson nivelin e kapitalit fillestar minimal të kërkuar dhe është në pritje të vendimeve të aksionerëve për rritjen e kapitalit; 
c) subjekti financiar jobankë nuk përmbush në mënyrë të vazhdueshme treguesit e administrimit të rrezikut të përcaktuara në aktet nënligjore të Bankës së Shqipërisë; 
d) subjekti nuk kryen raportim të saktë në Regjistrin e Kredive edhe pasi i është dhënë më herët një masë nga Banka e Shqipërisë për këtë shkelje. 
2. Pezullimi i veprimtarive jepet për një afat të caktuar ose deri në rënien e shkakut për të cilin është dhënë pezullimi. 
3. Subjekti financiar jobankë i licencuar nuk mund të ushtrojë veprimtarinë për të cilën është licencuar dhe nuk mund të lidhë më kontratave të reja pas pezullimit të licencës deri në përfundim të afatit të pezullimit ose rënies së shkakut të pezullimit. 
4. Pezullimi ose revokimi i licencës nuk e bën të pavlefshme një marrëveshje, transaksion ose veprim të kryer nga subjekti në fjalë përpara revokimit të licencës dhe nuk cenon të drejtat dhe detyrimet e asnjë personi që lindin nga marrëveshja, transaksioni apo veprimi në fjalë. 

Neni 328
Revokimi i licencës së subjektit financiar jobankë

1. Banka e Shqipërisë revokon  licencën e subjektit të licencuar nëse: 
a) kërkohet nga vetë subjekti financiar jobankë; 
b) licenca është dhënë bazuar në informacione të rreme ose keqorientuese;
c) subjekti financiar jobankë nuk fillon veprimtarinë brenda 6 muajve nga data e licencimit;
d) subjekti financiar jobankë nuk ka ushtruar veprimtarinë për më shumë se 1 vit; 
e) subjekti financiar jobankë kryen veprimtari tregtare ose veprimtari financiare të papërfshira në licencë; 
f) subjekti financiar jobankë nuk përmbush më kushtet në të cilat është licencuar;
g) ndaj subjektit financiar jobankë janë marrë në mënyrë të përsëritur masa mbikëqyrëse;
h) aksioneri i subjektit është vendosur në procedurë falimentimi ose nëse aksioneri është subjekt i licencuar dhe i është hequr licenca. Kjo masë zbatohet nëse aksioneri nuk shet aksionet e subjektit financiar jobankë brenda një kohe të caktuar;
i) subjekti financiar jobankë dënohet me vendim të formës së prerë për vepra penale; 
j) ndaj subjektit financiar jobankë janë hapur procedurat e falimentimit.

Neni 329
Pasojat e revokimit të licencës

1. Subjekti i licencuar nuk mund të ushtrojë më veprimtarinë për të cilën është licencuar dhe nuk mund të lidhë më kontrata të reja për veprimtarinë e licencuar pas revokimit të licencës. 
2. Revokimi i licencës nuk e bën të pavlefshme një marrëveshje, transaksion ose veprim të kryer nga subjekti në fjalë përpara revokimit të licencës dhe nuk cënon të drejtat dhe detyrimet e asnjë personi që lindin nga marrëveshja, transaksioni apo veprimi në fjalë.
3. Pas revokimit të licencës, subjekti nuk mund të ndryshojë asnjë nga kushtet e kontratave ekzistuese me klientët për veprimtarinë financiare për të cilën ka qenë i licencuar.
4. Subjekti financiar jobankë, në rastin e revokimit të licencës si rrjedhojë e kërkesës vullnetare të vetë subjektit financiar jobankë ose të revokimit nga ana e Bankës së Shqipërisë si një masë mbikëqyrëse, paraqet në Bankën e Shqipërisë një plan veprimi. Plani i veprimit duhet të parashikojë masat që do të merren nga subjekti financiar jobankë deri në përfundimin e marrëdhënieve kontraktore me klientët të cilët kanë përfituar nga veprimtaritë financiare të ofruara nga subjekti financiar jobankë. Në rast se subjekti financiar jobankë, për shkak të natyrës së veprimtarisë financiare që ushtron, nuk ka kontrata të cilat vazhdojnë edhe pas revokimit të licencës nuk paraqet një plan veprimi. 
5. Subjekti financiar jobankë vazhdon të jetë nën mbikëqyrjen e kujdesshme të Bankës së Shqipërisë edhe pas revokimit të licencës. Aksionarët, anëtarët e organeve drejtuese dhe administratori i subjektit financiar jobankë duhet të bashkëpunojnë me Bankën e Shqipërisë, pas revokimit të licencës deri në momentin e përfundimit të kontratave që subjekti financiar jobankë ka lidhur si rrjedhojë e ushtrimit të veprimtarisë financiare për të cilën ishte licencuar.
6. Banka e Shqipërisë vendos gjobat e përcaktuara në nenin 326 të këtij ligji mbi subjektin financiar jobankë, aksionarët, anëtarët e organeve drejtuese dhe drejtuesit e funksioneve kryesore edhe për periudhën pas revokimit të licencës deri në momentin e përfundimit të kontratave që subjekti financiar jobankë ka lidhur si rrjedhojë e ushtrimit të veprimtarisë financiare për të cilën ishte licencuar. 
7. Në rastet kur licenca e subjektit financiar jobankë revokohet si rrjedhojë e fillimit të procedurave të falimentit ose procedura e falimentit fillon pas revokimit të licencës, Banka e Shqipërisë dhe administratori i falimentit bashkëpunojnë me qëllim përcaktimin e mënyrës së administrimit të kontratave financiare të cilat subjekti ka lidhur si rrjedhojë e ushtrimit të veprimtarisë financiare për të cilën ishte licencuar.  

Neni 330
Ankimi Administrativ dhe gjyqësor

Banka e Shqipërisë dhe subjektet financiare jobanka zbatojnë kërkesat e nenit 345 dhe 346 të këtij ligji lidhur me procedurat e ankimit administrativ dhe gjyqësor.  

TITULLI XI
DISPOZITA TE TJERA

KREU 1
KUFIZIME DHE NDALIMET

Neni 331
Investimet jashtë sektorit financiar

1. Institucioni i kreditit mund të investojë në pjesëmarrje në shoqëri tregtare jashtë sektorit financiar ose të marrë pjesë si aksioner ose ortak në këto shoqëri tregtare, për një shumë më të madhe se 10 për qind të kapitalit të asaj shoqërie, por ky investim, në çdo rast, nuk duhet të jetë më i madh se 15 për qind të kapitalit të pranuar të institucionit të kreditit. 
2. Investimi maksimal i lejuar i një institucioni krediti në disa shoqëri tregtare jashtë sektorit financiar, ose pjesëmarrja si aksioner ose ortak në këto shoqëri tregtare, nuk mund të jetë më i madh se 60 për qind të kapitalit të pranuar të institucionit të kreditit. 
3. Kufizimet e pikave 1 dhe 2 të këtij neni nuk zbatohen për: 
a) përfitimin e pjesëmarrjeve ose të të drejtave të tjera të pronësisë kundrejt shlyerjes së kredive të dhëna. Në këtë rast institucioni i kreditit përfitues, i disponon pjesëmarrjet ose të drejtat e pronësisë të fituara për një vit, me përjashtim të rastit kur Banka e Shqipërisë e ka zgjatur këtë afat; 
b) blerjen e pjesëmarrjeve nga institucioni i kreditit me qëllim për t’i mbajtur përkohësisht, por jo më tepër se një vit, për operacione ndihme financiare të projektuar për të riorganizuar dhe shpëtuar një entitet tjetër;
c) pjesëmarrjet që rezultojnë nga shërbimet e nënshkrimit të mbajtura për pesë ditë pune ose më pak;
d) pjesëmarrjet e mbajtura në emër të institucionit të kreditit dhe për llogari të personave të tjerë.

Neni 332
Ndalimi i marrjes së aksioneve të veta si garanci

Institucioni i kreditit ndalohet të pranoje si garanci aksionet e veta ose elementet e tjera të fondeve të veta.

Neni 333
Ndalimi i pagimit të fitimit

1. Institucioni i kreditit ndalohet të shpërndajë paraprakisht fitim ose dividendë, ose të bëjë pagesa për pjesëmarrjen në këshill të anëtarëve të këshillit të administrimit, të anëtarëve të këshillit mbikëqyrës dhe punonjësve në fitimin e institucionit te kreditit, nëse:
a) 	fondet e veta të institucionit të kreditit janë më të ulëta se kapitali fillestar i përmendur në nenin 21, të këtij ligji; 
b) 	institucioni i kreditit nuk arrin të shlyejë në kohë detyrimet e tij të papaguara ose nëse institucioni i kreditit nuk do të paguante detyrimet e papaguara për shkak të pagesës së fitimit;
c) Banka e Shqipërisë ka urdhëruar institucionin e kreditit të korrigjojë dobësitë dhe mangësitë që lidhen me paraqitjen e bilancit të aktiveve dhe detyrimeve dhe kapitalit dhe zërave jashtë bilancit, ku paraqitja e saktë do të ndikonte në rezultatin e deklaruar të veprimtarisë në pasqyrën e të ardhurave gjithëpërfshirëse të institucionit të kreditit;
d) Banka e Shqipërisë urdhëron, me anë të një vendimi administrativ, një masë të tillë për shkak të mangësive në administrimin e rrezikut ndaj të cilave institucioni i kreditit është i ekspozuar ose do të ekspozohej në veprimtarinë e tij.
2. Ndalimet e përmendura në pikën 1, të këtij neni zgjasin deri në:
a) arritjen e nivelit të përcaktuar të kapitalit, në rastin e përmendur në shkronjën “a” të pikës 1 të këtij neni;
b) rivendosjen e nivelit të likuiditetit te institucionit të kreditit, në rastin e përmendur në shkronjën “b”, të pikës 1, të këtij neni;
c) korrigjimi i mangësive në pasqyrën e bilancit dhe zërave jashtë bilancit, përveç rasteve kur arsyet për ndalimin e përmendura në shkronjat “a” dhe “b”  të pikës 1, të këtij neni nuk ndodhin pas deklaratës së saktë, në rastin e përmendur në shkronjën “c”, të pikës 1, të këtij neni; dhe
d) kalimi i afateve për realizimin e masave të vendosura nga vendimi administrativ i Bankës se Shqipërisë, në rastin e përmendur në shkronjën “d” të pikës 1, të këtij neni.

KREU 2
SEKRETI BANKAR

Neni 334
Përkufizimi i sekretit bankar

1. Sekret bankar është çdo informacion që lidhet me klientin e një institucioni krediti dhe që merret ose administrohet nga institucioni i kreditit gjatë ofrimit të shërbimeve bankare ose financiare. Në veçanti, sekret bankar përfshin:
a) të dhënat mbi gjendjen e depozitave individuale të klientëve të një institucioni krediti;
b) të dhënat mbi gjendjen dhe qarkullimin në llogaritë individuale të klientëve të hapura pranë një institucioni krediti;
c) të dhënat mbi kredimarrësit dhe mbi bilancin e kredive të tyre;
d) çdo të dhënë ose informacion tjetër në lidhje me klientin, që institucioni i kreditit ka marrë gjatë ofrimit të shërbimeve ose kryerjes së transaksioneve me klientin, përveç rasteve kur parashikohet ndryshe nga legjislacioni në fuqi.
2. Për qëllimet e këtij ligji, klient i institucionit të kreditit konsiderohet çdo person fizik ose juridik që kërkon, përdor ose përfiton shërbime bankare dhe/ose financiare nga një institucion krediti.
3. Sekreti bankar përbën sekret tregtar dhe mbrohet në përputhje me dispozitat e këtij ligji dhe legjislacionin në fuqi.
Neni 335
Detyrimi për të ruajtur sekretin bankar

1. Anëtarët e organeve të institucionit të kreditit, aksionarët e institucionit të kreditit, punonjësit e institucionit të kreditit, audituesit ligjor dhe personat e tjerë që për shkak të natyrës së punës që kryejnë me institucionin e kreditit ose për institucionin e kreditit njihen me të dhëna konfidenciale duhet të ruajnë të dhënat dhe informacionin që konsiderohen sekret bankar dhe nuk duhet t'ua vënë ato në dispozicion personave të tretë, t'i përdorin ato kundër interesit të institucionit të kreditit dhe klientëve të tij, ose t'u mundësojnë personave të tretë t'i përdorin ato.
2. Detyrimi për të ruajtur sekretin bankar do të vazhdojë të ekzistojë për personat e përmendur në pikën 1 të këtij neni edhe pas përfundimit të marrëdhënieve të punës në institucionin e kreditit ose pas përfundimit të të qenit aksionar ose anëtar në organet e institucionit të kreditit, si dhe pas përfundimit të marrëveshjes kontraktuale për kryerjen e detyrave për institucionin e kreditit.
3. Pavarësisht pikës 1, të këtij neni të gjitha të dhënat dhe informacioni që konsiderohen sekret bankar mund t'u vihen në dispozicion:
a) Bankës së Shqipërisë;
b) gjykatës kompetente ose prokurorisë:
c) personave të tjerë bazuar në pëlqimin e shprehur me shkrim të klientit; 
d) autoriteteve apo subjekteve që e gëzojnë këtë të drejte me ligj;
e) zyrtarëve të zbatimit të ligjit, administratorit të falimentimit dhe likuidatorit të nevojshëm për të ushtruar kompetencat e tyre në përputhje me ligjin;
f) Agjencisë së Sigurimit të Depozitave në përputhje me legjislaconin për sigurimin e depozitave;
g) Agjencisë së Inteligjencës Financiare në përputhje me legjislacionin për parandalimin e pastrimit të parave dhe financimit të terrorizmit.
4. Zbulimi i të dhënave në formë të përmbledhur në mënyrë të tillë që të dhënat individuale ose të biznesit mbi klientin të mos mund të identifikohen, si dhe zbulimi i të dhënave nga regjistrat publikë nuk do të konsiderohet si zbulim i sekretit bankar.
5. Institucioni i kreditit duhet të sigurojë që pëlqimi i klientit i përmendur në shkronjën “c”, të pikës 3, të këtij neni të jepet nëpërmjet një deklarate të posaçme ose me cdo lloj shfaqjeje tjetër të padyshimtë pohuese të vullnetit.
6. Kur shkëmbimi i të dhënave që përfaqësojnë një sekret bankar kryhet bazuar në pëlqimin me shkrim të klientit të përmendur në shkronjën “c” të pikës 3 të këtij neni, institucioni i kreditit duhet të:
a) sigurojë që të gjitha të dhënat e ofruara të jenë të sakta, të plota dhe të përditësuara;
b) t'i mundësojë klientit një pasqyrë të të dhënave të tij të paraqitura nga institucioni i kreditit; dhe
c) të sigurojë që shkëmbimi i të dhënave të zhvillohet në një mënyrë të tillë që nuk është me fushëveprim më të gjerë se sa kërkohet për qëllimin për të cilin shkëmbehen të dhënat.

Neni 336
Përdorimi dhe mbrojtja e sekretit bankar

1. Subjektet e përmendur në nenin 335 të këtij ligji që kanë marrë të dhëna që përfaqësojnë sekretin bankar duhet t'i përdorin të dhënat e tilla vetëm për qëllimin për të cilin janë marrë dhe u ndalohet t'ua zbulojnë ato personave të tretë. 
2. Pika 1 e këtij neni zbatohet edhe për të gjithë personat (individet), të cilët punojnë ose kanë punuar me personat e përmendur në nenin 335 të këtij ligji.

KREU 3
MBROJTJA E KONSUMATORËVE DHE KLIENTËVE TË TJERË

Neni 337
Informimi i kushteve të përgjithshme të punës

1. Institucioni i kreditit publikon në faqen zyrtare të internetit, e cila duhet të punojë jo më pak se 95 për qind të vitit, dhe në ambientet e tyre të punës, kushtet e përgjithshme të punës, si dhe ndryshimet dhe plotësimet e tyre, të paktën 15 (pesëmbëdhjetë) ditë para se ato të hyjnë në fuqi.
1. Kushtet e përgjithshme të punës, sipas kuptimit të këtij ligji, do të jenë çdo dokument që përmban kushte standarde te punës që mund të zbatohen për të gjithë klientët e institucionit të kreditit, kushte të përgjithshme që i referohen vendosjes së një marrëdhënieje midis klientëve dhe institucionit të kreditit, procedurën e komunikimit midis klientëve dhe institucionit të kreditit, si dhe kushtet e përgjithshme të kryerjes së transaksioneve midis klientëve dhe institucionit të kreditit.
1. Klienti mund të kërkojë nga institucioni i kreditit sqarime dhe udhëzime shtesë që i referohen zbatimit të kushteve të përgjithshme të punës.

Neni 338
Detyrimi për informimin e konsumatorëve dhe palëve të tjera

1. Institucioni i kreditit i mundëson konsumatorit, në mënyrën dhe formën e rënë dakord, të paktën një herë në vit, pa pagesë, informacionin mbi gjendjen e llogarive dhe depozitave, dhe në lidhje me kreditë e dhëna, veçanërisht për detyrimet e papaguara ndaj institucionit të kreditit, produktet e tjera dhe të dhënat përkatëse, si dhe i siguron informacione të tjera që mund t'i nevojiten konsumatorit në përputhje me këtë ligj.
1. Institucioni i kreditit njofton palët e tjera në kontratën e kredisë, si dhe garantuesin ose dorëzanësin, para se të lidhin kontratën e kredisë me anë të një mjeti të qëndrueshëm komunikimi:
1. për të gjitha kushtet e rëndësishme që rrjedhin nga kontrata, lidhur me të drejtat dhe detyrimet e tyre; 
1. për pasojat juridike të të qenit kredimarrës, garantues ose dorëzanës.
1. Një institucion krediti, të paktën 15 (pesëmbëdhjetë) ditë para se të fillojë procedurat e ekzekutimit të detyrueshëm të kredisë ndaj një kredimarrësi, garantuesi dhe dorëzanësi, duhet t'i njoftojë këta persona mbi qëllimin për të filluar procedurat e ekzekutimit të detyrueshëm dhe kushtet sipas të cilave këto procedura mund të mos fillojnë. 
1. Institucioni i kreditit, në momentin e fillimit të procedurës së ekzekutimit të detyrueshëm duhet të njoftojë kredimarrësin, garantuesin dhe dorëzanësin, për shumën totale të detyrimit dhe elementët që e përbëjnë këtë detyrim, që rezulton nga kryegjëja, interesi, tarifat dhe kostot e tjera. 


Neni 339
Informacion thelbësor mbi produktet dhe shërbimet

Institucioni i kreditit harton një material informues për çdo produkt ose shërbim të ofruar klientëve, i cili përmban informacionin thelbësor mbi produktin ose shërbimin dhe e bën atë të aksesueshëm në një vend të përshtatshëm në ambientet e tij të biznesit ku ofrohen shërbime për klientët.

Neni 340
Procedura e institucionit të kreditit në lidhje me një ankesë nga një klient

1. Institucioni i kreditit publikon në faqen e tij zyrtare të internetit dhe në ambientet e degëve të tij, informacionin e nevojshëm mbi procedurat për trajtimin e ankesave dhe mënyrat apo format se si klienti mund të depozitojë një ankesë pranë institucionit të kreditit.
1. Çdo klient që vlerëson se institucioni i kreditit nuk po i përmbush detyrimet e tij, apo kryen veprime ose mosveprime në kundërshtim me kontratën e lidhur, apo me dispozitat e këtij kreu, mund të paraqesë një ankesë pranë institucionit të kreditit.
1. Pranimi i çdo ankese duhet të konfirmohet formalisht dhe klienti duhet të informohet në lidhje me procesin e trajtimit të ankesës (konfirmim i pranimit).
1. Konfirmimi i parashikuar në pikën 3, të këtij neni do të përfshijë të paktën informacionin e mëposhtëm:
a) numrin unik identifikues/referues të ankesës;
b) emrin e plotë të klientit, numrin personal dhe informacionin e kontaktit të tij;
c) datën e pranimit të ankesës;
d) emrin dhe informacione të kontaktit (nr. telefoni, e-mail dhe adresën postare) të strukturës përgjegjëse për trajtimin e ankesës;
e) hapat e ardhshëm që institucioni i kreditit parashikon të ndërmarrë;
f) afatin kohor brenda të cilit do të kthehet përgjigja.
1. Institucioni i kreditit duhet t'i përgjigjet personit që paraqet ankesën e parashikuar në pikën 1 të këtij neni brenda një afati kohor të arsyeshëm, por jo më vonë se 15(pesëmbëdhjetë) ditë pune nga dita e marrjes së ankesës, përveç rasteve kur legjislacioni përcakton një afat të ndryshëm kohor për produkte ose shërbime specifike.
1. Përgjigja përfundimtare për klientin që ka paraqitur ankesën, duhet të përmbajë:
a) numrin identifikues / referues të ankesës;
b) qëndrimin e arsyetuar të institucionit të kreditit mbi ankesën e paraqitur, të shprehur në mënyrë korrekte dhe në një gjuhë të thjeshtë dhe të kuptueshme;
c) emrin dhe informacione të kontaktit (nr. telefoni dhe e-mail) të strukturës përgjegjëse për trajtimin e ankesës.

Neni 341
Procedura e Bankës së Shqipërisë në lidhje me një ankesë nga një klient

1. Çdo klient i një institucioni krediti mund të paraqesë një ankesë në Bankën e Shqipërisë, për shkelje të pretenduara nga një veprim ose mosveprim i institucionit të kreditit.
1. Një klient i institucionit të kreditit mund të ankohet në Bankën e Shqipërisë vetëm nëse më parë i është drejtuar institucionit të kreditit sipas nenit 340 të këtij ligji.
1. Banka e Shqipërisë nuk e trajton ankesën e paraqitur pranë saj, në një nga rastet e mëposhtme:
a) ankuesi nuk ka shfrytëzuar të drejtën për ankesë fillimisht pranë institucionit të kreditit;
b) ankuesi nuk ka paraqitur të plota të dhënat identifikuese (emër, atësi, mbiemër, datëlindje, adresë, kopje të mjetit të identifikimit). Ankuesi duhet të adresojë një ankesë për veten e tij/saj dhe në asnjë rast për të tretë, pavarësisht lidhjes, përveç rastit kur disponohet një dokument në përputhje me parashikimet ligjore për përfaqësimin e personit për të cilin kryhet ankesa;
c) nuk ka vendosur bashkëlidhur ankesës të gjithë dokumentacionin përkatës që vërteton ankesën dhe pretendimet e shprehura;
d) ankesa është trajtuar më parë, përveç rastit kur ankuesi ka paraqitur informacion shtesë;
e) nëse çështja e ankesës është në proces gjyqësor, ose është zgjidhur nga një gjykatë;
f) ankesa është jashtë kompetencave të Bankës së Shqipërisë sipas legjislacionit që rregullon veprimtarinë e saj;
g) ankuesi nuk i përgjigjet Bankës së Shqipërisë brenda 10 (dhjetë) ditësh pune për sqarime dhe informacion shtesë lidhur me ankesën e tij.
1. Banka e Shqipërisë shqyrton ankesat nga klientët e institucioneve të kreditit dhe mund të:
a) japë rekomandime institucioneve të kreditit për përmirësimin e marrëdhënieve të klientëve;
b) japë këshilla klientëve në lidhje me metoda të ndryshme të zgjidhjes së mosmarrëveshjeve;
c) kryejë detyra të tjera që kontribuojnë në ushtrimin e mbrojtjes së të drejtave të klientëve.
1. Banka e Shqipërisë monitoron numrin dhe llojin e ankesave të klientëve ndaj institucioneve të kreditit dhe tendencat e tyre. 
1. Institucionet e kreditit i paraqesin Bankës së Shqipërisë, mbi baza vjetore në formë elektronike, të dhëna mbi ankesat nga klientët e tyre, brenda 30 ditëve nga fillimi i vitit kalendarik pasardhës.
1. Konsumatori i cili është klient i institucionit të kreditit i parashikuar në pikën 1 të këtij neni mund të fillojë një procedurë për zgjidhje alternative të mosmarrëveshjes sipas parashikimeve të nenit 342 të këtij ligji.

Neni 342
Zgjidhja alternative e mosmarrëveshjeve (ZAM)
1. Banka e Shqipërisë është autoriteti përgjegjës për zgjidhjen alternative të mosmarrëveshjeve, pas një ankese të paraqitur nga konsumatorët që janë klientë të institucioneve të kreditit, ose të degëve të institucioneve të kreditit të shteteve anëtare dhe vendeve të treta që ushtrojnë veprimtari në Republikën e Shqipërisë.  
2. Banka e Shqipërisë, për qëllime të zbatimit të pikës 1, të këtij neni, krijon një njësi të veçantë për zgjidhjen alternative të mosmarrëveshjeve (ZAM), e cila shqyrton dhe zgjidh mosmarrëveshjet sipas dispozitave të këtij ligji dhe të legjislacionit për mbrojtjen e konsumatorit. Vendimi i njësisë ZAM ka efektet juridike të përcaktuara në legjislacionin për mbrojtjen e konsumatorit.  
3. Banka e Shqipërisë miraton me akt nënligjor, rregullat për funksionimin dhe organizimin e njësisë ZAM, në përputhje me parashikimet e legjislacionit për mbrojtjen e konsumatorit. 
4. Banka e Shqipërisë miraton me akt nënligjor, procedurat për zgjidhjen alternative të mosmarrëveshjeve nga ana e njësisë ZAM, në përputhje me parashikimet e legjislacionit për mbrojtjen e konsumatorit. Procedurat për zgjidhjen alternative të mosmarrëveshjeve ndërmjet palëve të përcaktuara në pikën 1, të këtij neni, duhet të jenë të përshtatshme, të pavarura, të paanshme, transparente dhe efektive.
5. Banka e Shqipërisë publikon procedurat për zgjidhjen alternative të mosmarrëveshjeve në faqen e internetit të saj. 
7. Banka e Shqipërisë bashkëpunon me autoritetet përgjegjëse në shtetet e tjera anëtare ose në vendet e treta, për zgjidhjen e mosmarrëveshjeve ndërkufitare në lidhje me të drejtat dhe detyrimet e konsumatorëve.

KREU 4 
Regjistri i subjekteve të licencuara dhe regjistri i kredive

Neni 343
Regjistri publik i subjekteve të licencuara

1. Banka e Shqipërisë mban një regjistër për konsultim nga publiku, në të cilin, për të gjitha subjektet e këtij ligji të licencuara prej saj, në të cilin regjistrohen: 
a) emri; 
b) adresa e zyrës qendrore, si dhe e degëve nëse ka; 
c) emrat e anëtarëve të organeve drejtuese; 
d) lista e aksionerëve me pjesëmarrje influencuese;
e) numri dhe data e licencës dhe veprimtaritë për të cilat është licencuar.
2. Subjektet të cilave iu është revokuar licenca hiqen nga regjistri i përmendur në pikën 1 të këtij neni, dhe një listë e këtyre subjekteve mbahen në një regjistër të veçantë, duke cilësuar se licencat e tyre janë revokuar. 

Neni 344
Regjistri i Kredive

1. Banka e Shqipërisë mban dhe administron Regjistrin e Kredive. 
2. Subjekte të Regjistrit të Kredive janë institucionet e kreditit, degët e institucioneve të kreditit dhe subjektet financiare jobanka të licencuara nga Banka e Shqipërisë sipas përcaktimeve në këtë ligj. Subjekt i Regjistrit të Kredive është edhe Banka e Shqipërisë për kreditë e dhëna personelit.
3. Banka e Shqipërisë, me akt nënligjor, mund të detyrojë dhe subjekte të tjera të mbikëqyrura prej saj të raportojnë për qëllim të Regjistrit të Kredive, në përputhje me dispozitat e këtij neni. Në Regjistrin e Kredive raportojnë dhe subjekte të tjera financiare që nuk mbikëqyren prej Bankës së Shqipërisë, në përputhje me marrëveshjet përkatëse të lidhura ndërmjet kësaj të fundit dhe këtyre subjekteve dhe/ose autoriteteve të tyre rregullatore. Koha dhe procedurat e raportimit të këtyre subjekteve përcaktohen nga Banka e Shqipërisë.
4. Subjektet e përcaktuara në pikat 2 dhe 3, të këtij neni raportojnë në Bankën e Shqipërisë informacionin e kërkuar nga kjo e fundit për qëllim të Regjistrit të Kredive. 
5. Lloji i informacionit, mënyra, periodiciteti dhe afatet e raportimit nga subjektet  në Regjistrin e Kredive përcaktohen me akt nënligjor nga Banka e Shqipërisë. 
6. Subjektet e përcaktuara në pikat 2 dhe 3, të këtij neni kanë të drejtë të kërkojnë dhe të përdorin informacionin e mbajtur në Regjistrin e Kredive, sipas procedurës së përcaktuar me akt nënligjor nga Banka e Shqipërisë. 
7. Ruajtja dhe përdorimi i informacionit të mbajtur në Regjistrin e Kredive bëhet në përputhje me legjislacionin për mbrojtjen e të dhënave personale, si dhe me aktet nënligjore të nxjerra nga Banka e Shqipërisë. 
8. Në rast të shkeljeve të këtij neni dhe akteve nënligjore që lidhen me Regjistrin e Kredive, Banka e Shqipërisë i kërkon subjektit të kryejë korrigjimet e duhura brenda 10 (dhjetë) ditëve. Në rast se subjekti nuk kryen korrigjimet e duhura, Banka e Shqipërisë merr masa sipas paragrafit (25), të pikës 1, të nenit 118 të këtij ligji.

KREU 5
ANKIMI ADMINISTRATIV DHE GJYQËSOR

Neni 345
Dëgjimi i subjektit dhe ankimi administrativ

1. Banka e Shqipërisë, para nxjerrjes së aktit administrativ, i jep subjektit, ndaj të cilit propozohet marrja e masës, të drejtën për t’u shprehur me shkrim brenda 5 (pesë) ditëve pune, në lidhje me marrjen e masës së propozuar. Banka e Shqipërisë në rastin kur merr vendim për revokimin e licences dhe fillimin e procedurave për likuidimin e detyruar për institucionet e kreditit dhe degët e vëndeve treta, nuk zbaton afatin prej 5 (pesë) ditësh pune të së drejtës së subjektit për t’u shprehur.
2. Çdo person fizik ose juridik, i cili pretendon se të drejtat apo interesat e ligjshëm të tij janë cenuar nga akti administrativ i nxjerrë në zbatim të këtij ligji, ka të drejtë të kryejë ankim administrativ, brenda 30 ditëve nga marrja dijeni e aktit. Ankimi administrativ i drejtohet:
a) 	Këshillit të Bankës së Shqipërisë, në rastet kur akti administrativ është nxjerrë nga ky organ administrativ;
b) 	Guvernatorit të Bankës së Shqipërisë, në rastet kur akti administrativ është nxjerrë nga vetë Guvernatori ose nga organe të tjera të Bankës së Shqipërisë.
3. Ankimi administrativ e pezullon zbatimin e aktit administrativ të nxjerrë nga Banka e Shqipërisë, përveç rasteve kur kjo e fundit çmon se interesat e depozituesve dhe siguria apo stabiliteti i sistemit bankar dhe atij financiar në tërësi mund të cenohen apo të rrezikohen nga efekti pezullues i ankimit.
4. 	Ankimi administrativ paraqitet në formën dhe shqyrtohet brenda afateve të parashikuara në Kodin e Procedurave Administrative.	
5. 	Realizimi i ankimit administrativ, sipas këtij neni, është kusht paraprak për kundërshtimin e vendimit në gjykatë.

Neni 346
Ankimi gjyqësor

1. Subjekti i cenuar nga një akt administrativ i Bankës së Shqipërisë ka të drejtë të paraqesë ankim gjyqësor në Gjykatën Administrative të Apelit, pas përfundimit të procesit të ankimit administrativ.
2. Ankimi gjyqësor, sipas pikës 1, të këtij neni, paraqitet sipas procedurave të parashikuara në legjislacionin për gjykatat administrative dhe gjykimin e mosmarrëveshjeve administrative.
3. Në çdo rast të ankimimit gjyqësor, ndaj pretendimeve të ngritura ndaj një vendimi të marrë nga Banka e Shqipërisë, gjykata e apelit vendos vetëm nëse Banka e Shqipërisë ka vepruar ose jo në mënyrë arbitrare apo të pakujdesshme.

TITULLI XII
DISPOZITA TË FUNDIT DHE TRANZITORE

Neni 347
Mbrojtja ligjore gjatë ushtrimit të detyrës
 
1. Banka e Shqipërisë, anëtarët e Këshillit, Guvernatori dhe Zëvendësguvernatorët  dhe çdo punonjës i saj nuk janë përgjegjës për dëmet e shkaktuara të tretëve nga veprimet ose mosveprimet e kryera gjatë ushtrimit të detyrës funksionale dhe përmbushjes së përgjegjësive të tyre ligjore, të përcaktuara me ligjin organik të Bankës së Shqipërisë dhe me këtë ligj. 

2. Punonjësit e Bankës së Shqipërisë, përjashtimisht, mund të përgjigjen për dëmet që u shkaktojnë personave fizikë ose juridikë privatë, vetëm kur provohet se ata kanë vepruar me keqbesim.

3. Në rastet e parashikuara në pikën 2, të këtij neni, Banka e Shqipërisë, pasi dëmshpërblen palën e dëmtuar, ka të drejtë të kërkojë nga punonjësi fajtor kthimin e shpërblimit që ka paguar. 

4. Në rastet kur punonjësi i paditur, në bazë të pikës 2, të këtij neni, deklarohet i pafajshëm me vendim të formës së prerë të gjykatës kompetente, Banka e Shqipërisë është e detyruar t’i rimbursojë atij shumën e plotë të shpenzimeve që ai ka kryer për të realizuar përfaqësimin dhe mbrojtjen e tij ligjore. 


Neni 348
Dispozitë kalimtare

1. Subjektet e këtij ligji të licencuara nga Banka e Shqipërisë, para hyrjes në fuqi të këtij ligji, konsiderohen si të licencuara në përputhje me dispozitat e këtij ligji. 

2. Administratoret dhe anëtaret e organeve drejtuese të miratuar nga Banka e Shqiperise në  përputhje me ligjin nr. 9662, datë 18.12.2006 “Për bankat në Republikën ne Shqipërisë” dhe aktet nënligjore të nxjerra në zbatim të tij, do të konsiderohen të miratuar në përputhje me dispozitat e këtij ligji.  

3. Subjektet marrin masa dhe njoftojnë Bankën e Shqipërisë për përshtatjen me kërkesat e këtij ligji përfshire edhe përbërjen e organeve drejtuese brenda 18 muajve nga hyrja në fuqi e këtij ligji. 


4. Për kërkesat e paraqitura në Bankën e Shqipërisë për marrjen e licencës për të ushtruar veprimtari bankare e financiare, përpara hyrjes në fuqi të këtij ligji dhe subjekteve, të cilave u është komunikuar me shkrim nga Banka e Shqipërisë se kanë plotësuar të gjithë dokumentacionin e kërkuar nga ligji nr. 9662, datë 18.12.2006 “Për bankat në Republikën e Shqipërisë”, procesi i licencimit do të bazohet në dispozitat e ligjit nr. 9662, datë 18.12.2006 “Për bankat në Republikën e Shqipërisë”. 
5. Banka e Shqipërisë kryen ekuivalentimin e veprimtarive bankare dhe financiare të përcaktuara në nenin 54 të ligjit nr. 9662, datë 18.12.2006 “Për bankat në Republikën e Shqipërisë” me veprimtaritë bankare dhe financiare të parashikuara në këtë ligj dhe pajis subjektet e këtij ligji me licencat e përditësuara.

Neni 349
Efektet e anëtarësimit

1. Neni 3, pika 1, nënpika 33, 35, 37, 38, 39, 82, 85, nenit 4, pika 2, neni 6, neni 8, neni 9, neni 15, neni 16, neni 22, pika 2, shkronja “b”, neni 28,  neni 32, pika 1, shkronja “c”, neni 34, pika 4, neni 35, pika 9 dhe 10, neni 36,  nenet 57-73 (Titulli IV), neni 78, pika 3, nenin 79, pika 6, neni 85, pika 3, neni 86, neni 87, pika 2, shkronja “a” dhe shkronja “f”, neni 92, pika 2, 3, 4 dhe 5, neni 93, nenet 95-102, neni 107, pika 5, neni 108, pika 4, neni 122, neni 128, neni 129,  neni 135, neni 150, pika 5, shkronja “b”, neni 180, pika 6, neni 182, pika 4, neni 185, neni 192, pika 1, shkronja “b” dhe “c”, neni 193, neni 195, pika 4, neni 198, pika 1, shkronja “b”. “d” dhe “f“ dhe pika 2, neni 199, pika 7, neni 201, neni 203, pika 3, neni 204, pika 6, neni 206, pika 2, neni 209, pika 3, neni 221, pika 13, neni 222, pika 8, neni 223, pika 3, neni 226, neni 228, pika 5, neni 229, pika 4, neni 233, pika 2 dhe 3,  nenet 261 deri 266, neni 270 pikat 3 dhe 4, neni 271 neni 273 pikat 5, 6 dhe 7, neni 295 deri në nenin 311, hyjnë në fuqi në datën e anëtarësimit të Republikës së Shqipërisë në Bashkimin Evropian. 
2. Kërkesat e parashikuara në këtë ligj që lidhen me:
a) bashkëpunimin, konsultimin, njoftimin dhe shkëmbimin e informacionit ndërmjet Bankës së Shqipërisë dhe institucioneve të Bashkimit Evropian, përfshirë Autoritetin Bankar Evropian, Komisionin Evropian dhe Bordin Evropian të Rrezikut Sistemik; 
b) si dhe koordinimin dhe shkëmbimin e informacionit me autoritetet përgjegjëse të shteteve anëtare të Bashkimit Evropian; 
të cilat parashikohen në dispozitat e listuara në pikën 1 të këtij neni, si dhe në nenin 3, pika 1, nënpika 24, nenin 12, pika 4, nenin 21, pika 3, nenin 35 pika 2 dhe pika 6, nenin 78, pika 5, neni 132, pika 1 dhe pika 3, nenin 140, pika 5, nenin 146, pika 3, nenin 202, pika 1, nenin 206, nenin 216, pika 2, nenin 222, pika 5 dhe pika 6, neni 222, pika 7, neni 228, pika 2 dhe neni 229, pika 3, hyjnë në fuqi në datën e anëtarësimit të Republikës së Shqipërisë në Bashkimin Evropian.
3. Në nenin 3, pika 1, paragrafi (25), nenin 12, pika 1, shkronja “b”, shprehja “të regjistruara/themeluara në Republikën e Shqipërisë (RSH)” zëvendësohet me “Bashkimi Evropian”, nenin 40, pika 1, nën paragrafi i dytë, nënpika “ii” shprehja “subjekt i masave kufizuese të Republikës së Shqipërisë” zëvendësohet me shprehjen “subjekt i masave kufizuese të Bashkimit Evropian”  dhe në nenin 187, pika 1, shkronja “m”,
shprehja “objektivat ligjor dhe rregullator relevant të Republikës së Shqipërisë”  zëvendësohet me shprehjen “objektivat ligjor dhe rregullator relevant të Bashkimit Evropian”, si dhe në nenin 81, pika 2, shkronja “b”, shprehja “Banka e Shqipërisë” zëvendësohet me shprehjen “banka qendrore të shteteve anëtare” dhe shprehja “qeveria e Republikës së Shqipërisë” zëvendësohet me Qeveria qëndrore e shteteve anëtare”.
4. Deri në anëtarësimin e Republikës së Shqipërisë në Bashkimin Evropian, kërkesat në nenin 17, pika 1, shkronja “c”, për institucionin e kreditit të një vendi anëtar të Bashkimit Evropian do të nënkuptojë kërkesa për të gjitha vendet e huaja si dhe kërkesat në nenin 55, pika 1, shkronjat “a”,  “b” dhe “c” dhe nenin 76, për shtetin anëtarë do të nënkuptojë kërkesat për Shqipërinë.  
5. Kërkesat e nenit 3, pika 1, nënpika 40, nenit 29, pika 2, të këtij ligji shfuqizohen me anëtarësimin e Republikës së Shqipërisë në Bashkimin Evropian.
6. Kërkesat e nenit 47, deri në momentin e anëtarësimit të Republikës së Shqipërisë në Bashkimin Evropian, do të aplikohen vetëm për bashkëpunimin me autoritetet përgjegjëse brenda Republikës së Shqipërisë.
7. Dispozitat e këtij ligji që lidhen me:
a) konceptet e Zonës Ekonomike Evropiane dhe konceptin e shtetit/eve anëtar/re ose të Bashkimit Evropian, të cilat parashikohen në dispozitat e listuara në pikën 1 të këtij neni, si dhe në nenin 3, pika 1, nënpika 93, shkronja “f”, nenin 29, pika 1, nenin 35, pika 1, paragrafi i parafundit, nenin 41, pika 1, shkronja “a” dhe “b”, nenin 79, pika 4, shkronja “d”, nenin 85, pika 1, shkronja “b”, nenin 110, pika 1, nenin 202, pika 1, nenin 203, pika 4, nenin 207, nenin 211, pika 2, neni 213, pika 2, nenin 223, pika 1, shkronja “b”, nenin 223, pika 2, shkronja “a”, nenin 225, pika 4;
b) institucionet mëmë dhe shoqëritë zotëruese financiare në nivel të Bashkimit Evropian, përfshirë institucionin e kreditit mëmë në BE, shoqërinë zotëruese financiare mëmë në BE dhe shoqërinë zotëruese financiare të përzier mëmë në BE, shoqëritë komisionere mëmë të BE me seli në RSH dhe institucionet e kreditit mëmë të BE me seli në RSH, të cilat parashikohen në dispozitat e listuara në pikën 1 të këtij neni, si dhe në nenin 3, pika 3, nenin 35, pika 1,  nenin 198, pika 1, shkronja “h”, nenin 199, pika 1 dhe pika 2 dhe nenin 245, pika 1, 2, 3 dhe 4, 
c) roli i Bankës së Shqipërisë si mbikëqyrës konsolidues, të cilat parashikohen në dispozitat e listuara në pikën 1 të këtij neni, si dhe në nenin 35, pikat 5, 6 dhe 7, nenin 47, pika 3, dy paragrafët e fundit, nenin 203, pika 1, nenin 204, pika 1, nenin 206, pika 1 dhe nenin 209, pika 1 dhe 2;
d) mekanizmat dhe institucionet e Bashkimit Evropian, përfshirë Mekanizmin e Vetëm të Ndërhyrjes së Jashtëzakonshme dhe Bordin Evropian të Rrezikut Sistemik;
e) aktet e Bashkimit Evropian dhe referencat ndaj tyre;
hyjnë në fuqi me anëtarësimin e Republikës së Shqipërisë në Bashkimin Evropian.
8. Dispozitat e këtij ligji që lidhen me:
a) degët e institucioneve të kreditit nga vende të treta të krijuara në një shtet anëtar të Bashkimit Evropian, të cilat parashikohen në dispozitat e listuara në pikën 1 të këtij neni, si dhe në nenin 37, pika 3;
b) llogaritjen e shumës totale të aktiveve të degëve të vendeve të treta në Bashkimin Evropian, të cilat parashikohen në dispozitat e listuara në pikën 1 të këtij neni, si dhe në nenin 85, pika 1, shkronja “c”;
c) kërkesat për rreziqet rreziqet mjedisore, sociale dhe të qeverisjes (MSQ), lidhur me miratimin dhe monitorimin nga Këshilli Mbikëyrës i isntitucionit të kreditit të planeve të vecanta të tranzicionit për rreziqet MSQ, kerkesat per vleresimin e tyre nga Banka e shqiperise si dhe objektivat referues rregullator të Banshkimit Evropian në lidhje me faktorët MSQ, të parashikuara në nenin 133, pika 2, nenin 150, pikat 4, pika 5, shkronja “b” dhe pika 5, paragrafi i fundit dhe nenin 181, pika 9;
d) përmbushjen e kushteve për kryerjen e procesit të rishikimit dhe vlerësimit mbikëqyrës (SREP) nga Banka e Shqipërisë, të parashikuara në nenin 180, pika 4, paragrafi i fundit;
hyjnë në fuqi me anëtarësimin e Republikës së Shqipërisë në Bashkimin Evropian.

Neni 350
Zbatimi i ligjit dhe i akteve nënligjore
1. Në mbështetje të këtij ligji, Banka e Shqipërisë është përgjegjëse për të nxjerrë aktet nënligjore (rregullore, udhëzime, instruksione) të nevojshme për zbatimin e këtij ligji, të përfshira në Kuadrin rregullativ për një mbikëqyrje të kujdesshme, në përputhje me parimet dhe qëllimet e Direktivës 2013/36/BE, të amenduar.
2. Kuadri rregullativ për një mbikëqyrje të kujdesshme, i miratuar nga Banka e Shqipërisë merr në konsideratë udhëzimet, rekomandimet dhe standardet teknike përkatëse të miratuara nga Autoriteti Evropian i Bankave dhe Banka Qendrore Evropiane, në masën që ato janë të përshtatshme dhe të zbatueshme në kuadrin ligjor kombëtar.
3. Pas anëtarësimit të Republikës së Shqipërisë në Bashkimin Evropian, ky ligj dhe legjislacioni sekondar në zbatim të tij interpretohen dhe zbatohen në përputhje me dispozitat drejtpërdrejt të zbatueshme të Traktatit të funksionimit të Bashkimit Evropian, përfshirë Rregulloren (BE) Nr. 575/2013 të ndryshuar dhe aktet shoqëruese.
Neni 351
Afati kohor për miratimin e akteve nënligjore

1. Rregulloret, udhëzimet dhe standardet teknike, pjesë e kuadrit rregullativ për një mbikëqyrje të kujdesshme, të nxjerra nga Banka e Shqipërisë në zbatimin e këtij ligji do të miratohen brenda 18 muajsh.
2. Pavarësisht pikës 1 të këtij neni, aktet nënligjore në fuqi do të vazhdojë të zbatohet për aq sa nuk bie ndesh me këtë ligj. 
3. Me anëtarësimin e Shqipërisë në Bashkimin Evropian, kuadri rregullativ për një mbikëqyrje të kujdesshme i nxjerrë nga Banka e Shqipërisë në zbatim të këtij ligji do të shfuqizohet dhe zëvendësohet me rregulloret, udhëzimet dhe standardet teknike të nxjerra nga Këshilli i Evropës, Parlamenti Evropian dhe Komisioni, të cilat janë automatikisht të zbatueshme për të gjithë vendet anëtare mbështetur në Traktatin e funksionimit të Bashkimit Evropian. 

Neni 352
Hyrja në fuqi
1. Ligji numër 9662, datë 18.12.2006 “Për bankat në Republikën e Shqipërisë”, i ndryshuar, shfuqizohet.

2. Ky ligj hyn në fuqi 15 ditë pas botimit në Fletoren Zyrtare.




ANEKSI I
LISTA E VEPRIMTARIVE OBJEKT I NJOHJES RECIPROKE

1. Marrja e depozitave dhe fondeve të tjera të ripagueshme.
2. Kredidhënia, duke përfshirë, ndër të tjera: kredinë konsumatore,  marrëveshje e kredisë në lidhje me pasurinë e paluajtshme, faktoringun me ose pa garanci, përfshirë financimin e transaksioneve tregtare (forfeiting).
3. Qiraja financiare.
4. Shërbimet e pagesave siç përcaktohet në legjislacionin për shërbimet e pagesave.
5. Emetim dhe administrimi i mjeteve të tjera të pagesës (si çeqe udhëtimi dhe letra krediti kartë bankare) për aq sa një veprimtari e tillë nuk mbulohet nga pika 4 e këtij Aneksi.
6. Garancitë dhe angazhimet.
7. Tregtimi për llogari të vet ose për llogari të klientëve në ndonjë nga sa vijon:
a) instrumentet e tregut të parasë (çeqe, fatura, certifikata depozitash, etj.);
b) këmbimit valutor;
c) produkte derivative duke perfshire kontrata financiare të ardhmes dhe opsionale;
d) instrumentet e këmbimit dhe normave të interesit;
e) tituj të të transferueshëm.
8. Pjesëmarrja në emetimet e titujve dhe ofrimi i shërbimeve në lidhje me emetimet e tilla.
9. Këshilla për sipërmarrjet në strukturën e kapitalit, strategjinë industriale dhe pyetjet dhe këshillat përkatëse, si dhe shërbimet në lidhje me bashkimet dhe blerjen e ndërmarrjeve.
10. Ndërmjetësim në tregun e parasë (Money broking).
11. Administrimi i portofolit dhe këshillimi.
12. Ruajtja dhe administrimi i titujve.
13. Shërbimet e referencës së kredisë.
14. Shërbimet e kasave të sigurisë.
15. Ofrimi i parave elektronike duke përfshirë dhe tokenët e parave elektronike; "token i parave elektronike" nënkupton një lloj kripto-aseti që synon të ruajë një vlerë të qëndrueshme duke iu referuar vlerës së një monedhe zyrtare;
16. Emetim i "token i referuar në aset" nënkupton një lloj kripto-aseti që nuk është një token parash elektronike dhe që synon të ruajë një vlerë të qëndrueshme duke iu referuar një vlere ose të drejte tjetër ose një kombinimi të tyre, duke përfshirë një ose më shumë monedha zyrtare;
17. “Shërbim kripto-asetesh” ka të njëjtin kuptim sic përcaktohet në legjislacionin për kripto-asetet. 

Shërbimet dhe aktivitetet e investimeve dhe ndihmëse të parashikuara në legjislacionin për Tregjet e Kapitalit, i nënshtrohen njohjes reciproke në përputhje me këtë ligj.  

